Datasets:

indiejoseph

/

ted-transcriptions-cantonese

like 2

sarah_parcak_hunting_for_peru_s_lost_civilizations_with_satellites

1911 年 7 月 一個 35 歲嘅耶魯大學畢業生、教授 同佢嘅團隊從雨林中嘅帳篷出發 翻過一座陡峭嘅山 拭去眉毛上嘅汗水 佢描述咗身下嘅景象 從茂密嘅熱帶雨林植被之中 佢睇到由花崗岩建造嘅 不可思議嘅迷宮結構 呢個項目奇妙在 佢係國家地理雜誌第一個資助嘅項目 並為 1912 年嘅雜誌封面增添風采 呢位教授用咗最先進嘅攝影設備 去記錄呢個遺址 從此改變咗探索 遺跡位於馬丘比丘 由 Hiram Bingham 發現嘅 當佢睇到嗰個遺跡，佢問︰ 「呢個係冇可能嘅，點解會搵到嘅呢？」 所以今日 一百年之後 我邀請你哋同我 一位 37 歲嘅耶魯畢業生、教授 共赴一場奇妙旅程 （歡呼聲） 我哋會用到最先進科技 描繪成個國家嘅地形 呢一個夢係由 Hiram Bingham 開始嘅 但我哋將個夢延伸到全世界 令更多地方都可以有考古 亦令到考古規模更加大 呢樣就係點解 今日我會咁興奮同你哋分享 我哋將會喺拉丁美洲 具體啲喺秘魯 執行 2016 年 TED 大獎嘅計劃 （掌聲） 多謝 我哋要將 Hiram Bingham 不可能嘅夢 變成未來一個 我哋可以共同擔當嘅工作 秘魯唔單只有馬丘比丘 仲有精緻嘅珠寶 就好似你喺呢度睇到嘅咁 有栩栩如生嘅 Moche 陶土人偶 有納斯卡線條 同令人驚歎嘅紡織品 按著 TED 大獎嘅計劃嚟到做 我哋打算同一啲組織合作 首先同 DigitalGlobe 世界上最大嘅高分辨率 商用衛星圖像供應商 佢哋會幫我哋建立 呢個佢哋有嘅眾包平台 可能你哋當中 曾經有人都喺 DigitalGlobe 上面 幫手搵 MH370 嘅飛機 當然，佢哋都會提供衛星圖像 國家地理雜誌將會提供 教育同課程開發方面嘅幫助 佢哋都會為我哋嘅平台提供豐富資源 包括你喺演講開始睇到嘅一啲檔案圖像 同埋一啲佢哋嘅紀錄片片段 我哋已經開始咗建立同設計平台 而我依家好興奮 跟住落嚟仲勁︰ 由 Chase Childs 帶領嘅團隊 已經開始查緊一啲衛星圖像 當然，你依家睇到嘅係 長 0.3 米嘅地面 呢個就係秘魯北部 稱為 Chan Chan 嘅遺跡 可以追溯到公元 850 年 呢座城市真係好神奇 等我哋放大嚟睇睇 你哋遲啲睇到嘅數據 都係咁嘅類型同埋質素 你會睇到單獨建築 仲有我哋已經開始搵早前未知嘅遺跡 我哋可以肯定嘅係，作為平台嘅一份子 你會幫手搵好多之前未知嘅遺跡 就好似呢度呢個 同埋呢個潛在大型嘅遺跡 不幸嘅係，我哋亦都喺遺跡發現 大規模搶劫嘅痕跡 就好似你哋依家睇到咁樣 所以秘魯嘅好多遺跡都面臨威脅 但係令人欣慰嘅係 所有數據都會同前線 保護呢啲遺跡嘅考古學家分享 冇幾耐之前，我同秘魯嘅文化部長 同埋 UNESCO 會面 我哋之間將會有密切合作 就好似你哋所知咁 遺跡嘅工作將會用到英文同西班牙文 確保秘魯同其他拉丁美洲嘅人 都能夠參與 我哋嘅聯合首席研究員就係佢︰ 美國天主教大學嘅 Luis Jaime Castillo 教授 身為備受尊敬嘅秘魯考古學家 同前任文化副部長 Luis Jaime Castillo 將會幫我哋 同考古學家協調分享數據 令佢哋就可以實地探索遺跡 佢亦都開展緊無人機地圖測繪計劃 喺我背後睇到你可以見到其中一啲圖像 而呢啲數據會被收入平臺之中 佢同時會描繪新遺跡，等你可以幫手搵 我哋嘅實地探索團隊 會幫手做教育、外展 以及遺跡保護 個團隊都係屬於 由 Larry Coben 博士帶領嘅 可持續保護行動計劃 你哋可能唔知啦 世界上嘅一啲最貧窮嘅社區 其實喺一啲最出名嘅考古遺跡旁邊 SPI 嘅工作就係幫助呢啲社區 特別係當中嘅女性 教佢哋新嘅生活方式同訓練佢哋做生意 等佢哋可以整手工藝賣畀遊客 咁樣令到當地女性學識珍惜文化遺產 同埋對遺產負起主人翁嘅責任 我有機會同當地 24 名女性 共度一段時間 就喺利馬以外嘅 著名考古遺跡 Pachacamac 呢啲女性出乎意料嘅對我有啟發性 SPI 會幫我哋改造 一啲喺遺跡隔籬嘅社區 而呢啲遺跡你都會有份發現嘅 秘魯只係開始 我哋打算將呢個平台推廣到全世界 但目前我已經收到世界各地幾千封電郵 嚟自教授、教育工作者、學生 仲有考古學家 佢哋非常興奮話想要幫手搵 佢哋甚至提議咗一啲地方去搵 包括亞特蘭蒂斯 我唔知道我哋係唔係會搵亞特蘭蒂斯 可能我哋會去搵都未定 所以我好開心啟動呢個平台 個平台將會喺今年年底正式發佈 我想講嘅係 如果我哋團隊喺過去幾星期 已經發現到一啲跡象 咁樣之後全世界嘅發現將會超乎想像 請繼續支持我哋呢個項目 好多謝你哋 （掌聲） 多謝 （掌聲）

dave_brain_what_a_planet_needs_to_sustain_life

我好高興可以喺度 我都好高興你哋可以喺度 因爲冇你哋嘅話，會些少奇怪 我好高興我哋都喺度 我講嘅「呢度」 唔係指 TED 呢度 或者呢度 係呢度 我指嘅係地球 而我所講嘅「我哋」唔係指 呢度演講廳嘅咁多位 而係生命 地球上所有嘅生命 （笑聲） 由複雜細胞到單細胞 由黴菌到蘑菇 到飛天熊都係 （笑聲） 有趣嘅係 地球係我哋知道唯一有生命嘅地方 八百七十萬種生物 我哋人類其實有睇過其他地方 不過可能冇畀心機搵喇 但係我哋搵咗之後都冇發現有生物 地球係我哋知道唯一有生命嘅地方 地球特殊嗎？ 呢個問題由我細時就已經想知 而我估呢座禮堂八成嘅人 都諗過同樣嘅事 亦都想知道答案 要知道有冇其他行星 喺我哋太陽系或者其他地方 能夠支持生命 第一步需要了解地球嘅生命需要啲乜 事實證明，喺呢八百七十萬個物種之中 生命只需要三件事 三張相嘅一邊 地球上所有生命都需要能量 好似我哋咁嘅複合生物體 需要從太陽取得能量 但係地下深處嘅生物 可以由化學反應取得能量 能量嘅來源喺每個星球都有好多種 相片另一邊 所有生命都需要食物或者營養 咁聽起嚟係過分要求 尤其當你想要一隻多汁嘅番茄時 （笑聲） 但係地球上所有嘅生命 只需由六種化學元素取得營養 呢啲元素都可以喺我哋嘅太陽系 任何一個行星上面發現 所以剩低中間嘅嘢最難達到 唔係麋鹿，係水 （笑聲） 雖然如果係麋鹿都幾型 （笑聲） 唔係冰結嘅水，亦唔係氣態嘅水 而係液態水 水係所有生命生存都需要嘅嘢 太陽系好多星球都冇液態水 所以我哋唔去呢啲星球度搵 但有啲太陽系嘅星球可能有大量液態水 甚至多過地球 但啲水都係困喺冰層底下 所以好難接近，好難用到 亦都令到我哋好難探測 冰層下面有冇生命 咁只剩低幾個星球值得考慮 所以等我哋簡化一下問題 我哋只要諗喺星球表面搵到液態水就好 咁我哋嘅太陽系裡邊 只有三個星球可以諗 按太陽嘅距離依次序為： 金星、地球、火星 因為你想大氣層畀到水係液體狀態 所以要對大氣層非常講究 大氣層唔可以太厚或者太暖 因為咁樣嘅話會好似金星一樣咁熱 而且冇可能有液態水 但係如果你嘅大氣層太薄太凍 結果就會好似火星一樣咁凍 所以金星太熱，火星太凍 地球就啱啱好 睇下我後邊嘅相，你自然會睇到 我哋嘅太陽系邊度可以有生命 呢個係「金髮女孩 與三隻熊故事」嘅問題 簡單到兒童都可以理解 不過，我想提醒各位兩件事 喺金髮女孩與三隻熊個故事裡面 我哋經常忽略、但我認為非常切題嘅事 第一 當金髮女孩行入屋時 如果熊媽媽碗粥太凍 咁碗粥係咪一路都係凍嘅呢？ 定係喺之前係暖嘅呢？ 金髮女孩行入屋時就一口咬定咗個答案 行星都一樣 行星唔係靜態嘅嘢，佢哋一直改變緊 佢哋會變化、會演化 大氣層都一樣 我舉一個例子 呢個係我最鍾意嘅火星圖片 佢唔係最高解析度，亦唔係最靚 都唔係最新嘅相 但係佢顯示行星表面嘅河床 液態水流動而形成嘅河床 河床要上百上千甚至上萬年先能形成 依家嘅火星冇可能發生呢件事 依家嘅火星大氣層太薄太冷 導致水唔可以維持液態 呢張相話我哋知火星嘅大氣層改變咗 而且改變好大 佢由可居住嘅狀態變成依家咁 以前之所以可居住係因為 生命三大要素曾經喺嗰度出現過 以前大氣層可以令地表維持液態水 但依家火星嘅大氣層去咗邊度？ 一種理論係佢逃逸去到太空 話大氣粒子有足夠嘅能量 走出行星嘅引力 散逸到太空，一去不返 呢種現象喺有大氣層嘅星球上面 都會發生 彗星嘅尾就係大氣逃逸嘅最佳例子 但係金星嘅大氣都會隨著時間逃逸 火星與地球都會 只不過係程度同規模嘅問題 所以我哋要搵出逃逸嘅速率 先能夠解釋大氣層消失嘅現象 大氣點得到逃逸所需嘅能量？ 粒子點得到足以逃逸嘅能量？ 如果我哋簡單嚟睇，有兩種方法 第一，陽光 大氣粒子吸收太陽發出嘅光 令到粒子增溫 係，我跳緊舞，不過粒子佢哋… （笑聲） 該煨，我喺自己嘅婚禮都冇跳過… （笑聲） 佢哋增溫就已經得到足夠嘅能量 去逃離引力 第二種方法係靠太陽風 由太陽表面噴出嘅粒子、物質 會喺太陽系裡邊 以每秒 400 公里嘅速度呼嘯而過 太陽風暴嚟嗰陣有時仲會快啲添 佢哋穿梭行星之間 向著行星同行星嘅大氣飛去 佢哋可能畀到大氣粒子能量去逃逸 呢個就係我覺得有興趣嘅嘢 因為呢個同適居性有關 我講過金髮女孩嘅故事 有兩樣嘢你哋要留意一下 而第二件事更加微妙︰ 如果熊爸爸碗粥太熱 而熊媽媽碗粥太凍 咁熊寶寶碗粥咪應該更加凍？ 如果我哋跟著個趨勢諗 呢件你成世人都以為嘅事 如果仔細諗下，可能冇咁簡單 當然，行星溫度取決於佢同太陽嘅距離 就同適居性有關 但係我哋可能需要考慮其他事情 可能碗本身都會決定個故事嘅結局︰ 亦即係乜為之啱啱好 我可以同大家講好多 關於呢三個行星唔同嘅特性 點樣影響適居性 但係因為我研究嘅關係 同埋因為我係講者 （笑聲） 所以我想花一兩分鐘同你哋講下磁場 地球有磁場；金星同火星就冇 地球內部深處有一啲電導液體物質 呢啲電導液體物質流動嗰陣 會形成地球嘅磁場 如果你有指南針，你就會知道邊邊係北 但金星同火星都冇磁場 如果你喺金星同火星上面用指南針 恭喜！你盪失路 （笑聲） 磁場會影響適居性嗎？ 會點影響？ 好多科學家認為行星嘅磁場 就好似大氣層嘅防護罩 令行星四周嘅太陽粒子改變方向 屬於力場效應嘅一種 亦都同粒子嘅電荷有關 我鐘意將佢比喻為 麫包鋪廚窗揭得開嘅玻璃蓋 （笑聲） 係嘅，之後睇呢段片嘅同事會發覺 呢個係我哋第一次 將太陽風等同為口水唾沫 （笑聲） 好，所以地球之所以 幾十億年嚟都受到保護 全因我哋有磁場 以至大氣冇辦法逃脫 另一方面因為火星冇磁場 火星嘅大氣冇保護 以致可能幾十億年嚟火星失去嘅大氣 足以令到呢個原本可以居住嘅行星 變成今日我哋睇到嘅樣 其他科學家認為磁場可能更似船嘅帆 令行星可以同太陽風交換更多嘅能量 磁場可以收集太陽風嘅能量 畀更加多嘅大氣脫逃到 呢個理論仲需要去證實 但係佢嘅效應同運作方式睇起來好明顯 咁係因為我哋知道 太陽風嘅能量已經注入緊 我哋地球嘅大氣層度 嗰股能量順著磁力線傳導 向下導入兩極 化成無比璀璨嘅極光 如果你有睇過極光，你就知佢有幾壯麗 我哋知道能量入緊嚟 我哋想計下有幾多粒子逃逸 同埋睇下磁場係咪真係有影響 我有一個問題畀大家 但係我未有答案，我們冇答案 但係我哋努力緊。我哋係點努力呢？ 我哋送咗太空船去呢三個行星度 有啲圍繞緊行星 包括 MAVEN 太空船 目前喺火星嘅軌道上面 呢項計劃我都有參與 而且係由呢度嘅科羅拉多大學帶領 個計劃為咗測量大氣逃脫 我哋喺金星同地球都有類似嘅量度 當我哋集齊所有嘅量度數據 我哋就可以將佢哋併埋一齊 就可以了解呢三個行星 點樣同周圍嘅太空環境互動 我哋就可以決定磁場係咪對適居性重要 就算我哋有咗答案 但係點解你哋要咁在乎？ 我意思係，我好在乎 我亦都在乎研究經費 （笑聲） 首先，呢個問題嘅答案 會教我哋更多關於 金星、地球以及火星嘅事 唔單止包括佢哋點樣同現今嘅環境互動 仲包括佢哋幾十億以前嘅狀態 同埋佢哋好耐以前係咪適合居住 答案會揭示大氣層嘅嘢 另外，我哋從呢幾個行星嘅 大氣層學到嘅知識 可以應用喺其他星球嘅大氣層度 包括我哋觀察緊嘅 幾個環繞著其他恆星嘅行星 舉個例子，喺波德呢度 建造同埋控制嘅哈勃太空望遠鏡 已經好幾年觀察緊 一塊郵票咁大嘅天空範圍 佢目前已經喺郵票咁大嘅天空裏面 發現咗幾千個行星 而我哋唔覺呢塊天空 同其他天空有咩唔同 廿年裏邊 我哋由一個太陽系以外嘅 行星都唔認識 到依家知道有咁多行星 我哋都唔知應該由邊度開始探索 任何幫手都歡迎 其實，跟據哈勃太空望遠鏡得到嘅觀察 加上其他類似嘅觀測，我哋宜家相信 剩係我哋銀河系二千億個星裡邊 平均每個恆星至少有一個行星 除此之外，單單喺我哋嘅銀河 我哋估計有大概四百億 到一千億個行星係適居嘅 我哋得到呢啲行星嘅觀測資料 但係我哋仲未知邊一個係適合居住嘅 有點似被困喺台上嘅呢塊紅地氈一樣 （笑聲） 但係你又知道仲有其他世界存在 你又極想了解佢哋 你又想調查睇下有冇一兩個星球 好似自己嘅星球 但係你就係做唔到，你去唔到 所以你要用上 為到金星、地球同火星開發嘅工具 你要將工具用喺其他情況度 並確保能夠從數據裏面作出合理嘅推斷 從而揀出最有可能適居嘅行星 同埋搵出最冇可能適居嘅行星 最終，同埋至少目前 呢個就係我哋嘅紅地氈，就喺呢度 呢個係目前我哋所知唯一適居嘅行星 雖然好快我哋可能會發現仲有其他嘅 但係目前，呢個係唯一適居嘅行星 呢個就係我哋嘅紅地氈 我真係好高興我哋都喺度 多謝 （掌聲）

anthony_goldbloom_the_jobs_we_ll_lose_to_machines_and_the_ones_we_won_t

呢個係我嘅姪女/外甥女 佢叫做 Yahli 佢依家 9 個月大 佢嘅媽咪係醫生，爹哋係律師 等到 Yahli 去返大學嗰時 佢父母依家做嘅工作將會有巨變 牛津大學嘅研究人員喺2013年 做咗一個關於未來工作嘅研究 佢哋推斷差不多每兩份工作 就有一份會面臨畀機器取代嘅危險 「機器學習」科技就係呢種威脅嘅元兇 佢係人工智能最強勁嘅學科分支 佢令到機器可以從數據中學習 模仿有啲人類會做嘅事 我間公司 Kaggle 企喺機器學習嘅最前線 我哋匯聚咗成千上萬嘅專家 嚟解決工業、學術嘅重大問題 因為咁樣令我哋對機器有獨特嘅見解 知道乜嘢機器可以做 同乜嘢唔可以做 乜嘢工可以自動化同乜嘢工受到威脅 機器學習喺90年代初期喺工業起步 一開始做啲比較簡單嘅任務 例如評估貸款申請嘅信用風險 識別手寫嘅郵政編碼嚟揀信 喺過去幾年，我哋取得驚人嘅突破 依家機器學習已經做到更加複雜嘅任務 2012 年， Kaggle 考驗佢嘅團隊 要佢哋設計一條批改高中習作嘅算法 獲勝算法嘅打分 能夠同人類老師嘅打分相符 舊年，我哋提出咗更難嘅挑戰 你可唔可以僅憑眼睛嘅圖像就診斷出 病人患有「糖尿病視網膜病變」？ 同樣，勝出嘅算法做嘅診斷結果 可以同人類眼科醫生嘅診斷結果符合 依家只要輸入正確數據，機器就可以 比人類做好似呢啲工作更加出色 喺 40 職業生涯入面 一位老師可以批改一萬份習作 一位眼科醫生可以為五萬雙眼睛診斷 而一部機器可以喺幾分鐘之內 批改成千上萬份習作 或者檢查數以百萬對嘅眼睛 對於頻繁、大量嘅工作 我哋簡直無可能同機器競爭 但係有啲嘢係機器無法取代我哋嘅 就係當要處理新嘅情況時 機器往往一籌莫展 佢哋只可以處理多次出現嘅情況 機器學習嘅基本限制在於 佢需要通過以前大量嘅數據嚟學習 但係，人類唔需要 我哋有能力串連看似無關嘅線索 嚟解決我哋從未遇見嘅情況 Percy Spencer 係一名研究 雷達嘅物理學家 二戰時期佢發現磁電管可以融化朱古力 佢將自己對電磁輻射嘅理解 同烹飪知識結合起嚟 發明咗..要唔要估下？就係微波爐 呢個發明嘅例子，令人拍案叫絕 但係呢種「異花傳粉」每一天都會 喺我哋生活細微處發生無數次 要處理未知情況嗰陣 機器比唔上我哋 咁樣做成咗機器取代 人類工作嘅基本限制 所以佢對未來工作嘅意義係乜嘢？ 任何工作嘅前景都取決於一個問題 呢份工可以減輕頻密又 大量嘅任務到乜嘢程度 又喺幾大程度上會遇到未知情況？ 機器處理頻繁又大量嘅任務越來越叻 依家佢哋可以批改習作、診斷一啲疾病 幾年之後，雖然機器可以幫我哋做審計 閱讀法律合同中嘅樣板 但我哋依然需要會計師同律師 分析複雜嘅稅務架構 探索訴訟法律 但係機器會降低工作對人嘅要求 令人更難就業 依家，好似之前所講 機器喺處理未知情況方面毫無進展 市場營銷為了捉住消費者嘅眼球 需要脫穎而出 佢哋嘅策略係要喺市場夾縫中搵到商機 尋找獨一無二之處 只有人類才能喺幕後策劃市場營銷 只有人類才能不斷升級商業戰略 所以 Yahli，無論你決定做乜嘢 請你每日都要面對新挑戰 咁樣你就可以比機器遙遙領先 多謝 （掌聲）

suzanne_simard_how_trees_talk_to_each_other

想像你喺片森林度散緊步 我估你望到嘅係密麻麻嘅樹 我哋林務員稱佢為「林分」 佢哋嘅樹幹粗壯、樹冠茂盛 冇錯，樹係森林嘅基礎 但係森林絕對唔止你睇到嘅咁樣 今日，我希望改變你哋對森林嘅睇法 喺地底有另一個世界係 一個連結無窮生命嘅世界 連繫住樹木，畀空間佢哋交流 使成個森林成為一個生物咁運作 佢可能使你諗起一種智慧 我點知嘅？ 以下係我嘅故事 我喺加拿大卑詩省嘅森林度大嘅 細細個鍾意瞓喺度望住啲樹 佢哋十足十巨人 我爺爺都係一個巨人 佢係一個伐木工人 佢喺內陸森林度會揀一啲杉樹來鋸 佢教識我欣賞森林生活嘅恬靜同諧嘅 仲有森林同我哋一家嘅聯繫 所以我繼承咗爺爺嘅事業 佢同我對森林都有好奇 而我第一個醒悟 就來自我哋喺湖邊嘅廁所 我哋隻狗 Jigs 跣咗落個屎氹度 爺爺就攞住個鏟，跑去救隻衰狗 爺爺喺個氹度游，成身臭晒 就喺爺爺挖緊泥嗰陣 我俾氹裡邊啲樹根吸引住 後來先知，地底嗰啲係白色菌絲 菌絲下面，係紅色同黃色嘅礦物層 後尾，我同爺爺救到隻狗 喺嗰一剎那，我體會到 樹根同土壤嘅融合 先係森林嘅基礎 我仲想了解多啲 於是我去讀森林學 好快就同一班大人物做嘢 一齊經營商業伐木 大規模嘅濫伐 景況令人擔憂 我亦飽受良心嘅譴責 佢哋仲灑農藥、斬晒啲白楊樹同樺樹 純粹為咗改種更賺錢嘅松樹同冷杉樹 好令人震驚 似乎咩都阻止唔到工業機器嘅推進 所以我再讀去返書 開始研究我嘅另一個世界 科學家啱啱先喺實驗室發現 喺試管裡邊，碳可以從一個松樹嘅幼苗 傳去另一棵幼苗嗰度 但呢個只係實驗室裡邊頭發現 我喺度諗，喺森林度得唔得呢？ 我諗應該得 樹木或者真係可以喺地底傳送信息 但呢個諗法爭議太大 啲人甚至以為我癲咗 所以我好難籌到研究經費 但係我一直堅持 卒之， 我喺森林做咗啲實驗 喺 25 年前 我種咗 3 種樹，一種 80 棵： 北美白樺、黃杉同紅崖柏 我設想北美白樺同黃杉會喺地底有交流 但紅崖柏就冇 紅崖柏只會自成一國 跟住，我準備好曬啲器材 因為冇錢，成本盡量要低 所以我去咗加拿大輪胎公司 （笑聲） 買咗啲膠袋、牛皮膠紙、遮光布 計時器、防護衣同防護口罩 跟住我問大學借咗啲儀器： 一個蓋革計數器、一個閃爍輻射儀、 一個質譜儀同幾座顯微鏡 我仲攞咗一啲超危險嘅嘢： 幾支裝滿放射性 有「碳-14」嘅二氧化碳嘅注射器 同埋幾個裝咗穩定同位素 有「碳-13」嘅二氧化碳嘅高壓氣樽 全部合法嘎 （笑聲） 有幾樣嘢我帶漏咗， 好重要嘅嘢： 殺蟲噴霧、防熊噴霧、口罩濾網 好喇 實驗嘅第一日，我哋嚟到目的地 點知有隻灰熊媽媽同個仔追住我哋 我冇帶防熊噴霧 不過喺加拿大嘅森林做研究係咁㗎喇 （笑聲） 第二日，我又嚟喇 隻灰熊同個仔走咗喇 所以今次，我哋真正開始喇 我著好件防護衣 戴好個防護面罩 之後 用膠袋冚住啲樹 我拎住個超大注射器 將示蹤同位素二氧化碳 射入個膠袋度 首先係北美白樺 我將放射性氣體「碳-14」 射入佢度 之後係黃杉，我注入咗 穩定嘅同位素「碳-13」二氧化碳 我用咗兩種唔同嘅同位素 因為我想知 呢兩種樹之間係咪有雙向交流 注射用到最後一袋 即係第 80 組樹 突然間，隻灰熊又來咗 喺後面追住我 我舉住個注射器過我個頭 一邊拍蚊，一邊跳到架貨車度 我心諗 難怪啲科學家鍾意留喺實驗室啦！ （笑聲） 我等咗一個鐘 我諗啲樹需要咁上下時間 透過光合作用吸收啲 放射性嘅二氧化碳 轉換成糖，然後送到樹根 然後傳畀隔離棵樹 過咗一個鐘 我拉低個車窗 睇下隻灰熊喺邊 太好喇，佢喺埋邊食緊堆黑莓 於是我行出架貨車，開始做嘢 我行近第一棵樺樹，掹個袋落嚟 將部蓋勒計數器擺近啲葉度 咔！ 完美 樺樹已經吸收咗啲放射性氣體 關鍵時刻嚟喇 我行近棵杉樹 掹走個袋 將部機擺近啲針葉度 我聽到極之美妙嘅聲音 咔！ 係樺樹同杉樹傾偈嘅聲音 樺樹問︰「喂，有冇嘢要幫手?」 杉樹話︰「有呀，你畀啲碳我得唔得？ 我俾塊遮光布擋住咗呀。」 我行近棵杉樹，將部機擺近啲葉度 不出我所料 一啲聲音都冇 柏樹完全自成一國 佢冇同樺樹同杉樹連繫埋一齊 我太興奮嘞 行勻成個地方，檢查晒八十組嘅實驗 事實擺在眼前 「碳-13」同「碳-14」向我證明咗 樺樹同杉樹真係有傾有講嘎 我哋發現 夏天時 樺樹送碳俾杉樹，多過收碳返來 尤其喺杉樹俾嘢遮住嗰陣 往後嘅實驗有相反嘅結果 杉樹送碳元素俾樺樹，多過收碳返來 事關嗰時杉樹仲有葉，而樺樹落曬葉 兩種樹真係互相倚靠 就好似陰同陽咁 喺嗰一刻，一切都豁然開朗 我知道我嘅發現好重大 使我哋重新審視到樹木同森林嘅關係 佢哋之間唔單只有競爭 仲有互相合作 我終於搵到有力嘅證據 證明龐大嘅地下溝通網絡 確實存在 呢個時候，我衷心期盼 我嘅發現會改變林業嘅操作 從大規模斬樹、濫用除草劑 轉為宏觀、持續 廉價、更實嘅方法 我有啲咩方法？ 陣間話你聽 我們點樣研究森林嘅複雜系統？ 既然係研究森林，就要深入森林 但確實好難，正如你啱啱所見 兼且要識得點避開啲熊人 但我哋要堅持 哪怕係困難重重 更要順從自己嘅直覺同經驗 問一啲有價值嘅問題 之後我們要收集數據，同去驗證 我做同發表過數以百計嘅森林實驗 有啲實驗基地已經用咗三十年 你哋可以去望下 森林科學本應係咁 接住我想從科學角度探討 樺樹同杉樹到底點溝通嘅呢？ 事實上，佢哋除咗用碳作為媒介嚟交流 仲會用氮同磷 同水、防禦信號 等位基因化學物、激素 呢啲都係信息 喺我嘅發現之前，科學家認為 地底之所以有互惠共生嘅現象 係因為有菌根 菌根，亦即係「菇菌嘅根」 你行過森林，會見到佢哋嘅繁殖器官 佢哋就係蘑菇 而菇頂只係佢嘅一小部份 因為菇柄底會長出真菌絲 形成菌絲體，繼而感染同侵佔 其他植物嘅根部 真菌細胞同樹根細胞交織嘅地方 都有用碳換取養份嘅現象 真菌向下生長，包實啲土壤顆粒 繼而吸收養份 個菌絲網密到話唔定有幾百公里長 堆埋得個腳板咁細 除此之外，菌絲會連接森林嘅不同植物 不論係咪同一物種，譬如樺樹同杉樹咁 運作模式十足十係個互聯網 同所有嘅網絡一樣 菌根嘅網絡由綫同點組成 我哋分析咗森林每棵杉樹同菇嘅 DNA 短序， 然後畫咗呢張地圖 圖中嘅圓點代表住黃杉 啲綫代表住菌根之間嘅連繫 最大最深色嘅圓點，擁有最多連接 佢哋叫核心樹木 又暱稱「母樹」 因為佢哋會滋養住 年輕嘅矮層灌木 黃色圓點 代表同母樹有連繫嘅樹苗 森林裡面 一棵母樹可以連繫住過百棵樹 透過同位素示蹤劑進行檢測 我哋察覺到 母樹會透過菌根嘅聯網傳 送剩餘嘅碳俾 矮層嘅樹苗 我哋發現，樹苗嘅存活率 會因此大增四倍 正如父母會愛錫自己嘅仔女 所以我諗，黃杉會唔會好似嗰隻熊咁 認到自己啲仔女呢？ 我哋於是設計咗個實驗 將母樹、幼苗同其他種子種埋一齊 結果母樹認得出自己嘅後代 母樹利用更大嘅菌根網包裹幼苗 喺地底傳送更多嘅碳 甚至減少自己根部嘅發展 為幼苗創造生長空間 喺母樹受傷或者就來枯萎 佢哋會將生存智慧傳俾下一代 我哋透過同位素示蹤法，追蹤碳嘅移動 從受傷嘅母樹嘅樹幹傳到菌根網 再傳到周圍嘅幼苗 唔單止係碳 仲有防禦信號 呢兩種混合物 增加咗幼苗嘅抗壓能力 所以樹木識講嘢 （掌聲） 多謝 經過反反覆覆嘅對話 佢哋增強咗成個團體嘅適應力 佢哋可能令你諗起咗 我嘅社會群體，我哋嘅家庭 嗯，至少部分家庭啦 （笑聲） 我哋返到最初嘅問題 森林唔單只有樹 佢哋係有樞紐同網絡嘅複雜系統 彼此覆蓋同聯繫，令佢哋可以交流 仲提供咗反饋同適應嘅方式 加強咗森林嘅適應能力 因為森林有好多樞紐同彼此覆蓋嘅網絡 但係佢哋都好脆弱 唔單只會受到自然嘅干擾 譬如特別鍾意侵襲老樹嘅樹皮甲蟲 仲受到高強度伐木同清場式伐木嘅影響 你可以攞走一兩棵樞紐樹 但係呢個就已經係極限 因為樞紐樹好似飛機上嘅卯釘 你攞走一兩粒卯釘，飛機仲飛得 但係如果你攞走太多 或著你攞走一個關鍵嘅卯釘 成個系統都會塌 咁宜家你係點睇啲森林？有冇啲唔同？ （觀眾）係 太好啦 我好高興 記得我之前話過，我希望我嘅研究 同發現會改變我哋實踐林學嘅方式 我諗喺 30 年後，喺加拿大西部做檢測 既係呢度向西 100 公里 就喺班夫國家公園嘅邊界 嗰度有好多清場式伐木 唔再係原始森林啦 2014 年，世界資源研究所報導 過去十年加拿大有世界最高森林破壞率 你哋以為嗰個國家係巴西，係唔係 喺加拿大，破壞率係每年 3.6% 據我估計，係可持續破壞率嘅四倍 咁規模嘅大面積破壞明顯影響水循環 惡化野生生態環境 而且将溫室氣體放返入大氣 結果導致更加多嘅破壞同樹嘅回枯 仲有，我們繼續種一種或著兩種樹木 停種同消滅山楊樹同樺樹 咁嘅森林冇曬多樣性 會好易患傳染病同受蟲害影響 隨著氣候變化 幾樣嘢夾埋後果會好嚴重 譬如啱啱蔓延咗成個北美洲嘅 大規模山地松樹甲蟲蟲災 仲有最近喺阿爾伯塔嘅超級大火 所以宜家我哋返到最後一個問題： 與其弱化我哋嘅森林， 我哋點樣 強化佢哋適應氣候變化嘅能力 作為複雜嘅生態系統，森林好叻嘅一點 就係佢哋有好強嘅自我修復能力 我哋近期嘅實驗表明 用小規模砍伐、保護樞紐樹 重現物種多樣性 會使真菌菌根網好快咁恢復 我想留畀你哋四個簡單嘅方案，我哋 唔可以呃自己，話啲方法太複雜做唔到 首先，我哋都需要行入森林 我哋需要令當地人重新融入啲森林度 宜家我哋大多數嘅森林 都俾人用單一嘅方式管理，但係 好嘅森林管理需要關於當地條件嘅知識 第二，我哋要完挽救我哋嘅老齡林 佢哋係基因、母樹同真菌菌根網 嘅信息庫 即係要減少伐木 我唔係話禁止伐木，而係減少伐木 第三，喺我哋伐木時 挽救樹木嘅「遺産」 母樹同真菌菌根網 仲有樹林同基因 咁樣先可以将智慧傳畀下一代嘅樹木 使佢哋有應對未來壓力嘅能力 我哋需要成為自然環境保護主義者 最尾，第四點 再生擁有物種多樣性 基因型多樣性同結構多樣性嘅森林 必须通過人工種植同自然再生 我哋必須畀大自然需要嘅 可以幫佢自我治癒嘅工具 森林唔單只係互相競爭嘅 一叢叢樹木 佢哋係超級合作者 再講返 Jigs Jigs 嗰件事令我睇到另外嘅世界 同改變咗我對森林嘅睇法 希望我今日改變咗你哋對森林嘅睇法 多謝 （掌聲）

gerard_ryle_how_the_panama_papers_journalists_broke_the_biggest_leak_in_history

如果要你喺 1,150 萬份 文件裏面搵出資料 然後核實真確同埋理解佢，你會點做？ 呢個係舊年好多記者要面對嘅挑戰 一個自稱 John Doe 嘅人 攞到巴拿馬莫薩克．馮賽卡律師事務所 近 40 年嘅紀錄 呢間事務所係世界上其中一間專門 幫人喺海外避稅天堂 譬如英屬維爾京群島 設立銀行帳戶嘅公司 為有好多秘密要收埋嘅達官貴人服務 John Doe 喺呢間公司複製咗 由 1977 年到今日嘅每一張表格 每一份客戶檔案、每一封電子郵件 呢份係目前為止有著最多 避稅天堂內幕資料嘅紀錄 仲為調查新聞界帶嚟巨大嘅挑戰 諗一下：1,150 萬份文件 包含來自超過 200 個國家嘅人嘅秘密 咁大個紀錄，你要從邊度入手？ 你要由邊度開始報導 先至可以觸及到世界每一個角落 影響到幾乎所有語言嘅人？ John Doe 將信息畀咗 德國報社 Süddeutsche Zeitung 嘅兩個記者 佢話佢出於以下動機︰ 「文件將會揭露不公義嘅規模」 但單憑一個記者 唔足以處理咁大量嘅訊息 所以 Süddeutsche Zeitung 報社聯繫咗 我喺華盛頓嘅組織，國際調查記者聯盟 我哋決定要做一件違反記者操守嘅事︰ 分享呢份紀錄 （笑聲） 就本性而言，調查記者等同孤狼 我哋死守自己嘅秘密 甚至連我哋嘅編輯都唔講得 因為我哋知道，只要透露少少風聲 佢哋就會即刻想要嗰篇新聞 老實講，當你有一篇好新聞 你會想獨自領受呢份新聞嘅榮譽 毫無疑問，我哋生活喺 一個萎縮緊嘅世界 但好多媒體都冇意識到呢一點 新聞嘅內容越嚟越國際化 大型公司喺全世界運作 環境、健康問題變成全球性 同樣，資金流動同金融危機都係咁 驚人嘅係，新聞界咁遲先 以全球嘅目光報導新聞 同樣驚人嘅係 新聞界咁遲先意識到科技帶來嘅機遇 而唔係再怕科技 記者怕科技嘅原因係： 呢個行業嘅大型機構正經歷緊艱難時期 讀者閱讀新聞嘅方式正係改變緊 以往靠廣告賺錢嘅經營模式成為絕響 令到新聞界陷入危機 迫使新聞機構去審視佢哋嘅運行模式 但有危就有機 巴拿馬文件帶嚟嘅第一個挑戰 就係要將文件變成搜尋得到同埋讀得到 呢件事涉及大概五百萬封電子郵件 兩百萬份需要掃描同埋編寫索引嘅 PDF 幾百萬份檔案同埋其他類型嘅文件 呢啲嘢都需要存放喺 雲端一個安全嘅位置 跟住我哋邀請記者去睇下啲文件 嚟自超過 100 個媒體組織 76 個國家嘅記者 包括英國廣播公司 法國世界報、日本朝日新聞 我哋將呢個做法叫做 「記者睇返各自國家」 邊個會比尼日利亞記者 更熟悉尼日利亞嘅重要人物？ 邊個會比加拿大人更了解加拿大？ 我哋對所有加入嘅記者只有兩個規則： 我哋同意同我哋之間 分享我哋搵到嘅所有信息 我哋同意同一日公開所有資料 我哋同其他媒體合作係建基於 之前小型合作所建立起嚟嘅信任 同埋因為文件線索而合作 喺跟住嘅幾個月 我嗰個原本少過 20 個人 嘅小型非營利組織 有超過 350 名 25 種唔同語言嘅記者加入 史上最大泄密促使 新聞界史上最大嘅合作 376 位唔同國家嘅記者 並肩工作，分享信息 但係保密 我哋知道要營造最大嘅轟動 我哋首先要絕對嘅沉寂 為咗完成呢個可能耗時幾個月嘅任務 我哋建立咗一間虛擬 但安全嘅新聞編輯部 我哋使用加密嘅溝通系統 我哋用特別嘅搜索引擎 喺虛擬新聞編輯部裏面 記者可以按主題閱讀文件 譬如，從事血鑽 或者外地藝術品題材嘅記者 可以分享海外世界點樣被用嚟 隱暪呢兩種商品嘅交易情況 從事體育新聞嘅記者可以分享 體育明星係點樣將肖像權歸入海外公司 以避過喺佢哋有做開貿易嘅 國家嗰度交稅 但最令人興奮嘅係 文件提到嘅各國領導人、政治家 譬如烏克蘭嘅波羅申科 俄羅斯總統普京嘅密友 仲有英國前首相卡梅倫 因為牽涉到佢過咗身嘅老豆 Ian Cameron 文件裏邊仲有秘密嘅海外公司 譬如 Wintris Inc. 一間喺英屬維爾京群島嘅公司 實際上屬於現任冰島總理 我想講一下 Johannes Kristjansson 佢係我哋項目邀請嘅冰島記者 亦係世界上最孤獨嘅男人 九個月嚟，佢拒絕有薪工作 佢用太太嘅工資生活 佢將油布黏喺屋企嘅窗度 恐防漫長冬天有人監視 後來佢好快就用曬缺席嘅理由 佢工作到眼睛疲勞 日復一日，一個月又一個月 喺嗰段時間 佢埋首於嗰啲最终可以 令國家領導人下台嘅信息 依家，你係調查記者，你驚奇咁發現 你嘅首相可能同一間秘密海外公司有關 而嗰間公司喺冰島銀行有財務權益 首相嘅當選多得當中利益輸送 咁，你嘅直覺就係大聲咁廣而告之 作為佢可以傾訴嘅幾個人之一 我同 Johannes Kristjansson 都係黑色幽默嘅人 「Wintris 嚟啦」，佢曾經咁講 （笑聲） （掌聲） 我哋係《權力的遊戲》嘅忠實粉絲 當有記者好似 Johannes Kristjansson 咁想分享材料 佢哋會喺虛擬新聞編輯部分享 再會將分享嘅材料寫成故事 參考文件、法庭紀錄，同埋公司登記 最後向我哋嘅對象提問 其實巴拿馬文件令記者 用一個與眾不同嘅角度嚟睇世界 當我哋喺度調查緊同我哋無關嘅事件 例如巴西政壇重大嘅賄賂醜聞 阿根廷選舉選出新任領導人 美國聯邦調查局起訴國際足協嘅官員 巴拿馬文件都會 對呢啲事件有獨特嘅洞察 所以你可以想像調查時候 嘅壓力同內心掙扎 其實係可以令任何一個記者 唔守約定提早公佈呢份紀錄 但係佢哋冇 喺今年嘅 4 月 3 號德國時間晚上 8 點 我哋同時喺 76 個國家公開呢份紀錄 （掌聲） 巴拿馬文件成為咗今年嘅一件大事 呢個係公開咗之後冰島嘅街頭 呢個係第一場抗議 冰島總理被迫辭職 佢係第一個辭職嘅人 我哋將目光聚焦喺名人身上 譬如美斯 世界上最出名嘅足球運動員 文件公開之後仲有一啲意想不到嘅後果 喺我哋將佢哋藏身地點曝光之後 一批聲稱係墨西哥 販毒集團成員嘅人被捕 因為佢哋曾經利用文件中嘅地址 註冊海外公司 （笑聲） 得意嘅係，我哋比以前可以做更多嘅嘢 科技同互聯網打破咗傳統商業模式 令我哋能夠改造新聞界本身 而呢個改變令一切更加透明同有影響力 我哋證明咗記者可以 將新方法同舊新聞行業嘅技巧 應用到處理大量洩漏信息 從而影響全世界 我哋根據 John Doe 嘅文件 將重要資料擺埋一齊 因為資源共享令到成本下降 我哋可以比依家大部份嘅傳媒 更深入更長時間咁調查 但係巴拿馬文件證明咗 你可以喺任何地方報導任何國家嘅新聞 雖然咁樣做有好大風險 而且唔會適合每則新聞 但係你要搵一個地方去捍衛你嘅工作 你要盡力攞到法院指令 避免一單新聞喺 76 個國家報導 同埋盡力阻止你唔想見到嘅事發生 發佈新聞後冇幾耐 Johannes Kristjansson 發咗條短信畀我 「Wintris 已經到咗」 （笑聲） 或者，新聞界嘅新時代亦都嚟咗 多謝 （掌聲） 主持︰多謝你，Gerard 我諗你打算將呢啲掌聲獻畀 350 位同你工作嘅記者，係嗎？ 依家，我有幾個問題要問你 第一個係 你秘密工作咗一年 同大約 350 位來自全世界嘅同仁共事 你有冇諗過 一旦有人將新聞發佈，秘密將會洩露 所有做嘅嘢就會白費 又或者組織之外有人 洩露咗佢哋都知道嘅消息？ 講者：一路上我哋遇到咗好多危險 每當世界上發生咗重大事件 嗰個國家嘅記者就會想即刻公開紀錄 我哋必須令佢哋冷靜 我哋遇到嘅最大危險 發生喺新聞發佈前嘅一個禮拜 我哋向普京嘅密友提咗一咋問題 但克裡姆林宮冇回答到 反而克裡姆林宮搞咗記幾招指責我哋 話成件事係西方嘅陰謀 嗰時，普京認為呢件事凈係同佢有關 當然，世界各地嘅編輯 都非常緊張克裡姆林宮呢件事 佢哋覺得成件事就快要爆 你可以想像佢哋投入咗幾多時間 幾多資源、幾多金錢 最後個星期我基本上都喺度叫大家冷靜 就好似一個將軍咁穩定軍心 「淡定，保持淡定」 最終，當然，佢哋都係淡定返 主持：大概喺幾個星期之前 你發佈咗好多文件 並用佢嚟做公開數據庫 畀大家通過關鍵字嚟搜索 講者：我哋堅信公眾應該 對於海外世界有基本嘅知情權 我哋冇公開同我哋一齊工作 嘅記者嘅身份檔案 但係，文件裏面嘅基本資料 好似啲人嘅名、佢哋海外公司嘅名 依家全部可以喺網上搵到 主持：Gerard，多謝你所做嘅一切 講者：多謝 （掌聲）

lisa_dyson_a_forgotten_space_age_technology_could_change_how_we_grow_food

想像一下你係去火星或者其他遙遠星球 嘅其中一個宇航員 旅程時間可能長達一年 或者甚至更長 飛船上嘅空間同資源都受到限制 所以你哋就要諗 點樣利用最少嘅原料去生產食物 如果你只可以帶幾袋種子 喺幾個鐘裏面種出作物，會點？ 如果嗰啲作物可以生產更多嘅種子 令你可以用其中嘅幾包種子 全程養活整個團隊，又會點？ NASA 嘅科學家已經諗到可行嘅方法 佢哋嘅諗法非常有趣 其中包括單細胞微生物 科學家同時運用水入面嘅氫氣 佢哋利用嘅微生物係氫營養菌 你可以利用呢啲氫營養菌創造一個 良性嘅碳循環，維持太空船上嘅生命 宇航員會呼出二氧化碳 二氧化碳會畀嗰啲微生物吸收 轉化成一種含有豐富營養同碳嘅作物 之後宇航員食用嗰啲含豐富碳嘅作物 宇航員會以二氧化碳呼出 又會畀微生物吸收 生產新嘅營養作物 之後碳又會畀宇航員 以二氧化碳呼出 咁樣就建立咗一個閉環碳循環 點解呢樣嘢咁重要？ 我哋人類需要碳生存 我哋從食物中獲取碳 喺漫長嘅太空旅途中 根本就冇可能喺途中搵到碳 所以你要諗點樣喺飛船上循環利用碳 呢個係一個聰明嘅方法，係唔係？ 但問題係，呢個研究並冇實行過 我哋未去過火星，亦未去過其他星球 事實上呢個研究 喺 60、70 年代就已經完成 所以我同一個同事，John Reed 博士 對地球上嘅碳循環好感興趣 我哋想搵到應對氣候變化嘅 技術性解決方法 通過閱讀 1967 年及以後嘅論文 我哋發現咗呢個研究 我哋覺得呢個真係一個好主意 我哋認為，地球就好似一艘太空船 我哋嘅空間、資源都有限 喺地球上，我哋確實需要 思考點樣更有效去循環利用碳 所以我哋有一個諗法 可唔可以將呢啲 NASA 式嘅主意 用嚟解決地球上嘅碳問題？ 我哋可唔可以培養呢啲 NASA 式微生物 用嚟喺地球上生產有價值嘅物品？ 我哋創立咗一間公司嚟研究 喺呢間公司，我哋發現呢啲氫營養菌 事實上我叫佢哋 大自然嘅「強勁碳循環機」 我哋發現佢哋係一種強大嘅微生物 佢哋畀嚴重忽視、未被深入研究 而且佢哋確實可以生產 一啲有價值嘅產物 所以我哋開始喺實驗室 培養呢啲產物同微生物 我哋發現可以利用呢啲微生物 將二氧化碳合成必需氨基酸 我哋甚至可以製作蛋白質營養餐 其中嘅必需氨基酸外形 同一啲動物蛋白質嘅氨基酸相似 我哋開始更進一步培養 發現我哋可以生產油 油可以用嚟大量生產好多產品 我哋生產咗一種類似檸檬油嘅油 除咗可以摞嚟調味、製造香水 佢仲可以摞嚟做生物可降解清潔劑 甚至係噴氣燃料 跟住我哋又生產咗一種類似棕櫚油嘅油 棕櫚油可以用嚟生產唔同嘅 消費品同工業品 我哋開始同製造商合作大量生產 依家我哋合作 將其中一啲產品推出市場 我哋相信呢種技術可以幫助我哋 將二氧化碳有效轉化為有價值嘅產品 一啲同時對地球 同商業都有益嘅產品 呢啲就係我哋依家做緊嘅事 但以後，如果我哋要更上一層 呢種技術同呢種微生物嘅應用 會幫助我哋完成一啲更加偉大嘅事 我哋相信呢種技術 可以幫助我哋解決農業問題 可以畀我哋發展出一種可持續農業 令我哋可以滿足到未來嘅要求 點解我哋需要一個可持續農業呢？ 事實上，根據預測 到咗 2050 年 世界人口將會達到大概一百億 我哋預計糧食產量要提高70% 同時，我哋會需要更多嘅資源、原材料 去生產消費品、工業品 咁我哋要點樣滿足呢個需求？ 依家嘅現代農業滿足唔到呢個需求 原因有好多 其中一個就係現代農業 係溫室氣體嘅其中一個最大排放源 事實上，佢溫室氣體嘅排放總量 比我哋嘅汽車、貨車、飛機 同埋火車嘅排放總量仲要大 另一個原因就係佢佔據咗大面積嘅土地 我哋為作物、牲畜騰出咗 一千九百四十萬平方英里 即係點樣？ 大概就係南美洲同非洲加起嚟咁大 等我舉一個具體嘅例子 喺印尼，從 2000 年到 2012 年 大概有同成個愛爾蘭咁大嘅 原始熱帶雨林畀移除咗 我哋可以想像到 畀趕離家園嘅物種數量之大 植物、昆蟲、動物，無一倖免 同時，一個天然碳匯都難逃一劫 咁等我講得更加真實一啲 呢次移除係為咗種植棕櫚樹 就好似我之前所講 棕櫚油用於大量生產好多種產品 事實上，根據估計 超過 50％ 嘅消費品都離不開棕櫚油 其中包括雪糕、曲奇 仲有食用油 同埋清潔劑、乳液、肥皂 好可能你同我嘅廚房、浴室裏面 都有大量嘅由棕櫚油 製成嘅生活用品 所以你同我都係 移除熱帶雨林嘅罪魁禍首 現代農業存在住一啲問題 如果想可持續發展 我哋就需要解決方法 我相信微生物可以提供答案 特別係呢種強勁嘅碳循環機 呢種強勁嘅碳循環機 比如植物，喺佢哋成長嘅生態系統中 扮演著「自然循環機」嘅角色 佢哋喺地球嘅特殊地貌生長 比如海底熱泉、溫泉 喺嗰啲生態系統，佢哋吸收碳 將碳再生為生態系統所需嘅營養 佢哋含有豐富營養 譬如油脂、蛋白質 礦物質、碳水化合物 事實上，微生物已經成為 我哋日常生活嘅一部分 如果辛苦工作咗一個漫長嘅星期 你喺星期五晚品嘗一杯葡萄酒 咁其實你就係品嘗緊微生物嘅產物 如果你品嘗當地小型啤酒廠嘅一種啤酒 都係一種微生物嘅產物 或者係麵包、芝士、酸奶 呢啲全部都係微生物嘅產物 但呢哋強勁碳循環機嘅魅力、力量在於 佢哋嘅生產力係數以小時計 而唔係以月嚟計算 咁就意味著我哋可以 以比依家更快嘅速度去種作物 作物可以喺黑暗中生長 即係可以喺任何季節 任何地理環境、任何地方生長 佢哋可以喺佔地最小嘅容器生長 咁我哋就可以開發一種垂直農業 同佔地廣闊嘅傳統水平農業唔同 我哋可以向上發展 從而提高單位土地嘅產量 如果我哋利用呢啲碳循環機 實行呢種方法 咁我哋就唔再需要為食物、消費品 而移除任何熱帶雨林 因為通過大規模種植 實際上你可以種出 – 比如種大豆 如果你喺同一片土地種植大豆 一年之後 你會比原先得到多出一萬倍嘅單位產量 一年時間收穫係比原先產量嘅一萬倍 呢個就我所講嘅新型農業 呢個亦係我所講嘅發展一個系統 嚟滿足一百億人口需求嘅系統 咁呢種新型農業可以生產乜嘢？ 我哋已經整咗一種蛋白質餐 咁你可以想像到一啲類似黃豆餐 或者甚至係粟米粉、小麥麵粉嘅產品 我哋已經生產咗油 咁你可以想像一啲類似椰子油嘅產品 或者係橄欖油、大豆油 所以呢種作物實際上可以生產 富含營養嘅意大利麵、麵包 蛋糕、各種營養食品 而且，既然油可以用嚟生產多種物品 工業品、消費品 你可以想像利用呢種作物 都可以生產清潔劑、肥皂、乳液等等 如果我哋繼續用依家嘅現代農業種植 就唔單止面臨土地資源匱乏嘅問題 仲會有風險令我哋啲子孫 失去呢個美麗嘅星球 但係用新型農業就可以避免 我哋可以想像一個富足嘅未來 等我哋嚟創造唔單止可以 避免地球毀滅、太空船墜毀 仲可以發展造福我哋 以及 2050 年一百億人口生活嘅 生態系統同生活方式 好多謝大家 （掌聲）

adam_savage_my_love_letter_to_cosplay

我好鍾意一種曾經睇過嘅講法 係話人類喺物種進化上 成功嘅其中一個因素 係多得我哋無體毛 我哋因為無體毛，加上發明咗衫 我哋可以調節體溫 以至無論喺咩氣候之下都生存到 依家我哋已經進化到冇衫就生存唔到 同時衫已經唔凈係衫 佢仲有表達嘅用途 所有我哋著上身嘅服飾 都喺度訴說緊我哋嘅嘢 例如透露緊我哋曾經去過邊度 我哋做緊乜嘢、我哋想成為乜嘢人咁 細個時我好孤單 我一直都好難搵到細路仔同我玩 於是我整咗好多遊戲同自己玩 我為自己做咗好多玩具 最初係從雪糕開始 我家鄉有一間 Baskin Robbins 喺櫃台後面，佢哋將雪糕 裝喺呢啲超大、五加侖裝嘅紙桶裏面 喺我八歲嗰時，有人話畀我知 佢哋用完紙桶之後 會將紙桶洗乾淨，放喺後面 如果你問佢哋，佢哋會畀一個紙桶你 我用咗幾個星期去鼓起勇氣去問 最後我問咗，佢哋又畀咗個我 我就摞住呢個靚紙桶返咗屋企 我喺度諗要點處理呢個新奇嘅嘢 有金屬環、蓋同埋底 我將佢倒轉戴喺頭上 之後我諗，「等陣， 呢樣嘢啱啱好戴得落我個頭。」 （笑聲） 冇錯，我剪咗個窿 放咗啲醋酸纖維落去 成個太空頭盔就咁大功告成！ （笑聲） 之後我諗我仲需要一部太空船 就喺距離屋企幾條街嘅地方 我搵到一個裝冰箱嘅紙皮箱 我將佢推返屋企 之後喺我爸爸媽媽嘅客房個衣帽間裏面 我將佢整成一部太空船 我先用紙皮箱整咗塊控制面板 我剪咗一個圓形當做雷達顯示 同埋喺雷達後面放咗個電筒發光 我再利用牆壁做支撐，整咗個駕駛窗口 其實我真係覺得自己好機智 我擅自將衣帽間後面幅牆油黑佢 再用喺閣樓度搵到嘅聖誕燈 佈置到成個星空咁 之後我就去繼續幻想我嘅太空使命 幾年之後，電影《大白鯊》上映 雖然唔啱細路仔睇，但我對佢入曬迷 就好似當時其他美國人咁樣 有件「大白鯊」服裝掛咗喺 我鎮上面嘅一間士多 我媽媽肯定係聽到我同人哋講 我覺得士多件衫幾咁型 所以喺萬聖節嘅前幾日 送咗我呢件大白鯊衫 件事係完全出乎曬我嘅意料 依家，我成日聽到 某個年齡層嘅人喺度抱怨 依家啲細路仔唔知自己嘅生活有幾好 咁就等我舉個簡單嘅例子嚟講下 呢啲細路入門級扮演服裝 係依家你喺網上可以買到嘅 呢件就係… 我媽買畀我嘅大白鯊衫 （笑聲） 鯊魚塊面薄到好似張紙咁 圍嘴上面仲要黏住張《大白鯊》廣告 （笑聲） 但我就係鍾意佢 幾年之後 爸爸帶我去睇一部叫做《聖劍》嘅電影 事實上我叫佢帶我去睇兩次 而且對我嚟講係好大件事 因為呢部電影係一部限制級嘅 R 片 不過唔係血腥場面、內臟 或者女性胸部吸引我去睇多一次 雖然呢啲都幾有吸引力 （笑聲） 係盔甲吸引我 我覺得《聖劍》嘅盔甲真係好靚好型 騎士著住好閃嘅 好似塊鏡咁反光嘅盔甲 仲有，騎士去到邊度都著住件盔甲 佢哋著住盔甲食飯，又著住盔甲瞓覺 （笑聲） 我就諗︰「唔通佢哋解讀緊我嘅思想？ 我都想喺任何時候都著住件盔甲！」 （笑聲） 所以我又返去搵我最鍾意嘅材料︰ 手工嘅材料 有波紋嘅硬紙皮 我同我自己整咗套盔甲 加咗護頸，配埋一匹白馬 雖然我已經將佢賣咗 但我哋可以睇下張相 （笑聲） （掌聲） 呢個係我受到《聖劍》啓發 而整嘅唯一一套盔甲 幾年之後 我說服咗我爸爸動手整返件啱身嘅盔甲 大概過咗一個月，佢幫我升級咗材料 從硬紙皮 到叫做「遮雨板」嘅 鋁製屋頂材料 仲有一種我一直都好鍾意嘅連接材料︰ POP 鉚釘 成個月，我哋都喺度小心翼翼咁 整一套鋁製鉸接式 有好多混合波紋嘅盔甲 我哋喺頭盔度鑽咗幾個窿，方便我透氣 咁啱喺萬聖節之前整好咗 於是我就著住佢去返學 依家，呢樣嘢冇幻燈片可以畀你哋睇到 因為我無呢套盔甲嘅相 但我有著住佢去返學 當時有個年刊攝影師喺走廊度周圍影相 佢從來都冇搵到我 後來發覺係有原因嘅 有啲嘢喺我著住套鋁製盔甲 去返學個時完全無諗到嘅 當時係第三期數學班 我企喺課室嘅後面 因為我著住套盔甲根本就坐唔低 （笑聲） 呢個係我冇預到嘅第一件事 之後我嘅老師好擔心咁望住我 隔住大概半個課室問我有冇事 我諗：老師你冇嘢掛？我有冇事？ 我依家著住套盔甲啊！ 我係度享受緊我…… 就喺我準備要話畀佢知我有幾爽嗰時 我見到成間課室開始向左傾斜 跟住就消失喺呢條長長嘅隧道 之後我喺校醫室醒返 我因為套盔甲中暑虛脫而暈咗 當我醒返嗰時 我冇因為喺成班同學面前暈低而尷尬 反而我諗，邊個摞走咗我套盔甲？ 我套盔甲喺邊度？ 好，講緊幾年後 我同幾個同事一齊受聘請去 同探索頻道做一檔 叫做《流言終結者》嘅節目 大概有 14 年嘅時間 我都喺度學習點樣去訂立實驗方法 同埋點樣喺電視上面講故事 同時我又好早就知道 服裝可以對講故事起到舉足輕重嘅作用 我用服裝令我哋講述嘅故事 更加幽默、清晰，有喜劇效果、有色彩 後來當我哋做一集《垃圾搜尋》 我又有更深一層嘅體會 我領悟到服裝對我有更深嘅意義 喺《垃圾搜尋》呢一集 我哋想回答嘅問題係： 跳入一個大型垃圾裝卸卡車係唔係 真係好似電影裏面演嘅咁安全？ （笑聲） 呢一集係打算分成兩部份進行 一部份係我哋接受特技演員嘅訓練 學識從建築物跳到氣墊上面 而第二部份就係嚟真嘅 大型垃圾裝卸卡車會裝滿緩衝物料 俾我哋跳入去 我想呢兩部份 做到唔同嘅視覺效果 之後我諗︰「好， 既然第一部份我哋喺度訓練緊， 咁我哋就應該著住運動衫。 唔得！不如將 『特技訓練生』印喺衫後面， 話畀人知係訓練嘅。」 但係到咗第二部份 我想要視覺衝擊嘅效果 「我知道啦！ 我會著成《黑客帝國》 嘅 Neo 咁。」 （笑聲） 所以我就去咗海特街 買咗啲好靚、及膝、有皮帶扣嘅長靴 跟住我又喺 eBay 度搵到一件褸 仲有一副墨鏡 為咗戴墨鏡，我仲要特登戴隱形眼鏡 做實驗嘅日子終於嚟嘞 我著住呢套衫落車 之後我嘅劇組人員都望住我 個個人都喺度揞住嘴偷笑 就好似咁 （大笑聲） 呢一刻我有一種冰火兩重天嘅感覺 非常尷尬 因為喺我同事睇嚟 我對呢套衫已經癡迷到走火入魔 （笑聲） 不過我腦裏面把聲喺度提醒我 喺高速鏡頭嘅慢動作裏面 我件風褸迎風飄揚嗰時肯定好型 （笑聲） 同《流言終結者》做咗五年節目之後 我哋收到聖地牙哥國際動漫展嘅邀請 我都知道咗呢個動漫展好多年 但係都冇時間去 呢場動漫展好比 服裝界嘅盛事、服裝界嘅麥加 啲人從世界各地飛過去 展示佢哋嘅驚世嘅作品 我都想去參加 我決定要精心製作一套 會將我從頭包到落腳嘅戰服 咁就冇人知道我喺 聖地牙哥國際動畫展嗰度 我揀咗邊件衫？ 地獄男爵 嗰個唔係我件衫 嗰個真係地獄男爵嚟！ （笑聲） 但係我洗咗幾個月嘅時間 盡可能還原地獄男爵喺螢屏上嘅形象 從佢嘅長靴，到皮帶，到長褲 再到「毀滅之右手」 我搵人整咗地獄男爵頭部同胸部 跟住我將佢哋著上身 我甚至搵到咗心水嘅隱形眼鏡 我著住呢套衫行入動漫展 講真，著住件衫真是好鬼熱 熱到你無法想像 （笑聲） 大汗淋漓！我早就應該醒起 我不停咁飚汗，隱形眼鏡又好傷我對眼 但係呢啲都唔緊要 因為我愛上咗角色扮演 （笑聲） 不單止係因為可以著上套衫 喺動漫展度行 仲因為我可以見到其他角色扮演者 但搞清楚，動漫展裏面嘅裝扮 係叫做「角色扮演」 表面上，角色扮演就係 人著到佢哋最鍾意嘅電影電視角色咁 尤其係著到日本動漫咁 但係當中含義唔係咁簡單 佢哋唔係搵到套衫著上身算 佢哋將角色同自己融合起嚟 佢哋令套衫嘅角色 跟住自己嘅諗法去做 當佢哋著住套衫個時 佢哋將角色變成心中想要嘅角色 佢哋係犀利嘅天才 佢哋做出好靚嘅嘢令人嘆服 （笑聲） 除此之外，佢哋仲會排練 喺聖地牙哥，或者任何其他嘅動漫展 你唔係淨係同 個啲行黎行去嘅人影相 實際上你會行上去講 「嘿，我好鍾意你件衫， 唔知可不可以影相？」 之後你俾佢哋時間去擺甫士 佢哋好努力咁擺姿勢 就為咗你部相機可以影到靚嘅畫面 而呢一幕真係好靚，我會將佢記低 喺後來嘅動漫展裏面 我去學 Heath Ledger 喺《黑暗騎士》裏面 扮演小丑一角嘅蹣跚步履 我去學點樣扮成《指環王》嘅恐怖戒靈 跟住我真係嚇親一啲細路仔 我仲學識咗「呵呵笑」 就好似楚巴卡喺《星球大戰》裏面咁笑 然後我扮成《千與千尋》嘅無面男 如果你唔知道《千與千尋》 同埋佢嘅導演宮崎駿嘅話 我係好樂意講解下 （笑聲） 呢部電影真係一部傑作 一直都係我其中一齣最鍾意嘅電影 喺電影裏面 一個叫荻野千尋嘅女仔喺 日本嘅一個廢棄公園嘅 靈異世界嗰度蕩失路 喺幾個朋友嘅幫助之下 佢又重新搵到出返嚟嘅路 其中兩個朋友 一個叫做白龍，一條被捉嘅龍嚟 另一個叫做無面男，孤獨魔鬼嚟 無面男好孤單，佢好想同人做朋友 佢認為交朋友嘅方法 就係將佢哋誘惑到自己身邊 再喺手上變出金幣 但係呢種方法唔係咁好用 所以最後佢性情暴變 直到荻野千尋拯救咗佢，佢先至平靜返 我著上無面男套衫 行入聖地牙哥國際動漫展嘅會場 我非常認真咁練習無面男嘅動作 我決定著住呢套衫個時唔出聲 當有人想同我影相個時，我會點頭 同埋會好怕羞咁企喺佢哋隔籬 當佢哋影相 我會偷偷地從我件長袍後面 摞出一塊朱古力金幣 等佢哋影完相之後，我會送佢哋金幣 啊，啊，啊！——就好似咁 之後佢哋就會非常興奮 「天啊！無面男嘅金幣！ 難以置信，太犀利啦！」 我好享受，之後我繼續喺動漫展度行 大概喺 15 分鐘之後，有件事發生咗 有人捉住咗我嘅手 佢哋俾返金幣我 我覺得佢哋喺度回禮 但係唔係，呢個明明係我送出去嘅金幣 但我唔知道點解佢哋咁做 於是我繼續行，我又影咗更多嘅相 但又有人俾返金幣我 你要知道，著住套衫嗰時 我乜都睇唔到 我可以通過面具嘅嘴睇到 啲人嘅鞋、佢哋講嘅嘢、佢哋對腳 但係喺第三次有人將個金幣俾返我嗰時 我想知道到底發生咗啲乜嘢 為咗睇得清楚啲，我將頭稍微向後傾斜 我睇到有人從我身邊行開，就好似咁 呢一幕令我突然醒悟： 摞到無面男嘅金幣係不祥之兆 因為喺電影《千與千尋》裏面 如果有人向無面男摞咗金幣 厄運就會降臨 呢個唔係講緊演員同觀眾嘅關係 而係角色扮演背後嘅意義 我哋，全部喺會場上嘅人 都喺度將自己注入到 對我哋嚟講有某種意義嘅故事裏面 再將佢變成我哋自己嘅故事 我哋內心深處都有啲重要嘅嘢 而服裝就係我哋表達內心嘅嘢畀其他人 多謝 （掌聲）

leila_hoteit_3_lessons_on_success_from_an_arab_businesswoman

「媽咪，呢啲係咩人啊？」 呢個天真嘅問題喺我細女 Alia 喺大概三歲個時提出嚟嘅 當時我哋同我先生一齊 喺 Abu Dhabi 嘅一間大型商場行街 Alia 望住掛喺 商場正中央高處嘅巨幅海報 上面有阿拉伯聯合酋長國嘅三位酋長 佢匿埋我嘅身後 我彎低腰，同佢講 佢哋係阿聯酋嘅酋長 佢哋努力發展佢哋嘅國家 維護國家嘅統一 佢問 ︰「媽咪，點解喺度 同埋喺公公婆婆住嘅黎巴嫩， 我哋都冇見到有女強人嘅相掛喺牆上， 係唔係因為女性唔重要？」 呢個大概係我為人母以來 同埋我 16 年職業生涯中最難答嘅問題 我喺黎巴嫩嘅家鄉長大 我係屋企嘅細妹 長大之後做咗一位飛行員 到後嚟黎巴嫩航空運行總監 再之後成為全職媽媽同抱孫 我爸爸鼓勵我哋兩姊妹去追求學業 雖然當時我哋嘅文化認為 只有男仔而非女仔 先可獲得深造嘅機會 我係我嗰代人其中一個為數不多嘅 女仔喺 18 歲出國留學 我爸爸膝下無子 所以喺某種程度上，我就係佢嘅仔 如果時光可以倒流幾十年 我希望自己成為爸爸自豪嘅「仔」 當我取得電氣工程嘅學士、博士學位 喺英國做研發，喺中東做技術顧問 我一直都處於由男人掌控嘅環境 老實講，我從未搵到我真心認同嘅榜樣 我媽媽嗰代人，冇女人擠身到領導層 我一直都遇到一啲好好人嘅男上司 但係冇一個人知道我嘅需要同壓力 特別係有咗兩個細路之後雪上加霜 雖然西方女人樂意畀建議我 呢啲貧窮、受壓迫嘅阿拉伯女人 但係佢哋嘅生活同制肘同我哋截然不同 所以我呢一代嘅阿拉伯女性 必須要成為自己嘅榜樣 我哋需要比阿拉伯男性能加能幹 必須要承受比西方女性更嚴重嘅偏見 因此，我認為我哋 呢啲貧窮、受壓迫嘅女人 有一啲有用、來之不易嘅經驗要分享 呢啲經驗可能會 對渴望立足於當今世界嘅人有用 以下喺我嘅三個經驗 [ 將佢哋嘅垃圾（負能量） 變成你嘅燃料（動力） ] （笑聲） （掌聲） 以下詞語受每個人 奉為成功嘅不二法門： 堅忍 但「堅忍」實際係乜嘢，又要點培養？ 我堅信堅忍就係將 負能量轉化為動力嘅能力 好耐之前我喺前東家工作 我同一個男同事，我哋叫佢 John 我同 John 搭檔，我好努力工作 希望佢可以意識到我有幾咁出色 咁佢就會支持我喺公司裏面同人搭檔 當時，除咗交我嘅顧問報告 我仲好有熱情研究女性嘅經濟權力 有一日，我要向成間房嘅 工管碩士生報告研究 John 係其中一位聽眾 佢第一次聽我研究嘅內容 當我繼續我嘅報告時 我睇到 John 佢面色漲紅 好似羞愧咁癱坐喺張椅度 當報告完畢，聽眾拍手 我哋飛奔出去，坐上車 佢突然之間情緒爆發咁 「你啱啱講嘅嘢令人難以接受！ 你係顧問，唔係搞社運！」 我講︰「John，我唔明， 我舉出咗幾個性別平等指數 同埋一啲關於阿拉伯世界嘅結論。 冇錯，喺指數上 我哋依家確實處於劣勢， 但點可以否認我嘅報告呢？」 佢反駁︰ 「你成個研究嘅前提都係錯嘅， 無異於玩火自焚， 破壞我哋社會結構。」 佢停咗一下，又繼續講 「女人有咗細路之後， 家庭就係歸宿。」 時間繼續流逝 混亂中我唯一諗到、重複嘅係： 「Leila，你可以忘記呢段搭檔關係， 佢已經成為過去。」 我用咗幾日去完全消化呢件事 後來，我得出咗三個結論 第一，呢啲係佢嘅問題 係佢糾纏 可能呢個社會中有好多人同佢一樣嘅人 但係我冇必要令到佢成為我嘅問題 第二，我需要快啲搵到另一個贊助人 （笑聲） 順帶一提，我搵到咗一個 仲係個好男仔 第三，我想畀 John 睇到 人母都可以事業有成 我將呢個經驗好好咁實踐喺個人生活 當我事業有成 我聽到好多鼓勵之詞 但係都有好多男人、女人、夫妻 對我哋夫妻都外出工作嘅選擇 感到不解 呢啲人會喺家庭聚會、朋友聚會上面 話你唔係個好媽媽 因為你將好多心機擺喺工作裏邊 如果我話呢啲話唔傷人，係呃人 仔女對我嚟講係最珍貴嘅 任何覺得我會辜負仔女嘅諗法 都難以忍受 但係就好似我對 John 咁 我好快就提醒自己呢啲係佢哋嘅問題 係佢哋糾結 所以與其回答 我只係笑臉相迎 因為有一樣嘢浮現喺我腦海裏面 [ 做人最緊要開心。] （掌聲） 身陷呢啲情況嘅年輕女人 有兩個選擇 一係選擇接收負能量 令你覺得自己係失敗者 就好似成功永遠都遙不可及 抑或係你視人哋嘅消極與你無關 並且將佢嘅消極轉化成你嘅積極 我往往會選擇第二個 我意識到咁會令到我內心更加強大 至理名言： 成功係最好嘅復仇 一啲中東嘅女性可以嫁畀 一個支持佢哋事業嘅人 實在係三生有幸 糾正：應該係「有智慧」至真 因為你同邊個結婚，係你自己嘅選擇 如果想有事業有長遠發展 你最好搵返個支持你嘅人 時至今日，阿拉伯男性依然 冇對家庭承擔起同等應負嘅責任 當然我哋嘅社會都冇期待過 甚至認為係一種冇男子氣概嘅行為 至於阿拉伯女性，我哋嘅社會依然認為 一個女人嘅幸福應該嚟自於仔女同丈夫 女性為佢嘅家庭而生 但一切都會改變，只係需要時間啫 咁意味著，依家阿拉伯嘅職業女性 既要想辦法維繫完美家庭 又要保證佢嘅細路仔嘅所有需求 得到滿足 同時又要為高要求嘅工作拼搏 為咗做到曬以上三樣嘢 我搵到一個方法 使你應用來之不易嘅職業技能 到個人生活上 你需要活出你嘅生活 呢個就係我生活中嘅做法 有一件關於中東嘅事係你要知道嘅 就係幾乎每個家庭都請得起家庭工 因此難題就變成咗點樣有效招聘 就好似作為商人，我會傾向於選擇 既喺我工作嗰時 可以幫我照顧細路仔嘅人 又係受人強烈推薦嘅 Cristina 同我姐姐做咗四年工 佢嘅表現無可挑剔 依家佢係我哋家庭不可缺少嘅一份子 從 Alia 6 個月大個時就同我們一齊生活 佢確保我工作嗰時屋企得到適切打理 而我會為佢提供一個 對佢同我細路仔都最為適合嘅環境 就好似我會喺工作中做到最好一樣 呢個經驗對兒童都啱用 無論你用緊嘅係互惠生、托兒所 抑或兼職保姆 看護人當然要非常謹慎咁揀 但亦都要放手畀看護人 如果你嚟睇睇我嘅日曆 你就會發現每個工作日嘅 晚上 7 點到 8 點半 呢一個半鐘 都劃做「家庭時間」 呢個係「神聖」嘅時間 從 Alia 係嬰兒嗰時我就開始咁做 我盡我一切所能去分配呢段時間 咁我就可以喺屋企 好好同我嘅細路仔共處 譬如問下佢哋今日過得點樣 檢查佢哋嘅功課 同佢哋講一個睡前故事 錫下佢哋、攬下佢哋 如果我去咗旅遊，無論喺邊個時區 儘管相隔千里 我都會用 Skype 同細路仔聯絡 我哋嘅仔仔 Burhan 依家五歲大 佢喺度學緊做簡單嘅數學題 我又要坦白另一件事： 我發現我哋個女比我更有效教仔仔數學 （笑聲） 一開始只係一個遊戲 但 Alia 鍾意扮成老師教弟弟 而我發現呢個過程提高咗 Burhan 識字能力 增加咗 Alia 嘅責任感 同時令佢哋嘅感情更加深厚 咁係一件雙贏嘅事 我所知道嘅成功阿拉伯女性 都搵到獨特嘅方法去過佢哋嘅生活 同時仲要承受家庭重擔 但係呢個唔單只關乎同時勝任 職業女性同母親呢兩種角色 仲關乎活在當下 當我同我嘅細路仔一齊嗰時 我盡力唔掂工作 與其擔心每日有幾多時間 可以同佢哋一齊 我會將天倫之樂轉化為美好嘅回憶 所謂天倫之樂，就係我望住細路仔 聆聽佢哋心聲，同佢哋喺埋一齊 [ 合作好過競爭。] 我呢一代嘅阿拉伯女性 冇好好得到公眾關注 咁就可以解釋 點解阿拉伯世界咁少女性從政 但係，咁有一個好處 通過花費大量時間喺幕後 包括咖啡店、客廳 同電話裏面 我哋發展出 一種對成功至關重要嘅社會技能： 網絡 我可以講一般嘅阿拉伯女性 都有龐大嘅社交網絡 呢個網絡當中主要都係女性 喺西方，有野心嘅女人 似乎經常會將自己同人哋比較 希望被認受為最為出類拔萃嘅女人 呢個就引伸出老生常談嘅 職業女性之間嘅競爭行為 如果最高職位只能夠畀一位女性坐 其他人就冇機會上，更加唔好提拔 一般嚟講，阿拉伯女性 冇踩入呢個心理陷阱 反而生活喺一個男尊女卑嘅社會 佢哋發現互相幫助 會令所有人受惠 我之前份工嘅職級 係中東國家婦女之中最高 所以有人會認為 我投資喺在職婦女身上毫無好處 反而認為我應該將自己嘅時間 發展同男性前輩、同輩嘅關係 但我兩個最大嘅突破 都源自其他女性嘅支持 一位市場推廣巨頭最初建議 我以年輕全球領袖嘅身分 出席世界經濟論壇 佢熟悉我嘅媒體活動同出版物 當佢被邀請發表意見個時 佢提到我︰ 「一位任職顧問嘅年輕沙特女性朋友 幫我推銷沙特第一個項目。 嗰時我因為女性身份屢屢碰壁， 佢將我介紹畀一位顧客， 到我後來接手做好多沙特嘅項目。 依家，我嘅團隊裏面有兩位資深女性， 我將佢哋嘅成功視為 自己成功嘅關鍵。」 女性繼續進步 雖然唔夠快，但係我哋一直都進步緊 同樣，阿拉伯世界 雖然困難重重，都有進步 就喺今年，阿聯酋內閣 任命五位女性大臣 令女性大臣總共有八位 所占比例大概係內閣人數嘅 28％ 遠多於好多發達國家政府內閣嘅比例 呢張係我嘅女 Alia 最鍾意嘅相 毫無疑問，呢個係 優秀領導之下嘅豐碩成果 亦都係堅強嘅阿拉伯女性嘅奮鬥成果 佢哋從未放棄，為打破藩籬而孜孜不倦 呢個結果反映阿拉伯女性好似我咁 每日將負能量轉換成動力 活出佢哋嘅生活，而平時唔講工作 唔鬥個你死我活，反之一齊合作 當我展望未來 我希望佢我嘅女 二三十年之後企喺呢個舞臺上 因為自己係佢父母嘅女而自豪 我希望我嘅仔長大之後 「佢媽媽嘅仔」或者「媽咪嘅乖仔」 兩種嘅表述會有截然不同嘅意義 多謝 （掌聲）

alexander_betts_why_brexit_happened_and_what_to_do_next

我係英國人 （笑聲） （掌聲） 「我係英國人」呢句說話 從來未引起過咁多人同情 （笑聲） 我嚟自一個島國 好多人都相信 過去咁多年有好多嘢持續發生緊 歷史上，我哋傾向改變其他國家 但好少改變自己 所以當我六月廿四號朝早起身 發現我個國家公投結果係脫歐之後 我好震驚 首相辭咗職 蘇格蘭講緊第二場公投 有可能令英國瓦解 所以成件事對於我嚟講都幾震撼 對於好多人嚟講都係 但呢件事幾日後 發展成我國家嘅一個政治危機 有呼聲話要舉行第二場公投 呢個情況就好似運動比賽完咗 我哋叫對手重新比賽一樣 每個人都指責其他人 人民指責首相 話佢當初做咩搞公投 啲人鬧在野黨黨魁唔夠努力爭取 後生指控老人家 受過教育責備無受過良好教育嘅 危機裏面最不幸嘅事 令成個危機更差 仇外同種族情緒充斥喺英國街頭 去到我前所未見嘅水平 啲人宜家講緊究竟我個國家 會變成小英格蘭 定係好似我同事話齋 變成一個浮沉喺大西洋嘅 五十年代懷舊公園 （笑聲） 但我嘅問題係 我哋應唔應該保持震驚嘅程度呢？ 究竟脫歐係咪一夜之間出現呢？ 定係有深層結構性因素 令我哋走到今日咁嘅地步？ 我想退一步，問兩個好基本嘅問題 第一，英國脫歐代表咩？ 唔只對我國家 佢對全世界有咩意思？ 第二，我哋可以喺脫歐之後做啲乜？ 我哋要點樣應對？ 返去第一條問題，英國脫歐代表咩？ 事後孔明係一件有趣嘅事 脫歐教曉好多關於我哋社會嘅嘢 以至世界上其他社會嘅嘢 脫歐呢件事反映咗 我哋唔為意我哋社會有幾分裂 投票取向因年齡、教育程度、 階級同地理位置而唔同 年輕人唔踴躍投票 但出咗嚟投票嘅年輕人都投咗留歐 長者想脫歐 地理上，倫敦同蘇格蘭最想留歐 而其他地方就一半一半 取態唔同係我哋需要認真看待嘅嘢 但更重要既係 公投話咗畀我哋聽今日嘅政治形勢 當代政治唔再只係左翼同右翼 唔再只係交稅同開支 當代政治係講緊全球化 當代政治嘅分裂在於 鍾意同害怕全球化之間 （掌聲） 如果我哋睇下想脫歐嘅人 我哋叫佢哋做脫歐陣營 相反嘅係留歐陣營 我哋見到民意調查裏面 兩個好重要嘅因素 第一係移民，其次係國家主權 呢兩樣都代表咗 啲人想爭取返佢哋生活嘅自主權 代表佢哋覺得 參政嘅人唔代表佢哋 但呢啲脫歐諗法意味住恐懼同孤立 代表倒退到民族主義同邊界管制嘅年代 而我哋好多人都接受唔到 我想講成件事嘅更加複雜 自由國際主義者，好似我咁 需要將自己擺埋落成件事裏面 至可以明白 我哋點樣走到今時今日嘅地步 我哋睇返投票分佈 我哋見到分裂 藍色係留歐 紅色係脫歐 當我睇到呢幅圖 我覺得好震撼嘅係 我人生冇幾多時間喺紅色嘅地方生活 望住頭五十個最想脫歐嘅地方 我突然意識到 我只係花咗四日喺呢啲哋方生活 呢五十個地方當中 我甚至唔知道一啲選區嘅名 我對呢樣嘢好驚訝 呢樣嘢亦都反映 好似我以為自己包容、開放、忍耐嘅人 或者對於我哋嘅國家同社會 同自己願意去相信嘅事物一樣咁唔清楚 （掌聲） 而伴隨著嘅挑戰係我哋要搵新方法 向支持脫歐嘅人解釋全球化 同埋要明白呢啲人未必讀過大學 互聯網未必陪伴佢哋成長 佢哋未必去過旅行 佢哋可能未被我哋自由社會裏面 覺得有說服嘅嘢說服 （掌聲） 即係話我哋要接觸同埋理解更多 喺呢次公投裏面 小數人激起政治恐懼同憎恨 導致謊言同唔信任四起 例如，留歐其實可以減少 嚟歐洲嘅難民同申請庇護嘅人數 但脫歐就一啲都做唔到 大多數脫歐支持者嘅憂慮 係對政治體制嘅幻滅 呢場公投其實係一場抗議 抗議政制裏面無人代表到佢哋 佢哋搵唔到為佢哋發聲嘅政黨 於是佢哋唔要宜家嘅政治體制 呢種不滿政制嘅情況喺歐洲 同好多自由民主嘅國家重覆出現 同時，我哋見到特朗普喺美國冒起 匈牙利總理奧班嘅民族主義喺當地冒起 馬琳 · 勒龐喺法國嘅愈嚟愈受歡迎 成個社會裏面都有支持英國脫歐嘅人 咁我哋就要問第二個問題 我哋要點樣一齊應對？ 對於我哋關心營造 自由、開放、寛容社會嘅人嚟講 我哋急需要新願景 營造更包容同更寛容嘅全球化 令我哋走埋一齊，而唔係拋低邊個 而當呢個全球化願景開始嘅時候 我哋需要認識全球化嘅好處 經濟學家都有共識 全球化有利自由貿易、資金同人嘅流動 有利所有走埋一齊嘅人 至於國際關係學者都同意 全球化令國與國更加倚靠對方 促成合作同和平 但全球化有重新分配嘅效果 佢創造贏家同輸家 用移民做例子 我哋知道移民喺大多數情況下 對經濟都係正面嘅 但我哋亦都要好小心 全球化帶嚟重新分配嘅結果 尤其低技術移民 可以令社會最貧困嘅一群工資下降 而且低技術移民會推高物業價格 但以上都削弱唔到全球化嘅正面影響 全球化只會令更多人受到正面影響 2002 年，前聯合國秘書長安南 喺耶魯大學發表演講 演講圍繞包容性全球化 佢喺演講裏面創造咗 「包容性全球化」呢個詞 我轉述返佢講嘅嘢︰ 「全球化如果要保持穩當嘅話 佢嘅大門就要向所有人打開 偏執同無知係排外同對抗全球化」 2008 年，好多歐洲國家領袖參與 一個有關漸進式管治嘅會議 包容性全球化嘅概念再次被提出 但 2008 年金融海嘯 同實行緊縮措施嗰陣 呢個概念消失得無影無蹤 全球化一直用喺新自由綱領裏面 全球化被認為係精英人士嘅綱領 多過係有利各方嘅事物 明日嘅全球化應該要比今日更加包容 咁問題係，我哋點樣做到呢？ 我哋點樣顧及恐懼、孤立嘅情緒 而拒絕仇外、民族主義呢？ 呢條問題係畀我哋所有人 作為社會科學家 我覺得社會科學係解決問題嘅好開始 我哋需要係意念上同物質上轉變 我想講四個諗法作為你哋嘅開始 第一係同公民教育有關 英國脫歐最突出嘅係 公眾認知同現實差距 有人話我哋社會變成唔講事實 證據同真相唔再重要 反而大話同證據有同等地位 咁我哋點… （掌聲） 喺呢個自由民主嘅社會裏面 我哋點重新尊重真相同證據？ 咁就要由教育著手 但要由認識巨大嘅差距開始 2014 年，民意調查機構 Ipsos MORI 公佈一個英國人對於移民嘅態度調查 調查顯示移民嚟英國嘅人愈多 公眾愈關注移民嘅情況 雖然調查明顯無解構其中嘅因果關係 因為可能唔太關數字事 但政治同傳媒方面就覺得兩者有關係 但同一個調查發現 公眾對於移民有好大嘅誤解 例如，英國公眾相信 難民佔移民嘅比例比實際高 但佢哋同時相信 受教育嘅移民嘅比例遠低於實際 我哋要重視呢個觀感同現實嘅落差 呢個係全球化重要嘅方面 但呢樣嘢唔可以剩係由學校做 雖然由細個開始著手係重要嘅 處理落差需要花成世時間做公民參與 而呢樣正係社會所期望嘅 第二樣我覺得同時係機遇嘅係 我哋可以鼓勵呢個分裂嘅社群 有更多交流 （掌聲） 當我睇返英國人對於移民態度嘅時候 其中一樣非常引起我注意 好諷刺地 最包融移民嘅地方有最多移民 例如倫敦同東南部有最多移民 而呢兩個地方都係最接納到移民 至於，有最少移民嘅地方 就最排斥同最唔能夠包融移民 所以我哋要鼓勵交流計劃嘅出現 我哋要令未必能夠旅行嘅 上一代可以上到網 係本地或者國家層面 我哋都要鼓勵更多嘅流動、參與 鼓勵同唔識嘅人 同睇法不完全一樣嘅人 有更多嘅交流 第三我覺得關鍵而又好基本嘅係 我哋要確保每個人 都可以享受到全球化嘅成果 呢幅圖由金融時報做 係有關後脫歐時代，好震撼 幅圖顯示想脫歐嘅人其實係 最受惠於歐盟貿易嘅物質成果 但問題係 嗰啲喺想脫歐嘅地方嘅人 唔覺得佢哋係受惠於歐盟嘅一群 佢哋唔信佢哋受惠緊 世界貿易同流動上升 所帶嚟嘅物質成果 我主要鑽研難民問題 而我其中一個針對發展中國家 花咗好多時間宣揚嘅諗法 係若然要鼓勵難民融合 我哋唔可以剩係令難民受惠 我哋亦要顧及本土社區嘅憂慮 但睇返其中一項政策 我哋要喺有大量移民嘅地區 提供唔合比例地好嘅 教育設施、醫療設施、社會服務 以回應當地居民嘅憂慮 但當我哋喺發展中國家行呢套嘅同時 我哋冇將呢套帶返嚟我哋自己國家 用喺我哋自己社會入面 再講，如果我哋真係要 確保人人都可以享受經濟成果 公司同企業就要一個全球化嘅示範 令佢哋明白佢哋都要對人有所承擔 第四個，亦係最後一個就係 我哋需要更負責任嘅政治 但我哋得好少社會科學嘅證據 比較啲人對全球化嘅態度 但睇返現有嘅調查 我哋可以睇到 國家之間 就算同一個國家喺唔同嘅時間 對於移民、人口流動 自由貿易嘅態度同承受能力 都有好大差別 但從呢啲數據得出一個假設係 兩極化社會更加接受唔到全球化 好似以前嘅瑞典同宜家嘅加拿大咁 都有中間路線嘅政治 左翼同右翼合作 鼓勵支持全球化 但我哋今時今日見到嘅兩極化係悲慘嘅 政治極端兩邊嘅人冇辦法對話 兩班人都失去咗中間自由嘅光譜 而呢個中間地帶 卻可以鼓勵兩邊溝通同體諒對方 我哋未必今日做到 但至少我哋要呼籲政客同傳媒 用詞唔好再係表達恐懼 而係更包容呢兩個極端 （掌聲） 呢啲諗法都係初步 咁係因為解決方案需要多方意見 我仲係英國人 我仲係歐洲人 我仲係世界公民 相信我哋身份並唔係互相排斥嘅我哋 我哋要走埋一齊 確保全球化唔會抌低我哋任何一個 只有嗰陣 我哋先真正將民主同全球化調和 多謝 （掌聲）

julia_galef_why_you_think_you_re_right_even_if_you_re_wrong

請大家想像下 自己係個打緊仗嘅士兵 可能係個羅馬步兵 或者係中世紀嘅弓箭手 又或者係祖魯戰士 無論你身處何時何地 有啲嘢係唔會變嘅 你嘅腎上腺素會升高 你嘅行為，其實根植於 呢啲反射動作之中 呢啲用黎保護你自己 同埋打敗敵人嘅反射動作 所以依家我希望 你哋諗下喺頭先嘅情境中 自己扮演唔同嘅角色：偵察兵 偵察兵唔洗攻擊或者防禦 任務只係要了解情況 偵察兵要行出去 畫出敵方嘅地圖 了解潛在嘅阻礙物 偵察兵希望了解嘅係譬如 一個方便過河嘅位置 係唔係有一座橋 不過更加重要嘅係，偵察兵希望 了解嗰度究竟有啲咩 知得越精確越好 正如真正嘅軍隊入面 士兵同偵察兵都好重要 不過你又可以當呢啲 角色代表緊啲思維方式 比喻緊我哋喺日常生活之中 接收信息同諗嘢嘅過程 我哋今日想講嘅就係 要擁有優秀嘅判斷力 要作出精確嘅預測、正確嘅決定 主要取決於你嘅思維方式 依家我哋可以實際 展示下呢種思維方式 我會帶住你地去 十九世紀嘅法國 喺嗰度，呢張睇落微不足道嘅紙仔 引發咗歷史上 數一數二嘅政治醜聞 1894 年，有啲法國公務員發現 垃圾桶裡面一張撕碎嘅紙 將啲紙砌返埋之後 佢哋發現隊伍裡面有人 偷偷地賣軍事機密畀德國 於是佢哋開始咗個大規模嘅調查 調查結果好快指向一個人 阿弗列 ‧ 屈里弗斯 佢嘅信用紀錄幾好 之前無做錯過嘢 又唔似有犯案動機 但係，屈里弗斯係隊伍 入面唯一一個猶太軍官 不幸嘅係，嗰時法國軍隊好歧視猶太人 佢哋攞屈里弗斯嘅字跡同嗰張紙做比較 發現係一致嘅 雖然其他筆跡專家 覺得冇咁似 但係無論點 佢哋去咗屈里弗斯間屋 搵佢做間諜嘅痕跡 佢哋搵暈曬佢啲文件 都搵唔到證據 佢哋反而覺得屈里弗斯一定係做緊間諜 仲超級狡猾，係佢哋嚟到之前 已經將啲罪證收起曬 跟著落嚟，佢哋去查佢嘅個人歷史 試圖尋找犯罪嘅痕跡 佢哋向佢嘅老師問話 發現佢喺學校學過外語 就覺得佢一定係為咗之後 做外國間諜 佢嘅老師仲話 屈里弗斯記憶力好，好到出曬名 真係太可疑啦，係咪？ 因為你知啦 間諜係需要記住好多嘢㗎嘛 呢單案件上咗法庭 屈里弗斯被判有罪 之後，佢哋將佢帶到廣場上 依足規矩咁扯走佢嘅徽章 又將佢嘅劍折成兩段 呢個就係屈里弗斯降級事件 佢哋判咗佢終身監禁 將佢流放到南美洲海岸 一個叫做魔鬼島嘅荒涼小島上 佢之後就去咗嗰度淒涼度日 寫左一封又一封信畀法國政府 求佢哋重新審過單案時 會察覺佢係無辜嘅 但係大家都覺得 呢單案已經完曬 我覺得屈里弗斯事件 好有意思嘅一個地方 就係嗰啲官員點解咁肯定 屈里弗斯係有罪嘅呢 你甚至會覺得 佢地設佢局 特登陷害佢 不過歷史學家都唔係咁諗 我哋可以睇到 個啲官真係覺得 控訴屈里弗斯嘅理據十足 呢件事令人奇怪 人類個腦到底有咩問題 以至咁丁點嘅證據 都可以說服到人判佢有罪？ 係咁嘅，科學家發現一種 叫做「動機性推理」嘅現象 係指我哋嘅潛意識 我哋嘅慾望同恐懼 塑造咗我哋分析信息嘅方式 有啲信息，有啲諗法 對我哋嚟講好似朋友 我哋想佢地贏 我哋想護住佢哋 有啲信息好似仇人咁樣 我哋想消滅佢哋 所以我鐘意叫動機性推理 做「士兵思維」 你哋就從未迫害過 猶太裔法國軍官，話佢係叛徒 我估係呱 不過你如果鍾意睇體育 或者政治新聞 你可能已經留意到 譬如，當個裁判話 你鍾意嗰隊犯規 你就會好想搵理由講 佢點解判錯咗 不過如果佢判另外嗰隊 犯咗規，你就會覺得好啱 這個例子幾好 但大家唔好咁認真 或者，你可能啱啱先讀咗一篇 有關一啲爭議嘅文章或者研究 譬如應唔應該有死刑 啲研究員發現 如果你支持死刑 但係篇文話死刑無用嘅話 你就會好想搵出 呢份報告邊度寫得唔好 不過如果篇文支持死刑 你就會覺得佢寫得好好 反之亦然：如果你唔 支持死刑，都係一樣嘅 我哋嘅判斷力喺無意之中 受我哋嘅立場好大影響 呢個現象好普遍 決定緊我哋點睇 健康同人際關係 點投票 點先覺得係公平或者合乎道德 最驚嚇嘅係 動機性推理或者士兵思維 都係完全無意嘅 我哋以為自己好公正、好客觀 但係都可以冤死無辜嘅人 不過，好彩屈里弗斯嘅故事未完 呢個係皮卡爾上校 佢係另外一個法軍高官 同其他人一樣，佢都覺得屈里弗斯有罪 又同其他人咁，佢都有少少反猶太 不過，過咗一段時間，皮卡爾開始懷疑 「我哋係唔係冤枉咗屈里弗斯？」 之後，佢發現 屈里弗斯坐緊監時 都繼續有人為德國通風報信 佢仲發現軍隊入面 有人嘅字跡同果張紙仔上嘅一模一樣 而且比起屈里弗斯嘅字跡更加似 於是，佢向上級匯報佢嘅發現 不過令佢失望嘅係，佢哋一係就唔上心 一係就兜個大圈，合理化啲新發現 譬如「皮卡爾，你只不過 發現咗另一個間諜 模仿咗屈里弗斯嘅字跡。 喺屈里弗斯坐監之後接手間諜工作。 不過屈里弗斯都係有罪嘅。」 最尾，皮卡爾成功幫屈里弗斯洗脫罪名 但係就用咗整整十年 期間佢自己都因為 對軍隊不忠坐咗陣監 好多人覺得皮卡爾唔係成件事嘅英雄 因為佢都歧視猶太人，我同意呢點 不過，對我黎講，正因為皮卡爾反猶太 佢嘅舉動更加令人佩服 因為佢都同其他軍官有一樣嘅偏見 有同樣嘅原因可能作出唔公正嘅判斷 但佢尋找、堅持真相嘅動力將功補過 對於我嚟講 皮卡爾係「偵察思維」嘅典範 冇支持或反對任何觀點 而係純粹發現事實所在 盡量真實準確嘅事實 即使啲事實唔光彩、唔方便人 唔討人歡喜 呢個就係我熱愛嘅思維 過去幾年，我試圖探索同發現 「偵察思維」係點樣形成嘅 點解有啲人，有啲時候 能夠摒棄自己嘅偏見、主觀同埋動機 嘗試用最客觀嘅眼光 去睇清事實同證據 答案就係情感上 就好似士兵思維係出於 譬如防禦或者親疏有別嘅情感 偵察思維都係 不過係出於唔同嘅情感 譬如，偵察者有好奇心 佢哋學到新嘢時 或者解開難題時 就會好開心 如果佢哋發現有嘢 違背咗佢哋嘅假設 就會覺得好奇 偵察者都有唔同嘅價值觀 佢哋覺得驗證自己嘅觀念 係一種美德 而唔會覺得 改變諗法係一種軟弱嘅行為 最後，偵察者係腳踏實地嘅 佢哋作為人嘅自尊唔係取決於 佢哋對於特定議題嘅諗法係對定錯 佢哋可能覺得死刑係有用嘅 但如果有研究話死刑係冇用嘅 佢哋會諗「係，我諗錯咗， 但都唔代表我差勁或者蠢」 研究員發現呢啲性格特點 ——而我都係啲故事中發現 預示咗人嘅判斷能力高低 我最想比你知道嘅就係 係呢啲性格特點同你醒唔醒無關 同你識幾多嘢都無關 其實同智商都冇咩數據上嘅關係 主要都係同情感有關 我成日引用聖埃克絮佩里 ——即係《小王子》嘅作者所講 「如果你想造船， 唔好叫人地收集木頭、發號施令、 分配工作， 而係要教識佢哋嚮往 無邊無際嘅大海。」 換句話講 如果我哋真係想改善判斷能力 不論係作為係個人或者社會 我哋最需要嘅唔係更多嘅邏輯構建 比喻、機會率又或經濟學 儘管呢啲嘢都好有價值 不過要好好利用呢個理論 我哋最需要嘅係偵查思維 我哋需要改變自己嘅感觀 我哋需要學習 喺發現自己諗錯嘢時 覺得自豪而唔係羞恥 需要學習如何喺發現一啲 同我哋觀念牴觸嘅資訊時 覺得好奇而唔係戒備 所以，我想問你哋嘅問題係 你最想要嘅係咩？ 你想防禦自己嘅觀念？ 定係想盡可能睇到真實嘅世界？ 多謝各位 （掌聲）

tom_hulme_what_can_we_learn_from_shortcuts

我哋設計新產品、服務或者業務嗰陣 你永遠都唔會知道點嘅設計先為之好 除非你行出去望吓啲人用成點 次次行過倫敦海伯里公園嗰陣 呢個念頭都會自動彈出嚟 嗰度超靚 有個好大嘅綠化空間 側邊有一迾喬治王朝風格嘅建築 但中間零零舍舍有條泥路 好明顯啲人唔想氹氹框啦 佢哋想走捷徑 於是乎自己行咗條路出嚟 我哋會叫呢個做「公眾期望嘅走法」 咁樣嘅走法往往都受歡迎 而我都覺得呢啲捷徑好正 因為佢哋說明咗設計 同用家體驗往往有出入 但呢一刻，希望大家唔好話我 因為陣間你會見到好多 同「捷徑哲學」有關嘅嘢 今日，我揀咗三個幾得意嘅故仔 分享吓佢哋對於我 做設計嗰陣有啲咩啟發 第一個响巴西首都，巴西利亞 提醒到我嘅係 有時設計就係用最直接嘅方法 嚟滿足人嘅需要 巴西利亞係幾正㗎 五十年代由建築師尼邁爾規劃設計 當其時因為航空業好發達 所以佢將巴西利亞規劃成飛機咁嘅外形 唯一頭痛嘅係 佢將好多重要政府建築 擺响駕駛艙嗰個位 當你放大嚟睇，响城市正中心 紅色點嗰度 你會見周圍都穿插住一條條嘅小捷徑 度度都係 佢哋自以為個設計好有前瞻性 以為第時人唔使再用對腳 揸架車就可以四圍去 所以斷定第時唔需要任何行人路 但現實話我哋聽，我哋需要行人路 呢拃捷徑全部都好危險 就攞中間嗰條嚟講 你見佢橫跨咗成 15 條行車線 所以巴西利亞嘅行人事故 比起美國啲城市平均高出五倍 一啲都唔出奇 人總係好多計仔 總係會扭盡六壬搵最快嗰條路 為嘅只係慳錢慳時間 不過唔係條條捷徑都咁危險嘅 我記得有次响希思羅機場 我哋成班都𢲷晒頭 唔明做乜免稅區中間 無端端有條行人路喺度 我估唔到嘅係 好多人唔會行左邊嗰條正式嘅路線 反而穿過右邊，自己開咗條捷徑 有個幾得意嘅問題： 班設計師見到我哋咁行法，會點睇呢？ 覺得我哋好蠢？ 覺得我哋好懶？ 定還是會欣然接受呢？ 佢哋設計咗啲路出嚟 而我哋就合力改個設計 所以我哋嘅設計要以人為本、簡單直接 因為就算你個設計唔啱用 啲用家都會改到啱為止 第二條得意嘅捷徑响加州大學 提醒我嘅係 有時最掂嘅設計係來自用家自己 大學校園總會搵到啲好正嘅捷徑 我估因為啲學生成日遲到 兼有啲小聰明 所以飆去上堂嗰陣，硬係會搵捷徑 呢間大學嘅設計師都深明此道 所以佢哋起好啲大樓之後 等一頭半個月，由啲路自然成形 然之後鋪返條路出嚟 （笑聲） 呢條橋超聰明！ 事實上，直接交個波出去 你就會知道啲人其實想要乜 就好似波士頓嘅 Ayr Muir 咁 佢想開餐廳，但開喺邊好呢？ 賣啲咩好呢？ 於是乎佢揸住架餐車 日日駛去唔同地方 用雙頭筆寫低有咩嘢食賣 日日唔同款，試吓水溫 依家佢啲餐廳經已開到成行成市 所以話，將設計權交畀用家 其實可以好有效 第三個、亦係最尾我想分享嘅 係美國國立衛生研究院 佢提醒我，呢個世界每秒都變緊 所以我哋要順應時勢 你應該估到呢度係醫院 左上角寫住「腫瘤科」 啲病人通常會响右下角啲酒店度住 呢間醫院好以人為本 會為病人提供專車接送 但係當佢哋開始有幫病人做化療嗰陣 就留意到病人好少會搭專車 佢哋周時作嘔作悶，所以寧願行返酒店 就係咁，病人自己行咗條路出嚟 打斜呢條 病人仲叫佢做「化療徑」添 開頭醫院見到條路 仲諗住冚返層草皮上去 後尾佢哋至發現班病人好需要呢條路 所以鋪好咗條路畀病人 我哋要做嘅嘢 就係鋪好呢啲用家想要嘅路 再望返最開頭倫敦嗰個公園 條捷徑並唔係一直响度 佢之所以出現 係因為每逢有比賽 啲人就湧晒去隔籬嗰個阿仙奴球場 由右下角個地鐵站一路行行行 先有今日呢條路 如果返返去幾年前 個球場仲未起完嗰陣 我哋唔會見到條路 所以我哋要做嘅嘢 就係睇住啲路幾時出現 可以嘅就鋪好佢 正如呢幅相咁 有人整咗個欄喺路中心 其他人就嘗試向右兜過佢 仲鋪靚佢添！ （笑聲） 同時，呢啲捷徑提緊我哋 世界係變緊 每一秒都有變化 你大可以望吓幅相對岸 又有另一條小路慢慢現形 呢三條捷徑提醒我 做設計要以人為本 肯從用家角度出發 話唔定就係企業成功嘅關鍵 要體貼人嘅需要 要用最簡單嘅設計 如果你個設計唔夠直接 自自然有人會改返直佢 再講，想知啲人要啲乜 最好就將設計權交畀佢哋 齋坐响寫字樓唔會幫到你 不如行出去留意啲人需要啲乜 最後，有賴科技進步，成個世界變化萬千 冇一刻停落嚟 嚟緊呢啲捷徑肯定越見越多 我哋要做嘅，就係搵啲合適嘅小捷徑 然後將佢哋變成路 多謝大家！ （鼓掌）

sajay_samuel_how_college_loans_exploit_students_for_profit

今時今日，有四千萬個美國人 孭住一筆讀書債投身社會 佢哋屋企窮，要借錢讀大學 而家夾埋嘅債務有成一兆美金咁多 呢班畢業生乜嘢工都要試 為求還得清自己筆債 喺美國 連一個破咗產嘅爛賭二都翻身有望 但完全唔使指意 一個畢業生可以還清筆債 以前响美國 讀大學唔等於要負債纍纍咁畢業 我朋友阿 Paul 佢爸爸喺科羅拉多州立大學畢業 當年有退伍軍人法保障 嗰個年代 大學學費全免，又或者近乎零 因為政府覺得大專學歷對社會有益 但好景不常 輪到阿 Paul 喺同一間大學畢業嗰陣 英文系畢業嘅佢，要做住兼職嚟還債 卅年前 多數人都畀得起大學學費 你爭落嘅錢，畢業之前就可以還晒 但好景不常 輪到阿 Paul 個囡同樣步佢後塵 唯一唔同嘅係 五年前佢畢業嗰陣 孭住成身債 阿 Kate 同埋其他大學生都要借錢 因為大學學費經已貴到 好多美國家庭都負擔唔起 咁又點啫？ 借筆錢嚟投資一個貴價學位 只要第日還到錢，就唔成問題啦 有大學學歷，起碼有得賺多啲嘛 但問題嘅癥結就响呢度 連一個 2001 年畢業嘅人所賺嘅錢 比起 2013 年畢業嘅 Kate 仲要多出 10% 所以… 學費飆升 津貼少咗 家庭收入又縮咗水 個人收入微薄 唔怪得有多過四分一嘅畢業生 連要還債都還唔到 不過，最壞嘅時刻亦係最好嘅時刻 因為啲事實就攞喺响你面前，唔理唔得 今日我想講其中三個事實 1.2 兆美金嘅學債 明顯反映咗 大學教育經已淪為一種消費品 我哋講起教育就好似班資本家咁 將教育當係投資，愛嚟增強人力資本 訓練啲人出嚟做嘢 愛嚟將啲學生按等級分類 等啲僱主請人嗰陣容易啲 《美國新聞與世界報導》 公布大學排名嘅方式 十足啲消費報告評估啲洗衣機咁款 份報告用詞粗暴到極 叫啲老師做「服務提供者」 叫啲學生做「消費者」 社會學呀，莎士比亞呀 足球同埋科學呀 呢啲冚唪唥叫做「服務內容」 學業借貸好好賺 不過賺嗰個唔會係你 你嘅債務甚至養肥咗 成個學生借貸行業 呢個行頭其中兩條巨龍 Sallie Mae 同埋 Navient 公布上年總盈利一共有 12 億美金 學生貸款正正同樓宇按揭一樣 可以係捆綁式、套餐式同拆件式 响華爾街出售 啲大專院校 投資呢啲證券貸款嘅時候 頭尾賺兩轉 首先賺你筆學費 跟住賺你啲息口 睇見盤生意咁好賺 大家仲會奇怪嗰啲高等教育辦學團體 點解會用啲失實嘅宣傳手段 嚟推銷利誘 藉教育嚟剝削緊乜都唔知嘅學生嗎？ 第三： 學位經已淪為品牌 當年我有個老師寫話： 「當學生變成一班消費者， 佢哋就會喺度盲追學位，鬥生鬥死。」 正如蘋果不斷向人推銷新款 iPhone 做教育嘅亦可以不斷向人推銷學位 昨日嘅中學，變成今日嘅大學 一早有人咁講過 但點解要停喺呢一步？ 大學可以不斷招攬人讀文憑，讀完再讀 再讀碩士學位、博士學位 佢哋仲推銷專上教育係地位嘅象徵 買學位 同你買架凌志、買個 LV 一樣 係買嚟抬高身價 靠佢，你可以招人妒忌 學位已經淪為品牌 但係呢啲真相成日畀一片叫賣聲掩埋 日日硬係有班政客 喺個公仔箱度同我哋講： 「大學學位好重要， 有佢先可以扶搖直上、做到中產。」 通常理據就係專上學歷競爭力高： 大專畢業比起高中畢業平均賺多 56% 我哋再細心啲解讀個數字 因為驟眼睇 個數字好似喺度推翻緊嗰啲 「大學畢業做收銀沖咖啡」 之類嘅新聞咁 响 100 個有專上學歷嘅人裏面 45 個冇順利畢業 原因好多，財政困難係其一 嗰 55 個順利畢業嘅人 有兩個冇嘢做 有 18 個搵唔到長工 雖然大學畢業生搵得多過中學畢業生 但究竟佢哋夠唔夠填嗰筆巨債 同埋你讀書嗰陣冇咗嘅搵錢機會呢？ 依家連經濟學家都承認 只有順利畢到業嘅大學生先還得哂 而純粹係因為中學畢業生嘅薪水 幾廿年嚟大幅縮水 咁多年嚟 有高中學歷嘅人 付出同收入唔成正比 若果佢哋可以賺返佢哋應得嘅水平 咁讀大學對好多人嚟講肯定係蝕大本 大學畢業生薪水嘅溢價 我睇都係靠高中畢業生倒貼而嚟 有三份二嘅大學畢業生發現 工作未如理想 佢哋唔睇好前景 或者直情覺得前途暗淡 而正正係佢哋要去承受 學債帶嚟嘅沉重負擔 最心悒嘅係，正正係佢哋 畀人最落力用學位升值呢個理由氹落搭 咁嘅銷售伎倆，自私自利不特止 仲係麻木不仁 咁我哋做啲乜嘢好？ 如果學生同家長都當學位係商品呢？ 個個似乎都咁睇 買任何商品嗰陣 你會要人哋清楚交代件貨嘅詳情 你去買藥 佢會寫明有咩副作用 你買件大學商品嗰陣 佢需要有張警告標籤 畀消費者有權揀 知情下做決定 你去買車 佢會話你知每加侖預計跑到幾多里 但冇人會預計到讀完大學 譬如讀完科「加拿大研究」前景會係點 真係有呢個學系㗎 假如有個應用程式可以話個前景我哋知？ 計吓個學費同預期人工係咪成正比 暫且叫個應用程式做 Income-Based Tuition 或者 IBT 啦 係你哋其中一個人設計而嚟 （笑聲） 正視返你嘅前途問題 （笑聲） IBT 呢個應用程式有三個好處 用戶可以知道 讀完某某大學同埋學系，人工會係幾多 用家有咗呢啲資訊 就冇咁易 畀啲無良推銷員氹得掂 同時可以揀得明智啲 到時仲邊有人會交一筆 高過預期人工 15% 嘅學費出嚟呢? IBT 有第二個好處 透過顯示學費同薪金嘅關係 大學管理層必須要運用新思維 去妥善釐訂學費 譬如 大部份嘅學生不論學系，學費劃一 呢個制度明顯好唔公平，需要改革 工程系嘅學生通常用到嘅資源 譬如設施、實驗室、教職員呢啲 會多過哲學系嘅學生 但呢班哲學生 變相資助緊班工程系學生 第時人工高一截嘅工程系學生 點解要兩個人買嘅貨一樣 畀嘅錢一樣 但其中一個淨係享用到 一半甚或三份一呢？ 事實上，某啲學系嘅畢業生 拎緊人工嘅 25% 嚟還債 但另一啲拎 5% 就得 咁學科收費合理啲就會消除呢啲不公平 當然啦，而家呢堆資料… 我諗在座會有人走去搞㗎可？ 呢堆資料要有人整理好 譬如交畀會計公司做審計 避免畀啲統計數字呃 統計大家都識㗎可？ 除咗正話兩個好處 第三個，而且係 IBT 最大嘅好處 就係令美國人唔使驚再陷入財困 唔使再驚買咗件爛貨返嚟 或者某個時刻 新舊兩代嘅美國人重新發現 正如頭先嗰位講者所講 對知識嘅追求同熱愛 開始學啲想學嘅嘢 鍾意自己學緊嘅嘢，隨心而行 深受知識所啟發 去探索自己渴望探索嘅事物 望返轉頭，其實係阿 Eric 同 Kevin 兩年前 正正係呢一班後生仔 佢哋鼓勵我，同我共事 到到而家 依然落力研究緊美國呢個學生貸款問題 好多謝大家！ （鼓掌）

shaolan_the_chinese_zodiac_explained

各位有無試過畀你嘅中國朋友問 「你係乜嘢生肖？」 唔好以為佢哋同你傾閒計 如果你話：「我係屬𤠣。」 佢哋即刻知道 你嘅年齡一定係 24、36、48 或者 60 歲 （笑聲） 問人屬乜嘢生肖係問人年齡嘅禮貌方法 你講咗自己嘅生肖，人哋就會幫你算命 佢哋算下你會行好運定係唔好運 你嘅性格、事業前程 同你會喺某一年點樣過 如果你將自己同伴侶嘅生肖話畀人聽 佢哋嘅腦海就有咗你私生活嘅畫面 或者你唔信中國生肖運程 但佢影響全世界嘅四分一人口 你最好認識下佢比較好 到底乜嘢係中國生肖呢？ 多數西方人都會諗起希臘羅馬嘅星座 佢哋將星座分為十二個月 中國嘅十二生肖就唔同 佢係用動物命名，每十二年一個循環 排頭位嘅係老鼠，最尾嘅係豬 呢啲運程同星座無關 例如你係 1975 年出世，咁你屬兔 你見唔見嗰度有屬於你嘅生肖？ 我哋嘅祖先根據陰陽五行同十二生肖 做咗一個好複雜嘅理論架構 經過幾千年以嚟 呢啲通俗文化已經影響人民做重大決定 譬如改名、結婚、生仔同人際關係 有時會出現啲出人意表嘅結果 中國人相信有啲生肖比其他生肖匹配 於是夫婦會揀特定嘅年份生仔 因為佢哋相信大家生肖配合 群策群力可以為家族帶來繁榮 我哋搵伴侶都要睇下生肖運程 我屬豬，咁同老虎、羊仲有兔都會好夾 中國人相信有啲動物天生相沖 我屬豬, 所以要小心屬蛇嘅朋友 在座邊個係屬蛇嘅，唔該舉舉手 我哋遲啲傾吓 （笑聲） 我哋相信有啲動物比其他動物好運 譬如龍 唔似西方嘅傳統習慣 中國嘅龍象徵權力同財富 所以每個人都夢想生個龍仔龍女 馬雲嘅父母一定為佢覺得驕傲 佢哋唔會係唯一孤獨嘅父母 2012 年係龍年 中國、香港同台灣嘅出生率 增加咗 5% 即係代表比平時多咗一百萬有多嘅嬰兒 由於中國傳統偏愛男嬰 男仔同女仔喺呢一年係 120 :100 當呢啲龍仔大個之後 喺戀愛同搵工都會競爭得好犀利 根據 BBC 同中國政府嘅新聞發布 2015 年 1 月係剖腹生產手術嘅高峰 點解？ 因為呢個係馬年嘅最後一個月 佢哋唔係特別鍾意馬年 而係唔想生個唔好運嘅羊仔 （笑聲） 如果你屬羊，唔好唔開心 呢啲人都係羊仔羊女 佢哋睇嚟都唔似輸家 （笑聲） 老虎係另一隻唔受歡迎嘅動物 因為老虎性格變幻無常 好多中國地區喺呢啲生肖年份 都見到出生率急劇下降 或者我哋應該反過嚟睇 呢啲虎年同羊年嘅嬰兒面對少啲競爭 可能佢哋係幸運兒 我喺福布斯查過世界頭三百個有錢人 發現一件有趣嘅嘢 就係大家最唔想做嘅老虎 同羊呢兩個生肖 竟然名列榜首 甚至高過龍 咁樣我哋或者要諗下 面對少啲競爭可能仲好 最後一點但係喺最有趣嘅一點 好多中國人根據生肖運程 嚟做投資決定 雖然人民信賴生肖嘅傳統 已經超過幾千年 但係人民利用生肖做重大嘅決定 直到呢幾十年，呢種熱潮先真正出現 以前我哋嘅祖先為咗生計奔波 要抵受貧窮飢荒 乾旱、疾病同內戰暴亂 最後中國人多咗時間，財富同科技 去創造自己一直希望嘅理想生活 十三億人集體做嘅決定 已經令到經濟波動，佢哋每樣嘢都需要 由醫療服務，教育到房屋同消費品 中國喺世界經濟同地緣政治都好重要 佢哋根據生肖同其他中國傳統做決定 最後會影響到全世界每一個人 呢度有無猴年出世嘅人 2016 係猴年 猴子生性聰明、好奇、多計同頑皮 多謝 （掌聲）

ewandro_magalhaes_how_interpreters_juggle_two_languages_at_once

喺 1956 年莫斯科嘅一個外交接待上 蘇聯領袖赫魯曉夫 對西方集團嘅大使講︰ 「Мы вас похороним!」 佢嘅傳譯員咁樣翻譯成英文︰ 「我哋會將你哋埋葬！」 呢句話喺西方世界引起軒然大波 而且當時蘇聯同美國處於冷戰狀態 呢句說話加劇咗兩國嘅緊張局勢 有人相信單係呢次翻譯錯誤 令東、西方關係倒退咗十年 之後，赫魯曉夫嘅傳譯 被指太過照字面翻譯 按照內容，佢嘅說話應該翻譯成 溫和啲嘅講法︰ 「我哋會親眼睇住你哋被埋葬」 意思係共產主義會比資本主資更長久 雖然最後原本嘅意思釐清返 但係赫魯曉夫傳譯員嘅錯誤 就足以引發核戰 既然語言同文化交流係咁複雜 點解錯譯唔咪成日發生呢？ 答案就係靠傳譯員嘅技巧同訓練去避免 以往傳譯嗰陣，講者同傳譯員 會輪流停低畀對方講 令到傳譯斷斷續續咁進行 但係第二次世界大戰之後 無線電科技進步嘞 發明咗新嘅即時傳譯系統 喺即時傳譯入面 傳譯員會喺演講者講嘢同時 透過一支咪即時翻譯 觀眾可以揀咩語言嚟聽 聽起上嚟，成件事好完美咁 但係喺背後，傳譯員不停工作 確保每一個意思都準確傳譯 但呢項工作並唔容易 就算本身流利講兩種語言嘅人 都需要接受訓練兩年 去豐富詞彚同精通需要嘅技巧 然後至可以做會議傳譯員 而且，為咗習慣邊講邊聽 學生會用同一種語言 重複講者講過嘅每一隻字 之後，佢哋會用第二啲句子 去複述返同一句嘢 兼且會改埋原本講者嘅說話風格 到一個位，佢哋就會開始 用第二種語言講同一句說話 咁樣嘅練習令傳譯員個腦 發展出一條新嘅神經路徑 同時，複述做得多會變成一種本能 所以經過一段時間嘅努力之後 傳譯員會掌握到大量嘅技巧 而務求保持傳譯速度、處理艱難嘅術語 同埋應付不同嘅外國口音 傳譯員可能只取 頭一個字母去代替長嘅名 選擇通用而非專業嘅用語 或者參考投影片同其他視覺輔助工具 喺佢哋搵緊最準確嘅翻譯之前 佢哋甚至可以用返原本個字 傳譯員亦都訓練到識得 喺混亂中沉著應戰 記住，佢哋控制唔到邊個講啲咩 控制唔到講者會點樣發音 變幻隨時都會出現 傳譯員通常喺幾千人面前翻譯 而且環境好嚇人 譬如話聯合國大會咁 傳譯員為咗情緒要保持平靜 佢哋會喺工作之前做好準備 例如準備詞彙表 讀大量嘅相關資料 同埋回顧之前相同題材嘅演講 最後，傳譯員要一對咁工作 當一個同事忙於即時傳譯 另一個就要做支援 負責搵文件、查字、搵相關資料 因為即時傳譯要高度集中 所以每三十分鐘就會互換角色 成功好靠熟練嘅合作 語言係複雜嘅 當抽象或微妙嘅概念冇被翻譯 後果可以係好嚴重嘅 就好似 Margaret Atwood 嘅一句名言 「戰爭就喺語言失效嘅時候發生」 會議傳譯員都意識到呢個道理 所以佢哋喺背後都好努力工作 確保呢種事唔會發生

zaria_forman_drawings_that_show_the_beauty_and_fragility_of_earth

我將一件事當成我一生嘅使命 就係用我作品傳達氣候變化嘅急切性 我去北極 搜集一啲不為人知 關於北極融化嘅故事 又去赤道記錄 因融化而升咗嘅海平面 最近，我走訪格陵蘭嘅結冰海岸 以及馬爾代夫嘅低窪島嶼 連起兩個看似毫不相關 但同樣喺我哋地球瀕臨消失嘅地方 我嘅畫探索風景嘅轉變、狂風怒號 以及安寧 令觀眾同呢個或者成世都唔會去嘅地方 產生情感上嘅接觸 我選擇要傳達美感，而唔係破壞 如果你能夠體會到呢啲景色嘅美 或者你會受啟發去保護佢哋 行為心理學話 我哋採取行動或者做決定 係以情感行先 研究顯示 藝術比一則恐怖嘅新聞 更有效影響我哋情緒 專家預測北極 最快 2020 年出現無冰嘅夏天 海平面會喺世紀末上漲二至十呎 我成個職業生涯 就喺度用一個大家接觸得到嘅媒介 提醒人呢啲預測 同統計唔同，個媒介可以觸動到人 我開始嘅時候 去一啲首當其衝 氣候變化問題嘅地方旅行 喺嗰啲地方，我影咗幾千張相 返到工作室之後 我利用我回憶裏面嘅經歷同埋相片 整咗好大規模嘅作品 有時會超過十呎闊 我用似碳一樣硬、但有顏色嘅 軟粉彩畫畫 對於我嘅畫，我認為只係圖畫 但其他人就覺得係畫作 但當人哋話我係「手指畫家」 我就唔敢當 （笑聲） 但我唔用工具 我成日用手指同手掌 去調啱紙上面嘅顏料 對我嚟說，畫畫係冥想嘅一種形式 令我思緒安靜落黎 我唔認為我畫嘅係冰或者水 相反，圖像會還原返做 最基本嘅顏色同形狀 當作品完成時 我就可以睇到一幅完整嘅作品 睇到一座冰山浮於玻璃般嘅水面 或者夾雜泡沫嘅海浪 平均嚟講，一幅咁大嘅作品花我 好似你睇到咁，10 秒 （笑聲） （掌聲） 認真，呢種尺寸大概花我 200 至 250 個鐘 但我從我拎得起蠟筆開始 我就一路畫梗畫 我媽媽係藝術家 喺我成長裏面 我哋總係成屋擺滿美術用品 我母親對攝影鍾意到 要去地球最偏遠嘅地區 我同我家人非常好彩 能夠支持同同佢一齊參加呢啲冒險 我哋喺北非騎駱駝 又喺近北極嘅地方駕狗拉嘅雪橇 2012 年 8 月，我第一次帶人 帶住一班藝術家同學者 去格陵蘭西北嘅海岸 呢次行程原本由我母親帶 行程計劃嘅初期，佢同我都喺個團度 我哋仲打算一齊去 但佢患上咗腦瘤 癌症迅速擴散，影響到佢嘅身體同個腦 半年後佢就去世 不過，喺佢病緊嘅幾個月裡面 佢為遠征隊所付出嘅從來無動搖過 我亦承諾要幫佢完成最後一程 我母親對北極嘅熱情 喺格陵蘭嘅經驗裏面不斷重現 我感受到風景嘅脆弱同力量 以及冰山規模之大點樣震撼人心 冰原有生命 佢會移動同發出聲音 係我從來無想像過嘅 我之後擴大我嘅創作規模 令你哋都可以感受我經過嘅震撼 雖然冰高貴嘅特質顯而易見 但同時冰好脆弱 喺船上面 我見到冰喺異常溫暖嘅陽光下出汗 我哋睇到格陵蘭島好多因紐特人嘅社區 正面臨著巨大嘅挑戰 當地人同我講大範圍嘅海冰 已經唔再好似以前咁結冰 冇咗冰，獵物或者農作物收成 都大大減少 威脅住啲人嘅生活同生存空間 格陵蘭島融化梗嘅冰川 係其中一個大因素令海平面上升 海平面上升已經開始淹沒 世界上面一啲地勢低嘅島嶼 我去完格陵蘭島一年之後 我去咗馬爾代夫 一個世界上最低同最平坦嘅國家 我喺嗰度為我嘅新作品收集圖片同靈感 作品講述海浪拍打一個國家嘅海岸 一個可能喺本世紀末被水淹沒嘅國家 傷害性嘅嘢，不論喺全球同個人層面 每日都發生 當我喺格陵蘭島 我將母親嘅骨灰撒喺一片融化嘅冰上面 宜家，佢成為咗佢最喜愛嘅 景色嘅一部分 就算景色會變都好 喺媽媽畀我嘅咁多份禮物裡面 我最鍾意嘅係媽媽 教識我睇嘢要睇正面 唔好睇負面 而我嘅畫，都會讚頌 我哋大家都會失去嘅美 我希望我嘅作品可以記錄 變幻中嘅壯美景觀 記錄環境變化 同啟發我哋全世界人為未來採取行動 多謝 （掌聲）

trevor_timm_how_free_is_our_freedom_of_the_press

呢個係 James Risen 佢係紐約時報嘅記者 佢榮獲普立茲獎而為人熟悉 喺大家仲未聽過 斯諾登呢個名字之前 James Risen 因為寫咗本 揭露美國國家安全局 非法竊聽美國民衆通話嘅書 而備受矚目 但本書嘅另一章 可能有更加深遠嘅影響 裏邊佢描述咗美國情報部門 一次慘烈後果嘅行動 上面講咗中情局將核彈嘅設計圖 交咗畀伊朗 如果你覺得太瘋狂，你可以去讀下 內裏真係難以置信 你估咩人會唔鍾意嗰一章？ 美國政府 差唔多往後嗰十年 James 都係美國政府調查嘅對象 調查嘅官員亦會要求佢 指證佢聲稱嘅消息來源 佢變成咗美國政府 最近一系列起訴泄密者 同監察記者行動嘅代表人物 喺第一修正案之下，為咗公眾利益 新聞界有權報道各種秘密消息 但係如果媒體冇辦法收集消息 冇辦法保護呢班無畏無懼嘅線人 就冇辦法行使呢個嘅權利 所以當政府人員搵上門 James 好似以前好多嘅記者咁 佢拒絕提供任何消息 佢寧願坐監 2007 年至到 2015 年 James 响監視下 開始佢喺聯邦監獄嘅生活 就喺審判前幾日，有樣奇怪事發生咗 政府喺堅持 James 係 本案關鍵嘅幾年之後 政府突然放棄咗對 James 嘅所有要求 喺電子監控年代 記者同線人根本冇地方匿 與其一次又一次被 James 拒絕舉證 政府可以用佢嘅電子記錄 嚟指證 Jeffrey Sterling 於是喺完全機密而且未經同意嘅情況下 控方攞到 James 嘅電話紀錄 郵箱紀錄、理財同銀行資料、信用報告 甚至佢坐過嘅航班紀錄 控方喺呢啲紀綠當中搵到證據 起訴 Jeffrey Sterling Jeffrey 就係 James 聲稱嘅消息來源 同埋中情局嘅泄密者 好遺憾，呢一類嘅事成千上萬 奧巴馬總統應承過保護泄密者 但係相反 佢嘅司法部門拉嘅告密者 比其他部門加起嚟仲多 所以依個係好大嘅問題 尤其當政府對佢哋嘅祕密咁敏感嘅時候 9.11 之後，基本上所有 關於國家安全嘅重大新聞 都係由告密者提供畀記者嘅 正因爲政府監視住所有人 新聞界好難行使 第一修正案賦予佢哋嘅權利 不過正如科技幫政府 監視記者嘅一舉一動 新聞界都可以 以其人之道還治其人之身 利用科技保護佢哋嘅線人 保護仲可以從第一次對話就已經開始 而唔使喺佢哋被審嘅時候先嚟保護 宜家好多通訊軟件 喺 James 出書嘅時候冇嘅 而且反監視能力 比一般電郵同電話好好多 例如有一款叫 SecureDrop 嘅軟件 依個係一款開放原始碼嘅告密系統 由亞倫 · 斯沃茨 一位過咗身嘅互聯網大師開發嘅 喺我做嘢嘅地方，新聞自由基金會 繼續開發緊 與其傳送電郵 你可以去某個新聞機構嘅網站 譬如依度華盛頓郵報 喺依度你可以上載檔案或者傳送訊息 就好似其他網上嘅聯絡表格咁 資料會被加密喺伺服器入面 得新聞機構嘅人可以睇 所以政府冇得再祕密追蹤依啲信息 就算追蹤到 都好大機會唔會係一手資料 SecureDrop 只係 21 世紀 保護新聞自由嘅一個小小工具 不過世界各地嘅政府 時時刻刻都開發新嘅監視技術 令我哋更加危險 所以我哋只能夠繼續努力 唔單止保護善於科技嘅告密者 好似斯諾登咁 有自己嘅渠道揭發政府惡行 仲要保護嗰啲 透過揭發退伍老兵醫療問題 提醒我哋醫院擠迫問題嘅告密者 保護嗰啲帶出費林特市污水 隱患嘅環衛工人 保護警惕我哋 下次金融危機來臨嘅華爾街中人 所以，依啲工具唔係爲咗 保護敢於揭發罪行嘅線人 而係爲咗保障憲法下 所有人得到應有嘅權利 多謝 （掌聲）

laura_indolfi_good_news_in_the_fight_against_pancreatic_cancer

在座各位識得至少一個屏幕上面嘅人 請舉手 哇，基本上每個人都舉咗 佢哋喺自己嘅領域都好出名 你哋知唔知佢哋有咩共同點？ 佢哋都係死於胰腺癌 雖然係一件好唔好嘅事 但係都要多謝人哋報導佢哋嘅故仔 畀我哋注意到胰腺癌可以有幾致命 胰臟癌排喺癌症死因嘅第三位 只有百分之八嘅病人有超過五年夀命 相比乳癌生存率接近百分之九十 呢個係一個好細嘅數字 所以當病人畀醫生診斷爲胰腺癌之後 病人一啲都唔感到意外 因為差唔多畀人判咗死刑 得人驚嘅係過去四十年 呢個數字冇咩嘢變化 但係其他腫瘤嘅治療 已經有好大嘅進展 所以我哋點樣更有效咁治療胰腺癌？ 身為一個生物醫學嘅企業家 我鍾意解決嗰啲好似解決唔到嘅問題 通過了解佢哋嘅局限 嘗試搵出創新嘅方法，改寫個結局 第一件關於胰腺癌嘅壞消息 就係你嘅胰腺直情喺你腹部中間 它喺屏幕上嘅橙色位置 但係你幾乎睇唔到佢 除非我將前面其他器官拎走 但佢又畀好多重要嘅器官包圍住 例如肝、胃、膽管 而且腫瘤可以生係呢啲器官 所以點解胰腺癌係 病人其中一個最痛苦嘅腫瘤 佢嘅位置難以接近 亦令醫生好難用手術移除佢 醫生成日為其他 好似乳癌咁嘅腫瘤做手術 因為呢啲原因 胰腺癌病人只可以揀化療 跟住講第二個壞消息 胰腺癌腫瘤有好少血管 點解我哋要關心一個腫瘤嘅血管？ 等我哋嚟諗下化療係點樣做嘢嘅 藥物被注射入靜脈之後 藥物流過我哋嘅身體直至去到腫瘤嗰度 好似喺高速公路開車，努力駛去目的地 但係如果公路冇出口去你嘅目的地呢？ 你永遠都去唔到 醫生處理化療同胰腺癌 就正正面對相同嘅問題 藥物流過你嘅身體 佢哋會到達一啲健康嘅器官 令病人整體上出現高度中毒反應 但係藥物好少會去到腫瘤嗰度 所以療效好有限 我覺得為咗一個器官而要全身治療 好似違反常理咁 但係過去嘅四十年 我哋洗咗好多錢、做研究 同努力咁去搵 新嘅、強效嘅藥物去醫胰腺癌 但我哋將藥物 送入病人身體嘅方法冇改過 聽咗兩個壞消息之後 我會話你知好消息 我哋同麻省理工大學 同埋波士頓嘅麻省總醫院合作 徹底改變治療癌症嘅方法 實現藥物局部輸送 我哋基本上將你空降到你要嘅目的地 而唔使你行成條高速公路 我哋將藥物注入咗類似呢啲裝置入面 佢哋靈活到可以摺疊 適合伸入導管裡面 所以醫生可以直接將裝置 植入到腫瘤上面 然後做最輕微嘅入侵性手術 但係佢哋一旦畀人植入腫瘤上面 就會好堅固，而且會好似雀籠咁 其實佢哋生理上 係防止腫瘤入侵其他器官 控制腫瘤轉移 呢啲裝置仲係生物分解 即是佢哋一旦擺喺身體入面 佢哋就會開始被分解 比起現時全身治療 藥物更加局部、慢慢、有效咁輸送 我哋喺臨牀前嘅研究已經證實 呢個局部性方式 有效提高治療效果十二倍 所以我哋用一隻已知嘅藥物 只係將佢放係最需要佢嘅地方 我哋有咗十二倍嘅療效 仲減少身體中毒反應 我哋好努力咁將呢項技術 帶入下一階段 我哋就嚟做完臨牀前試驗同動物試驗 做咗呢兩個先可以向美國藥物管理局 申請做臨牀試驗 宜家大多數胰腺癌病人都冇得醫 我哋希望將來有一日 可以減輕佢哋嘅痛苦，延長佢哋嘅生命 而且希望胰腺癌 將來變成可以亦醫返好嘅病 我哋因為反思輸送藥物嘅方式 我哋唔單止令治療更有效同少啲毒性 仲同時為胰腺癌同其他癌症 幾乎所有唔可能解決嘅問題 打開通往創新療法嘅大門 多謝大家 （掌聲）

sanford_biggers_an_artist_s_unflinching_look_at_racial_violence

作為一個概念派藝術家 我一直搵緊創意嘅方式 去引起激烈嘅對話 於是我通過畫畫、雕塑、視頻 同表演完成呢件事 但唔計形式 我最鍾意嘅兩種材料係歷史同對話 2007 年，我創作咗「蓮」 一個直徑七呎半 重 600 磅嘅玻璃蓮花 喺佛教裡邊，蓮花係超脫 同內心純潔嘅象徵 但係我哋行進啲睇呢朵蓮花 就會發現每個花瓣都係一艘 運奴船嘅切面 敢諷刺嘅畫面黎自一本英國奴隸手冊 佢之後仲俾廢奴主義者拎黎 做證明奴隸主暴行嘅證據 喺美國，我哋唔鍾意講關於奴隸嘅嘢 我哋亦都唔鍾意將佢睇成係 一個全球性嘅產業 但係通過呢個佛教嘅標誌 我希望等更加多嘅人 知道美國黑人呢段歷史同創傷 再激發關於我哋歷史嘅討論 為咗創作「蓮」，我雕咗六千幾幅人仔 呢幅作品之後，等紐約嘅一個委員會 用鐵再整咗個二十八呎大嘅版本 作為老鷹男子學校嘅永久雕塑 佢係一間專門俾黑人同拉丁裔 即係受呢段歷史影響最大嘅 兩個種族嘅學校 呢兩個種族宜家俾一個 正在發生嘅現象影響緊 但係先等我講下其他嘢 我一直收藏緊非洲嘅木雕 從旅遊商店又好，從世界 各地嘅舊貨市場又好 好多人拗緊佢哋係咪堅嘢 同埋佢哋嘅起源 但係啲人相信佢哋充滿咗力量 甚至係魔法 呢排我先知我要點將呢啲 用系我嘅作品裡面 （槍聲） 從 2012 年開始，美國就發生咗 特雷沃馬丁事件 米高布朗、艾力加納、 山島布蘭德、蒂米爾萊斯事件 同埋真係數唔清嘅 謀攻擊力嘅黑人公民俾警察誤傷嘅事件 但係呢啲警察經常唔會受到任何懲罰 諗到呢啲受害者 同埋好幾次我 呢個守法嘅常春藤教授 都好幾次俾警察盤問過、同用支槍指住 所以我創造咗呢套叫做「BAM」嘅作品 重要嘅係要抹走每個人仔嘅特徵 等佢哋都睇起來一樣，唔容易俾人拎清 所以我將佢哋擺起好濃嘅棕色嘅臘裡邊 再將佢哋攞去靶場 用子彈打佢哋黎重新造型 敢樣 用槍同高速攝像頭創作，其實好好玩嘅 但係我對呢啲人仔嘅尊敬 等我唔敢真係開槍 因為我有時覺得我系度打緊自己 最後係我嘅攝像師 Raul 開嘅槍 我再攞果啲碎片去做模 先用臘整出初稿 最後用銅整出定稿 就好似你哋宜家睇島嘅 帶住受過暴力對待嘅痕跡 就好似戰鬥過嘅傷口或者疤痕 我嘅作品呢排喺邁阿密展出 有個女人同我講佢覺得 每一槍都打系佢嘅心口 但係姖又覺得呢啲作品 紀念緊各種事件中喪生嘅受害者 同埋美國歷史裡頭受過 種族暴力嘅其他受害者 但係「蓮」同「BAM」反映嘅 唔止係美國歷史 舊年喺柏林展出嗰陣 一個哲學系嘅學生問我 係咩嘢激發最近嘅事件 我俾佢睇咗一張 20 世紀早期對黑人 執行死刑嘅明信片 再提醒佢，呢啲殺戮已經 進行咗五百幾年 但係淨得通過好似佢呢啲問題 同埋更加多深入嘅 關於歷史同種族嘅討論 我哋先可以進化為真正嘅個人同社會 我希望我嘅作品可以 為咁樣嘅坦承交流創造一個安全嘅空間 為大家互相進行真實必要嘅對話 提供一個機會 多謝 （掌聲）

aditi_gupta_a_taboo_free_way_to_talk_about_periods

經期 血 月經 核突 秘密 遮遮掩掩 點解？ 呢個係每個女仔同女人 半世人每個月都會經歷嘅 自然生理過程 呢個現象好緊要 因為關乎人類生存同繁殖後代 但是我哋覺得呢啲係禁忌 講呢樣嗰時又尷尬又覺得羞恥 當我嚟咗第一次經期時 有人叫我唔好話俾人聽 連兄弟同爸爸，都唔好講 無幾耐，當我嘅敎科書講到呢樣嘢 我嘅生物科老師竟然跳過呢個課題 （笑聲） 你知我從中學到乜嘢？ 就係學識講呢樣嘢係好羞恥 對自己嘅身體感到難為情 學識點樣唔覺經期嚟咗 咁樣就可以好莊重 有研究顯示印度各地方 每十個女孩就有三個 第一次嚟經都唔知道咩係月經 拉賈欺坦有啲地方 每十個女仔有多到九個都唔識 你哋會好出奇 我同好多女仔傾過 佢哋竟然唔知第一次經期就係月經 仲以為係患咗血癌 以為要死 經期嘅衛生係 生殖系統感染嘅最主要病因 印度淨係得 12％ 婦女 知道點喺經期保持衛生 如果你計下數 就知有 88％ 婦女經期處理得唔衛生 我就係其中一個 我係加爾克漢德省加爾赫瓦小城長大 聽到啲人連去買衛生巾 我都覺得好瘀 初初我有經期嗰時，我用啲碎布 每次用完都會洗乾淨再用過 但係收拾嗰時 就要收埋係又黑又濕嘅地方 咁樣就無人知道我月經嚟咗 由於重覆清洗，碎布已經粗糙 我用咗之後，成日出疹或者感染病 我用咗足足五年 直到我搬離呢個城市 經期對我嘅生活帶嚟另外一個問題 就係嗰啲強加於 月經來潮嘅婦女嘅社會限制 我諗你哋一定好清楚 但我仲係列曬出嚟 講俾唔知嘅人聽 唔准掂同食醃菜 唔准坐梳化或者屋企人嘅床上 每次經期完咗要洗床單 就算床單無汚糟到 他們認為我唔純潔 禁止我參拜或者掂一啲聖物 你會發現寺廟出面有牌路牌 禁止正在嚟緊經期嘅婦女進入 真係諷刺 好多時上咗年紀嘅女人 將咁樣嘅限制對付屋企嘅細路女 雖然咁樣，佢哋大個咗之後 將限制當作常規 由於冇人阻止 呢啲鬼話同誤解一代一代咁傳落去 我係呢個領域工作嗰時 曾經聽過有啲傳說 話嚟咗經期嘅女仔 要分開洗自己用過嘅碗碟 又唔准冲涼 有啲家庭甚至將佢哋同屋企人隔離 大約有 85％ 印度婦女喺月經來潮時 要遵守一個或以上嘅風俗規限 你想像得到咁樣對女仔嘅自尊同自信 有乜嘢影響？ 佢哋遭受呢啲心理創傷會影響早年成長 包括個性、學業成績 同長大期間嘅每個環節 我虔誠遵守呢啲風俗約束已經 13 年 直到我跟自己嘅伴侶 Tuhin 討論過 至永遠改變對月經嘅睇法 2009年，我同佢攻讀設計學研究 我哋共墮愛河 我好輕鬆同佢討論月經的事情 佢知道少少 （笑聲） 佢對於我哋每月都出血 同腹部絞痛，感到驚訝 （笑聲） 係囉 佢好震驚 知道呢啲加喺經期婦女嘅規限 居然係嚟自自己社會同屋企人 佢為咗幫我解決腹絞痛嘅問題 佢上網學習更多月經知識 當佢俾我睇佢搵到嘅資料時 我先至發覺自己對月經嘅認識好皮毛 好多我哋嘅傳統睇法其實都係鬼話 我哋於是諗： 如果我哋接受咗高等敎育 對月經都有誤解 咁樣嗰啲數以百萬嘅女仔都會一樣 為咗加深了解呢個問題 我入讀咗一年碩士課程 研究人民對月經缺乏認識 同埋背後嘅原因 通常啲人相信 鄉村嘅地方至會有呢啲現象 但我硏究期間 發現原來市區都係一樣 而且出現喺受過教育嘅階層 我同過好多家長、老師傾過 發現佢地多數都想喺女仔月經開始前 敎佢哋月經嘅知識 唔⋯ 但係家長同敎師都冇啱嘅方法 因為月經係社會禁忌 佢哋講呢樣嘢嘅時候 覺得拘謹同好羞恥 而家嘅女仔六、七年班開始有經期 但我哋嘅教育課程到八、九年班先教 由於呢啲係禁忌 教師仍然跳過呢個課題 於是學校唔講 父母唔講 咁啲女仔點算？ 由廿年前至到宜家 無嘢改過 我將自己嘅發現話俾 Tuhin 聽 我哋於是諗，不如我哋諗啲嘢 幫啲女仔自己去了解月經 又幫啲家長同老師 舒服咁同啲女仔講下經期呢？ 我做硏究期間 收集好多關於 女仔月經來潮經歷嘅故仔 呢啲故仔會令到女仔好奇同有意 喺自己嘅小圈子講呢樣嘢 呢個就係我哋嘅目的 我哋想有啲嘢令到女仔好奇 然後令佢哋走去了解月經 我哋想用呢啲故事去敎佢哋 於是決定創作一本漫畫書 書中嘅卡通人物會扮演呢啲故事 用有趣同搞笑的方法敎識佢哋 我哋有三個人物 代表女仔青春期嘅唔同階段 Pinki 還未有經期嚟 Jiya 剛剛經期嚟到 Mira 已經嚟過經期 第四個人物係 Priya Didi 因為佢，啲女仔知道成長嘅各種嘢 同點樣保持經期衛生 我哋好有心機創作呢本書 漫畫插圖唔會惹人反感 但文化題材有啲敏感 我哋做樣本測試時 發現啲女仔好鍾意本書 佢哋好想睇呢本書 等自己知道多啲經期嘅知識 家長同老師可以好輕鬆咁利用呢本書 同啲細路女討論經期 有時連男仔都有興趣睇下呢本書 （笑聲） （掌聲） 呢本漫畫書營做咗一個環境 令月經唔再係禁忌 好多義工帶呢本樣本書 去印度五個地方敎啲女仔 仲舉行埋認識經期嘅工作坊 有一個義工帶咗本書去教年輕僧人 仲帶本書到去 Ladakh 嘅修道院 我哋訂咗書最後嘅版本 叫做 Menstrupedia Comic 而且喺舊年九月發行 到目前為止 已經有多過四千個印度 同其他十個國家嘅女仔讀過本書 （掌聲） 多謝 （掌聲） 好多女仔讀過本書 我哋一直將本書翻譯成唔同語言 仲同本地機構合作 等呢本書係唔同國家都見到 15 間嚟自印度唔同地方嘅學校 已經將呢本書加入學校嘅課程 敎女仔月經嘅知識 （掌聲） 我好驚訝見到義工、父母、老師 校長同其他人走埋一齊 已經將呢種認知帶到自己嘅社區 令到啲女仔係適當嘅年齡了解經期 幫助打破經期嘅禁忌 我夢想將來月經唔會係一種咀咒 亦唔係一種病 而係女仔歡迎嘅人生改變 我仲會.... （掌聲） 結束今日嘅演講之前 我想向在座嘅所有父母有一個小要求 各位爸爸媽媽 如果你對經期覺得羞恥 咁你哋個女都會一樣 請你哋對經期抱著積極的態度 （笑聲） 多謝 （掌聲）

alex_kipman_a_futuristic_vision_of_the_age_of_holograms

幾千年後 當我哋睇返電腦誕生嗰時 會覺得係一個令人著迷、好奇嘅時代 係歷史上唯一一個 人類活喺二維空間嘅時代 人類好似機械咁同科技共處 亦都係時間長河裏邊嘅一個世紀 人類喺屏幕面前通訊、娛樂、生活 如今，我哋大部分時間都睇同襟螢幕 但係，人與人之間嘅交流發生咩問題？ 我唔知你點諗，但我覺得有限制 感覺自己限制喺 只有螢幕同像素嘅二維世界裏邊 就係咁樣嘅限制 同埋我想同人交流嘅想法 令我成爲創作人 即係話，我想整一個全新嘅現實 科技可以無限拉近人與人之間距離 係以人爲本 而唔係以電子產品爲本 我想見到一個環境 科技會感受到 人嘅所見所聞、所感覺嘅嘢 但科技又唔會阻住我哋生活 而係能夠令人類鍾意自己 我用人類發展嘅過程去諗呢種科技 我哋所有人都用過 一啲令人更加似返人嘅科技 一啲令人做到自然交流 聲控同埋生物統計嘅產品 但係科技發展嘅下一步係 微軟公司嘅全息眼鏡 同埋第一個無線全息圖電腦 呢類電子產品可以將三維全息影像 帶到嚟你眼前 係前所未有咁感知世界 有助我哋感受生活 我講緊嘅唔係好遠嘅將來，而係現實 汽車製造商沃爾沃 已經用緊全息眼鏡設計汽車 凱斯西儲大學嘅醫科生 用緊全息眼鏡學習 我最鍾意嘅美國太空總署 已經採用全息眼鏡 等科學家可以探索星球 更加重要係 全息眼鏡唔剩係一款新產品 或者更高級嘅電腦 透過將全息圖帶到我哋日常生活當中 全息眼鏡能夠將人 喺傳統二維空間裏面解放出嚟 打個比喻 我哋就好似原始人 我哋啱啱搵到一嚿木炭 然後開始喺洞穴裏邊 畫第一幅線條圖畫 宜家，等我話畀你聽 我每日做嘢嘅情景 接住落嚟嘅時間 我邀請你哋一齊感受一下明日嘅科技 宜家，就等我戴上全息眼鏡 等我解釋一下裝置問題 我之前喺台上做過好多次全息眼鏡示範 但今次可能係最危險嘅一次 但我諗唔到比 TED 更加適合做示範嘅場所 好快，我會喺台上面見到全息圖影像 影像清楚到同台下嘅你哋一樣 期間，會有攝影機 通過大屏幕播放我睇到嘅影像 等大家可以同我一齊感受 咁宜家開始啦 呢樣嘢比起二維影像更加適合我哋 等我哋用新器材探索我哋周圍嘅世界 同埋用全新角度了解電腦世界 電腦世界既不可思議、原始 又係基於因果定律 作爲開發者 我哋要考慮唔同輸入嘅情況 然後設計出對應嘅畫面反應 好似襟圖案兩下，就係輸入 打開一個程式，就係畫面輸出 當我哋將呢啲嘢同現實世界比嘅話 就會顯示出現實世界嘅局限 因爲現實世界 唔似數碼世界嘅數字斷斷續續 而係好似指針一樣連續進行嘅 現實世界唔會用 0 或者 1 啱定錯、黑或白嘅方法去諗嘢 但量子物理控制咗我哋嘅世界 我哋嘅世界會同時出現 0 同 1 令世界有灰色地帶 同無窮無盡嘅可能性 你可以見到現實 同數碼兩個世界點樣有衝突 咁點解螢幕喺我哋 連貫嘅生活裏面咁普遍呢？ 我哋一起身睇嘅嘢就係螢幕 瞓覺前睇嘅又係螢幕 點解會咁呢？ 我諗係因爲電腦畀我哋好多力量 喺數碼世界裏邊 我哋有能力將空間替換，將時間替換 無論你將科技用喺娛樂用途 工作上，抑或通訊上 想像下 我哋今晚一齊返屋企 睇我哋最鐘意嘅電視節目 喺呢間戲院入面，時間同空間改變咗 當我好快完咗呢場 TED 演講之後 我會即刻打畀我西雅圖嘅家人 呢個時候，空間改變咗 可以睇到影響好大 我哋仲可以將影響 同當今數碼世界嘅二維限制結合起黎 但係，如果我哋無需要咁做呢？ 如果我哋嘅數碼世界有同樣嘅影響呢？ 其實你已經睇到少少個影響 但我深信二維科技會喺兩代之後消失 到時將會係一個更加非凡嘅世界 當科技真真正正明白人類時 無論生活、工作定係通訊方面 我哋都會有工具提升體驗 唔會再有機械阻礙人類體驗事物 咁我哋點先可以提升體驗？ 對我嚟講 首先要從第二個角度搵出問題 呢個需要我哋從機械角度 去睇呢個世界 如果你係一部機器睇世界 你會點樣拆解問題？ 你可能將事物分為人類、環境同物件 但咁樣嘅機器 又點樣同現實世界互動呢？ 我諗到三種方式 第一，機器會觀察 或者將現實世界嘅資料輸入 從輸入嘅角度睇，聲音辨認同生物認證 就係機器同人類交流嘅好例子 第二，機器可以將電子訊息 或者輸出訊息帶到現實世界 從輸出角度睇 全息眼鏡係機器同環境交流嘅例子 最後，機械可以通過 觸覺同世界交換能量 想像下，你可以感受虛擬物件嘅溫度 或者可以推開一個虛擬圖像 然後虛擬圖像用同樣嘅力推開你 從呢個角度睇 我哋可以將現實世界 拆散爲一個簡單模組 同你講個秘密 作爲一個程式員，令我興奮嘅 係當我發現某樣嘢 可以簡化爲一個模組 無論係自動駕駛汽車、智能手機 定係我戴緊嘅全息圖電腦 機器已經越嚟越了解我哋現實世界 而且，佢哋已經開始 用更加人性化嘅方式同我哋交流 想像一下用粒子形式 操控世上所有事物 只要轉動一下轉盤 現實世界就出現喺你面前 如果轉個轉盤第二個方向 虛擬世界就會出現喺你面前 宜家想像一下 你游走於虛擬同現實世界 我太鍾意呢個景色啦 再想像下，我見到台下嘅你哋 只要我郁動轉盤，你哋就會變成精靈 當科技真正了解我哋嘅世界時 人嘅交流、工作、娛樂方式都會有變化 喺唔夠半個世紀之前 有兩位勇敢嘅人登陸月球 當時電腦嘅性能比我哋嘅智能手機仲差 六億人透過黑白電視見證住歷史一刻 咁個世界呢？ 當時世界被深深咁吸引住 想像一下我哋嘅後代會點利用 呢啲了解世界嘅科技繼續探索太空 今時今日嘅世界已經有即時空間轉換器 不久嘅將來就會有全息圖遙遠控制事物 好彩今次演範都好順利 咁不如再試其他更癲嘅嘢 我邀請大家見證TED 舞臺上 全世界第一次做嘅即時全息圖影像傳輸 同我一位朋友 嚟自 NASA 噴射推進實驗室嘅 Jeffrey Norris 博士傾計 （手緊握）喂，Jeff！ Jeff Norris︰喂 Alex 講者︰（鬆一口氣） 成功咗，今日點樣呀，Jeff？ （掌聲） Jeff Norris︰ 好好呀我，過去個禮拜都唔錯 講者︰可唔可以同我哋 講下你宜家喺邊？ Jeff Norris︰好 我宜家同時身處三個唔同嘅地方 我企緊喺街對面嘅一個房 同時又喺 TED 講台同你一齊 同時又喺幾億里外嘅火星 講者︰哇，幾億里距離，太勁啦 你可唔可以詳細講下 點樣收集到火星嘅數據？ Jeff Norris︰冇問題 呢幅係精確嘅火星全息圖 基於 Curiosity-Mars-Rover 探測器 收集返嚟嘅數據 有咗呢幅全息圖 身在地球都可以探索火星 人類天生本來就係探險家 通過模擬處身喺個環境 我哋可以即時了解嗰度環境 我哋已經設計出類似 Mars Rover 嘅工具 擴大我哋對火星嘅認識 幾十年嚟，我哋一直都透過 屏幕同鍵盤探索 宜家，我哋可以唔受上述嘅嘢限制 唔受巨型天綫同人造衛星限制 並且克服世界嘅距離 虛擬咁第一次登陸火星 今時今日，我哋任務裏邊嘅一班科學家 以前所未有嘅方式觀察火星 因爲探索 令我哋走近呢個仲有好多未知嘅星球 但係，我哋嘅夢想 未因為做到模擬身處火星而完結 當我哋將現實世界虛擬化之後 我哋做到好多神奇嘅嘢 我哋可以睇到肉眼睇唔到嘅光 或者一瞬間上到某個山頂 可能有朝一日 我哋可以觸摸到石頭入面嘅礦物質 我哋宜家就係行緊第一步 但我希望全世界可以 同我哋一齊踏出下一步 因爲呢個唔剩係幾個人嘅事 而係關乎全人類 多謝 Jeff！太震撼啦！ 多謝你同我哋傾計 （掌聲） Jeff Norris︰多謝你，Alex，拜拜 講者︰拜拜 Jeff （掌聲） 我每日都幻想緊呢一日會嚟 我嘅啟發都係喺祖先度嚟 我哋嘅祖先都係圍埋一個部落 大家有交流、溝通，會一齊工作 而我哋，就喺度開發緊科技 令我哋可以回到 當初、成就今日我哋嘅時間 我哋唔再活喺 只有屏幕同像素嘅二維空間裏邊 我哋會得到返三維空間嘅感覺 呢個將會係人類重要嘅轉捩點 多謝 （掌聲） Helen Walters︰ 真係唔該曬。我有問題想問 講者︰好 Helen Walters︰傳媒裏邊有啲問題 我不妨直接問你，咁我哋有直接嘅答案 我哋討論過示範裝置 同真正產品有咩唔同 咁樣問題係 買咗呢件產品嘅人 係咪就可以有頭先嘅體驗？ 講者︰問得好 舊年開始 就有好多傳媒朋友 都有問過呢個問題 如果你有睇返 你會發覺，我未曾答呢條問題 我係有心唔答 因爲我覺得問題本身係錯嘅 就好似我第一次向某個人 展示全息圖之後 嗰個人問我「你屋企電視有幾大」 問題同件產品本身完全無關 我哋應該討論嘅係光嘅密度 或者發出嚟嘅光度 即係話，物件嘅角分辨率係幾多 咁樣諗嘅話… 你應該留意到攝影機裝咗全息眼鏡 所以我想出古惑都唔得 Helen Walters︰但攝影機嘅鏡頭 同你眼睛嘅晶體係唔同嘅 講者︰攝影機有魚眼鏡頭 攝影機嘅視角比人更加廣 所以如果你諗下攝影機睇到嘅光 係會從四方八面射出嚟嘅話 就會嚟到一個重點 我可以喺一個特定空間裏面 得到幾多光點？ 答案係我喺全息眼鏡得到嘅光點 同攝影機嘅一樣 咁攝影機可以睇到 更加廣嘅角度，係咪？ Helen Walters︰嚇死我！ （笑聲） 講者︰佢頭先真係有出現，我已經講咗 過嚟呢邊 （笑聲） Helen Walters︰（粗口）！ 講者︰呢個就係 Jeff Norris 嘅全息圖 Helen Walters︰我頭先知道有嘢發生 但我唔肯定係咩 講者︰簡單嚟講 你見到嘅攝影機影像 有人眼視角更加廣嘅視角 但係，全息圖角分辨率 即係每個面積嘅物體光點都係一樣嘅 Helen Walters︰所以你… Jeff 我陣間會再同你講 所以你用咗好多時間去圖像繪製個台？ 講者︰冇錯 Helen Walters︰咁請問 如果我買咗個全息眼鏡，然後喺屋企用 我唔需要特登圖像繪製 我間屋，係咪？ 講者︰全息眼鏡用上空間繪製技術 圖像繪製速度大概係每秒五張 所以喺屋企，只要戴上全息眼鏡 全息圖就會出現 然後你可以開始控制物件 全息眼鏡開始學習屋企環境 至於台上面 雖然戴上全息眼鏡可以遠距離同人通訊 但當要用到可能拖冧會議嘅無線連接 我哋就唔想冒險用無線連接 所以我哋事先以每秒五張相嘅速度 圖像繪製咗成個舞臺 用嘅就係空間繪製技術 同你屋企用到嘅一樣 然之後就儲存資料 所以，萬一無線出現咗咩問題 攝影機同我頭上嘅全息眼鏡 都唔會有圖像消失 因爲講到底，全息圖都係嚟自全息眼鏡 攝影機上面嘅只係用嚟播放畫面 如果連接斷咗 屏幕上面嘅畫面就會消失 Helen Walters︰太犀利啦。Jeff？ Jeff Norris︰係 Helen Walters︰喂 講者︰我褪後先 Helen Walters︰咁 Jeff 你頭先喺火星 同時你又喺 TED 台上 又喺對面街一間房 同我哋講下 如果你全息圖裏面嘅嘢睇得到 但聞唔到，又摸唔到 咁全息圖係咪對科學真係有用架？ 呢點係我對全息圖嘅疑慮 Jeff Norris︰多謝你嘅問題 我絕對相信呢種科技對科學係好有用 亦都係點解我哋用全息眼鏡完成 部分美國太空總署嘅任務 全息眼鏡幫我哋探索火星 我哋嘅太空站嘅人員都會用到佢 我哋甚至用緊佢設計下一代飛船 Helen Walters︰太勁啦 Jeff，你宜家可以收線啦，唔該曬！ （笑聲） Alex，冇錯，真係犀利，唔該曬！ 講者︰唔該你 Helen Walters︰唔該你 （掌聲）

carol_fishman_cohen_how_to_get_back_to_work_after_a_career_break

無做嘢一排、又再出返嚟工作嘅人 我叫佢哋做重新工作嘅人 佢哋暫時無做嘢 係為咗要照顧老人家 照顧小孩、追求自己嘅興趣 又或者係健康問題 呢啲重新工作嘅人唔同行業都有： 老兵、軍人嘅家眷、剛剛退休嘅人士 又或者係旅居完返國嘅僑胞 佢哋冇做嘢咁耐，要重新工作好難 因為僱主同重新工作者 嘅關係已經斷咗 僱主會見到佢哋嘅 履歷有一欄空白 認為請佢哋係好大風險 呢啲求職者都懷疑自己 重返職場嘅能力 尤其佢哋已經好耐無做嘢 我就係想幫佢哋解決 僱主同前員工關係冇咗嘅問題 宜家各行各業都有人 成功重返職場 呢個係 Sami Kafala 佢係英國核子物理學家 佢無做嘢五年，返咗屋企湊五個細路 新加坡新聞最近講 一啲護士離開職場好耐之後再度工作 講起長期離膱 呢個係 Mimi Kahn 佢喺加州橘郡做社工 佢冇做嘢 25 年之後 返返去社會服務機構工作 以我所知，呢個係最長嘅離職期 高等法院法官 Sandra Day O'Connor 佢工作生涯早期曾經離職五年 呢個係 Tracy Shapiro 佢離職 13 年 Tracy 回應 Today Show 觀眾寄嚟嘅信 觀眾話想出嚟工作 但覺得困難重重 Tracy 回信話佢係一個媽媽 有五個細路，熱愛家庭生活 但佢離咗婚，需要返返職場 而且佢想生活裏邊有返工作 因為佢鍾意做嘢 Tracy 以前就好似我哋好多人咁 覺得用咗一日時間搵工就係好好 佢想搵一份金融或者會計嘅工作 佢好努力花咗九個月上網搵工 但都係無結果 我係 2011 年 6 月認識 Tracy 嗰時 Today Show 問我 可唔可以同佢一齊幫佢扭轉劣勢 我第一件事就叫佢行出屋企 講畀大家知佢要揾工 同埋話自己有興趣再做嘢 我又話畀佢聽： 「你要同好多人講你搵工， 但人哋多數都唔會幫你轉達。 你要預咗咁樣，但唔好氣餒 可能就係有幾個幫你轉達， 令你有工做。」 我會講少少 Tracy 後來發生嘅事 但我想先同你哋講下 我經過 11 年離開全職工作 返到工作崗位嘅發現 就係人哋對你嘅印象會停留喺舊時 即係話你再聯絡返啲人 聯絡返以前認識嘅人 嗰啲同你工作過或者一齊返學嘅人 佢哋只會記得你離職前嘅嘢 就算你隨著時間而覺得自己冇咗意義 就好似我哋好多專業人士咁 太耐唔做嘢都會咁樣 例如你或者會諗自己 好似咁樣嘅人 呢個係我嚟，揸咗成日車 人都儍咗 或者我喺廚房入面 但係以前識得嘅人完全唔知我呢啲嘢 佢哋只會記得以前嘅你 當你再同返佢哋聯絡 同埋當佢哋好想聽你返嚟嘅故仔 你嘅信心就會返曬嚟 仲有一樣嘢 我離職期間好記得 就係我好難追返財經新聞 我擁有金融背景 但係當我喺屋企睇住四個細路時 好難跟得上任何新聞 所以我好驚面試嗰陣 講咗間已經唔存在嘅公司 於是我重新訂閱華爾街日報 我每份報紙每個報導都有睇 一睇就睇咗六個月 直至我覺得可以掌握返市場脈搏 我相信重新工作者都係優秀人才 原因係咁樣 諗一諗我哋嘅人生階段： 嗰啲因為照顧小孩而離職嘅人 佢哋會少啲或者冇得放產假 因為我哋以前已經放咗產假 而且我哋伴侶轉工冇咁多 我哋生活比較安定 我哋有豐富工作經驗 思想比較成熟 我哋唔會有咗份工，先嚟尋找真我 再加上因為我哋已經好耐無做嘢 我哋充滿幹勁，熱衷於返返崗位 我想講講僱主嗰方面 僱主想招請重新工作者時 有兩樣憂慮 第一樣係擔心重新工作者 嘅科技知識落伍 宜家我可以話俾你聼 我曾經有一段時間 科技知識落後 但係只係嗰個時候 我好耐以前係用 Lotus 1-2-3 做財務分析 唔知道仲有無人記得 但後來我要學用 Excel 做財務分析 其實唔係好難 因為好多指令都係一樣 我嗰陣覺得 PowerPoint 比較難學 但而家已經冇問題 我仲成日用 PowerPoint 我話畀再做嘢嘅人知 僱主期望佢哋 有基本嘅電腦文書知識 如果佢哋仲未跟得上 佢哋就有責任學識佢 佢哋做到喎 第二樣令僱主擔心嘅嘢 係重新工作者唔知道自己想做乜 我叫佢哋一定要 睇清楚究竟喺離職期間 自己嘅興趣同技術有無改到 所以呢樣唔係僱主嘅工作 而係重回工作者嘅責任 佢哋要證明畀僱主睇 佢哋可以為公司貢獻最多價值 早喺 2010 年，我發覺一啲嘢 由 2008 年開始 我不斷跟進重回工作嘅計劃 喺 2010年，我注意到 市場有短期有薪工作嘅機會 無論係咪叫實習都好 但係呢啲類似實習嘅嘢 可以係專業人士返去職場嘅一個方法 我見到高盛同 Sara Lee 開始咗再次實習計劃 我見過一位重投工作嘅工程師 佢係一個突破傳統嘅人嚟 佢申請軍方嘅入門實習計劃 跟住得到一份長工 我見過兩間大學將實習 加入到業界行政人員職業教育計劃 於是我寫咗一篇報告 記錄我見到嘅嘢 咁就變成咗哈佛商業評論嘅文章 叫做「40 歲的實習生」 我要多謝嗰度嘅編輯度呢個標題 仲有呢個插圖 見到有個 40 歲嘅實習生 企喺一班大專實習生裡面 霍士財經新聞叫呢個概念做 「50 歲嘅實習生」 （笑聲） 又有五間大型財務公司 舉辦咗呢啲再入行實習計劃 畀嗰啲想重回職場嘅金融專業人士 有數以百計嘅人參加咗呢啲計劃 個計劃係有薪實習 呢啲人後來得到長工 仲有唔錯嘅薪酬 而家有七間大型工程公司 由婦女工程師協會牽頭 試行同類實習計劃 畀重返職場嘅工程師 點解啲公司支持再實習呢？ 因為實習可以畀僱主 根據實際嘅工作表現決定請人 而唔係靠一連串面試 僱主可以等到佢哋實習期完畢 先決定請唔請佢哋做長工 試用期可以避免 經理誤判受聘嘅人會為公司帶嚟風險 而且仲可以吸引優秀嘅求職者 呢班人最後仲變成公司出色嘅員工！ 諗下我哋推動咗幾多！ 實行呢啲計劃前 多數僱主都無興趣招聘重新工作者 但係而家呢啲計劃已經發展到係 好重視重新求職者 而且佢哋要求你嘅覆歷有空白 否則你就申請唔到呢個計劃 咁樣見到機構已經唔同咗 標誌住真正嘅改變 因為如果我哋可以解決職場者嘅問題 亦都可以解決其他職業過渡嘅問題 有僱主啱啱同我講 佢有啲經驗豐富嘅人 因為再次實習計劃 返到工作崗位 所以我會話無理由 唔搞退休人士實習計劃 雖然類型唔同，但係概念一樣 跟住等我話俾你哋聽 Tracy Shapiro 發生咗咩事 仲記得佢講畀每個認識嘅人 佢有興趣出返嚟做工作 就係有一次同同區家長傾計 帶咗 Tracy 一個工作機會 嗰份係財政部門嘅會計工作 但只係臨時工 公司同佢講佢可能有機會 轉到更好嘅工作 但唔擔保一定有 去到 2011 年秋天 Tracy 好鍾意佢間公司同埋同事 而且公司離佢屋企只係十分鐘 雖然第二間公司開出一份長工協議 但佢決定揀呢次實習嘅機會 並希望一切順利 最後佢超乎公司嘅預期 喺 2012 年頭 公司不但請佢做長工 仲畀 Tracy 做 更有趣味同有挑戰嘅工作 因為公司知道佢應付得到 去到 2015 年 Tracy 已經升職 公司仲畀錢佢夜晚讀工商管理 Tracy 佢自己仲請咗 第二個重回工作者為佢做嘢 Tracy 開頭嘅臨時工係試用嚟 就好似實習咁 咁最後對 Tracy 同僱主嚟講都係雙贏 宜家我嘅目標係 向更多僱主推銷呢個實習概念 但係呢段時間 如果你離職後，想出返嚟工作 唔好猶豫向嗰啲 無呢啲實習計劃嘅公司 提議佢哋安排一個咁嘅實習計劃 你可以成為佢哋第一個成功故事 你可以係鼓勵更多人 重回職場嘅最佳例子 多謝 （掌聲）

joe_gebbia_how_airbnb_designs_for_trust

我想同大家講 我差點被綁架喺 馬自達 Miata 嘅車尾箱嘅故事 嗰陣我喺設計學院畢業之後第一日 我正喺後院拍賣 呢個時候有個男人渣住架 紅色 Mazda，停咗喺度 喺度摷我嘅拍賣品 佢買咗我做嘅一件作品 原來佢要返去和平護衛隊 但自己一個穿州過省 仲要留喺個鎮過夜 所以我請佢一齊飲酒 佢同我講佢想令世界唔一樣 呢個時候開始夜啦 我都好累啦 當我示意埋單時 我唔小心問佢 「你今晚住邊呀？」 但情況更加壞，因為佢話 「其實，我冇地方瞓。」 我就心諗， 「吓！唔係掛！你做咩架？」 我哋都經歷過呢類情型，係嗎？ 我應唔應該招待呢個男人？ 但係，我至係啱啱識佢 但佢話佢要返去和平護衛隊 但係我唔知佢係咪 真係返去和平護衛隊 我又唔想被綁架喺車尾箱 仲要係一個細嘅車尾箱！ 然後，我聽到自己講 「喂，我有一個充氣床， 你可以喺我客廳瞓。」 跟住，我腦入邊有把聲講 「等陣，你講咩哇？」 嗰晚，我瞓喺床上望住天花喺度諗 「天呀，我做咗乜嘢？ 客廳瞓咗個完全唔識嘅陌生人 萬一佢係精神病咁點？」 我嘅焦慮越嚟越勁 我彈起身，趷高腳行到門口鎖咗房門 好彩佢唔係精神病 自此之後我哋一直保持聯絡 嗰幅佢係我後院買到嘅畫 掛咗喺佢課室裏面 佢宜家係一名老師 呢個就係我第一次招待嘅經驗 呢次經歷完全改變我嘅看法 或者童年我所學到嘅陌生人 其實係等待我去認識嘅新朋友 接待人嚟屋企嘅氣墊床瞓 對我嚟講越嚟越普通 當我搬到三藩市，我帶埋充氣床喺身邊 兩年之後，我失業，幾乎破產 我嘅室友搬走咗，跟住又加租 嗰陣我知道有一個設計會議會舉行 所有酒店房間都訂咗 而我成日認為將恐懼轉化為樂趣 係創作嘅恩物 所以，我就向我嘅好朋友 兼新嘅室友布莱恩 · 切斯基講 「布萊恩，我諗到一個賺錢嘅方法， 就係將我哋屋企變成 『設計師民宿兼包早餐』， 畀年輕設計師嚟到城市之後 有一個過夜嘅地方， 包無線上網、一張細書枱、 一張睡墊同每朝早餐。哈哈！」 我哋整咗簡單網站 Airbnb 就咁樣誕生咗 有三位幸運嘅客人嚟住 佢哋瞓喺硬木地板上面 價值 20 美元嘅氣墊床 不過佢哋好滿意，我哋都係 我發誓，我哋煮嘅瑞士芝士蛋餅 味道零舍唔同 因為我哋親自為客人而做 我哋帶佢哋遊覽城市 當我哋同最後一位客人 講再見，閂咗門之後 布萊恩同我互望 我哋發現咗一種既可以交朋友 又可以收租嘅方法 於是一切開始啦 我嘅舊室友內森 ‧ 布萊卡斯亞克 加入我哋公司成為技術創辦人 我哋認真了解下 我哋可唔可以 將呢樣嘢變成一門生意 我哋同投資者講 「我哋想建立一個網站， 等大家可以將佢哋 最私人嘅空間嘅相 發佈到網站上， 例如睡房、洗手間， 嗰啲人哋嚟到 你唔想畀人睇到嘅房。 然後，透過網絡， 佢哋可以邀請陌生人到屋企留宿。 呢樣一定有錢賺呀！」 （笑聲） 我哋坐低，之後 就等我哋嘅事業蓬勃發展 但係事業仍然停滯不前 無人願意投資一種 畀陌生人到自己屋企過夜嘅服務 點解？ 因為我哋自細就被教話 陌生人等於危險 當你遇到問題時 你會用已知嘅嘢去解決問題 嗰陣我哋淨係識得設計 喺藝術學校，你學到 設計比物件嘅外表同觸感重要得多 因為係關乎整體經歷 我哋對物件會識咁樣做 但係宜家我哋嘅目標係 點樣令兩個素未謀面嘅人彼此信任 設計可否令此會發生呢？ 究竟有冇可能設計出「信任」呢？ 我想畀你哋感受下 我哋想追求嘅「信任」 我會進行一個三十秒嘅實驗 令你哋走出安樂窩 如果你願意參加，請豎起你嘅手指公！ 好，我需要各位拎出手機 擺出之後 請解鎖手機 然後將手機交畀你隔籬嘅人 （笑聲） 宜家你感覺到嘅驚慌 （笑聲） 就好似第一次打開家門 向客人提供住宿嘅宿主 因為唯一比自己手機更私人嘅 就係你屋企 人哋唔只睇到你嘅信息 仲睇到你嘅睡房 廚房同洗手間 宜家攞住人哋解鎖咗嘅手機 感覺如何？ 我哋大多數都突然有一種責任感 呢個就係大部分房客住宿時嘅感覺 因此客人都有呢種責任心 我哋公司先會生存到宜家 順便一提，邊位攞住 Al Gore 嘅手機？ （笑聲） 你會唔會同 Twitter 講佢要競逐總統？ （笑聲） （掌聲） 好啦，你依家可以攞返你嘅手機 所以，啱啱各位體驗過 我們曾經面對嘅信任問題 我亦都想分享我哋 喺途中見到嘅嘢 如果我哋喺實驗裏邊 做小小設計嘅變動會點呢？ 如果坐喺你隔離嘅人 首先介紹自己嘅名 邊度嚟、佢哋嘅仔女或者家企隻狗？ 想像下佢哋獲得 150 個他人評價 話「佢哋搾得人哋 解鎖嘅手機好好！」 （笑聲） 宜家你交出手機時 會有點嘅感覺？ 結果證明 一個設計完善嘅評分系統 係建立信任嘅關鍵 我哋最初其實並唔成功 大眾難以留低劣評 結果我哋知道 要等客人同民宿主人 各自寫好評語之後 我哋至可以公開佢哋嘅評語 就係上星期我哋又學到新嘢 我們同史丹佛大學做咗一個研究 觀察啲人有幾因為人哋年齡、居住地 同地理環境相似而相信人哋 如之前所料，硏究結果顯示 我哋傾向鍾意類似嘅人 愈係同我哋唔似嘅人 我哋就愈唔信 呢個係自然嘅社會偏見現象 但當你加入咗評分系統之後 有趣事情就發生啦 以評價為例 若然係你有三個人評價你 無變化 但如果你得到超過十個評價 就會發生改變 信譽會排喺相似度之前 啱嘅設計可以消除根深蒂固嘅偏見 我們同時發現，要建立適度嘅信任 就需要公開適量嘅私人資料 跟住落嚟就係房客第一次 畀房東發訊息時嘅情況 如果你透露得太少，例如「呦」 咁接受嘅機率會降低 如果你透露得太多，例如： 「我同阿媽鬧交。」 （笑聲） 咁接受機率同樣會下降 但係如果表達得啱啱好，例如： 「我鍾意你屋企嘅藝術品， 想同家人嚟渡假。」 咁，我哋要點樣設計 至做到適量公開資料呢？ 我哋利用空格欄位嘅尺寸 提示資料應有嘅長短 並且有文字引導佢哋分享 我哋將全公司 押在呢個好嘅設計上 透過好設計 令人願意克服對陌生人恐懼嘅偏見 但我哋唔知 有幾多人準備好將偏見放下 呢幅係我哋服務使用量嘅表 呢張圖講明三件事 第一，租房數目簡直係難以置信 第二，係我哋團隊努力嘅成果 第三，之前客戶嘅不滿仍然存在 依家業務發展得唔錯 當然有時，會出現問題 例如客人未經主人同意開派對 同埋將屋企搞到亂塔塔 仲有，房東由得房客畀雨淋都唔理 創業初期，我負責顧客服務 客戶電話會直達我手機 我係喺信任破裂嘅最前線 無嘢比聽到呢啲電話慘 剩係諗起電話都覺得心痛 聽見電話裏邊失望嘅聲音 老實講 係我哋不停改進嘅動力 謝天謝地，喺我哋接待過 1.23 億個夜晚之後 少過 1% 嘅客人有問題 證明咗人有信任 而當信任上咗軌道之後 神奇嘅嘢可以發生！ 我哋曾經有一個房客喺烏拉圭住宿時 突然心臟病發 房東將佢送入醫院搶救 仲捐血幫佢做手術 等我同各位讀下嗰位客人嘅評價： （笑聲） 「對平時冇做運動、 容易心肌梗塞嘅遊客， 呢間屋確實好好。」 （笑聲） 「呢個區環境優美， 仲有一條直通最好醫院嘅路。 （笑聲） Javier 同 Alejandra 就算唔識你，都會即刻救你一命。 當你就快唔得嘅時候， 佢哋會立即開車送你去醫院。 醫生幫你做搭橋手術時， 佢哋會喺等候室守候住你。 佢哋唔想你孤獨， 所以佢哋會帶書畀你睇。 之後佢哋仲會畀你瞓多幾晚 而唔收你錢。 極力推薦！」 （掌聲） 當然，唔係每次住宿都係咁樣 但係，呢種超越交易的友情 就係「分享經濟」要達到嘅目標 當我聽到呢個術語嘅時候 我承認，我仲未搞清楚 分享同交易點樣並存？ 所以等我哋嚟講解一下 呢樣係關於商業嘅事 但係，如果你剩係將呢樣嘢 叫做「房租經濟」 咁就唔完整啦 「分享經濟」指人有接觸嘅商業行為 人分享佢哋自己嘅一部分 呢樣嘢足以改變一切 你知道今日旅行似咩呀？ 我覺得似快餐 高效而且千篇一律 但失去咗當地風土人情 如果旅遊令你 盡情體驗本地嘅嘢會點？ 如果每個你遊覽過嘅地方 都有一個本地中央市集 而你未聽過 可以喺嗰度嘅酒吧飲個暢快？ 又或者可以向五星級飯店 嘅廚師拜藝？ 今日屋企嘅設計概念 嚟自私隱同分隔 如果屋企嘅設計概念從一開始 就係分享會點樣呢？ 外觀會係點？ 如果城市都接受分享嘅文化呢？ 我見到未來嘅城市都係分享型 都會有社區同埋連繫到人嘅 而唔係孤立同分離 喺首爾 韓國人其實已經開始做緊分享經濟 佢哋將數以百計政府嘅停車位 分享畀居民使用 佢哋將需要住宿嘅學生 同有空房嘅房東配對 佢哋仲設立資金孵化器 為下一代「分享經濟」嘅 初創公司提供資金支持 今晚，我哋嘅民宿會涉及 785,000人 191 個國家 佢哋一係住喺陌生人屋企嘅房客 一係準備歡迎陌生人嚟屋企住嘅屋東 好明顯，陌生人並唔似 我哋細個被教育咁瘋狂 我哋並無發明新嘅嘢 好客之道呢句話由來已久 全世界亦有好多好似我哋咁嘅網站 但係點解我哋最後成功？ 除了運氣同時機之外 我認識到信任 然後融合喺設計裏面 設計消除我陌生人等於危險嘅觀念 呢個根深蒂固的偏見 呢種偏見令我吃驚 完全同我諗法有出入 每次見到紅色 Miata 經過 我都會諗起呢種偏見 我知道設計唔能夠解決 世界所有問題 但如果佢能夠 解決住宿嘅問題 如果佢能夠做到少少成果 我會不期然地諗 我哋下次可以設計啲咩出嚟呢？ 多謝 （掌聲）

celeste_headlee_10_ways_to_have_a_better_conversation

有幾多人曾經因為好友 喺政治、宗教育兒、糧食議題上 講咗冒犯嘅嘢而喺臉書刪除佢哋？ 請舉手 （笑聲） 有幾多人有最少一位朋友 因為你唔想同佢傾偈而逃避架？ （笑聲） 我哋以前如果想有禮貌咁傾計 我哋就會聽《窈窕淑女》入面 亨利希金斯嘅話 只講天氣同健康 但宜家因為氣候轉變、反疫苗嘅討論 （笑聲） 天氣同健康嘅話題都唔再安全嘞 我哋身處嘅呢個世界係唔正常 任何傾偈都有可能演變成爭執 而政客，會無法同其他政客溝通 連最微不足道嘅事 都有人激烈地支持同反對 皮尤研究中心研究咗一萬名美國成人 發現今時今日嘅人 係歷史上最極端、最分化嘅人 我哋唔再輕易妥協 即係話我哋唔再聆聽對方 我哋選擇居所、伴侶，甚至朋友時 只係按個人已有嘅信念 即係話我哋唔再聆聽對方 雖然傾偈需要平衡講同聽 但逐漸地，我哋失去咗呢種平衝 當中部分原因係因為科技 因為你手上面或者 擺喺附近嘅智能電話 根據皮尤研究 三分一美國青年每日傳過百則短訊 當中大多數，幾乎全部，寧願傳短訊 都唔同朋友面對面傾偈 《大西洋月刊》曾經有篇佳作 作者係一名高中老師叫保羅班韋 佢畀佢小朋友做一份溝通習作 教佢哋點樣唔靠筆記去傾特定話題 佢話：「我發現…」 （笑聲） 「我發現說話能力 可能係教育裡面最常被忽視嘅技能。 小朋友每日花幾個鐘透過螢幕 獲取意念同交換想法， 但鮮有機會磨練人際溝通能力。 我哋要問自己一條睇落好笑嘅問題︰ 廿一世紀到底有無一種技能 比起說話有條理、有自信更緊要？」 我宜家靠同人傾偈搵食 客人有諾貝爾獎得主、貨車司機 億萬富豪、幼兒園老師 國家元首、水管工人 鍾意嘅同唔鍾意嘅人我都會同佢哋傾 我同一啲我個人嚟講 好唔認同嘅人傾偈 但我哋之間嘅對話始終好開心 我想用接著落嚟十分鐘 教你哋說話同聆聽 你哋好多人都聽過唔少建議 例如保持眼神交流 預先諗好有趣嘅話題去講 用眼神、點頭同微笑 表示你係留心對話嘅 以及講返或者總結你啱啱聽到嘅 但我想你哋通通忘記呢啲建議 呢啲建議太垃圾喇 （笑聲） 如果你真係有留心聽人哋講嘢 根本唔洗學點樣表現你專心 （笑聲） （掌聲） 我平時用嘅技巧 同我做專業面試官時嘅一樣 所以我會教你哋點樣訪問人 令你哋交談裏面更善辭令 首先要學識唔好畀對話 浪費你嘅時間同令你覺得悶 更重要係唔好冒犯到人 我哋都試過傾得好暢快 即係話我哋知道好嘅交談係點嘅樣 就好似你傾完之後覺得 真係有參與到討論同獲得啓發 又或者傾完之後你覺得同人關係密切 或者人哋完全明白你 大部分嘅交談都唔應該有原因 做唔到上面嘅嘢 所以我定咗十項基本規則 我會同你哋講解下 但講真，只要熟練其中一項 你就已經可以傾得更加好 第一：唔好同時做多過一樣嘢 我意思係唔止放低電話 平板、車匙或者手頭上嘅嘢 我指嘅係，你嘅靈魂要喺度 要留心嗰陣時嘅嘢 唔好諗之前同上司嘅爭執 唔好諗今晚食乜 如果唔想同人傾偈，不如就唔傾好過 唔好勉強撐落去，又心不在焉咁 第二：唔好霸住嚟講 如果你只抒己見 又唔回應、拗、反駁或引伸 咁去寫網誌啦 （笑聲） 我之所以唔邀請學者上節目 有一個好好嘅理由 就係佢哋太無聊喇 如果係保守派 佢哋一定憎奧巴馬、糧票同墮胎 如果係自由派 就一定憎大銀行、油公司同迪克切尼 完全估計得到 但你唔想傾偈變成咁樣 每次傾偈，你都要當你會學到啲嘢 知名精神科醫生派克話 真正嘅聆聽需要放下自己 所以要放下己見 佢話，說話者認同呢段說話嘅話 內心就會愈嚟愈堅強 愈係會對聽者開放內心嘅深處 同樣地，假設你會從傾偈裏面學到嘢 比爾奈話：你遇到嘅每一個人 都識一啲你唔識得嘅嘢 對於呢番話，我會演譯為︰ 每個人都係某方面嘅專家 第三：善用開放式問題 呢方面可以學學記者 以「何時、何地、何人 何物、為何、如何」開始發問 如果你問複雜嘅問題 你只會得到簡單嘅答案 如果我問你：你當時驚唔驚？ 你會按句子最有力嘅字眼去答 即係「驚」呢個字 所以答案會係「係」或「唔係」 －你嬲唔嬲？ －係，好嬲 由佢哋描述，佢哋先係體會嘅一方 嘗試問：當時係點㗎？有咩感覺？ 因為佢哋或者會停低思考 所以你就會有機會得到更有趣嘅答案 第四：順其自然 意思係有一啲諗法突然間會有 但你需要忘記啲諗法 因為我哋都有睇過一啲訪問 啲嘉賓講咗幾分鐘嘢 然之後主持問返問題 但啲問題可能無關或者已經討論過 咁就反映咗主持頭先嗰兩分鐘無聽到 主持以為條問題好聰明，佢一定要問到 但其實我哋同個主持都一樣 當我哋坐低同人傾偈時 我哋竟然會諗返嗰日 喺咖啡室撞到明星 Hugh Jackman （笑聲） 於是我哋就無再聽 事情同想法必然會喺你腦海閃過 但你要學識唔好分心諗咗去其他嘢度 第五：唔識就話唔識 電台，尤其是公共廣播電台上嘅人 佢哋清楚知道自己係開梗咪 所以佢哋好小心喺咩事情上 稱自己做專家 同埋好小心咁講佢哋肯定知道嘅嘢 你都應該咁，小心駛得萬年船 而且一言千金 第六：唔好騎劫人哋嘅經歷 例如人哋講梗親人過身 你就唔好講你親戚去世個陣嘅嘢 當人哋講梗工作窘境 就唔好反過嚟抱怨自己份工 你同人哋嘅經歷唔同，從來都唔會一樣 經歷係好個人嘅 而且人哋嘅經歷唔屬於你 唔好喺人哋分享梗嗰陣 同人講自己有幾勁幾慘 有人問霍金佢智商幾高 佢話：「唔知。 自誇智商嘅都係傻瓜。」 （笑聲） 傾偈唔係攞嚟推廣自己 第七：唔好重複說話 咁樣畀人感覺高傲又乏味 但我哋偏偏成日都咁做 尤其同同事、小朋友講嘢個陣 我哋為咗表明諗法，不斷講同一番說話 唔好咁樣做 第八：唔需要講細節 講真，人哋根本唔在意 年份、名、日期等嘅細節 就算你就好努力去記都好 人哋都唔在意，佢哋關心嘅係你 想知你係點樣嘅人 同你有咩共同之處 忘記啲瑣碎細節啦 傾偈嗰陣唔好講細節 第九： 呢點雖然唔係壓軸 但係係最關鍵嘅一項 聆聽 我數唔清有幾多重要人物曾經講過 聆聽係最重要嘅技能 仲係可以培養嘅技能 佛陀話過，我喺度引述返︰ 「開口時非學習時」 前美國總統卡爾文話： 無人會因為多聽而失業 （笑聲） 點解我哋唔聆聽人哋？ 第一，我哋寧願講嘢 當我講梗嘢，我就控制個局 我唔洗聽冇興趣嘅嘢 我就係大家目光嘅焦點 我可以藉著講嘢嚟強化自己身份 仲有一個原因：我哋會分心 常人每分鐘講到大概 225 個字 但每分鐘就聽到最多 500 字 於是我哋個腦喺人哋講嘢嗰陣 就用剩低 275 字諗其他嘢 我知道要認真聽人哋講嘢 係要花費精神同心機 但如果無留心就唔係傾緊偈 因為你哋只係喺同一笪地方 對喊梗冇乜相關嘅嘢 （笑聲） 你要聆聽人哋 史蒂芬 · 柯維講得好好 佢話：大多數人聆聽唔係因為想理解 而係想回應 最後，第十：簡短 <i>「好嘅交談就好似迷你裙咁，</i> <i>短到可以引人入勝，</i> <i>但亦都長到覆蓋到重點。」 呢句係我家姐講嘅</i> （笑聲） （掌聲） 以上所有都可以濃縮成一個基本概念︰ 你要展示你係有興趣聆聽 我公公好出名，我嘅成長少唔去公公 屋企有個習俗 人哋會走嚟同我公公婆婆傾偈 佢哋走咗之後，我阿媽走過嚟問我哋︰ 「知唔知佢哋係邊個？ 呢個係美國選美亞軍。 嗰個係沙加緬度市長。 呢嗰個贏過普立茲獎。 而呢個係俄羅斯巷蕾舞者。」 所以我成長裏邊一直覺得 每人都隱藏住好犀利嘅特質 講真，咁樣至令我成為更優秀主持 我盡量唔講嘢，用開放態度睇事情 同埋成日準備受驚喜嘅心 而我係從未失望過 你跟住我做，出去同人傾偈，聆聽佢哋 最重要係要有被驚喜嘅準備 多謝 （掌聲）

david_gruber_glow_in_the_dark_sharks_and_other_stunning_sea_creatures

我係海洋生物學家 同樣係攝影探險家 亦都同國家地理雜誌合作做嘢 我想分享一個秘密 呢幅圖完全係錯嘅 全部錯哂 我睇倒後面有幾個人喺度喊 因為我破壞曬美人魚喺佢哋嘅形象 係嘅，呢個美人魚唔係假嘅 但潛過水嘅人都會知道海洋似咁樣多啲 因為我哋嘅海洋係一個好大嘅濾鏡 只要你進入水底，你睇嘢就會無咗顏色 所有嘢會變成黑色或者藍色 但係我哋人類係陸地生物 我哋擁有三原色嘅視覺 我哋可以睇到紅、綠、藍 我哋鍾意睇到各種顏色 我哋鍾意鮮艷奪目嘅顏色 我嘗試將呢啲鮮艷奪目嘅顏色帶到水底 早喺 88 年前就有 一段漫長又令人沮喪嘅歷史 Bill Longley 同 Charles Martin 嘗試拍低第一張水底彩色相片 佢哋著住舊款潛水衣同水肺潛水 有人揼氣畀佢哋 佢哋有一隻浮筒裝住超易爆炸嘅鎂粉 而喺海面嘅人唔知佢哋幾時對焦好 亦都唔知幾時拉繩 個構思係，當鎂粉爆炸 爆炸嘅光就可以去到水底 得到好似呢條咁靚嘅魚嘅相 但我會話呢張相冇真實呈現到大自然 佢哋只係營造咗一個人工環境 嚟滿足人類對顏色嘅癡迷 我哋覺得人唔應該將顏色帶到水底 喺我哋觀察呢個藍色嘅海洋嘅當中 我哋發現海洋好比藍色嘅水缸 生活喺海洋裏面已經幾百萬年嘅生物 進化出好多方法去吸收呢種藍光 同釋放其他顏色 呢度只係呢個神秘世界嘅一個角落 呢個好似海底燈光表演咁 （音樂） 我哋睇緊嘅係藍光照射到珊瑚蟲 呢啲動物吸收緊藍光之後 即刻改變呢種光 你諗下，海洋佔地球面積 71% 藍光可以傳到海裏面大約一千米嘅地方 當我哋落水，落到十米左右 紅光會消失 如果你喺水底十米以下睇到紅色嘅嘢 係點嘅一回事？ 呢啲紅光由生物自己轉化同創造嘅 呢個係地球上最大嘅純藍色環境 我硏究呢個專題可以由珊瑚蟲講起 我仲想成個演講都喺度介紹珊瑚蟲 因為佢哋實在太過不可思議！ 佢哋之所以不可思議係因為 佢哋產生好多 呢啲熒光蛋白質、熒光分子 雖然呢啲熒光蛋白質 佔珊瑚蟲體重 14% 但我相信呢啲蛋白質都係有功能嘅 正如你唔會製造多 14% 肌肉 而又唔用佢咁 過去十至十五年 呢隻分子對我嚟講真係好特別 因為呢啲分子喺生物醫學方面 成為咗一種最革命性嘅工具 佢令我哋更加認識自己 我係點樣研究呢啲分子嘅呢？ 我哋係喺夜晚游水 開始嘅時候 我哋只係用啲藍色濾光膠布 放喺我哋嘅眼罩度 確保我哋睇到嘅藍光 係經動物轉變過嚟 我哋喺自然歷史博物館開咗個展覽 想話畀人知珊瑚礁上嘅 熒光珊瑚蟲有幾犀利 但係有啲嘢令我好煩惱 圈住呢個、喺珊瑚蟲中間 有一條綠色熒光嘅魚 今次係我哋第一次發現綠色熒光魚 或者第一個有脊椎嘅熒光動物 我哋唔知係自己眼花定係個濾鏡有問題 以為有人故意喺我地嘅相機做手腳 但係呢條鰻係真嘅 佢仲係我哋搵到嘅第一條綠色熒光鰻 呢個徹底咁改變咗我嘅研究思路 我暫時放低珊瑚蟲 同魚類專家 John Sparks 開始全球調查 去睇下魚類熒光嘅現象有幾普遍 魚要比珊瑚蟲更加有趣 因為佢哋嘅視力非常之好 當我拍攝嗰陣 有啲魚嘅眼裏面有透鏡放大熒光嘅效果 所以我想響哩個領域研究落去 我哋設計咗一系列新嘅工具 去搵世界各地嘅珊瑚礁嘅熒光生物 呢個有啲似句對白 「外星人打電話返屋企」 我哋游水嗰陣，開著埋藍色嘅光 睇吓有冇生物吸收咗藍光之後 返射畀我哋 最後我哋搵到呢隻學名 叫 Kaupichphys eel 嘅鰻 呢條鰻好怕羞、隱蔽，我哋未曾見過 佢大概有我隻手指咁長 佢有 99.9% 嘅時間匿埋喺舊石下邊 但佢會喺月圓嘅時候出嚟交配 月光將水底變成藍色 或者佢哋就係用呢種方法 拿拿冧搵異性交配 佢哋之後會返返去自己個穴度 等下一次滿月 我哋仲揾到其他熒光海洋生物 好似呢種綠色熒光鯿魚 佢嘅頸同頭都有熒光條紋 佢之所以可以僞裝 係因為佢發光嘅強度 同發光珊瑚礁差唔多 介紹完呢種熒光魚 我哋要介紹呢種紅色熒光鮋 佢將自己隱藏喺石後邊 我哋唯一一次見過佢嗰陣 佢喺紅色熒光藻類 或者紅色熒光珊瑚上面 跟住我哋揾到隱秘嘅綠色熒光蜥蜴魚 雖然呢種蜥蜴魚可以細分做幾種 但係佢哋喺白光之下好似樣 如果你用熒光望佢哋 你會見到佢哋身上有好多圖案 而且會發現佢哋之間好唔同 總計嚟講，我哋舊年搵咗 超過兩百種熒光魚 我其中一個靈感來源嚟自法國藝術家 兼生物學家 Jean Painleve 佢灌注咗呢啲創造嘅精神落生物學度 佢會自己設計裝置，製作相機 又對 Hippocampus erectus 海馬 情有獨鍾 佢係第一個拍攝海馬生育過程嘅人 呢隻係雄性海馬 海馬係最早一批會打棟個身游水嘅魚類 佢哋嘅大腦喺頭部對上 海馬特別在，雄性負責生育 因為 Jean Painleve 幾日都唔瞓覺 因為佢喺自己嘅頭裝一個 可以電到自己嘅電擊裝置 所以佢成功錄低咗呢個畫面 宜家我想畀 Jean Painleve 睇到 我哋發現嘅熒光海馬 同佢以前研究嘅屬同一品種 呢度係我哋影低嘅片段 （音樂） 熒光海馬係一種最隱秘嘅生物 你會響佢地頭頂游過但又發現唔到佢 佢哋會隱藏喺紅色熒光嘅藻類入面 佢哋嘅視力好好 佢哋喺漫長嘅交配過程入邊 或者會用到發光效果 我想分享我一個有趣嘅經歷︰ 當我哋喺刺魟魚羣搵到綠色熒光刺魟 因為魟魚屬於板鰓類動物 板鰓類動物仲包括鯊魚 所以我好似個珊瑚科學家咁… 畢竟總要有人落水研究鯊魚係咪熒光 而我就係呢個人 （笑聲） 我心諗 ：我應該返去研究珊瑚 （笑聲） 最終我哋發現鯊魚唔係熒光 跟著我哋發現到一隻生物 喺離加州嘅海岸線 一個好深好黑嘅海底洪溝裏面 我哋第一條搵到熒光頭鮫 就喺全部潛水員嘅下邊 就係佢喇 佢哋只有一米長 人哋叫佢做膨脹鯊 係因為當佢哋受驚嗰陣，佢哋會吸水 然後好似水管一樣發脹 膨脹到佢哋身體體積嘅兩倍 然後攝喺岩石下底，避過獵食者 呢度係我哋第一次影熒光頭鮫嘅片 實在太勁啦 佢哋有獨特嘅圖案 有啲地方熒光，有啲地方無熒光 佢哋身上有好多閃爍嘅點 比佢哋身上其他部分都光好多 呢啲圖案好靚 靚到令人讚歎 但光點對鯊魚有乜嘢特別意義呢？ 佢哋可唔可以睇到自己嘅光點呢？ 當我哋翻查文獻嗰時 發現無記載到鯊魚嘅視力 所以我將鯊魚帶到康奈爾大學 眼科專家 Ellis Loew 嗰度 我哋發現鯊魚視力 對於藍色同綠色好敏銳 比人喺黑暗裏面對呢兩隻顏色 仲好一百倍左右 但係佢哋只係睇到藍色同綠色 呢啲頭鮫要做嘅就係 響呢個藍色嘅世界 吸收藍光，發出綠光 造成對比，令佢哋可以睇到嘢 所以我哋有呢個模型 證明熒光物令鯊魚可以睇到 所有以上嘅圖案 我哋仲發現雄性同雌性嘅 圖案係唔一樣嘅 我哋最後一次發現係 喺距離我哋當時幾公里嘅所羅門群島 我遊夜水嗰時，發現第一隻熒光海龜 所以話，由魚類，到鯊魚，再到爬行類 都有熒光動物嘅蹤影 呢隻海龜只有一個月大 但其實反映緊 我哋對鷹嘴海龜視力嘅一無所知 隻海龜令我知道咩叫「學海無涯」 喺所羅門群島呢度 呢種雌性海龜只剩低幾千隻 呢度係其中一個佢地聚集嘅熱門地點 我哋真係好需要保護同埋認識佢哋 喺研究生物熒光性嗰陣 我想知道，佢哋會游到海底幾深？ 佢哋係咪一直游到海底呢？ 所以我哋開始用潛水艇 仲喺前面裝咗藍色嘅燈 當我哋下潛，我哋注意到一件重要嘅嘢 當去到海底一公里嗰陣 我哋見唔到熒光生物 一公里以下係無螢光生物 差不多乜嘢都無，剩係潻黑一片 所以熒光生物嘅現象 主要喺淺層海洋發生 喺一公里以下，我哋發現生物發光區 九成嘅動物都會發光，同埋喺度閃爍 我嘗試去更深嘅地方 呢個係單人潛水器 有啲人話呢個係潛水家庫斯托 . 賈可 同喜劇家活地艾倫相會嘅一刻 （笑聲） 當我哋繼續深潛 我諗緊點樣小心接觸生物 因為我哋進入探索新時代 我哋要特別小心謹慎 我哋要做好探險嘅榜樣 所以我同哈佛大學嘅機器人專家 Rob Wood 一齊 喺度設計軟熟嘅水底機械手 令我哋可以小心就住咁接觸動物 大多數探索深海嘅技術 都嚟自油公司同軍隊 但佢哋都唔會在意 啲設備對動物係咪溫柔 你唔想用鏟撞埋上千年嘅珊瑚度 我嘅夢想係好似咁樣︰ 深夜我喺潛艇裡邊 我有一對力傳感手套 我可以喺潛水艇前邊劃出一個實驗室 柔軟嘅機械手指就喺嗰度 將樣本放入罐裡邊，用嚟做研究 再嚟睇睇呢啲犀利嘅應用技術 你而家睇到嘅係一個活生生嘅大腦 利用熒光海洋生物嘅 DNA ——呢度用咗水母同珊瑚蟲嘅 DNA 去照亮大腦，睇到裏邊嘅神經連接 有趣嘅係，我哋用紅綠藍三原色 去滿足人類對顏色嘅觀感 令我哋可以更清䠂睇到我哋嘅大腦 更加震撼嘅係 我同事 Vincent Pieribone 喺耶魯大學 設計咗一種對電壓有反應嘅熒光蛋白 所以佢可以透過蛋白 睇到神經元發出信息 成件事就等如 你用海洋生物創造出嚟嘅嘢 去睇人類嘅意識 呢樣嘢帶返我去一啲觀念同關係嘅學問 喺宇宙深處 我哋嘅太空好似一個腦細胞 宜家我哋身處深海當中 探索緊可以透視人類思想嘅 海底生物同細胞 我一直有個願望︰透過發光嘅大腦 我哋可以了解生命點樣有關連 同埋喺保持海洋健康嘅前提下 探索仲有幾多生物隱藏咗 多謝 （掌聲）

yanis_varoufakis_capitalism_will_eat_democracy_unless_we_speak_up

民主 活喺西方社會嘅我哋犯咗個好大嘅錯 就係視民主理所當然 雖然民主係一朵最脆弱嘅花 但我哋冇將民主視為一朵最脆弱嘅花 我哋反而視佢為社會嘅擺設品 我哋往往覺得佢係必然嘅 我哋以為資本主義會帶嚟民主 但唔係 新加坡前總理李光耀 同埋北京一班好似佢咁嘅人 說服到人 繁華嘅資本市場同顯著嘅增長 係絕對可以出現喺極權政體裏面 事實上，民主喺歐洲一帶倒退緊 今年初，我代表希臘 代表當時啱啱新選出嘅希臘政府 以財長身份出席歐元集團會議 我被清楚告知 希臘嘅民主進程、我哋嘅選舉 唔可以干預 希臘即將被落實嘅經濟政策 當時我覺得李光耀或者中國共產黨 都唔會有更加好嘅辯護藉口 而且有幾個固執嘅朋友不斷同我講 如果民主真係可以改變任何嘢 民主就會被打壓 今晚喺度，我想同你哋講 一個真正民主社會底下嘅經濟情況 我想請大家同我一齊再次睇清楚 李光耀、中國共產黨同埋歐元集團 以為我哋可以分配民主 但我哋真正要嘅 係一個真正、多人參與嘅民主 冇咗民主，我哋社會會唔掂 未來會暗淡，新科技亦都會浪費 講起浪費 等我指出一個好有趣 會要脅我哋經濟嘅悖論 我叫佢做「雙峰悖論」 第一個峰你哋知道嘅 就係喺美國，歐洲，以至全球 債台高築構成長期陰霾 我哋知道有好多債務 但好少人意識到佢有個孖生兄弟 一座由有錢人同大機構嘅閑置資金 砌出嚟嘅山峰 佢哋唔夠膽投資佢哋嘅存款 去一啲製造營利嘅生產活動度 呢啲生產活動其實可以償還債務 仲可以製造人類急需要用嘅嘢 例如可再生能源 依家，我想講兩個數字 喺過去三個月入面 我哋喺美國，英國同歐元區 各種可以製造財富嘅商品 總共投資咗 3.4 萬億美元 好似有工廠、機械廠、寫字樓 學校、道路、鐵路、機械等 3.4 萬億美元聽落好似好多錢 直至你攞佢同 5.1 萬億美元比較 呢一筆 5.1 萬億嘅資金 喺同一批國家嘅金融機構裏面 除咗加劇股票市場通脹 令房價上升之外 喺同一期間就再冇發揮過任何作用 所以呢，一座債務嘅山 同一座閑置現金嘅山 形成兩座山峰 兩者都冇通過正常市場運作抵消對方 結果造成薪酬停滯 喺美國，日本同歐洲 就有超過四分之一 介乎 25 至 54 歲嘅人冇工做 跟住，經濟總需求就會 進入永無止境嘅減退周期 令投資者對前景更悲觀 投資者怕咗低需求量 於是唔再投資 就好似伊底帕斯王嘅老竇 被神預言佢個仔大個之後會殺死佢 佢好驚 但佢亦無意中營造咗被殺嘅條件出嚟 令佢個仔伊底帕斯王真係殺咗佢 呢個就係我對資本主義嘅爭論 資本主義造成浪費 資本主義之下閑置嘅錢早就應該 用嚟提高人類生活水平、發展人才 同埋資助開發可再生能源科技 呢啲科技對保護地球好重要 咁民主可唔可以扭轉呢一切？ 我相信得 但行動之前，我哋要知究竟咩係民主 亞里士多德定義民主做︰ 當自由嘅人同窮人 佔體制大多數控制政府 當然，雅典時代嘅民主 將太多人排除在外 當中包括女人、移民、奴隸 但係，如果因為呢啲被排除嘅人 而忽視古雅典民主嘅成功之處 咁係錯嘅 雅典民主裏邊更值得肯定嘅係 而且就算時至今日仍然值得肯定嘅係 佢囊括埋勞動階級 令佢哋唔單止有言論自由嘅權利 更重要、更重要嘅係 佢哋有權批評政治 而且佢哋嘅意見 對國家決策係同等重要 古雅典民主持續咗唔係好耐 就好似一枝好光嘅蠟燭好快就燒完 的而且確 現今嘅自由民主唔係嚟自古雅典 佢哋源自 1688 年 光榮革命時期嘅美國憲法 或者嚟自大憲章 而雅典民主關注嘅係普通平民 授權予貧苦勞動階級 我哋嘅自由民主 建立喺大憲章嘅傳統上面 但點都好，大憲章都係有錢人嘅憲章 當政治領域同經濟領域分開 而民主進程受制於政治領域裏面時 經濟領域，或者商業世界 就會變成一個冇民主成份嘅地方 咁樣，自由民主先會出現 我哋今時今日嘅民主 將經濟由政治領域分出嚟 呢一切開始發生嘅時候 亦同時引發兩者之間 無可避免嘅長期戰爭 經濟領域殖民統治政治領域 經濟領域將政治領域嘅權利吞噬 你哋有冇諗過點解 宜家嘅政治家同以前嘅佢哋唔同？ 唔係因為佢哋 DNA 變咗 （笑聲） 而係因為依家 喺政府做嘢嘅人已經冇權力 因為權力已經從政治領域轉移到 同政治領域無關嘅經濟領域 講真，以上就係我憎資本主義嘅地方 你諗下，好似一班肉食動物 殺死咗大量佢哋懶以生存嘅獵物 最後唯有自己挨餓 同樣道理 經濟領域殖民同吞食咗政治領域 喺呢種情況下佢其實削弱嘅係自己 令自己面臨經濟危機 企業勢力崛起緊，但政治勢力減緊 唔平等嘅問題加劇緊 總需求又下跌梗 企業總裁怕投資自己公司啲錢去第度 資本主義越係將人從民主裏面剔除 兩座負債同閑錢嘅山峰就會越嚟越高 人力資源同人類財富亦會越嚟越浪費 好明顯，如果咁樣嘅推測係啱嘅話 我哋就必須要合返埋政治同經濟領域 最好可以畀人民控制大局 就好似古雅典一樣 但奴隸、女人同移民唔包括在內 呢樣嘢並唔係咩新概念 馬克思主義者一百年前就有咁嘅諗法 但佢哋嘅諗法唔係發展得好好 我哋從蘇聯解體學到 只有奇蹟先可以 令勞動階層重新獲得權力 就好似古代雅典冇帶嚟 新形式嘅暴行同浪費咁 但有一個解决辦法：消滅勞動階層 資本主義正係做緊呢樣嘢 佢通過自動程式、安卓系統、機械人 取代低薪嘅勞動力 問題係只要經濟同政治領域一直分離 自動化過程會令 兩座負債同閑錢嘅山峰更加高 加劇浪費，同埋加深社會矛盾 我相信中國呢類地方會好快發生咁嘅事 因此我哋要改造 我哋要將經濟領域同政治領域拉返埋 方法就係將兩個領域民主化 以免我哋最終生活喺 一個監控狂、超專制嘅制度下 如果唔係《駭客任務》電影 就好容易變成紀錄片 （笑聲） 問題唔係資本主義可以承受 自己帶嚟嘅科技創新 最令我感興趣嘅係 資本主義會唔會畀《駭客任務》 入面嘅敵托邦取代 又或者好似《星際迷航》嘅社會取代 《星際迷航》裏面，機械服務人類 而人類就擴張能量，探索星際 同埋喺一啲類似 古雅典嘅高科技集會度 喋喋不休咁討論人生意義 我覺得我哋可以樂觀啲睇 但要擁有《星際迷航》嘅烏托邦 或者《駭客任務》嘅敵托邦 我哋要做啲咩呢？ 等我略略講下幾個例子 企業層面上，你可以想像一個資金市場 喺嗰度，你只要工作就可以賺取資金 即使你轉工、轉公司 你賺嘅資金都會跟住你 而每間公司都係由嗰度做嘢嘅人持有 所有收入嚟自資本同利潤 僱傭概念最後會過時 唔會再有人擁有但冇為公司工作 或者冇擁有公司但為公司工作 唔會再有資本階級 同勞動階級之間嘅鬥爭 投資、儲蓄之間再唔會有大嘅差距 亦再冇兩座高聳入雲嘅賃務同閑錢嘅山 至於全球政治型經濟層面 可以想像一下 我哋國家貨幣同一個 由國際貨幣基金組織同 G20 峰會 代表全人類發行嘅全球性數碼貨幣 有自由浮動匯率 再想像下 所有國際貿易都用呢隻貨幣進行 我哋就稱佢為「宇宙幣」 每個政府都會根據自己國家 貿易逆差或者順差 向一個共同基金按比例投入宇宙幣 想像呢個基金用嚟投資 全世界可再生能源科技 尤其投資到世界上資金唔到嘅地方 呢個唔係新構思 實際上，佢係由凱恩斯 1944 年 喺布列敦森林會議上提出嘅 問題係當時佢哋冇科技實現呢個理念 但依家我哋有啦 尤其當政治同經濟領域重新走埋一齊 我描述梗嘅呢個世界同時係自由嘅 佢將被賜權力嘅人 同馬克思主義者擺喺首位 因為咁樣 資本同勞動階層之間嘅分別 同埋凱恩斯主義 會消失喺歷史長河裏面 但總言之 呢個係一個我哋能夠 想像到真正民主嘅世界 咁嘅世界會唔會出現呢？ 或者我哋會淪落到好似 《黑客帝國》咁嘅反烏德邦？ 答案就喺我哋大家 要做嘅政治決擇入面 呢個係我哋嘅選擇 而我哋最好用民主方式決定 多謝 （掌聲） 主持︰瓦魯法基斯⋯ 你喺自我介紹入面叫自己做 自由派馬克思主義者 咁分析馬克思主義 同現今世界有咩關係呢？ 講者：如果我投先講嘅内容 有相關嘅地方 咁馬克思主義就係有參考價值 因為重新連起政治 同經濟領域嘅重點係 如果我哋唔做 咁科技創新就會導致總需求大幅下跌 亦即係 Larry Summers 所講嘅經濟長期停滯 隨住危機由世界某一度向外擴散 就好似而家咁 佢唔單止令我哋嘅民主制度唔穩定 仲會沖擊唔係特别歡迎 自由民主嘅發展中國家 如果呢個論述成立嘅話 咁馬克思主義絕對係相關嘅 而哈耶克論述都係 呢樣就係點解我係 自由派馬克思主義者 凱恩斯都係 所以我自己都係矇查查 （笑聲） 主持：確實係 但可能我哋依家都係咁添 （笑聲） （掌聲） 講者︰如果你冇覺得困惑嘅話 即係代表你冇喺度思考。得唔得？ 主持︰真係好希臘哲學家嘅講法 講者：應該係愛因斯坦至真 主持：你提到新加坡同中國 仲有琴晚喺演講嘉賓晚宴 你對西方點樣看待中國一事上 表達咗強烈嘅觀點 你想唔想同我哋講下？ 講者：嗯，偽善嘅面孔有好多 而喺我哋自由民主制度之下 我哋有虛有其表嘅民主 因為正如我剛才所講 我哋框死咗民主喺政治領域裏面 以致當去到經濟領域時 所有動作都係唔民主嘅 可以咁講 激進啲咁講 中國今時今日就好似 19 世紀嘅英國 因為記得當時 我哋將自由主義同民主唥埋一齊 但呢個係歷史上嘅錯誤 自由主義就好似 John Stuart Mill 所諗 John Stuart Mill 對民主進程特別懷疑 宜家你見到嘅中國 同工業革命時期嘅英國— 尤其是由第一次到第二次 工業革命過渡期嘅英國 有一個非常相似嘅過程 用西方社會 19 世紀 做過嘅事嚟斥責中國 實在太虚偽啦 主持：我相信在座好多人都對你今年初 出任希臘財政部長嘅經歷好奇 講者：我都知你會問呢個問題 主持：冇錯 咁六個月之後，你點睇頭半年嘅經歷？ 講者：就我個人嚟講，係非常興奮 亦非常失望 因為我哋有機會重振歐元區 不單只希臘，而係歐元區 令成個區走出自滿 同唔再拒絕承認… 宜家有一條結構性嘅裂痕 横跨成個歐元區 威脅到歐盟發展 我哋曾經喺希臘項目裏面 有咁嘅機會做好去 呢個希臘項目係第一個計劃 解决呢啲拒認嘅問題 不幸嘅係 歐元區嘅權勢 歐元集團嘅權勢 仍然選擇繼續否認問題存在 但你知道有嘢會發生 蘇聯嘅經驗已經講咗畀我哋知 如果你想令根本生存唔到嘅經濟系统 通過政治意願或者 威權主義嘅方式繼續生存 你可能成功將佢延長壽命 但係當改變來臨時 事情就會好突然，而且災難性 主持︰你希望見到咩變化？ 講者：嗯，無容置疑 如果我哋唔改變歐元區嘅架構 歐元區係唔會有將來 主持：當你做希臘財長嗰時 你有冇做過錯誤嘅决定？ 講者：日日都有 主持：例如？ 講者：任何人面對過去… （掌聲） 唔係，認真咁講 如果有一位財政部長 或者其他部長同你講 佢哋工作咗六個月之後 尤其喺咁大壓力嘅情況底下 佢哋冇做錯過事嘅話 呢種人其實好危險 當然，我有犯過錯 我最大錯誤就係喺二月尾 簽咗申請延長債務協議嘅申請書 當時我以為債權方 真係有興趣去搵一個共同利益 但事實唔係咁 佢哋嘅興趣係想打壓我哋嘅政府 原因係佢哋唔想處理 歐元區嗰條結構裂痕 同埋佢哋唔想承認 佢哋過去五年對希臘 實施咗惡夢嘅計劃 我哋喺失去咗三分一嘅名義 GDP 情況比起大蕭條時更加差 喺嗰班實施呢啲政策嘅債權人之中 無人可以置身事外到去講 「呢個係巨大嘅錯誤」 主持︰除咗上述 除咗呢啲進取嘅言論 你似乎都同意歐洲一體化 講者：絕對係 我之所以對歐盟同歐元區嘅批評 係因為我係一個歐洲人 我最大嘅恐懼係 歐元區無法生存落去 因為如果歐元區唔可以繼續走落去 咁離心力就會被解放出嚟 就好似魔鬼咁解放 最終會摧毀整個歐盟 咁嘅惡果唔只對歐洲 對全球經濟都會產生嚴重影響 我哋可能係世界上最大嘅經濟體 如果我哋容許自己 走返 30 年代嘅舊路 雖然我覺得 我哋依家就行緊咁嘅路 咁對歐洲人嘅未來 同埋歐洲以外嘅人嘅未來 都係不利嘅 主持：我哋真係好希望 呢點上面你係錯嘅 瓦魯法基斯，多謝你嚟到 TED 講者：多謝 （掌聲）

ole_scheeren_why_great_architecture_should_tell_a_story

喺過去好幾個世紀 建築行業受一條著名理論魔咒所左右 「型式追隨功能」呢個理論 一度成為當代最雄心勃勃嘅理念 同時又係個帶有不良影響嘅緊箍咒 呢句話雖然令建築唔再使講求裝飾功能 但同時令建築走向 純功能同有限用途嘅方向 當然，建築係講功能性 但我想重新演譯 Bernard Tschumi 呢句話嘅意思 如果「型隨小說」 我哋可以理解建築設計同建築物 為一個空間嘅故事 有關居住果度嘅人嘅故事 同埋裡面做嘢嘅人嘅故事 我哋可以想像 我哋建築物留低俾人嘅印象 因為噉樣，我對小說感興趣嘅原因 唔係因為佢夠虛幻，而係因為真實 就好似建築對住喺裡面嘅居民 嚟講嘅意義一樣 我哋嘅建築物都 可以話係一啲雛形、諗法 話俾人聽我哋生活空間 或者工作空間可以唔同 以至文化、媒體空間 喺現今世代可以係點嘅樣 我哋嘅建築物係真嘅 佢哋係起出嚟 佢哋係實物同想法 我會將我哋嘅建築物諗成係組織嘅結構 佢哋核心係結構思想 就好似一個系統咁 我哋點樣令啲嘢 同時具有功能同實驗用途？ 我哋點樣可以令到結構 帶出一系列關係同故事呢？ 而喺建築物裡面嘅居民 同用戶似小說一樣嘅故事 可以點樣幫棟建築物加添一啲嘅描述？ 同時建築物可以影響返呢啲故事？ 第二個字係我叫做嘅「故事混合體」 好多個同時進行嘅故事 喺我哋嘅建築物展開 所以我哋可以想像建築物 喺程式上、功能上 實驗上、情緒性或者社會上 係一個複雜嘅關係嚟 呢個係中國中央電視台嘅總部 呢棟建築物係我同 Rem Koolhaas 喺 大都會建築事務嗰陣一齊設計 2002 年當我第一次到北京果陣 城市規劃員向我哋展示一張城市藍圖︰ 過百棟高樓大廈將會出現喺中央商業區 但當時只有為數唔多嘅大樓喺度 所以喺幾乎咩都唔知嘅情況下設計 我哋只係知道，座建築會係垂直嘅 當然，高樓大廈都係垂直嘅 垂直式係其中一種嘅大廈類型 頂部永遠係最好 底部永遠係最差 似乎係，你起得越高就越好 我哋問自己 一棟建築物可唔可以 有一個完全唔同嘅特性？ 佢可唔可以擺脫以往思維 佢可唔可以係黏埋一齊 而並非一支嘢孤零零呢？ 所以我哋將呢支針拗彎 形成一個空間互通嘅環 我哋想將電視製作嘅所有環節 融合到同一個結構裡面： 新聞、節目製作、廣播 資料搜集、訓練、行政 全部活動可以係呢個圈入面進行 個個可以係度見面、交流同合作 我仍然好鐘意呢幅圖 佢令我諗返起生物堂 如果你仲記得人體構造 各種器官同循環系統就好似一座建築咁 突然你會覺得建築物 唔單單係建築材料堆成嘅嘢 佢更加似一個生命體 而當你開始剖析呢個生命體 你分辨到一系列嘅基本嘅技術部門 節目製作部、廣播中心、新聞部 佢哋同社交設施 例如會議室、餐廳、交談區 係一齊、唔可以分開 亦都係非正式場合俾人見面交流 所以呢個建築物嘅組織結構係種混合體 集技術、社交、人同表演於一身 我哋利用環形嘅特點串聯每一樣嘢 令訪客同員工都可以 喺呢個建築裡面體驗唔同用途 473,000 平方米嘅建築面積 令佢成為全世界數一數二大嘅建築物 裡面可以容納一萬人 冇錯，咁嘅規模超出咗我哋 對一般建築物嘅理解範圍 所以我們停工過一排 然後坐低，剪出一萬張貼紙仔 將佢哋貼係一個模型上面 只係單純咁想挑戰我哋自己 對數字真正嘅理解 但當然啦，最重要嘅唔係數字 而係人，生活喺呢棟大樓裡面嘅社群 為咗理解班人兼為建築物寫藍本 我哋創造咗五個虛擬人物 然後用一日時間睇下佢哋喺 呢棟大樓嘅生活動態 睇下佢哋會喺邊度見其他人 佢哋會經歷乜嘢 呢個係描繪同設計建築嘅方法 咁當然，都係一種體會佢嘅方式 呢個係同現代美術館 喺北京同紐約搞嘅展覧 呢度係廣播控制室 安裝要求相當大 呢度可以同時播二百個頻道 呢個係佢依家喺北京嘅外貌 佢做嘅第一次直播係 2012 年倫敦奧運會 嗰次之前，佢已經試過喺外面 完成北京奧運嘅轉播 你可以喺 75 米懸臂嗰頂睇風景 呢三個細圓圈就係 貫穿整棟大樓嘅開放迴廊嘅一部分 佢哋用玻璃做 你可以企喺上面俯瞰你腳下 成個城市慢慢運作 呢棟建築已經係北京生活嘅一部分 佢就係果度 佢亦將變成咗北京 一個相當受歡迎嘅婚禮攝影場地 （笑聲） 但最重要嘅時刻可能係 當呢本《城市漫步》嘅週刊 一本似倫敦《Time Out》嘅週刊 描述嗰個星期城市發生咗咩事 突然間你會發現 呢棟大樓唔單止只係一棟大樓 佢仲同時扮演梗城市嘅一員 決定咗呢個城市嘅生活 建築設計突然間有咗人嘅特徵 好似作家咁寫故事、表達故事 而我認為呢樣可以成為 其中一個我哋相信嘅建築嘅基本意義 呢棟大樓仲有另一個故事 就係建造佢嘅人嘅故事 四百個由我帶領幾乎超過十年 嘅工程師同建築師 我們一齊起呢棟大樓 想像佢成真 到最後終於喺中國內地將佢起好 呢個係一個係新加坡嘅大型住宅項目 如果我哋睇下新加坡 佢同亞洲多數地方 同全世界好多地方一樣 都係以高樓大廈為主 一種普遍現象係 呢類型嘅大廈營造咗疏離感 而唔係聯繫感 而我想問 我哋可以點樣唔單止將住宅睇成係 自己既私隱、個人同住所 以至係一種集體嘅嘢 ? 我哋要諗下點創造 一個促進社區交流嘅環境 令你樂意同人分享自己嘅嘢 ? 典型嘅解答係 我哋要設計出 1,040 間公寓 外型就好似咁︰ 當地政府法例限制樓宇只可以有 24 層高 12 棟大樓咩都冇 之間只有用剩嘅土地 相當緊密的格局 雖然住樓可以將你同其他人分隔開 但根本俾唔到你私隱 因為你離隔籬鄰居係好近 亦令人非常質疑住樓嘅質素 所以，我建議推淋晒大廈 將垂直設計改做水平設計 將佢哋堆砌起嚟 從側面睇係不規則嘅 如果你搭直升機睇落去 你可以睇到佢嘅組織結構 水平建築物擺埋一齊會形成六邊形 務求中間有一個大嘅花園 有著好多設施同功能 呢啲花園並唔係密閉空間 佢哋係開放、通透、互通嘅 我們叫呢個項目做「交錯」 好似我哋將人連埋一齊 空間都係一樣 我們設計嘅每樣細節都係想活化空間 還居民空間 事實上，呢個系統裏面 我哋既會強調公共空間 又會重視私人空間 所以，我哋帶出咗 大眾同個人嘅概念 有一個小小嘅數學題 : 如果我哋將所有 喺地面上嘅綠色植物面積 扣除掉建築物佔地面積 然後加上所有有綠色植物嘅露台面積 我哋會得出 112% 嘅綠色覆蓋率 比起唔起樓仲要有更多嘅自然空間 當然，呢個小小嘅數學題說明咗 我哋將有人住嘅空間都乘埋入去 呢度係其中一棟樓嘅 13 樓 你會見到為社交活動而設嘅 新基準平面、新地平面 我哋好注重可持續發展 喺熱帶地區，太陽係最必須留意嘅嘢 而遮蔽陽光係建築需要做嘅嘢 我哋首先會確認所有公寓大樓 一年內有足夠嘅太陽 然後我們優化外牆嘅玻璃 減少建築物嘅能源消耗 但最重要，我哋可以透過大廈嘅座向 證明真係做到能源效益 建築物本身提供足夠嘅遮陰俾中庭花園 所以花園成年都可以開放俾人 我哋沿著主風廊設置咗水槽 水蒸發可以冷卻環境 仲會形成一個微型氣候 噉就可以改善居民居住嘅質素 呢款樓令你有得揀 喺建築物之內想去邊都得 宜家離開亞洲，去到歐洲 我哋見到一座建築 佢係屬於一間位於柏林 啱啱由傳統印刷媒體轉型到 數碼媒體嘅德國公司 公司執行董事問咗幾個好中肯嘅問題 點解依家每個人仍然會去寫字樓番工 即使佢地其實可以喺任何地方做嘢 ? 一個公司嘅數碼形象 可以點樣喺建築物上面表現出嚟 ? 我哋創作嘅唔只係一件物件 我哋仲喺物件嘅中間整咗個大空間 呢個空間係關於集體嘅經驗 合作同一齊嘅經歷 溝通、互動係空間嘅核心 溝通、互動會自動喺中間 就好似係我哋所講嘅 「合作雲端」喺建築物中間 被好多個標準模組嘅辦公室包圍 只要由你安靜嘅辦公枱行幾步 你就可以喺核心空間入面 經歷好多共同嘅事 最後，我哋嚟到倫敦 一個由倫敦市長委任開發公司嘅項目 佢哋要求我哋研究 Stratford 奧運公園嘅土地開發潛力 十九世紀，Albert 王子建立咗 Albert 城 而 Boris Johnson 就想建立奧林匹克城 個想法係將一啲英國最大既機構 同一啲國際機構擺埋一齊 創造一個新嘅協同效益系統 當時十九世紀 Albert 王子建立 Albert 城 係想展示人類嘅成就 同埋想將藝術同科學放埋一齊 佢仲起咗一條路叫展覧路 機構按次序進駐條路 當然，依家社會已經比當時進步咗好多 我哋唔再係活喺一個 每樣嘢都界定清楚嘅世界 我哋生活係一個 領域分類開始模糊嘅世界 一個合作同互動遠比保持分開 更加緊要嘅世界 所以我哋想建立一個大型嘅文化機器 即係一座會協調並賦予 唔同領域生命嘅建築物 但建築物同時又容許 領域之間互動同合作 而建築物底部係一個非常簡單嘅模組 一個環形模組 佢有一條內廊式走廊，有日照同通風 佢係通透嘅 噉就可以變成一個大型展覽表演嘅空間 呢啲模組堆砌埋一齊 大部分活動都可以 用任何一個呢啲嘅模組 機構就可以咁而縮細規模 因為喺未來，文化某種程度嚟講 係最無法預測嘅一樣嘢 呢棟建築將坐落水上運動中心隔嚟 喺奧運會場對面 你可以睇到佢嘅懸臂式空間係點 伸延同融入咗公眾空間 同佢嘅中庭係點帶俾公眾娛樂 個諗法係創造一個複雜嘅系統 俾裡面嘅機構可以維持佢哋嘅形象 但又唔會被當係建築物 大空間嘅一小部分 呢個係同法國巴黎 龐畢藝術中心嘅比例對照圖 顯示出呢個項目嘅龐大規模同潛力 但都有唔一樣嘅地方 佢係一個多重合成建築物 裡面唔同嘅機構可以互動 而又同時不失佢哋嘅形象 個諗法係咁嘅：創造一個組織結構 可以令唔同故事都可以描述出嚟 包括從事教育同創造文化嘅人 表演視覺藝術、舞蹈嘅人 以及公眾，俾佢哋用唔同方式欣賞呢啲嘢 然後由呢幾批人闡述佢哋 對呢啲故事嘅理解同本身嘅經歷 我想講一個計劃嚟做總結 呢個計劃其實又細又同其他計劃好唔同 個計劃係一個泰國嘅水上電影院 我有朋友搵到一個電影節 我諗如果我哋思考電影嘅故事同讀白 我哋應該都可以思考 睇呢部戲嘅觀眾佢哋自己嘅讀白 所以我設計咗一個小型模組式水上平台 用嚟自當地漁民嘅技術整出嚟 用佢哋起龍蝦田同魚田嘅技術 我哋同當地社區合作 起咗呢個由佢哋回收返嚟嘅物料 製成嘅迷人水上平台 我哋一路睇英國電影檔案館嘅戲 好似 1904 年嘅「愛麗絲夢遊仙境」 我哋一路慢慢移個平台去海度 我哋仲發現原來本地人嘅經歷 同電影嘅情節相同 所以我相信，建築設計超越物質同建築 而真係同我哋想點生活 點樣闡述我哋同人哋嘅故事息息相關 多謝 （掌聲）

tim_harford_how_frustration_can_make_us_more_creative

喺 1975 年 1 月 一個 17 歲叫 Vera Brandes 嘅德國女仔 走上科隆歌劇院嘅舞台 嗰時觀眾席無人 歌劇院內 只有緊急出口牌綠色微弱嘅燈光 但嗰日係 Vera 人生裏面最興奮嘅一日 佢係德國最年輕嘅音樂會籌辦人 佢成功說服科隆歌劇院 舉辨一場美國音樂人 Keith Jarrett 嘅 深夜爵士音樂會 音樂會有 1,400 個觀眾出席 喺幾個鐘頭之後 Keith 走上同一個台 坐低喺鋼琴前面 喺冇採排或者樂譜嘅情況下 佢開始演奏 但喺宜家 Vera 預備俾 Keith 用嘅鋼琴原來有問題 而且情況並唔順利 Keith 小心咁睇個鋼琴 彈咗幾個音 圍著鋼琴行咗一圈 又再彈咗幾個音 然後向佢嘅監製細聲講咗幾句 嗰個監製走過去同 Vera 講︰ 「如果你唔換個新鋼琴，Keith 表演唔到。」 科隆歌劇院搞錯咗 歌劇院俾咗錯嘅樂器 鋼琴特別高音 係因為鋼琴一條條吸音毛頭經已損耗 嗰啲黑鍵彈唔返上嚟 白鍵走曬音 腳踏又用唔到 而且鋼琴太細啦 彈出嚟嘅音細聲得制 尤其是喺咁大嘅空間 唔會所有人都聽得到 所以 Keith 走咗 佢出去，坐喺佢架車裡面 留低 Vera 自己一個 打電話去搵另一個琴返嚟 Vera 成功搵咗個鋼琴師傅 但佢搵唔到一個新嘅鋼琴 於是佢出去外面 喺大雨之下企 同 Keith 話 請求佢唔好取消音樂會 Keith 望著呢個狼狽 淋濕曬嘅德國青年 因為同情佢 所以 Keith 話 「唔好忘記呢件事…今次只係為你。」 幾個鐘頭之後 Keith 走上歌劇院嘅台 佢坐低喺嗰個彈唔到嘅鋼琴 開始演奏 （音樂） 但神奇嘅嘢發生咗 Keith 避開高音 佢反而彈中間嘅音 令到呢首歌有撫慰同平靜嘅效果 因為鋼琴本身嘅音量唔大 Keith 唔單止要重複彈低音 仲要企起身用力襟啲鍵 確保後排聽眾都可以聽到琴聲 呢場表演令人興奮 呢個表演雖然有平靜嘅特質 但同時又充滿活力 聽眾唔但之鍾意 而且繼續鍾意 因為呢次科隆音樂會嘅鋼琴專輯 係史上最暢銷嘅鋼琴專輯 亦係最暢銷嘅獨奏爵士樂專輯 雖然 Keith 嘅表演開始前唔順利 但佢接受咗，仲將佢搞好 等我哋諗一諗 Keith 最初嘅反應 佢唔想演奏 將心比己 如果任何一個喺類似嘅情況 我哋都會有一樣嘅感受 我哋都一樣唔想演奏 我哋都唔希望人哋叫我哋 用差嘅工具做好一件事 我哋都想避免不必要嘅障礙 但我哋都知道 Keith 最初嘅反應係錯嘅 好彩佢改變諗法 我認為我哋嘅判斷都係錯嘅 我認為我哋應該反而感激 因為解決麻煩而獲得意想不到嘅好處 所以等我由認知心理學 複雜性科學 社會心理學 以及搖滾樂裏面 講一啲例子 我哋由認知心理學開始 實際上我哋已經知道咗有一段時間 一啲難度同一啲障礙 可以提高表現 例如 喺幾年前 心理學家 Daniel Oppenheimer 曾經同中學老師合作 要求佢哋重新編寫 派俾其中某幾班嘅筆記 一般筆記嘅字體都係大路， 譬如 Helvetica 同 Times New Roman 但另一班收到嘅筆記嘅字體係比較強烈 例如︰ Haettenschweiler 字體 又或係一啲比較跳躍嘅字體 例如斜體嘅 Comic Sans 字體 呢啲都係核突嘅字體 而且佢哋好難閱讀 等學期結束時 學生要考試 嗰啲獲發難睇字體筆記嘅學生 喺考試入面唔同科目 表現都較好 原因係 難睇嘅字體減慢佢哋閱讀速度 令佢哋要落多啲苦功 要花多啲時間諗下佢哋到底寫乜嘢 要多啲時間去理解 所以佢哋學得更加多 另外一個例子 心理學家 Shelley Carson 一直喺度測試哈佛本科生 佢哋過濾事物嘅能力 咁到底係咩意思呢？ 我嘅意思係，想像你喺一間食肆裡面 你同人傾緊偈 食肆裏邊仲有其他人傾緊 你想將佢哋把聲都篩走 集中你目前嘅對話 你做到嗎？ 如果可以，你嘅過濾做得唔錯 但有啲人比較吃力 一啲 Shelley 嘅本科生比較吃力 佢哋嘅過濾好弱，佢哋嘅過濾有問題 好多無關重要嘅訊息 進入咗佢哋嘅腦裡邊 意思係佢哋會不斷 被外界嘅影像同聲音干擾 如果佢哋做論文嘅時候，電視開著嘅話 佢哋無法子專心喺論文度 你可能會話呢樣係缺點… 但，唔係 當 Shelley 睇返呢啲學生所做到嘅嘢 佢發現嗰啲過濾比較弱嘅學生 佢哋係更加有可能 喺佢哋嘅生命裡面成就一啲嘢 出版佢哋第一部小說 發行咗佢哋第一張專輯 分心實際上係佢哋創意嘅來源 佢哋突破原有思維 因為佢哋唔會鎖死自己 我哋嚟講下複雜性科學 你點樣解決一個非常複雜嘅… 我哋世界充滿複雜嘅問題 你點能夠解決一個非常複雜嘅問題？ 例如，你想整一個飛機引擎 呢度有好多、好多唔同嘅嘢要考慮 包括運行時嘅溫度、材料 尺寸、形狀 你唔能夠一次過解決所有問題 因為太難啦 咁你會點做？ 好啦，你可以一步一步咁解決呢啲疑難 然後你有原型 你調整一下佢、測試佢、改良佢 再調整一下佢、測試佢、改良佢 呢種逐步改良嘅方法 最終會令你整到一個好嘅引擎 而且呢種方法全世界都廣泛應用 你會聽到，例如 喺高水平嘅單車運動裏面都會有 而網頁設計師會講 佢哋逐步優化佢哋網頁 呢個係解決複雜問題嘅好辦法 但你知道個辦法其實係點樣？ 就係要亂七八糟 又要一開始時隨意咁做嘢 你做出瘋狂嘅嘢 你嘗試一啲一定唔會成功嘅愚蠢嘢 呢啲都會令問題解決得更加好 原因係 逐步做嘅問題 幾乎冇嘅收益嘅情兄 可以令你慢慢行入死路一條 如果你一開始時係亂咁做 行入掘頭路嘅機會都低啲 你嘅解難能力就會勁啲 講下社會心理學 心理學家凱瑟琳 ‧ 菲利普斯 同一啲同事 俾學生一啲謀殺謎團去解答 學生四個人一組 佢哋有一叠關於罪案嘅資料文件 不在場證據、證人嘅供詞同三名嫌疑犯 佢哋要搵出係邊個做 邊個犯法 呢個實驗有兩種情況 一係一組人都係識得嘅朋友 第二種就係三個朋友加一個唔識嘅 你可以估到我要講啲咩 好明顯 第二種情況嘅組別更有效解決問題 咁事實上真係，佢哋係更加有效率 喺第一種情況嘅組別裏面 佢哋只有一半機會答啱 佢哋唔係做得好好 當選擇題有三個選擇 得一半答啱確實唔係好好 （笑聲) 第二情況嘅組別 即使個陌生人冇俾任何額外嘅訊息 雖然呢個情況只係話 點樣令交談冇咁尷尬 第二個情況嘅組別 有 75％ 機會搵到正確答案 個結果係好大嘅進步 而我認為真正吸引嘅 唔係呢三個朋友同陌生人做得更加好 而係佢哋對件事嘅感覺 所以當凱瑟琳採訪咗第一種組別嘅時候 佢哋都認為佢哋有愉快嘅時光 都認為佢哋做得好好 佢哋好滿足 當佢採訪第二種組別嘅時候 佢哋都認佢哋冇一個惀快嘅時光 佢實際上相處得好困難、又尷尬 佢哋中間都有好多疑難 佢哋冇諗過會做得咁好 我認為，呢個測試嘅結果可以用喺 我哋面對梗嘅嘢 例如︰ 核突嘅字體 尷尬嘅陌生人 隨機嘅做法… 呢啲干擾其實幫梗我哋解決問題 幫我哋更有創意 但我哋從來並唔覺得係咁 我哋覺得佢哋係窒礙我哋 所以我哋抗拒佢 所以就係話點解最後呢個例子係好重要 我諗講一個人 佢背景係搖滾音樂 你可能認得佢，佢係一個 TEDster 佢叫布萊恩 ‧ 伊諾 佢係一個出色、有實力嘅作曲家 喺過去40年，佢都係 一啲好嘅搖滾音樂專輯嘅幕後推手 佢曾經同 David Bowie 喺作品 Heroes 裏面合作 佢亦曾經同 U2 喺 Achtung baby 同 The Joshua Tree 裏面合作過 佢曾經同 DEVO 一齊工作 佢同 Coldplay 合作過 佢同每一個人都合作過 佢做過乜令呢啲出色嘅 搖滾樂隊更加好？ 佢整爛攤子 佢干擾佢哋嘅創作過程 佢嘅角色就係頭先講過嘅陌生人 佢就係要話俾佢哋聽 佢哋要彈嗰個彈唔到嘅鋼琴 佢整呢啲亂攤子嘅其中一個方法係 係用呢款啤牌 呢度有我親筆簽名嘅啤牌 多謝你，布萊恩 佢哋被稱為 Oblique Strategies 佢同佢朋友設計嘅 而當佢哋喺工作室毫無頭緒嘅時候 布萊恩攞其中一張卡 佢隨機抽一張 佢會叫樂隊按照卡上嘅說話做 所以呢個… 「更改樂隊成員嘅崗位」 每個人都要換一換位置 鼓手去彈鋼琴 唔錯嘅諗法 「仔細睇令人尷尬嘅細節，放大佢哋」 「做一個突然、破壞性、 不可預測嘅行動。 合拼入去首歌裏面」 呢啲卡係有破壞冇建設性嘅 透過一張又一張嘅專輯 我哋見到卡嘅價值 但樂手好憎佢哋 （笑聲） 菲爾 ‧ 柯林斯喺早期 布賴恩嘅專輯裏面打鼓 佢開始沮喪，佢開始喺工作室扔啤酒罐 Carlos Alomar，傑出嘅搖滾吉他手 曾經同布萊恩喺 David Bowie 嘅專輯 Lodger 裏面合作 一次，佢同布賴恩話： 「布賴恩，呢個實驗係蠢嘅。」 但事實上，個專輯相當唔錯 而且卡洛斯喺 35 年後嘅今日 都用梗 Oblique Strategies 佢叫佢嘅學生都用 Oblique Strategies 因為佢意識到 你唔鍾意佢，唔代表佢幫唔到你 實際上，Oblique Strategies 並非一副啤牌 佢只係一個表 喺錄音室牆上嘅一個表 當你卡住咗，你可以試下用嘅一個表 但個表冇用 知道點解嗎？ 唔夠亂 你隻眼睛會掃落個表度 然後會停喺破壞性最小嘅一樣嘢 最少麻煩嘅一樣嘢 咁樣當然係完全冇意思啦 布萊恩覺得 我哋需要運行做愚蠢嘅實驗 我哋需要面對尷尬嘅陌生人 我哋要讀核突嘅字體 呢啲嘢幫我哋 解決問題 幫我哋更加有創意 而且… 如果我哋要做以上嘅嘢 我哋首先要說服自己 所以，無論我哋點做… 無論係純粹意志力 無論係一張卡 定係 Vera 俾個彈唔到嘅琴你 我哋所有人都應該定時 坐低，彈嗰個彈唔到嘅琴 多謝 （掌聲）

aomawa_shields_how_we_ll_find_life_on_other_planets

我喺度搵緊其他有生命存在嘅星球 雖然我唔能夠用肉眼睇到呢啲星球 就算用埋最先進嘅望遠鏡 但我知道佢就喺嗰度 而且掌握大自然本身嘅矛盾 可以幫到我哋搵到呢個星球 響我哋嘅星球 邊度有水，邊度就有生命 所以我哋尋找嗰啲 同恒星保持合適運行距離嘅星球 呢個表入面 藍色係代表咗唔同恒星嘅適居帶 而呢種距離暖到 可以令水喺星球嘅表面流動 形成咗湖同海 而生命就有可能響呢啲地方出現 一啲天文學家集中精神 尋找位於適居帶嘅星球 我嘅任務就係接手佢哋嘅工作 我要推算出系外行星嘅氣候 下面我會講解點解呢樣會咁重要 除咗距離之外 仲有好多其他因素 決定一個星球有生命嘅存在 就攞金星做例子 佢嘅名代表咗羅馬人 一個象徵愛同美麗嘅女神 正因為佢喺天空 以美善、輕飄嘅姿態出現 但探測器做出嘅測量欲唔係想像中咁靚 金星表面嘅溫度高達華氏 900度 亦即攝氏500度 佢嘅溫度足夠融咗鉛 佢厚厚嘅大氣層 而唔係佢同太陽嘅距離 令大氣層出現溫室效應 太陽嘅熱力被大氣層鎖住 熱力留返喺度，將星球表面加熱 現實同我哋最初對金星嘅想像係倒返轉 從太陽系學到，一個星球嘅大氣 對星球嘅氣候以至生命嘅孕育 係非常之重要 我哋唔知道呢啲系外行星嘅大氣係點樣 因為呢啲星球相比起佢哋嘅恒星 實在太細啦，兼且離我哋太遠啦 例如，其中一個 最接近我哋又可以維持地表水嘅星球 叫做 Gliese 667 Cc 真係一個有魅力嘅名 好似個電話號碼咁 佢距離我哋有 23 光年咁遠 超過一兆英里 要響系外行星經過佢哋恒星嗰時 量度佢哋嘅大氣組成 係非常艱難嘅 就好似嘗試望住隻果蠅 飛過一架車嘅前燈 好，你可以想像嗰架車離你一兆英里 而你只想知嗰隻果蠅嘅顏色 所以我利用一個電腦模擬程式 去計算星球需要乜嘢大氣層 先至會有合適嘅氣候提供水同孕育生命 呢度係畫家對開普勒-62f 概念嘅理解 用地球做參照 佢有 1,200 光年咁遠 比地球大 40% 我哋 NSF 資助嘅項目發現 無論佢嘅大氣同運行軌道嘅方向係咩 佢都夠暖俾到水出現 所以，我想未來嘅望遠鏡 可以追蹤呢個星球 去搵出星球上面嘅生命線索 星球表面嘅冰 係另一種決定氣候嘅重要因素 冰吸收長波，偏紅嘅光 反射短波嘅藍光 呢個就係點解呢幅圖嘅冰咁藍 嚟自太陽嘅紅光通過冰塊時就被吸收 剩低藍光穿過底部出返嚟 之後藍光反射到我哋嘅眼 所以我哋見到藍色嘅冰 我嘅模型推算出 星球圍繞溫度較低嘅恒星時 佢嘅溫度 會比圍繞較熱嘅恒星嘅星球更高 下面係第二個矛盾︰ 冰吸收嚟自溫度較低嘅恒星 波長較長嘅光 光，或者能量，令冰嘅溫度上升 探索呢啲矛盾嘅嘢點樣影響星球氣候 對於尋找外星生命 係非常重要嘅 絕對唔係意外，呢個係我鑽研方向 我係非裔女性美國天文學家 亦係一個受過真正訓練嘅演員 鍾意化妝，睇時尚雜誌 所以我好欣賞大自然存在嘅矛盾 （笑聲） （掌聲） 呢啲矛盾引領我哋研究 將我哋帶到下一個有生命存在嘅星球 我嘅組織， Rising Stargirls 通過戲劇表演、寫作同視覺藝術 教授天文學俾唔同膚色嘅中學女生 呢個又係另一個矛盾 科學同藝術好多時唔能夠喺埋一齊 但係將佢哋擺埋一齊 可以令佢哋明白佢哋學嘅嘢 或者有一日 佢哋會加入天文學家嘅行列 呢個充滿矛盾發現嘅職業 利用佢哋嘅背景 探索到我哋唔係宇宙中唯一嘅生物 多謝 （掌聲）

lucianne_walkowicz_let_s_not_use_mars_as_a_backup_planet

我哋而家喺人類歷史嘅轉捩點 人類處於得到新星球 同失去舊星球之間 失去嘅舊星球就係我哋稱為家嘅地球 就算只係過去幾年 我哋對地球喺宇宙扮演 咩角色嘅知識都增長咗唔少 美國太空總處嘅開普勒任務 發現有成千上萬個類似地球嘅行星 圍繞住其他恆星運行 證明地球只係銀河系 數以千萬宜居行星嘅其中一個 開普勒係一台太空望遠鏡 當星體喺恆星前面經過 會輕微阻擋恆星嘅光線 令恆星睇起嚟暗啲 開普勒就係量度呢啲稍為暗淡嘅光線 開普勒嘅數據可以推算到星體嘅體積 同埋佢哋同母恆星之間嘅距離 呢兩樣都有助我哋了解星體 係唔係好似太陽系類地行星咁 體積小而且佈滿岩石 以及佢哋從母恆星吸收幾多光 縱合上述結果 我哋可以知道 呢啲星球到底適唔適宜住 但好唔好彩 喺發現可能宜居嘅星球嘅同時 我哋地球因為人類而逐漸衰退 2014 年係有紀錄以嚟最熱嘅一年 同我哋共處咗成千年嘅冰川同海冰 將會喺幾十年之內消失 呢種由我哋造成嘅地球環境改變 好快就超越我哋可以控制佢哋嘅步伐 不過我唔係氣候學家，我係天文學家 我研究星體嘅宜居性 我希望可以喺地球以外嘅宇宙入面 搵到有生命嘅地方 你可以話我搵緊外星級數嘅房地產 作為一個沉迷搜索宇宙生命嘅人 我可以話你知 你越係想搵一個似地球嘅星球 你越會珍惜我哋嘅地球 每次有新星球發現 我哋都會將新星球 同我哋最熟悉嘅星球比較 即我哋太陽系嘅行星 試想一下我哋嘅鄰居，火星 細小而且滿佈岩石 雖然佢距離太陽有啲遠 但如果火星被開普勒計劃呢類任務發現 佢可能被人分類做宜居星球 其實以前，火星的確有可能宜居 呢個亦係我哋深入研究火星嘅原因 好似好奇號咁嘅火星探測器 喺火星表面行走 尋找已知生命之源嘅線索 而好似 MAVEN 任務一樣嘅軌道探測器 就收集火星大氣層嘅樣本 畀我哋了解點解火星唔再宜居 私人太空旅行公司 依架唔只提供近太空旅行 亦可能喺將來提供火星移民服務 但呢啲火星景色 只會令人聯想起地球嘅沙漠 一個我哋聯想只有開拓者同邊疆嘅地方 同地球相比，火星嘅環境係幾可怕 諗下我哋地球尚未殖民嘅沙漠 呢啲地方比起火星更加之宜居 就算地球最乾、最高嘅地方 嗰度嘅空氣都係由幾千里外嘅雨林製造 都係甜嘅，而且充滿住氧氣 我擔心呢種殖民火星 同其他星球嘅熱潮 會引致長期唔好嘅後果 就係令某啲人相信 當我哋所知唯一宜居嘅星球 自我毀滅之後 火星就係我哋嘅救星 雖然我好鍾意星際探索 但我同時好唔贊同呢個諗法 我哋有無數個好理由去火星 但如果有人同你講 火星係人類嘅後備星球 就同鐵達尼號嘅船長同你講 陣間喺救生艇上面會搞派對一樣荒謬 （笑聲） （掌聲） 多謝 星際探索同星球保護並唔係矛盾嘅 佢哋係同一個銀仔嘅兩面︰ 都係去了解、保護同改善將來嘅生活 我哋呢個世界嘅極端環境 其實等如外星嘅美景 佢哋甚至更加近我哋屋企 如果我哋明白點樣可以 喺地球衝突、唔適宜人住嘅環境以外 創造同維持宜居空間 或者，我哋可以做到環境保護 同時又可以做到更加多 最後，我留俾大家思考費米悖論 好多年前，物理學家費米問︰ 宇宙已經存在咗好長時間 而我哋相信宇宙入面有好多星球 我哋依家應該搵到外星生物嘅證據 咁佢哋喺邊？ 其中一個可以解答費米悖論嘅答案係 喺外星生存嘅生物 佢哋嘅文明已經進步到 佢哋可以住喺星際之間 但佢哋睇唔到 以前一直住開、孕育佢哋文明嘅星球 有幾重要 如果覺得星際殖民已經可以拯救到人類 咁樣實在係狂妄自大 但星體保護同星際探索 反而可以同時進行 如果我哋可以將火星 呢個咁惡劣嘅星球變成宜居 咁保護我哋宜居嘅星球 應該係更加輕易至啱 多謝 （掌聲）

christine_sun_kim_the_enchanting_music_of_sign_language

口譯員︰英文單詞「鋼琴」 入邊個「p」係我最鍾意嘅樂符 佢嘅意思係輕輕演奏 如果你演奏緊一種樂器 同埋睇到一個「p」符 咁你就需要輕輕咁去演奏個音 如果係兩個「p」咁就要更加之輕柔 如果係四個，咁就要極度輕柔 呢個係我畫嘅「p 樹圖」 呢幅圖展示咗 無論圖入邊有幾多個 p 你永遠都唔會做到絕對安靜 呢個就係而家我對安靜嘅定義︰ 「一個非常之模糊嘅音」 我想同大家分享一啲 關於美國手語（ASL）嘅歷史 同埋我個人嘅經歷 喺十九世紀早期 法國手語第一次傳到美國 隨著時間，佢慢慢同當地手語融合 跟住慢慢演化成 我哋而家熟悉嘅美國手語 所以佢有將近兩百年嘅歷史 我天生失聰 其他人一直同我講 聲音唔屬於我生活一部分 所以我都相信係真嘅 但係而家我意識到其實事實並唔係咁 聲音其實係我生活嘅一部分 講真，佢日日都喺我腦海中浮現 作為一個失聰嘅人 生活喺有聲音嘅世界裏邊 就好似我生活喺外國一樣 只有遵守當地規距、習慣、行為同標準 而從來都冇懷疑過 咁我點樣可以理解聲音？ 我其實係通過觀察人哋對聲音嘅反應 你哋就好似我嘅揚聲器一樣擴大聲音 我就學到同呼應你哋嘅反應 同時，我知道我發出咗聲音 同埋我睇到你哋點樣對我嘅聲音有反應 所以我就學到好多嘢，譬如話 唔好大力關門 你食薯條嗰陣唔好俾個袋製造太多噪音 （笑聲） 唔好打嗝 仲有食飯果陣 唔好用餐具去刮個碟 所有呢啲嘢 我都叫佢哋做「聲音儀態」 或者我會比正常人更加留意聲音儀態 我對聲音超級敏感 我成日好惊，會成日準備聲音出現 惊有乜嘢會發生 所以呢，一齊嚟睇下呢幅畫 TBD 嘅意思係留待決定 TBC 嘅意思係留待繼續 TBA 嘅意思係留待宣布 你都可以睇得到 喺呢三行入邊，係冇音符嘅 原因係呢三行其實通過化開咗嘅鉛筆痕 就已經包括埋聲音架啦 喺聾人嘅世界入邊，動作同聲音係一樣 呢個係「staff」嘅美國手語 一個典型嘅「staff」有五行 不過我如果用手指做成咁嘅樣 就會好唔自然 呢個就係點解我會喺紙上畫四行 2008 年，我有機會 以藝術家嘅身份定居柏林 之前呢，我就有一段時間做過做過畫家 暑假期間 我參觀咗唔同嘅博物館同畫廊 當我喺唔同嘅地方參觀嗰陣 我發覺呢啲地方都冇視覺藝術 果時，聲音係主流 但我令我好託異嘅係 冇一樣嘢係視覺藝術 所有嘢都係聽覺 咁而家聲音嚟到我嘅藝術世界裏面啦 但佢係唔係會令我遠離藝術呢？ 我意識到根本就唔係 其實我可以聽到聲音 我係非常了解聲音嘅 因為我知道聲音唔剩係經耳仔感受得到 仲可以通過觸摸去感受佢 可以通過雙眼去睇佢 或者甚至通過諗法去感受佢 所以我決定重新擁有聲音 並且將佢融入到我嘅藝術創作當中 其他人教過我有關聲音嘅嘢 我決定揼曬佢哋，將佢哋忘記 我決定做一個同聲音有關嘅工作 當我將呢個工作介紹俾藝術社群嘅時候 見到咁多人支持同專心聽，我非常感動 我意識到 聲音就好似錢、權力、控制咁 呢啲嘅社會話語權 喺我腦海裏邊，我一直覺得聲音 係屬於你哋可以聽到聲音嘅人嘅物品 聲音嘅力量好大 佢可以令我同我嘅藝術黯然失色 同時佢都可以令到我更加有力量 我選擇變得更加有力量 口語當中包含大量文化 而因為我唔會用我把聲去講嘢 喺社會眼中，就好似我冇得發言一樣 所以我需要同可以平等看待我嘅人 共事、幫我發聲 通過呢種方式 我可以喺社會裏面繼續發揮影響 所以喺學校同返工嗰陣時 我同好多唔同嘅美國手語傳譯員共事 佢哋把聲就係我嘅把聲音同我嘅身份 佢哋幫我，令其他人可以聽到我 佢哋把聲蘊含價值同社會話語權 諷刺嘅係，通過借用佢哋嘅聲音 我可以暫時擁有呢啲話語權 好啲似借高利貸咁 如果我停止呢個實踐 我就會覺得我會消失咗咁 跟住我嘅話語權就會隨之而消失 所以當聲音成為我新嘅藝術媒介時 我沈醉咗喺音樂世界裏面 令我訝異嘅係 音樂同美國手語竟然有好多相似之處 譬如話一個音符 係冇辦法完全咁用紙紀錄低 美國手語嘅一個概念都係咁 佢哋都係立體嘅 同埋字嘅結構會隨著意思唔同 而有所變化 意思就係一啲細小嘅變化 都可以改變手語同言語成個意義 我想同你哋分享一個有關鋼琴嘅比喻 咁你哋就可以了解美國手語係點樣 我哋係腦海中想像一個鋼琴 美國手語可以分解成唔同嘅語法參數 如果你將唔同嘅語法參數 分配俾彈鋼琴嘅每隻手指 譬如話︰面部表情、身體動作 速度、手形 當你演奏鋼琴陣時… 因為英文係線型語言 就好似每次只可以表達一種音符 好似獨唱咁 但係美國手語就更加似合唱 十個手指都需要同時演奏 去表達一個清晰嘅美國手語符號 如果其中一個音符改變咗 咁成個意思都會唔同 音樂嘅音調、音色同音量都係同一道理 喺美國手語當中 通過運用呢啲唔同嘅語法參數 你就可以表達唔同嘅意思 譬如話用手語表達「睇」呢個意思 係咁樣表示嘅 我睇緊你 盯實你 （笑聲） （笑聲） 噢，冇啦 （笑聲） 嗯，哦 你睇緊乜？ 噢！停低 （笑聲） 跟住我開始諗 如果我從音樂角度 分析美國手語會係點？ 如果我發明一個手語 跟住重複做個手語 咁個動作就會係一首視覺嘅音樂 譬如話呢個係「一日」嘅符號 代表日出到日落 呢個就係「成日」嘅意思 如果我重複呢個動作，跟住放慢速度 睇上去就好似係一首歌咁 成…日 我覺得如果表達「成晚」都啱 「成晚」 幅畫裏面就有「成晚」嘅意思 跟住我就唸 「夜晚」三個唔同表達嘅方式 「琴晚」 「通宵」 （手語）「成晚咁長」 （笑聲） 我覺得第三個手語比之前兩種 更加有音樂性 （笑聲） 呢個就係點樣用美國手語表達時間 你隻手同身體嘅距離 可以反映到時間嘅變化 舉個例子 1H 就係一隻手，2H 就係兩隻手 表達現在式時，隻手係最靠近身體 表達未來時，隻手喺身體前面 過去式，隻手就擺喺身後面 所以第一個例子就係「好耐之前」 跟住係「以前」 同「習慣」 最後一個係我最鍾意嘅 因為佢俾人一種好浪漫、好戲劇嘅感覺 「曾經」 （笑聲） 「普通拍子」 係一個音樂術語 係話一個特定時間之內打四次拍子 而家我睇到「普通拍子」呢個字 我腦海中自動會出現個字「同一時間」 跟著落嚟，我哋會用左手同右手 我哋可以喺頭同胸嘅位置做手語 ( 頭部︰右手，手成一個爪型 ) ( 同一時間 ) ( 心口︰左手，手成一個爪型 ) 而家我來展示一下 「flash claw」嘅手語 大家可以一齊跟我做嗎？ 大家一齊舉起手 而家我哋將手喺頭同胸嘅位置咁樣擺住 同時擺住 啱啦 呢個就係國際手語裏面「愛上」嘅意思 （笑聲） 國際手語就好似一個音符 係一種用嚟交流嘅視覺工具 令唔同文化同用唔同手語嘅人 都可以溝通到 第二個動作我想咁樣做 唔該各位再跟我做多一次 係咁樣 呢個係美國手語「殖民」嘅意思 （笑聲） 而家係第三個手語 請大家跟住我做多一次 再嚟一次 呢個係「啟蒙」嘅意思 而家我哋將三個連埋一齊 「愛上」 「殖民」 同埋「啟蒙」 大家都做得非常好 （笑聲） 可以注意到呢三個手語係非常之相似 佢哋都喺頭同胸嘅位置做出來 但係佢哋嘅意思又唔同 所以見到美國手語嘅出現同壯大 係一件好令人感動嘅事 就好似音樂一樣 喺今時今日 我哋生活喺一個聲音嘅世界裏面 因為美國手語喺呢個時間無得發聲 所以佢唔會有社會話語權 關於社會話語權 我哋需要仔細考慮佢嘅意思 從而幫助美國手語喺冇聲嘅情況下 都可以擁有屬於自己嘅社會話語權 如果可以做到呢一點 我哋嘅社會應該會更加包容 甚至其他人可以明白到 就算唔係聾啞人，亦可以學習手語 就好似失聰嘅人都可以學習聲樂一樣 美國手語好似一筆巨大財富咁 所以我想你哋都可以體會到當中 我想邀請你哋去打開自己雙耳 睜開自己雙眼，融入我哋嘅文化 體驗我哋嘅視覺語言 你永遠唔會知道 你會唔會下一刻就即刻愛上咗我哋 （掌聲） 多謝 Denise Kahler-Braaten: 大家好，我就係 Christie 嘅翻譯員 （掌聲）

cesar_harada_how_i_teach_kids_to_love_science

當我仲係一個細路嘅時候 我父母同我講 ︰ 「你可以將地方搞亂， 但你要執返好佢。」 所以，自由嘅代價係責任 我嘅想像力會將我帶到 所有呢啲咁美好嘅地方 呢啲地方乜嘢都有可能 所以我係天真咁長大 或者無知咁長大 因為大人總係會講大話 唔話俾我知羞陋嘅真相 當我長大，我發現大人都會將啲嘢搞亂 但佢哋唔係好識得收拾亂局 我宜家已經係一個成年人 我喺香港港灣小學教平民科學同發明課 冇幾耐 我嘅學生就喺沙灘度跆到好多垃圾 作為好公民，我哋清理沙灘上嘅垃圾 呀唔係，佢唔係喺度飲酒 就算係，我都唔俾佢飲 （笑聲） 雖然講出嚟有啲悲哀 但確實今日超過八成嘅海洋 都有塑膠垃圾 呢個係好可怕嘅事實 喺過去幾十年 我哋開船，用大嘅網 撈起海裡面嘅塑膠 跟住將佢哋擺喺顯微鏡下觀察 我哋將佢哋分類 然後將所得資料以地圖形式表達 但呢樣需要非常多嘅時間，成本都好高 所以用呢啲船好冒險 我同我嘅學生，由六歲到十五歲不等 我哋一直諗住發明一個 更好嘅方法嚟處理垃圾 所以我哋將呢個細細嘅課室 變成一個工作室 我哋開始起呢個細嘅工作檯 高度係可以調較 咁樣冇咁高嘅學生都可以用張檯 等我話你知 細路用工具其實好勁同好安全 （笑聲） 啱啱講笑 所以，返到去塑膠呢個主題 我哋收集塑膠 將佢磨到海上塑膠垃圾嘅大小 即係磨到非常之細 因為海上面嘅塑膠分解咗 呢個就係我哋做嘅方式 我俾學生自由發揮想像 我嘅工作就係由集合 佢哋每一個最好嘅諗法 整成一個行得通嘅方法 所以我哋決定唔收海面垃圾 改為收集相關數據 我哋會用機械人去影塑膠垃圾 一提到機械人，小朋友就好雀躍 下一步我哋好快咁做一個模型出嚟 我哋做模型做得超快 午餐啲飯仲喺個飯盒度就切好曬啲嘢 （笑聲） 我哋將枱燈同網路攝錄機 安裝到水管系統上面 然後將佢裝落去一個可以 喺水面垃圾之中 慢慢移動嘅機械人 由我哋收集到嘅塑膠垃圾影像 呢張係機械人影到嘅嘢 我哋見到一啲塑膠慢慢流過個感應器 機械人上面嘅電腦會分析影像 計算出每件塑膠嘅大細 所以我哋可以粗略估算 水裡邊有幾多塑膠 我哋將呢個發明全部紀錄低 放上一專為發明者而設嘅網站 Instructables 度 希望有人可以改良佢 呢個項目有趣在於 學生見到一個本地問題 然後佢哋就即刻解決佢 （我可以研究本地嘅問題） 但我香港嘅學生好識得用網絡 佢哋會睇新聞、 上網 然後佢哋搵到呢張相 一個大概十歲樓下嘅細路 喺孟加拉孫德爾本斯 全世界最大嘅紅樹林 徒手清理油污 我嘅學生都非常震訝 因為呢度嘅水都係 當地居民飲用、洗澡用嘅水 佢哋都喺呢個水域捕魚 呢度就係佢哋住嘅地方 你可以見到水、泥土同油污都係啡色 所以當所有嘢都被油覆蓋時 好難望到水裡面有咩 不過有一種幾簡單嘅科技 叫做光譜測量 可以俾你望到水裡面有咩嘢 所以我哋做咗個 未算好準確嘅光譜測量儀 你可以用光照唔同嘅物質 然後就可以得出唔同嘅光吸收譜 咁樣就可以幫你分辨出水裡面有咩物質 我哋將呢個測量儀包好 寄去孟加拉 呢個項目有趣在 佢唔只係解決一個本地問題 或者研究一個本地問題 我嘅學生用佢哋嘅同理心同創意 去幫助遠方嘅其他小朋友 （我可以研究一個喺好遠地方嘅問題） 所以做完第二個實驗之後 我得到好多動力 我想將更推進一步 可能係解決更複雜嘅問題 都係我想做嘅事情 我係日法混血兒 你可能會記得 2011 年 日本嗰場好強嘅地震 嚴重到引發咗好幾波巨浪 就係海嘯 海嘯摧毀咗日本東邊好多沿岸城市 超過 14,000 人喺一瞬那喪生 海嘯亦都令座落喺海邊嘅 福島核電廠損毀 今日我睇報告話 大約 300 噸核污水 由核電廠流到太平洋 所以今日成個太平洋 都有微量嘅銫 -137 元素 如果你去美國西岸 周圍都可以量度到嚟自福島嘅輻射 但當你睇返地圖，似乎大部分嘅核輻射 都被海水沖離日本海岸 好似宜家大部分輻射都安全 但其實情況係比較複雜嘅 核災以嚟我每年都會到福島一次 我同其他科學家一齊進行獨立調查 喺土地上，喺河流裡面 今次我哋想帶埋細路 當然我哋冇帶小朋友去 父母都唔肯俾佢哋去 （笑聲） 但每晚我哋會報告俾「行動總部」知 佢哋戴唔同面具 睇起上嚟佢哋唔係好認真工作 但其實佢哋係好認真 因為佢哋成世人都要面對輻射 所以我哋同佢哋 討論當日收集到嘅數據 思考我哋接住落嚟要做啲咩 策略、行程等等⋯ 為咗做呢啲 我哋繪製咗個好簡單嘅地形圖 顯示核電廠周圍嘅地方 之後我哋整埋個立視圖 灑上顏料，反映輻射嘅實時數據 我哋灑上水嚟模擬落雨 咁樣我哋就可以見到輻射塵埃 由山上沖到落河裡面 然後流到大海 呢個係一個粗略估算 有咗呢個概念之後 我哋組織咗一次探索行動 呢次係平民最接近核電廠嘅一次 我哋喺距離核電廠 1.5 公里嘅海面上面 因為有漁民幫手 我哋先至收集到海床上面嘅沉積物 用我哋發明嘅沉積物採集器 我哋將沉澱物放入細膠袋 然後再擺入幾百個袋 送去唔同嘅大學 然後我哋做咗個海床輻射地圖 特別針對魚類繁殖嘅河口 我希望我哋嘅工作 能夠令本地漁民 同你鍾意嘅壽司都安全啲 （笑聲） 你可以見到一個發展歷程 我哋由本地問題開始 到偏遠地方嘅問題，再到全球問題 喺不同規模度做令人非常之興奮 興奮亦都在於用嘅科技都係簡單同開放 但係同時愈嚟愈令人覺得挫折 因為我哋只係啱啱開始量度 我哋過去造成傷害 我哋仲未開始解決問題 所以我諗，或者我哋嚟一個進步 發明更加好嘅嘢解決曬所有問題 諗好之後我哋發覺課室唔夠大 我哋喺香港搵咗一個工廠大廈嘅單位 將佢改成最大空間 專注於社會同環境影響方面嘅工作 佢喺香港嘅市區 一個我哋可以做木工、金工 化學、生物、光學嘅地方 基本上你可以喺呢度整到任何嘢 呢個係一個大人同細路 可以一齊玩嘅地方 一個大人幫小朋友實現夢想 令細路夢想可以成真嘅地方 大人都可以喺度重新體驗做細路嘅感覺 學生：加速！加速！ 講者︰我哋問梗一啲問題，例如 我哋可唔可以用再生能源 創造未來行路嘅工具嗎？ 或者我哋可唔可以幫老化緊嘅人口 將輪椅改裝成電動車？ 塑膠、石油同輻射 都係人類留低好可怕嘅嘢 但都未算最壞 最壞嘅係對細路講大話 我哋唔能夠再對細路仔隱瞞核突嘅真相 因為我哋需要佢哋嘅想像力 去整一啲解決方案出嚟 所以，平民科學家、生產者、夢想家 我哋一定要培育好下個世代 令佢哋關心環境同人類 咁樣佢哋先能夠做出真正改變 多謝 （掌聲）

samuel_cohen_alzheimer_s_is_not_normal_aging_and_we_can_cure_it

喺1901年 有一個叫 Auguste 嘅女士 被送到法蘭克福嘅醫療精神病院 Auguste 有幻覺 甚至記唔起最簡單嘅生活細節 佢嘅醫生係 Alois Alois 唔知道點樣幫助佢 但佢仍然照顧佢 直至佢不幸喺 1906 年逝世 病人死後，Alois 進行解剖 發現 Auguste 腦部 有唔尋常嘅班塊同物質纏結 佢從未見過呢種情況 唔單止噉，更震撼嘅發現仲有 如果 Auguste 今日仍然在世 我哋同 114 年前 Alois 可以幫佢做嘅嘢一樣不多 Alois 就係 Alois Alzheimer醫生 Alzheimer 中文譯做阿茲海默 而 Auguste Deter 就係第一位病人 被診斷我哋宜家叫嘅「阿茲海默症」 自從 1901 年以黎 醫學發展迅速 我哋發現咗抗生素同發明咗疫苗 去預防傳染病 仲有好多抗癌療法 令愛滋病病毒喺抗病毒藥物 醫治心臟病嘅降膽固醇藥等等 但係對於治療阿茲海默症 總係停滯不前 我係一班科學家裏面嘅其中一個 我過去十年一直搵一種 治療呢個病嘅方法 所以我成日都諗住呢樣嘢 阿茲海默症宜家影響全球四千萬人 到咗 2050 年 呢個病會影響 1.5 億人 在座好多人都會係其中一個 如果你諗著活到 85 歲或以上 你患阿茲海默症嘅機會幾乎係二分一 換言之，你一係喺你嘅黃金歲月 患上阿茲海默症 一係就照顧患呢個病嘅朋友或至親 單喺美國每年就已經 花費咗二千億美元去照顧呢類病人 聯邦醫療保險裏面每五蚊嘅支出 就有一蚊用咗喺阿茲海默症度 呢個病係當今最貴嘅病 隨著戰後嬰兒潮嘅人踏入老年 預計到 2050 年 成本會增加五倍 你可能會覺得驚訝，簡單嚟講 呢個病係我哋呢一代 喺醫療同社會方面 遇到嘅其中一個最大挑戰 但我哋做咗唔係好多去應付呢個問題 今時今日全世界最多人死亡嘅十個原因 只有阿茲海默症係唔能夠預防 醫好或者推遲惡化 我哋對呢個病嘅認識比其他病少 因為相對其他病嘅研究 我哋投資咗少啲嘅時間同埋金錢落去 美國政府每一年花費喺癌症嘅研究 都比喺阿茲海默症高出十倍 即使阿茲海默症嘅醫療費用較高 而且毎年嘅死亡數字同癌症相若 呢個病之所以冇資源去研究，主要原因係 啲人仲未去關注呢個病 因為只係得少數人知道一樣嘢 但其實我哋每個人都需要知道呢樣嘢 就係阿茲海默症係一種病 而且係可以醫好嘅 喺過去114 年嘅大部分時間 所有人，包括科學家 都誤以為阿茲海默症係同年紀有關 我哋以前認為變得衰老 係老咗正常同無法避免嘅事 但只要睇下呢一幅圖 一個健康人嘅腦部 同阿茲海默症病人嘅腦部 可以睇到呢個病所做成嘅身體傷害 仲會引致記憶同埋心理嚴重喪失 阿茲海默症對病人腦部造成損害 大大縮短病人夀命 而且往往係致命嘅 仲記得一個世紀前 Alois 喺 Auguste個 腦部 發現異常嘅斑塊同物質纏結 過咗差唔多一個世紀 我哋仍然知道唔多 今日我哋知道佢係用蛋白質分子構成 你可以將蛋白質分子諗成係一張紙 用黎摺紙 紙面佈滿黐粒粒嘅點 如果摺得正確，啲點會喺紙嘅入邊 但有時摺錯，啲點就會喺出面 噉樣令到蛋白質分子 黐埋一齊，變成一舊 最後變咗斑塊同一團纒結嘅嘢 阿茲海默病人嘅腦部就係咁樣 我哋喺劍橋大學花咗十年 去了解呢種病變嘅原理 但係裏邊有好多個步驟 要搵出邊一步去停止成個運作 係好複雜嘅嘢 好似喺拆彈一樣 剪一條電線可能拆唔到彈 但係剪多一條，又可能會爆炸 我哋必須搵到啱嘅一步去停咗去 然後研發一種藥可以噉樣一步到位打擊 直到最近，我哋將大部分時間 花喺阻止蛋白質演變嘅過程嗰度 希望得到好嘅結果 但係宜家我哋聯合不同界別嘅人士 有醫生、生物學家丶遺傳學家 化學家、物理學家、工程師同數學家 大家一齊搵出嗰個關鍵嘅步驟 宜家我哋試梗一種新藥 針對阻止關鍵嘅嗰一步 令到個病可以消失 宜家就由我帶你哋睇下 一啲最新嘅研發結果 實驗室出面嘅人都從來未睇過 宜家俾大家睇嘅片段 係我哋用蟲去測試新藥嗰陣發生嘅嘢 呢啲係健康嘅蟲 你可以睇到佢哋正常咁周圍行 但呢批蟲 體內嘅蛋白質分子卻係黐埋一齊 就好似有阿茲海默症嘅人一樣 好清楚睇到佢哋係病咗 但如果我哋喺呢啲蟲病發初期， 俾啲新藥佢食，佢哋就會好返 可以健康生存到一般蟲嘅預期壽命 呢啲支持嘅數據只係初步嘅結果 不過類似嘅研究證明咗 我哋係可以了解阿茲海默症 個病仲可以醫得到 等咗 114 年 終於有望喺以後嘅十至廿年 人類戰勝阿茲海默症 為咗繼續燃點呢個希望 為咗最終能夠擊敗呢個病 我哋需要幫手 唔係需要好似我噉嘅科學家 而係需要你 你需要知道阿茲海默症係一種疾病 如果我哋肯嘗試，我哋可以打敗佢 至於其他病 病人同家人已經一早帶頭推動更多嘅研究 向政府丶藥劑業、科學家同監管機構 施加壓力 呢樣對於八十年代後期 HIV 治療嘅進步係非常重要嘅 今日見到同樣一股動力去對抗癌症 但阿茲海默症病人就唔能夠 表達自己嘅意見 當病人家屬，亦係隱形嘅受害人 日以繼夜照顧佢哋至親 到要出嚟推動改革嘅時候 佢哋通常都已經好疲倦 所以宜家真係靠你哋 阿茲海默症對大多數人嚟講 都唔係一個遺傳病 每個人都有病發可能 今時今日有將近四千萬嘅人 好似 Auguste 一樣 當佢哋唔能夠為自己帶嚟改變嘅時候 噉就請你哋幫佢哋發聲 要求獲得治療 多謝 （掌聲)

wajdi_mohamed_ratemi_the_mathematical_secrets_of_pascal_s_triangle

呢啲睇落可能只係一堆排列整齊既數字 但事實上佢係數學嘅寶藏 印度數學家稱為「梅魯火山之梯」 喺伊朗，佢係「海亞姆三角」 而喺中國，佢係「楊輝三角」 喺大部份嘅西方國家 佢係「帕斯卡三角」 以法國數學家布萊茲 ‧ 帕斯卡嚟命名 咁嘅名命睇落有啲唔公平 因為帕斯卡係後期嘅人 去研究呢款三角形 但佢嘅貢獻都唔少 咁到底係咩 令到世界嘅數學家都咁著迷呢？ 簡單啲嚟講 係因為佢充滿咗唔同嘅規律同秘密 首先講下畫呢個三角形嘅方法 由 1 開始 想像兩邊各有一個見唔到嘅 0 將佢哋兩個兩個咁相加 你就會得到下一行 重覆咁做 繼續做，你就會得到呢個三角形 但其實，帕斯卡三角係無限延伸 而家，每一行嘅數字 就係喺二項式 (x+y)^n 展開嘅系數 而 n 就係行數 由 0 開始數 如果 n=2 ，你代入佢 你會得到 x^2 + 2xy + y^2 系數，即係變數前嘅數字 同帕斯卡三角嗰行嘅數字一樣 當 n=3 展開之後，你會見到相同嘅情況 所以呢個三角形係一個 快捷而且簡單嘅方法去搵呢啲系數 不過，秘密仲有好多 例如，將同一行嘅數字加起嚟 你會得到 2 嘅 n 次方 或者喺指定嘅一行 當每個數字都係十進制展開嘅一部份 即係話 第三行係 (1x1) + (2x10) + (1x100) 等於 121，即係 11^2 睇下如果喺第六行做相同嘅嘢會點？ 一共係 1,771,561，亦即係 11^6 之後嘅都係咁 呢三角形仲有唔同嘅幾何應用 睇下啲對角線 第一同第二條對角線並唔係好有趣 全部都係 1 ，同埋正整數 亦即係自然數 而喺下一條對角數嘅數字 我哋稱為三角數 因為當你將咁多點排列 你可以排出一個等邊三角形 喺跟住落嚟嘅對角線上嘅係三角錐體數 同樣，你可以將呢啲數目砌成三角錐體 或者咁，遮住所有單數 當個三角形仲細嘅時候 你睇唔出係啲咩 但當你加上成千上萬咁多行之後 你就會得到一個碎形 亦即係謝爾賓斯三角形 呢個三角形唔單只係數學嘅藝術 佢都幾有用 特別係計概率同埋組合數學 例如你想要 5 個小朋友 而且想知道 有 3 個女仔同 2 個男仔 呢個理想家庭嘅概率 喺二項式入面 呢個即係女仔加男仔嘅 5 次方 咁我哋睇下第五行 第一個數字代表 5 個女仔 而最尾嗰個代表 5 個男仔 第三個數字就係我哋搵緊嗰個 呢一行所有可能嘅總和分之 10 即係 10/32 ，或者 31.25% 或者，你隨機喺 12 個朋友入面 揀出一隊 5 人籃球隊 可以有幾多種組合呢？ 喺組合數學嚟講 呢個問題可以睇成 12 揀 5 而且可以用呢條式去計 或者你可以喺呢個三角形入面 搵第十二行第六個數字，就會得到答案 帕斯卡三角形嘅規律 展現數學優雅交織嘅一面 我哋至今仍然繼續發現佢新嘅秘密 例如 數學家最近發現咗 展開呢種多項式嘅方法 跟住落嚟我哋會發現啲咩？ 咁就睇你啦

dustin_yellin_a_journey_through_the_mind_of_an_artist

我細個喺美國山脈地區 由女同性戀者湊大 我最初嚟到紐約嗰陣 我就好似一個森林野人 （笑聲） 嗰時頭腦超混亂 我一陣番轉頭再講 我會由我八歲嗰時講起 我喺科羅拉多嗰陣拎咗個木盒 放咗一蚊美金、一枝筆 同一隻叉喺個盒入面 我諗 500 年後會有某種人猿類動物 或者外星人發現呢個盒 從中知道我哋呢個物種點樣交換諗法 或者知道我哋點樣食意粉 其實我都唔係好清楚自己做乜 總言之，呢個諗法都幾得意 因為三十年後嘅我仲整緊呢嗰盒 我之前喺夏威夷嘅時候 鍾意行山、滑浪等等奇怪嘅活動 我嗰時仲砌緊一幅嘢俾我阿媽 我撕爛咗本字典 將啲碎紙砌到好似 艾格尼絲 . 馬丁嘅網格噉 然後喺上面倒滿樹脂 點知有隻蜜蜂痴住咗喺上面 因為我媽咪怕蜜蜂，而且會敏感 所以我唯有倒多啲樹脂落去 希望可以遮住隻蜜蜂 點知，事與願違 啲樹脂就好似放大鏡噉 將上面嘅野，包括蜜蜂，都放大咗 噉我點收科？ 於是就整多幾個盒 今次，我將電子零件 青蛙、街上執番嚟嘅樽 任何我搵到嘅嘢擺入去 因為我嘅人生一直都喺度尋尋覓覓 嘗試令唔同嘅物件之間有一個關係 用呢啲物件去串連一個故仔 於是我開始對住啲嘢畫呀畫 然後我發現 咦喂！原來我可以凌空畫！ 我可以畫出浮喺空中嘅線條 就好似喺案發現場圍住個屍體畫線噉 於是我拎件嘢出嚟 畫咗啲我想像出嚟嘅嘢 首先係植物 你應該睇得出似啲乜 然後又畫咗啲奇怪嘅昆蟲同生物 喺一層層嘅樹脂上面畫畫真係好好玩 而且仲好正添！ 因為我開始有表演接 我開始有收入 可以帶女朋友出街食晚飯 好似去 Sizzler 噉 正到要嗌出嚟啦！ （笑聲） 畫畫下，我開始畫咗個人形 畫咗個真人咁高嘅樹脂雕塑 裏邊仲有仔細嘅紋路 呢樣嘢係好玩，但係有一個問題 我會就快死 我唔知點算好，因為樹脂會殺死我 晚晚我瞓覺之前都喺度諗點樣先好 於是我試下用玻璃 喺每一層玻璃上面畫畫 就好似你喺一塊窗上面畫完 再放另一塊窗喺上面繼續畫 然後再放另一塊，層層疊咁 形成一個立體嘅作品 於是今次真係得咗 因為我可以唔駛再用樹脂 就係噉我畫窗玻璃畫咗幾年 加加埋埋成為咗一件大形作品 我叫佢做「三聯畫」 三聯畫靈感主要嚟自 耶羅尼米斯 · 博斯嘅《人間樂園》 呢幅畫而家掛喺西班牙嘅 普拉多博物館入面 你哋知唔知我講緊邊幅畫？ 好畫。呢幅畫好嘢嚟！ 啲人話嗰時嚟講好新潮架！ 而家等我同你哋講解下 我呢個三聯畫作品 佢有 24,000 磅重、18 呎長 雙面嘅，所以其實係 36 呎長 有啲騎呢嘅 呢個係血噴泉 （笑聲） 左邊可以見到耶穌同蝗蟲 呢度有個山窿 俾呢啲個頭係動物頭嘅生物 穿梭於兩個世界之間 佢哋會由表象世界 走到一個儀錶式嘅網狀地下世界匿埋 呢啲生物係喺燈塔隔離 準備大規模跳海自殺 個海有過千種唔同嘅完素 呢隻鳥神被綁喺戰船上面 （笑聲） 葛培理喺個海度 地平線嗰度係一達油污 仲有威利、仲有拉登嘅棲身之所 你肯俾心機去睇個海嘅話 你可以搵到好多騎呢嘅嘢 呢個係一隻雌性物物 佢由個海度出嚟 佢吐出啲油落一隻手度 另一隻手就有啲雲走出嚟 佢對手就好似天平噉 就好似神話描述噉平衡住地球同宇宙 所以幅畫嘅呢一面 係比較有故事性 佢吐油落隻手度 而當你去睇幅畫嘅另一面 佢有一個好似象鼻或者鳥咀噉嘅嘢 會吐出一舊舊雲 佢仲有一條 18 尺長嘅蛇尾連住幅畫 但佢條尾俾火山燒著咗 （笑聲） 我都唔係好知點解會係噉 （笑聲） 但你知啦，都發生咗 佢條尾最後有一個旋風形嘅眼球 係由 1986 年恐怖分子遊戲卡所整成 你哋有冇見過？ 八十年代嘅嘢嚟 就好似恐怖份子嘅棒球明星卡噉 佢哋嗰時係新潮 （笑聲） 而家帶你哋睇下我最新嘅作品 我而家其實做緊兩個計劃 一個叫做「心靈地圖」 呢個計劃大約為期六年 我要整 100 個噉樣嘅人形 每個人形都紀錄住我哋嘅文化 人形由唔同出版刊物嘅紙碎砌成 可以係百科全書、字典或者雜誌 每一件作品都砌成人形 去紀錄我哋嘅世界 啲作品係一組組噉去郁 有啲 20 個一組，亦有 4 個 或者 12 個一組 佢哋就好似細胞咁 會黐埋一齊，亦會分開 當你就噉行過喺佢哋 其實我就花用咗好多年時間 每一個基本上係 一個重 3,000 磅嘅顯微鏡片 裏面有一個人係度 呢個人心口度有一個窿 呢個係佢個頭，呢個係個胸 呢個就係開始時候你可以睇到嘅樣 而家等我俾你哋睇下佢身體落啲嘅地方 呢度有一個瀑布由佢心口流出嚟 遮住佢下體 或者唔係下體，或者是旦一度 因為佢係雌雄同體 等我好快噉介紹一下其他作品 因為我唔可以花太多時間解釋 你可以睇得出佢哋都係一層層噉嘅 呢個人形嘅身體斷開兩截 呢個人有兩個頭 兩個頭喺度溝通緊 你可以睇到有啲丸仔飛出嚟 飛到呢個奇怪人形嘅其中一個頭度 佢心口嗰度有個樹林 睇唔睇到呀？ 呢個演講嘅主題就係呢啲盒 就好似我哋身處嘅盒一樣 我哋身處喺太陽系其實都好似一個盒 等我介紹我最後一個盒 呢個盒用磚砌成 叫做「先鋒者，做緊嘢」 （歡呼聲） 呢個盒入面有一名物理學家 一名神經學家、一名畫家、一名音樂家 一名作家、一間電台、一座博物館 一間學校，同埋一間出版社 將我哋喺度做嘅嘢話俾盒外面嘅世界知 裏面仲有個花園 我哋搖下個盒 將入面嘅人好似粒子咁撞嚟撞去 我諗呢個就係改變世界嘅方法 重新定義自己同埋 我哋係裏面生活梗嘅呢個盒 就會發現同明白到 我哋之間嘅差異只不過係錯誤嘅睇法 國家、國界、宗教都係冇意義嘅 我哋其實都係喺同一個盒入面 由同一種物質所造成 如果我哋唔肯好好聲氣噉 去互相交換我哋所擁有嘅嘢 我哋好快就會一齊死架嘞！ 好多謝大家！ （全場鼓掌）

christopher_soghoian_how_to_avoid_surveillance_with_the_phone_in_your_pocket

過百年嚟 電話公司一直協助政府監聽 好多時協助監聽嘅工作係靠人手 監聽係以人手方式進行 線路係由人手接駁 線路裏面嘅通話會被錄到去錄音帶裡邊 就好似其他好多嘅行業一樣 電腦改變咗所有嘢 電話公司喺佢哋網路嘅核心地方 設置咗監聽功能 對於呢樣嘢我想停一停 原來喺我哋通話用嘅電話同網絡 首要考慮嘅嘢係監聽 係優先而且最重要 意思即係話當你同配偶 小朋友、同事、醫生喺度講電話時 有人可以聽到你哋嘅對話 嗰個人可能係你嘅政府 亦可以係外國政府、一間外國情報機構 駭客、犯案嘅人 跟蹤者或者監視者 抑或任何攻得入監聽系統嘅人 佢哋都可以入侵電話公司嘅監聽系統 但當電話公司以監聽為首要嘅時候 矽谷嘅科技公司就冇噉樣做 而且喺過去幾年 矽谷嘅科技公司愈嚟愈 喺佢哋嘅通訊產品裏面 發展強大嘅加密技術 令到監聽非常之困難 譬如話你哋好多人都用 iPhone 如果你用 iPhone 傳送短訊 俾其他用 iPhone 嘅人 嗰啲短訊無法輕易噉俾人截取到 而事實上跟據蘋果公司所講 佢哋自己都冇辦法睇到短訊內容 同樣，如果你用 FaceTime 同你嘅朋友或者心愛嘅人 做音訊通話或者視像通話嘅話 同樣都係無法輕易俾人截取到嘅 而且唔只係蘋果 宜家由臉書擁有、全世界用戶有幾億嘅 Whatsapp 都已經喺佢嘅產品裡面 加咗強大嘅加密系統 呢樣亦代表咗聖公會南半球聯盟嘅人都 唔使喺佢哋政府 —— 通常係專制政府 截取佢哋嘅短訊嘅情況下輕易噉通訊 經過一百年嚟 都可以任何時間同任何地方偷聽電話 你都想像到政府官員 對於唔可以再偷聽會非常唔高興 而且事實上 呢樣嘢係發生梗嘅 政府官員宜家好癲 他哋之所以癲並唔係因為 呢啲加密工具出現咗 佢哋最嬲嘅 係科技公司已經將加密功能 擺喺佢哋產品裡面 而且透過預設將佢哋開著 預設至係重點 簡單嚟講 科技公司令加密技術體現咗民主 於是政府官員，好似英國首相卡梅倫噉 都認為所有通訊內容 無論係電郵、短訊、語音通話 都應該係可以俾政府獲取到嘅 而加密技術令到呢件事困難 我宜家對於佢哋嘅睇法超級同情 我哋唔單止活喺一個危險嘅時候 仲係活喺一個危險嘅世界 嗰度真係有壞人 有恐怖分子同其他嚴重嘅國家安全威脅 我估我哋都想聯邦調查局 同國土安全部去監察著 但係呢啲監控工作係有成本嘅 噉係因為嗰度冇一樣嘢叫 恐怖分子手提電腦 或者毒販手機 我哋都用梗同一樣通訊設備 意思係假如毒販嘅電話通話 或者恐怖份子嘅電話通話可以被截聽 我哋都一樣可以俾人截聽 我諗我哋真係需要去問 世界上十億嘅人應唔應該仲用 呢啲方便人哋監聽嘅設備呢？ 所以我頭先講嘅入侵監聽系統 並唔非係憑空想像嘅 喺 2009 年 谷歌同微軟喺佢哋網絡加設嘅監控系統 一個喺警方合法要求監聽嗰陣 佢哋會提供資料嘅系統 就俾中國政府所破解咗 因為中國政府想搵出 美國政府監察佢哋邊個特務 另一宗破解發生喺2004 年 不明來歷嘅人攻入咗 希臘最大嘅電話公司 「 Vodafone 希臘」網絡裡面嘅監聽系統 個監聽系統就噉俾人 用嚟偷聽希臘總理嘅通話 同埋內閣成員嘅通話 做呢單嘢嘅外國政府或者駭客 始終冇被搵到 冇錯 監聽系統或者後門存在著好大問題 當你喺通訊網絡或者喺一件科技裏面 整一個後門 你無法子控制邊個會穿過呢個後門 你冇辦法控制到底邊個會用呢道門 無論係你自己嘅人、人哋 好人抑或壞人 所以呢個原因我認為 盡可能建立一個安全嘅網絡會比較好 呢樣意味著將來 加密技術會令監聽更加困難 意味著警察花喺拉人嘅時間會更艱巨 但如果唔噉做嘅話 我哋就要活喺一個世界 任何人嘅通話、短訊都可以俾犯案嘅人 跟蹤者或者監視者 同埋外國情報機關監聽 而我唔想活喺噉樣嘅世界裡面 所以宜家你可能會有工具阻止政府 喺你電話、喺你手機裡面 一早進行嘅好多唔同形式嘅監聽 你只係可能唔清楚啲工具 有幾強大、幾安全 或者調返轉你一直通訊嘅方式有幾渣 所以我想帶出嘅訊息係 我哋需要用呢啲工具 去保障我哋通話同短訊嘅保安 我希望你哋利用呢啲工具 話俾你哋深愛嘅人、同事知 叫佢地用加密咗嘅通訊工具 唔好因為平同易用就用佢哋 要因為有保安至好用佢哋 多謝 （掌聲）

el_seed_street_art_with_a_message_of_hope_and_peace

2012 年 我响我家鄉，突尼斯嘅加貝斯 幫哈拉清真寺髹油嗰陣 從來都冇諗過 塗鴉可以令咁多人關注一個城市 我最初純粹想喺鄉下搵一幅牆 無意間得知 呢座尖塔自 1994 年起好之後 幅 57 米高嘅石屎牆 18 年嚟都冇粉飾過 我第一次同教長見面嗰時 我講佢知我嘅諗法 佢就話:「謝天謝地，你終於嚟喇！」 佢同我講 咁多年嚟，佢都希望有人粉飾幅牆 最正嘅係 呢個教長冇問過我任何嘢 無論係畫乜，定係我想寫乜 每次我創作塗鴉 我都會用一種屬於我嘅風格 揉合咗書法同塗鴉 我會引用一啲語錄或者詩句 我諗既然係座寺廟 寫上可蘭經經文就最啱喇 所以我揀咗呢句 「眾人啊！ 我確已從一男一女創造你們， 我使你們成為許多民族和宗族， 以便你們互相認識。」 呢句表達咗回教徒對世界大同嘅渴求 同傳媒所塑造嘅回教並唔一樣 我好鼓舞，因為家鄉嘅人好鍾意幅塗鴉 而各地都有報導呢幅塗鴉 令到地方嘅人引以為傲 對教長嚟講，呢幅唔止係塗鴉 背後意義深遠得多 教長希望尖塔可以 代表到呢個城市 吸引人到訪呢個 被遺忘嘅突尼斯小城 塗鴉所盛載嘅信念 突尼斯而家嘅局勢 同埋我嘅可蘭經塗鴉 全部都意義重大 因為佢哋將人凝聚起嚟 我好想帶領群眾同下一代 一齊領略阿拉伯文嘅書法 文字訊息係我創作嘅精髓 有趣嘅係 連講阿拉伯話嘅人 都要花時間思考我寫嘅訊息 即使睇唔明，亦可以心領神會 我諗阿拉伯文字就係未見其字 就已經可以同我哋嘅靈魂接觸 當中嘅美麗，超越一切語言 阿拉伯嘅文字會向人說話 向你，向你，向你，向所有人 當你掌握到段文字嘅意思 你會馬上心領神會 我次次髹油都同自己講 寫嘅訊息要同個地方有關 但同時要關乎整個世界 以至全世界嘅人都有所共鳴 我喺巴黎出世同長大 我 18 歲嗰年開始學阿拉伯文 而家我只會用阿拉伯文創作 呢種堅持之所以咁重要 係源於各地嘅人向我表達過嘅感受 喺里約熱內盧 我翻譯過一篇 詩人 Gabriela Tôrres Barbosa 嘅詩 詩歌頌揚貧民窟嘅人 然後我將呢首詩寫咗喺天棚 當地人初初唔明我做緊乜 但當我解釋咗首詩畀佢哋聽 佢哋好感動 因為覺得有所共鳴 喺南非開普敦嘅菲歷彼貧民窟 裡面唯一嘅石屎牆， 就係學校嘅外牆 我寫咗一句曼德拉嘅名言 就係「 [ 阿拉伯文 ] 」 意思係「人成功前，總認定會失敗」 然係有個人走嚟問︰ 「做乜唔用英文寫啫？」 我就答佢：「我會聽你講嘅， 如果你係問我 點解唔用祖魯文寫嘅話。」 巴黎曾經有一個活動 有個人想人哋為佢髹牆 當佢見我喺牆上 用阿拉伯文字塗鴉嘅時候 佢成個人癲咗，失控咁滯 並且要求鏟走幅塗鴉 嗰刻我又嬲又失望 過咗一個禮拜，統籌單位叫我返去 話我知嗰個人間屋係對住一幅牆 所以，呢個人… （笑聲） 就被逼日日對住幅塗鴉 起初，我喺幅牆度寫 [ 阿拉伯文 ] 即係解「就喺你面前」 （笑聲） 之後我靈機一觸 寫咗做「[ 阿拉伯文 ]」 解「打開心扉」 我為我嘅文化而自豪 我希望用藝術去宣揚我嘅文化 我希望借助美麗嘅阿拉伯文字 去打破大家嘅成見 今日，我唔再喺牆上翻譯我嘅文字 我唔想破壞書法同詩歌嘅美 詩係藝術，唔需要言明，亦感悟得到 正如我哋會聽唔同語言嘅音樂一樣 有人認為咁樣係製造緊隔膜 但我反而覺得係一個邀請 邀請大家去體會我嘅母語、文化同創作 多謝！ （掌聲）

emma_bryce_what_is_a_calorie

我哋成日聽到「卡路里」 一塊餅乾有幾多卡路里？ 100 次「星星跳」可以消耗 幾多卡路里？ 長跑又消耗幾多呢？ 咁細嘅動作呢？ 但係卡路里到底係咩意思？ 仲有我哋需要幾多卡路里？ 卡路里其實係我哋掌握 身體嘅能量攝取同消耗嘅一個工具 如果能量嘅攝取同消耗可以一樣 係最健康嘅狀態 如果我地攝取嘅能量多過身體所需 過量嘅部分就會被轉化成脂肪 儲存喺細胞裏面 然後我哋體重就會增加 相反，如果消耗嘅能量超過攝取量 我哋體重下降 所以我哋需要計算到我哋 身體嘅能量攝取同消耗 於是我哋就用卡路里呢個單位去計 我哋所量度食物當中嘅 1 卡路里 亦可以叫做 1 大卡路里 佢嘅定義係 1 公斤嘅水 溫度升高攝氏 1 度嘅時候 所需要吸收嘅熱量 每一種食物都有一個卡路里數值 用黎計食物入邊嘅化學鍵嘅能量 一件普通披薩有 272 卡 一塊麵包大概有 78 卡 一個蘋果就大約 52 卡 呢啲能量喺消化過程當中會被釋放出黎 然後儲存喺其他分子當中 呢啲分子可以降解 為身體需要嘅地方提供能量 呢啲能量會喺三個情況下使用 大概 10% 會用喺消化過程當中 20% 用喺身體活動度 最大嘅 70% 左右 用黎支持器官同組織嘅基本運作 第三個用途其實就係 同我哋身體嘅基礎代謝率有關 當你唔吃飯唔郁嘅時候都好 你都需要一啲卡路里去維持生命 如果加埋消化同身體活動 你就會到達指引裏邊嘅數值 就係一個人一日需要幾多卡路里 女性 2000 卡，男性 2500 卡 呢啲估算係基於一啲因素 好似平均體重、運動量同肌肉水平 咁係咪每個人嘅目標都係 2000 卡？ 其實唔一定 如果你做一次劇烈嘅體能活動 譬如話環法單車賽 你身體每日就會消耗最多 9000 卡 比起未懷孕個陣 孕婦需要多少少嘅卡路里 而老年人身體代謝率通常比較慢 能量會消耗得比較慢 所以身體需要較少嘅卡路里 以下亦都係一啲你開始計卡路里之前 需要知道嘅嘢 食物標籤上面標註嘅卡路里數值 係指食物中含有嘅熱量總數 唔等於你可以從中攝取嘅熱量 芹菜同埋全麥食品呢類纖維食物 消化嘅時候需要更多嘅能量 所以如果芹菜同埋薯片都含有 100 卡 食完芹菜之後會比食薯片獲得更少熱量 唔單止噉 當一啲食物提供咗蛋白質、維他命 其他就提供唔到咁多嘅營養 如果食太多低營養嘅食物 有可能導致體重超標或者營養不良 就算係兩份完全相同嘅食物 唔同嘅人食落去都會獲得唔同嘅熱量 因為人體內消化酵素嘅數目 腸道細菌 甚至係腸嘅長短 都會影響人喺食物中 攝取卡路里嘅能力 所以，就算卡路里係有效量度熱量 但係要計每個人具體需要幾多卡 我哋需要同時考慮唔同因素 好似運動量 食物種類 同埋我哋身體消化吸收嘅能力 祝你哋以後搵食物標纖嗰陣好運

chip_kidd_the_art_of_first_impressions_in_design_and_life

吧啦吧啦吧啦吧啦吧啦 吧啦吧啦吧啦吧啦 吧啦吧啦，吧啦啦啦啦啦 吧啦啦，吧啦 講咩啊？ 你唔知，因為你都冇聽明 把聲都唔清晰 但起碼，你已經 畀呢種神秘深深咁吸引咗 清晰定係神秘？ 我係做平面設計嘅 日日都要兼顧呢兩樣嘢 喺紐約生活就係要咁 每日都係 其中有兩種元素令我着迷 舉個例 有幾多人知道呢個係咩？ 宜家，又有幾多人？ 多謝 Charles M. Schulz 加咗 絕妙嘅兩筆 七條線就足夠展現成個感情生活 一張喺過去五十年裡邊 獲得億萬粉絲嘅面孔 其實，呢個係我設計嘅一本書嘅封面 介紹舒茲同佢嘅作品嘅 今年秋季出街 呢個就係成個封面 上邊冇其他文字或者視覺訊息 書名係《簡明至上》 呢個笑臉代表 我認知嘅設計 同埋我個人嘅設計 清清楚楚就係要點 就好似我畫出嚟咁 雖然粗爌，但感覺真 我哋問自己：「幾時要清楚？」 呢本（飛機乘客手冊）就要—— 我哋讀唔讀都好 需要好清楚 噉佢清唔清楚？ 呢個係近期一個我好鍾意嘅 城市裡邊、增加咗訊息明確性嘅例子 主要係因為，我成日遲到，成日好趕 所以，幾年前 啲十字路口安裝咗計時器嗰時 我好激動，因為我終於可以知道 我仲有幾多秒過馬路 仲唔會被車撞親 六秒？我得（笑聲） 宜家，我哋嚟睇下同清晰相對嘅嘢 即係神秘 神秘嘅定義好複雜 有神秘，就需要解開神秘 如果神秘表達得當 我哋真係會好想好想去解開佢 「幾時應該神秘？」 喺第二次世界大戰時 德國人好想好想破解呢個密碼 但佢哋失敗咗 呢個係我最近 為村上春樹嘅小說做嘅設計 我幫佢做封面已經做咗廿幾年 呢本小說係講一個叫多崎造嘅後生仔 佢有四個老友 佢哋大學一年級之後突然全部同佢絕交 咩解釋都冇 多崎造大受打擊 每一個老友嘅日文名 都隱含住一種顏色 有紅色先生、藍色先生 白色先生同黑色先生 多崎造嘅名冇對應嘅顏色 所以佢自己叫「無色」 當佢回憶佢哋嘅友情歲月時 佢覺得佢哋就好似一隻手嘅五隻手指 於是，我用隻手做咗一個抽象嘅表達 小說裏面仲有好多故仔 同樣，封面背後都仲有好多嘢 依家四條手指變成 東京地鐵嘅四條路線 呢個細節喺故事裡邊好重要 呢條冇色嘅地鐵路線 同其他四條相交 就好似多崎造喺本書度 逐個朋友搵返 問佢哋點解噉對佢 呢個就係棟喺我嘅辦公室嘅 立體嘅成品 我期望嘅封面效果係 佢有足夠嘅神秘感 吸引你去讀呢本書 同破解佢，明白設計嘅真正意圖 「視覺白話」 係一種運用熟悉嘅神秘感手法 咩意思？ 即係整到佢似其他嘢 視覺白話 就係將我哋睇慣咗嘅一啲嘢 應用喺另一啲嘢 使我睇到唔同嘅嘢 我將呢個方法用喺 David Sedaris 嘅散文集 書名係《你所需要嘅美麗》 難就難喺 個標題其實冇任何意思 又冇同書裡邊嘅任何一章有關係 佢係作者嘅男朋友發夢諗出嚟嘅 真係唔該曬（笑聲） 通常我以文字內容為基礎做設計 但係啲文字就係噉 個書名又其實咩都冇講 我就諗 有咩係又有神秘感 但係又冇意思？ 果然，冇幾耐 有晚我去吃中餐之後，呢個出現咗 我諗：「啊，度橋度到有高潮！」 （笑聲） 我好鍾意幸運曲奇裡邊 又搞笑又神秘嘅短句 睇起嚟好似好有深度 但再諗下，其實冇深度 呢個講：「冇人知道 忽視未來會帶嚟幾多好處。」 唔該曬（笑聲） 如果我哋將視覺白話用喺 Sedaris 先生度 我哋好清楚幸運曲奇嘅外貌 清楚到睇到個字條，就知道係幸運曲奇 我哋睇到呢個奇怪嘅書名 我哋知道我哋好鍾意 David Sedaris 所以會好期待呢本書 David Rakoff 係一個好好嘅作家 佢將佢嘅第一本書命名為《騙局》 因為雜誌社畀咗佢一個 佢根本勝任唔到嘅工怍 之後佢一個瘦蜢蜢嘅城市人 俾《智族》雜誌派去科羅拉多河度漂流 睇下死唔死得 之後，佢仲要返嚟寫報導 佢覺得自己做咗老千 佢覺得佢喺度寫緊同自己不乎嘅嘢 所以，我都要整一個 引起假象嘅封面 而個封面會印埋讀者嘅表情 噉就令我諗起塗鴉 我對塗鴉好痴迷 我諗任何一個城市人 都會經常見到各式各樣嘅塗鴉 呢張係我喺紐約下東城區影嘅相 一個行人道上嘅變電箱 俾塗鴉畫到花曬 你可能會話：「佢喺街上幾好得意啊」 或者：「呢個係非法使用財產」 但我哋都同意 根本讀唔出講乜 係咪？讀唔到任何明確訊息 另外一種塗鴉仲好玩 我稱佢為評論式塗鴉 呢個係我最近喺地鐵拍嘅 有時你會睇到好多咸濕、白痴嘅嘢 但係我覺得呢個好有趣 有張海報 上面寫住：「嘩嘩 Airbnb」 有人用筆喺上邊加字 呢個引起我嘅注意 於是我諗，點樣將佢用喺個封面度? 我讀咗作者本書 我諗，呢個人唔係佢自己講嘅自己 佢係個老千 於是，我攞支紅筆 發憫憎噉喺封面上亂畫 搞掂（笑聲） 上頭竟然批准咗！（笑聲） 作者鐘意，出版商鐘意 於是個封面就出咗世 見到有人喺地鐵讀呢本書 或者行嗰時攞住 我都覺得好搞笑 因為佢哋睇起嚟都好似癲癲哋咁 （笑聲） James Ellroy 係個好叻嘅犯罪小說作家 我同佢係好朋友，合作咗好多年 佢最出名嘅書係 《黑色大麗花》同《洛杉磯嘅秘密》 呢本係佢最新嘅作品，個名好神秘 肯定好多人知道佢嘅意思 但係好多人唔知 本書講一個日裔美籍偵探 喺 1941年 洛杉磯調查一單謀殺案 期間，珍珠港事件爆發 然後雪上加霜 種族關係變得好緊張 日裔美國人開始俾政府送去拘留營 形勢緊張，人心惶惶 但係佢繼續查案 我一開始嗰陣，我齋從字面意思考慮 然後就將珍珠港嘅景搬到去洛杉磯 成個畫面就係末日嘅景像 我嘅主編話： 「有意思， 不過我想你簡化啲。」 於是我同平時噉，返去用繪圖板畫 但我留意到自己嘅工作環境 我嘅辦公室喺紐約市中城嘅高樓大廈 每晚，我離開辦公室之前 要㩒呢個掣 又大又重嘅玻璃門先會打開 我先入到𨋢 有一晚 我突然用一個全新嘅視角去睇部𨋢 大紅點，危險 我就諗，佢噉明顯 肯定俾人用過好多次 於是我去谷歌查 竟然揾唔到有類似封面嘅書 於是乎，搞掂！ 圖像本身變得更加有趣 用喺洛杉磯乃至美國上空嚟表現日出 又顯得更加有張力 Mary Roach 嘅書《Gulp》 Mary Roach 係一個好好嘅作家 佢將沉悶嘅科學話題 變得好有趣 呢本書有關人體消化系統 我喺度諗，個封面要點設計 呢個係我嘅自拍相 （笑聲） 日日朝早，我都會對住我藥櫃塊鏡 睇下我條脷係唔係黑色 如果唔係 我就行得喇 （笑聲） 我建議你哋都噉做 同時我亦開始諗 呢個係我哋嘅「入口」 係咪？人體消化系統嘅入口 我諗大家會同意 人體口腔嘅相 或者基於佢嘅作品 都係核突嘅（笑聲） 所以我同個封面畫咗個 更容易俾人接受嘅插圖 同時強調消化系統係從呢度開始 （笑聲） 我都唔使講完句話你都明…… 「冇用嘅神秘感」 當明確性同神秘感撈埋一齊 會發生咩？ 我哋隨時見得到 冇用嘅神秘感嘅例子 我行入地鐵，我經常搭地鐵 睇到個柱上有呢張紙 我就諗，死喇 班地鐵到喇 我仲未睇明個告示講咩 真係唔該曬 其中一個問題係 佢哋以為噉劃分訊息對我哋好有幫助 但老實講句，我覺得冇咩用 呢個就係我哋唔需要嘅神秘感 我哋需要有用嘅明確性 於是乎，我貪玩噉重新設計佢 用嘅元素一樣 （掌聲） 多謝 我仲等緊地鐵公司嘅電話 你睇下，我都冇用多一種顏色 佢哋甚至懶到冇將 4 同 5 變綠色 成班蠢人（笑聲） 宜家我哋睇到嘅第一條訊息係 車次有變動 然後有兩句完整嘅話， 有開始，有過程，有結尾 佢講清楚咩車次變咗，有咩後續安排 話我癲都係噉話（笑聲） 有用嘅神秘，好 呢個係我鍾意嘅神秘： 包裝 呢款 Turner Duckworth 再版設計嘅 健怡可樂罐 對於我嚟講 係一件真正嘅藝術品，真係好靚 作為一個設計師，我欣賞佢嘅地方係 Turner 將健怡可樂嘅視覺白話︰ 招牌嘅字體、顏色，同銀色嘅背景 濃縮到最精華 所以，就好似卡通人物 查理．布朗塊面咁 畀你嘅訊息啱啱好、冇多冇少 既會畀啲訊息你 又照顧到你已經知嘅部分 真係好正 當你行入個熟食店 貨架上嘅佢就會投射入你眼中 真係好正 下一個，「冇用嘅清晰度」 起碼對我嚟講，更加令我心煩 咁，我哋再返返去地鐵站 健怡可樂嘅設計出嚟之後 佢哋做咗海報 喺時代廣場地鐵站 可口可樂買曬全部廣告位 可能有人知道跟住會發生咩 嗯 「你嚟紐約時就得件外套、幾蚊雞， 意住個獎，同埋吸緊毒。」（笑聲） 「你嚟紐約時就得 一個商科學位、一套西裝， 同一隻握手有力嘅手。 你吸緊毒。」（笑聲） 全部都係真嘅！（笑聲） 連條柱都唔放過 不過換成尤達大師嘅風格（笑聲） 「毒，你吸咗。」（笑聲） 「唔好意思，我咩？」 呢個廣告活動嚴重失誤 俾消費者強烈抗拒 幾乎一上架就落架 仲俾好多人喺網上惡搞 （笑聲） 仲有，「You're on」隔離嘅點 唔係句號， 係註冊商標 真係唔該曬 對我嚟講，真係好奇怪 點解佢哋嘅包裝做得噉神秘 噉精彩、噉完美 然後做文字嗰時就錯到 一塌糊塗、噉痛苦 真係匪夷所思 所以，我希望你哋明白到 我嘅作品裡邊 明確性同神秘感嘅用法 然後或者你哋會決定 喺生活裡邊加多啲明確性 又或者加啲神秘感 但又唔好過量嘅資訊 （笑聲） 如果我今次有一個主題 我希望係呢個： 嗶哩嗶哩嗶哩吧啦，吧啦吧啦嗶哩嗶哩 吧啦吧啦吧啦吧啦吧啦 吧啦吧啦吧啦 吧啦 （掌聲）

joey_alexander_an_11_year_old_prodigy_performs_old_school_jazz

（音樂） （音樂）（鼓掌） （鼓掌）

bill_gates_the_next_outbreak_we_re_not_ready

當我仲係一個細路仔 核戰係我哋最擔心嘅災難 於是我哋喺地下室擺咗一個桶 桶裡面裝住好多罐頭同埋水 假如核戰爆發 我哋就落去地下室匿埋 然後靠果個桶維生 當今世上風險最大既災難 唔係呢個 而係呢個 假如有樣野可以係喺未來幾十年 殺死超過一千萬人 最有可能嘅就係傳染性極高嘅病毒 而並非戰爭 唔係導彈，而係微生物 部分原因係因為我哋投入左 巨大嘅資源喺核武 相比之下，我哋投放好少資源落去 一個預防疫情爆發嘅機制上 我哋仲未準備好應對 下一次嘅疫情 睇下伊波拉 我相信你哋所有人都喺報紙上面 睇過關於佢嘅報道 對付病毒嗰陣出現過好多好嚴峻嘅挑戰 我曾經用一個用嚟追查 脊髓灰質炎根治情況嘅方法 去分析伊波拉疫情 從事件嘅發展我哋睇度 問題唔係機制運作唔好 而係我哋根本冇一個機制去應對伊波拉 事實上係有一啲幾明顯嘅漏洞 我們冇一班隨時候命嘅流行病學家 喺傳染病爆發嗰陣去研究 個病毒本身屬性係點，傳播規模有幾大 病例報告雖然以書面形式發表 但好耐之後佢哋先至放上網 啲報告仲要係好唔準確 我哋冇一班隨時候命嘅醫療隊伍 我哋冇辦法招募到人員 無國界醫生喺組織志願者方面 貢獻咗好多 即使係咁，我哋仍然比應有嘅步伐慢 我哋宜家喺呢啲有疫情嘅國家度 應該要有幾千個人員 當有大規模疫情嘅時候 更加需要幾十萬嘅人員 冇人試過睇下治療方法 冇人留意過診斷方式 冇人試過探討用咩工具 舉例，我哋可以抽取康復者嘅血液 處理過之後 將血清注入番佢哋度去保護佢哋 但冇人試過咁做 所以，真係有好多地方做得不足 呢啲就係全球既失敗 世界衛生組織本身就係去監控疫情 但偏偏佢哋從來都冇做過 喺電影裡面，情況就唔一樣 裡面有一班隨時準備就緒嘅流行病學家 佢哋介入，拯救咗全世界 不過呢啲只係電影情節 準備不足可以令下一個傳染病隨時爆發 傷害程度可能比伊波拉更大 睇下今年伊波拉疫情嘅演變 有大約一萬人死亡 幾乎全部都係黎自西非三個國家 疫情之所以冇進一步擴大 原因有三個 第一個原因係 有好多英勇既醫護人員喺度奮鬥 佢哋發現患者之後 就第一時間阻止疫情傳開 第二就係病毒本身嘅特性 伊波拉唔會經空氣傳播 當你具備高傳染性嘅時候 大多數人因為病得好嚴重 要訓喺張床度 第三，病毒冇傳到去多個城市 呢個只係好彩 如果病毒擴散到更多城市 病例數目就會多好多 下次我哋未必會咁好彩 一個人可以帶住病毒但又冇事 只要呢個人上機或者去街市 都可以將病毒傳開去 病毒嘅源頭可以係自然既流行病 好似伊波拉咁 亦可以係黎自生物恐怖主義 所以，事情往往可以造成千倍更大嘅傷害 我地一齊黎睇一個 病毒經空氣傳播嘅模型 就好似 1918 年西班牙流感病毒咁 當時係嘅 嗰次流感喺世界傳播得非常之快 大約有三千萬死於呢場疫症 嗰次疫症真係好嚴重 我哋必須多加關注 不過，其實 我哋係可以建立一個完善嘅應變系統 科學同科技帶比大家嘅好處 我哋已經喺度講過 我哋都有手機 可以接收大眾資訊 亦可以向公眾發放訊息 我哋可以透衛星地圖睇到 啲人嘅位置同佢哋行緊去邊 人類喺生物學上取得嘅成果 應該可以俾人 有更多時間去尋找致病源 去研製藥物同疫苗黎對付致病源 因此，我哋係有工具 但呢啲工具需要用喺全球衛生體系嗰度 仲有一樣野，就係我哋需要準備 我認為，所謂嘅準備好 其實就同打仗冇分別 士兵整束待發 大批後備軍隊支援 北約有一個可以迅速部署嘅部隊 北約舉行好多嘅演習 確保軍隊訓綀有素 例如佢哋熟唔熟悉燃料同行動 通訊用嘅頻率係唔係一樣 務求佢哋係準備就緒 所以呢啲都係我哋應對疫情既問題 咁關鍵係嘜？ 首先，貧窮國家需要有規模嘅衛生體系 可以俾母親安全生產 細路可以接種疫苗 但係，喺我哋將會見到 最先出現疫情既地方 我哋需要一支醫療嘅後備團隊 由大量從事醫療行業 受過相關訓綀 同時有經驗、可以隨時就緒嘅人擔當職務 跟住需要醫護人員同軍隊合作 借助軍隊去快速應變 去支援成個行動，以及封鎖疫區 我哋需要進行模擬運算 我指嘅係細菌模擬爆發嘅測試 而唔係軍事演習 咁樣先可以發現邊度有漏洞 最近一次喺美國進行嘅細菌模擬爆發測試 係喺 2001 年 不過嗰次進行嘚得唔係好順利 嗰次，細菌同人類嘅比分係 1:0 最後，我哋喺疫苗同診斷方面需要有大量嘅研發 例如喺腺相關嘅病毒研究方面就有 一啲重大嘅突破 研究出黎嘅疫苗可以快速起到作用 雖然我唔知確實既預算將會係幾多 但我可以好肯定咁話 相比於潛在危害，呢個開支係細好多 世界銀行預測，假如全球流感大爆發 全球財富將會唔見三兆億美元 會有幾百萬人死亡 健康科學嘅投資會帶黎好多好處 唔單止係預防疫情爆發 基本醫療、研發 呢啲都會減低全球衛生嘅平等性 令世界變得更公平更安全 所以我認為呢樣野絕對係首要考慮既事情 大家冇必要恐慌 我哋其實唔需要喺地下室 囤積好多意大利麵嘅罐頭 但係我哋要立即行動 因為時間唔到我哋控制 事實上，假如我哋要正面睇伊波拉疫情 就會知道伊波拉其實係一個警號 話俾人類知要未雨綢謬 如果大家從宜家就開始行動 我哋就可以準備好 迎接下一個可能發生嘅症情 多謝 （掌聲）

james_a_white_sr_the_little_problem_i_had_renting_a_house

一個十八歲、非洲裔美國男仔 加入咗美國空軍 佢被分配到 Mountain Home 空軍基地 加入空軍警衛中隊 我啱啱到空軍基地時 第一件事情就係要搵屋 然後將太太同啱啱出世嘅 Melanie 接嚟愛達荷州度住 我第一時間搵咗人事部 同佢哋講我嘅情況 人事部話 喺 Mountain Home 搵間屋冇問題 呢裡嘅人都幾鍾意我哋 因為佢哋知道空軍租客係會交租嘅 收租對於業主嚟講係好重要嘅 人事部話 呢裡有一份人名表 你可以打俾呢啲人 佢哋會俾你揀屋 我由人事部嗰度攞咗份名單 打第一個電話 接電話嘅係一個女人 我同佢講咗我要間屋 佢話：「你打嚟啱啦， 我哋宜家有四、五間屋出租。」 佢問：「你要一間定兩間睡房？」 佢又話：「我哋唔好喺電話講啦。 你直接過嚟睇下想要邊間仲好啦。 睇好咗，我哋就可以簽約。 你就可以攞鎖匙接家人過嚟。」 我聽咗之後好興奮 即刻開車去市中心去搵個代理 去到，我敲門啦，一個女士開門 佢睇一睇我，問： 「有乜可以幫到你嗎？」 我答話：「我頭先打嚟話睇屋， 想睇下邊間合適。」 佢話：「真係唔好意思， 我先生將嗰啲屋都租出啦， 但係冇同我講佢租曬出去。」 我話：「你係話一個小時內 佢將五間屋都租出去？」 佢冇答我 只係話：「要唔要噉樣，你留低電話， 如果到時有人出租，我通知你？」 唔使講，佢之後當然係冇打電話俾我 嗰份名單上面其他業主我都打過 但係都冇回音 我就好似俾人拒絕咁 我返到空軍基地，搵到中隊嘅指揮官 McDow 少校 我話：「McDow 少校， 我需要你嘅幫忙。」 我話俾佢聽我嘅遭遇 佢話：「James，我好樂意幫你。 但問題係， 我哋唔能夠迫人 將屋租俾佢哋唔鍾意嘅人。 而且我哋同呢個社區嘅關係幾好， 唔想因咩事令大家關係緊張。」 佢又話：「一係噉呀， 你叫屋企人留返喺屋企。 一年有三十日嘅假期， 你趁假期返返去， 三十日後再返嚟。」 但佢冇說服到我 我又返去人事部 同裡面嘅文員解釋我嘅情況 佢話：「 Jim，我有個辦法。 有個機師要走。 佢有一架露營車。 如果你有留意嘅話， Mountain Home 好多地方 都有露營車嘅公園。 如果你買佢架露營車， 趁佢趕著走， 仲可以買得平啲添。 咁樣嘅話，你嘅問題就可以解決啦。」 我聽咗之後即刻趕去市中心 去睇嗰架露營車 架車睇落都幾細架咁 但喺當時嘅情況嚟講 呢個係最好嘅辦法 於是我就買咗架露營車 我問嗰個文員： 「我可唔可以將架露營車擺喺度？ 噉樣所有問題就解決曬， 噉樣我就唔使搵地方泊。」 佢回答話： 「我要問管理部門，再答你。」 我就返基地先 返到基地，文員打嚟話： 「唔得，你唔能夠將露營車泊喺嗰度， 因為我哋已經預留嗰位俾人。」 咁我就覺得成件事幾奇怪 因為我見到其他車位都係空嘅 咁都算啦 就當佢真係將啲位留俾其他人 我就問個文員 佢話：「唔使擔心喎 Jim， 仲有好多地方可以泊露營車。」 佢俾咗一份泊露營車地方嘅名單俾我 我逐個逐個搵 但當我搵到一個車位 同樣都係好似睇屋咁被人拒絕 除咗佢哋回覆話泊車嘅地方滿咗之外 一個人仲同我講： 「 Jim，我哋唔租俾你， 因為我哋已經有一個黑人家庭 住喺呢個露營車停車場。」 佢話：「呢個決定唔係我落， 因為我都鍾意你哋架。」 （笑聲） 我同你哋一樣，我當時都笑咗 佢話：「宜家問題係， 如果我俾你搬入嚟， 其他租客會搬走。 我只係唔咁樣揹鑊啫， 所以我冇辦法租俾你。」 呢件事雖然幾灰 但係冇停止我繼續搵嘅決心 我搵到 Mountain Home 偏遠地區 嗰度有一個小型露營車停車場 細到冇人有嘅停車場 裡面仲未鋪路、冇水泥平板 冇欄杆用嚟劃分泊位 冇可以洗衫嘅設施 但當時我明白我冇太多其他選擇 我打俾太太 話：「我哋就噉樣樣啦。」 我哋成家就噉樣搬咗過去 喺愛達華州 Mountain Home 呢個城市 我哋終於有咗自己嘅家 當然，事情最後都安定落嚟 四年後，我批准咗 由愛達華州嘅 Mountain Home 搬到 Labrador 嘅 Goose Bay 我就唔喺度多講啦 不過嗰度環境都唔錯 （笑聲） 我嗰時面對嘅問題係 將屋企由愛達華州嘅 Mountain Home 搬到賓夕法尼亞州嘅 Sharon 其實問題都唔大 因為我哋啱啱買咗一架車 我媽咪電話裏面話佢會飛過嚟 佢會喺開車嗰陣幫我哋照顧細路 所以媽咪就嚟咗 佢同我太太為成個路程準備咗好多食物 嗰日上晝，我哋五點就出發 成個旅程都好好，大家都好鍾意 傾得都幾開心 到咗夜晚大概六點半、七點 我哋開始有啲攰 我哋就話：「不如搵一間汽車旅館， 先住宿一晚，聽日一早再上路？」 我哋開始物色路上嘅汽車旅館 我哋睇到一間，用紅色光管寫著： 「有空房，有空房，有空房」 我哋就停低 佢哋留喺停車場 我入去個旅館 當我入去嘅時候 前台嘅一位女職員 啱啱辦埋完幾個人嘅入住手續 另一啲人嚟到前台，企喺我後面 我嚟到前台 佢問：「有乜可以幫你？」 我話：「我想租一晚房間。」 佢話：「真係唔好意思， 最後一間啱啱租咗。 聽日上晝至有房。」 佢話：「如果你向前走 大概 45 到 60 分鐘， 會有一個露營車停車場。」 我話：「但係空房燈仲著住喎。」 佢話：「哎呀，我唔記得咗熄。」 然後佢伸手熄咗佢 佢望一望我，我望一望佢 大堂裡面仲有其他人 佢望一望佢哋，冇人敢出聲 我明白意思 我離開汽車酒店，返到停車場 我同我媽、太太同囡囡講︰ 睇嚟我哋要渣遠少少，先至有地方瞓 我哋嗰晚渣到去遠啲嘅地方 但當我哋倒車準備要走嘅時候 估下發生乜嘢？ 吉房嘅招牌光管竟然又著咗！ 依然著住「有空房，有空房，有空房」 最後我哋搵到一個唔錯嘅地方 雖然唔係我哋想要嘅地方 但總算安全乾淨 我哋嗰晚瞓得好好 嗰次經歷嘅重點係 我哋無論喺愛達華州定係賓夕法尼亞州 都俾人酒店、汽車旅館同酒樓拒絕 但我哋最後仍然能夠嚟到賓夕法尼亞州 我哋成家人安定落嚟 大家都好高興見到細路 今次另一個故仔係當我坐飛機趕去 Labrador Goose Bay 嘅時候 唔係咩？ （笑聲） 即係 53 年後嘅今日 我有九個孫，兩個曾孫 五個孫係男丁 有讀學士、碩士、博士，其中一個讀醫 有幾個孫都幾時髦 佢哋都好新潮， 但未係最入潮流嗰個 （笑聲） 我仲有一個孫讀咗八年嘅大專 （笑聲） 佢仲未攞到學位 但因為佢諗住成為一位喜劇演員 所以我哋盡可能俾佢繼續留喺學校讀 因為喺屋企搞笑 唔代表出面可以做到一個喜劇演員 啱唔啱？ （笑聲） 唔理點樣，佢哋都係好嘅細路嚟 佢哋冇吸毒、高中冇大肚、冇犯罪 呢個係我少少背景 噉有一日我喺度睇電視 電視播梗 Ferguson 同埋相關嘅騷動 突然，一個新聞評論員話： 「喺過去三個月內， 有八名身上冇武器嘅非洲裔美國藉男性 俾警察、白人業主同白人市民殺害。」 唔知道做乜嘢，當時我呆咗 我話：「咩事？太癲啦。 點解仇恨可以令人做出噉樣嘅嘢？」 跟著，我一個孫打俾我 佢話：「爺爺，你有冇睇咗新聞？」 我話有 佢話：「呢單嘢好困擾我。 我哋只係做緊自己嘅嘢。 但喺我哋黑人 無論開車、行路、抑或講嘢都好危險。 我哋可以做啲乜？ 你教我哋嘅嘢我哋都做咗。 警察截停我哋嘅時候， 我哋將雙手放喺駄盤最高嘅地方。 如果佢哋要查身份證， 就話俾佢哋知， 我會慢慢喺我嘅儲物箱裏邊 攞我嘅身份證出嚟。 佢哋要我哋離開架車俾佢哋搜， 要我哋趴喺地下俾佢哋搜， 要我哋打開車尾箱俾佢哋睇， 我哋都唔反抗， 因為我哋記得你講過 『唔好挑戰警察。等一切結束， 打俾我哋，等我哋同警察理論。』」 佢話：「呢件事令我好困擾。 我同白人朋友經常一齊。 佢哋聽到呢個消息嘅時候， 佢哋話『你仲點可以忍呢？ 你應該要反抗，你應該要理論， 你應該叫佢哋出示證件。』」 我嘅孫會用我教嗰套答返佢哋︰ 「我知道你可以噉樣做， 但係當我哋喺車裏邊嘅時候， 請唔好噉做。 因為我同你嘅後果會好唔一樣。」 所以，身為爺爺 我應該點同啲孫講呢？ 我點先能夠保護佢哋嘅安全 俾佢哋繼續好好咁活著呢？ 呢一則報導之後，好多人問我 「 Jim，乜你唔嬲嗎？」 我答返佢哋︰ 「我冇權去嬲， 因為我知道嬲係會後果嘅。」 所以，我唯一可以做嘅係 用我嘅知識、精力、諗法、經驗 隨時貢獻自己嘅力量 去對抗任何潛在嘅種族歧視 我首先要做嘅係教育 其次係向人帶出種族歧視嘅存在 最後係盡我一生人最大嘅力量 用盡一切辦法消除種族歧視 我要做嘅第二件事係︰ 我要呼籲所有美國人 喚醒佢哋嘅人性同尊嚴 呼喚佢哋作為市民 為到市民嘅身份而自豪時 唔好消極咁面對呢啲醜惡嘅罪行 而係應該提升自己對社會嘅認識 增加對社會嘅觸覺同認知 然後大家一齊聯合起嚟 聲討同挑戰所有不公義嘅嘢 包括殺手無寸鐵嘅人 無論被殺嘅人係乜種族、係乜血統 無論文化上點咁唔同 我哋必須推翻呢啲唔合理嘅啲事 只有我哋團結一致 至能夠達成呢一個目標 我哋需要黑人、白人、亞洲裔同拉丁裔 一齊講︰ 我哋唔能夠再接受同類事情繼續發生

aakash_odedra_a_dance_in_a_hurricane_of_paper_wind_and_light

（音樂） （掌聲）

martin_rees_can_we_prevent_the_end_of_the_world

十年前，我寫咗一本書 叫做 「 我哋最後世紀？ 」問號 我嘅出版商將問號刪咗 （笑聲） 美國出版商將題目改咗做 「 我哋最後一個鐘 」 （笑聲） 美國人鍾意即時行樂，將事情倒轉嚟睇 （笑聲） 我嘅主題係噉樣嘅： 我哋嘅地球已經有四十五億年歷史 但過去一百年嚟係特別嘅 呢個係有史以嚟第一次 有一個物種，即係我哋人類 將呢個星球嘅未來掌握喺自己手裏面 睇返地球歷史 威脅絕大部分都係嚟自大自然 疾病、地震、隕石撞擊等等 但係由宜家開始 最大嘅威脅嚟自於我哋自己 並且宜家，唔單止核威脅 喺我哋全球化嘅世界裏面 網路故障可以癱瘓全球 航班令流行病 可以喺幾日之內喺全世界傳播 並且社會媒體可以散佈恐慌同謠言 傳播速度同光速有得輝 我哋會為到細小嘅威脅而焦慮 冇乜可能發生嘅空難、食物嘅致癌物質 低水平輻射等等 但係我哋同我哋嘅政治領袖 都唔肯面對災難情景 好彩最壞嘅仲未發生 確實，佢哋應該唔會發生 但係如果有件潛在毀滅性嘅事發生 噉就值得我哋持續開支 防止嗰件事發生 即使件事唔太可能發生都好 就好似我哋會幫間屋買火險一樣 道高一尺魔高一丈 科學俾我哋更加多嘅力量同願望嘅同時 科學可以係好危險 我哋於是更加經唔起考驗 幾十年後，幾百萬嘅人會有能力 濫用發展一日千里嘅生物科技 就好似宜家嘅人濫用網絡科技一樣 Freeman Dyson 喺一場 TED 演講入面 預見小朋友設計同創造新嘅生物 就好似佢嗰代人當化學實驗遊戲噉玩 當然，呢樣可能只會喺科幻小說出現 但亦有可能係佢預言嘅情景︰ 我哋嘅生態、以至物種 一定唔會平安無事咁長期生存 例如，有一啲生態學嘅極端人士 好似 Gaia 咁 佢認為人類幾量越少 會對我哋嘅星球越好 如果人類掌握咗 2050 年 就會全世界廣泛使用嘅合成生物技術 會點樣？ 到嗰個時候 其他嘅科幻小說裏面所提到嘅噩夢 或者會成為現實 沉默嘅機器人變得瘋狂 網路有自己嘅思想，威脅我哋全人類 噉，我哋可以通過規管 去避免呢啲危機嗎？ 我哋確實要去嘗試 但係呢啲企業都好有競爭性 喺全世界都有生意利益 太受市場影響 因為法律 令可以做嘅嘢 都要搬到去其他地方先做到 就好似禁毒法律咁 我哋去監管，但始終失敗 並且地球村將會有 一班蠢嘅人遍佈全世界 所以，我喺書裏面話 我哋喺呢個世紀嘅路會比較難行 我哋社會可能會有一啲難題 其實係有一半機會面對重大問題 但係會唔會有可以預見到 但更加弊、滅絕所有物種嘅事發生？ 當新嘅粒子加速器嘅消息喺上網出現 一啲人會緊張咁問 佢會唔會破壞地球 或者話更弊嘅，將太空空間撕開？ 值得慶倖嘅係，我哋仍然係安全嘅 我同其他人指出過 大自然其實已經透過宇宙射線碰撞 做過無數次同樣嘅實驗 但係科學家喺做研究嘅時候 必須要小心整咗啲 宇宙從來冇發生過嘅嘢 生物學家應該避免泄漏 經過基因改造 具有潛在毀滅後果嘅病原體 順便講下，我哋 對真正嘅災難之所以特別厭惡 係源於一個哲學倫理問題 個問題係： 想像有兩個場景 場景一，消滅 90% 人類 場景二，消滅所有人類 場景二比場景一壞幾多呢？ 有人會話差十個百分點 死亡統計係高出十個百分點 但係我唔會話場景二比較差 作為一個天文學家 我唔相信人類只係 成個地球歷史嘅最後一部分 仲有五十億年 太陽至會加劇燃燒，步入衰退期 但宇宙仍然會繼續走落去 噉樣，後人類嘅進化過程 喺地球同埋外太空 可以同達爾文進化論一樣咁長 甚至更加精彩 其實，未來進化嘅速度會更加快 呢樣係基於技術上嘅時間嘅考慮 而並非自物競天擇嘅時間考慮 所以面對咁大嘅利害關係 面對十億個危險 我哋都唔應該妥栛一個危險 因為要記住人類滅絕嘅可能 一啲俾人提過嘅場景 都可能出自於科幻小說裏邊 但係其他嘅場景 可能真係會成為現實 有句重要嘅教誨係講︰ 未知唔等於唔可能 實際上因為噉樣 我哋喺劍橋大學成立咗一個中心 研究點樣降低以上存在嘅風險 幾個人去思考呢啲潛在災難睇落幾唔錯 但係我哋需要更加多嘅人幫手 因為我哋係茫茫宇宙中 一個藍色星球嘅打理人 呢個星球喺人類出現之前 已經有五十億年嘅歷史 我哋唔要糟塌呢個星球嘅未來 我諗引用著名科學屋 Peter Medawar 嘅一句話收尾 「 為人類而設嘅鈴鈴 就好似阿爾卑斯山嘅小牛嘅鈴鈴一樣， 呢啲鈴鈴就好似掛喺我哋頸上面 如果佢哋冇發出和諧而有旋律嘅聲音， 噉就必定係我哋嘅錯。 」 多謝 （掌聲）

ze_frank_are_you_human

（音樂） 呢個係一個人類測試 睇下你係唔係人類 如果想玩下，請舉手 大家贊唔贊成？ 好？ 咁我地開始啦 好耐之前嘅童年裡面 你有冇試過食鼻屎？ （笑聲） 冇所謂，隨便講，呢度好安全 你有冇試過諗起某樣尷尬嘅事嘅時候 細細聲發出怪聲？ 你有冇試過 將一段文字嘅第一個字母轉做細階 用嚟表達傷心或者失望？ （笑聲） 好 你有冇試過將句號用喺段文字嘅結尾 用嚟表示敵對抵觸嘅情緒？ 嗯。句號 你有冇試過當人哋同你講衰嘢嘅時候 你笑騎騎或者微笑 然後果日淨低嘅時間 都喺度諗點解你反應係咁？ 無錯 你有冇試過寄存行李之後 一路行去登機口時 每行一步都驚唔見左張機票？ 啱啦 你有冇試過著咗一條褲 好耐先發現 原來有一隻襪套咗上個大肶？ （笑聲） 好 你有冇試過估其他人嘅密碼 不斷撞，直至撞到佢哋賬戶被人鎖咗？ 嗯 你有冇試過有陰魂不散嘅感覺 覺得有朝一日會俾人發現係老千？ 係，呢度好安全 你有冇試過期望你擁有一啲 未被發掘嘅天賦？ 嗯 有冇試過喺現實生活中做錯嘢 然後發現自己想喺現實中 搵一個「重置」鍵？ 有冇試過擺錯咗你嘅 TED 徽章 然後即刻開始想像 三日嘅溫哥華假期會係點樣？ 你有冇試過驚歎 點解你以前覺得平平無奇嘅人 會突然之間變得咁靚？ 你有冇試過發短信嘅時候 望住手機 笑到好似個傻瓜咁？ 有冇試過跟住同發短信嗰個人 講「我睇住手機笑到好似個傻瓜」咁？ 你有冇好想好想 然後抵擋唔住誘惑 偷睇其他人嘅手機？ 有冇試過同自己講嘢 然後突然發現 自己真係個屎忽鬼？ （笑聲） 你有冇試過 喺你同人哋嘈得火熱時 手機忽然冇電 令你覺得手機同你兩個分手？ 你有冇諗過 解決你哋之間嘅拗叫係徒氣嘅 因為事情本身唔複雜 定係事情容易係理所當然？ 你有冇發現長遠嚟講 好少可會有容易嘅事？ 你有冇試過瞓醒之後覺得好幸福 但之後諗返起有人離開咗你嘅恐佈回憶？ 有冇試過想像唔到失去一個人嘅未來？ 你有冇試過用秋天一樣嘅苦笑 睇返以前失去咗嘅人 然後意識到無論點樣 未來總係會嚟到？ 恭喜你 你通過咗測試 你哋都係人類 （掌聲）

simon_sinek_why_good_leaders_make_you_feel_safe

最近 William Swenson 隊長 由於佢喺 2009 年 9 月 8 日嘅表現 獲國會頒授榮譽勳章 就喺嗰日 一班美國同阿富汗軍人組成嘅步隊 經過阿富汗一個地方 去保護一班阿富汗政府官員 班官員正係前往 同當地一啲村落長老見面 呢一步隊中途遇到埋伏 被人三面包圍 當中隊長 William Swenson 喺駁火其間衝入去救受傷嘅戰友 同埋拖返死咗嘅戰友出嚟 其中一個被佢救出嚟嘅係一位軍士 佢同另一個冇受傷嘅士兵 帶住軍士行去一架醫療直升機 嗰日之所以特別係因為 咁啱嗰日其中一位救護人員 頭盔上有一個 GoPro 牌嘅攝錄機 架機錄低成個畫面 畫面中隊長 William Swenson 同佢嘅隊員 將呢位頸中咗槍嘅士兵帶返嚟 佢哋將呢位士兵運到直升機上 然後睇到隊長 William Swenson 彎低身 錫咗呢位士兵一啖 然後返返去救更多受傷嘅戰友 睇到呢樣之後，我沉思 好似 William Swenson 嘅人 喺邊度嚟嘅呢？ 乜嘢令佢有咁嘅舉動？ 就係深層嘅情感 就係當你想做某樣嘢嘅時候就會有 呢種情感裏面係有愛 我想知道點解同我共事嘅人裏面 冇好似佢一樣嘅人？ 你知啦，軍隊裏面 獎牌係俾嗰啲捨己為人嘅人 喺商場上，獎金係俾嗰啲損人利己嘅人 我哋倒返轉做。係嗎？ 所以我問自己 好似佢一樣嘅人喺邊度嚟架？ 我開頭嘅結論係 佢哋心地只係比一般人好 就係點解軍隊吸引佢哋嘅原因 呢啲人更講求服務精神 但呢一個諗法係完全錯嘅 我所學到嘅係，係環境導致噉樣嘅情況 如果將個環境較返啱 任何人都可以好似佢咁 做到呢啲咁有愛心嘅嘢 而更重要嘅係，其他人都會變得有愛心 我好榮幸有機會見到佢哋其中一啲人 我哋稱之為英雄嘅人 佢哋唔理自己生命去拯救其他人 我會問佢哋 「點解你會噉樣做？」 佢哋所有人都講咗同一個理由： 「 因為佢哋都會噉樣對我 」 呢個就係信任同合作嘅精神 因此，信任同合作喺呢度係非常重要 問題係，信任同合作係講緊感覺 而唔係指令 我冇可能同你講，「 信我呀 」 然後你就會信我 我冇可能叫兩個人合作，佢哋就會合作 信唔係咁樣 佢係講感覺 噉呢種感覺係點樣嚟嘅呢？ 如果我哋返到五萬年前 舊石器時代嗰陣、人類起源嘅時候 我哋會發現，成個世界充滿危險 所有呢啲危險嘅力量 都好似要趕絕人類噉 冇嘢係私人嘅 無論係天氣、資源缺乏 或者一隻劍齒虎 所有呢啲嘢都會縮短人類嘅壽命 所以，人類進化成群居動物 我哋住埋一齊、一齊做嘢 就係咁部落成為咗一個安全嘅環境 就係呢個部落，我哋搵到歸屬 當我哋喺其他人當中感到安全嘅時候 最本能夠嘅反應就係發展信任同合作 信任同合作有本質嘅好處 我意思係我哋夜晚就可以瞓得著 同埋會放心部落裏邊嘅人 幫我哋提防危險 如果我哋彼此唔信任，如果我唔信任你 啫係話你唔保護我哋安全 噉就會係一個非常差劣嘅生存模式 現代社會也係一樣 呢個世界充滿危險 好多嘢都喺度糟蹋我哋生活 阻止我哋嘅成功、減少我哋嘅成功率 危險可以係經濟嘅波動 股票市場唔穩定 或者會有一個新技術 令你嘅商業模式喺一夜之間過時 或者係你嘅競爭對手硬係想將你打敗 有時可能係試圖將你由商場上面淘汰 但係至少佢哋會盡一切辦法 阻止你嘅業務增長、搶你嘅生意 我哋只係唔能夠控制呢啲危險嘅力量 佢哋永恆存在、唔會消失 唯一可以改變嘅就係組織裏面嘅情況 亦啫係領袖發揮作用嘅地方 因為係領袖決定成個調子 當一個領袖選擇 將組織入面嘅人嘅安全同生命 放喺第一位嘅時候 即使噉樣會犧牲佢哋嘅舒適度 同埋佢哋嘅物質財富 啲人仍然會覺得安全 覺得自己屬於呢個組織 然後犀利嘅嘢就會發生 有一次旅行搭飛機 我親身經歷咗一件事 當時一個乘客喺未嗌號碼之前就想上機 然之後我睇到地勤職員 將呢位乘客當做係犯咗法咁 嗰名乘客因為早咗一輪上機而被人喝著 於是我同地勤職員講 我話 ︰ 「點解你對我哋好似對畜牲一樣？ 點解唔可以用對人嘅態度對我哋？」 佢就真係咁樣同我講 佢話︰「 先生，如果我唔跟返個規定， 我會有麻煩或者冇我份工。」 從佢嘅話裏面感覺到佢冇安全感 佢唔信佢嘅組長 我哋鍾意坐西南航空 並唔係因為佢哋請更加好嘅員工 而係因為呢啲員工唔會驚佢哋嘅上頭 呢樣嘢反映咗如果情況出錯 我哋就要被迫花自己嘅時間同精神 去保護自己 而呢樣嘢本質上削弱組織嘅力量 當我哋喺一個組織裏面感覺安全時 人就會自然集合本身嘅才華同力量 唔會覺得攰咁 不斷工作去應對外部嘅威脅 同埋會捉緊機會 最貼切嘅比喻係 一個偉大嘅領袖就好似父母一樣 如果你諗下偉大嘅父母係點嘅時候 你會諗到乜嘢？ 點先能夠成就出偉大嘅父母？ 我哋都想俾機會、教育孩子 同埋適當嘅紀律 令佢哋比我哋 能夠更好咁成長、成就更多 偉大嘅領袖都想要同樣嘅嘢 佢哋希望能夠俾到人機會 教育、同適當嘅紀律 塑造佢哋嘅自信 俾機會佢哋去試下失敗嘅滋味 以至於佢哋能夠獲得 連我哋自己都唔會有、更大嘅成就 Charlie Kim 係 Next Jump 嘅首席執行官 Next Jump 係喺紐約一家科技公司 佢話如果你屋企處於一個艱難時期 你會考慮唔養你其中一個細路嗎？ 冇人會噉做 噉點解我哋會解僱 我哋組織裏邊嘅人呢？ Charlie Kim 喺公司實施終身聘用制度 如果你喺 Next Jump 公司裏面有一份工 你唔會因為工作問題而俾人炒 實際上，如果你有問題 佢哋會教你同支援你 就好似對住個我哋成績得 C 嘅孩子一樣 而好多公司嘅做法卻係啱啱相反 呢個就係點解會有咁多人 對著銀行首席執行官嘅時候 內心會有怨恨 而呢啲執行官收著 唔成比例嘅人工同獎金 其實並唔係因為錢嘅問題 而係因為佢哋違背做領導嘅原義 佢哋違反呢一條根深蒂固喺社會嘅原則 佢哋容許職員犧牲自己 去維護佢哋嘅利益 更甚者，佢哋犧牲其他人 去維護佢哋自己嘅利益 唔係錢嘅問題 而係佢哋做出嚟嘅嘢好睇唔過眼 如果我哋俾甘地一千五百萬美元嘅獎金 有冇人覺得被冒犯嗎？ 如果二億五千萬美元獎金俾咗德蘭修女 我哋對於嗰樣嘅做法會有意見嗎？ 唔會 真正嘅領袖絕唔會犧牲他人去換取金錢 相反，佢哋總係犧牲金錢去幫其他人 Bob Chapman，喺美國中西部 經營一家大型製造商叫做 Barry-Wehmiller 喺 2008 年，由於經濟危機 佢受影響得好深 一夜之間，佢哋損失咗 30% 嘅訂單 呢樣對於大型嘅製造商嚟講 係好大嘅損失 佢哋唔能夠再養咁多嘅員工 公司需要減少一千萬美元嘅開支 所以好以好多其他公司一樣 董事開會傾裁員 但係，Bob Chapman 拒絕 可以睇到，佢唔講錢 佢係講人情呢樣嘢 相比起開源節流，拋棄感情要難得多 於是乎佢提出咗一個休假嘅計畫 每一個員工，由秘書到首席執行官 都被要求放四星期無薪假期 員工可以喺任何時間放咗呢個假去 而且唔需要連續咁放 而 Bob Chapman 公佈呢樣嘢 至係更加重要 佢同大家講 「我哋每個人損失少少， 總好過只係某啲人失去好多」 佢呢番話公司士氣上升 佢哋省咗二千萬美元 但更重要嘅係，金額超出咗佢哋預期 當員工因為組織嘅領導 而覺得安全同有保障之後 自然反應就係信任同合作 冇人估到，大家都自發地調配呢啲假期 等錢用嘅員工 會同冇咁等錢用嘅員工賣假期 有啲員工就有五個星期嘅無薪假期 而其他員工就放三星期嘅無薪假期 領導其實係一種個人選擇 而唔係一種等級 我知道好多人 喺組織裏面坐最高級嘅職位 但係佢哋唔係真正嘅領袖 佢哋只係有權威 我哋下屬只係按佢哋嘅要求做嘢 因為佢哋對我哋有權力 但係我哋唔會跟隨佢哋 我仲知道好多人 佢哋係屬於組織嘅底層 佢哋冇權力 但係佢哋絕對係領袖 噉係因為 佢哋選擇去照顧佢哋身邊嘅人 呢個至係真正嘅領導 我聽過一個關於海軍嘅故事 呢個並唔係電影裏面嘅情節 而係海軍歷嚟嘅傳統 長官會最後一個食飯 佢俾部下食先 而當佢哋嘅部下吃完之後 冇曬嘢食 但係當佢哋返到自己崗位時 佢嘅部下便會帶一啲食物俾佢 呢個就係佢哋嘅傳統 我哋稱長官做領袖 係因為佢哋總係會行頭、甘願冒險 係因為佢哋選擇犧牲自己，保護其他人 當領袖噉樣做，人最自然嘅反應 就係願意為領袖犧牲自己 佢哋願意為實現佢哋領袖嘅夢想 而流血汗、流眼淚 而當佢哋被問到點解會噉樣做時 點解要流血汗、流眼淚 佢哋會不約而同咁回答： 因為，佢哋都咁樣為我哋做 唔通噉嘅組織 唔係我哋想留喺度做嘢嘅地方嗎？ 多謝 多謝 （掌聲） 多謝

david_sengeh_the_sore_problem_of_prosthetic_limbs

我喺塞拉里昂出世長大 塞拉里昂係一個 位於西非嘅，細但美麗嘅國家 塞拉里昂擁有 豐富嘅天然資源同創新人才 但係，塞拉里昂唔出名 原因係九十年代 打咗十年嘅反抗戰爭 全部村莊都被燒毀 據統計大約八千名男人、女人同兒童 喺戰爭期間失去手同腳 我同家庭喺我十二歲嗰年 遇到嘅一次襲擊之後走難 嗰陣我決定要盡一切辦法 令自己嘅小朋友 唔需要再經歷我哋曾經經歴過嘅苦痛 塞拉里昂嘅兒童 唔會再經歷呢啲慘痛嘅事 塞拉里昂再唔會 有人靠發動戰爭同殘害他人身體去奪權 當我望著我識得嘅、鍾意嘅人 戰後過返正常生活 有一件事情深深咁困擾著我 塞拉里昂有好多傷殘嘅人唔用義肢 我後嚟發現佢哋唔用義肢嘅原因 係由於義肢嘅穿戴嘅地方 唔係好套到落隻腳到而造成痛楚 義肢嘅穿戴嘅地方係 殘疾人士嘅腳套入去義肢嘅地方 噉義肢另一端就係腳跟關節 即使喺發達國家 病人都需要三星期至幾年嘅時間 至會達到一個舒適嘅義肢穿戴狀態 義肢矯形師仍然用梗傳統方法 好似塑模同鑄造 加上用單一物料，製成義肢穿戴嘅凹位 噉樣嘅凹位往往向病人隻腳 施加好大嘅壓力 因為噉而生咗褥瘡同水泡 就算義肢腳跟關節好有力都係咁話 如果義肢穿戴嘅凹位唔舒服 你會唔想行 凹位唔舒服喺宜家嚟講係唔可以接受嘅 咁有一日，大概兩年半之前 我遇到 Hugh Herr 教授 佢問我係咪知道點樣解決呢個問題 我話：冇，仲未呀 但我好鍾意解決咗佢 喺我麻省理工學院 媒體實驗室嘅博士學位裏面 我設計咗個自選嘅義肢套 又快又平 相對傳統義肢，新義肢更加舒服 我利用磁力共振掌握病人腳部嘅構造 然後通過有限單元模型更加精準咁預測 喺正向力嘅情況下內部嘅壓力同張力 然後鑄造一個義肢套嘅模，用嚟生產 我哋利用一台 3D 打印機嚟整出 一個由複合材料製成嘅義肢套 佢能夠減輕傷殘人士身體嘅壓力 即係話，我哋通過收集人體工學嘅資料 又平又快咁製造義肢套 最近一次喺媒體實驗室裡面 完成嘅試驗當中 我哋其中一位病人 佢係一個切肢已經廿年 著過幾打義肢嘅美國退役軍人 佢話我哋其中一件打印製成品 好柔軟，好似喺枕頭上面行路一樣 而且係抵死嘅性感 （笑聲） 殘疾喺我哋今日嘅情況嚟講 唔應該阻到任何人過有意義嘅生活 我希望我哋喺研究小組裏面 開發嘅工具同發展嘅步驟 可以向需要嘅人提供高性能嘅義肢 對於我嚟講 要醫好因戰爭同疾病而受傷嘅靈魂 首先就要係為佢哋 整一個舒適、可負擔嘅活動輔助工具 無論係塞拉里昂或者波士頓 我希望呢個研發唔單止恢復 仲可以改變佢哋嘅潛能 多謝 （掌聲）

christopher_soghoian_government_surveillance_this_is_just_the_beginning

2011 年阿拉伯之春引起世界嘅關注 亦都引起其他國家獨裁政府嘅警覺性 佢哋擔心運動會蔓延 為咗應對 佢哋加強對社會運動人士、 記者同異議分子嘅監控 佢哋驚呢班人會喺自己國家裏面 引發一場革命 一個巴林出名嘅社運人士 被政府拘捕同虐待 佢話，問話嘅人俾佢睇 佢電話嘅通話內容同短訊內容 當然 政府能夠截聽電話同埋短訊 早已經唔係咩秘密 正因為係咁 好多社運人士都避免用電話 佢哋會用类似 Skype 嘅工具 因為佢哋認為咁樣就唔會俾人截聽到 但佢哋錯啦 从前幾年開始 已經有好多公司向政府提供監控技術 尤其係 俾政府可以入侵監察對象電腦嘅科技 由佢哋以前喺線路中間一半截聽通訊 改為宜家直接入侵你嘅電腦 启动你嘅網絡攝錄機、麥克風 盜取你電腦裡邊嘅文件 當埃及政府喺 2011 年倒台時 社運人士搜查咗秘密警察嘅辦公室 喺好多文件裏面 發現一份嚟自 Gamma International 旗下子公司 Gamma Corporation 嘅文件 Gamma International 係一間德國公司 佢研發監控軟件同埋剩係向政府售卖 值得注意嘅係 大部分政府本身係冇能力開發呢啲軟件 更細規模嘅政府更加冇 咁樣嘅資源同人才 因此 西方企業好樂意提供呢啲工具同技術 以換取收入 Gamma 只係其中一間咁樣嘅公司 我亦都要強調事實上 Gamma 從來冇賣軟件俾埃及政府 佢哋有寄過報價嘅發票 但係埃及從來冇買過 好明顯 埃及政府係用紧 Gamma 嘅免費試用版 （笑聲） 呢個截圖係嚟自 Gamma 銷售推廣嘅片 佢哋喺呢個比較簡潔流暢嘅影片裏面強調 其實警察坐喺冷氣辦公室 就能夠遙控地監控著某人 而被監聽嘅人係唔知情嘅 你知嗎？ 網絡攝錄機嘅燈唔會著 唔會有嘢話你知個麥克風被人開咗 呢位係 Gamma International 嘅董事總經理 Martin Muench 佢出現過喺好多相裏邊 呢張係我最鍾意嘅 我哋放大佢嘅網絡攝錄機 可以見到有一張細黐紙 黐咗喺攝錄機度 佢知道有咩監控係可能發生嘅 所以好明顯佢唔希望咁樣嘅嘢 發生喺佢自己身上 Martin 話 佢希望佢嘅軟件 可以用嚟捉恐怖分子 或者搵出戀童癖嘅藏身之處 當然 佢都承認呢個軟件賣咗俾政府之後 佢哋點樣用就唔知啦 全世界好多伺服器都裝咗 Gamma 個軟件 好多伺服器都有驚人嘅追蹤紀錄 同埋好多都違反人權 佢哋真係做到銷售全球化 Gamma 唔係唯一一個咁嘅公司 好似我話齋 呢個係一個價值五十億美元嘅行業 呢行嘅另一間大公司係 義大利嘅 Hacking Team 今日嚟講 呢家公司做嘅匯報可能係最簡潔流暢 佢哋整嘅宣傳片非常有吸引力 我一陣間會播出嚟 令你哋感受下呢間公司嘅軟件有幾勁 以及係佢哋係點樣向政府推銷呢件產品 (影片嘅聲音) 錄音︰你想睇你監控對象睇梗啲乜 (音樂) 你要攻擊你個對象 [「當你監控對象喺度上網、 交換文件、收短訊、過境」] 你必須要攻入好多唔同嘅平台 [「Windows, OS X, iOS, Android, Blackberry, Symbian, Linux」] 你必須要克服加密嘅問題以獲取相關資料 [「Skype 以及已加密嘅通話 目標位置、短訊、 關係、 網頁瀏覽、錄音及影片」] 隱形而冇被偵測到 [「對任何保護系統都有抗禦能力」] [「隱藏嘅資料收集設施」] 遍佈全國 [「一個設施可以監控數以千計嘅目標」] 正係我哋做嘅嘢 講者：如果頭先講嘅嘢係虛構 噉就幾搞笑啦 但事實上 駭客團隊嘅軟件係賣俾全世界嘅政府 舉個例 舊年我哋至知摩洛哥政府 一直用呢個科技監控記者 好多國家都有類似嘅情況 所以 駭客團隊都留意 美國司法管轄地方嘅市場 舊年左右呢間公司 喺維珍妮亞州或者馬里蘭州 開設銷售辦公室 仲請咗一名發言人 佢哋有參與監控業界嘅研討會 執法官員都有出席 佢哋有喺研討會度發言 我覺得最得意嘅係 佢哋今年初喺其中一個 有關執法嘅會議裏面贊助咗休息時間 我唔可以好肯定咁話你知駭客團隊 有冇賣咗佢哋嘅科技俾美國政府 但我可以話俾你聽 如果佢哋冇賣到 唔係因為佢哋冇努力推銷 正如我之前所講 冇資源開發軟件嘅政府 會買呢啲上咗架嘅監控軟件 正因為咁 你會見到，譬如，突尼斯政府 可能會同德國政府一樣用同一款軟件 佢哋都係買貨架上嘅軟件 美國聯邦調查局 FBI 有筆預算去研發佢哋 自己一套嘅監控技術 於是呢幾年嚟 我嘗試搵出 FBI 有冇真係入侵 同埋點樣入侵監控對象嘅電腦 我有個朋友喺電子領域基金會度做 呢個基金會一個民間組織 佢哋攞咗好多 FBI 嘅文件 裏邊寫低 FBI 下一代嘅監聽科技會係點 呢啲文件大多數內容都俾人大執過 但若果我放大熒幕上面嘅嘢 你會見到呢行字： 遠端營運單位 當我第一次見到呢樣嘢 我從來未聽過呢個單位 我已經研究咗監控呢樣嘢超過六年啦 但我由未聽過呢個單位 於是我上網搵 最後我搵到答案 就係我上 Linkedin 一個求職者嘅社交網站嗰時 嗰度有好多美國政府嘅前合約僱員 佢哋都曾經都喺 呢個遠端營運單位裏面做 佢哋仲係履歷上面詳細描述 佢哋做呢份工嗰陣做過啲乜 (笑聲) 我將呢啲資料 交俾一個我識得同信得過嘅 華爾街日報記者 佢聯絡咗一啲前執法人員 佢哋喺背後承認同證實 FBI 的確有一個專責單位 入侵監控對象嘅電腦 好似 Gamma 同駭客團隊噉 FBI 都有能力 遙控啟動網絡攝錄機、麥克風 去偷文件、攞上網紀錄、電腦檔案 政府入侵電腦係一個大問題 恐怖分子、戀童癖嘅人 毒販、記者同埋從事人權運動嘅人 全部都用同一款電腦 嗰度冇專為毒販而設嘅電話 冇專為記者而設嘅手提電腦 我哋都係梗用同一種科技 咁代表咗 政府有能力入侵真正壞人嘅電腦 同時政府都有能力入侵我哋嘅電腦 所以全世界嘅政府都好鍾意用呢種技術 佢哋鍾意將監控當係一種執法工具 但啲人從來冇辯論過呢樣嘢 喺美國，我生活嘅國家 國會從來冇聽證過 或者冇通過任何嘅法律 明確授權政府使用呢種技術 鑒於監控力量之大同埋有可能被濫用 我哋必須要有一場公開辯論 等公眾知道呢回事 多謝晒 (掌聲)

mary_lou_jepsen_could_future_devices_read_images_from_our_brains

我十八年前做過腦部手術 自從嗰次之後，腦科學就成為我嘅興趣 實際上我係一個工程師 首先，我想講嘅係 最近我加入咗 Google 嘅月球探測器小組 喺入面我管理一個部門 係 Google X 嘅顯示器部門 今日我所講關於腦科學嘅研究 係我加入Google 之前做嘅研究 係喺 Google 出面做嘅 所以當你要做腦部手術 會被人標籤 會俾人質疑你係咪仍然聰明 如果唔係嘅話 你可唔可以令你自己變返聰明 喺我做完神經外科手術之後 我冇咗大腦一部份 而我就要面對呢樣嘢 唔係因為灰物質 而係又黏又軟嘅「死點」 「死點」係產生主要荷爾蒙 同神經傳遞素嘅地方 我一做完手術 就要打超過一打強力化學劑 仲要決定每隻每日要食幾多 因為如果我唔服用任何藥物 我會喺幾個小時內死亡 我過去嘅十八年 每日我都要決定藥物嘅配搭 要配搭得啱先至可以生存落去 曾經有幾次我瀕臨死亡邊緣 但係好彩嘅係 我天生係一個玩試驗嘅人 所以我決定我要通過試驗 去發現更多適當嘅藥物劑量配搭 因為從來冇清晰嘅指引 我開始嘗試唔同嘅配搭 而且我曾經怕只係少少劑量唔同 而令到自我意識、想法、對人嘅行為 有好大唔同 一件特別喜劇性嘅事就係 我有幾個月喺度服食緊 20 歲青年 會用嘅藥物配方 然後對於自己食咗之後 思想出現改變而驚訝 （笑聲） 我嗰時一直都發脾氣 我成日都諗住「性」 而且我覺得我係世界上最聰明嘅人 仲有… （笑聲） 當然呢幾年嚟我遇過呢類型嘅人 或者比嗰啲冇咁極端嘅人 而我係極端嘅人 但對於我嚟講 最驚訝嘅係我冇努力令自己傲慢 實際上我喺度試下 冇咗少少嘅安全感會點 從而解決一個擺喺我面前嘅問題 不過事情發展唔係好似我所諗嘅 我解決唔到 我改變劑量 但係嗰次嘅經歷 我對人同佢哋經歷嘅嘢有新嘅認識 從此之後，我同男性容易相處好多 我調較呢啲荷爾蒙同神經傳遞素就係想 恢復我患病前同手術前嘅智力 仲有恢復我嘅創意同思維 我係一個視覺型思考嘅人 所以影像就成為咗我依賴嘅嘢 點樣用用嚟快速定型 自己諗法嘅心理影像 去嘗試唔同嘅諗法 去模擬一下場景 呢種思維其實唔算新 哲學家，例如休謨、笛卡兒以及霍布斯 亦都有類似嘅觀點 佢哋覺得心理影像同諗法 本質上係同一樣嘢 今日會有人對呢種觀點有異議 亦都有好多辯論拗話意識點樣運作 但對我嚟講成件事好簡單啫 心理影像對於大多數我哋嚟講 都係創造力同創意思維嘅地方 所以幾年後我調整咗我自己 我得到好多好好 非常生動、精美嘅心理影像 同背後嘅分析 所以我宜家正喺度研究 點樣令我腦海呢啲心理影像 更快地顯示喺電腦屏幕上 唔知道你哋有冇諗過 一個電影導演能夠 剩係用佢嘅想像力指揮成個世界？ 或者一個音樂家可以 將佢腦入邊嘅歌搬出嚟 如果呢樣嘢可以俾創意嘅人 用光速分享佢哋唸嘅嘢 呢樣嘢係無限可能 事實上要完成呢個可能性所遇到嘅瓶頸 就係提升腦掃描系統嘅解像度 宜家等我用最近兩個實驗話俾你聽 點解我哋就快可以跨過呢個樽頸啦 呢兩個實驗係由 兩個最頂尖嘅神經科學小組做 佢哋都用咗 fMRI 技術 即係功能性磁力共振造影技術 掃描大腦 呢張係哈佛大學嘅 Giorgio Ganis 同佢嘅同事 製成大腦掃描圖 左邊係當一個人睇圖片時嘅腦部情況 中間係同一個人諗返嗰張圖片時 腦部嘅情況 右邊係左邊幅圖減去中間幅圖得出嘅 兩者幾乎冇分別 同一個實驗無論係 用唔同人、唔同嘅相都得出同一個結果 所以睇一個影像同想像嗰一個影像 其實係沒有分別嘅 我再講多一個實驗 呢個實驗係嚟自 Jack Gallant 喺加州大學柏克萊分校嘅實驗室 佢哋能夠將腦電波轉做可認知嘅影像 等我準備好先 喺實驗裏面 參加者要睇好幾百小時嘅 YouTube 影片 同時佢哋腦部會被掃描 用嚟整一個有關佢哋腦部 對影片次序嘅反應嘅大型資料庫 跟住一條新影片會播俾佢哋睇 裏面有新圖片、新人物、新動物 仲會有新嘅掃描 電腦運用腦部掃描數據 嚟解讀新嘅大腦掃描 然後電腦顯示佢認為 參加者實際睇到嘅嘢 右手邊你會睇到嚟自電腦嘅推算 左邊就係實際上放映嘅片 呢個結果真係令人呆咗 我哋嘅技術已經非常接近 我哋只需要提高解像度 而且記住當你睇到一個圖像嘅時候 同你想像同一個圖像嘅時候 你嘅大腦都會產生相同嘅掃描圖 大腦掃描講緊已經係用緊 最高像素嘅大腦掃描系統 近幾年大腦掃描系統嘅解像度 提高咗一千倍 下一步就係再提升解像度一千倍 令我哋可以睇到更深入嘅嘢 我哋點樣做好？ 有好多技術可以做到 其中一個方法係撬開你嘅頭顱 然後擺電極入去 但我唔贊成呢種做法 宜家已經有好多造影技術提出咗 有啲我都有份提出 但因為宜家 MRI 技術嘅成功 我哋首先要諗一個問題 呢種技術係咪已經過時呢？ 傳統理論嚟講 唯一能夠提高解像度嘅方法 係採用更加大嘅磁鐵 但係更大嘅磁鐵 只係提高解像度少少 而唔能夠達到我哋需要嘅好一千倍 我諗與其用大舊磁鐵 不如改善磁鐵嘅質素 宜家納米科學有新嘅突破 新技術可以用喺新型磁鐵嘅構造上面 有咗呢啲磁鐵 我哋可以做到非常仔細 睇曬成個大腦嘅磁場造影 用呢啲工具 我哋可以整到全息樣嘅干預結構 嚟準確控制好多病情 就好似呢度見到嘅影像轉換咁 我哋可以整到更複雜 帶有少少唔同排列方式嘅結構 有啲似生產呼吸運動記錄器 噉點解呢個會咁重要？ 過去幾年喺 MRI 嘅努力 一直係整更大嘅磁鐵，係吧 但係至今大部份解像度嘅增加 都係嚟自MRI 系統 FM 無線電頻發射器同接收器裡面 非常勁嘅加密同解密方法 與其用均勻磁場 同埋喺 FM 無線頻率之外 不如用有結構嘅磁模板 所以我哋通過結合磁規律 同 FM 無線電頻處理嘅規律嚟 大幅度增加一個掃描 入面可以獲得嘅資訊 除此之外 因為關於大腦結構 同記憶嘅知識不斷增加 我哋可以做到 需要嘅千倍解像度增加 運用 fMRI 我哋應該可以量度 唔單止含氧血嘅流量 以至我之前所講嘅荷爾蒙同神經傳遞素 可能甚至係直接嘅神經活動 ——我哋想做到嘅一個夢想 我哋將來可以直接將我哋嘅想法 轉落去數碼媒體 你可唔可以想像到 如果我哋唔需要用語言 只需要用大腦嘅思想 兩個人都可以傾到計？ 我哋如果真係咁嘅話可以做到啲咩？ 我哋應該點樣面對 每個人未經過濾嘅諗法？ 你認為網絡係好大 但呢啲都係需要認真研究嘅問題 可能網絡真係一個好吸引嘅工具 去加強我哋思考同溝通嘅技巧 的而且確，相同嘅工具 磁力造影將會證明可以用於 阿爾海默症以及相關疾病嘅治療 我哋冇其他太多辦法，只有行呢條路 唔理點樣，或者有一年 呢個治療技術會唔會 5 年或者 15 年之內發生？ 如果要用更多時間就有啲失望 我哋需要一齊去實現佢 多謝 （掌聲）

joe_kowan_how_i_beat_stage_fright

我好驚上台 唔係少少驚 係好驚 27歲以前都唔覺得有咩問題 直至我開始寫歌 我都只係彈俾自己聽 如果室友喺度，我就會就身唔自在 但寫咗歌幾年，發覺仲未夠 我想將我嘅故事同想法話俾其他人知 但我生理上就係做唔到 我有呢種唔合理嘅恐懼 但係我越寫得多，練習得越多 我就越想上台表演 就喺30歲生日嗰個禮拜 我決定去參與呢個表演 同埋先擺低內心嘅恐懼 去到表演場地，見到爆滿 整整坐咗20人 （笑聲） 佢哋睇嚟都好嬲 我深呼吸，然後報名上台表演 我當時仲覺得唔錯 直至我上台前十分鐘 身體開始唔聽話，焦慮嘅情緒湧埋嚟 當你驚嘅時候，交感神經就會活躍 腎上腺素急速增加，心跳加快 呼吸變得急促 跟住落黎一啲唔重要嘅器官 好似消化系統，會停止運作 （笑聲） 口會乾，血液由身體盡頭流返去中央 所以你嘅手指唔聽使 加上瞳孔放大，肌肉緊張 第六感有啲痛 成個身體隨時可以進入作戰狀態 （笑聲） 呢種狀態唔適合表演民謠歌曲 （笑聲） 其實神經系統好蠢 你話真係架？ 人類進化咗二十萬年 仲分唔到劍齒 定星期二夜晚開咪嘅廿個民謠歌手？ （笑聲） 自從嗰次之後我都冇再咁驚 （笑聲同鼓勵） 然後到我表演 我上台開始唱 我唱第一句時 唱出嚟嘅係好多人驚嘅音 當你聲帶嗌 就唔會發出好聽嘅震音 就發唔到歌劇院歌手咁嘅聲線 好驚嘅我成個身都震 簡直係一場惡夢 我好尷尬，觀眾也唔係好舒服 佢哋留意著我嘅不安 情況壞到極點 但嗰次係我第一次唱住自已寫嘅歌 好嘅係，我有望到觀眾一眼 令我同觀眾有交流 呢個係我一直想做嘅 我仲想要更多 但我知道我一定要刻服緊張先 所以嗰晚我決心要毎個禮拜都返去 直到我唔緊張為止 我真嘅每個禮拜都返去表演 雖然每個禮拜都有去 但係情況冇改善。每個禮拜都舊態復發 （笑聲） 我仲係咁驚 有一日我突然感悟到啲嘢 我好記得呢次感悟，因為我好少會有感悟 （笑聲） 其實我只需要寫一首 關於自己恐懼嘅歌就得啦 當我喺台上驚嗰陣 呢首歌就珍珠都冇咁真 我愈緊張，首歌就愈精彩，噉就容易啦 所以我開始寫一首有關怯場嘅歌 首歌開頭講我承認我嘅問題 身體反應點樣、我感覺點樣 觀眾感覺點樣 跟著描述我顫抖嘅聲音 同埋我知道我到時會唱高半八度 因為我會好緊張 用一首講述自己嘅歌 而歌詞裏面嘅嘢正正係發生梗嘅時候 觀眾就有想像嘅空間 佢哋唔需要因為我嘅緊張 而覺得唔係好好 佢哋可以感同身受 噉大家就可以成為一個快樂 緊張而唔太舒服嘅大家庭 （笑聲） 只要顧及觀眾，同擁抱、利用我嘅短處 我可以將一啲問題化為優勢 有咗呢首怯場嘅歌令我克服 初時表演最大嘅難題 然後就可以容易啲唱之後嘅歌 最後，我連呢首怯場嘅歌都唔使唱啦 但當然非常緊張嘅時候就例外 好似宜家咁 （笑聲） 你哋想我表演呢首歌嗎？ （掌聲） 俾我飲啖水好唔好？ （音樂） 唔該 ♫ 你哋知道嗎，我唔係講笑 ♫ ♫ 我上台好驚係真嘅 ♫ ♫ 如果我一路震一路唱 ♫ ♫ 你就知道我嘅感受 ♫ ♫ 我會犯嘅錯 ♫ ♫ 因身體抖動引致嘅震音 ♫ ♫ 台下嘅你為我尷尬 ♫ ♫ 但你唔需要 ♫ ♫ 或者少少都得嘅 ♫ （笑聲） ♫ 或者我會想像你哋都冇著衫 ♫ ♫ 但係喺赤祼嘅人面前唱歌 會令我更驚 ♫ ♫ 呢樣就唔使多講 ♫ ♫ 但我嘅身體形象 永遠都唔係我嘅長處 ♫ ♫ 真心，我希望你哋都可以著衫 ♫ ♫ 我嘅意思係，你唔係真係赤祼 ♫ ♫ 我係有問題嗰個 ♫ ♫ 你叫我唔使擔心你會表演得好好 ♫ ♫ 但係我只係最終面對自己嘅人 ♫ ♫ 我知道我會點 ♫ ♫ 你嘅說話好好，可惜太遲啦 ♫ ♫ 若果唔係有啲哄騙 ♫ ♫ 諷刺嘅語氣對我嘅表演無補於事 ♫ ♫ 不過宜家我哋唔應該討論呢啲嘢 ♫ ♫ 因為講真嘅 我喺台上，你喺台下。你好呀 ♫ ♫ 而且我唔係用恐懼感黎開玩笑 ♫ ♫ 如果我仲未準備好面對佢 ♫ ♫ 我今日就唔會喺度 ♫ ♫ 如果我唱到明亮嘅音符 ♫ ♫ 你就知道我逐漸喺度復原 ♫ ♫ 或者下個禮拜，我會彈吉他 ♫ ♫ 我把聲會好似水咁清 而大家都會一齊唱 ♫ ♫ 但我宜家只想演奏 ♫ ♫ 同唱歌 ♫ ♫ 要比音速仲快 ♫ （掌聲）

suzanne_talhouk_don_t_kill_your_language

早晨！ 大家瞓醒未呀？ 佢哋收走咗我塊名牌 但我想問下大家 有冇人係用阿拉伯文寫塊名牌㗎？ 有冇呀？冇？ 好啦，唔緊要 冇幾耐之前 我同個朋友去間餐廳食嘢 我用阿拉伯話問個侍應︰ 「有冇餐牌可以睇睇？」 佢好奇怪咁望實我，好似聽錯咗咁款 佢用英文講︰「咩話？」 我話︰「（阿拉伯話）餐牌，唔該。」 佢答返話︰ 「乜你唔知呢份嘢叫咩名㗎咩？」 我話：「我知。」 佢話︰「你根本就唔知！ 份嘢叫做（英文）『餐牌』， 又或者（法文）『餐牌』！」 我啲法文準唔準呀？ 個侍應就同個同事講︰ 「嚟嚟嚟，呢張枱你搞掂佢！」 同我講嘢嗰陣，佢一臉不屑 好似同緊自己講： 「就算地球剩返佢一個女人， 我都唔會睺佢！」 咁用阿拉伯文講「餐牌」 有乜咁大件事呢？ 呢兩粒字就足以 令一個黎巴嫩嘅後生仔覺得 一個女人落後無知 「有乜理由用阿拉伯話㗎？」 嗰一刻，我個腦係咁轉 愈諗愈嬲 我覺得好委屈！ 我喺自己國家 講自己母語嘅權利都被剝奪？ 咁嘅事都有？ 點解會變成咁㗎？ 喺呢度，有好多人同我一樣？ 佢哋人生行到嚟某個階段 被迫放棄自己嘅根？ 先能夠證明畀人哋睇 自己係有文化、有地位 我係咪要抹走晒我嘅生活方式 思想、知識同記憶呢？ 戰亂嘅時候，童年回憶可能 就成為我哋最大嘅情感寄託！ 為咗合群，我就要抹走晒 我母語賜畀我嘅所有嘢？ 然後隨波逐流？ 究竟道理何在？ 撇除呢堆諗法 我都想去理解呢個侍應 雖然佢用歧視嘅目光睇我 但我唔想掉轉頭批判返佢 阿拉伯話滿足唔到當今嘅需要 做科研唔會用到佢 大學課堂同職場上唔會用佢 做高級研究亦用唔著佢 喺機場就更加唔在講啦 咁做嘅話 啲人肯定會搜我哋身都似 咁仲有邊度可以？ 我哋好應該反思一下 你要我哋用阿拉伯話 但邊度先用得到呢？ 事實擺在眼前 但有一樣嘢更需要我哋思考 阿拉伯話係我哋嘅母語 研究話，想掌握其他語言 首先要掌握好母語 如果想用其他語言做創作 前提係要掌握好母語 點解？ 黎巴嫩詩人 Gibran Khalil Gibran 第一次創作就係用阿拉伯文 佢嘅所有諗法、想像同感悟 都嚟自佢細個喺村莊裡面 聞過、聽過、思考過嘅嘢 所以當佢開始用英文創作嘅時候 佢彈藥充足 即使佢寫嘅係英文 你睇嘅係英文 味道質感同樣依舊 你會想像得到用英文寫作嘅佢 依然係嗰個喺黎巴嫩山長大嘅男仔 呢個例子毋庸置疑 第二，啲人經常話 要一個國家滅亡 唯一方法就係消滅佢嘅語言 發達國家亦意識到呢個現實 德國、法國、日本、中國 呢啲國家都深明呢個道理 因此佢哋會立法保護佢哋嘅語言 佢哋令自己嘅母語變得有地位 所以當地人好多時都會用到母語 佢哋花好多錢發展佢哋嘅語言 我哋比佢哋更清楚語言嗎？ 好 我哋嘅國家唔發達 民智未開 但我哋要追上世界文明嘅步伐 有啲曾經同我哋同樣景況嘅國家 努力發展同做科研 去趕上發達國家 譬如如土耳其、馬來西亞 喺發展嘅同時，佢哋捍衞自己嘅語言 珍而重之咁去捍衞 佢哋始終冇離棄過自己嘅語言 所以如果你喺土耳其買嘢 見到標籤冇土耳其文 嗰樣嘢一定唔係當地物產 你亦唔會相信係當地物產 以至商人會從消費者出發 代入返我哋呢班消費者嘅思維 所以為咗創新同生產 佢哋需要捍衞自己嘅語言 如果我講 「（英語）自由、尊嚴、獨立」 你會諗到乜嘢？ 冇共鳴，係咪？ 無論從邊個、點樣同點解嘅方向諗 始終都係冇共鳴 語言唔係剩係用嚟傾偈 唔係齋係由我哋口裡面講出嚟嘅字 語言標誌住我哋人生嘅不同階段 盛載住一啲牽動我哋情感嘅詞語 所以當我哋講「自由、尊嚴、獨立」 你哋個個腦海中都會畫咗一幅畫 你會聯想起某個歷史時刻 勾起某種情感 語言並唔係幾個單字拼湊埋一齊 語言係關乎我哋點樣思考 我哋點睇其他人 其他人又點睇我哋 咁樣，智力係指乜嘢？ 你會點樣判斷人 明唔明白一樣嘢、聰唔聰明？ 如果我講「（英語）自由、尊嚴、獨立」 然後你個仔同你講 「爸爸，你經歷過 （英語）自由標語嘅時代嗎？」 你會有咩感覺？ 如果你唔覺得有問題 咁我都唔應該再講落去，費事嘥氣 啱啱嘅對話令我諗起一件事 我有個識得講法文嘅朋友 嫁畀咗一個法國人 有一次我問佢近況如何 佢話︰「一切都好好，但就有一次， 我花咗成晚去向我老公解釋 阿拉伯文裡面『toqborni』嘅意思。」 （笑聲） （掌聲） 呢個可憐嘅女人唔小心 同佢講咗「toqborni」 之後花咗成晚解釋個字 佢丈夫好困惑： 「（英語）點解會有人咁長氣 講個字嘅解釋呢？ 佢想殺死我嗎？」 呢個只係其中一例咋 我個朋友冇可能會解釋得到 因為佢老公實唔會明 唔明亦好合理 因為兩個思維唔一樣 我朋友同我講： 「佢會陪我一齊聽 黎巴嫩歌手 Fairuz 啲歌。 有一晚，我嘗試譯畀佢聽， 等佢體會下 我聽 Fairuz 嗰陣嘅感覺。」 呢個可憐嘅女人嘗試咁樣譯： 「由佢哋，我伸隻手出嚟， 偷你嘅 ——」 （笑聲） 呢句仲棘手： 「因為你屬於佢哋， 我收返隻手，離開你」 （笑聲） 唔該你哋譯咗佢嘞！ （掌聲） 為咗阿拉伯話，我哋做過啲咩？ 我哋令社會關注語言保護 我哋發起咗一場運動保護阿拉伯話 雖然好多人同我講 「你點解要攞苦嚟辛呢？ 咪掂呢啲麻煩嘢啦， 輕鬆過下咪算囉。」 冇所謂！ 呢個運動有個口號： 「我從東方向你說話， 你從西方回答我。」 我哋冇話： 「唔得！我哋唔認同呢樣嗰樣。」 我哋冇咁樣講 咁樣盞更加冇人明白我哋 如果有人咁同我講嘢 我會憎咗呢個語言 我哋… （掌聲） 我哋想改變現狀 想堅守我哋嘅夢想、抱負同生活方式 就只係咁樣 所以我哋話「我從東方向你說話， 你從西方回答我」 呢句話講中曬 呢句口號好簡單 但就好有創意同說服力 嗰次之後，我哋又發起另一個運動 我哋喺地下堆砌一啲字母出嚟 你喺出面都睇到其中一個作品 一個字母被黑色同黃色膠紙圍封住 上面寫著「唔好殺死你嘅語言！」 點解？ 真係唔好毀滅你嘅語言 我哋真係唔應該殺死我哋嘅母語 如果我哋失去咗我哋嘅母語 我哋就要搵返我哋嘅身份 我哋就要搵返我哋存在嘅意義 以至到我哋要從頭開始 我哋仲會失去造就現代文明社會嘅機會 之後，我哋發佈咗小朋友 身穿阿拉伯字母嘅相 相裏面我哋用到 cool（酷）呢個英文字 但如果有人話 「哈！你用咗英文嘅字！」 我會答返 「唔係！我只係將 cool 呢個字 融會落去阿拉伯文。」 但如果佢哋堅持要反對就又得佢哋啦 我剩係知道我需要 更好、更切合現實嘅詞語 所以我會繼續話「互聯網」 而唔會話「我要去上世界萬維網」 （笑聲） 因為嗰個字同現實脫節！ 我哋唔應該喺度自欺欺人 但係講到呢度，我哋都應該認同 唔能夠畀任何有勢力過我哋 或者喺語言方面比我哋話得事嘅人 控制我哋，逼我哋行佢哋嗰套 創意係關鍵 即便我哋上唔到太空 唔能夠造到支火箭等等 我哋仍然可以有創意 到呢一刻，你哋每個人 都係一個創意嘅項目 你母語裏面蘊含嘅創造力 就係我哋要遵循嘅道路 等我哋由宜家開始 寫一部小說，拍一齣微電影 一本小說就可能令我哋重新喺世界出名 佢可能令阿拉伯語重返世界第一語言 邊個話冇出路！我哋有辦法！ 但係我哋必須知道而且相信我哋有辦法 同埋我哋有責任去執行呢啲辦法 總結嚟講，你今日可以做啲咩？ 宜家，推特 邊個宜家喺度發緊推特貼文？ 拜託，我求你 雖然我演講嘅時間好快完 唔理你用阿拉伯文、英文 法文，定係中文 請唔好喺發阿拉伯文時 夾雜拉丁字母同數字！ （掌聲） 如果你咁做嘅話，係非常大鑊嘅！ 因為你唔係用緊語言 你只係喺虛擬世界用緊虛擬語言 而且要由虛擬語言返返嚟係難嘅 呢個係我哋可以做嘅第一件事 第二，仲有好多事可以做 我哋今天嚟到呢度唔係爲咗說服彼此 而係爲咗令大家注意到 保護阿拉伯語有幾重要 宜家我要話畀你哋知一個秘密 嬰兒係通過語言第一次認出父親 當我個囡出生時，我會同佢講： 「（阿拉伯語）呢個係你爸爸，囡囡。」 我唔會話： 「（英語）呢個係你爸爸，囡囡。」 喺超級市場，我同我個女 Noor 保證 如果佢用阿拉伯文同我講「多謝」 我唔會用法文同佢講 「你應該講『多謝你，媽咪』」 然後希望冇人剛才聽到佢講阿拉伯語 （掌聲） 我哋一齊嚟擺脫文化上嘅卑躬屈膝！ 唔好再為我哋嘅文化而自卑！ （掌聲）

andrew_solomon_depression_the_secret_we_share

「我腦裏面感覺到有一場葬禮， 而殮葬嘅人不停行嚟行去， 當我嘅感覺返返嚟，佢哋就坐返埋位， 葬禮儀式好似鼓一樣敲打著。 直至我嘅腦完全麻木， 跟住我聽到佢哋移靈安葬我嘅遺體， 而我嘅靈魂就好似木一樣敲碎緊， 仲有佢哋好似之前一樣 鉛一樣沉重嘅腳步， 而成個大嘅空間好似有一個鐘喺度響。 天堂好似一個鐘咁， 而人就好似耳朵， 聽到定時響起嘅鐘聲， 但我同寂靜屬於同一個異端， 都係擱淺喺荒島上，孤零零喺度。 隨著支持我嘅木板斷開， 我不斷墜落， 墜落， 撞到好多嘢然後跌落一個世界， 我唔再認識事物。」 我哋喺好多喑喻裏邊見到抑鬱症 艾米莉 ‧ 狄金森將抑鬱症轉化為文字 戈雅將抑鬱症轉化成油畫 一半嘅藝術創作 係想表達抑鬱症嘅典形狀態 至於我， 我一直認為自己係堅強 如果一班人被咗去集中營嘅話 我會係其中一個可以存活落嚟嘅人 1991 年，我經歷一連串嘅打擊 我母親過世、一段感情結束咗 同埋我結束咗幾年外國生活 返返去美國 而我經歷以上打擊都仍然係好硬淨 但係喺 1994，三年之後 我發覺自己幾乎對所有嘢都冇興趣 我唔想做任何之前想做嘅嘢 我都唔知點解會噉樣 抑鬱嘅反面唔係快樂， 係活力 活力就係嗰時我覺得我失去咗嘅嘢 每日要做嘅嘢實在太多啦 我想返屋企 見到電話答錄機上面閃著紅色燈 我冇咁驚 因為唔使聽到朋友留言 我就諗︰點解我要覆返咁多人嘅電話？ 或係我應該要食午餐啦 但我會諗， 我要將食物攞出嚟 擺喺個碟度 又要切、又要擺入個口度，又要吞咗去 感覺好似耶穌行十架嘅路一樣 而有一樣成日喺討論抑鬱症嘅時候 會忽略嘅嘢係 你知道抑鬱症係非常荒謬嘅一件事 你知道當你經歷抑鬱症嘅時候 佢係有幾咁荒謬 你知道大部分人 會聽答錄機嘅留言同食晏 安排好沖涼、出去屋企 呢啲都係好簡單 但當你仍然係喺抑鬱症嘅控制當中 你搵唔到方法解決佢 之後我覺得自己做嘢做得愈嚟愈少 又諗得少、感受又愈嚟愈少 可以話係無能 跟著焦慮嚟勒 如果你話俾我聽之後嗰幾個月 我都要處於抑鬱狀態 我會話︰只要佢十一月完，我就冇問題 但係如果你同我講 我呢幾個月都要極度焦慮 我寧願割腕自殺，好過極度焦慮幾個月 我嗰陣成日都會有一種感覺 好似你行路突然跣襯或者拤倒 而地下快速衝埋你度咁嘅感覺 但係嗰種恐懼感並唔係 剩係跌落地嘅半秒鐘 而係持續咗半年 嗰種感覺令你一直覺得好驚 但你又唔會知道你驚嘅係乜嘢 就喺嗰個時候我開始諗 活著真係太痛苦 而唯一唔自殺嘅理由 就係因為唔想 因為我自殺會傷害到其他人 然後有一日，當我瞓醒 突然間覺得我中風 因為我喺床上完全郁唔到 我望住個電話，諗 「有啲唔對路， 我要打去搵人幫手」 但我連手都遞唔到 噉點拎起電話打呢？ 經過四個鐘頭我依煞瞓喺張床 郁都郁唔到 電話響，我用盡力咁攞起個電話 嗰個係我老豆打嚟 我話「 我遇到好大嘅麻煩， 我哋必須諗辦法解決佢。」 第二日我就開始治療同食藥 而我同時諗到一個好弊嘅問題 如果我唔係一個堅強嘅人 可以喺集中營裏面生存嘅人 噉我係乜？ 如果我要靠藥物 噉藥物係咪令我做返真正嘅自己？ 定係將我變成第二個人？ 如果藥物令我變成第二個人 噉我應該有咩感受？ 我對抗抑鬱會有兩個好處 第一就係客觀嚟講，我會有好嘅生活 如果當我好返 噉之後就會有更美好嘅嘢等住我 第二樣就係我會得到好好嘅治療 但我好轉又復發，好轉又復發 最後我終於明白 我以後都要靠食藥同治潦生活 我就諗 ，抑鬱症到底 係化學問題定精神問題呢？ 需要化學治療定係心理治療？ 我搞唔清楚 跟住我明白到 我哋無論呢兩個領域嘅知識 都未夠深入去解釋事物 化學治療同心理治療都有佢哋嘅作用 我同時發覺抑鬱症係一種 同我哋內心深深糾纏著嘅嘢嚟 即係話我哋冇辦法將 佢由我哋人格同個性當中分離 我想講我哋對抑鬱症嘅治療方法 其實係唔係好好 嗰啲治療都唔係好有效 而且仲非常昂貴 有好多數唔曬嘅副作用 呢啲治療嘅禍害好大 但慶幸嘅係我生活喺呢個年代 而唔係五十年前 五十年前面對抑鬱症係束手無策 我希望五十年之後 當人聽到我呢一刻接受過嘅治療 會覺訝異點解會有人接受咁原始嘅科學 抑鬱症喺感情上係一個裂口 如果你今日同某人結婚，然後諗 「如果我老婆過生， 我會搵另一個」 噉樣就唔係我哋所認知嘅愛情 如果冇預料過會失去，噉就唔叫做愛情 預見過絕望係人變得親密嘅原動力 人成日會撈亂三樣嘢︰ 抑鬱、哀痛同悲傷 哀痛係好有反應 如果你因為失去某樣嘢而非常唔開心 半年之後你仲係覺得好難過 但比起半年前好咗啲 嗰種應該哀痛 佢自己最後會慢慢消失 如果你經歷過一場浩劫，感覺好慘 六個月後你只能夠僅僅噉捱落去 好可能就係浩劫發生嗰陣 同時引起你嘅抑鬱 噉樣嘅軌跡畀我哋了解到 抑鬱症係一件好嚴重嘅事 人哋覺得抑鬱症就同等於悲傷 但係抑鬱症卻係帶著太多太多嘅悲傷 同埋太多太多嘅哀痛 而一切都係由小事引起 當我開始去了解抑鬱症 開始同一啲曾經患過嘅人傾嘅時候 我發現嗰啲人表現上睇起嚟 有輕微嘅抑鬱 但實際上抑鬱症令佢哋失去咗生活能力 另一邊有批人聽起上嚟 有好嚴重嘅抑鬱 但佢哋卻係兩次病發之間生活得好好 跟著我開始搵出 係乜原因畀令某啲人比另一啲更堅強 係乜嘢機制 令人就算有抑鬱都可以生存落嚟？ 跟著我一個又一個咁同曾經抑鬱嘅人傾 其中一個人形容抑鬱症 係一個慢慢死亡嘅過程 一開頭聽到呢種講法係好事嚟 因為佢提醒咗我 慢慢步入死亡真係可以死亡 呢樣嘢係好嚴肅 抑鬱症係全世界第一大 引致失去活動能力嘅疾病 每日都有人因為抑鬱症而離開世界 其中一個喺我了解抑鬱症嘅時候傾嘅人 係我一個認識多年嘅好友 佢喺大學第一年有精神問題 之後惡化成幾多人驚嘅抑鬱症 佢精神好兩極化 即係之後嘅躁狂抑鬱症 經過多年鋰鹽治療 佢復完得相當唔錯 到最後醫生停咗開鋰鹽俾佢 睇下佢可唔可以唔使藥物都得 跟著佢又再度精神失常 仲惡化成我見過最嚴重嘅抑鬱症 佢坐喺佢父母間屋裏面 手腳好硬，坐喺度唔郁 日日都係咁 幾年之後我問佢呢段經歷時 佢已經係詩人同心理治療師 Maggie Robins 佢話︰「我一直重複唱著 Where Have All The Flowers Gone， 令我個腦剩係得呢首歌。 我唱著呢首歌去掩蓋心入邊把聲， 嗰把聲就係 『你係冇用嘅， 你對世界嚟講可有可無。 你根本唔配活喺呢個世界上。』 呢個時候我開始諗住自殺。」 你有抑鬱嘅時候唔會諗 你戴咗一塊灰色面紗 唔會覺得自己係透過負面情緒去睇嘢 你只會認為一塊 代表快樂嘅面紗被人攞走咗 你覺得宜家先係睇到真實嘅世界 同樣係人格分裂嘅病人 內心覺得有嘢需要驅趕嘅一類病人 比較容易治療 但抑鬱類型嘅病人就難啲 因為病人相信佢哋睇到真實世界 但真實世界卻係講緊大話 我成日聽到呢句說話 「但真實世界卻係講緊大話」 當我同抑鬱嘅人傾計嘅時候 我發現佢哋有好多幻覺 佢哋會話「冇人愛我」 然後你同佢講 「我愛你，你老婆愛你， 你媽咪愛你。」 你可以好快咁應返佢哋大部分人 但係抑鬱症嘅人會話 「無論我哋點樣努力， 我哋最後都會死。」 或者佢哋會話 「兩個人之間唔會有真正嘅溝通。 每個人只會畀自己嘅身體困住。」 你只可以回答 「冇錯，但我覺得我哋宜家應該諗， 我哋早餐食啲乜。」 （笑聲） 好多時佢哋表逹嘅並唔係一種病， 而係佢哋睇嘢嘅角度 而佢哋會覺得好特別嘅嘢會係 我哋大部分人都一早知道嘅問題 呢啲問題唔會好令我哋分心 我幾鐘意一個調查 一班抑鬱症病人同一班冇抑鬱嘅人 需要分別玩電子遊戲一粒鐘 當佢哋玩完 佢哋要回答佢哋覺得喺遊戲裏面 殺咗幾多隻怪獸 抑鬱症嗰班人通常講到 10% 之內誤差嘅數字 至於冇抑鬱症嘅人 佢哋估嘅數字 係佢哋真正殺咗數目嘅 15-20 倍 （笑聲） 好多人會話，當我決定寫我嘅抑鬱症 係一個非常困難嘅決定 佢哋問︰ 「人哋同你傾計嘅時候會唔會唔同？」 我話︰「係， 人哋同我傾計會有唔同。」 佢哋會同我講佢哋抑鬱症嘅經驗 可能係佢哋家姐、細妹 可能係佢哋嘅朋友 宜家唔同啦因為我知道 抑鬱症每個家庭都曾經有過 前幾年我去咗個研討會 喺嗰個為期三日嘅研討會入面 其中一日，係星期五嚟 其中一個參加者將我拉到一旁 然後佢同我講︰ 「我有抑鬱症，呢個病令我覺得尷尬， 但係我一路有食藥。 我剩係想問下你你點樣睇？」 所以我就盡我所能答佢 佢跟住話︰ 「你知嗎？ 我老公永遠唔會明白架。 呢樣嘢對佢完全冇意義。 所以， 呢個係我哋嘅秘密。」 我答 ︰「冇問題。」 跟著喺研討會嘅最後一日 佢丈夫又拉埋我一邊 （笑聲） 佢話 ︰「我老婆 如果知道我有抑鬱症嘅話， 絕對唔會覺得我係一個男人。 我有療程，有食藥。 我想知道你點諗？」 佢哋兩夫妻將佢哋同一款藥 收埋喺同一間睡房嘅唔同地方 （笑聲） 我諗佢哋溝通唔係好好 導致一啲問題出現 （笑聲） 同時我都因為佢哋互相提防而覺得辛苦 抑鬱症令人好攰 佢用咗你好多時間同精力 唔理抑鬱症只會令抑鬱症惡化 然後我開始諗抑鬱症患者康復嘅方法 我會由傳統治療開始 我知道只有少數治療 至可以對患者有幫助 好明顯係某幾種方法 有藥物治療 有一啲心理治療 仲可能有電痙攣療法 但其他方法都係冇用 我發現咗一樣嘢 如果你有腦癌 而每朝倒立廿分鐘會令你感覺好啲 可能真係會畀你感覺好啲啦 但係你嘅腦癌從來都冇消失過 你最終都有可能死於腦癌 但如果你有抑鬱症 每日倒立廿分鐘 會畀你感覺好一啲， 噉就真係有效啦 因為抑鬱症係你認知上出現咗問題 你感覺好啲就代表咗你唔再係抑鬱 所以我開始接受其他唔同嘅治療 然後我收到好多患者寄嚟嘅信 講有咩方法對佢哋奏效 就好似今日噉就有人喺後台 問我藥物方面嘅嘢 一個女士曾經寫過一封我係最鐘意嘅 佢話佢曾經嘗試過治療、藥物 所有嘅嘢都試過曬 最後佢搵到一種方法，想我同大家分享 就係用毛冷整唔同嘅小飾物 （笑聲） 佢仲送咗啲佢整嘅作品 （笑聲） 不過我宜家冇帶著佢哋 我叫佢睇一睇 心理醫學診斷同統計手冊裡面 有關強迫症嘅部分 當我搵其他治療嘅時候 我對佢哋了解深咗 我曾經去過塞內加爾 一個部落嘅驅邪儀式 儀式入面有好多公羊嘅血 我唔喺度描述啦 但幾年後我喺盧旺達參與另一項計畫 我要同人講我喺塞內加爾嘅經歷 佢話︰「嗰度係西非，你知嗎？ 我哋係喺東非， 我哋嘅儀式同佢哋嘅 喺幾方面都有好大分別， 但同時都有一啲相同嘅地方。 我話係呀 佢話佢哋同西方心理健康人員 有唔少麻煩 尤其係嗰啲喺種族屠殺之後嚟嘅人 我問︰「佢哋帶俾你咩麻煩？」 佢話︰「佢哋做啲嘢真係好好， 佢哋不但止冇帶病人曬太陽， 令病人感覺好啲， 佢哋仲冇打鼓或者播音樂， 令病人嘅血活起上嚟。 佢哋冇帶動成個社群， 佢哋冇將抑鬱症 講成係一種入侵性嘅惡靈。 佢哋反而將病人逐個帶入黑房， 由佢哋自己講返 佢哋經歷過痛苦嘅嘢。」 （笑聲） （掌聲） 佢話 ︰「 我哋只好請佢哋離開國家。」 （笑聲） 宜家講下其他另類療法 介紹一下 Frank Russakoff Frank Russakoff 有好嚴重嘅抑鬱症 應該話我係從來未喺 任何一個男人身上見過嘅 佢成日抑鬱 當我見佢嘅時候 佢每個月都要接受電擊治療 治療完之後嘅一個禮拜佢會覺得迷茫 之後第二個禮拜又會好返 跟著又會抑鬱 噉樣嘅話佢又要去接受電擊治療 當我見到佢，佢同我講 「我已經忍受唔到噉樣過日子， 我唔可以再繼續噉樣落去。 假如情況冇好轉，我知道點樣解決佢。」 佢又同我講︰「但係， 我聽過麻省總醫院有個療法叫做 扣帶回切開術， 係一種腦科手術， 我諗我可以試試。」 我記得當時我好開心 因為一個人已經經歷過咁多 慘痛經歷、咁多唔同嘅治療 但佢內心仲抱著一絲嘅樂觀 佢願意再試多次 佢做咗個好成功嘅手術 宜家仲係我朋友 佢有一個好老婆同兩個可愛嘅細路 佢手術之後嘅聖誕節寫咗封信俾我 佢話︰ 「我老豆今年寄咗我兩份禮物， 第一份係 The Sharper Image 牌嘅 可捲動式 CD 架， 但我唔需要佢。 不過我知道佢送嚟係想 慶祝我可以獨立生活、 有自己鐘意嘅工。 另一份禮物係我婆婆嘅相， 我婆婆死於自殺。 當我拆禮物，我就喊咗出嚟， 然後我媽咪過嚟同我講︰ 『你係咪未見過婆婆而喊？』 我答︰『婆婆同我都有同樣嘅病。』 我喊係因為我寫俾你。 我唔係傷心， 而係我個腦太多嘢啦。 我覺得自己會自殺， 但父母同醫生支持我。 我做咗手術，我仲生存，我好感激。 雖然有時感覺唔係活喺一個啱嘅年代， 我哋確實活喺一個啱嘅年代。」 我驚訝抑鬱症竟然 被認為係一種現代、西方、中產嘅嘢 於是我就睇下抑鬱症 喺其他唔同地方係點發生 我最感到興趣嘅係低下階層嘅抑鬱情況 所以我搵出針對窮人嘅抑鬱有乜係做咗 我發現大多數有抑鬱症嘅窮人 都冇接受過治療 抑鬱症係基因易受損嘅結果 呢種基因按理會喺 成個人口裡面平均分布 而發病情況，尤其窮人會相對嚴重 但實情係如果你有一個美好嘅生活 但一直覺得自己好淒慘 同埋問︰「點解我會有咁嘅感覺？ 我應該有抑鬱啦。」 然後你去搵治療 但係如果你有一個好慘嘅人生 而你一直都覺得好慘 你慘嘅感覺同你慘嘅生活呼應 你唔會諗呢個病可以醫得好 換句話講，我哋抑鬱國家 入面嘅貧窮人口 爆發咗一種流行病叫做抑鬱症 但冇人提過佢、冇人會醫過佢 冇人重視過佢 可以話係社會悲劇 所以我搵咗一個學者 佢進行梗一個 關於華盛頓外圍貧民區嘅研究 佢揀咗求診嘅女性做對象 呢啲女性係因為其他病至求診 但後來都發現到有抑鬱 於是班人得到六星期嘅試驗性治療 Lolly 係其中一個參加嘅人 佢第一日入嚟就話佢係七個細路嘅母親 佢以前有做嘢，但佢宜家要放棄份工 「因為我出唔到間屋。 我同細路冇嘢講。 朝早， 我唔可以等住佢哋走， 我只好返上床用被遮住個頭。 三點鐘當小朋友返到屋企， 我覺得時間過得好快。 佢仲話︰ 「我一直有食開 Tylenol， 任何可以畀我瞓耐啲嘅藥物。 我丈夫一直話我又蠢又醜， 我希望痛楚可以停止。」 佢就係噉帶咗入嚟呢個試驗性嘅治療 六個月後我再同佢傾 佢已經喺一間美國海軍嘅托兒所度做 佢離開有暴力傾向嘅丈夫 佢話畀我知 佢啲細路比以前仲開心咗添 佢間新屋入面整咗一間房專門俾男仔 仲有一間房專門俾女仔 「但係夜晚細路都去晒我張床， 我哋一齊做功課同埋其他嘢。 其中一個小朋友話想做牧師， 另一個想做消防員。 有個女話想做律師。 佢哋唔似以前噉喊，同埋冇再打交。 我宜家需要嘅就只係我小朋友。 事情一直喺度改變梗， 我著衫、我對事物嘅感覺， 仲有我平時嘅態度都有唔同。 我可以行出門口而唔覺得驚。 我唔覺得以前唔好嘅感覺會返返嚟。 如果唔係 Miranda 醫生， 我可能仲要匿喺屋企用被襟著個頭。 如果我仲活著嘅話， 我會問上帝派一隻天使嚟， 令佢可以聽到我嘅禱告。」 佢嘅經驗令我非常感動 我決定將佢嘅經歷寫落嚟 唔只寫入我喺寫梗嘅一本書 仲會寫喺專欄裡面 同埋紐約時代雜誌邀請我 寫關於窮人嘅抑鬱症 我就寫咗我遇過真實嘅故事 但編輯打嚟話︰ 「我哋登唔到噉樣嘅文章。」 我話點解唔得？ 佢話個故事太牽強啦 「呢啲人係社會嘅最底層， 佢哋接受咗幾個月治療之後， 就可以去摩根史坦利返工？ 簡直難以置信。」 佢話︰「我從來未聽過噉樣嘅嘢。」 我話你冇聽過就代表咗 呢單係一單「新」聞 （笑聲） （掌聲） 我仲話呢個係一間新聞雜誌社嚟架 噉傾咗一輪之後 佢哋同意刊登我嘅文章 但我諗好多佢哋講嘅嘢都係好怪 同埋有偏見 佢哋覺得如果我哋去醫班窮人 就係剝削梗佢哋 原因係我哋會改變佢哋 呢啲虛偽嘅道德情操似乎無處不在 佢哋覺得抑鬱症嘅治療 藥物以至其他嘢 都係人工合成嘅、唔係自然嘅 而我覺得佢哋係非常之誤導 人隻牙脫落係正常不過嘅事 但唔會因為噉有人反對用牙膏 至少我圈子裏面嘅人冇 然後有人會話 抑鬱症唔係每個人都一定會經歷嘅嘢？ 我哋唔係進化到有抑鬱症架咩？ 抑鬱症唔通唔係我哋性格嘅一部分？ 噉我就會話，情緒係可以改嘅 能夠有傷痛、恐懼、快樂、舒適 以及其他唔同嘅情緒 其實係非常珍貴嘅 抑鬱症係由於情緒系統崩潰 係壞嘅轉變 有啲人走嚟同我講︰ 「如果我再撐多年， 我應該會走出抑鬱症。」 我一直同佢哋講︰ 「你可以走得返出嚟， 但你永遠唔會再係年輕。 人生短暫， 但你成年都喺度講想放棄。 諗下啦。」 英文入面關於抑鬱嘅字真係好少 其他語言都係噉 我哋用同一個字︰depression 去形容一個細路 喺佢生日嗰日遇到落雨時嘅感覺 同一個字會形容一個人自殺前嘅心情 有啲人同我講︰ 「抑鬱係唔係平時傷心嘅延續？」 我話︰「可以係延續嘅， 抑鬱係有傷心嘅延續。」 打個比喻 你間屋出面道圍欄有一個好細嘅鏽跡 你可以磨佢然後再上漆 但如果你唔理間屋一百年 成個欄就會生鏽到剩返一堆橙色嘅鏽屑 就係開頭小小嘅生鏽我哋要去解決 所以宜家啲人話 「你食咗開心丸， 你會開心嗎？」 對於我嚟講冇 我唔會因為食晏而覺得傷心 我唔會因為我嗰電話答錄機而傷心 我唔會因為沖涼而傷心 我諗我感受到更多 因為我唔會冇嘢走去傷心 我可以因為工作上嘅失望而傷心 或者因為轉壞嘅關係，又或者全球暖化 呢啲嘢都係我宜家傷心嘅 然後我同自己講，噉又點？ 有更好生活嘅人，甚至有更嚴重抑鬱 係點樣走出嚟架呢？ 對抗逆境個心理機制又係點架呢？ 我慢慢總結出否定過往有抑鬱嘅人 話自己好耐以前曾經抑鬱 但唔想諗返轉頭，唔再面對佢 只係想過好嘅生活 非常諷刺地 呢啲人卻係畀佢哋擁有嘅嘢控制咗 唔正視抑鬱症只會令得情況更加嚴重 當你避佢，佢反而惡化 表現比較好嘅人反而會 接受佢哋有抑鬱症 肯面對抑鬱嘅人就會更堅強 所以 Frank Russakoff 同我講︰ 「如果我可以再嚟一次， 我唔會揀呢條路， 我反而會揀一個唔尋常嘅方式。 我好感激我經歷過嘅嘢。 我好開心我留過院四十次。 我留院學識咗乜係愛。 我同父母、醫生嘅關係 係以後都係最珍惜嘅。」 而 Maggie Robbins 話︰ 「我以前喺一個愛滋病嘅診所做義工。 我工作嘅時候，我會唔停咁講嘢。 我對著嘅人冇乜反應， 所以我就覺得佢哋唔係好友善。」 （笑聲） 「但我之後發覺， 佢哋除咗頭五分鐘嘅傾計之外， 就唔想做其他嘢。 好似我冇愛滋病、唔使死， 但又可以接受到嗰啲人一樣， 我哋嘅需求正正係我哋最大嘅本錢。 我學識點樣放開我想要嘅嘢。」 重視抑鬱症唔擔保抑鬱症唔會復發 但會令復發嘅心理準備 同復發本身都更容易去接受 個意義唔係在於去搵抑鬱症嘅意義 或者覺得自己嘅抑鬱症好有意義 而係當抑鬱症再嚟嘅時候 雖然好似好弊 但我會從中學到嘢 由以前嘅抑鬱學到情緒可以有幾大 而又點樣可以比事實更加真實 經歷過之後，令我情緒正面嘅時候 我識得更加集中同投入咁感受正面情緒 抑鬱症嘅相反唔係快樂，係活力 而這些日子我的生命充滿活力, 就算傷心嘅時候都係 我腦入面感受到嗰場葬禮 我同一個巨人坐喺世界嘅邊緣 我發現自己內心嘅一啲嘢 以前我要呼喚內心 但直到廿年前嘅一日 地獄好似派咗使者嚟 之後我明白到所有嘢 我唔使再呼喚自己 當我唔鐘意抑鬱、唔想再抑鬱嘅時候 我搵到一個愛上抑鬱症嘅方法 我愛佢係因為佢令我去尋同埋堅持快樂 我愛佢因為我決定每日… 有時因為玩 有時因為喺嗰刻特登唱反調 去擁抱生存嘅理由 呢樣嘢可喜可賀，亦係一份榮譽 多謝 （掌聲）

stephen_cave_the_4_stories_we_tell_ourselves_about_death

我想問一問︰ 在場有邊個仲記得自己第一次意識到 自己係要面對死亡？ 我記得當時我係個細路仔 而祖父啱啱過咗身 我記得幾日後嘅夜晚我攤喺床上 想了解到底發生咗咩事 祖父「死」到底係乜意思？ 佢去咗邊度？ 嗰刻我覺得死亡就好似 個世界有個窿打開、吞咗佢落去 但同時我又諗到一個非常可怕嘅問題 既然祖父會死，我係唔係都會死？ 嗰個窿會唔會都打開吞咗我架？ 會唔會趁我瞓著喺床下底 打開吞咗我？ 其實到某個歲數 所有細路仔都會察覺到死亡 當然，佢哋發現嘅方式可能唔一樣 但通常都係有幾個階段嘅 我哋對死亡嘅認識隨著年齡增長 假如你去返隱藏咗嘅記憶 你可能會諗返起原來祖父過身時 自己都曾經諗過「我都會死﹗」 仲有就係覺得個窿喺度等緊自己 呢一種童年經歷其實同 我哋人類身體發展好有關係 當你發育嘅時候，會去到一個位 你對自己同時間嘅觸覺 都發展得好成熟 足夠令你意識到 你只係一個同樣會面對死亡嘅生物 所以喺人類進化過程裏面 有啲人對自我同時間嘅意識 都發展得好成熟 足以令佢哋第一個去意識到 「我原來會死嘅！」 或者，呢個就係對人類嘅詛咒 亦係我哋聰明所付出嘅代價 我哋生存，必須要知道 惡夢可能終會成真 終有一天，我哋所有計劃、希望、夢想 同自我嘅世界都會完結 而我哋各自都活喺自己嘅陰影裏面 呢樣嘢係好可怕、好恐佈 所以我哋就搵方法擺脫佢 由於我當時五歲，我就問媽咪 當我問，人死嘅時候會點樣 當時我身邊嘅成年人 都用典型嘅英文語氣回答 即係混雜尷尬 同半虔誠嘅基督徒口吻 我成日聽到嘅說話 就係祖父喺「個天度望著我哋」 如果我離世嘅話…呢個當然唔會發生啦 但萬一嘅話，我都一樣會上去 咁樣講，令到死亡聽上去 就好似一部「現實存在」嘅升降機 但呢種講法好似唔太合理 我嗰時收睇緊一個兒童嘅新聞節目 嗰陣係太空探索嘅年代 成日有火箭升空 升到上太空 但冇一個太空人返嚟之後 提過佢哋見到祖父 或者其他過咗身嘅人 當時我有啲驚 但所謂「死後坐升降機」見祖父嘅講法 聽起上嚟，比趁我瞓著時 個窿會吞咗我嘅講法好好多 所以就算唔太合理，我都信咗先 而呢個由細個開始已經有嘅諗法 伴隨咗我好耐 亦都形成咗心理學家叫嘅「偏謬」 「偏謬」令我哋成日誤解同做錯啲嘢 令我哋誤算、錯判、扭曲事實 或者只睇到我哋想睇嘅嘢 而我所講嘅「偏謬」 係會推翻人對死亡嘅睇法 令佢哋相信死亡係假嘅 相反，佢哋可以永生 就算同佢哋講「升降機」嘅嘢 佢哋都會信 我哋可以見到 呢個有關永生嘅說法係最大嘅偏謬 亦都喺 400 幾個實證研究裏面証明咗 呢啲研究好高明，但其實又好簡單 就係將一批各方面都相似嘅人分成兩組 剩係同其中一組講佢哋會死 然後比較佢哋嘅行為 你就可以觀察到句說話 點樣喺人注意死亡嘅時候 影響佢哋嘅行為 每次結果都一樣 留意到生死嘅人更加願意 去相信得到永生嘅故事 呢度有一個例子： 最近一項研究以不可知論者做對象 即係冇宗教信仰嘅人做對象 佢哋分成兩組，一組要諗下死亡 另一組要諗下寂獨 然後佢哋會再回答佢哋嘅信仰 諗自己死亡嘅一組 佢哋信主耶穌嘅傾向比之前多一倍 係高一倍 即使之前佢哋同樣冇信神 但只要將死亡嘅恐懼擺喺跟前 佢哋就投向耶穌 証明咗只要令人諗返死亡 無論理據係點，都能夠令佢哋相信 唔只係對宗教湊效 對任何信念都一樣湊效 只要啲人聽到有永生就得架啦 無論係變得出名、有細路仔 抑或係寄託喺更加大嘅民族主義度 啲人都會肯制 呢樣就係改變咗 人類歷史進程嘅「偏謬」 呢 400 幾個研究 針對偏謬所提出嘅理論 叫做「恐懼管理理論」 原理好簡單 我哋想我哋嘅世界觀 幫到我哋控制死亡嘅恐懼 世界觀當中有關永生嘅故事 有成千上萬個咁多 但我認為喺咁多故事之中 嚟嚟去去都只有四種基本路數 佢哋四個都喺歷史裡面一直重覆 只係每個時代為咗配合當時嘅語言 而改咗少少嘢 我簡單咁介紹下呢四個故事路數 我會令你明白呢啲故事路數 喺各個文化或世代裡面 點樣用當時嘅用語重新演繹 好，第一類故事係最簡單嘅 我哋都想避開死亡 而為咗令我哋喺呢個世界得到永生 就有咗第一個同最簡單嘅永生故事 初初聽起上嚟係覺得冇乜可能嘅 但其實，歷史裏面幾乎每一個人類文化 都有一啲關於長生不老藥 或不老之泉之類 可以令我哋永生嘅傳說或神話 古埃及有呢類傳說 古巴比倫有、古印度都有 環顧成個歐洲歷史 煉金術士裏面都搵到咁嘅嘢 當然，今時今日我哋仍然會相信 只係宜家我哋用科學去講呢個故事啫 百幾年前，人類發現咗荷爾蒙 然後人就希望荷爾蒙療程 能夠阻止衰老、治療疾病 咁宜家，我哋將希望轉移到 幹細胞、基因工程同納米科技 科學之所以講到可以對抗死亡 只係魔法藥水故事加插多一章而已 呢啲魔法藥水故事 其實同人類文明一樣咁耐 咁如果我哋將注碼 都押喺搵長生不老藥度 係咪好危險？係 當我哋睇返歷史 以前搵長生不老藥嘅人 佢哋有嘅共通點就係 佢哋都已經唔喺呢個世界 所以啲人作過第二個故事 就係第二類永生故事所講嘅「復活」 當中嘅概念就係話 我係一個軀殼、動物 我都會死亡 但係我可以復活 換句話講，我都可以同耶穌一樣復活 耶穌死咗，喺墓嗰度過咗三天 然後佢復活重生 而我哋所有人都可以復活嘅諗法 係源於傳統嘅信念 唔只係基督教先有 就連猶太教同回教都有 但我哋太想相信呢啲故事啦 以至我哋會為個故事重新演譯過 令佢更加適合呢個科學年代 例如人體冷凍技術概念 就係當你死嗰時，你可以急凍自己 然後當科技先進到某個位 你可以解凍、修復、甦醒，然後復活 一啲人相信一位全能嘅上帝會復活佢哋 其他人相信一位好勁嘅科學家 會令佢哋復活 但對其他人嚟講 成個由墓裏面復活嘅概念 其實就好似一齣喪屍片一樣 如果要確保永生嘅話 肉體實在太污衊、太唔可靠啦 所以佢哋將希望擺喺第三個故事度 一個比較靈性嘅故事度 就係話我哋可以脫離肉體 化成靈魂咁生活 宜家，大部份人都相信 佢哋自己係有靈魂 而呢個觀念亦都係 好多宗教嘅核心價值 「靈魂」嗰概念無論去到家下 有幾傳統都好 仍是極之為人接受 無論點樣，我哋再一次 因為時代唔同嘅關係，重新演譯佢 例如你可以透過 將你嘅心思、你嘅心靈 你自己成個人都上載去電腦 咁樣，你嘅靈魂就可以脫離身體 然後以化身存活於空間裏面 不過當然會人懷疑咁話 假如我哋睇下科學嘅證據 尤其係神經科學嘅數據 佢哋都指出 你嘅心思、心靈同你自己 其實好大程度依賴 你身體嘅一個部分，就係你個腦 而呢班懷疑嘅人 會喺第四種故事裏邊搵到慰藉 嗰樣嘢就係「傳承」 就係用你留喺世界嘅迴響 延續你嘅生命 就好似希臘戰士阿基里斯 喺特洛伊中壯烈犠牲 贏得千秋萬世嘅名聲，用名聲延續後世 人類對名氣嘅追求同以前一樣咁強 我哋尤其喺數碼年代 更加容易得到名氣 你唔需要成為阿基里斯一樣咁嘅戰士 國王或者英雄 你只需要連接到互聯網 同有一隻攪笑嘅貓就得啦 （笑聲） 但有啲人鐘意遺傳一啲更加實在嘅嘢 亦即係生物嘅遺物，例如細路仔咁 或者佢哋希望 寄託喺更加大嘅事物上面去繼續生存 例如國家、家庭、種族 或者佢哋嘅基因 但又係啦，總會有人質疑 「傳承」實際上算唔算得上係永生 舉個例 伍迪 ‧ 艾倫講過︰ 「我唔想喺其他國民嘅心裏面住， 我住喺自己嘅屋就好啦。」 以上就係四種永生嘅故事 你哋都明白到呢四種故事喺每一代 總會有少少嘅改動去切合唔同年代 正正因為佢哋喺唔同信念系統裏面 改少少嘢而重新演譯 我認為 我哋應該對任何一個故事版本 都抱有懷疑 有啲人相信全能嘅上帝會復活佢哋 而另一啲人就相信犀利嘅科學家會 呢樣嘢話畀我哋聽呢兩班人 都冇按理據嘅可信性 去揀佢哋要信嘅嘢 相反，我哋信呢啲故事 只係因為我哋一開始有偏謬，所以至信 我哋之所以有偏謬 係因為我哋太驚死亡啦 所以問題係 我哋係否命中注定 要活喺恐懼同否定之中？ 定係我哋可以擺脫呢種偏謬？ 希臘哲學家 Epicurus 認為 我哋可以擺脫偏謬 佢指出對死亡嘅恐懼係自然嘅 但唔係理性 佢話：「死亡對我哋根本冇嘢， 因為當我哋仲在世時，死亡唔存在。 而當死亡來臨時，我哋已經唔存在。」 呢句話經常被引用 但要真正理解同做到呢句話係好難嘅 因為好難想像到 人離開世界時嘅情況 所以二千年後 另一位哲學家 路德維希 ‧ 維特根斯坦 咁樣演繹： 「死亡唔係生命裏嘅一環， 我哋生存並唔係為咗經歷死亡。」 佢又話：「從呢個角度諗， 生命並冇盡頭。」 所以，我細個時驚黑洞會食咗我 係好正常嘅，只係唔理性啫 因為冇一個人係為咗 俾黑洞吞食而生存 要克服呢個偏謬並唔容易 因為死亡嘅恐懼深深埋喺我哋心入邊 但當我哋知道恐懼本身係非理性 當我哋拆穿呢啲故事 點樣靜雞雞咁誤導我哋時 咁我哋至少可以 將佢哋對我哋人生嘅影響減到最低 我發覺將生命睇成一本書係好有幫助 一本書前後都有封面 而我哋嘅生命就係由出生同死亡包著 就算一本書受制於底同面 佢裏面都可以印有遙遠國度嘅風景 異國風情嘅相、難忘嘅旅程 就算一本書受制於佢嘅開始同結束 裡面嘅角色睇嘢並唔會有界限 佢哋剩係會知道佢哋出現過嘅時空 正因為咁 書裡邊嘅角色都唔會怕 嚟到書嘅最後一頁 海滋客唔會怕你讀完《金銀島》 所以我哋都應該好似啲故事人物一樣 想像一下你自己生命嘅嗰本書 佢嘅封面、開頭、收尾、出生同死亡 你只知道書中間嘅內容 構成你生命嘅中間內容 你根本冇理由需要因為 書以外嘅嘢而驚 包括你出世之前，抑或你死咗之後 你亦都毋須擔心書有幾厚 擔心佢係漫畫定係史詩 你只需要問自己有冇 為你本書編寫好嘅故事 多謝 （掌聲）

peter_doolittle_how_your_working_memory_makes_sense_of_the_world

琴日，我喺街度 喺一幢樓前面 我喺行人路行 仲有幾個人同我一齊行 大家冇傾偈，大家都係向前行 喺我前面嘅人行慢咗 我睇住佢，佢減慢，跟住就停咗落嚟 由於件事發生得唔算太突然 所以個腦有轉彎嘅提示，我就兜過咗佢 一邊走，我一邊睇佢做梗乜嘢 佢就喺度發梗短訊 佢唔能夠一邊打字一邊行路 宜家等我哋 由工作記憶嘅角度 或者從多作業角度，睇剛才呢件事 我哋今日講工作記憶 工作記憶就係我哋每日嘅主動意識 你宜家就係用梗工作記憶 我哋唔會熄到佢 如果你真係要熄咗佢，你就會昏迷 （笑聲） 所以呢，你哋宜家都冇熄咗佢 工作記憶有四個基本元素 佢可以儲存上一秒嘅經歷 同埋少少知識 佢又可以令我哋搵返我哋好耐嘅記憶 提取我哋想要嘅長期記憶 再按我哋當時嘅目的加以組合、處理 所謂當時嘅目的唔係話 我想成為總統或世界最勁嘅滑浪手 而係比較日常，就好似我要嗰塊餅 或者我要諗方法入去酒店房間 工作記憶嘅容量 指我哋善用我哋已知嘅嘢 用佢哋嚟完成啲嘢 嚟滿足我哋當時嘅目的 工作記憶容量由來已久 帶畀人類好多好處 工作記憶容量大嘅人一般都擅長講故仔 而且無論測驗對佢哋有幾重要都好 佢哋都考得好好 佢哋嘅寫作能力都好高 推理水平都好高 咁宜家，我哋就嚟玩一個 工作記憶容量嘅遊戲 我會叫你哋做一啲任務 你哋就要用你哋嘅工作記憶 你哋準備好未？ 我會講五個字，你哋要記著佢 唔要寫落嚟，只可以用腦記住 五個字 你哋記住嘅同時，要答我三個問題 我想睇下你哋嘅記憶係點 好，呢五個字係： 樹 公路 鏡 土星 電極 冇問題呀嗎？ 好！宜家我要請你哋 話畀我聽 23 乘 8 係幾多 大聲講出嚟 （講者模彷口結）（笑聲） 口結係完全正常嘅（笑聲） 好。宜家我要你哋伸出左手 你哋要數一至十 如果你唔知嘅話，呢個係一個神經測試 好，宜家你哋要背英文最後五個字母 由尾背返起 由 Z 開始 （笑聲） 好。宜家有幾多人 仲記得我頭先講嗰五個字？ 好。通常唔到一半嘅人仲記得 冇錯，呢個好正常。因人而異 有啲人可以記到五個 有啲人可以記到十個 有啲人剩係記到兩三個 我哋知道，工作記憶 對大腦嘅運作好重要，係嗎？ 喺 TED 呢度尤其重要 因為你會聽到好多嘅諗法 宜家我哋嘅問題係 時間向我哋衝埋嚟 時間轉瞬即逝 我哋要把握每一殺那 用豆咁細嘅工作記憶 喺每一秒裏面搵到意思 唔好誤會，工作記憶其實好犀利嘅 工作記憶令我哋可以 一路向前嗰陣 一路了解自己當時嘅感受 令我哋明白周圍嘅嘢 佢雖然有限制 但工作記憶可以令我哋同人溝通 令我哋可以同人傾偈 令我知道我哋講梗啲乜嘢 要講啲乜嘢 同埋點樣令個討論更加好 工作記憶令我哋解決問題 識得批判思考 喺會議途中 我哋可以分析個報告好唔好 諗下自己鍾唔鍾意個報告 跟住問問題 呢啲嘢都係由工作記憶完成 佢畀我哋可以去到鋪頭買嘢 買牛奶、蛋同乳酪 更重要去買紅牛飲品同豬肉 （笑聲） 佢令我哋確定買咗要買啲嘢 工作記憶有佢嘅局限 呢樣亦都係佢嘅核心問題 容量、儲存時間、焦點都有限 我哋一般可以記到四樣嘢 係嗎？以前話係七樣 但功能性磁力共振影像指出，係四件 所以之前誇大咗 我哋一般可以記著四樣嘢大概十至廿秒 除非我哋開始落手做呢四樣 除非個腦處理佢哋 我哋將佢哋應用出嚟 除非我哋同人講嗰四樣嘢 我哋睇工作記憶 我哋必須認清佢容量係有限 所以佢對我哋會有好多影響 你有冇試過由一個房行到另一間 但你唔記得咗點解要行過嚟？ 你知道點做，係咪？ 就係返去原本間房！ （笑聲） 你有冇曾經唔記得鎖匙喺邊？ 你有冇唔記得架車喺邊？ 有冇唔記得咗細路？ 你有冇曾經同一班人傾偈 但發現左邊另一班人傾嘅嘢更加吸引？ （笑聲） 唔，你喺度點頭，你喺度笑 但你係唔留心嘅 直到聽到我最尾個字高音 然後你知道人哋問梗你一個問題 （笑聲） 而你真係希望答案係「否」 因為「否」正係你想講嘅嘢 上述講嘅都係關於工作記憶 以及我哋可以做同唔可以做嘅嘢 但我哋必須認清工作記憶嘅容量係有限 所以我哋要識得運用工作記憶 我哋可以用一啲方法 我會喺度講少少呢啲方法 呢啲方法真係幾重要 因為你嚟緊幾日會收到好多資訊 首先，我哋個腦每日每一秒 都要不斷即時咁處理 我哋嘅生存、我哋嘅生活 我哋要即時知道眼前發生梗嘅事 而唔係十分鐘之後至知 亦唔係一個禮拜之後至知 我哋即時要諗嘅包括︰我同意佢嗎？ 少咗啲咩？我想知道啲咩？ 我同意呢啲假設嗎？ 可以知道套用到生活？ 明白目前發生嘅事 我哋就可以有經驗，之後再用得返 我哋亦都需要重複練習 我哋同人討論啲事 我哋要將佢哋記錄低 返屋企之後，攞出筆記，思考筆記 同埋要定時練習 「練習」因為某啲原因令人覺得係負面 但佢其實係好正面 下一步，我哋就要諗得仔細同好清晰 好多時，我哋都覺得要 將新知識連到去已有嘅知識 我哋就想倒轉 用新知識解釋現有嘅嘢 令新知識同舊知識更有意思咁走埋一齊 我哋都會用圖像 因為人類天生對影像敏感 我哋可以善用呢個特點 用圖像去諗嘢 用圖畫記低事情 如果你睇梗一本書，就要連埋啲嘢 就好似之前我讀《大亨小傳》一樣 我喺腦裏面構想主角個樣 咁我就有咗自己對主角容貌嘅概念 最後一樣係組織同支援 人類係會對事物附加意思 人類就係咁 我哋會喺每件事裏邊搵意思 事情嘅組織幫到我哋搵意思 所以我哋要組織 令事情易於明白 如果我哋要向人講解知識同經驗 我哋先要有組織能力 最後係支援 我哋都係由初學者開始 我哋做嘅每一件事都係朝著複雜進發 因為我要知道事情會愈嚟愈難 所以我哋要加多啲支援 支援可以係向問人問題 例如畀佢哋一張紙 上面有組織圖表或者提示嘅圖片 我哋要支援 最後，我想帶出一個重點 喺工作記憶裏面 我哋個腦處理嘅嘢，就係我哋要學嘅嘢 假如我哋個腦冇處理過生活大小事情 我哋就從來都冇生存過 好好過你嘅生活。多謝 （掌聲）

jane_mcgonigal_massively_multi_player_thumb_wrestling

今日我要教你哋 點去玩我最鍾意嘅遊戲︰ 大型多人手指公摔角 呢個係世界上我知道嘅唯一一個 可以令到你哋，即係玩家 喺 60 秒以內體驗到十種正面情緒 呢個係真嘅 所以如果你今日 同我一齊玩呢個遊戲 用僅僅一分鐘時間 你就會體會到快樂、放鬆、愛、驚喜 自豪、好奇、刺激、美妙同驚奇 滿足同創意 就係短短嘅一分鐘之內 聽落唔錯，係咪？ 你哋都想玩嘅 為咗教你哋點玩 我需要幾個人 自願快啲上台做一個小小嘅實際演示 當佢哋上嚟嘅同時，我想話畀你哋知 呢個遊戲係十年前 由奧地利一個叫 Monochrom 嘅藝術家團體發明 所以多謝你 Monochrom 好啦，咁好多人其實都熟悉 傳統嘅二人手指公摔角 Sunni，等我哋幫大家溫習一下 一，二，三，四 我發起拇指戰爭，跟住我哋開始摔角 咁當然 Sunni 擊敗我啦，因為佢最勁 玩大型多人拇指摔角 要注意嘅第一件事係 我哋係遊戲世代 現時全球有十億個玩家 所以我哋唔止需要挑戰 咁我哋需要嘅第一樣野嘢 就係更多手指公 所以，Eric，過來 我哋可以將三隻手指公擺埋一齊 Peter 都可以加入來 我哋甚至可以四個手指公一齊 而贏嘅方法 就係你係第一個壓住是旦一個嘅手指 呢個非常重要 你唔可以等到其他人都打晒，先至襲擊 你唔可以咁贏 啊，邊個壓住手指？Eric 係你 所以 Eric 頭先就贏咗 佢係第一個壓住我手指公嘅人 好啦，呢個係第一條規則 咁我哋可以睇到 3 或者 4 係通常一局嘅人數 但如果你雄心壯志 你唔使壓抑住自己 我哋真係可以嘗試下 你睇呢度 唯一另一條你需要記得嘅規則係 遊戲世代啊嘛，我哋鍾意挑戰 咁啱我注意到大家未有用到兩隻手指公 我覺得我哋可以加埋佢哋入嚟 所以如果我哋得四個人 我哋可以咁樣玩 而我哋就可以試下 同時用兩隻手指公摔角 非常好 呢家呢，如果我哋係房裡面有更加多人 與其形成一個剩係得四個人玩 我哋可以捉埋其他人隻手 呢個就係我哋宜家要做嘅嘢 我哋要試下將所有房裏面嘅指隻公 我唔知有幾多，大概有 1,500 隻 全部連埋一齊 而且我哋要連接兩層 如果你喺側邊，你要 向下伸手或者向上伸手 好啦（笑聲） 係我哋開始之前… 宜家氣氛唔錯，你哋都好興奮 我哋開始之前，我要頭先張投影片 因為當你玩呢個遊戲、玩得唔錯嘅時候 我想話畀你哋知，仲有一個高級玩法 呢個其實係入門等級 但其實仲有高級玩法 呢個係死星結構玩法 有冇星球大戰嘅影迷？ 呢個叫「梅比斯環」 有冇研究科學嘅人？你哋一定明 呢個喺最難嘅一關，叫「極端」 不過我哋做簡單嘅先 我會畀 30 秒你哋 將所有手指公都連埋一齊 連起上下兩層 你哋行去嗰邊 30 秒連成一個網 企起身！企起身會容易啲 所有人起身！起身！起身！ 企起身，各位 好 唔好開始住 如果你有多出嚟嘅手指公 咁就向周圍揈下 確保所有手指公都連埋 我哋最後再檢查一次 如果你有多出嘅手指公就周圍郁下 捉住手指公！ 去你後面，非常好 仲有冇其他手指公？ 好，我數三下，你哋就開始 記得你手指公嘅位置。捉，捉，捉住！ 得未？一，二，三，開始！ （笑聲） 你贏咗？你捉到？你捉到？非常好！ （掌聲） 好好啊。多謝晒。多謝你哋 好啦 當你好開心咁享受緊你 第一次大型多人手指公摔角 我哋好咁諗返下剛才嘅感受 第一個係好奇心 當我話「大型多人手指公摔角」 你哋就諗，佢究竟講緊咩呀 所以我引起咗小小好奇心 創意：你哋需要創意去 將所有手指公連埋一齊 我要周圍揾或者向上揾 所以你哋用咗創意。非常好 仲有驚喜呢？ 當你嘗試兩邊手指公同時摔角 嗰一刻嘅感覺其實喺好意外 你哋可以聽到 房入面嘅聲音都提高咗 我哋有刺激。當你開始摔角時 可能一邊你就嚟贏，但對手都好似就嚟贏 所以你可以一直感受到刺激 因為坐得耐，企起身可以令你放鬆 手腳都揈下揈下 我哋有快樂，你哋一直喺度笑 睇你哋嘅表情，呢度充滿住快樂 我哋有投入 我冇見到有人喺摔角時候 發短信或者睇郵件 所以你哋完全投入呢個遊戲 最重要嘅三個情感︰美妙同驚奇 我哋呢度所有人連埋一齊一分鐘 你哋上一次喺 TED 裏面 同所有人連埋一齊係幾時？ 呢個其實係非常美妙同美好 講到連繫其他人 你哋都知我鍾意後葉荷爾蒙 葉荷爾蒙令你覺得你 同呢度每個人都喺埋一齊 最快令人產生後葉荷爾蒙嘅辦法 就係捉住另一個人嘅手 6 秒以上 你哋大家都捉住大家嘅手 遠遠超過 6 秒 所以我哋都喺生理上準備好 去接受每一個人。呢個非常好 最後係自豪 幾多人好似我咁。唔好怕羞 邊個兩隻手指公都輸咗？ 呢個遊戲就係唔啱你 但無所謂。因為你今日學咗新技能 你從乜都唔知，唔知遊戲點玩 到你宜家知道點玩 你仲可以教埋人哋玩 所以恭喜你 幾多人贏咗一隻手指公？ 好。我有好消息要話畀你知 根據大型多人手指公摔角官方指引 贏咗意味你已經係大師級 因為仲有好多人 都未知點玩呢個遊戲 我哋要加快呢個遊戲嘅推廣 要比象棋仲傳得更廣 所以恭喜晒，大師嘅你哋 只要贏咗一隻手指公，你就係大師啦 有無人兩隻都贏？ 哇。好！ 準備更新你 Twitter 或者 Facebook 狀態 根據指引 你哋喺傳奇級大師，所以恭喜你哋！ 如果你哋以後仲想玩 我畀個提示你 成為傳奇級大師嘅最好辦法 就係你兩邊都同時進行比賽 先玩簡單嘅一邊 佢哋唔認真玩，或者佢哋睇起嚟渣 專注嗰隻 跟住用另一邊手臂 做超誇張嘅動作 當你贏，就即刻停低 每一個人都反應唔切，你就趁機贏佢哋 呢個就係你點樣成為 遊戲嘅傳奇級大師 多謝你哋畀我教你哋 我最鍾意嘅遊戲 （歡呼聲、掌聲） 多謝 （掌聲）

stefan_larsson_what_doctors_can_learn_from_each_other

五年前，我放咗一年假 之後我返去我以前讀過嘅醫學院 十七年嚟，自從我做咗顧問之後 我第一次見到病人同著住白袍 嗰個月裡面，有兩樣令到我好驚訝 第一樣，嚟嚟去去都只係講同一樣嘢 唔係醫院預算，就係開源節流 第二樣，真係令我非常煩 就喺之前識得嘅幾個同事 以前讀醫學院嘅同學 佢哋都好醒目 好有鬥志、有承擔、滿腔熱血 但係，佢哋好多都睇穿人性嘅羞惡 已經無曬擔戴 又或者已經對醫院管理置之不理 所以呢，當醫院講緊節流 我就問自己 我哋係唔係忘記咗病人呢？ 在座各位你哋嘅國家，同我嘅國家 都要處理醫療嘅開支問題 呢樣係佔咗國家預算嘅一大筆 好多唔同嘅改革 都想限制醫療嘅開支增長 有啲國家，病人做手術要排好耐 有啲國家，新藥唔可以報銷 所以新藥病人用唔到 有啲國家，醫生同護士某程度上 係政府落手嘅對象 畢竟，醫療開支係由醫生同護士做決定 你揀好貴嘅實驗測試 你選擇幫又老又殘嘅病人做手術 就係咁，政府想限制醫生 從而削減開支 到最後，有啲醫生就話 佢哋就算覺得有啲決定對病人有益 佢哋都落實唔到 所以，都好難怪我有啲舊同事咁沮喪 喺 BCG，我哋討論到呢個問題 我哋問自己 咁樣做醫療管理係行唔通？ 所以我哋退後一步諗︰ 我哋想達到咩目標？ 我哋希望喺醫療系統裡面 用有限或負擔得起嘅預算 最終可以改善病人健康 我哋叫呢個做 以成本效益為本嘅醫療 我身後嘅屏幕，大家可以見到何謂價值 既可以幫到病人 我哋開支又可以控制喺合埋水平 2006 年一本書描述得好好 書嘅作者係 Michael Porter 同 Elizabeth Teisberg 呢張相，你見我岳父同佢身邊三個女 當時我哋喺 BCG 開始做研究 我哋決定唔好太介意使費幾多 反而要注重研究質量 研究裏面，有一樣嘢令我哋讚嘆嘅 係我哋見到分別 你比較一個國家嘅醫院 你會發現有啲醫院做得好好 但其他好多醫院就水皮 分別非常之大 Erik 我嘅岳父 佢有前列腺癌 佢需要做手術 佢宜家住喺歐洲，佢可以選擇去德國 德國有出名嘅醫療系統 如果佢選擇去嗰度 住一間中等水平嘅醫院 佢手術後大小失禁嘅機會係 50% 如果真係咁嘅話，佢就又要再著過尿片 你掟個銀仔，50% 風險都幾多 但係，如果佢決定去漢堡 一間叫 Martini-Klinik 嘅診所 風險就會降到 5% 一係你就 50% 風險 一係就 5% 風險 差別好大，兩者相差十倍 只有當我哋去睇好多醫院 睇唔同嘅病 我哋至知道有咁大嘅分別 但事前你同我都唔知道。我哋冇數據 好多時，數據根本唔存在 從來冇人知兩間醫院有分別 所以去醫院就好似買六合彩咁 宜家，已經唔使再估估下 我哋有希望 七十年代尾，有一班瑞典整形外科醫生 佢哋每年都開會 討論佢哋臀部手術過程中 用嘅唔同方法步驟 投影片左邊，你可以見到 唔同嘅金屬件、人造臀部 應用喺病人身上 佢哋都知道，佢哋各自有一套手術方法 個個都話佢嘅技術係最優秀 但冇一個知道佢哋自己嗰個係最好 所以佢哋就話︰「我哋要評估質素， 咁樣先知邊個最好，學最好嗰個。」 跟住，佢哋用咗兩年時間拗，譬如 臀部手術嘅質量點樣定義？ 「我哋評估呢個。」 「唔係，我哋評估嗰個。」 最後佢哋至達成共識 有咗共識之後 佢哋就開始評估，開始交換數據 好快，佢哋就發現 如果先將膠接劑放入病人舊骨度 再將金屬桿放入去 咁樣會更加持久耐用 而且大部分病人有生之年 都唔需要再做手術 呢班人登咗呢啲數據 將佢哋國家嘅臨床診治模式 嚟個大革新 人人都覺得咁樣做更加合理 嗰次之後，佢哋就年年刊登一次 佢哋每年都會刊登一個表： 話畀人知邊個係最好同最差嘅醫生 而且佢哋會逐個拜訪、學習 所以至會不斷有改善 多年嚟，就算只有 少數瑞典臀部手術嘅醫生有評估結果 但佢哋做出嚟嘅手術結果 係全世界最好嘅 我發現呢個措施真係好好 醫生可以走埋一齊，傾好質素嘅定義 佢哋量度同交換數據 跟最好嘅學習，不斷咁改善 呢個唔止令人開心 佢本身就係一樣好嘢 你諗返起計算開支嘅方程式 就會發現之前嗰啲關注質素嘅人 雖然冇將開支擺喺首位 但佢哋嘅使費都係最低 所以，你睇返幾年前 一個臀部手術嘅研究 比較美國同瑞典 研究人員統計 幾多個病人需要喺第一次手術之後 七年內要再做手術 美國嘅數字比瑞典高出三倍 咁樣講 好多病人做咗好多不必要嘅手術 經歷過好多不必要嘅痛苦 你又可以想像社會可以慳返幾多錢 我哋做過一個研究 觀察經濟合作與發展組織 OECD 嘅數據 OECD 定期調查成員國嘅生活質素 佢哋集合成員國嘅數據 美國好多病嘅治療水平都係 低於 OECD 嘅平均 咁樣講 如果美國醫療系統 專注多啲喺質素上面 將水平提高到 OECD 嘅平均水平 就可以幫到美國人 每年慳返五千億美元 亦即係慳返國家醫療預算嘅兩成 你可能話 呢啲數據好好，非常合邏輯 但係，有冇可能做到？ 呢個會係醫療嘅改革示例 我堅信，不單止可以做到 而且必須要做 而改革者係醫療系統嘅醫生同護士 我做諮詢咁耐 年年都會見過百個 甚至更多嘅醫生、護士 同其他醫護員工 佢哋有一個共同點： 佢哋真係好緊張 為病人服務嘅質素 醫生，正如在座咁多位一樣 非常拼搏 佢哋一直都係班內最優秀 我哋一直都係班內最優秀 如果有人可以話畀佢哋知 佢哋醫人嘅結果比其他人差 佢哋會用盡一切方法改善 但係，佢哋大部分 都唔知道比其他人差 但係醫生有另一個特點： 佢哋渴望得到行內認同 如果一個心臓科醫生 打電話畀對手醫院嘅一個心臓科醫生 問佢點解佢間醫院有更好結果時 嗰個醫生會分享俾佢聽 佢哋會分享改善方法 所以，因為有透明度，你可以不斷改善 正如投影片所講一樣 咁你可能會話，諗法唔錯 但係呢個唔止係諗法 呢樣嘢真係發生咗 我哋嘗試令到全世界 都可以評估同比較醫療結果 BCG 聯同兩間學術機構 哈佛商學院嘅 Michael Porter 同瑞士嘅卡羅林斯卡醫學院 已經成立咗一個叫 ICHOM 嘅機構 你可能以為我打乞嗤 呢個唔係乞嗤，而係一個縮寫 全名係︰健康成果測量國際聯盟 我哋令頂尖醫生同病人 一齊討論每一種疾病 咩為之質素 我哋應該量度啲乜嘢 務求令標準國際化 佢哋都做緊 舊年有四個工作小組做梗 白內障、背痛 冠心病，例如心臓病 同前列腺癌 四個小組會喺今年十一月 刊登佢哋嘅數據 呢次會係第一次 我哋真正比較到同類嘅嘢 唔止係比較國內 而係比較唔同國家 下一年，我哋計劃研究八種疾病 再下一年，研究十六種 三年內，我哋計劃覆蓋 疾病總數嘅四成 比較同類型邊個好啲？ 同埋點解？ 五個月前，我喺北歐最大嘅大學醫院 主持一個工作坊 怇哋請咗新 CEO，佢有一個願景： 令醫院注重多啲病人嘅 醫療質素同醫療成果 嗰日，我哋喺工作坊 同一啲醫生、護士同其他員工一齊坐 討論兒童白血病 我哋討論咗： 我哋應該點樣評估質素？ 現有評估方法可唔可以改善？ 我哋討論：點樣醫好呢啲兒童 有咩重大嘅進步？ 我哋又討論：啲病人要使幾多錢 我哋可唔可以更有效咁治療？ 當時房裏邊啲人好積極 有好多想法、好熱情 會議結束時，系主任企起身 佢望下小組 佢舉手，緊握拳頭 然後對小組嘅人講： 「多謝你哋，今日我哋終於可以討論 呢間醫院應該點樣做。」 通過評估醫療成效 其中不單止費用，仲包括治療嘅成果 我哋會令到醫院嘅員工 以至醫療系統其他崗位 唔再係煩惱 而係解決方案嘅重要一部分 我相信，評估醫療成效會帶嚟革命 我相信現代醫學嘅始祖 希臘嘅希波克拉底 一位永遠將病人放喺第一位嘅人 會喺上天覺得欣慰 多謝 （掌聲）

steve_howard_let_s_go_all_in_on_selling_sustainability

我一世人都係為可持續發展工作 我成立咗一個關注 氣候變化嘅非牟利組織 叫氣候組織 我曾經係世界自然基金會 做過林業嘅工作 我曾經喺聯合國組織 做過發展同農業嘅工作 經過一共 25 年嘅工作 三年前，我同宜家家居嘅總裁講 想加入佢嘅隊伍 好似在座各位一樣 我想對世界有最大嘅影響 我會解釋點解我加入嗰個隊伍 但首先，等我哋睇下三個數字 第一個數字係三 代表三十億人 呢個數字表示到 2030 年 全球將會有三十億人脫離貧窮 加入中產階級 對於佢哋同佢哋家人嚟講，係非常好 但全世界已經有二十億中產人士 所以總數會增加到五十億 喺我哋資源缺乏下，情況更加嚴峻 第二個數字係六 六表示温度 指全球變暖嘅温度 我哋唔係增加一度、三度或者四度 而係增加六度 當你認真諗下，我哋係過去幾年 所經歷嘅極端天氣 大部分都只係因為一度 就算我哋想全球 二氧化碳排放量減少 都要等呢個十年結束之前 達到最高峰 先至可以回落 呢個唔係無可避免，但我哋要果斷行動 第三個數字係十二 即係我阿嫲出世嗰陣 世界上擁有一百萬 或以上人口嘅城市數量 你可以見到我阿嫲係度 講緊係上個世紀頭嘅時候 只有十二個城市 我阿嫲喺曼徹斯特出世 曼徹斯特係嗰時 全世界第九大城市 但全世界而家就有大概五百個 一百萬或以上人口嘅城市 當你睇返 1950 年 到 2050 年嘅一百年間 喺呢段時間裏面 我哋起咗全世界所有城市 而我哋正處於呢一百年嘅中間 每一個世紀都好似有一樣嘢要做 呢個世紀就係我哋定下 下一幅生活藍圖 諗下啦 我哋前所未有咁起城市 前所未有咁令人脫離貧窮 同時前所未有咁改變氣候 可持續發展已經由「做下都唔錯」 變成「必須要做」 關乎到我哋而家 同埋我哋工作裡面要做嘅嘢 所以我會講下企業可以做乜 同埋好似宜家咁嘅企業可以做乜 我哋有一個可持續發展策略 叫「人類同地球嘅希望」 希望企業可以 為世界帶嚟正面影響 點解我哋企業唔想 為世界帶嚟正面影響呢？ 其他公司亦都有 可持續發展嘅策略 我會講其中一啲策略 我只會講當中嘅一啲承諾 但首先，等我哋諗下消費者 我哋訪問中國同美國嘅人 佢哋大部分人面對日常問題之餘 都會關心可持續發展 日常問題指，點樣送我嘅細路返學？ 我月尾還唔還得曬帳單？ 之後佢哋就關心大問題，例如氣候變化 但希望解決方法會簡單 可以負擔得到同吸引 佢哋希望企業會幫手 但今時今日，佢哋有啲失望 所以我哋返轉頭去諗 第一個環保產品 我哋嘅洗衣產品 可以將白衫洗成灰色 我哋有早期需要五分鐘 去預熱嘅省電膽 而之後你只會睇到一種奇怪嘅顏色 我哋有粗糙、可回收廁紙 所以無論你著上一件襯衫 或者開燈，或者去廁所 或者三樣一齊做 你都會記得可持續發展 指生活上嘅讓步 但咁樣似乎唔係 可持續發展嘅好開始 今日我哋有各種選擇 我哋可以將產品做得 好靚或者好醜 環保或者唔環保 實惠或者昂貴 實用或者無用 所以我哋一齊製造 又靚，又實用 又實惠，又環保嘅產品 睇下 LED 燈 LED 係僅次於日光嘅最好發光物體 而舊式燈泡，鎢絲燈膽… 我唔係叫你哋舉手 話俾我知你屋企係唔係仲用緊 每次用都浪費能源，今日之後要換啦咁 或者 TED 個台有冇舊式燈泡… 但我會話舊式鎢絲燈膽 應該當暖爐嚟賣 佢哋賣錯咗成過百年 佢哋發出好少光，但產生大量熱力 而家我哋嘅燈可以發出好多光 但同時只有非常小嘅熱力 LED 燈比傳統鎢絲燈膽慳電 85％ 最正嘅係，LED 燈可以用超過廿年 所以諗一諗 你會換七至八次手機 呢度嘅觀眾或者換得更加多 如果你有渣車，你一世會換三至四次車 但 LED 唔同 你嘅細路會長大，有自己嘅下一代 然後帶埋佢哋小朋友見你 但你仲用緊同一個 LED 燈泡 LED 幫你慳咗好多電 所以 LED 燈好正 我哋決定去做嘅嘢 唔係將 LED 吊高嚟賣 繼續賣舊式燈膽、鹵鎢燈同慳電膽 我哋決定，跟住嚟緊呢兩年 我哋會唔會再賣鹵鎢燈同慳電膽 我哋會盡全力賣 LED 而呢樣係企業需要做：盡全力 盡百分百嘅力 因為你唔可以再投資落舊嘢度 你只有投資新產品，減低成本 利用供應鏈，善用創意 令你嘅產品價格下降 令到所有人都買得起最好嘅燈膽 跟住佢哋就會慳到能源 （掌聲） 唔單止係大家屋企都有嘅產品 我哋同時要諗下產品嘅原材料 好明顯，回收物料創造好多機會 我哋可以做到零浪費 我哋嘅循環經濟先至會有機遇 但我哋依然依賴自然原料 睇下棉花 棉花真係好有用 可能在座各位 好多都著棉花嘅衣物 佢係非常好嘅紡織物 但生產過程就好污糟 佢用到好多殺蟲劑、化肥、水 所以我哋同其他人 其他企業，同埋非牟利組織合作 實行「更優質棉花倡議」嘅計劃 直接追溯到農場 喺嗰度將用水減半 化肥減半 然後產量增加咗 對於收入低嘅棉農嚟講 六成嘅農場經營成本嚟自化肥 收入增加，成本又減半 可以走出貧窮，棉農都好鍾意 而家我哋已經接觸咗幾十萬嘅農民 而家我哋六成嘅棉花都係優質 同樣，我哋盡曬全力 去到 2015 我哋會百分百採用優質棉花 我哋講下 100% 呢個目標 大家有時會諗 100% 好難做到 公司裡面都有咁樣嘅講過 實際上，我哋發覺 100% 比 90% 或者 50% 更加容易做到 如果你嘅目標要做到 90% 企業入邊嘅人都會 用盡方法唔做嗰 90% 當目標係 100%，一切清楚 商人都鍾意直接了當 因為只有咁，你至會做到個目標 跟住，木材 我哋知道林業可以有另一個出路 但而家仍然有非法砍木嘅問題 森林砍伐依然好多 或者你可以選用有企業責任 而我哋都認同嘅林業公司 所以好簡單，我哋同森林管理委員會 以及其他過百個組織一齊合作好多年 合作有一個重點 過百個組織，包括非盈利組織 森林工作者聯盟同埋企業 一齊成立咗森林管理委員會 制定林業準則 確保林業健康發展 通過我哋供應鏈 同埋同合作夥伴一齊 我哋而家認可咗 3,500 萬公頃嘅森林 幾乎係德國咁大 而我哋決定嚟緊三年 我哋公司會用認可原材料多一倍 所以喺環保問題上要果斷 用自身嘅供應鏈去推動環保 跟住落嚟就係實行 我覺得有啲嘢係好明確 當我哋知道我哋 嚟緊二、三十年仲會用電 我哋知道太陽會照住某個地方 風仍然會喺度 咁點解唔利用太陽同風去發電呢？ 點解我哋唔控制佢哋呢？ 所以我哋會用 100% 可再生能源 到 2020 年 我哋會產生嘅可再生能源 比我哋公司需要嘅更多 喺我哋所有鋪頭、工廠、物流中心 我哋已經裝咗三十萬塊太陽能板 喺 6 個國家有 14 個自己嘅風電場 呢啲都未止 諗下一塊太陽能板 可以喺七至八年內回到本 電仲係要免費 每次太陽出嚟，電都係免費 呢樣唔單止 對於提出可持續發展嘅人 對於財務總監嚟講，都係好事 每間公司都可以咁樣做 唔止營運，將眼光放遠 我覺得每個人都會贊成 今時今日嘅企業 需要對供應鏈負全責 好彩好多企業而家都有行為守則 同埋對供應鏈嘅審計 但唔係每間企業都做到 而且數目遠遠唔夠 呢個問題其實喺 90 年代 曾經喺宜家發生過 我哋發現供應鏈裡面 有使用童工嘅風險 而公司裡面嘅人都好震驚 好明顯呢種情況係接受唔到 所以就要行動 於是制訂行動守則 而呢家我哋全世界有 80 個審計員 每日確保我哋所有工廠 都有好嘅工作環境 同埋保障到人權 確保無童工 但唔係話確保無童工咁簡單 你要知道今時今日咁樣仲未夠 我覺得我哋都會同意 兒童係世界上最重要 又係最易受到傷害嘅一班人 所以今日企業 點樣可以利用自己嘅價值鏈 支持更好嘅生活質素 同保護兒童權益呢？ 我哋同聯合國兒童基金會 同救助兒童會合作 針對兒童權益制定新嘅商業守則 愈嚟愈多企業簽署呢個守則 但一個調查發現，好多企業老闆 覺得佢哋企業同兒童毫無關係 所以我哋決定 同知得比我哋多嘅合作夥伴一齊 問自己最難嘅問題︰ 我哋點樣先可以喺企業以外 幫到兒童提升佢哋嘅生活質素？ 我哋有一個基金 承諾同合作夥伴一齊 喺 2015 年之前幫一億兒童 改善生活同維護權益 你哋有冇聽過 「你能夠管理你檢討嘅嘢」？ 其實你應該檢討你關心嘅嘢 如果你唔檢討 表示你唔關心，亦唔會了解 舉個例，檢討對企業重要嘅野 係咪時候男同女都可平等 一齊領導企業呢？ （掌聲） 宜家一萬七千個經理裡面 47% 係女性 但仲未夠，而我哋希望縮小差距 兼且一路實行到管理層 我哋唔想再等多一百年 所以宜家今個星期 搞咗個女性公開交流嘅活動 我哋為咗改變，會做任何嘅嘢 所以訊息係︰ 諗下你關心嘅嘢，然後改變嗰樣嘢 唔好再等一百年啦 我哋嘅可持續發展 由以前「做下都幾唔錯」 到家下「必須做」 做係好嘅，同埋必須要做到 每個人都可以以個人身份出一分力 做一個有辨別能力嘅消費者 用你嘅銀包去表態 幫襯嗰啲有實際行動嘅公司 但同時，已經有好多企業坐言起行 我提過可再生能源 你去 Google 或者 Lego 公司 佢哋已經做緊百分百可再生能源 就好似我哋咁 至於有好好可持續發展策略嘅公司 好似 Nike、Patagonia Timberland、瑪莎等企業 但我唔覺得上邊提及嘅 任何一間公司 會話自己係完美，我哋亦唔會 我哋喺前進過程裏面都會犯錯 但更重要係有 清晰嘅方向、透明度 同適當嘅夥伴有溝通 同埋幫手解決真正重要嘅問題 所以如果你係公司主席 如果你未準備好將可持續發展 擺喺你商業模式裡面 我求你去做 我哋一齊會創造 一個可持續發展嘅世界 如果我哋做得啱 我哋可以將可持續發展 變成係好多人 都可以承受嘅一樣嘢 而唔係少數人嘅專利 多謝 （掌聲）

janette_sadik_khan_new_york_s_streets_not_so_mean_any_more

交通專員嘅工作 唔係剩係同停車牌、交通信號有關 佢嘅工作仲包括設計城市同街道 一座城市最有價值嘅資源 包括本身嘅街道 街道亦都係一種我哋成日睇唔到嘅資產 過去六年紐約嘅經驗可以睇到 呢種資產係可以升級嘅 改造街道可以好快、好平 可以有即時效果 兼且可以係一種潮流 你只需要換個角度去睇 呢點好重要 因為我哋宜家生活嘅係都市年代 歷史上第一次大部分人都住喺城市 聯合國估計 40 年內全球人口增加一倍 所以，城市規劃對我哋未來好關鍵 彭博市長 2007 年提出紐約計畫嘅時候 佢已經意識到呢一點 個計畫指出 城市好似全球市場嘅商品一樣 如果我哋想繼續發展、繁榮 吸引多一百萬有意移居紐約嘅人移居 我哋就需要關注 生活質素、基礎設施嘅效率 對於好多其他城市嚟講 紐約嘅街道一直都好似 一部好多年前就已經停播嘅動畫片一樣 呢個係上世紀 50 年代嘅時代廣場 唔計科技創新、文化轉變、政治變遷 呢個係 2008 年嘅時代廣場 呢 50 年無好大嘅變化 我哋致力將計畫重新對焦 務求提升交通效率至極致 為巴士、單車營造更多便利條件 令街道安全到每個人都可以用 我哋制定咗一份清晰嘅行動規劃 有目標，有基準 訂立目標係好重要 因為如果你想改變大城市嘅發展方向 你需要知道你會去邊同點解 城市佈局反映咗喺街道設計裏面 而喺設計裏邊 要做到行車分隔 先至令車輛可以快速行駛 但咁樣，往往忽略咗街道其他用途 我哋一開始就做咗一啲早期調查 睇下紐約街道係點樣用 我哋發現紐約係無凳嘅城市 好似呢張相咁 啲人坐喺消防喉度 完全唔係世界級城市應有嘅模樣 （笑聲） 對有小朋友嘅父母唔好 對老人家唔好 對零售商唔好 對消防喉都唔好 更加唔好講警察要成日要拉人 所以我哋努力解決呢樣嘢 可能新方法嘅最好證明 就係時代廣場 每日平均有 35 萬人經過嗰度 但啲人好多年前就已經想改變一下 佢哋換路牌，改行車線 用盡一切方法搞好時代廣場 但事與願違 過馬路既危險，又難，又混亂 呢啲方法一啲都無用 所以我哋用另一種方法 規模更加大嘅方法 用第二個角度睇街道 我哋花六個月做事前研究 我哋由 42 街至到 47 街封閉 Broadway 劃出新嘅 2.5 英畝嘅行人專用區 臨時工程物料係成個計劃 好重要嘅一部分 因為我哋可以用佢嚟了解運作過程 你哋可能都知，市長非常重視數據 所以，呢個實驗係數據話事 如果新做法可以改善交通、車流、安全 對商業有益 我哋可以繼續用 但如果冇效、冇害 我哋可以將街道回復返以前嘅樣 因為呢啲工程物料只係暫時 就好似買嘢一樣 唔要啲嘢可以擺返去，咁就冇傷肝啦 但實驗結果係壓倒性 交通改善咗，路面更加安全 五間新旗艦店進駐 我哋一次徹徹底底勝利 今日，時代廣場係 全球前十名嘅零售集中地 今次係好重要嘅經驗 因為交通同公共空間之間 再唔係零和遊戲 每個工程項目都有自己嘅驚喜所在 而時代廣場咁多個驚喜入邊 其中一個就係 啲人好快佔用咗個空間 我哋一移走橙色水桶 人就湧入條街 好似 Star Trek 裏面嘅情節 啲人之前都唔係度 突然間全部人都出現 我唔知佢哋之前喺邊 但喺嗰一刻，佢哋就出現啦 不過咁樣有個問題 因為街上設施仲未送到 於是乎我哋去一間園藝用品店 買咗幾百張草坪凳 我哋將草坪凳裝設喺街上 草坪凳於是成為人討論嘅話題 封路唔係重點 重點係嗰啲草坪凳 「你覺得啲凳點呀？ 」 「你鐘唔鐘意凳嘅顏色？ 」 所以如果你手上有 一個大型、富爭議嘅計劃 就諗下嗰啲草坪凳啦 （笑聲） 呢個係時代廣場嘅最終設計 佢會有一個平嘅地面 成塊地都係平嘅 水晶裝飾會加設喺地板之間 咁樣可以反射廣告燈箱嘅光 為成條街道帶嚟一份新活力 我哋覺得呢種設計令到哋方好靚 係世界新嘅靚景，名不虛傳咁靚 今年 12 月 我哋會為第一階段嘅施工剪綵 所有工程、公共空間項目 我哋都有同本地公司 商人保持密切合作 佢哋打理空間、植物，搬動設施 呢度係梅西百貨前面 梅西百貨係我哋今次項目 一個重大支持者 因為佢哋意識到行人越多，生意越好 宜家我哋已經喺成個城市做咗呢啲項目 呢度係布魯克林嘅 Bed-Stuy 你可以睇到有畀車用嘅短柱係度 但其實支柱冇需要 所以我哋油曬成條街 用環氧樹脂鋪路 將三角形行人島同 Grand Avenue 嘅商店連埋一齊 形成一個新嘅公共空間 空間有利 Grand Avenue 嘅舖頭做生意 喺布魯克林嘅 DUMBO 我哋做咗同樣嘅嘢 呢個係我哋一個早期項目 我哋用油漆同花盆 用一個禮拜改造 一個污糟、廢置嘅停車場 項目實行三年內 嗰度嘅零售額提高咗 172% 係同區嘅兩倍 利用油漆同物料，我哋嘅進展好快 與其我哋花幾年慢慢規劃 電腦慢慢模擬 我哋倒不如切實咁 用油漆同臨時物料完成佢 因為方法可唔可行嘅證據 唔喺電腦模型入邊 而係喺現實街道 咁樣仲可以同油漆玩遊戲添 我哋係紐約 5 個區總共設立咗 50 個新嘅行人專用區 我哋將 26 英畝嘅馬路變成行人路 我認為我哋成功嘅其中一個原因 就係帶動模仿風氣 自從我哋改造時代廣場之後 你周圍都可以見到改善工程 無論喺波士頓、芝加哥 三藩市、墨西哥城 定係布宜諾斯艾利斯 你講得出嘅都有 呢度係洛杉磯 佢哋連我哋街上面嘅綠點都抄埋 或者我要好好強調 相比傳統建築方法 新方法可以令到交通變得好快 我哋仲將呢種快趣嘅方法 應用到我哋嘅單車項目裏邊 我哋六年就已經將單車 變成紐約一種交通工具 呢樣係我可以光明正大咁講 （掌聲） 以前紐約踩單車都幾危險 但係宜家紐約已經變成 全美其中一個單車城市 所以我哋之後好快鋪設咗單車徑網絡 呢份係 2007 年嘅地圖 而 2013 年就係咁樣 我哋已經興建咗 350 英里長嘅單車徑 我好鐘意呢個，因為佢望落去好簡單 襟一襟滑鼠，佢哋就出現 我哋仲有新嘅街道設計 美國第一條單車泊位 有保安措施嘅單車徑 （掌聲） 我哋升起泊位保護單車 效果非常之好 單車數目急升 對於所有人 包括行人、踩單車嘅人同司機 受傷機會都跌咗一半 同時我哋起咗 30 英里 有保安措施嘅單車徑 宜家你喺全美國都可以見到 呢啲單車徑起緊 呢度，你可以睇到我哋嘅措施有效 代表踩單車人數嘅藍色線不停上升 綠色線表示單車徑嘅數目 黃色線表示受傷人數 受傷人數基本上無點變 你會發現係咁大型嘅擴建之後 受傷人數無增加到 所以事實話畀我哋聽，安全一直喺度 只係唔係每個人都鐘意新單車徑 幾年前曾經有過一宗訴訟引起媒體關注 一份布魯克林報紙曾經將 我哋喺 Prospect Park West 嘅單車徑 叫做「 加沙地帶以外 最受爭議嘅土地 」 （笑聲） 呢啲就係我哋做嘅嘢 所以，如果你繼續讀落去 你會發現民眾係走喺傳媒同政客之前 我覺得大部分政客 見到呢啲調查結果都好開心 64% 紐約人支持呢啲單車徑 今個夏天，我哋落實咗城市單車系統 全美最大嘅單車租用系統 我哋有 6000 部單車 同 330 個分佈得好近嘅單車站 自從計劃開始 使用人次已經達到 300 萬 使用里程達到 700 萬英里 足以圍繞地球 280 圈 就係呢條細嘅藍色鎖匙 你可以踩單車去市區 日常使用率持續上升 每日平均喺紐約街上踩單車嘅人數 已經達到三萬六千人 最高試過八月份四萬四千人 琴日已經有四萬人 用紐約城市單車系統 每架單車每日平均使用六次 我諗你平時喺街上 都可以睇到租單車踩嘅人 以前，踩單車嘅人睇落去 就好似左邊嗰個男人咁 著到好似忍者咁嘅單車郵差 但宜家，踩單車嘅人呼應著紐約嘅面貌 佢哋好多元化 無論年輕嘅、老嘅、白嘅、黑嘅 女嘅、細嘅，都踩住單車 單車每個人都負擔得起 而且安全、方便我哋周圍去 個轉變實在係好大 我哋仲將呢種方法 應用到我哋巴士上面 紐約有全北美最大 亦係最慢嘅巴士團隊 所有人都知要穿過城市 你行路仲快過搭巴士 所以我哋著手紐約最塞嘅地方 設立咗六條巴士快速轉乘路線 57 英里長嘅巴士專線 上車前你先喺自動售票處畀錢 我哋劃出巴士專線，唔畀其他車用 如果其他車用嗰條線 會有相機影低，會有罰款 個方法好成功 我諗作為交通專員我最鐘意嘅一刻 係我哋啟動城市單車嗰日 我喺第一大道嘅安全單車徑 踩住城市單車嘅單車 我望下周圍 行人安全企喺行人島上 交通暢通 雀仔唱歌 （笑聲） 巴士喺專線行得好快 太好啦 呢個就係六年前嘅樣 所以由紐約呢件事我哋知道 短時間內改善街道係有可能嘅 工程唔會貴，仲可以產生即時效應 可以好受歡迎 你只需要重新想像下你身邊嘅街道 改變就喺街道裏邊 多謝 （掌聲）

marla_spivak_why_bees_are_disappearing

有蜂嘅日子係咁 無蜂嘅日子就會變成咁 蜂係最重要嘅傳粉者 幫水果、蔬菜、花卉同農作物 例如餵家畜嘅紫花乾草 傳花粉 超過三分一嘅世界農作物 需要靠蜂傳播花粉 諷刺嘅係 蜂無專登為人類糧食傳播花粉 佢地之所以出動，係因為要搵食 花粉可以為蜂提供所有嘅蛋白質 而花蜜就完全俾到佢哋 所需嘅碳水化合物 花係佢地嘅食物 佢哋採花嘅過程 就好似喺花市買花一樣 逛緊嗰陣，仲做埋有值錢嘅傳粉服務 喺無蜂嘅地方 或者無植物啱蜂心水嘅地方 只能夠俾錢請人做人工授粉 授粉需要工人用板刷，逐棵花刷 人工授粉行業，依家其實好普遍 番茄果農成日用手提震動器 去幫茄花傳粉 呢個就喺番茄搔癢器 （笑聲） 用佢嘅原因係因為 茄花嘅花粉埋喺花嘅深處 雄蕊入邊，即係花粉囊邊 唯一將佢整出嚟嘅方法 就係震動花粉囊 世上只有幾種蜂可以幫茄花傳粉 熊蜂係其中一種 佢地可以抓住朵花，顫動飛行肌 發出類似 C 音頻率嘅聲波 咁樣，透過將花震動，將花粉震出嚟 黐喺毛茸茸嘅熊蜂身上 然後熊蜂帶返屋企開餐 依家，茄農將熊蜂竇放喺溫室入邊 用佢哋幫番茄傳粉 咁樣傳粉有效率又自然 番茄品質又更加好 所以，我哋有更多理由去關注蜂群 世界上，有超過兩萬種蜂 呢樣嘢絕對係了不起 呢啲蜂大半生喺地底 或者中空嘅植物莖部生活 只有極少數好似蜜蜂咁 進化出高度嘅社會行為 依家，蜜蜂係 其他一萬九千幾種蜂嘅代表 蜜蜂確實有佢哋引人注目嘅魅力 自從有歷史文獻開始 人類就已經留意蜜蜂 主要因為可以 喺佢哋身上提取到蜂蜜 蜂蜜係天然嘅甜味劑 而我對蜜蜂產生興趣完全係意外 當時我 18 歲，覺得好無聊 喺圖書館睇到一本關於蜂類嘅書 嗰晚，我睇咗本書 之前我從未諗過 昆蟲可以有咁複雜嘅社會組織 就好似一本超精彩科幻小說嘅真實版 更離奇嘅係 有班養蜂人佢哋好錫自己啲蜂 就好似屋企人一樣 當我讀完本書，我決定要親身去睇 於是，我去咗幫一個養蜂商人打工 佢成家喺新墨西哥州，擁有兩千個蜂巢 從此，我同蜜蜂結下不解之緣 蜜蜂唔單止係生物 每一個蜂群仲係一個個體 每個蜂群通常由四到五萬隻蜜蜂組成 但個體冇首領，無人話事 佢哋點樣行集體決定 點樣分配任務同勞工 點樣傳達採花地點嘅信息 佢哋所有社會行為都令人興奮不已 我用咗好多年研究自己 最鍾意嘅蜂群保健系統 無錯，蜜蜂都有保健 我嘅實驗室研究蜜蜂點樣維持健康 例如，我哋研究衛生學 發現蜜蜂可以搵到同分開 蜂巢裏邊有病嘅成員 確保蜂群健康 最近，我哋研究緊 蜜蜂喺植物度收集返來嘅樹脂 蜜蜂會喺某啲樹嘅樹葉度 刮出癡蠟蠟嘅樹脂 然後帶返蜂巢 鋪落個巢度 我哋叫佢做蜂膠 大家都知道蜂膠係一種天然殺菌劑 又係天然抗生素 佢可以將蜂群入邊嘅細菌、霉菌 仲有其他病菌殺死 確保蜂群健康，增強群體免疫力 人類自從聖經年代 就已經知道蜂膠嘅效用 我哋一直採集蜂巢入邊嘅蜂膠做藥物 但從來唔知蜂膠對蜂群有幾重要 蜜蜂憑藉呢種出色嘅天然防禦物 健康繁盛咗超過五千萬年 直到七年前 美國首次報導有大量蜂群死亡 我就知道發生咗好大問題 好簡單，從我哋嘅認知 我哋知道人類 承受唔到冇蜜蜂嘅後果 咁究竟發生咗咩一回事？ 蜜蜂死於多種互相影響嘅因素 陣間我會逐一講解 重點係蜜蜂死亡 反映咗個環境無花 同埋食物系統運作有問題 我會攞我哋宜家 最好嘅蜜蜂數據做例子︰ 美國嘅蜜蜂數量 由二戰之後就一直減少 對比 1945 年 美國現時嘅蜂箱數量只剩返一半 我哋估計剩返二百萬個蜂箱 原因係，二戰之後我哋改變耕種方式 唔再種「遮蓋作物」 好似三葉草同苜蓿咁 佢哋都係天然嘅土壤固氮肥料 但係宜家大家都用化肥代替 三葉草同苜蓿都係蜂類嘅高級營養品 二戰後，我哋開始 用除草劑清理田間雜草 但好多雜草都係開花植物 蜂要靠佢哋維生 同時，單一作物嘅種植規模越來越大 我哋宜家講「食物荒漠」 正係指城市裏邊、社區附近 買唔到多款食物 蜂類以前覓食嘅農田 今日變咗「食物荒漠」 得返一兩種農作物喺度大量種植 好似粟米同大豆咁 自從二戰之後，我哋一直喺度有系統 剷除好多蜂類賴以為生嘅開花植物 單一大規模種植甚至包括杏仁 呢啲對蜂類有益嘅植物 50 年前，養蜂人會將 一啲蜂巢擺喺杏仁果園 用嚟傳播杏仁花粉 亦都因為杏仁花粉有好多蛋白質 對蜂類好有益 依家，杏仁嘅種植規模 大到需要動用全國大部份嘅蜂嚟幫手 超過一百五十萬個蜂箱 需要千里迢迢咁運 就係為咗幫杏仁傳花粉 蜂巢用貨車運去 之後又要用貨車運走 因為花期過後 成個果園就係一個無花嘅世界 蜂類喺過去五十年間不斷減少 但需要佢哋傳粉嘅農作物 數量一直增加緊 增幅達到三倍 跟住講下殺蟲劑 二戰之後，單一種植引發蟲害氾濫 以致必須大規模 用殺蟲劑嚟控制蟲害 最近，賓夕法尼亞州立大學嘅研究人員 對蜜蜂帶返巢嘅花粉 量度殺蟲劑殘留量 發現每一批蜜蜂收集嘅花粉 都起碼有六種農藥 包括各類殺蟲劑、除草劑、殺菌劑 甚至包括無標示嘅佐劑 佐劑係殺蟲配方嘅成份 毒性分分鐘比活躍成份勁 蜜蜂令我哋問︰ 農藥幾時會毒害到人體？ 其中一類殺蟲劑叫敵敵畏 全世界新聞都講緊佢 你可能都聽過 佢係新型殺蟲劑 植物吸收咗佢之後 只要食葉嘅昆蟲咬植物塊葉一啖 就足以致命 如果任何一種敵敵畏高濃度咁用 就會好似頭先講到咁 當足夠劑量嘅敵敵畏 去到植物嘅花粉同花蜜 而蜜蜂食用嘅話 高劑量嘅神經毒素會令蜜蜂抽搐同死亡 美國大多數農場裏邊 只有種子會噴咗殺蟲劑 所以植物嘅殺蟲劑濃度都會低啲 花粉同花蜜嘅殺蟲劑都冇咁多 蜜蜂如果攝取咁少嘅殺蟲劑 佢一係無事 一係因為中毒而簜失路，返唔到屋企 除此之外，蜂都有自己嘅病同寄生蟲 佢哋頭號敵人係狄氏瓦蟎 呢個名好啱佢 因為狄氏瓦蟎係 一種體型大嘅吸血寄生蟲 會削弱蜂嘅免疫系統，同時傳播病毒 等我將蜂嘅困難總結一下 我唔知一隻被大隻吸血蟲 躝住全身嘅蜂會有咩感覺 亦唔知佢感染咗病毒嘅感覺 我凈係知自己有流感嗰時 連去士多買嘢食，補充營養嘅力都無 更何況，我仲身處「食物荒漠」？ 我仲要行好遠嘅路先去到士多 去到嗰時，我買嘢食 但點知食物裏面有殺蟲劑同神經毒素 令我搵唔到返屋企嘅路 以上就係我哋所講 蜂類死亡嘅多種關聯因素 唔止蜜蜂，所有野生蜂都喺危險邊緣 包括幫番茄傳粉嘅熊蜂 佢哋係蜜蜂嘅後援 佢哋保障花粉傳播 所以，我哋需要各種蜂 咁要點做？ 我哋為蜂類整咗咁大麻煩 點先可以補到鑊？ 原來仲有希望 有兩個簡單直接嘅辦法可以幫到佢哋 首先，種蜂鍾意嘅花 唔好用殺蟲劑 唔好污染啲花 喺網上查你住緊地方嘅本地花卉品種 然後將佢哋種喺門口嘅花盤、前院 草地同馬路旁邊 喺公園、社區空間同公眾草坪 舉辦種花活動 唔講農田，我哋要種唔同品種嘅花 令成個生長季節，春天到秋天都有花開 馬路兩邊都需要為種花 唔止為咗蜜蜂 仲為咗遷徙中嘅蝴蝶、候鳥 同其他野生動物而種 亦都係時候認真諗下 重新種返「遮蓋植物」 令土地增肥之餘 又可以養肥蜜蜂 農場都需要多樣化種植 我哋要喺田嘅邊緣種開花農作物 同做灌木籬牆 咁樣可以間斷食物荒漠 而且，要開始糾正 人類一手造成嘅食物系統紊亂 相比起大嘅難題 種花可能只係一個小小嘅解決方法 但係，如果蜂類營養充足 佢哋就可以傳播好嘅花粉 我哋咁先可以有好嘅食物 而且，好營養可以鞏固 佢哋嘅天然抵抗力 同蜂類賴以為生過百年嘅保健系統 我覺得，咁樣幫蜂類嘅好處係 每個人都可以好似 蜜蜂社會裏面嘅一隻蜂 團結就是力量，每個人付出少少 再大嘅問題都可以解決到 所以，依家就等我哋開始種花 唔加任何農藥 一齊帶領改變呢片大地嘅顏色 我代表蜂類多謝你哋 （掌聲） Chris Anderson：多謝 想問一個問題 從最近蜜蜂死亡嘅數字睇 蜂類嘅數量有冇觸底反彈？ 你對數字樂觀定失望？ 講者：嗯 至少喺美國 平均每個冬季就冇咗三成蜂巢 大約喺廿年前，跌幅係 15% 所以，宜家處境更危急 - Chris Anderson：唔係三成嗎？ - 講者︰無錯係三成 Chris Anderson：係嘅三成 講者︰不過養蜂嘅人 可以將蜜蜂分到空嘅巢度 咁樣，數字就會一樣 損失就減少咗 但目前正係臨界點 蜂巢已經唔可以再少 跟著落嚟，真係好希望大家都會種花 Chris Anderson：唔該曬 （掌聲）

ron_mccallum_how_technology_allowed_me_to_read

喺我三四歲嘅時候 我記得阿媽同我同兩個大佬 講過一個故仔 我記得嗰時用手觸摸書嘅紙 想像佢哋討論梗嘅圖畫 我阿媽講︰「阿仔， 記住，你睇唔見， 你感受唔到圖畫， 你感受唔到頁面嘅印刷。」 我心諗︰ 「但係，我正想掂書。 我鍾意故仔，我想讀佢哋。」 我真係冇諗到 我會係一場技術革命嘅一分子 令到細個想摸書嘅願望成真 阿媽早產我十個禮拜 導致我 64 年前失明 呢種情況稱為晶狀體後纖維增生症 已經喺發達國家好少見 我唔知道喺 1948 年 我喺初生恆溫箱裏邊時 我出世嘅地方同時間都咁啱 我原來出世喺一個 可以參與到技術革命嘅國家度 全球有三千七百萬盲人 但係，當中受惠於科技嘅盲人 主要嚟自北美，歐洲、日本 同其他發達國家 電腦已經改變咗在座各位 以至世界各地嘅人嘅生活 但我覺得電腦改變盲人嘅程度 比其他人仲要高 所以我想講下我同電腦輔助科技 同埋無數多年嚟 幫我嘅義工之間嘅互動 因為互動，至有今日嘅我 亦都因為義工、熱情嘅發明家 同科技之間嘅互動 先至有今日嘅我 我嘅故事有好多盲人都講過 但係，等我我講少少我嘅故事 五歲嗰時我返學係學盲人凸字 盲人凸字係一個 剩係得六個點嘅巧妙系統 嗰啲點鑿入紙裏邊 透過手指，我可以感覺到佢哋 事實上，我覺得學校啲人 喺度展示梗我六年班嘅報告 我唔知 Julian Morrow 佢喺邊度攞返嚟 （笑聲） 我閱讀科好叻 但宗教同音樂科要多啲努力 （笑聲） 當你離開劇院 你會發現，電梯裡邊有盲人凸字 搵下！搵唔搵到？ 我成日都搵嗰喎！ （笑聲） 我返學嘅時候 書本由抄卷員，即係義工 一點一點咁樣抄錄 所以我至有一堆書睇 美國嘅抄錄工作自十九世紀末開始 主要由女性做 抄錄亦係唯一方式令我可以閱讀 當我讀高中嘅時候 我有第一個磁帶錄音機 菲利普牌子嘅 磁帶錄音機成為我 電腦時代之前嘅學習工具 有咗錄音機之後 我可以請家人朋友將文字讀一次 然後我就可以將佢讀返，讀幾多次都得 佢令我可以接觸義工同助手 譬如 當我喺加拿大皇后大學度 讀研究生嘅時候 Colloins Bay 監獄嘅囚犯同意幫我錄音 我將錄音機交畀佢哋，佢哋錄低聲音 有一個人同我講︰ 「Ron，我哋宜家無地方去， 我哋可以幫你。」 （笑聲） 但諗一諗呢啲囚犯 嗰啲冇同我一樣受過教育嘅人 無私咁協助我讀到法學研究生 之後我去咗墨爾本 Monash University 做教職員 25 年裏邊 所有嘢都係透過錄音機接收資訊 1990 年我嘅辦公室收藏嘅磁帶 長達 18 英里 學生、家人、朋友都幫過我錄音 Lois Doery 女士係我後來嘅代母 佢幫我讀咗成千上萬個鐘頭 其中一個我今日應承講上嚟講嘅原因 係我希望 Lois Doery 佢今日能夠喺度 令我可以介紹佢畀你哋，並公開多謝佢 可惜今日，佢身體抱恙，未能夠嚟到 但我想喺呢度多謝你 Lois Doery （掌聲） 1984 年，我有我第一台電腦 我諗︰ 「呢樣嘢雖然有玻璃屏幕， 但對我冇用。」 我諗得好錯 1987 年，我嘅大仔 Gerard 出世嘅嗰個月 我終於有我第一台盲人電腦 台上擺咗部咁嘅電腦 見到未？ 你發現佢冇屏幕 （笑聲） 佢係一台盲人電腦 （笑聲） 佢叫做 Keynote Gold 84k 84k 代表佢有 84KB 記憶體 （笑聲） 唔好笑，當時佢使咗我四千美金 （笑聲） 我諗我手錶嘅記憶體都多過佢 佢係由一個充滿熱情嘅發明家 Russell Smith 發明 居住喺新西蘭，致力幫助盲人 不幸地，2005 年 佢因為小型飛機墜毀而離世 但佢永遠喺我心裡面 講返轉頭，即係話第一次 我可以將我打出嚟嘅嘢讀出嚟 佢有一個語音合成器 喺 1979 年，我喺打字機上純粹憑記憶 完成我第一部關於勞工法嘅合著書 咁嘅電腦令我知道自己打咗乜嘢 同埋，就算係得 84k 記憶體 我都一樣可以走進電腦世界 1974 年，美國發明家 Ray Kurzweil 開發一台可以掃描書本嘅機器 透過語音合成讀出嚟 而光學字符識別單元 通常剩係展示到一種字體 但用咗感光耦合元件桌式掃描儀 同語音合成之後 佢開發到一台能夠讀任何字體嘅機 佢呢部同洗衣機一樣大嘅機 喺 1976 年 1 月 13 日推出 而喺 1989 年 3 月 我擁有第一台商業用嘅 Kurzweil 電腦 部電腦令人好感動 1989 年 9 月 Monash University 宣佈 聘請我做助理教授 法學院有一部 Kurzweil 電腦我可以用 第一次，我可以讀我鍾意讀嘅 只要將書放喺掃描器上面就可以讀嘞 我就唔需要求人啦！ （笑聲） 唔好再有人審査我 例如，嗰時我好怕羞 其實宜家也好怕求人 幫我大聲讀性禁書 （笑聲） 但你知啦 我可以喺半夜攞一本書，然後… （笑聲） （掌聲） 宜家，Kurzweil 閱讀器 縮細到我筆電嘅一個程式 宜家，我可以掃描最新嘅小說 唔使等佢擺喺發聲圖書館入邊先聽到 我可以同老友記聯絡 我生命裏邊有好多幫過我嘅人 仲有好多我從未見過嘅人 其中一位係美國發明家 Ted Henter 佢以前係電單車車手 1978 年因為車禍失明 對於渣電單車嘅人嚟講非常之慘 之後佢轉咗去玩滑水 仲成為殘疾人滑水比賽冠軍 1989 年，佢同 Bill Joyce 組隊 開發一款能夠閱讀 無論網頁定電腦文字嘅程式 亦叫做 JAWS 全稱 Job Access With Speech 名符其實 （JAWS 發聲） 講者：係咪好慢？ （笑聲） 如果佢咁嘅速度讀，我實瞓著咗 其實係我較慢咗啫 大家想唔想用我平時聽嘅速度播？ （JAWS 發聲） （笑聲） 講者：你要明白，當你批改學生功課 您要快速咁讀 （笑聲） （掌聲） 呢個 1987 年 曾經令我著迷過嘅技術 宜家喺同你哋 iPhone 上面都有 但我發覺用機器讀 係一個好寂莫嘅過程 喺我成長裏面，家人、朋友 都有讀書俾我聽 我鍾意啲人讀書嗰陣 嗰份溫暖、呼吸同親近 你哋鍾唔鍾意有人讀俾你聽？ 我印象中最深刻一次 係 1999 年喺曼利海灘附近 瑪麗喺度讀「哈利波特與魔法石」 俾我同小朋友聽 唔係一本好書嗎？ 我仲鍾意坐近讀俾我聽嘅人 但我唔會因此唔用文字閱讀器 事關閱讀器帶俾我精彩生活 當然發聲圖書比閱讀器更加早出現 畢竟，收錄長錄音嘅錄音帶 喺 19 世紀 30 年代初出現 宜家發聲圖書都入落去光碟入裏邊 用簡稱 DAISY 嘅數碼存取系統儲存 但當我用合成語音讀書嘅時候 我習慣返到屋企 讀一本內容生動嘅小說 兼且真人發音 宜家我哋殘疾人士仍然有一啲問題 例如有好多網站都冇得用 JAWS 閱讀 其他技術都唔得 又例如網站通常都好多圖 有啲圖表冇標示 有啲按鈕都冇標示 呢樣正正係世界萬維網聯盟 3 簡稱 W3C 針對互聯網製定咗國際標準 我哋希朢所有互聯網用戶或網主 可以令網站更兼容 令我哋盲人都享有一個同等對待嘅環境 我哋嘅法律也帶嚟咗障礙 例如 澳洲好似世界三分之一嘅國家一樣 有版權豁免，令書籍可以製成盲人凸字 或者發出聲俾盲人閱讀 但呢啲書唔能夠喺其他國家使用 例如西班牙文嘅書籍 喺西班牙有十萬 喺阿根廷有五萬 但喺其他拉丁美洲國家就少過幾千本 但如果將盲人凸字嘅書 由西班牙運去拉丁美洲，係唔合法 成千上萬嘅可以用嘅盲人凸字書籍 遍佈喺美國、英國 加拿大、澳洲等國家 但佢哋唔可以運去其他 60 個 以英語為第一、第二語言嘅國家 記得我頭先講過哈利波特 因為我哋唔可以運書去第二個國家 所以同一本書喺唔同英語國家 英國、美國、加拿大、澳洲、新西蘭 就會有唔同版本嘅哈利波特 呢樣亦都係點解，下個月喺摩洛哥 有一個所有國家都會參加嘅會議 事關個會議關乎到 一啲國家同世界盲人聯盟 倡導嘅跨國協定 當中講到，如果兩個國家都有版權豁免 我哋就可以將書 喺兩個國家之間運嚟運去 尤其喺發展中國家 為冇書讀嘅盲人重新燃點生命 我想呢樣發生 （掌聲） 我嘅生活一直都幸福 結咗婚又有細路 仲有得意嘅工作做 無論喺悉尼大學法學院擔任院長 定係宜家坐喺日內瓦 聯合國殘疾人權利委員會 我自覺係一個幸福嘅人 我唔知將來會點 但科技必然會更加先進 我仲記得阿媽 60 年前講過︰ 「記住阿仔， 你永遠唔會用手指嚟閱讀。」 我好高興呢種我同 凸字抄寫員、志願讀者 同埋熱情嘅發明家之間嘅互動 令到我同全世界盲人嘅閱讀夢想成真 我想多謝我嘅研究員 Hannah Martin 佢一路喺度幫我襟下一張投影片 我要多謝老婆 Mary Crock 佢係我嘅生命之光 佢會嚟接我 我要感謝我太太 我諗我要講再見喇 祝大家平安。多謝曬 （掌聲） 耶！ （掌聲） 好，好，好，好

alexa_meade_your_body_is_my_canvas

仔細睇下 呢幅畫其實唔只表面咁簡單 雖然，呢幅係畫一個男人嘅亞加力畫 但係我冇畫喺畫布上 我直接畫喺嗰個男人身上 我唔用畫布 如果我想畫你嘅肖像 我會直接畫喺你身上 即係話你會被搽上好多顏料 包括你嘅耳仔 因為我需要喺你嘅耳仔上面畫你嘅耳仔 呢度所有嘢︰人、衫、凳、牆 全都油上一層顏料 咁樣係為咗直接模仿人同物件 透過呢一種方式 我就可以將一個立體環境整到平面畫咁 就算我由唔同角度影相 出嚟嘅效果都仍然係平面咁 Photoshop 我都冇用過 呢張係我其中一幅立體畫嘅相 你可能會問︰ 點解我會有呢啲諗法將人變成畫 但其實一開始嘅時候 我冇諗過對人或者顏料做啲乜嘢 最初諗法只係同影有關 我覺得冇光線呢樣嘢好吸引 我想搵一種方法可以令影實物化 喺影改變之前將佢定型 於我就想畫低啲影 我好想可以喺影裏面 收埋油上咗顏料嘅我 令我可以幾乎隱形 直至光線唔同咗，然後突然間 我嘅影會出現喺光線之下 我想睇下仲有咩地方我可以畫影嘅 然後我諗起我朋友 Bernie 但我唔只想畫影，我仲想做到加強 同埋喺佢身上用灰階顏色畫 我好清楚作品會係點嘅樣 所以當我畫緊佢嘅時候 我好小心跟足我嘅構思去畫 但有啲嘢一直喺我眼前閃 我當時唔係好清楚我睇到嘅係咩嘢 然後當我褪後去睇嗰陣 神奇嘅嘢就發生咗 我將我嘅朋友變成咗一幅畫 我最初諗唔到當我畫影嘅時候 我會將另一個空間成個帶咗出嚟 然後再將個人融返入去 估唔到我畫畫會變成畫我嘅朋友 甚至將朋友擺返落畫裡邊 我心裡面有啲矛盾 因為一方面我為到 我自己發現嘅嘢覺得興奮 但另一方面，我嗰時啱啱大學畢業 攞咗政治學學位 以前成日夢想去華盛頓做政府工 （笑聲） 為咩我會提起呢件事呢？ 係因為我做咗個好艱難嘅決定 決定畢業之後放棄到美國國會工作 反而返咗去我父母屋企嘅地下室學畫畫 我當時唔知道邊度入手 對上一次我畫畫嘅時候係 16 歲 當時喺夏令營裡面 當時我唔想透過抄襲以前大師作品 或係攤開畫布反複咁喺畫布上面畫 嚟自學畫畫 因為對我嚟講，畫畫唔應該係咁 畫畫應該係關於空間同光線 我早期嘅畫布都係啲你諗唔到嘅嘢 就好似用煎炸食物做畫布咁 所以係幾乎冇可能 將顏料搽上雞蛋嘅油脂度 （笑聲） 更加難去將顏料黐喺柚子嘅果酸度 因為果酸只會抹走筆觸嘅顏料 就好似隱形墨水一樣 當我畫一筆，顏料就咁唔見咗 假如我想喺人上面畫… 我會帶人嚟我嘅工作室 畀佢哋知道我嘅日子喺地下室過 畀佢哋知道我喺多士上面油顏料 但咁樣我會覺得尷尬 似乎喺我身上練習畫畫更加適當 其中一個我最鍾意嘅模特兒 係一位退休老人 佢不但唔介意坐定定唔郁 由得顏料搽喺佢耳仔裏面 而且仲冇因為我帶佢出去公眾場所 好似地鐵咁——展出而尷尬 成個過程中我有好多樂趣 我教自己點樣用唔同風格畫 同時我想知道我仲有咩可以試 我今日帶咗一位拍檔，Sheila Vand 我哋都覺得畫 可以喺唔平凡嘅介面上面畫 嗰個係牛奶 我哋搵嚟咗一個水池 我哋將牛奶倒入去 Sheila 都走埋入去 然後我開始畫 畫出嚟嘅嘢永遠都係意想不到 雖然我腦裏面有一幅好確切嘅圖 好清楚會畫成點 我亦會跟著幅圖去畫出嚟 但係當 Sheila 用背脊 浸入牛奶嘅一刻 所有嘢都變 啲嘢流動緊 而我哋用「既來之，則安之」 嘅方式處理 唔係要同牛奶抗衡 而係順著牛奶嘅流動作出修補 令幅畫更加好 有時 Sheila 成個人浸入牛奶 牛奶會沖走佢手臂嘅顏料 令到睇起嚟有啲笨拙 我哋嘅解決方法係，將佢嘅手臂都遮住 仲有一次，佢嘅頭髮吸咗好多牛奶 令面上面嘅顏料通通都溶咗 所以我嗰陣話︰ 「好，咁嘅話，將你塊臉遮著。」 最後我哋嘅作品比當初構思嘅更加靚 呢個方法同小朋友因為畫唔到手 所以將手畫到插咗入袋一樣 當我哋開始牛奶計劃時 我預料唔到我嘅將來 會由我追政治夢、坐喺辦公室工作 到誤打誤撞發現「影子」呢個概念 繼而將人哋變成畫作 喺牛奶池裡面畫人 話說回來，我諗 你喺熟識嘅事物裡面 搵到奇怪嘅嘢根本係有可能 只要你唔好剩係望擺喺眼前嘅事物 而係望事物蘊藏咗嘅嘢 埋藏喺陰影嘅嘢 你會發現更多嘅可能 多謝各位 （掌聲）

kelly_mcgonigal_how_to_make_stress_your_friend

我要坦白一個事實 但係首先，我希望你哋能夠對我坦白 喺過去嘅一年裡面——舉手就得喇 你有冇經歷過相對較小嘅壓力？ 有冇人？ 咁中等嘅壓力呢？ 邊個又經歷過好大嘅壓力？ 好嘅。我都有 但係呢樣唔係我要坦白嘅 我要坦白嘅係：我係一個健康心理學家 我嘅任務係令人哋更加嘅開心同健康 但係，我恐怕過去十年我一直所教嘅嘢 壞處多過好處 當中原由同壓力有關 多年嚟，我一直話畀人哋聽 壓力令你病 壓力增加患上所有疾病嘅風險： 從普通感冒到心血管疾病 所以，我將壓力當作係敵人 但係，我已經改咗對壓力嘅睇法 而且我想你哋改變對壓力嘅睇法 等我哋由呢一個 令我重新思考壓力嘅研究開始 呢個研究用八年時間 追蹤咗三萬個美國成年人 研究問嘅問題係︰ 「喺過去嘅一年裡面， 你經歷過幾多壓力？」 研究又問：「你哋相唔相信 壓力對你嘅健康有害？」 之後，研究員翻查公眾死亡記錄 嚟確定邊個死亡 （笑聲） 先講一啲壞消息 嗰啲喺過去嘅一年經歷好多壓力嘅人 死亡風險增加咗 43% 但係呢個結果係講緊嗰啲 相信壓力對健康有害嘅人 （笑聲） 嗰啲經歷好多壓力 但唔認為壓力對身體有害嘅人 唔會話容易死亡 實際上，佢哋嘅死亡風險 喺呢個研究嘅所有對象當中 包括嗰啲經歷相對少壓力嘅人當中 係最低嘅 目前，研究員估計 喺過去佢哋追蹤死亡嘅八年當中 有 182,000 個美國人 冇因為壓力而提早死亡 而係因為信咗壓力對佢哋嘅健康有害 （笑聲） 即係話，每年會有 超過二萬人因為咁而死亡 如果呢一估計係正確嘅話 相信壓力對身體有害呢一個觀念 就會變成舊年美國第十五大死亡原因 排喺皮膚癌、愛滋病同謀殺前面 （笑聲） 可想而知我睇到 呢個研究嗰陣有幾錯愕 過去，我一直花費大量精神話畀人知 壓力對你嘅健康有害 所以呢個研究令我諗： 改變你對壓力嘅態度 會唔會令你更加健康？ 科學話畀我哋聽的確係咁 當你改變對壓力嘅睇法時 你就能夠改變身體對壓力嘅反應 要解釋個原理 我想你哋都想像自己參與 一個特登令到你感覺到壓力嘅研究 呢一個研究叫做社會壓力測試 你入去實驗室 你被告知要坐喺你專家評委面前 即場做一個五分鐘嘅演講 講你嘅性格弱點 為咗等你感受到壓力 會有好強嘅燈光同攝影機 好似咁樣 （笑聲） 呢啲評委，事先訓練好 畀你非言語上嘅消極反應 好似咁樣（吸氣） （笑聲） 宜家，你已經夠曬失落 然後你就要嚟到第二部分：數學測驗 令你措手不及嘅係 實驗人員喺過程中不斷咁騷擾你 宜家等我哋一齊嚟做呢個實驗 對我嚟講會係好歡樂嘅時刻 （笑聲） 我希望你哋所有人倒數數字 由 996 開始以 7 遞減 你哋必須大聲講出嚟 盡可能嘅快，由 996 開始 開始！ （聽眾倒數） 快啲。快啲 你哋太慢喇（聽眾倒數） 停，停，停，停，停 呢位男士數錯咗 我哋必須從新開始 你哋都唔擅於減數，係嗎？ 所以，你哋宜家知道嗰種感覺喇 如果你哋真係參與呢個研究 你哋應該會有一啲壓力 你嘅心臟或者會砰砰跳 呼吸可能加快，亦可能會流汗 正常情況下 我哋會話呢種係焦慮嘅反應 或者係一種訊號反映 我哋唔能夠好好應對呢種壓力 但係如果你將呢種反應解讀為 身體充滿活力 而且準備好應對壓力，咁又會係點呢？ 呢啲說話正係 哈佛大學一個研究裏面 參與者被告知嘅 喺佢哋做社會壓力測試之前 佢哋被引導去諗 呢啲壓力嘅反應係有益嘅 心跳加快係令你準備好應對 如果你呼吸加快，冇問題 咁會令你嘅大腦獲得更多嘅氧氣 嗰啲學識將壓力視為 對表現有幫助嘅參與者 佢哋嘅壓力降低咗 少咗一份焦慮，多咗一份自信 但係更加令人欣喜嘅發現係 佢哋身體對壓力嘅反應有所改變 一般嘅壓力反應都係 心跳會加快、血管收窄 呢啲都係慢性壓力 同心血管疾病有關嘅原因 持續咁樣嘅狀態對身體冇好處 但係，喺個研究裏面 當參與者認為 佢哋嘅壓力反應係正面嘅時候 佢哋嘅血管保持鬆弛，就好似咁樣 而佢哋嘅心臟仍然係砰砰直跳 但呢種心血管嘅情況更加健康 呢個時候嘅心血管就同你 開心、受到鼓舞時嘅心血管一樣 喺你一生經歷咁多壓力裏面 呢一個生理變化足以決定 一個人五十歲因為壓力而心臟病發 定係直到九十歲仍然活得好好 呢個就係科學 喺研究壓力方面嘅新發現︰ 你點樣看待壓力，足以影響你嘅健康 作為一個健康心理學家 我嘅目標都唔同咗 我唔再想清除你嘅壓力 我想讓你哋將壓力處理得更加好 而我哋只做少少介入療法 如果你舉手話 喺過去嘅一年，你感受到好大嘅壓力 咁今日呢個演講可以拯救到你嘅生命 因為可能下一次 你嘅心跳因為壓力而加快 你會記得呢場演講，然後話畀自己 呢個係我嘅身體幫我應對挑戰 當你用咁樣睇壓力嘅時候 你嘅身體會信任你 身體對壓力嘅反應就會更加健康 我剛才講過 過去十年我一直將壓力妖魔化 並試圖從壓力裏面釋放自己 所以我想做多一樣嘢 我想話畀你哋知 壓力反應最被低估嘅一樣嘢係： 壓力可以令得你更加交際 要明白壓力呢方面嘅特性 我哋需要睇下一種激素，催產素 我知道催產素已經同其他激素一樣出名 催產素甚至有一個可愛嘅別名︰ 「擁抱激素」 因為當你擁抱某個人時，催產素會釋放 但係呢樣僅僅係催產素其中一個作用 催產素係一種神經激素 佢可以調節大腦嘅社交本能 催產素能夠令你做 一啲加強同別人聯繫嘅事情 催產素令你渴望同 朋友、同家人有身體接觸 催產素能夠增加你嘅同情心 佢仲會令你更願意幫助同支持 嗰啲你關心嘅人 有啲人甚至提議 我哋應該用鼻吸催產素 令我哋變得更有同情心同愛心 但係呢正表明大部分嘅人 並唔了解催產素 佢係壓力激素 你嘅腦垂體釋放呢種物質 作為對壓力反應嘅一部分 腎上腺素令心跳加快 其實係身體對於壓力嘅反饋 當身體應對壓力釋放催產素時 催產素能夠促使你去搵人幫手 呢啲壓力嘅生理反應 促使你話畀人知你嘅感受 而唔係屈喺心裡面 壓力反應令你會留意 生活當中嘅人有冇遇到困難 如果有，你就可以互相幫助 當生活變得困難嘅時候 壓力反應會叫你走去俾人關心你 咁樣知道壓力嘅呢一面 點樣令你哋更健康？ 催產素並唔單單對你嘅大腦有作用 佢同樣對你嘅身體有作用 佢對身體嘅其中一個重要作用 係保護你嘅心血管功能免受壓力傷害 催產素係天然嘅抗炎物 佢幫助你嘅血管 喺應對壓力時保持放鬆 但係我最感興趣嘅，係佢對心臟嘅作用 你嘅心臟有催產素受體 佢幫助心肌細胞重生 同從壓力導致嘅損傷中復元 壓力激素強化你嘅心臟 更加犀利嘅係 催產素對身體嘅呢啲好處 可以透過社交接觸 同別人嘅支持去加強 因此，當你有壓力去搵人 或者人哋有壓力你幫人 你嘅身體都會釋放更多催產素 你嘅壓力反應會變得更加健康 你亦會快啲由壓力當中復元 我發現一樣嘢好神奇 就係壓力反應有 一個內在機制去釋放壓力 而呢個機制就係同人嘅接觸 我想講另一個故事去結束我嘅演講 因為呢個研究可以救到某個人嘅生命 呢個研究追蹤咗大約一千位美國成年人 佢哋嘅年齡喺 34 歲到 93 歲之間 個研究開始時問佢哋： 「喺過去嘅一年，你經歷幾多壓力？」 然後又問佢哋，「你哋花幾多時間嚟 幫助朋友，鄰居同你社區嘅人？」 然後佢哋令用公共記錄 睇返之後五年有邊個死咗 首先講壞消息： 每個人生重大嘅壓力經歷 譬如經濟困難或者家庭危機 都會增加 30% 死亡風險 但係——你哋都係想聽到「但係」啫 但係呢樣嘢並唔係對每一個人都適用 嗰啲會關心人嘅人 死亡風險並冇實質嘅增加 —— 係零呀！ 關心人令你對抗到壓力 然後，我哋再一次睇到 壓力對於健康嘅害處並唔係必然嘅 你點樣思考及點樣應對壓力 能夠影響你嘅壓力反應 當你將身體嘅壓力反應睇得好正面時 你就建立咗一種生理性嘅激勵 當你選擇喺壓力下同人接觸、交流 你就會建立到抗逆機制 我當然唔需要多啲嘅壓力經歷 但係科學令我對壓力有全新嘅認識 壓力令得我哋認識心臟 喺我哋同人聯繫嘅時候 會搵到歡樂同意義 同時心臟努力揼動俾你力量同能量 當你用呢種方式睇壓力時 你唔單止能夠喺壓力之下做嘅更好 你仲話俾自己聽 你可以信任自己應對生活嘅挑戰 同埋你會記得你唔需要獨自面對壓力 多謝 （鼓掌） Chris Anderson： 你話畀我哋知嘅呢啲嘢真係好神奇 對我嚟講，好神奇在於 點樣睇壓力原來可以影響一個人嘅壽命 就住呢個發現，我哋可唔可以建議人 譬如：有人諗緊做 有壓力嘅工定無壓力嘅工 佢哋應該點樣揀好？ 係咪只要相信你應付壓力 無論揀邊個都係咁明智？ 講者︰係嘅，而且我哋能夠肯定嘅係 追尋意義比逃避不安 對你嘅身體更加好 所以我想講，最好嘅決定 就係當你可以做構成你生命意義嘅事 同埋相信自己能夠處理伴隨嘅壓力 Chris Anderson： 非常感謝 Kelly 呢場演講非常精彩 （鼓掌）

steve_ramirez_and_xu_liu_a_mouse_a_laser_beam_a_manipulated_memory

史：諗返我研究生第一年 當時我攤喺床，食好多班傑利雪糕 睇無聊電視 或者聽 Taylor Swift 嘅歌 嗰時我啱啱分咗手 （笑聲） 所以，第一次長時間 我喺度不斷回憶關於呢個人 我希望能夠擺脫呢種自我苦惱 內臟似俾掏空一樣嘅感覺 宜家，我係神經生物學家 因此我知道對舊情人嘅記憶 同記憶中唔舒服嘅感覺 大部分係由兩個唔同嘅腦部系統所介導 所以，我喺度諗 如果我哋可以進入大腦 剪走嗰種令人作嘔嘅感覺 但仍然保持對舊情人嘅完整記憶 咁會點？ 然後我認識到，呢個諗法 目前嚟講仲係做唔到 咁我哋係咪可以 由進入大腦、尋找單一記憶著手？ 我哋可唔可以將記憶帶返嚟現實生活 甚至操作記憶？ 但到呢一刻 我真心希望一個人冇睇到呢場演講 （笑聲） 所以大家要留意返 呢啲諗法或者令你哋諗起 電影《全面回憶》 《暖暖內含光》 或者《盜夢空間》 但同我哋實驗室合作嘅明星 位位都係星光熠熠 劉：佢哋就係實驗室老鼠 （笑聲） 身為神經生物學家 我哋喺實驗室用老鼠 睇下記憶點樣運作 今日，我哋希望令你相信 宜家我哋能夠以光速啟動大腦嘅記憶 為咗令你哋相信 你哋只需要簡單做兩樣嘢 首先，你要搵同埋標記 大腦裏邊嘅一個記憶 然後用開關激活個記憶 就係咁簡單 （笑聲） 史︰你哋信未？ 實際上喺大腦裏面搵一個記憶 並唔係咁容易 劉︰冇錯 呢樣比喺禾稈裏面搵一支針仲難 因為至少支針你哋仲可以實在咁掂到 但記憶唔係 而且，大腦裏面嘅細胞數量 多過禾稈裡面嘅雜草數目 的確，個項目睇起嚟幾令人心灰意冷 但係幸運嘅係 我哋由大腦自身獲得幫助 所以我哋要做嘅就只係 畀大腦形成一個記憶 然後大腦會話畀我哋聽 邊啲細胞參與形成記憶 史︰咁當我諗返前度嘅時候 大腦會有咩變化？ 如果你唔講人道主義，將我嘅大腦切片 你會發現當我諗返前度時 有非常多嘅大腦區域會被刺激 而其中一個強烈活躍嘅區域係海馬體 一個幾十年嚟被認為 會處理近期同親切記憶嘅區域 所以佢都係一個理想地方 畀人可以進入、尋找同啟動記憶 劉︰當你令用顯微鏡觀察海馬體 唔單止會見到好多細胞 我哋仲能夠搵到 嗰啲參與某個記憶嘅細胞 因為當細胞活動時 例如當細胞建立某種記憶時 細胞會留低痕跡 我哋就可以透過痕跡 知道最近邊啲細胞啟動過 史︰呢樣就好似夜晚寫字樓著咗燈 你會知道有人做緊嘢 同樣細胞都有咁嘅燈 不過叫生物感應器 當細胞做緊嘢嘅時候，生物感應器會著 生物感應器就好似盞燈一樣 畀我哋知道細胞活動 劉︰所以我哋將生物感應器 連接到開關，控制呢啲細胞 我哋將呢個開關擺喺 一個改造過嘅病毒裏面 將病毒注入老鼠大腦 於是當一個記憶形成嗰陣 任何參與在內嘅細胞 都會裝上呢個開關 史︰例如，呢個就係海馬體 建立咗一個恐懼記憶之後嘅樣 呢張相藍色部分就係密集嘅腦細胞 而呢啲綠色嘅腦細胞 就係參與形成恐懼記憶 你哋宜家睇到嘅 係恐懼快速形成嘅過程 正確啲嚟講係記憶嘅橫切面 劉︰我哋一直討論緊嘅開關需要快 佢唔可以花幾分鐘或者幾個鐘去做到 佢應該以大腦嘅速度去做 即係以幾微秒為限 史︰劉，咁你點睇？ 我哋可唔可以用，例如藥物 啟動或者熄咗大腦細胞？ 劉︰唔得。因為藥物會擴散，好麻煩 而且藥物作用係永遠嘅 所以我哋唔能夠用藥物即時控制記憶 咁史蒂夫，用電控制大腦你覺得點？ 史︰電非常之快 但係我哋未必可以將電帶到 負責某個記憶嘅細胞當中 我哋甚至乎會灼傷大腦 劉︰哦。 的確係 所以我哋應該搵更好嘅方法 以光速進入大腦細胞 史︰正因為光本身就有光速 或者我哋可以用光 嚟到激活同熄咗記憶 劉︰光速非常快 而且由於正常嘅大腦細胞對光冇反應 因此嗰啲對光有反應嘅細胞 就係含有光敏感開關嘅細胞 為咗令呢啲細胞對激光有反應 我哋首先要呃腦細胞 劉：你哋冇聽錯 我哋嘗試將激光射入大腦 （笑聲） 我哋靠嘅技術就係光遺傳學 光遺傳學畀咗光敏感開關我哋 令我哋能夠啟動或者熄咗腦細胞 而呢個光敏感開關個名 叫做光敏感通道 就係嗰啲黏著腦細胞嘅綠色小點 你哋可以將光敏感通道 當做一種對光敏感 可以俾人安裝入腦細胞嘅開關 所以，宜家我哋可以簡單襟個開關 啟動或熄咗腦細胞 喺呢個情況，我哋用光脈衝開開關 劉︰我哋將呢種 光敏感通道嘅光敏感開關 擺喺生物感應器上，並注入大腦 當一個記憶形成嘅時候 有份形成嗰個記憶嘅細胞 都會有呢個光敏感開關 咁樣我哋就可以 通過照射激光控制呢啲細胞 史︰宜家就係測試所有嘢嘅時間 我哋能夠做嘅就係 將老鼠放入一個咁嘅盒 然後輕微點擊老鼠足部 令老鼠對呢個盒產生一個恐懼記憶 令佢哋知道盒入面有唔好嘅嘢發生 喺老鼠嘅海馬體裏面 形成呢一個記憶嘅活躍細胞 都會有光敏感通道 劉︰當你有一隻老鼠咁細 你會覺得成個世界都喺度想捉你 所以，你最好嘅防衛 係收埋自己、唔被發現 當老鼠處於恐懼狀態 就會表現出呢一種典型行為 即係呆喺盒嘅角落唔郁 呢一種狀態我哋稱之為「靜止」 如果老鼠記得個盒有唔好嘅事發生 而我哋將佢哋放返同一個盒時 佢哋本能反應就係靜止唔郁 咁係因為佢哋唔想俾盒裡面 任何潛在嘅威脅物發現 史︰因此，你哋可以將「靜止」 諗成你喺街行，腦裡面諗著自己嘅嘢 然後幾乎要撞到你嘅前女友或者前男友 喺呢兩秒裏面 你會諗︰我做咩好？打招呼？ 同佢握手？ 抑或轉身走？ 我係咪應該坐喺度扮唔存在？ 呢啲突然喺腦海出現嘅諗法 令你無法控制自己嘅身體 令你暫時流露出孤獨無助嘅表情 劉︰但係，如果你將老鼠 放喺一個完全唔一樣嘅新籠裡面 好似跟著落嚟呢個咁 老鼠就唔會驚呢個籠 因為老鼠冇理由去驚呢個新環境 但如果我哋將老鼠放喺新籠裡面 同時用我哋用激光啟動恐懼記憶嘅話 會發生啲咩？ 我哋係咪可以喺一個 完全唔一樣嘅環境裏面 喚醒返老鼠對第一個籠嘅恐懼記憶？ 史︰呢個係價值百萬美元嘅實驗 宜家我哋講返當日嘅記憶 我記得嗰日波士頓紅襪隊贏咗比賽 嗰日又係一個生機勃勃嘅春天日子 極適合喺河邊散步 同埋去 North End 買一啲甜酥卷 另一方面，我同劉 喺一個冇窗、全黑嘅房裡面 眼球郁都唔動 因為隻眼郁嘅話離遠睇似係眨眼 所以我哋眼都冇眨咁望著電腦螢幕 我哋喺度望緊隻老鼠 嘗試第一次用我哋嘅技術 去啟動一個記憶 劉︰呢個就係我哋睇到嘅 當我哋第一次將老鼠放入呢個籠 老鼠會探索，聞嘢，周圍走，做自己嘢 因為老鼠天生係好好奇嘅動物 佢哋想知道，呢個新嘅籠有乜嘢 老鼠好得意 但當我哋啟動激光嘅一刻 就好似你宜家睇到咁 老鼠即刻進入靜止狀態 老鼠呆咗，唔郁 好明顯，老鼠定咗型 睇起上嚟，我哋做到 將第一個籠嘅恐懼記憶帶到去新環境 當我哋睇到結果，史蒂夫同我都震驚咗 就好似隻老鼠一樣 （笑聲） 實驗完咗之後，我哋離開間房 冇講過嘢 經過好長又尷尬嘅一段時間 史蒂夫終於打破沉默 史︰我當時話「我哋嘅技術係得嘅？ 」 劉：我話「係，真係得咗！ 」 我哋對結果都非常激動 然後我哋將個發現刊登喺自然期刊度 自從發表咗我哋嘅研究之後 我哋喺網上收到好多留言 我哋可以睇其中一啲 [ 天啊。最後…有咁多嘢！虛幻科技、神經控制、視覺夢想嘅再現、 神經編碼、「寫同重寫記憶 」、精神疾病。將來係咁好嘅。] 史︰首先你會注意到啲人 對呢項研究有好強烈嘅意見 宜家，我開始非常認同 第一個人嘅樂觀睇法 因為相對於Morgan Freeman 嘅評論 呢個係我有生以嚟聽到最好嘅讚美說話 （笑聲） 但係就好似你哋睇到嘅一樣 呢個並唔係唯一嘅意見 [ 太不可思議啦…如果佢哋可以喺幾年內 將呢種技術應用到人身上會點？ 天啊！我哋命中註定係咁。] 劉︰如果我哋睇睇第二個留言 我諗我哋全部人都覺得 嗰個人講嘅嘢冇咁正面 但呢樣都提醒我哋 雖然我哋宜家仍然以老鼠做實驗對象 但我哋確實應該開始思考同討論 記憶控制帶嚟嘅道德爭議 史︰透過第三個留言 我想話畀你哋聽一個 我哋最近喺實驗室開展嘅項目 叫「盜夢空間」 [「佢哋應該整一部關於呢樣嘢嘅電影。當佢哋將記憶植入人嘅意識裏面， 佢哋就能夠控制人，從而達到個人利益。佢哋就能夠控制人，從而達到個人利益。 所以我哋開始諗 雖然我哋可以重啟一個記憶 但如果我哋唔小心 改造咗個記憶，咁點呢？ 我哋會唔會將個記憶 變成一個錯誤嘅記憶？ 劉︰所有記憶都係複雜而且有動態變化 但我哋可以簡單將記憶當成係一齣電影 正如我哋一路所講嘅 我哋可以控制電影嘅播放掣 所以我哋可以隨時隨地播呢部電影 但有冇可能我哋可以 進入大腦編輯呢部電影 令佢同原本有唔同？ 係，我哋可以做到 我哋需要做嘅只係 用我哋之前用過嘅激光 重新啟動一個記憶 但係如果我哋同時將新嘅資訊 擺落去舊嘅記憶當中 舊嘅記憶會改變 就好似整混合錄音咁 史︰咁我哋點樣做呢？ 與其喺大腦搵到恐懼記憶 我哋可以喺動物裏面搵 即係我哋將動物放入 一個咁樣嘅藍色籠裡面 我哋喺動物個腦裏面 搵返代表藍色籠嘅腦細胞 然後我哋令呢啲腦細胞對光有反應 同我哋之前做嘅一模一樣 第二日，我哋可以將動物放入 一個佢哋從來冇遇過嘅紅色籠 我哋可以向佢哋大腦照射激光 重啟佢哋對藍色籠嘅記憶 咁當動物諗返藍色籠嘅嘢時 我哋對佢哋輕微電擊幾次，會點呢？ 我哋就嘗試人為咁 令藍色籠嘅記憶同電擊關連起嚟 我哋想將兩樣嘢連埋一齊 為咗證實我哋成功 我哋再將老鼠放入藍色籠 我哋今次只係重啟老鼠對藍色籠嘅記憶 但老鼠卻感覺到足部有微弱電擊 然後佢哋突然靜止唔郁 所以就算實際上冇電擊都好 老鼠始終記返起被電擊 因此，老鼠形成咗一個錯誤嘅記憶 因為技術上嚟講 佢哋驚錯咗一個冇電擊嘅環境 劉︰目前為止，我哋只係討論咗 呢種用光控制嘅開掣 其實我哋都有光控制嘅閂掣 而且我哋可以好容易想像到 通過安裝呢種光控制嘅閂掣 我哋可以隨時隨地閂咗一個記憶 我哋今日所講嘅嘢 都係基於神經科學一條哲學性嘅原理 就係，思想睇起嚟好神秘 但佢實際上係由物質組成 兼可以俾我哋利用嘅嘢 史︰我見到一個世界 我哋可以重新啟動任何我哋鍾意嘅記憶 我仲見到一個世界 我哋可以抹走我哋唔想要嘅記憶 宜家，我甚至見到 記憶編輯已經成為現實中嘅一部分 因為我哋生活嘅時代 已經有可能將科幻小說裡邊嘅問題 通過實驗將佢哋帶到嚟現實世界 劉︰宜家，我哋實驗室嘅人員 同全世界嘅人員 都用緊類似嘅方法啟動或者編輯記憶 無論嗰啲記憶係舊、新、正面、負面 ——總之所有類型嘅記憶 等我哋能夠了解記憶係點樣運作嘅 史︰例如，我哋實驗室嘅一個團隊 發現咗形成恐懼記憶嘅腦細胞 並將嗰啲腦細胞轉化成快樂記憶 就好似嗰個咁 嗰個就係我想講嘅編輯過程 宜家，實驗室人員 甚至可以喺雄性老鼠當中 啟動佢哋對雌性老鼠嘅記憶 有流傳話人員有好愉快嘅經歷 劉︰我哋正生活喺一個好開心嘅時刻 因為呢一刻科學除咗受制於 我哋嘅想像力之外，就再冇限制 史︰最後，我哋做到啲咩呢？ 我哋點樣繼續發展呢一個技術？ 呢啲問題唔應該剩係留返畀 實驗室嘅人解答 我哋今日演講嘅目的就係令所有人 知道現代神經科學有可能嘅事 但宜家重要嘅係 令所有人都參與個討論 等我哋好似一個團隊咁一齊諗下 神經科學可以做到啲咩 我哋可以點樣繼續往前走 因為劉同我都認為 我哋所有人面前都有一啲重大決定要做 史、劉︰多謝 （鼓掌）

russell_foster_why_do_we_sleep

我今日想講一個我好鍾意嘅話題 就係睡眠嘅神經科學 依家，仔細聽下呢個聲音 （鬧鐘響） 啊，響啦 一個我哋大家都覺得熟悉又絕望嘅聲音 無錯就係鬧鐘聲 而呢種驚怵又恐怖嘅聲音 會停止人類最緊要嘅行為體驗 即係瞓覺 如果你係普通人 你生命裏面 36% 時間用喺瞓覺 即係話如果你有 90 歲 就會有 32 年嘅時間用嚟瞓覺 呢個數字話畀我哋知 睡眠某種意義上好重要 但我哋好多人唔會反思一下睡眠 我哋確實唔關心瞓覺嘅事 所以我今日想改變大家嘅觀念 改變大家對睡眠嘅概念 而我會帶你哋由舊時開始 我哋返到去「安享甜絲絲嘅美夢」 呢句說話 有無人知道呢句話出自邊度？ 係莎士比亞嘅《凱撒大帝》 好，等我讀多幾個經典句子 「美夢啊，溫柔的美夢， 你猶如天然溫柔嘅護士， 我點會怕你？」 又係莎士比亞，嚟自…都係唔講 嚟自一部蘇格蘭戲劇 （笑聲） 同一時代有另一句嘢： 「睡眠係一條金鍊， 將我哋健康同身體綁埋一齊。」 呢句極具先見之明嘅話 出自 Thomas Dekker 另一個伊莉莎白時代嘅劇作家 但如果將時間跳到 400 年後 人類對睡眠嘅態度就有所變化 20 世紀初愛迪生話︰ 「睡眠浪費時間， 仲係山洞時代遺留嘅嘢。」 砰！ （笑聲） 如果我哋回顧 80 年代 你哋或者會記得 戴卓爾曾經講過「睡眠係懦夫行為」 仲有惡名昭彰嘅…佢叫咩名？ 《華爾街》惡名昭彰嘅 Gordon Gekko 講過︰ 「金錢永不睡」 咁 20 世紀嘅我哋又點睇睡眠？ 我哋用愛迪生發明嘅燈泡 侵佔晚上，強佔黑夜 喺呢個搶佔過程裡面 我哋幾乎將睡眠當做病態 我哋將睡眠當做敵人 依家最好嘅情況 係我哋仍然接受到需要睡眠 但最壞嘅情況可能係 好多人認為睡眠係一種要醫嘅病 而我哋對睡眠嘅無知 其實係幾發人深省 點解咁講？ 點解我哋潛意識會冇咗瞓覺？ 答案似乎係 你喺瞓覺期間做唔到任何嘢 你唔會食嘢，你唔會飲水，仲做唔到愛 嗯，起碼大部份人都係咁 於是… 唔好意思 瞓覺係完全浪費時間？錯 其實睡眠係我哋生物學裡面 重要嘅一部份 神經科學家正準備解釋 點解睡眠會咁重要 我哋嚟講下大腦 依家，我哋有一個大腦 呢個腦由一位社會科學家捐贈 佢哋話，佢哋唔知呢件係乜 或者唔知點樣用佢，所以… （笑聲） 唔好意思 於是我借嚟用下 我諗佢地唔會發現嘅。好啦 （笑聲） 我想講嘅係 當你瞓著嗰陣，大腦唔會休息 其實，對比起清醒狀態 熟睡嘅時候大腦部份區域會更加活躍 另一樣非常緊要嘅嘢係 睡眠並非源自腦內嘅單一結構 而係源自腦嘅唔同地方 如果我哋返轉個腦 令佢底部向上… 我鍾意脊髓呢部分 呢點就係下丘腦 下丘腦裡面有一大塊好得意嘅結構 唔單只有生理時鐘 雖然生理時鐘話我哋聽幾時起身 幾時瞓覺 呢個結構仲會同下丘腦其他區域互動 包括外側下丘腦、腹外側視前核 佢哋一齊發送訊號落去腦幹呢度 跟住腦幹用神經傳導物 一種令我哋保持清醒 令我哋出現意識嘅嘢 發送訊息 經過腦皮質呢一塊美麗嘅皺褶區域 所以睡眠其實係 大腦唔同部份互動嘅結果 所以，睡眠係大腦一系列 相互作用嘅結果 好啦，我哋接落嚟睇啲咩？ 我哋已經知道睡眠係一個複雜過程 佢佔用我哋一生人 32 年時間 但我冇解釋到睡眠係乜嘢嚟 咁點解我哋要瞓覺？ 對你哋嚟講，科學家無共識一啲都唔怪 因為我哋科學家有好多唔同嘅解釋 我會重點講下其中三個 第一個解釋 就係認為睡眠係為咗恢復精力 咁嘅解釋好主觀 實質上，我哋日間消耗好多嘢 於是就喺夜晚補充、替換 重建所有已消耗嘅嘢 其實個解釋係嚟自亞里士多德 即係 2300 年前嘅答案 呢個解釋曾經流行，但後來又式微 佢宜家又流行嘅原因 係因為研究發現 大腦內有一批基因 只會喺瞓覺嗰時活動 而呢啲基因同恢復精力 以及新陳代謝途徑有關 所以個發現其實係支持恢復精力假說 咁保存能量假說呢？ 同樣，雖然話瞓覺係用嚟蓄卡路里 但個假說可能好主觀 就算我哋真係計埋卡路里 個假說都好難有說服力 如果你對比一個人夜晚瞓足 同冇瞓但唔郁 瞓覺一晚只能夠慳大概 110 卡路里 相當於一隻熱狗嘅熱量 我認為，一隻熱狗嘅熱量 對於睡眠呢種咁複雜 又牽涉大腦多個地方嘅行為嚟講 實在係杯水車薪 所以我唔多相信保存能量假說 我會比較欣賞第三個假說 就係大腦處理同記憶固化假說 我哋知道，如果你要去學一樣嘢 但又唔夠瞓 咁基本就學唔到嘢 睡眠不足會大大削弱學習能力 所以睡眠同記憶固化都係非常緊要 但事情唔係話將知識放入記憶咁簡單 你仲要搵返佢哋 令人興奮嘅係 我哋之所以面對複雜問題時 仍然能夠提出解決方案 全靠我哋都喺夜晚瞓覺 實質上，睡眠可以為我哋帶嚟三重優勢 夜晚嘅睡眠會增加我哋嘅創意 原因似乎係，喺個腦裡面 重要嘅神經同重要嘅突觸會相互連結 變得更加強大 而無咁緊要嘅神經同突觸 趨向消失、式微 咁我哋依家有三個理論 解釋點解要睡眠 但我哋要知道，每個理論嘅細節都唔同 我哋好可能因為唔同原因而瞓覺 但係，睡眠並非一種嗜好 佢唔係可以隨便話有就有 我諗睡眠類似飛機嘅坐位升級 相當於由經濟艙升到上商務艙 但唔係升到去頭等艙 大家要明白嘅重點係 如果你唔瞓覺，你就飛唔到 去唔到想要嘅地方 我哋現今社會嘅一大特點係 我哋有嚴重嘅睡眠不足 所以依家我哋就嚟睇下睡眠不足 社會上好多人都唔夠瞓 睇一睇呢啲睡眠時間 50 年代，數據顯示 大部份人每晚瞓大約八個鐘 依家，我哋每晚瞓少個半到兩個鐘 所以我哋都係瞓六個半鐘嘅人 但對細路嚟講，情況更差 要有完整嘅腦部運作 佢哋就需要九個鐘睡眠 好多細路，返學嘅日子 得五個鐘頭睡眠時間 咁樣絕對係唔夠 我哋仲要考慮埋其他社會組別 例如年紀組別 如果你已經上咗年紀 你每次瞓覺都會砸醒 令到好多時瞓覺少過五個鐘 另外，輪班工作嘅情況好特別 可能有 20% 嘅人要輪班 佢哋嘅生理時鐘並未有調較 去適應夜晚嘅工作需求 同我哋一樣，佢哋嘅生理時鐘 依然係正常嘅日夜週期 所以當年紀大嘅輪班員工返屋企 想喺日頭訓覺，就會超攰 佢哋嘅生理時鐘就會同自己講︰ 「起身啦，係時候起身囉。」 所以要返夜嘅輪班員工嘅 睡眠質量通常好差 尤其係得五個鐘頭嘅睡眠時間 然後仲有幾千萬人經歷捱時差 我哋呢到有幾多人要捱時差？ 哇，都幾多噃 真係非常多謝大家無瞓著覺 因為瞓覺正係你哋大腦好想要嘅 大腦要做嘅其中一樣嘢就係瞌眼瞓 呢種無意識嘅睡眠 基本上係自己控制唔到嘅 瞌眼瞓可能係一種好尷尬嘅事 亦可以係致命 據估計 有 31% 司機起碼一世人 會有一次喺開車嘅時候瞓著 而喺美國，統計指出： 十萬單高速公路上面嘅交通事故 同疲勞駕駛 集中唔到精力、瞓著咗有關 一年十萬起事故實在好得人驚 更加恐怖嘅事有 切爾諾貝爾事故 同埋挑戰者號太空船解體 兩件事都係慘劇 兩件事嘅調查都發現 長時間嘅輪班工作、警覺性降低 同疲倦過度 導致員工出現判斷錯誤 亦係呢次災難嘅一大原因 因此，當你攰嘅時候，加上睡眠不足 你嘅記憶力同創造力會降低 個人會更加衝動 於是你整體嘅判斷力下降 但接落嚟仲有更衰嘅嘢 （笑聲） 想像你係一個好攰嘅大腦 你會渴求一啲嘢去令自己清醒 例如藥物、興奮劑 咖啡因可以代表 大部份西方國家嘅興奮劑 西方人大部份日子都靠咖啡因度過 而如果你真係又唔聽話又攰嘅大腦 你就會揀尼古丁 當然 服食呢啲興奮劑 可以支持你嘅清醒狀態 但時間去到夜晚 11 點 大腦會同自己講︰ 「啊，啱啦。我好快要瞓覺。 但我依家咁精神，點先瞓得著呢？」 於是乎，你就會求助於酒精 酒精對於短時間 一至兩次咁輕度鎮靜人嚟講 係非常有用 酒精可以令人更舒服咁入睡 但你一定要留意，酒精唔會提供睡眠 佢只係提供一種好似睡眠嘅生理表像 佢只會鎮靜你 因此酒精實際上 會阻礙部份神經傳遞 阻礙鞏固記憶同尋找記憶 所以酒精係一種短期急性療法 但千祈唔好上癮 將酒精當做每晚嘅安眠藥 另一樣同睡眠不足有關嘅嘢係肥胖 如果你每晚瞓唔夠五個鐘 咁你就有一半可能肥胖 睡眠同肥胖有乜咩關聯？ 睡眠不足可能會增加 胃飢餓素荷爾蒙 又稱飢餓荷爾蒙嘅分泌 胃飢餓素荷爾蒙釋放之後，上到大腦 大腦就會話︰「我要碳水化合物。」 於是大腦就開始尋找碳水化合物 尤其係糖分 由於壓力係肥胖嘅因由 所以疲倦同壓力係有關 攰嘅人特別容易感覺到壓力 而壓力嘅其中一個後果係記憶力衰退 就好似我啱啱差啲唔記得想講嘅嘢 但壓力仲有包括好多嘢 如果你突然覺得有壓力，咁樣係冇問題 但如果睡眠不足 導致持續有壓力嘅話 咁就有問題 持續嘅壓力會抑制免疫力 所以疲倦嘅人嘅整體感染率更加高 有一啲好嘅研究證明 要輪班嘅員工有更高嘅癌症病發率 壓力增加會令更加多葡萄糖 流入循環系統裏面 葡萄糖於是佔血管系統嘅大多數 然後你就因為承受唔到咁多血糖 而患上糖尿病 壓力仲會升高血壓，引致心血管疾病 所以睡眠不足導致好多病 而並非僅僅令大腦輕微受損咁簡單 我諗大部份人之前都認為 睡眠不足只會影響大腦 講到呢到，大家可以諗下自己夠唔夠瞓 我想問︰ 邊個覺得自己有充足睡眠？ 噢，哇，都幾犀利，非常好 我哋遲啲再講呢樣嘢，同埋一啲小知識 我哋好多人，都會問一個問題 我點先知道我夠瞓？ 其實係無絕對答案 如果你朝早要用鬧鐘叫醒你 如果你要好長時間先起到身 如果你需要大量興奮劑 如果你脾氣好差、好容易發嬲 如果你嘅同事話你睇起嚟好攰、好燥 咁你就好大機會睡眠不足 聽你周圍嘅人講，聽你自己嘅聲音 咁你要點做？ 嗯，冇禮貌咁講︰ 就係要上傻瓜睡眠課 （笑聲） 要令你嘅臥室成為瞓覺天堂 最重要嘅係，整到佢有咁黑得咁黑 亦都要整到間房涼爽 記住，至少喺瞓覺前半個鐘較暗個環境 因為光會增加警覺性，推遲睡眠時間 我哋大多數人瞓覺之前 要做嘅最後一件事係咩？ 我哋企喺個好光嘅浴室度 一邊望住塊鏡一邊刷牙 但呢樣其實係我哋瞓覺之前 最唔應該做嘅事 閂手機，熄電腦 閂曬所有可以刺激大腦嘅嘢 日頭都唔好太遲飲咖啡 最好唔好遲過午飯飲 我哋講咗瞓覺前要較暗環境 但朝頭早陽光照射 反而會對生理時鐘嘅日夜週期有益 所以朝早要有陽光射著 基本上，要聆聽自己，平靜落嚟 做一啲你知道可以令自己進入夢鄉嘅嘢 好，以上都係關於睡眠嘅事實 咁有冇睡眠嘅謠言？ 細路仔好懶？唔係 佢哋天生嘅生物傾向性 令佢哋遲瞓覺、遲起身 所以就畀佢哋唞下 我哋每晚要瞓八個鐘 只係一個平均數 部份人要瞓多啲，部份人要瞓少啲 而你要做嘅，係聆聽自己嘅身體 你到底要瞓多啲，定瞓少啲？ 就係咁簡單 老人家唔需要瞓咁耐？錯 老人家嘅睡眠時間並無減少 佢哋嘅睡眠時間愈嚟愈零碎 而且質素冇咁好 但係對睡眠嘅要求並無減少 第四個謠言係 早睡早起，身體好，財富高，智力好 呢句話真係大錯特錯 （笑聲） 完全無任何證據表明 早起早睡會令人更加有錢 早起遲起同社會地位並無關係 從我嘅經驗睇嚟 早起同遲起嘅人主要分別係 早起身嘅人極其自命不凡 （笑聲） （掌聲） 好。最後一部份，最後幾分鐘 我想改話題 我想講下神經科學一啲突破性嘅發現 就係精神健康、精神病 以及睡眠障礙嘅關係 我哋 130 年前已經知道 有嚴重精神病嘅人都會有睡眠障礙 但好多人都會忽視呢個情況 70 年代，當人開始諗返呢樣嘢 佢地話： 「係啊，思覺失調病人 當然有睡眠障礙， 因為佢哋食梗抗精神病藥物。 係抗精神病藥物造成睡眠問題。」 但佢哋忽略咗 抗精神病藥物出現前嘅一百年 已經有睡眠障礙嘅報告 咁點樣呢？ 有幾班人研究緊抑鬱症 精神分裂、躁鬱症同睡眠障礙 而且我哋上年發表一個 有關思覺失調嘅大型研究 個研究數據非常有趣 思覺失調病人夜晚大部份時間都會清醒 同埋會喺日頭瞓覺 其他組別就發現 思覺失調病人無 24 小時生理規律 佢哋嘅睡眠節奏完全被破壞 其中一啲人甚至無辦法 等日夜週期控制佢哋嘅睡眠時間 佢哋只能夠越嚟越遲起身同瞓覺 咁點樣呢？ 令人興奮嘅係 精神病並非咁簡單同睡眠有關係 佢哋喺大腦裡面仲會有物理聯繫 而帶畀你正常睡眠嘅神經網絡 同畀你正常精神健康嘅神經網絡 係有關聯嘅 有咩證據？ 就係對產生正常睡眠 非常重要嘅基因 當基因突變，或者有任何變化 人就會誘發精神健康問題 上年，我哋公佈咗一個研究 顯示當一個 同思覺失調有關嘅基因變異 睡眠就會嚴重影響 所以我哋有證據證明 精神疾病同睡眠障礙有關係 下面嘅研究都基於呢個成果 首先，睡眠障礙出現喺 某啲精神疾病發作之前 我哋發現 嗰啲好有機會患上躁鬱症嘅年輕人 佢哋接受躁鬱症臨床診斷之前 已經有睡眠異常情況 另外數據說明 睡眠障礙好可能令精神疾病惡化 我嘅同事 Dan Freeman 用多種藥物 穩定咗研究對象嘅睡眠質量 同埋減低咗佢哋一半嘅妄想症狀 咁我哋得到啲咩？ 我哋當中有一啲好振奮嘅發現 透過了解睡眠同精神疾病 當中嘅神經科學 我哋開始認識 睡眠同精神疾病係點樣 喺大腦裡面生成同受到調節 第二樣嘢係 如果我哋可以將睡眠同睡眠障礙 當成早期嘅警號 咁我哋就有機會介入跟進 如果我哋知某啲人 比較容易患上精神疾病 咁就有可能及早介入 第三樣嘢，我認為最震撼人心嘅 係我哋可以將大腦裡面嘅睡眠中樞 睇成係新嘅治療目標 只要我哋穩定 容易患精神病嘅人嘅睡眠質量 佢哋就肯定會更加健康 同時可以減輕部份嚇人嘅精神病症狀 等我做個總結 我一開始講嘅係要重視睡眠 我哋對睡眠嘅態度 同前工業時代嘅時候好唔同 緃使嗰陣嘅人仲要捲入被窩取暖 但當時嘅人已經直覺知道睡眠嘅重要 呢種直覺並非好似迷信咁無理 而其實係對健康好嘅務實做法 你瞓得好嘅話 你嘅精神集中度、注意力 決斷力、創造力 社交技能同身體健康都會提升 瞓覺會減少情緒起伏幅度、壓力 憤怒程度、衝動程度 同埋減少想飲酒吸毒嘅諗法 最後我想講，理解睡眠嘅神經科學 令大家反思返我哋 係點樣諗部份精神疾病嘅成因 同時為我哋對付呢啲極其無奈嘅病 提供咗全新嘅方向 Jim Butcher， 一位奇幻小說作家 話︰「睡眠係神嚟，大家要朝拜佢。」 所以我只能夠叫你哋 跟住呢句話去做 多謝 （掌聲）

jinsop_lee_design_for_all_5_senses

喺呢個全球衝突多同氣候改變嘅時代 我嘗試解答一個好重要嘅問題： 點解性愛咁鬼正？ 如果你笑緊，你知我講緊咩 而家，喺我哋答呢個問題之前 我向你介紹 Chris Hosmer Chris Hosmer 係我大學時嘅好朋友 但其實我好討厭佢，我話你知點解 喺大學，我哋要做個好短嘅研習 要設計太陽能鐘 呢個係我個鐘 我用咗一個叫矮身向日葵 啲花只有 12 吋高 大家都知道 向日葵會喺日頭追住太陽嚟移動 所以喺朝早，你睇到向日葵對著咩方向 你就喺盤底空白嘅地方做記號 中午，你又記低向日葵轉嘅方向 日落又係咁做，呢個就係你個鐘 我知我個鐘報唔到準確時間 但用向日葵，你大概會有知道幾多點 所以，以我絕對冇偏見 冇主觀立場嚟講 個鐘係冇得彈 但係，呢個係 Chris Hosmer 個鐘 有五個放大鏡 另外五個酒杯放喺每個酒杯下邊 每個酒杯都裝咗唔同嘅香油 朝早，太陽曬落嚟，照落第一個放大鏡 聚焦啲光線集中喺下邊個玻璃杯度 令杯入面嘅香油發熱 一種特定嘅香味就會釋放 幾個鐘頭後，太陽曬到下一個放大鏡 另一種香味又會釋放出嚟 所以一日內，五種唔同嘅香味 喺同一個環境散發 所有住喺屋內嘅人 只需靠香味就知道時間 你就知點解我討厭 Chris Hosmer 我覺得我個靈感已經算唔錯 但佢嗰個簡直係無敵 而嗰時，我就知佢個概念比我好 但我就係解釋唔到點解 識得我嘅人都知我唔鍾意輸 呢個問題纏繞咗我有十年 好，我哋返返去之前個問題： 點解性愛咁正 做完個太陽能鐘嘅好多年之後 我識得一位女士 佢估性愛咁正嘅原因 可能係因為同我哋嗰五個感官有關 佢咁講之後，我恍然大悟 所以我決定要用五官 去諗返我人生中唔同嘅經歷 要咁做，我設計咗「五官圖表」 喺 Y 軸，我哋有 0 到 10 度數 而 X 軸，就有五種觀感 每一次我有難忘嘅經歷 我就會記錄落個表度 好似一本「五官日記」咁 呢度有段短片話你知點樣記錄 （短片）Jinsop Lee： 嘿，我叫 Jinsop 今日，我要話你知揸電單車 嘅五官感受係點嘅。嘻！ 電單車設計師：呢個 [ 唔清楚 ] 幫人按個人喜好設計嘅電單車設計師 （電單車加速） [ 聽覺 ] [ 觸覺 ] [ 視覺 ] [ 嗅覺 ] [ 味覺 ] 講者︰「五官圖表」就係咁用 而家，有三年嘅時間，我收集咗啲資料 唔只係我，我啲朋友都咁做 同埋我以前教大學，所以我逼… 意思係，我叫我啲學生去記錄 所以呢度係其中一啲收集到嘅數據 第一個關於即食麵 明顯地，味道同氣味嘅數值都好高 但留意聲音都有 3 好多人都話我聽 其中一個食麵嘅重要經歷係啜啜聲 你知道嘅。（啜啜聲） 唔洗講，我唔會再同呢啲人食飯 好，下個，去夜店蒲 我覺得有趣嘅係味覺都有 4 好多人反映畀我聽係因為飲品嘅味道 同埋，喺某啲情況 親吻係去蒲嘅一個重要經歷 我仲有同呢啲人出去 好，同埋下個，食煙 我發現觸覺有 6 其中一個原因係食煙嘅人話我知 揸住枝煙嘅觸感 同埋放喺唇邊嘅感覺 係食煙嘅最重要經歷 咁樣諗都幾得人驚 所以可想而知煙廠設計香煙 設計得有幾好 好 而家，最完美嘅經歷 喺「五官圖表」上邊會係點嘅樣呢？ 應該係一條畫到最高嘅橫線啩？ 你而家睇到 就算騎電單車咁強烈 都未攞曬所有分 其實，喺我搜集資料嘅幾年 只有一個近乎完美嘅經歷 呢個就係性愛，好嘅性愛 回覆者就話 好嘅性愛喺五個感官 都達到最高境界嘅體驗 呢度我會引述我一個學生嘅說話︰ 「性愛真係好正， 即使差嘅性愛都咁正」 所以「五官理論」可以解釋到 點解性愛咁正 喺呢啲五官習作之中 我記起我年青時個太陽能鐘研習 同時我發現 呢個理論都解釋到 Chris 個鐘 點解會比我個好 你睇，我個鐘只有視覺同埋少少觸覺 呢個係 Chris 個鐘 呢個係第一個用到氣味報時嘅鐘 其實，喺五官角度嚟講 Chris 個鐘係一個革命 理論透過呢個鐘提醒咗我設計嘅嘢 你睇，到而家，我哋設計師 主要集中去令啲嘢好睇 同埋有少少質感 即係話我哋無視咗其他三種觀感 Chris 個鐘話畀我哋知 即使只係包括多一個感官元素 產品就可以更勝一籌 所以如果我哋將「五官理論」 套用到我哋嘅設計會點呢？ 呢度有三個我諗到嘅簡單例子 呢個係燙斗，燙衫用嘅 我就加咗個噴嘴裝置 你只要喺裝置加入你鍾意嘅香味 你啲衫不但會香 仲會有機會令你燙衫嘅過程愉快好多 我哋叫呢個「香水燙斗」 好，下一個 我每日刷兩次牙 如果我哋嘅牙刷帶住糖味 同時，啲糖味冇哂嘅時候 代表要換牙刷呢？ 最後一個 我成日都好鍾意長笛或者單簧管嘅鍵 唔係淨係因為佢哋個外觀 仲有㩒落去嘅時候嘅嗰種感覺 而家我唔再吹長笛或單簧管 所以我將啲鍵結合到 一個我會用到嘅裝置上面： 電視機遙控 而家，一齊哋睇下呢三個概念 你會發現「五官理論」 唔單止改變我哋用產品嘅方式 仲有產品嘅外觀 所以總結嚟講，我發現「五官理論」 對於反思我人生中唔同嘅經歷好有用 亦幫我將最好嘅經歷 帶到去我嘅設計上面 而家，我發現唔淨止 「五官理論」令生命有趣 仲有「第六情感」 同埋難以測度嘅「X 因素」 呢兩樣可能會成為我下次演講嘅題目 而喺下次之前，希望大家享受 將「五官理論」用喺你日常生活 同埋你自己嘅設計上 噢，離開前最後一件事 呢度係你哋聽 TED 演講時嘅體驗 但係，如果其他幾種感官 譬如嗅覺同味覺，可以提高嘅話 咁就最好 而最好嘅方法係派免費嘅糖果 你哋準備好未？ 好 （掌聲）

beardyman_the_polyphonic_me

我想各位 問自己一個你可能從來未問過嘅問題 人類嘅聲音有可以做到啲咩？ （節奏口技） ♪ 哦奀咕 ♪ ♪ 奀咕 ♪ ♪ 奀咕 ♪ ♪ 奀咕 ♪（嬰兒哭聲） ♪ 奀咕 ♪（嬰兒哭聲） ♪ 奀咕 ♪（貓叫） （狗吠） 耶！ （掌聲） （迴旋鏢聲） 頭先嗰啲全部都係嚟自我嘅聲音 冇錯，真係嚟自我 所以你哋大概都可以想像到 我細個係一個好奇怪嘅細路 （笑聲） 原因係 我一路都嘗試 令我嘅聲音做到最多嘅嘢 我一直以嚟都喺度試緊呢啲聲音 我到宜家仍然喺度試緊 我仍然探索緊我可以發到嘅聲音 但係，我宜家已經大個咗同埋聰明咗 我知道有啲聲音 係我永遠都冇辦法發出嘅 因為礙於身體嘅局限 所以有啲嘢係我做唔到嘅 而且，有啲嘢係人把聲無可能做到嘅 譬如，冇人可以同一個時間唱兩個音 你可以好似僧侶咁唱兩個音，即係︰ （複調唱法） 但係咁樣嘅唱法 係同時間唱兩個音 而且會傷害你嘅喉嚨 所以有啲嘢你係冇辦法做嘅 人嘅聲音有局限呢樣嘢一直都困擾住我 因為節奏口技雖然係最好方式 將你音樂嘅諗法帶出嚟 但係佢哋最多只係簡單嘅音樂 所以令我好困擾 然後我假設有一種方法 可以將音樂嘅諗法完全咁表達出嚟 而唔受身體所限制 於是我同呢啲人合作 我哋整咗部機器 我哋做咗一個系統 基本上係一個實時嘅生產機器 一個實時嘅音樂製作機器 我只需要用自己把聲 即時創作出我腦海入邊聽到嘅音樂 而唔再受到身體限制 我宜家會示範佢可以做啲乜嘢 喺我用佢整聲音 同埋用佢編輯我把聲之前 我想講多次，所有你會聽到嘅聲音 都通過我把聲造出嚟嘅 呢個系統有… 唔該你，助手 呢個系統本身唔會自己發聲 所以佢冇錄音範本可以用 當呢部機運作 當佢開始轉換我把聲嘅時候 聽起上嚟嘅人聲音就會冇咁似人聲 但係，出嚟嘅始終係人聲嚟 我逐步示範畀你哋睇 我哋由簡單嘅開始 首先係複調音樂問題，我只有一把聲 咁我點可以做到 同一個時間有多個唔同嘅聲音？ 最簡單嘅方法就好似咁︰ （節奏口技） 通過舞蹈，就會好似咁︰ （音樂） 多謝 （掌聲） 呢個可能係最簡單嘅方法 但係如果你想做得更加即時 又或者想做實時循環 做唔到嘅嘢 你有其他方法鋪你把聲上去 譬如有音調轉移 我會畀大家聽下呢啲聲音係點樣嘅 我會打另一段拍子，好似咁 （節奏口技） 一開始都會有少少嘅舞蹈 因為咁樣好得意 如果你可以鍾意嘅話 可以跟住一齊打節拍 宜家聽下我加低音 （音樂） 跟住，加搖滾吉他 個音出嚟好好 但係如果我想做，譬如話…（掌聲） 多謝。假設我想做，例如，搖滾風琴？ 有冇可能呢？係可以嘅 只要好我咁樣錄低我把聲 （風琴聲） 跟住，宜家我有頭先嗰個錄音 我擺佢到時間軸上邊 （音樂） 咁樣就得啦 （掌聲） 但係，如果我想要聽起嚟 好似成支 Pink Floyd 樂隊咁？ 冇可能，你哋覺得，冇可能 係有可能嘅，而且你可以用呢部機 非常簡單就做到。真係好神奇。聽下 （音樂） 所以所有你聽得到嘅聲音 都係嚟自我把聲 我整咗呢啲聲音 我係冇用到樣本音樂，冇合成 所有都係經過修改嘅我把聲 當你明白咗製作過程，你一定會問 做呢啲嘢做咩？ 點解要咁做？（笑聲） 我諗簡單嘅答案係 因為平過你去請成支 Pink Floyd 但係事實上 我仲未整到一部 模仿已經存在咗嘅嘢嘅機器 於是我整咗呢部可以發出 任何我可以想像到嘅聲音 你哋批准嘅話 我宜家就會表演我腦海入邊嘅嘢 我希望你哋會鍾意啦 但我知道當佢哋本身非比尋常 而且你哋做緊啲嘢好似呢樣咁奇呢時 你哋會好難相信呢啲全部都係我把聲 （聲音效果） （音樂） 好似咁 （音樂） 呢個就係人類聲做到嘅嘢 好多謝各位 （掌聲）

michael_green_why_we_should_build_wooden_skyscrapers

呢個係我祖父 呢個係我個仔 細個嗰時，爺爺除咗教我木工 佢仲教我一個道理 如果你將樹砍落嚟變成一樣嘢 咁你就要盡力整出 最靚嘅嘢嚟榮耀棵樹 而我個仔提醒咗我 全世界嘅科技產品同玩具 有時候都比唔上一堆小木頭疊高 咁有啟發性 呢啲係我參與過嘅建築物 我平時喺溫哥華同紐約嘅辦公室裡邊 參與世界各地嘅建設項目 視乎我哋喺邊度工作 我哋嘅建築有唔同大小 唔同風格、用唔同材料 但木頭一直係我最喜愛嘅材料 我會講一個木頭嘅故事畀你哋聽 我鍾意木頭，部分原因係因為 每次人哋走入我設計嘅木製建築 我發覺佢哋嘅反應完全唔一樣 我未見過有人 走入鋼筋水泥建築物去擁抱樁柱 但我就喺木製建築裡面見到呢幕 我睇到人哋點樣掂啲木 我相信呢個背後一定有原因 就好似雪花一樣 地球上冇兩塊木係一模一樣嘅 所以木係好美妙嘅事 我鍾意將木諗成係 喺我哋建築物上留低嘅大自然足印 係大自然嘅足印令建築物 能夠將我哋同大自然連繫起嚟 宜家我住喺溫哥華，好近一個森林 嗰度嘅樹可以生到 33 層樓咁高 而喺加州海岸嘅紅木林 樹木可以生長到 40 層樓高 但係大多數木建築都只有四層樓高 喺好多地方，建築法例限制咗我哋 木製樓宇唔能夠高過四層樓 包括美國 宜家已經有例外 我覺得需要有例外嘅情況 而且我希望法例會改 我之所以咁諗係因為 今日世界一半嘅人口住喺城市 而呢數字仲會增長到 75% 城市同人口密度代表 我哋嘅建築將會愈嚟愈大 而木材會喺城市裏面扮演一個角色 我咁諗係因為世界有三十億人 會喺未來二十年需要一個新嘅家 就啫係話，未來廿年 新嘅建築物需要興建 去迎合世界 40% 人口嘅需要 今日，城市裏邊每三個人 就有一個住喺貧民窟裡邊 全世界有十億人住緊喺貧民窟 一億人無家可歸 建築師同社會面對嘅挑戰 就係要為呢啲人搵到棲身之所 但問題在於，當我哋搬到城市 而城市通常以兩種物料起成︰ 鋼筋同水泥 呢兩種都係好好嘅材料 但係佢哋係上世紀嘅建材 需要好多能源去生產佢哋 仲會喺生造過程中釋放大量溫室氣體 鋼材佔咗人類溫室氣體排放量嘅 3% 水泥就佔咗 5% 以上 所以諗諗，今日溫室氣體排放量嘅 8% 係嚟自呢兩種建材 我哋冇諗過呢樣嘢好多 我哋冇成日諗下建築究竟要點 呢度係一份美國有關溫室氣體嘅統計 差唔多半數排放量嚟自建造業 能源用量方面，情況都係差唔多 我哋成日講交通，但係交通只係排第二 雖然好多時啲嘢都係同能源問題有關 但係碳排放同樣重要 我覺得問題最終係 我哋該點樣同時解決 三十億人嘅房屋需求 而又關照到氣候 其實呢個問題正喺度發生緊 呢個問題代表我哋要創新 所以我會覺得木材將會係對策嘅一部分 我會話畀你知點解 作為一位建築師，木材係唯一一種 我可以使用、兼靠太陽生成嘅大型建材 森林裡面嘅樹生長 放出氧氣、吸入二氧化碳 當樹木死咗瞓喺地下時 佢哋會將二氧化碳釋放返去 大氣層或者泥土裏面 如果樹木遇上山火 碳都會重新釋放到大氣層 但如果你將木頭攞嚟起屋 或者做傢俬、玩具 咁樣其實可以封存到好多碳 一立方米嘅木頭可以儲存一噸二氧化碳 我哋控制氣候嘅兩個方法係 減少溫室氣體排放同搵碳嘅儲存空間 木頭係主要唯一一種 能夠同時做到以上兩個方法嘅建材 以前，我哋一直相信地球 會製造我哋嘅食物 今個世紀，我哋需要相信 地球會製造我哋嘅家 當城市化嘅速度係咁快 而我哋慣性諗木建築 最多只有四層高時 我哋可以點做到用木起樓呢？ 我哋要減少鋼材同水泥嘅用量 同時要興建更大嘅木建築 我哋正籌備緊起一啲三十層高嘅木大廈 我哋同工程師 Eric Karsh 合作 我哋合作做呢個項目係因為 我哋有新嘅木製品可以用 我哋叫呢啲做巨型木嵌板 呢啲嵌板將年幼嘅樹 生得唔高嘅樹、細片嘅木 集合埋一齊變成咗大型嘅嵌板 八呎乘六十四呎，備有唔同厚度 要形容呢樣嘢最好嘅方式係咁： 我哋平時諗到嘅木都係 2X4 規格 於是大家好容易就會話木係 2X4 2X4 規格似係細個 玩八個點嘅樂高積木 你可以用咁大嘅樂高積木 造出千變萬化有趣嘅嘢 但你哋記得細路嗰時 你哋喺地牢摷嚟摷去 可能摷到一個有二十四點嘅積木 你會諗︰ 「酷，咁我可以起一個好大嘅嘢𡀔， 整咗出嚟一定好正。」 於是事情唔一樣 巨型木嵌板就似嗰塊有廿四點嘅積木 佢改變咗我哋起樓嘅規模 我哋研發出一個叫 FFTT 嘅嘢 佢係一個開放部分使用權嘅產品 可以用嚟起各式各樣嘅建築 我哋可以用呢啲大型木建材板 每次最多起六層樓 呢個動畫顯示啲建築物 點樣好簡單嘅連埋一齊 呢啲建築無論咩文化同建築風格都啱 為咗起嘅時候安全 我哋特別設計令呢啲大廈 適合溫哥華嘅環境 就係即使有三十層樓高，都有抗震能力 當然，每次當我提起呢個 人哋都會問︰ 「你係認真嘅？三十層？點可能？」 啲人問咗好多好好、好重要嘅問題 我哋都花咗一段時間解答問題 同埋將問題寫喺我哋嘅報告上面 我只會講其中幾個問題 先講下防火，因為我覺得 防火係大家第一個諗到嘅問題 呢個唔難理解 我會咁樣講 如果我請你點著一枝火柴 再將佢點著一轆木 轆木唔會著，啱唔啱？ 我哋都知道唔會點著 但要點燃一樣嘢，你必須從細塊開始 慢慢由細燒起 最後至將大塊嘅加到火裏邊 所以當你放轆木去燒嘅時候 佢當然會燒啦，但係會燒得好慢 而我哋用緊嘅呢個新產品，巨型木嵌板 就好似大塊嘅木咁，佢哋好難燃燒 而且當佢哋燒起上嚟嘅時候 火勢會出奇地預測得到 所以我哋可以用防火嘅科學知識 嚟預測火勢 並將木製大廈設計得 同水泥鋼材大廈一樣安全 第二個大問題︰森林資源 全球溫室氣體排放量嘅 18% 嚟自採伐森林 斬樹係我哋最後嘅方案 應該咁講，我哋最後先至考慮斬樹 現今嘅幾種可持續嘅伐木模式 畀我哋有節制咁取得木材 而斬得嘅樹都必須要適合呢套系統 我覺得呢啲諗法會改變伐木嘅經濟模式 喺受伐木問題困擾嘅國家 我哋需要畀到森林最大嘅價值 並鼓勵大家利用 樹木快速生長週期去賺錢 十年、十二年、十五年嘅樹木 都可以用嚟製造呢啲嵌板 同畀我哋大規模咁起樓 我哋計過一幢廿層嘅建築 只需要北美洲十三分鐘長出嘅木 我哋需要嘅就係咁多 呢個就係好嘅碳故事 但如果我哋起一幢 廿層高嘅鋼材水泥大廈 水泥生產過程將會排出 1,200 噸二氧化碳 如果我哋以木嚟起 我哋可以封存到 3,100 噸二氧化碳 即係話，兩者嘅二氧化碳排放量 相差 4,300 噸 差唔多等於 900 部車一年嘅排放量 諗諗嗰三十億需要新屋嘅人 或者呢個方法可以減少碳排放 我希望我哋宜家會 喺建築革命嘅起步階段 因為呢個會係起摩天大廈嘅最新方法 但最大嘅考驗係嚟自社會 對於創新冒險嘅心態 而且呢個考驗好大 工程嘅部分，老實講係好容易嘅 我會咁講 摩天大廈最初技術上嘅定義 講你都唔相信︰ 凡係十層或以上高嘅樓都算係 呢座係芝加哥嘅第一座摩天大廈 當時人哋經過佢下面都會驚 但喺佢建成後嘅短短四年 艾菲爾起咗巴黎鐵塔 而且佢起鐵塔嘅時候 佢改變咗全世界城市嘅天際線 促使好似紐約同芝加哥 咁嘅城市開始競爭 開始起愈嚟愈大嘅建築 將天際線愈推愈高 亦令到工程學嘅知識 亦都愈嚟愈成熟 我哋喺紐約為明日一所理工大學嘅校園 整咗呢個建築模型 我哋揀呢個項目做例子 等你可以睇到呢啲建築會係點嘅樣 外觀可以改，所以我哋只係講佢嘅結構 我哋揀呢個嘅原因係 佢係一間理工大學 而且我相信木材係最先進嘅材料 因為只有大自然至擁有佢嘅專利 但對於呢點我哋無法接受 但正因為咁 我哋嘅建築裏面 應該要有大自然嘅痕跡 我正喺度搵緊一個機會 締造另一個「巴黎鐵塔時刻」 當世界各地嘅建築愈嚟愈高 倫敦有一幢九層高嘅木製樓 澳洲都有一座新嘅木製樓 大概十至十一層樓高 呢一刻，我哋開始將木建築愈起愈高 我哋希望，我都希望 我嘅城市溫哥華 可以喺不久嘅將來 起到二十層高嘅全球最高木建築 下一個「巴黎鐵塔時刻」 會打破木建築以往嘅高度 然後同水泥鋼筋大廈一齊比天高 我相信呢場競爭終有一日會開始 多謝 （掌聲）

peter_attia_is_the_obesity_crisis_hiding_a_bigger_problem

2006 年嘅春天 發生咗一件無辦法忘記嘅事 我當時係約翰斯 · 霍普金斯醫院 外科駐院醫生 負責急症 有朝凌晨兩點 急症室打嚟，叫我返去醫院 睇一個隻腳患咗糖尿病潰瘍嘅女病人 我到而家都仲記得拉開塊簾 聞到一陣潰爛味 所有人都認為呢位女士 病情嚴重，需要留醫 咁呢當然啦仲使問 但我當時仲有一個疑問 佢駛唔駛做切肢手術？ 而家，諗返嗰晚嘅事 我拼命令自己相信 我對待呢一位女病人嘅心 同對另一位女病人嘅心，都係一樣 第二位病人 27 歲、結婚冇耐 就喺第一位病人入嚟急症室前嘅三日 因為下腰痛嚟到急症室 結果驗出比較後期嘅胰腺癌 我知道我做唔到咩保住佢嘅性命 癌症已經好後期 但我仍然向佢保證 我會盡一切努力令佢更加舒服 我帶咗佢一張毯同一杯咖啡 我亦都帶咗啲畀佢父母 但更重要嘅係，我冇批評過佢 因為好明顯，佢患呢個病係無辜嘅 咁點解，幾晚之後，我喺同一間急症室 決定我嘅糖尿病人需要截肢？ 點解我會咁樣睇低佢呢？ 同第二位女病人唔同 第一位病人有第二類糖尿病，而且肥胖 我哋都知道第二類糖尿病 係因為食太多 同唔夠運動引起，係咪？ 我嘅意思係 食少啲同做運動有幾難呢？ 我望住佢瞓喺床，心諗 如果你以前關心自己多啲 你而家就唔會俾醫生截肢 點解我會覺得咁樣評價佢係合理呢？ 我想答我唔知道 但我其實心裏面係有原因 你睇下，年輕嘅我幾咁傲慢 覺得自己好了解病人 認為病人因為食得太多，同埋唔好彩 所以患上糖尿病。完 諷刺嘅係我當時做緊癌症研究 研究以免疫系統為本嘅黑色素瘤療法 研究裏面，我學到要凡事問問題 質疑所有假設 同埋將研究保持喺最高嘅科學標準 但講到一啲好似糖尿病咁嘅病 比黑色素瘤奪去多八倍美國人嘅病 我從未懷疑過前人知識 我假設咗以前讀到嘅 病理發展次序係成形嘅科學 三年後，我終於明白自己有幾錯 但今次，我係一個病人 雖然我每日都會做三至四個鐘運動 並且不折不扣跟足食物金字塔 我嘅體重仍然增加 而且患上咗代謝症候群 可能在座有人會聽過呢個病 我個身體突然抗拒胰島素 各位可以想像胰島素係一種主要激素 控制身體對食咗嘅食物作出反應 話畀身體知消耗定儲存食物 呢個生理反應叫能量分區 產生唔到足夠胰島素係難以令人生活 而抗胰島素，顧名思義 就係細胞對胰島素所做嘅嘢愈嚟愈抗拒 當你係抗胰島素，糖尿病就會埋你身 你嘅胰腺就會因為抗胰島素嘅關係 製造唔到足夠嘅胰島素 血糖於是會上升 然後病情就會失控 最終引致心臟病、癌症 阿爾茨海默氏病，同埋截肢 即係好似幾年前嗰位女士咁樣 因為我好驚會變成咁 所以我徹底改變咗飲食習慣 飲食上開始食加同減一啲 大部分人會驚訝嘅嘢 做咗之後令我輕咗 40 磅 奇怪嘅係我做少咗運動 大家見到，我已經唔再超重 更重要嘅係，抗胰島素無再發生 但最重要嘅係 我仲有三個急需解決嘅問題︰ 假如我嘅生活習慣係健康 咁點解呢個病係會發生喺我身上呢？ 如果有關營養嘅舊有知識 對我唔適用嘅話 會唔會對其他人都係咁？ 問咗呢啲問題之後 我更加想了解 肥胖同抗胰島素之間嘅真正關係 如今，大部分學者都相信 肥胖係抗胰島素嘅原因 咁照邏輯推理，如果想醫好抗胰島素 我哋就要鼓勵啲人減肥，係咪？ 所以我哋要醫肥胖 但係如果個關係調轉呢？ 如果肥胖根本唔係抗胰島素嘅原因？ 如果肥胖反映緊一個更深嘅問題？ 我知咁講好似好癲 因為我哋都經歷梗肥胖流行病嘅爆發 但請先聽我講 如果肥胖係一個機制 畀我哋抵禦更加兇險嘅細胞問題？ 我唔係講緊肥胖係好事 但我認為肥胖係兩種代謝問題之中 影響比較輕微嗰個 你可以將抗胰島素諗成 細胞獲取能量嘅能力下降 就好似我頭先提到 當我哋攝取卡路里嘅時候 我哋會將部分消耗同部分儲存 當我哋患上抗胰島素時 消耗同儲存嘅平衡就會消失 宜家當胰島素同細胞講 「我要你消耗更多能量」 但因為細胞覺得消耗率大過安全水平 所以會話「唔駛啦，我會蓄能量」 而由於脂肪細胞欠缺 其他細胞大部分複雜嘅細胞機制 所以佢哋係一個安全嘅地方儲存能量 所以對於我哋好多美國人嚟講 即係七千五百萬人嚟講 對抗胰島素最合適嘅做法 反而係我哋儲存脂肪 而唔係因為肥胖所以有抗胰島素 呢兩個次序雖然分別唔大，但意義深遠 大家嘗試諗下以下比喻： 當你唔小心俾茶几撞到隻腳時 皮膚會有瘀傷 當然，瘀傷係好痛 你亦都唔會鍾意變咗色嘅皮膚 但我哋知道瘀傷唔係問題 相反，佢係對創傷嘅一個健康反應 所有免疫細胞趕去受傷嘅地方 阻止細胞殘骸擴散 同埋防止身體其他部位受到感染 而家，假設我哋覺得瘀傷係一個問題 而且研發到一種醫學技術 同埋形成一種文化去治療瘀傷 當中包括有掩蔽霜、止痛藥 各種你哋諗到嘅嘢都有 但係我哋忽略咗 人仍然會撞到茶几呢個事實 如果我哋根治呢個原因 叫人喺客廳行嘅時候小心啲 而唔係對付個後果 你話係咪好得多呢？ 搞清原因同後果，世界從此會好唔同 攪錯咗嘅話 醫藥行業可以仍然會發展得好好 但人嘅小腿嘅瘀傷點都唔會有改善 講到因果關係 所以我要講嘅係 可能我哋攪錯咗 肥胖同抗胰島素嘅因果關係 我哋可能要問問自己 喺至少大部分人當中 抗胰島素有冇可能導致肥胖 同各種同肥胖相關嘅疾病呢？ 肥胖會唔會只係一樣 對更有威脅嘅嘢嘅反應呢？ 例如隱性病 咁我哋需唔需要擔心呢？ 我哋睇下一啲事實 有三千萬肥胖嘅美國人係無抗胰島素 佢哋唔會比瘦嘅人有更大嘅疾病風險 相反，美國有六百萬瘦嘅人有抗胰島素 佢哋比肥胖嘅人更加易患上 剛才提及嘅代謝性疾病嘅風險 我唔知原因，但有可能因為 佢哋嘅細胞唔知點樣應對多咗嘅能量 所以，當人可以肥胖而無患上抗胰島素 而你瘦嘅人都可以患上抗胰島素嘅話 肥胖可以推斷只係一個身體狀態嘅訊號 如果我哋醫錯咗 剩係醫肥胖而唔係醫抗胰島素 咁會有咩後果？ 更差嘅係，如果肥胖嘅人 其實係受害者嘅話 咁點算呢？ 如果我哋對肥胖嘅認識根本係錯架呢？ 個人嚟講，我承受唔起自大嘅後果 更受唔起做事絕對嘅後果 我對呢件事有我自己一套睇法 但我亦都樂意聽其他人意見 由於每個人都問我 所以我會講講我嘅假定 如果你問我 當一個細胞抵抗胰島素嘅時候 究竟佢係遠離緊啲咩 答案應該唔係過多嘅食物 而係過多嘅葡萄糖 ，亦即係血糖 我哋知道加工嘅穀物同澱粉 會短時間內增加血糖 而且有理由相信 糖份可能會直接導致抗胰島素 所以，如果思考整個生理過程 我會假設增加攝取 加工穀物、糖份同埋澱粉 會透過抗胰島素嘅現象 導致肥胖同埋糖尿病 而唔一定剩關食過多同太少運動 幾年前，我只係控制食量同運動量 我就輕咗 40 磅 我承認呢一個係偏見嚟 因為係我嘅個人經歷 但咁樣唔代表我嘅偏見係錯 最重要係，全部嘢都可經得起科學驗證 不過首要接受 我哋現有對肥胖、糖尿病 同埋抗胰島素嘅觀念可能係錯 所以呢啲觀念都要驗證埋 我亦為呢樣嘢賭上我嘅生涯 今日，我用我所有時間去研究呢個問題 我會跟著科學嘅指引去做 當我決定無辦法或者唔去做一件事 其實係假扮知道答案 我對於唔知嘅嘢一直好謙虛 過去嘅一年裡面，我好幸運 能夠同國內最優秀嘅 研究糖尿病同肥胖嘅團隊 共同探索呢一個問題 最美好嘅部分係我哋好似林肯咁 被同時係競爭對手嘅隊員包圍 我哋其實請嚟一班最頂尖最優秀 又對呢一個病各有見解嘅科學團隊 其中有啲認為原因係攝取過多卡路里 有啲認為係飲食高脂 有啲認為係進食太多加工嘅穀物和澱粉 呢個團隊雖然嚟自多個範疇 又有好高批判能力同又係好叻 但佢哋同意兩樣嘢 第一，因為我哋以為知道答案 所以可以繼續忽視呢個重要問題 第二，如果我哋願意接受自己係錯 並且願意利用最好嘅科學實驗 去挑戰舊有概念 我哋就可以解決問題 我哋都好想即刻有一個答案 雖然宜家有各種形式嘅行動同政策 同埋一啲飲食配方 例如食呢樣，唔好食嗰樣 但如果我哋真係想對症下藥 我哋喺處方之前 我哋需要更嚴格嘅科學校證 簡單嚟講，我哋嘅研究計劃 針對三個大主題或者問題 第一，我哋食嘅各種食物點樣 透過精密嘅的分子機制 影響新陳代謝、激素同埋酶呢？ 第二，根據以上答案 人可唔可以對飲食習慣 作出安全而又實際嘅改變呢？ 最後，當我哋搵到安全又實際嘅 飲食習慣畀人去跟嘅時候 我哋點樣普及呢一批人嘅行為 而唔係畀人覺得係另類嘅一群呢？ 我哋知道應該去做咩嘢 唔代表我哋會做 有時候，我哋需要引導人 令研究更加科學化地進行 我唔知呢一個旅程嘅終點係點 但最少有一件事係好清楚 就係我哋唔可以好似我以前咁 鬧嗰啲過重同埋患上糖尿病嘅人 佢哋大部分人都想糾正自己 但佢哋需要知道方向點樣行 同埋方向係要可行 我夢想有一日我哋嘅病人 能夠卸下過重嘅罪名 同埋醫好佢哋嘅抗胰島素 因為作為醫學專家 我哋已經卸下心理包袱 同埋醫好咗抗拒新見解嘅毛病 我哋返返去我哋原本嘅理想： 開放諗法 當昨日嘅觀念唔再啱用 就要有勇氣捨棄昨日嘅觀念 同埋要明白科學無永遠嘅事實 而係不斷演變緊嘅 緊守呢個諗法對我哋病人 同埋科學都有好處 如果肥胖只係代謝性疾病嘅徵兆 懲罰呢啲有徵兆嘅人 對我哋有咩好處呢？ 有時我會諗返起七年前 喺急症室嗰一晚 我好想再同嗰一位女士傾偈 我想同佢講我有幾咁內疚 我會講，作為一個醫生 我提供咗最好嘅臨床護理 但作為一個普通人 我令到你失望 你唔需要我嘅批評同埋蔑視 你需要嘅係我嘅同情同憐憫 除此之外，你仲需要一個醫生 佢願意考慮︰ 未必係你令社會失望 而係個社會，包括我在內，令你失望 如果你而家睇緊呢一個講座 希望你會原諒我 （掌聲）

camille_seaman_photos_from_a_storm_chaser

所有嘢都係有關係嘅 作為一個辛納科克印度人 我從小就知道呢一點 我哋喺一個細嘅釣魚部落 就近紐約南安普敦、長島嘅東南部 我細嘅時候 我爺爺會喺夏天帶我坐喺太陽之下 天空完全冇雲 過咗一段時間，我開始流汗 我爺爺就向天指著話： 「你睇下，見唔見到嗰個啊？ 嗰個就係你嘅一部分。 嗰嚿就係由你汗水形成嘅雲， 將來化成雨來灌溉植物，同養動物。」 之後我繼續探索大自然裏面 「生命互連」嘅事物 我個女同我講： 「媽媽，妳應該去追風」 所以 2008 年，我就開始追風 因此我三日之後，渣得好快 為嘅就係追一個叫「超大胞」嘅巨雲 呢種巨雲能夠製造柚咁大嘅冰雹 同壯觀嘅龍捲風 但其實只有 2% 「超大胞」 落到大冰雹 呢的雲可以闊成 50 英里 高度可以有 65,000 呎 佢哋大到可以阻擋所有陽光 令到下面嘅事物好黑暗、好不祥 追風係一個非常有質感嘅經驗 溫暖同潮濕嘅風吹著你嘅背脊 泥土、小麥、青草和帶電粒子帶住氣味 雲層呈現唔同色彩 形成冰雹嘅雲層，有綠色、綠松藍 我學識咗對閃電產生敬畏 因為我嘅頭髮以前係直㗎 （笑聲） 講笑咋 （笑聲） 真正令我興奮嘅係風暴嘅動態 即佢哋會同熔岩燈形狀嘅乳狀雲 一齊旋動、自轉同起伏 佢哋就好似可愛嘅怪獸一樣 當我影相嘅時候 我無啦啦記返我爺爺教過我嘅嘢 當我企喺雲嘅下面 我唔單止見到一嚿雲 我仲明白到我有幸目睹嘅現象 係由製造我哋銀河、太陽系、太陽 甚至我哋地球嘅同一個力量所造成 雲團只係呢股力量嘅迷你版 所以全部嘢都係有關嘅。多謝 （掌聲）

joseph_kim_the_family_i_lost_in_north_korea_and_the_family_i_gained

我喺北韓出世 雖然我嘅家庭一直處於貧困狀態 但係我仲係得到屋企人對我嘅關愛 因為我係家中唯一嘅男丁 亦係兩個細路當中細嗰個 但係 1994 嗰年，大饑荒爆發 當時我四歲 我同姐姐一起出去搵柴火 從清晨五點開始 一直到凌晨先返返屋企 我為咗搵嘢食而喺街上遊蕩 我見過一個母親孭住一個細路 個細路喺母親背脊食緊薯仔 我當時想偷佢薯仔 飢餓係虐待人、令人覺得絕望嘅一樣嘢 對於一個受盡飢餓折磨嘅細路嚟講 政治同自由係根本諗都唔使諗 喺我九歲生日嗰日 我嘅父母甚至無辦法畀嘢食我 即使我當時仲好細 我可以感受到父母沉重嘅心 大約有一百萬北韓人因為嗰次饑荒餓死 而喺 2003 年，我 13 歲嗰年 我父親亦成為饑荒嘅受害者 我親眼目睹父親慢慢衰退嘅死亡 喺同一年嘅某日，我嘅母親突然消失咗 然後我姐姐講比我知 母親去咗中國打工搵錢 但係佢會好快帶著金錢同食物返嚟 因為我哋之前從未分開過 而且我覺得我哋會永遠喺埋一齊 於是佢離開嘅時候 我甚至連擁抱過佢都冇 呢個係我生命中犯咗嘅最大錯誤 但係，我當時並唔知道 呢次係我同母親永遠訣別 從嗰時開始 我就一直無見過我家姐同母親 刹時間，我成為一個孤兒，無家可歸 我每日嘅生活變得更加艱難 但係我嘅目標好簡單 就係可以係垃圾堆度 搵到一片好多塵嘅麵包充飢 但係咁樣始終畀唔到我生存落去 我開始意識到，乞討解決唔到問題 所以我嘗試去黑市偷食品車嘅食物 有時候，我會打散工嚟換取食物 有一次，我甚至喺一個煤礦度 工作咗兩個月 位於地底 33 米，無任何保護措施 每日工作 16 個鐘 我嘅情況並唔罕見 好多孤兒都係喺同我相似 或者更加惡劣嘅環境生活 當我因為太凍或者餓壞而瞓唔到嘅時候 我希望第二朝早 姐姐會攞著我鍾意嘅食物叫醒我 呢個希望令我繼續生存落去 我唔係講緊咩偉大嘅希望 我講緊嘅希望係令我相信 可以喺下一堆垃圾度搵到麵包 即使有時真係搵唔到 但係如果我無呢個信念 我連試都唔去試嘅話 我就會死 係希望令我生存 每日，我都話畀自己聽 無論生活點樣艱難，我都要生存落去 經過三年喺度等阿家姐 我決定去中國搵佢 我發現咁樣嘅話我更加冇可能生存到 我明白呢次旅程非常冒險 但係留喺北韓都係一樣賭緊生命 因為我可能會好似我父親一樣 餓死喺北韓 走到中國話唔定我嘅生活會更加好 我之前聽講過 好多人嘗試夜晚偷渡到中國 避過俾人發現 北韓邊境嘅警衛好多時射殺 逃到去中國嘅人 中國士兵會逮捕 同埋送返脫北者畀北韓當局 佢哋返到去北韓會受到嚴厲嘅懲罰 我當時決定日頭偷渡 第一係我當時仲係一個細路哥，驚黑夜 第二係我知道 既然我已經冒緊險，所以冇所謂 而且日頭冇咁多人偷渡 我覺得我可能會成功過到去 2006 年 2 月 15 日 我成功偷渡到中國 我當時 16 歲 我以為中國嘅生活會容易啲 因為嗰度有多啲食物 我以為多啲人會幫我 點知中國嘅生活比北韓仲艱難 因為我無自由 同埋成日擔心俾人捉返返去 幸運嘅係，幾個月後，我遇到一個人 佢掌管一個照應北韓人嘅地下組織 佢畀我住喺組織嗰度 係我咁多年嚟第一次有正餐食 同年，一個人幫我逃離中國 以難民嘅身份到達美國 我去美國嘅時候一句英文都唔識講 但係我嘅社工話畀我聽我要去讀高中 即使係北韓，我嘅成績一直都唔合格 （笑聲） 我連小學都未讀完 我記得我以前喺學校 每日至少都要打一次交 我對課本同圖書館毫無興趣 父親用盡辦法畀我好好學習 但係都係無用 去到一個地步係父親放棄咗我 佢話：「你唔再係我嘅仔喇！」 我當時得十一二歲 但係呢句話令我好心痛 但無論如何，一直到父親去世之前 我都係冇學習嘅動力 所以喺美國，佢哋叫我去讀高中 係有啲荒唐 我連中學都無讀過 我之所以決定去 都只係因為佢哋叫我去 但係我冇畀心機讀 但係有一日，我返到屋企 我嘅養母整咗雞翼做晚餐 食飯嘅時候，我想食多隻雞翼 但係我發現如果我食多一隻 咁其他人就唔夠食 所以我冇食到多一隻 當我得低頭望著我個碟嘅時候 我見到養父畀咗我最後一隻雞翼 我當時好開心 我望住坐喺我隔籬嘅佢 但佢只係好溫暖咁望咗我一眼，無講嘢 突然間我諗起我親生父親 我養父對我嘅愛令我諗起我嘅父親 即使挨餓，甚至極寒交迫 父親都願意將佢嘅食物畀咗我先 美國有咁多嘢食令我好唔習慣 因為畢竟我嘅父親死於饑荒 我嗰晚唯一嘅心願就係 為過生嘅父親煮一餐飯 嗰晚我仲諗緊仲可以 用咩嘢其他方式嚟榮耀佢 我嘅答案係 要努力讀書、接受美國最好嘅教育 嚟榮耀父親嘅犧牲 我開始認真咁學習 而且我人生第一次得到最佳學術獎 同埋喺中學嘅第一個學期 上咗優等生名錄 （掌聲） 嗰晚嘅雞翼改變咗我嘅人生 （笑聲） 「希望」係一樣個人嘅嘢 「希望」係其他人無法畀你嘅 你必須要相信希望 你必須要令自己相信希望 喺北韓，我令自己相信咗希望 希望將我帶到美國 但喺美國，我迷失咗，我唔知應該做咩 因為突然間我得到咁多自由 嗰次晚飯我嘅養父畀咗我方向 佢鼓勵我，畀咗我嚟美國生活嘅目的 我並唔係自己一個人就嚟到呢度 我雖然帶著希望嚟到美國 但係希望本身並唔夠嘅 一路上，有好多人幫我嚟到呢度 北韓人為咗生存而奮鬥 佢哋要強迫自己去生活落去 強迫自己抱著對生存嘅希望 但係如果無人幫手，係無法實現嘅 我留畀大家嘅說話就係︰ 對自己要有希望，同時要彼此守望相助 無論你住邊度，生活都可以艱難 我嘅養父當時並無諗過改變我嘅人生 但小小嘅關愛 你都可以改變一個人嘅一生 一片麵包可以令你消除飢餓感 擁有希望可以為你帶嚟食物 令你繼續生存落去 我好相信 你嘅愛同關心 可以救到一個北韓人嘅生命 同改變成千上萬個 仍然抱著生存希望嘅北韓人 多謝 （掌聲） 主持人： Joseph 多謝你同大家分享 非常私人而且特別嘅故事 我知道你一直無見過你嘅姐姐 正如你話齋將近有十年嘞 考慮到佢有可能睇到呢個大會 我哋想畀你同你姐姐講幾句 講者︰用韓文嗎？ 主持︰你可以先用英文然後再用韓文 (笑聲） 講者︰好嘅 但我覺得我唔會用韓文講好多 因為一講我就會淚流不止 努娜，已經有將近十年我無見到你喇 我只係想講我好掛住你，我愛你 你一定要嚟搵我，一定要好好生存 而且我… 我仍然冇放棄再見到你嘅希望 喺我見到你之前 我都會幸福咁生活落去 同埋努力讀書 而且我保證我唔會再喊 （笑聲） 係嘅，我只係希望能夠再見到你 如果你搵唔到我，我都會去搵你 我希望有一日會見返你 我可以同我媽咪都講兩句嗎？ 主持︰當然，請講 講者︰雖然我哋相處嘅時間唔多 但係我知道你依然愛我 並且你可能依然仲為我祈禱同掛住我 我只係想多謝你將我帶嚟呢個世界 多謝 （掌聲）

raffaello_d_andrea_the_astounding_athletic_power_of_quadcopters

如果呢台機器可以做運動 意味著乜嘢？ 我哋會借助四旋翼飛行器（四旋翼） 去展示機器運動嘅概念 同埋我哋喺機器運動方面嘅研究 四旋翼已經面世好耐 佢哋最近大熱嘅原因 係因為佢哋嘅機械原理簡單 只要控制呢四個螺旋槳嘅轉速 呢部機器就可以翻側、俯仰、偏航 仲可以向任何一個方向加速 呢部機器有電池、微型電腦 各種傳感器同無線電收發器 四旋翼靈活係有代價嘅 佢天生唔夠穩定 所以需要自動反饋控制 至保證可以飛得到 咁點樣做到自動反饋呢？ 天花板嘅攝像鏡頭同呢部手提電腦 形成咗室內嘅定位系統 用嚟定位空間入面嘅物件 每件物件都有呢種反光標記 收集到嘅定位數據會發送去 另一部手提電腦 執行估算同控制算法 跟住電腦會發送控制指令畀四旋翼 四旋翼亦都會執行計算同控制算法 我哋研究嘅重點就係算法 算法賦予呢啲機器活力 咁係點樣設計出算法 令機器可以郁嘅呢？ 我哋利用廣義稱為 「以模型為基礎嘅設計方法」 我哋首先利用數學模型 掌握機器運動嘅物理數據 然後用數學嘅一個細分學科 叫做控制理論，分析模型同合成算法 從而控制四旋翼 例如，我哋係咁樣控制四旋翼︰ 首先，用一系列微分方程 掌握佢嘅運動數據 藉著控制理論，我哋修改呢啲方程式 得出一啲算法嚟穩定四旋翼 等我示範下呢種方法有幾厲害啦 假設我哋想四旋翼停喺空中之外 仲要穩定一轆棍 經過簡單練習 人類已經可以做到呢個動作 雖然我哋比四旋翼有優勢 我哋可以雙腿掂地 有好靈活嘅雙手輔助 但如果我金雞獨立嘅話，咁就有啲難 注意轆棍頂部有反光標記 用嚟判斷轆棍嘅空間座標 （觀眾）哦！ （掌聲） 大家可以睇到部四旋翼一直喺度微調 令轆棍平衡 我哋係點樣設計算法搞掂嘅呢？ 我哋將轆棍嘅數學模型輸入到四旋翼 只要我哋個模型有齊 四旋翼同轆棍嘅資料 我哋就可以利用控制理論 建立控制算法去控制四旋翼 睇下，就算我郁佢一下 佢都穩如泰山，都會返到去平衡點 我哋仲可以修改模型 加入四旋翼預定嘅空間座標 用著呢條有反光標記嘅指揮棒 就可以點四旋翼去任何我想嘅位置 而且同我保持特定嘅距離 （笑聲） 呢啲特技動作嘅關鍵係算法 算法依賴數學模型同控制理論 等我指部四旋翼返嚟先 畀四旋翼放低轆棍 宜家我會講解 理解物理模型 同現實世界運作規律嘅重要 留意喺我放杯水上去嘅時候 四旋翼嘅高度下降咗 唔似轆棍咁樣 我無喺四旋翼系統度 加入杯水嘅數學模型 事實上，系統根本唔知道杯水喺度 同之前一樣，我可以用指揮棒 指揮四旋翼嘅走向 （掌聲） 大家可能會問 點解玻璃杯嘅水唔會倒出嚟？ 原因有兩個： 第一，重力對所有物體嘅作用都係一樣 第二，所有螺旋槳都指向 同玻璃杯一樣嘅方向︰指向上 呢兩點加埋，結果就係 杯水打側方向嘅作用力太細 四旋翼亦因此主要受到空氣動力控制 所以向側邊嘅力都可以忽略 亦因為咁，你無需為玻璃杯整數學模型 因為無論四旋翼做咩，水都唔會漏出嚟 （掌聲） 喺度想講嘅係 某啲高性能任務簡單過其他任務 同埋，理解問题背後嘅物理 你就可以知道邊樣簡單、邊樣難 呢個例子裏面 四旋翼頂住杯水飛就簡單 平衡轆棍就難 我哋都聽過運動員受傷都可以完成壯舉 咁機器可唔可以 喺極度損壞嘅情況下運作？ 傳統科學認為，你要飛 起碼要四塊固定螺旋槳 因為要控制四範嘢︰ 滾轉、俯仰、偏航同加速 六旋同八旋飛行器 分別有六同八塊螺旋槳 佢哋嘅螺旋槳足以應付所需 但係四旋更加受歡迎 因為佢有最少嘅螺旋槳：四套 係咪？ 如果我哋分析呢台 只用兩個螺旋槳嘅機器嘅數學模型 我哋發現有種新嘅方式可以令佢飛起嚟 就係只要算法容許嘅話 我哋放棄控制偏航 但係我哋仍然控制滾轉、俯仰同加速 數學模型精確咁話畀我哋知 幾時同點解呢種配置係有可能 喺呢個例子，數學模型嘅知識 令我哋設計出全新嘅機器結構 或者好似人類運動員一樣聰明 應對損害嘅算法 而無需整多餘嘅部件 當我哋睇到跳水運動員空翻入水 或者撐杆跳運動員喺空中翻轉 然後快速著地，我哋一定會屏息以待 睇下究竟跳水嘅可唔可以壓住水花 撐杆跳嘅可唔可以站立著地 假設我哋希望呢台四旋翼表演三個空翻 然後停喺佢原來嘅位置 但呢個動作快到 我哋用唔到定位反饋信息 糾正執行過程嘅動作 時間根本唔夠 所以四旋翼只能夠盲目執行動作 執行完之後 睇下自己點樣完成呢個動作 然後修改自己嘅動作 令到下一個翻轉好啲 呢個類似跳水同撐杆跳運動員 只有通過反覆練習 先可以學好動作，做到最好 （笑聲） （掌聲） 好多運動入面，擊球係一項必須嘅技能 我哋點樣令機器做到 運動員隨便就做到嘅動作？ （笑聲） （掌聲） 呢部四旋翼個頭綁咗塊球拍 而最有效擊球點同蘋果差唔多大 所以唔係好大 部機嘅計算頻率係 20 毫秒一次 亦即係每秒 50 次 我哋第一步睇下個波飛去邊 第二步計算出四旋翼要點樣打波 四旋翼收到指令後 就飛去個波飛出嘅位置 第三步，計算出一條從四旋翼 到擊球點嘅飛行軌跡 第四步，我哋只執行 上幾個程序 20 毫秒 20 毫秒過去，重複以上成個程序 直到四旋翼打到個波 （掌聲） 機器唔單止可以獨立運動 佢哋仲可以一齊嚟 呢三部四旋翼就一齊帶住個球網飛 （掌聲） 佢哋做咗個非常有動態 非常合作嘅操作 嚟丟返個波畀我 注意囉，個網全部打開個陣 呢啲四旋翼全部打側九十度 （掌聲） 實際上，當個網全部打開 會產生相當於笨豬跳嘅人 跌到最低時五倍嘅力 做一齊打波動作嘅算法好簡單 類似一部四旋翼打返個波畀我嘅算式 都係利用數學模型持續計算合作策略 每秒計算 50 次 我哋目前睇到嘅所有嘢 都同機器同埋佢哋能力有關 如果我哋將機器嘅運動能力 同人類結合，會點呢？ 喺我面前嘅係一部商業用姿勢感應器 主要用喺遊戲 佢可以實時識別我身體唔同部位嘅動作 而同我之前用嘅指揮棒相似 我可以用呢個感應器 當成系統嘅輸入裝置 我哋宜家可以用身體姿勢 自然咁同四旋翼互動 （掌聲） 互動唔一定係虛擬，可以係現實嘅 以呢部四旋翼為例 佢想停喺空間嘅一個固定位置 如果我要擁開佢，佢會抵抗我 佢始終會返去佢想要嘅位置度 但係，我哋可以改變呢種行為 我哋可以用數學模型 估算我用喺四旋翼上面嘅力 只要我哋知道呢個力 我哋就可以改變四旋翼嘅物理定律 依家四旋翼就好似喺粘性流體度 而我哋依家可以好親密咁同機器互動 我會用呢種新技術 將帶住攝像頭嘅四旋翼放喺適當位置 去錄低餘下嘅示範 正如頭先所講 我哋可以同四旋翼有實體互動 亦可以改變佢哋嘅物理定律 等我哋嚟玩下呢樣 接著落嚟 你會睇到四旋翼 一開始好似喺太空咁輕飄飄 隨住時間增加，引力亦都加大 直到恢復地球引力為止 但係我保證你同我唔會有事 好，開始 （笑聲） （笑聲） （掌聲） 呼！ 你哋一定諗緊四旋翼嘅 開發人員有太多娛樂 你都可能會問自己 點解佢哋要整運動機械人？ 有人一口咬定話 「玩」嘅功能就係磨練 包括人在內嘅動物嘅技藝同埋能力 其他人就諗，四旋翼更加有社會功能 可以用嚟聚合群體 對我哋嚟講 我哋用運動同崇尚運動嘅精神 創造咗新嘅機器算法 將機器嘅潛能發揮到極致 機器嘅速度 對我哋嘅生活方式有咩影響？ 同我哋以前所有嘅創造發明一樣 佢哋可能用嚟改善人類嘅生活條件 亦都可能俾人誤用或者濫用 我哋面對嘅，唔係技術決定 而係社會決定 等我哋做個正確決定 令最好嘅機器可以喺將來問世 就好似崇向運動嘅精神 發掘到運動潛能最勁嘅人咁 等我介紹你哋四旋翼項目 背後勞苦功高嘅人 佢哋係飛行器競技場 研究小組嘅現任成員 （掌聲） Federico Augugliaro, Dario Brescianini Markus Hehn, Sergei Lupashin Mark Muller 同 Robin Ritz 請留意佢哋 佢哋日後一定會有偉大嘅成就 多謝大家 （掌聲）

lisa_bu_how_books_can_open_your_mind

七十年代，我曾經喺中國湖南省 接受咗兩年嘅體操運動員訓練 到小學一年級嘅時候 當地政府想將我轉去一間體育學校就讀 全部公數 但係我嘅虎媽唔肯 我爸爸媽媽都希望我 可以好似佢哋咁做工程師 佢哋經歷過文化大革命 於是堅定認為 要得到幸福只有一個途徑 就係搵到一份又穩定又高收入嘅工作 佢哋覺得我鍾唔鍾意份工根本唔重要 但係我當時嘅夢想係成為中國歌劇家 哩幅相係我想像緊彈緊鋼琴 一個歌劇家要從細細個開始訓練 學體操技巧 我千方百計令自己入到歌劇學校 甚至乎我寫信畀校長 同埋一個電台節目主持人 但係，無一個大人接受我嘅諗法 無人相信我係認真嘅 只有我嘅朋友支持我 但係佢哋始終都係細路 都係無話事權嘅 等到我 15 歲 我知道我年紀太大，唔再適合訓練 而我嘅夢想永遠都唔會成真 當時我驚喺我嘅餘生裡面 我只能夠爭取唔係我最想要嘅幸福 一切一切，實在太唔公平喇！ 於是乎，我決定再為自己確立一個夢想 身邊無人可以教我？ 無問題，我自己喺書本度學 我喺《傅雷家書》搵到 我想要嘅父母意見 哩本書收錄身為作家嘅父母 同身為音樂家嘅兒子之間來往嘅信件 喺《簡愛》裏面 我搵到獨立自強嘅女性模範 而唔係孔子儒家所要求嘅三從四德 由《兒女一籮筐》哩本書 我學識點樣提高工作效率 讀咗哩兩本書之後，我立志出國讀書 ︰ [ 三毛《三毛流浪記》、 南懷瑾《歷史的經驗》] 1995 年，我嚟到美國 我諗喺度我應該讀咩書先？ 答案肯定係中國嘅禁書啦 《大地》講嘅係中國農民嘅故事 所以不利於中國政府嘅思想教育 聖經幾有趣，但係始終有啲奇怪 （笑聲） 我哋可以擇日再講聖經 但係十誡嘅第五誡令我明白到一點： 「 你應該以你嘅父母為榮。 」 我當時諗「為榮」同「順從」好唔同 「為榮」要比「順從」仲好 哩本書幫我走出儒家道德嘅規條 亦都幫我同父母之間建立新關係 美國嘅新文化亦都令我養成 比較閱讀嘅習慣 比較閱讀令我睇到好多 例如，當我第一次見到哩幅地圖 就覺得唔順眼 因為哩幅係中國學生 由細睇到大嘅世界地圖 我從來都無睇過呢幅地圖 中國唔一定要喺世界嘅中心 地圖往往反映主觀嘅睇法 事實上，比較閱讀並唔係乜嘢新鮮 學術世界裡面，比較閱讀係家常便飯 甚至已經自成一個研究領域 例如比較宗教、比較文學 比較同對比可以令學者 對某個話題有更全面嘅理解 所以我諗，既然比較閱讀對研究有用 點解唔可以用喺日常生活度？ 所以我每次睇書 都會擺第二本書做比較 哩啲書可以係有關人物 [ 沃爾特 · 以撒森《本傑明 · 佛蘭克林》、 大衛 · 麥考夫《約翰 · 亞當》] 而哩啲人物都經歷過同樣嘅事件 或者做過朋友，共過患難 [ 凱薩琳 · 格雷厄姆《個人歷史》、 愛麗絲 · 施羅德《滾雪球：巴菲特自傳》] 我亦都會比較相同情節 但唔同敍事手法嘅文學作品（笑聲） [ 金 · 詹姆斯版本《聖經》、 克里斯多夫 · 摩爾《羔羊》] 又或者嚟自唔同文化但相似內容嘅故事 就好似約瑟夫 · 坎貝爾 喺佢嗰本書《神話嘅力量》中提到 例如，耶穌同佛陀 兩個人都曾經遇到過三種誘惑 對耶穌嚟講，誘惑都係 經濟、政治、精神上嘅 對於佛陀嚟講，誘惑都係心理嘅： 情慾、恐懼、社會責任 ——都幾有趣 所以如果你識得一門外語 咁將原文同譯文一齊讀都極有意思 [ 湯瑪斯 · 梅頓翻譯嘅《莊子》、 艾倫 · 華特斯譯嘅《道德經》] 有人覺得翻譯會令文字嘅意藴損失 但我反而覺得有收穫 例如，通過翻譯 我意識到中文嘅 「 快樂 」 字面上可以理解成 「短暫嘅愉悅」。嗯！ 中文「新娘」字面上解 「新嘅媽媽」。哦！ （笑聲） 書本係我哋同古人、現代人 溝通聯繫嘅一個神奇通道 我知道我唔應該再覺得寂寞或者弱小 相較於其他人經歷過嘅嘢 一個夢想破碎其實都唔係啲乜 我開始相信夢想並唔剩係用嚟實現 佢最重要嘅一個意義就係 可以畀我哋嚟到夢想來源嘅地方 熱情嘅源頭、同快樂嘅根源 就算一個已經破碎嘅夢想 都可以有咁嘅意義 因為書本 我今日大部分時間先可以開心咁生活 我嘅生命先可以有返目標同埋變得清晰 但願書籍永遠陪伴著你 多謝 （掌聲） 多謝 （掌聲） 多謝 （掌聲）

angela_lee_duckworth_grit_the_power_of_passion_and_perseverance

當我 27 歲嘅時候 我離開咗要求好高嘅管理顧問工作崗位 轉去做一份要求更高嘅工作：教書 我去咗紐約市嘅公立學校 教七年級學生數學 同任何老師一樣，我會出測驗同考試卷 我會畀功課同作業 當作業返嚟嘅時候，我就會計分 我發現智商並非唯一一個能分辨出 我最好同最差嘅學生 我其中一啲成績最好嘅學生 並唔係智商爆膨 同樣，我一啲最聰明嘅學生 反而唔係做得咁好 呢樣令我反思七年級數學科的確係難嘅 好似要學︰比例、小數點 平行四邊形嘅面積等 但係要學識呢啲概念唔係冇可能 我相信我每個學生只要付出時間同努力 就能夠學識科目嘅內容 教多幾年書之後 我得出嘅結論係我哋嘅教育 需要更加了解學生 同埋從學習動機同心理角度考慮事情 喺教育系統之中 我哋最識得量度嘅就係智商 但係如果學習能力並唔係最能夠決定 一個人喺學校同人生中嘅成就？ 所以我離開咗課室 我去咗研究生院讀書，出嚟做心理學家 我開始觀察喺唔同困難情況下 嘅孩子同成年人 而喺每次嘅觀察過程中我問嘅問題係 呢度邊個係成功，同點解？ 我同我嘅研究隊伍去咗西點軍校 我哋嘗試預測邊位受訓者 會留得喺軍隊裏面 同埋邊位會退出 我哋去咗全國串字比賽 喺嗰度嘗試推測邊個小朋友會晉級 我觀察咗喺比較多問題嘅社區 任教嘅新老師 問下嗰啲老師學期尾 會唔會仍然喺度工作 而留得低嘅教師裡邊 邊個能夠最有效提高學生嘅學習成果？ 我哋同私人公司合作 問下公司入面邊個推銷人員仲做緊？ 邊個會賺最多佣？ 睇返唔同人嘅情況下 我哋搵到一樣嘢嚟預測一個人嘅成功 佢唔係人際關係 唔係外貌、健康、智商 而係意志 意志係熱情加恆心 意志等如耐力 意志就係日日跟隨自己嘅未來路向發展 唔係講緊一個禮拜或者一個月 而係經過好多年嘅無數努力 去將心中嘅未來變成現實 意志好似跑馬拉松一樣，長時間陪住你 幾年前，我開始 喺芝加哥公立學校研究意志 我請咗幾千個初中生做問卷調查 然後等咗多過一年，睇下邊個會畢到業 結果顯示有多啲意志嘅學生 畢業可能都高好多 重要係講緊我攞差唔多背景嘅學生比較 例如家庭收入、標準化成就測驗嘅分數 同埋學生喺學校覺得係咪安全 所以，意志唔單只喺西點 或者全國串字比賽之中重要 佢亦喺學校裡邊都好重要 尤其對於有輟學可能嘅學生更加重要 對我嚟講，最震驚嘅係 原來我哋對意志嘅認知係咁細 科學亦唔係好了解佢 無人知道點樣培養佢 每日，家長同老師會問我 「我點樣可以 喺小朋友身上培養意志呢？ 我點樣做至能夠教識孩子做事嘅恆心？ 我點樣做可以令佢哋 毅力地堅持到底？」 講真，我唔知道。（笑聲） 我剩係知道才幹唔會令你有意志 我嘅數據顯示得好清楚 有好多才能十足嘅人 根本就冇做到訂落嘅目標 其實，喺我哋嘅數據裡面 意志通常係同才能 完全冇關甚至負相關 到目前為止 我聽過喺小朋友當中 培養意志嘅最好提議 就係一樣叫做「成長心態」嘅理念 呢個理念係由史丹福大學嘅 Carol Dweck 提出 就係話，學習能力並非固定嘅 係可以隨著你嘅努力而改變 佢又指，當小朋友讀到 腦部點樣因應挑戰而變化同成熟嘅時候 佢哋會更加喺失敗嘅時候堅持 因為佢哋唔相信失敗係永久嘅 所以成長心態係一個培養意志嘅好方法 但我哋需要更多 我亦都喺呢度總結我嘅說話 因為我哋而家就係停留喺呢一步 我哋要做嘅工作就喺我哋眼前 我哋需要將我哋最好嘅諗法 最強烈嘅直覺攞去測試 我哋大家都要評估我哋自己有冇成功過 我哋都要唔避忌失敗、犯錯 而且要從錯誤中學習 換句話講，我哋需要意志 令我哋嘅孩子更加有意志 多謝 （鼓掌）

geoffrey_canada_our_failing_schools_enough_is_enough

我有啲緊張 因為我老婆 Yvonne 同我講 「Geoff，你有睇 TED 嘅演講嘎。」 我話︰「係啊，老婆， 我最鐘意 TED 演講嘅嘞。」 佢話︰「你知啦， 嗰啲人都係好叻好犀利嘎喔。」 我話︰「我知我知。」（現場爆笑） 佢話︰「噉佢哋唔會鐘意好似你噉嘅 嫐爆爆、發曬火嘅黑人嘅喔。」 （現場爆笑） 跟住我話︰「放心啦老婆， 我會喺台上表現得好好㗎啦。 信我，會好好㗎啦。」 不過，我宜家的確好火。（現場爆笑） 對上一次我望自己，我都係… （鼓掌） 點解我又興奮又嬲呢？ 因為今年 我哋將會毫無必要噉 嘥咗幾百萬嘅學生 但係宜家，我哋可以救佢哋 我哋嘅師資質素係點，你都有眼見㗎啦 唔好同我講，佢哋無辦法幫到哩啲細路 我知佢哋可以嘅 絕對可以 噉點解我哋仲未去解決哩個問題呢？ 嗰啲教育工作者一直以黎都墨守成規 佢哋根本唔在乎有幾多百萬嘅 青少年無得到良好教育 佢哋仲係一如既往噉做無用嘅嘢 但係從來都無人對佢哋發過火，係嘛？ 同佢哋講︰「夠嘞！ 噉樣嘅教育夠嘞！」 所以哩一種噉嘅教育模式係唔合理嘅 我喺城市內圍長大 56 年前，響我開始讀書嗰陣 就已經有好多細路讀唔成書 嗰陣啲學校教育好差 但係 56 年後嘅今日 哩啲學校一樣噉差 你知道差嘅學校係點樣嘅呢？ 佢唔同一支紅酒，紅酒越耐越好 （笑聲） 紅酒黎講，你會話 1987 年嗰年紅酒特別好，係嘛？ 哩啲學校就係噉，噉多年黎 仲係用緊同樣嘅教學方法 就係千人一面 成綪好嘅恭喜你，否則，係你唔好彩 點解我哋無改革？ 唔好講我哋唔可以做得更好 你去到哩啲 50 年黎 都教唔好學生嘅學校 然後問間學校︰ 「你哋嘅教學計劃係點嘎？」 佢哋會答你︰ 「我哋嘅教學計劃同舊年一樣。」 哩啲算係咩運作模式啊？ 舊時，銀行朝早 10 點到晏晝 3 點營業 朝早 10 點到晏晝 3 點 食晏時間仲關門添 噉邊個喺朝早 10 點 到晏晝 3 點哩段時間去銀行？ 咪無業遊民咯 但係佢哋都唔需要去銀行 因為佢哋都無錢 究竟係邊個創造噉嘅運作模式嘎？ 但係佢都運作咗幾十年喎 你知點解嘛？因為佢哋唔在乎 佢哋眼中冇顧客 眼中只有銀行家 佢哋淨係為自己著想就得嘞 你要開工點去銀行？ 佢哋無所謂 佢哋都唔在乎我 係咪因為去唔到銀行而發火 你可以去第二間銀行嘎 眼見所有銀行嘅上班時間都係一樣 有一日，有個銀行家忽發奇想 可能我哋應該喺啲人 唔使返工嗰日都營業 啲人可能鐘意呢。就例如，星期六噉？ 又例如引進新科技？ 你知啦，我係技術迷 雖然我承認我係老咗啲 以前我係有啲落後，同埋唔多信科技 所以當佢哋推出嗰啲新嘢嘅時候 嗰啲叫你放張銀行卡入去 就會有錢出黎嘅櫃員機 我就諗︰「部機邊識數錢啊？ 我絕對唔會用嘅。」 睇返轉頭，科技喺度變，人事都喺度變 但係教育無變過。點解？ 點解當我哋已經唔再用 撥動式電話嘅時候 當我哋唔再有人因為 脊髓灰質炎而殘廢嘅時候 嗰陣嘅教育方法 卻係咁多年黎冇變過嘅呢？ 如果你宜家提出一個改革計劃 人哋會話你激進 佢哋會講你好多壞話 但係我話如果科學指出 我哋最差嘅細路 會喺暑假期間已經跟唔上 你六月見到佢哋 或者會覺得佢哋成績仲可以 但係你九月份再睇 佢哋嘅成績就會一落千丈 你會話，吓！ 但哩樣嘢我 1975 年已經知道 當時我仲喺哈佛教育學院讀緊書 當時我話︰ 「哇，哩個係一個 好重要嘅研究發現。」 因為佢提示咗我哋需要做啲嘢 （笑聲） 每過十年佢哋都得出同樣嘅研究發現 就係︰成績差嘅學生喺暑假已經跟唔上 哩種制度限制咗你 唔可以叫學生喺暑假返學 我一直都響度諗 究竟係邊個制定哩啲規矩嘅呢？ 我響哈佛畢業 噉多年黎，我以為我知道好多嘢 佢哋話，係因為跟農業耕作嘅日子 但係等我話你知點解噉樣講唔過去 我從來都唔信係噉 因為眾所皆知，如果你從事耕作業 你唔會起七月同八月插秧 而係起春天插秧 所以，係邊個嘅主意呢？ 邊個提出嘅呢？ 點解我哋會噉做呢？ 其實起十九世紀四十年代 當時嘅學校係全年開放嘅，係全年 因為嗰陣好多人每日要工作好多個小時 令到佢哋嘅細路無地方安置 學校於是成為咗一個好好嘅選擇嘞 所以哩個唔係由個天決定嘅 噉點解我哋唔掌握自主權呢？ 因為我哋教育界拒絕科學 雖然比爾蓋茨企出黎講︰ 「噉做係得嘅，所以我哋可以做。」 但美國有幾多個地方會做？一個都無 一個都無。噢係喔，仲有兩個 總會有一啲地方，有啲人會做正確嘅事 但整體嚟講，作為專業人士 我哋要阻止哩種一成不變 科學已經講得好透 而我哋所知嘅就係，問題經已發生 係嘛？哩個諗法喺我哋屋企三比零通過 我老婆同我有四個細路 三個已經長大成人，一個 15 歲 關於我哋嘅事，講就有排講嘞 （笑聲） 開始有第一個細路嘅時候 我哋仲未知大腦發育嘅科學 我哋當時仲未知嬰兒頭三年有幾緊要 亦唔知佢哋嘅大腦係點樣一步步發育 亦唔知語言、刺激、反應、對答 對於兒童嘅發育係有幾重要 當然宜家我哋人人都知道嘞 但我哋點做呢？我哋乜都無做 有錢人知道，受過教育嘅人都知道 所以佢哋嘅細路會贏在起跑線 而窮人唔知 我哋亦無做任何嘢去幫佢哋 但係我哋都知哩樣係好重要 就好似宜家有學前班 我哋知道對細路有益 同樣窮人嘅細路亦需要學前班 但係好多地方偏係冇學前班 我哋知道公共醫療服務不可忽視 你知啦，我哋提供公共醫療服務㗎嘛 好多人會向我抱怨 因為啲人會向我負責 同埋因為我會處理資料 但係做醫療行業嘅 我哋需要籌集好多資金 好多人黎資助我哋嘅時候，會同我講︰ 「Geoff，點解你要提供哩啲服務啊？」 我成日都亂作一通 所以我話︰「你知啦， 一個細路有蛀牙嘅話， 讀書就讀唔好啦嘛。」 嗰陣時我亂作係因為我要籌款 但係宜家我老啦，你知我點答佢哋嘛？ 點解我要提供醫療服務 體育、娛樂同藝術畀嗰啲細路？ 因為我鐘意細路仔（笑聲） 我真係好鐘意細路嘎 （笑聲） （掌聲） 但係當啲人係都要我畀一個原因嘅時候 我就會話︰「我噉做係因為你 都會為你嘅細路噉做。」 你從來唔會起麻省理工嘅研究報告睇到 畀你嘅細路學跳舞會幫到佢哋學代數 不過你都會畀佢哋學跳舞 同埋你睇到佢哋想學，你會好興奮 噉點解窮人嘅細路 唔可以有同樣嘅機會呢？ 噉樣係好基本嘅要求黎啫 （掌聲） 另外一樣嘢就係 我係一個鍾意測驗嘅人 而學生需要成績報告 老師做一件事嘅時候，認為可行 但最後發現行唔通… 我嘅意思係，你係一個教師 你工作，你教書 你認為你識得曬所有嘢 但係你發現學生唔明白 但測驗有個問題 我哋做嘅考試… 下星期，即係四月份嗰陣 我哋會起紐約舉行考試 但你知我哋會起幾時知道考試結果？ 可能七月份，亦都可能係六月份 考試嘅結果將會包含好多資料 啲資料可能會表明學生 阿 Raheem 嘅成績唔多理想 唔識做兩位數嘅乘法，總之好多資料 但係你得到資料嘅時候學校已經放假嘞 噉你點做呢？ 你放假囉。（笑聲） 好嘞，到你放假返黎嘅時候 舊年嘅測驗資料你都有齊嘞 但係你唔會去睇佢 點解呢？ 因為你今年你有新嘅課程要上 噉樣我哋咪浪費咗好多錢 起哩啲測驗上邊！ 幾十億美金就為咗 哩啲太遲出而無用嘅資料 我九月份需要哩啲學習進度報告 我十一月份需要哩啲學習進度報告 我需要知道你跟唔跟得上 我而且需要知道 我做嘅嘢幫唔幫到你學習 我就係需要起某個禮拜就知道 因為到年尾已經太遲啦 噉因為我宜家做得耐咗 洞察力都比以前好 我可以預測學校嘅成績 你帶我去任何一間學校 我對嗰啲內城資質比較差 但努力緊嘅學校特別在行 你同我講舊年 48% 嘅學生 會達到年級水準 噉我就問︰「好， 噉你哋嘅計劃係點呢？ 舊年到宜家你哋做咗啲乜嘢呢？」 你話，「我哋都係做緊同樣嘅嘢。」 噉我都可以預測嘞。（笑聲） 今年，44% 到 52% 嘅學生 會達到年級水準 而每一次我嘅預測都係準 我哋用咗咁多錢起教育上 我哋得到咗乜嘢呢？ 宜家老師需要切切實實嘅資訊 去知道佢哋學生嘅情況 關鍵就起今日，因為你可以做返啲嘢 另外一個我覺得我哋 應該關心嘅問題就係︰ 我哋唔可以扼殺創新 我哋必須創新 但係當你噉做嘅時候好多人會唔鍾意 你唔跟大隊，佢哋就嬲 當你想嘗試新嘢嘅時候 啲人就會話︰「哇。特許學校喔！」 我話，喂，我哋試下啦，睇下會點 但宜家哩種教育模式 已經錯咗 55 年嘞 我哋試下第二種啦 但難就難在當中有啲新措施又唔得喎 有人同我講︰「嗰啲特許學校 好多都唔掂。」 的確係，而且唔應該再繼續落去 我真係覺得哩啲學校應該執咗去 但係我哋唔應該因為一啲失敗例子 而唔採取改革行動 係嘛？因為噉係唔符合做事手法 就好似技術噉 想像下如果我哋噉樣對待新技術 每一次新科技失敗 我哋就認輸，「算啦。」噉啱唔啱呢？ 你知嘛，有人說服咗我—— 相信你哋好多人都有同樣嘅經歷 就係最新最勁嘅掌上型電腦 佢哋同我講︰ 「Geoff，你有咗呢部嘢， 你就唔再需要其他嘢嘞。」 但係三個禮拜之後哩部嘢就彎咗嘞 我好後悔浪費咗噉多錢買哩部嘢 但係啲人就會停止發明咩？ 唔會。無一個人會 佢哋仲係繼續發明新嘅嘢 每個人都有失敗 但失敗唔應該阻止你向前嘅 我哋作為教育工作者 有啲嘢我哋知道我哋係可以做到嘅 同埋我哋應該做得更好 細路嘅評估我哋要早啲去做 我哋要確保提供足夠嘅支援畀年輕人 我哋要盡可能畀佢哋機會 我哋必須噉樣做。但係哩個關乎創新 我哋必須一直創新 直到我哋搵到最好嘅教育方法 哩個係至關重要嘅 亦都會係我哋教育領域嘅一個重大挑戰 我哋美國唔可以再等上 50 年再黎改革嘞 我哋已經無時間嘞 我唔知有無財政危機 不過我知道有教育危機 而且哩一刻我哋正面對緊教育危機 但如果我哋繼續任由啲政客胡說八道 話我哋負擔唔起噉嘅改革 比爾蓋茨話教育改革要用五十億美元 五十億對於美國黎講係咩概念？ 今年起阿富汗我哋用咗幾多錢嘞？ 幾多萬億？（掌聲） 當一個國家重視一樣嘢嘅時候 即使用一萬億都唔會眨眼 當美國嘅安全受到威脅嘅時候 我哋使幾多錢都冇所謂 但要令到國家真正有保障 我哋必須盡力培育下一代 令佢哋將來有能力有魄力 去接掌我哋嘅位置 響思考力，科技同民主等 哩啲我哋重視嘅領域裏面引領世界 我敢講解決哩啲問題 所需要去做嘅並唔多 當我哋解決種種情況 我就唔會再嬲（笑聲） 所以，請你哋一齊幫下手 多謝。好多謝你哋 （掌聲） 主持︰喺 Harlem 兒童區入面 中學生嘅輟學率係幾多呢？ 講者︰你知啦，主持 舊年喺我學校嘅高中畢業嘅學生 係百分百嘅 佢哋亦都全部人升咗上大學 今年嘅高中學生亦都係百分百畢業 聽講當中有 93% 俾大學錄取 另外 7% 我哋仲要努力 目前情況就係噉嘞（掌聲） 主持︰噉佢哋離開咗學校之後 你點樣繼續跟進呢？ 講者︰你知啦 我哋國家一個好嚴重嘅問題 就係哩啲細路啦嘛。哩啲細路 哩啲脆弱嘅細路，即使你逼佢哋返學 好多都會輟學嘅 所以我哋明白到必須提供 一系列嘅支援畀佢哋 就好似一個負責任嘅家長噉 你要去煩住佢哋，同佢哋講 「我想睇下你啲成績喔。 上次個測驗你做成點啊？ 你話咩話？你想輟學？ 你唔想返去讀書嗱？」 所以好多我嘅學生都知道你輟學 你就唔可以返去 Harlem 因為 Geoff 會搵你 佢哋會話︰「我真係唔想再返學。」 唔得，你要留返喺學校 我唔係講笑嘎 哩樣嘢同毅力有些少關係 當一個細路知道你唔畀佢哋失敗嘅時候 無形中畀咗佢哋一啲壓力 噉佢哋就唔會咁輕易放棄 有時候雖然佢哋無噉嘅勇氣同毅力 但佢哋會話︰ 「我知我啊媽知道我 唔繼續讀書會好嬲。」 哩樣對細路黎講係好重要嘅 同埋會幫到佢哋堅持落去 我哋努力創造一系列方法幫佢哋補習 畀佢哋支援，同埋我哋會一直鼓勵佢哋 我哋會話畀佢哋聽︰ 「你可以做到嘅。雖然係好困難， 但係我哋唔會畀你唔合格。」 主持︰好嘅，多謝你 Canada 博士 請大家再次畀啲掌聲！ （鼓掌）

rita_pierson_every_kid_needs_a_champion

我哩一生人嘅時間 唔係用喺學校度，就係用係返學途中 再唔係就係用喺傾學校嘅事上 （笑聲） 我父母都係從事教育 我公公婆婆都係從事教育 我喺過去四十年嘅工作亦同佢哋一樣 所以，我咁多年嚟 從唔同角度睇教育改革 有啲教育改革係好嘅 有啲就唔係咁好 我哋知道點解有啲學生輟學 我哋知道點解有啲學生學唔到嘢 原因不外乎係貧窮、低出席率 朋輩嘅壞影響 但有件事我哋從來都無討論過 或者咁講，有件事我哋好少提起嘅 就係人與人之間關係嘅價值同重要 James Comer 講過 學習要有效，就要有良好嘅師生關係 George Washington Carver 話 所有嘅學習都係同理清關係有關 在座嘅每一位 總會受過一位老師或者大人影響 咁多年嚟，我一直觀察老師點教學生 我見過最好嘅教學，亦都見識過最差嘅 有位同事同我講過︰ 「學校出糧冇叫我鍾意細路仔， 學校叫我教書㗎咋。 我嘅本份就係教書， 班細路嘅本份就係吸收。 成件事就係咁簡單。」 我同佢講︰ 「你知唔知呢，細路係唔會 喺佢哋唔鐘意嘅人身上學嘢㗎。」 （笑聲、掌聲） 佢話：「你唔好亂嗡。」 我同佢講：「你唔改嘅話， 你哩一年會過得好漫長同好艱難。」 唔使我多講，佢嗰年嘅確好艱難 有啲人覺得人際關係叻唔叻係天生嘅 但我會認同話史提芬 ‧ 哥威嘅講法 佢話，你只係需要做幾件事 例如，嘗試主動了解他人 而唔係要求人哋去了解你 你有冇諗過其實你可以做 好似道歉咁嘅簡單嘅事？ 同細路講對唔住，佢哋會好驚 （笑聲） 我有一堂數學堂教比例 但我數學唔係咁好，而且嗰陣仲努力緊 （笑聲） 於是我返去睇返我本教師版教科書 我先發現成堂教嘅嘢都係錯嘅 （笑聲） 所以我第二日返去上堂嘅時候，我話︰ 「各位，我要同大家道歉。 我上一堂教嘅嘢係錯嘅，真係對唔住。」 佢哋話：「唔緊要，老師。 你教得好投入，我哋會原諒你。」 （笑聲、掌聲） 我教過好差嘅班 佢哋嘅成續好差，我當時仲喊咗 我諗，我點可以喺九個月之內 將哩一班學生提升到需要達到嘅水平？ 真係一件好難嘅事，真係好難 我點樣可以提高 一個小朋友嘅自信嘅同時 又提高佢嘅成績呢？ 有一年我諗咗個好計仔 我同所有學生講︰ 「你之所以被選中嚟到我哩班 係因為我係最好嘅老師， 你係最好嘅學生。 學校將我哋擺埋一齊， 叫我哋做其他人嘅榜樣。」 有個學生問：「真係？」 （笑聲） 我話：「係，我哋要證明畀其他班睇。 為咗唔好畀人哋留意我哋， 我哋行出門口時， 唔可以發出噪音，要唔望周圍行路。」 （笑聲） 我要佢哋講：「我得嘅， 我嚟哩度嘅時候已經好叻， 我離開嘅時候要比之前叻， 我又叻又堅強。 我值得喺度接受教育， 我要做到成績出嚟， 我要令人刮目相看， 要天高任我行。」 佢哋全部大嗌「好耶！」 （笑聲） 如果你講得多上面嘅嘢 你自自然然就會做到當中嘅嘢 （掌聲） 有一次我出小測，一共有廿題 有個學生答錯十八題 我寫咗「+2」喺佢份卷上面 仲畫咗個笑面公仔 （笑聲） 佢問：「老師， 咁我係咪即係攞 F？」 我話：「係。」（笑聲） 佢又問：「咁點解 你要畫個笑嘅公仔？」 我話：「因為你有進步， 你答啱咗兩題，你無全部錯曬。」 （笑聲） 我話：「如果我哋再溫返哩一部分， 你會唔會做得再好啲？」 佢話：「會，老師， 我可以做得好啲。」 你睇，如果我寫「-18」 會令人失去衝勁 但係「+2」會令人感覺唔係最差 （笑聲、掌聲） 咁多年嚟我睇見我媽媽 小息時間都同學生溫習 下晝就去做家訪 佢亦會買梳、刷、花生醬同餅乾 放喺櫃桶畀細路食同用 亦會準備面巾同番梘畀有體臭嘅學生 你知啦，有陣味好難教㗎嘛 （笑聲） 而且細路可以好曳 所以佢將哩啲嘢收埋喺櫃桶度 好多年之後，當佢退咗休之後 我見到哩啲細路過嚟 同佢講：「你知唔知呀老師， 你改變咗我嘅人生， 你令啲嘢變成啱我嘅。 就算我喺人生低谷 覺得自己唔得嘅時候， 你都令我覺得我係得嘅。 我希望你可以睇到今日我嘅成就。」 當我媽媽兩年前以 92 歲高齡 過身嘅時候 好多學生嚟參加佢嘅喪體 我喊，唔係因為佢離開咗 而係因為佢留低嘅無形資產 佢同其他人建立嘅關係永遠唔會消失 咁師生之間嘅關係 可唔可以強化？絕對可以 你會唔會鍾意你所有細路？梗係唔會 （笑聲） 而且你知道你必定會生咗 個最難教嘅細教出嚟 （笑聲） 所以唔會，你唔會個個都鐘意 但係佢哋出生於哩個世界總有理由 就係你哋之間嘅聯繫、關係 咁所以，一方面，小朋友唔知道 你唔鍾意佢哋全部 另一方面，老師好似演技優秀演員咁樣 我哋返工，即使唔想做都好 即使教育政策幾咁荒謬都好 我哋都會繼續教 我哋繼續教，因為哩件係我哋該做嘅事 教學應該係開心嘅事 只要我哋教出嚟嘅學生 唔怕冒險、大膽思考 同埋老師默默鼓勵 哩個世界就會充滿力量 每個細路都應該受到鼓勵、讚賞 同埋有一個永遠唔會放棄佢 明白關係重要 同埋堅持佢哋要盡力做到最好嘅大人 哩件工作係咪好難？你話呢？ 哩樣嘢唔係無可能 我哋可以做到，因為我哋係教育家 我哋嘅職責就係要改變世界 多謝 （掌聲）

nilofer_merchant_got_a_meeting_take_a_walk

你哋宜家做緊嘅嘢係害緊你哋 就算車，或者網路 又或者我哋一直講緊嘅智能電話都好 你每日用佢哋嘅次數都唔夠呢樣咁高 就係你哋嘅臀部 今日，人平均每天坐 9.3 個鐘 呢個比我哋嘅瞓覺時間 7.7 個鐘，仲要多 「坐」係難以置信嘅普遍 因為所有人都做緊同樣嘅嘢 而且平時我哋冇諗過我哋坐咗幾耐 我哋甚至冇發覺呢樣嘢係唔好 可以話，我哋呢一代坐嘅問題 等如上一代人吸煙嘅問題 坐當然仲有不良嘅健康後果 當中嚇人嘅，除咗腰部問題之外 仲包括乳癌同結腸癌 呢兩樣都同缺少運動直接相關 缺少運動嘅人當中分別有一成人 患上咗乳癌同結腸癌 亦都有 6% 缺少運動嘅人患上心臟病 7% 嘅人患上 2 型糖尿病 2 型糖尿病亦都我爸爸過身嘅原因 到呢一刻，呢啲統計應該都說服到我哋 唔好由朝坐到晚 但如果你好似我咁 仍然都係無動於衷嘅話 咁社交就係令你同我活動嘅原因 人哋叫我參加一個會議 但係安排唔到畀我入去 於是就話 「我聽日會同狗仔一齊散步， 你會嚟嗎？」 咁樣聽起嚟可能好奇怪 但係，我記得第一次開會嘅時候 我同自己講「我要問下個問題」 查實係因為開會期間 我會不停咁氣咳同普通咳 而我又唔想影響大家 想早啲問完問題走 所以，我決定與其飲咖啡開會 或者喺會議室開會 我倒不如叫人哋同我一邊行路一邊開會 一個星期大概 20 到 30 英里 咁樣嘅開會方式改變咗我 其實做行路開會之前 我曾經覺得健康同工作不可兼得 無可能兩全其美 但係宜家，經過幾百次行路開會之後 我學到一啲嘢 首先，我哋其實可以跳出傳統思維框框 做未做過嘅嘢 就算係同大自然或者運動有關嘅事也好 呢種思維模式確係有用 第二點，或者係我最反思深刻嘅一點 講緊我哋好多時會將問題放大到無限大 而啲問題其實唔係我哋睇到嘅咁大 如果我哋解決問題 以及用第二個角度去看待呢個世界 包括政治、商業、環境、就業方面 同重新詮釋面對嘅問題 令佢哋正反兩面睇起嚟都正確 當你重新了解問題 然後又同人哋一路行路一路開會 好多嘢就會變成做得到、可持續 同埋切實可行 我開頭講到臀部 我最尾想講︰ 大家要行路同開會 畀行路帶領談話 當你做到時 你會發現新鮮空氣可以畀到你新嘅思維 亦都因為你做事方式唔同咗 你會有全新嘅想法 多謝大家 （掌聲）

black_my_journey_to_yo_yo_mastery

我十四歲嘅時候，我好自卑 我覺得我冇任何天份 有一日，我買咗個搖搖 當我嘗試第一個招式嘅時候 佢睇起嚟好似咁 （笑聲） 我連最簡單嘅招式都唔識 不過呢個對我嚟講係好自然嘅事 因為我手腳唔靈活，而且好憎運動 但係，經過一個禮拜練習之後 我出嚟嘅技巧比較似咁 好咗啲 我覺得，遙遙係我人生裏邊一樣 我會有做得叻嘅嘢 我搵到我嘅嗜好 我用唒我所有時間練習 我每日要花好幾粒鐘先至可以 將我嘅技術提升上另一級 跟住，四年之後，我十八歲 我企喺世界遙遙比賽嘅台上 最後贏咗 我嗰陣時好興奮 「耶！我得咗！我係英雄， 我會有好多贊助商、 好多錢、好多訪問， 甚至乎上電視！」 我當時係咁諗（笑聲） 但係返到日本之後 我嘅人生完全冇改變到（笑聲） 我發現個社會並唔重視我熱愛嘅嘢 所以，我返去學校 成為咗日本典型嘅勞工 做咗系統工程師 我發覺我嘅熱情、心同埋靈魂 都離開咗我嘅肉體 我覺得我死咗 跟住我就開始諗我究竟應該點做 我想表演得再好啲 同埋想上台表演畀大家睇下 遙遙可以有幾咁精彩 從而改變大家對遙遙嘅印象 所以，我辭職，轉去做專業嘅表演家 我開始學古典芭蕾舞、爵士舞、雜技 同埋其他可以令到我表演更加出眾嘅嘢 因為我努力 加埋喺好多其他嘢幫助之下 皇天不負有心人 我再一次喺世界遙遙大賽嘅 藝術表演項目贏咗 我過咗太陽馬戲團嘅面試 今日，我企喺 TED 嘅台上 帶住遙遙出現喺你哋面前 （掌聲） 我從遙遙上高學到嘅係 如果我盡自己所能 並且熱愛我所做嘅嘢 冇嘢係冇可能 大家唔知想唔想我表演 同我一齊愛上遙遙？ （掌聲） （水聲） （音樂） （掌聲） （音樂） （音樂、掌聲） （掌聲） （音樂、掌聲） （掌聲） （音樂） （掌聲）

thomas_insel_toward_a_new_understanding_of_mental_illness

我哋先嚟啲好消息 呢個好消息 同生物醫學研究改善咗好多個嚴重疾病 而我哋知道當中有幾多嘢有關 我哋就由白血病開始講 急性淋巴細胞性白血病，俗稱 ALL 係細路仔最常見嘅癌症 當我仲係學生嘅時候 死亡率係大概 95% 25、30 年之後嘅今日，我哋講梗嘅係 呢種病嘅死亡率下降咗 85% 以致到每年六千名兒童都救得返 如果你想要真係大嘅數字 我哋不妨嚟睇下心臟病嘅數字 以前，尤其是對四字頭的男性嚟講 心臟病係最犀利嘅殺手 依家，我哋睇到個數字跌咗 63% 亦令到每年 110 萬個心臟病人 可以救得返 好開心，愛滋病喺上個月 終於被定義為慢性病 意思即係話，一個人喺 20 歲時 感染到 HIV 嘅話 佢預期嘅壽命 唔再只係好似我哋十年前所講嘅 幾個禮拜、幾個月，或者幾年 而依家預期嘅壽命已經延長到幾十年 有可能要到佢六、七十歲 佢至因為其他病因而去世 現時最致命嘅幾種病未來都會有發展 其中一個特別嘅 你可能唔知道嘅，就係中風 呢個病同心臟病 都係呢個國家嘅頭號殺手 我哋而家知道 只要呢個病嘅病人喺病發之內三粒鐘 可以送入急症室嘅話 大概有三成嘅人 可以喺冇殘疾嘅情況下出院 呢啲非常唔簡單嘅事、或者呢啲好消息 令我哋對疾病嘅認知提高咗 從而可以提早發現、介入 提早發現、介入就係 依啲個案可以醫得好嘅原因 但係好不幸，唔係全部都係好消息 我哋嚟講講另一個同自殺有關嘅故仔 咁當然啦，自殺本身唔係一種病 但佢會導致死亡 你可能冇發覺到佢有幾咁普遍 喺美國，每一年都有 38,000 宗自殺案件 亦即係話每 15 分鐘就有一單 呢個亦係 15 歲到 25 歲 年齡層嘅第三大死因 如果你知道國家嘅自殺率 比謀殺率多出一倍 同時自殺比交通事故死亡嘅人數 仲要多嘅時候 你就會知道呢件事係幾咁唔尋常 而家講到自殺 我哋就嚟講下疾病對自殺有咩影響 因為 90% 嘅自殺案件 都係同精神病有關 例如：抑鬱症、躁鬱症、精神分裂症 厭食、邊緣人格 有好多精神病都會導致自殺 而且呢啲精神病喺好早期就會出現 但係，呢啲病唔單止增加死亡風險 佢仲會增加病發風險 至於殘疾方面，你會睇到世界衛生組織 利用所謂「失能調整生命年」量度殘疾 但呢個其實只不過係 一種除咗經濟學家之外 冇人諗到嘅公式 呢條公式評估因為殘疾而損失嘅嘢 正如你所見到 有 30% 嘅殘疾可以歸因於精神病 同中樞神經精神症候群 你可能覺得頭先講嘅嘢無理 我意思係話，癌症點睇 都比精神病嚴重得多 心臟病點睇都比精神病嚴重好多 但係，你可以睇到心臟病同埋癌症 喺名單度仲要排後啲 咁係因為我哋依家講梗嘅係殘疾 究竟係乜嘢令到精神病 譬如話精神分裂、躁鬱症，同埋抑鬱症 最終演變成殘疾呢？ 點解佢哋喺個名單度係排第一？ 咁，其實係有三個原因嘅 第一，就係佢哋非常之流行 五個人當中就有一個人 喺一生之中罹患其中一種精神病 第二，當然就係因為 當中有啲人因為個病而變咗殘疾 普遍率大概係 4% 到 5% 即二十個人當中就有一個 但係真正令到呢啲數字咁高 令到發病率咁高、令到死亡率咁高 係因為呢啲精神病喺生命好早期就出現 50% 嘅人喺 14 歲嘅時候有精神病 75% 喺 24 歲有 呢個同我哋認為導致發病同死亡嘅 癌症、心臟病、糖尿病、高血壓 ——呢啲重大疾病，係好唔同 呢啲精神病確實係年輕人嘅慢性病 咁，我開頭同你哋講咗會有好消息 好明顯，呢個唔算好消息 呢個可以講係我工作裏邊 最困難嘅一部份 亦令我要好認真面對 因為我嘅工作要確保 我哋喺呢啲疾病上高有所進展 我為聯邦政府做嘢 亦即係為你哋做嘢，係你哋俾我人工 可能喺呢個時候 當你知道咗我係做咩嘅 又或者係我冇做咩嘅 你覺得你要炒我魷魚 而我係非常之明白嘅 但係，我想講，我之所以會喺呢度 就係想同你哋講 我哋對呢啲疾病嘅認知將會好唔同 到目前為止，我同你講嘅都係精神病 其實，「精神病」呢個詞依家已經過時 而且啲人認為無論係咩理由 用「行為疾病」嚟稱呼會比較政治正確 因為佢哋講到尾都係行為失常病 亦係精神上嘅疾病 但係我想提醒嘅係 呢兩個已經沿用咗一個世紀有多嘅詞 其實限制咗我哋嘅發展 若然要有所發展 我哋就要將呢啲疾病諗成係腦部嘅疾病 嗱，而家你哋有啲人會諗： 「噢，天啊，又嚟啦。 我哋又要聽咩生化失調， 聽咩藥物嘅嘢， 或者聽咩簡化咗嘅概念， 按自己過去嘅經歷製作化學分子， 亦都可能借自己經驗去了解 抑鬱症或精神分裂症。」 當我哋講到大腦嘅時候 佢絕對唔係乜嘢單維度 簡單嘅嘢或者還原論 當然，呢個都係要睇下 你用咩規模、用咩範圍諗 但係呢個器官係超現實嘅複雜 而且無論你係想像緊 大腦皮質嘅一百億個神經元 又或者連接所有嘢嘅一百萬億個突觸 我哋依家先至啱啱開始知道點樣研究佢 我哋依家啱啱先開始嘗試搞清楚 我哋應該點樣理解 呢個咁複雜、負責信息處理嘅機器 同埋點樣用我哋嘅思想 去了解支持我哋有思想嘅大腦 其實進化真係同我哋開咗個大玩嘅玩笑 我哋始終冇辦法自己研究返自己嘅大腦 你或者會覺得研究行為 或者認知能力好保險 因為你有實質嘅嘢可以觀察 而且行為同認知能力 相比起嘗試研究 呢個咁複雜、神祕嘅器官簡單得多 咁而家繼續我之前 同你哋講過嘅大腦疾病： 抑鬱症、強迫症、創傷後壓力症候群 雖然我哋未有辦法 可以深入了解呢啲病嘅病理 或者個腦點受呢啲病影響 但係我哋已經搵到一啲異常嘅神經連接 或者係患有呢啲病嘅病人 個腦嘅信息傳遞有咩差別 我哋叫呢個情況做「腦功能聯結圖譜」 你可以將「腦功能聯結圖譜」 當成係大腦嘅線路圖 我之後會再講多啲呢樣嘢 最重要嘅一點就係 當你開始研究心理病 即係五個人就有一個患上嘅病 你會發覺大腦嘅神經連接方式 可以好唔同 但係連接方式卻係有跡可尋 而且某啲連接方式就係 造成心理病嘅元兇 呢個同我哋平時認識嘅大腦疾病 例如亨丁頓舞蹈症、柏金遜症 或者阿茲海默症，有啲唔同 呢啲病之不過損壞你部份大腦皮質 但我哋而家講梗嘅問題係塞車 有時候係繞道 又或者係大腦線路本身就係咁樣連接 以至大腦本身點樣運作 如果你想嘅話，你可以攞心肌梗塞 即係心臟病 同心律不整嚟比較 心臟病表示有啲心臟組織死咗 而心律不整就係因為 心臟內部溝通有問題 令到成個器官冇辦法運作正常 兩個病都可以致命 但係，淨係得一個有著重大毛病 當我哋諗到呢啲病嘅時候 我哋不妨深入啲睇下 其中一個病，精神分裂症 因為我認為呢種病有助明白 點解要將精神病諗成係大腦疾病 呢幾張係國家心理衛生研究院嘅 Judy Rapoport 同佢啲同事 喺研究早發性精神分裂症細路仔嘅時候 掃描出嚟嘅 你可以睇到上高，紅、橙、黃嘅地方 灰色神經組織比較少 佢哋追查呢啲細路仔五年 將佢哋同同年紀嘅細路比較 你可以發現 特別喺好似背外側前額葉皮層 或者顳上回 都有大量嘅灰色神經組織損失 如果你想將佢諗得實質啲 你可以將正常發育諗成係皮質質量減少 或者皮質灰色神經組織流失 而精神分裂就係 呢啲灰色神經組織損失得太多 當你損失到一定數量嘅時候 過咗一個點嘅時候 我哋就界定咗呢個人有呢個病 因為佢哋有幻覺同埋妄想嘅症狀 呢個係我哋可以觀察到嘅 但係，睇真啲 你會發覺佢哋已經過咗另一個臨界點 佢哋係好早期嘅時候 就過咗個大腦嘅臨界點 應該唔使等 22 或者 20 歲 而係 15 或者 16 歲嘅時候 你就可以開始睇到 大腦嘅發育軌跡已經好唔同 但行為方面就冇 點解呢個好重要呢？ 第一，因為喺腦疾病病人當中 行為會係最遲受到影響嘅一樣嘢 我哋從阿茲海默症、柏金遜症 亨丁頓舞蹈症知道 大腦疾病要起碼有十年長 行為先至會有變化 我哋而家所用嘅工具 可以畀我哋提早好多偵測到腦嘅變化 早到喺症狀出現之前就偵測得到 但係最重要嘅 我哋返返去我哋一開始嗰度 醫學界嘅好消息就係提早發現、介入 如果我哋等到心臟病發個陣時先救 我哋呢個國家就會有 110 萬條生命白白冇咗 呢個就正正係我哋而家所做嘅嘢 因為我哋認為一個人 只要有是旦一種呢啲腦疾病 就會有行為障礙症 我哋只能夠等到行為徵狀 出咗嚟先做到嘢 所以呢樣唔係提早偵測或者介入 我想講嘅係 我哋仲未完全準備好咁樣做 我哋冇全部嘅知識 我哋甚至乎唔知道個工具會係咩 亦都唔知道喺每一個案件中 我哋應該準確搵咩嘢 先至可以喺行為症狀浮現之前 就可以知道一個人有心理病 但係，頭先講到嘅嘢 提示咗我哋應該點樣去諗 同埋應該點樣走 我哋會不會好快就會到嗰度？ 我認為呢樣嘢 喺未來幾年係會發生嘅 但係，喺我結束之前，我想引用 一個就著觀念轉變同埋科技進步 諗咗好多嘢嘅人 講到呢樣嘢會點發生，佢就係蓋茨︰ 「我哋永遠都高估咗 未來兩年會發生嘅變化 並且低估咗未來十年會發生嘅變化。」 多謝大家 （掌聲）

keller_rinaudo_cliffton_a_mini_robot_powered_by_your_phone

如果你屋企有機械人嘅，就請舉高手 唔係好多人 好。咁嗰啲舉咗手嘅 如果唔計 Roomba 有幾多人屋企係有機械人嘅？ 都有幾個 冇問題 呢個就係我哋 Romotive 要解決嘅問題 亦係我同廿位喺 Romotive 嘅發燒友 成日想解決嘅 我哋好想整到一個人人都用得嘅機械人 無論你係八歲或者八十歲都用得 結果就係，原來呢個係非常困難嘅問題 因為你必須要建造出 一個細到可以隨身攜帶 價錢又實惠嘅機械人 但佢必須要令家長 想將佢帶返屋企同埋畀小朋友用 呢個機械人嘅樣唔可以好得人驚 同埋唔可以唔自然 佢應該要有親切感同埋好得意嘅 所以有請 Romo Romo 淨係需要 一個大家都識嘅裝置 即係你嘅 iPhone——控制 利用 iPhone 處理器嘅能力 我哋就可以用 150 蚊美金 嚟做出一個可以用無線 同埋識得分析圖像嘅機械人 呢個價錢大概係 呢種機械人以前成本嘅 1% 當 Romo 醒咗之後，佢會進入生物狀態 亦即係話佢係用攝影機嚟捕捉我塊臉 如果我踎低，佢會跟住我 佢好著緊，所以佢會望實我 如果我過嚟呢度，佢會轉過嚟跟住我 如果我嚟呢度（笑聲） 佢好精靈 跟住，如果我太近佢 佢就會好似其他動物咁嚇襯 喺好多方面，Romo 好似寵物咁 有自己嘅思想 唔該你，機械人 （打咳嚏） 冇事嗎？ 然後如果我想去探索世界 ——噢，Romo 攰啦 咁如果我想同 Romo 一齊探索世界嘅話 我可以直接將佢同任何 iOS 裝置連接 呢度有個 iPad Romo 會將現場畫面傳送到呢部機度 所以我可以睇到 Romo 睇到嘅嘢 同埋擁有機械人嘅視界 而家呢個程式喺 App Store 係免費嘅 所以如果你哋手機入邊有呢個程式嘅話 我們可以一齊現場控制機械人同玩遊戲 咁我而家就好快趣畀大家睇下… Romo 事實上——佢喺度直播緊 你可以睇到我同埋成班 TED 觀眾 如果我跑到 Romo 嘅前面 如果我想要控制佢，我可以直接駕駛佢 我可以揸佢去唔同嘅地方 我又可以用佢幫你哋影相 我一直都想要一幅 有 1,500 位 TED 觀眾嘅相 咁等我影返幅先 好似你碌 iPad 一樣 我可以碌螢幕嚟控制 機械人上面攝影機嘅角度 呢個就係 Romo 眼中嘅你哋啦 仲有，因為 Romo 係我嘅工具 所以我可以利用佢嚟表達我嘅心情 包括用 iPad 將 Romo 變得興奮 但係 Romo 最重要嘅一件事就係 我哋想整一啲淨係需要直覺就可以嘅嘢 你唔需要教人點樣去控制 Romo 其實而家有冇人想控制個機械人？ 太好啦 畀你 唔該晒 Scott 更加正嘅係 你唔需要喺機械人所在嘅位置 控制機械人 你見到啦 機械人可以令任何兩部智能裝置 做到雙向視音通訊 即係話你可以利用瀏覽器 登入做視音通訊 所以佢好似流動嘅 Skype 咁 咁我哋之前喺度講緊網真會議 呢個就係一個好正嘅例子啦 舉個例子，你可以想像 一個擁有 iPhone 嘅八歲細路女 而佢媽媽買咗一個機械人畀佢 呢個女仔可以將佢嘅 iPhone 放喺個機械人上 然後寄一封電郵 畀住喺另一笪地方嘅阿嫲 阿嫲可以登入機械人 然後同佢個孫女 每晚玩 15 分鐘伏匿匿 如果唔係咁，佢有可能一年 先至有一、兩次可以睇佢個孫女 唔該晒，Scott （鼓掌） 咁啱啱所講嘅就係一啲 Romo 今日可以做到嘅得意嘢 最後我想講埋我哋末來打算要做啲乜嘢 呢個其實係我哋其中一位工程師 Dom 喺週末做出來嘅 佢用一個叫做 Blockly 嘅 Google 公開系統開發 呢個你可以拖放呢啲語義代碼塊 並為機械人創造出 任何一種你想要嘅行為 你毋需要知道點樣編碼 都可以為 Romo 創造一個行為 你更加可以喺瀏覽器度模擬呢個行為 即係你而家喺左手邊 睇到 Romo 做嘅嘢 如果你有鍾意嘅嘢 你可以下載到你嘅機械人，然後執行 如果你有啲你自豪嘅嘢 你可以將佢同全球嘅機械人主人分享 所以呢，呢啲有無線功能嘅機械人 其實會互相學習 我哋之所以要全心全意製造出 任何人都可以訓練嘅機械人 係因為我哋認為私人機械人 最重要嘅嘢在於個人化 人人對機械人嘅需要都唔同 所以我哋覺得如果你想喺屋企 整返個機械人嘅話 咁你需要用你嘅想像力 去設計呢個機械人 我希望我可以同你講到 末來個人機械人係點樣 但老實講，我自己都唔知 但係我哋可以好肯定佢唔使一百億 唔使等十年或者等人形機械人出現之後 個人機械人嘅未來就係喺今日 機械人會好似 Romo 一樣小型、敏捷 同埋按大家嘅創意去設計 我哋唔單止等唔切 畀你哋全部人擁有機械人 我哋亦都好想睇下 你哋切出嚟嘅機械人 多謝大家 （鼓掌）

mark_shaw_one_very_dry_demo

我嚟哩度係想畀大家睇下 嗰啲你平時睇唔到嘅嘢 點樣可以好有趣 你們將會見證一種嶄新、可應用 又相當過癮嘅防水技術 哩度我有塊煤渣磚 哩塊磚半邊搽咗納米噴霧 哩種噴霧可以用喺任何物料上 叫做「超乾燥保護漆」 當你噴佢喺任何物料上面 就會形成一層超跣水保護膜 煤磚嘅另一邊無噴過噴霧 你可以睇到 磚一邊有窿、可以滲透、吸水 另一邊就唔同啦 哩邊可滲透，哩邊不可滲透 咁超跣水係咩嘢呢？ 一件物件跣唔跣水，要睇佢上面嘅水滴 滴水越圓，物件就越跣水 如果滴水真係圓形嘅話，咁就係超跣水 一架車啱啱打完蠟，上面嘅水分子 跌落嚟就大約 90 度 喺擋風玻璃上面就大約 110 度 但係你喺哩度見到嘅 就有 160 度至 175 度 而任何超過 150 度嘅，就係超跣水 為咗展示一樣嘢 我哩度有一對手套 其中一隻搽咗納米噴霧 大家可唔可以分得出 邊隻搽咗納米噴霧？ 我畀啲提示你哋 估唔估到邊隻係乾嘅？ 當我哋有納米技術同納米科學嘅時候 我哋就能夠睇見同真正控制原子同分子 令生活更加便利 我哋講緊嘅層面真係好細 納米技術講緊嘅單位係納米 一納米即係十億分之一米 用比例表示嘅話 當你有好多個一納米厚嘅納米粒子 你將佢一個個咁排起 總共有 50,000 個 咁就有一條人類頭髮咁粗 所以係非常細小，但係非常有用 唔單止用嚟防水 仲可以防其他水性物料 例如混凝土、水性塗料、泥漿 同埋成品油 你可以睇到兩隻手套嘅分別 而家示範下一個 我哋搵咗一塊玻璃 喺玻璃四邊搽納米塗層 好似保護玻璃嘅四邊咁樣 我哋倒淺綠色嘅水落去中間 你會見到液體喺玻璃上面散開 就好似你平時嘅認知咁 只係當水接觸到塗層時，水會停止擴散 甚至用手都唔能夠潑走 塗料排斥水份成咁 （掌聲） 究竟點解會咁呢？發生咩事呢？ 其實，哩個噴霧塗層嘅表面 鋪滿咗納米粒子 哩啲粒子形成一層非常粗糙嘅凹凸表面 你覺得佢好光滑，但實際上唔係 佢有幾十億個罅隙 而哩啲罅隙同納米粒子鎖住空氣分子 令到表面覆蓋著空氣 好似有把空氣保護傘咁 水、泥、水泥碰到哩層空氣之後 即刻滑落嚟 所以如果我將哩個放入水裡面 你會見到表面有一層銀色反光塗層 哩層銀色反光塗層就係防水嘅空氣層 令到水接觸唔到槳，槳就可以保持乾爽 咁有咩嘢應用呢？ 我估大家依家都諗繄哩個問題 每個人睇見哩項技術都會好興奮 然後講︰「噢，我可以用佢嚟做 哩樣、哩樣、哩樣」 一般嚟講 塗料可以應用喺任何唔濕得嘅嘢 塗料除咗做到防水之外 可以防結冰 因為你無水，你就無冰 佢亦可以防腐蝕 因為無水，無腐蝕 仲可以防菌 細菌唔可以喺無水嘅情況下生存 亦可以用喺需要自動清洗嘅物件上 所以，想像一下類似嘅發明 點樣可以革新你嘅行業 最後，我做一個示範 但喺我示範之前，我希望講聲多謝 同埋想你哋思考細微嘅事物 （掌聲） 個 D 字就快出嚟啦。等陣，等陣 Chris Anderson：你哋無聽講過 TED 唔再講求 Design 設計咩？（笑聲） [ 兩分鐘後… ] 佢做醫學研究嗰陣遇到各種問題 D 字出嚟啦！ （掌聲）

ron_finley_a_guerrilla_gardener_in_south_central_la

我住喺中南部 中南部係咁樣嘅： 好多酒舖 好多快餐店 好多空地 之後有啲城市規劃師走到埋嚟一齊討論 佢哋決定將中南部呢個名 改成一個更加有意義嘅名 改成南洛杉磯 佢哋覺得改咗個名 就可以解決呢個城市所有問題 所以呢度係南洛杉磯（笑聲） 好多酒舖 好多快餐 好多空地 同其他 2,650 萬美國人一樣 我住喺一個食物荒蕪之地 就係洛杉磯中南部 亦係外賣車道普遍 同馬路槍擊頻繁嘅地方 有趣嘅係 外賣車道比馬路槍擊所奪去嘅生命仲多 喺洛杉磯中南部 好多人都死於有得醫嘅病 譬如話，我住嘅嗰區嘅癡肥率 比我哋八、十里距離外嘅比佛利山 高出五倍 我對呢種情況好厭倦 所以我就開始諗 如果你冇辦法得到健康嘅食品 如果你每次出門口都睇到呢啲食物 對你嘅隔籬鄰舍產生壞影響 你會有咩感受？ 我見到輪椅好似二手車咁普通咁買賣 我睇住嗰啲洗腎中心 好似星巴克咁起完一間又一間 我就諗：呢啲嘢要停喇 我後來發現問題嘅癥結係解決嘅關鍵 敗也食物，成也食物 再加上，我唔想再來回 45 分鐘車程 先至買到冇農藥嘅蘋果 於是，我就喺屋企門前整咗一塊田 位置就係嗰條又長又窄嘅馬路邊草地 大概係 150 呎長、十呎闊 問題係，它係屬於市政府嘅 但係必須由你自己去打理 我就諗：「咁就得啦，既然由我打理， 咁我想點搞都得啦。」 咁我就決定咗咁樣搞 我同洛杉磯綠地組織嘅會員 一齊合力種植農作物、果樹 你知啦，就係各式各類嘅蔬菜 我哋係人哋好心幫我 我哋好心幫其他人嘅一類組織 我哋嘅園丁嚟自各行各業 嚟自城市各個角落，百分百義務性質 而且我哋做嘅都係免費 果園好靚 但跟住就有人去投訴 市政府搵我，同我講咗一條法律 大致上就係叫我拆咗個果園 如果唔係，我就會收到法庭傳票 我當時嘅反應係：「唔係啩？ 你竟然因為我哋 喺呢笪無關痛癢嘅地方種植 而發傳票？」（笑聲） 我心諗：「話知你。」 好彩件事冇搞到好大 洛杉磯時報有報導過 Steve Lopez 記者又整咗篇報道 Steve Lopez 仲同議員 同埋綠地組織其中一名成員傾過 佢哋喺 Change.org 幫我哋 發起咗簽名運動 我哋最後爭取到九百個簽名 我哋係相當成功 我哋贏咗啦！ 議員仲打電話畀我 同我講佢哋點支持 同點解鐘意我哋依家做緊嘅嘢 我覺得：梗係啦 點解佢哋會唔鐘意吖 洛杉磯嘅空地面積係全美之冠 有成 26 平方里嘅空地 相當於 20 個中央公園 呢個空間足夠種 7.25 億棵番茄樹 佢哋有乜鬼理由會唔鐘意？ 一棵植物可以提供一千、一萬粒種子 價值一蚊嘅青豆 可以產生到價值 75 蚊嘅產品 我成日都同啲人講自己種食物啦 自己種嘢食就好似自己印銀紙咁 （掌聲） 你睇下，我同中南部有好有緣 我喺嗰邊大，我啲仔又係喺嗰邊大 但係依家呢個現實社會 係人為製造出嚟嘅 所以我好拒絕呢個現實社會 我要製造我自己嘅現實生活 而且，我係一名藝術家 花草樹木有如我嘅塗鴉 我栽種我自己嘅藝術 就好似一名塗鴉家咁，佢哋美化碰牆 我就美化草地、公園道路 花圃、泥土就好似我塊畫布咁 花草樹木就係呢塊布嘅點綴飾物 如果你將塊地當成你嘅畫布 佢嘅鬼斧神工係你所預料唔到嘅 你係冇辦法想像到一朵向日葵有幾靚 亦都估唔到佢點對人有影響 咁，究竟發生咗咩事呢？ 我見證住自己嘅花圃 變成有教育意義嘅事 同埋改造到我個社區 但我想講，要改變社區 就要先改變泥土嘅成份 而我哋就係泥土 你會好驚訝花圃點樣可以影響到細路仔 園藝尤其是喺城市入邊 係最有治療功效嘅 兼最可以放膽做嘅行為 再加上，你可以攞到士多啤梨 （笑聲） 我記得有次有對母女過嚟 嗰次大概係夜晚十點半左右 佢哋嚟到我個園圃 然之後我行咗出去，佢哋睇起嚟好冇面 但見到咁，我覺得好難受 我就同佢哋講話︰ 「其實你哋唔使咁樣， 之所以種喺條街度係有原因嘅。」 睇住住喺我附近嘅人肚餓咁生活 令到我好唔好意思 呢件事亦都令我堅定我所做嘅嘢 有啲人會問我：「乜你唔驚 啲人嚟偷你啲食物咩？」 我就話喇︰「梗係唔會啦， 我唔驚佢哋會嚟偷嘢食。 我擺得喺度就預咗佢哋攞。 呢個就係我設立園圃嘅目的。 我希望佢哋去攞，但係喺同一時間， 我希望佢哋飲食會更加健康。」 仲有一次 我喺洛杉磯市中心嘅 一間流浪漢之家整咗個園圃 嗰啲流浪漢好好心 幫我將啲嘢由個貨車搬落嚟 成個園圃計劃都好正 之後佢哋都分享返呢件事 講呢件事對佢哋嘅影響 同埋講返佢哋點同佢哋媽咪 阿嫲阿婆一齊種嘢 即使個影響只不過係一時三刻都好 睇見園圃對佢哋嘅影響，我好開心 咁，到依家綠地組織 已經設立咗可能廿個園圃 我們已經有五十個人幫手耕種 佢哋全部都係義工 如果啲細路種甘藍菜 咁佢哋就食甘藍菜 （笑聲） 如果佢哋種番茄 咁佢哋就食番茄（掌聲） 但係如果佢哋未曾見過呢啲食物 如果冇人畀佢哋睇清楚 食物係點樣影響身體 佢哋就會好盲目食你擺喺佢哋面前嘅嘢 我見過後生仔想搵份工做 但係佢哋被呢個現實社會限制咗 我識得好多非白種人嘅年輕人 身處呢個困局 無前途可言 所以，我就諗 我哋可以用呢個園藝計劃 去訓練呢啲細路 畀佢哋去接掌佢哋嘅社區 畀佢哋可以自力更生 我哋咁樣做嘅時候 無人知道日後佢哋會有咩創舉 我哋可能培養出 喬治．華盛頓．卡弗二世嘅人 但如果一日我們唔改變泥土嘅成份 我哋永遠就唔會有可能 依家，呢個就係我其中一個計劃 呢個就係我想做嘅嘢 我想種一大片田 畀啲街坊可以分享食物 我想將貨櫃變成有益嘅咖啡廳 嗱，唔好誤會 我唔係話乜鬼都唔使錢 因為免費係冇辦法可以經營落去嘅 經營係一件好得意嘅嘢 就係你必須經營落去 （笑聲、掌聲） 我所講嘅係畀人有工作 畀細路仔有地方可以去，唔使喺條街度 同時畀佢哋體會下 自己種嘢食、自己開農產品市場 嘅樂趣、喜悅，同埋光榮 我而家喺度想做嘅係 首先我哋必須要令 農圃耕作搞到好有噱頭 我想大家都變成環保革命分子 環保派系、環保幫派園丁 從今我哋要改寫幫派嘅描述 如果你唔係園丁，咁你就唔係幫派份子 要做幫派份子 就要攞起你個鏟，明冇？ 等個鏟成為你嘅武器 （掌聲） 基本上，如果你想見我 就係如果你想見面嘅話 你一定唔可以淨係想坐喺度開會 講埋晒你想咩嘢嘅廢話 如果你係想同我見面嘅 咁就嚟農圃呢度 帶埋你個鏟，我哋一起種嘢 係咁多，多謝 （掌聲） 多謝（掌聲）

allan_savory_how_to_fight_desertification_and_reverse_climate_change

最大、最勁抽嘅海嘯風暴 就快將我哋打低 依場咁堅嘅完美風暴 將現實變得越嚟越難搞 我哋面對依個現實嘅時候 我哋要相信我哋可以 用技術去解決依啲問題 依樣嘢大家都可以明白嘅 我哋依家面對緊嘅完美風暴 就係由人口增長引致嘅 人口向 100 億增長嘅同時 土地變成荒漠 氣候變化更不在話下 而我哋可以解決嘅問題就只有 點樣用科技去取代石化燃料 石化燃料、碳、煤同埋天然氣 並唔係唯一導致氣候變化嘅嘢 荒漠化表面上係一嗰好鬼靚嘅詞語 用嚟形容土地逐漸變成荒漠 佢嘅發生係因為我哋製造太多荒地 無其他原因 我將重點放喺世界上 大部份變緊做沙漠嘅土地 但係我要畀你哋一個好簡單嘅信息 當中畀到你嘅希望比你哋所想像嘅仲多 有啲環境全年嘅濕度都有保證 依啲地方幾乎無可能 有大面積嘅荒地形成 因為無論你點做，植物又會好快生長返 又有啲環境幾個月會有雨水 然之後會有幾個月乾旱 荒漠化就響依度發生 好彩，依家通過太空技術 我哋可以從太空睇到依啲地方 仲可以睇到佢哋嘅比例 總之呢，綠色嘅地方係唔會荒漠化嘅 而啡色嘅地方就會荒漠化 而啡色依啲係目前地球地表最大嘅部分 我估計地球上 有三分二嘅地方正荒漠化緊 依幅相係我響提哈馬沙漠拍嘅 落緊 25 毫米、一吋嘅雨 你哋可以將佢諗成係裝響桶裡面嘅水 每桶有 200 升 每日會有一千桶水落響每公頃嘅土地 到咗第二日，土地就會好似咁樣 咁啲水去咗邊度呢？ 有一啲流失咗 不過大多數會滲入泥土，跟住又蒸發咗 同花園土壤無遮掩嘅下場一樣 因為水同碳嘅命運 同土壤裏面嘅有機物質有關 如果我哋破壞土壤，碳元素就會釋出 碳元素就會返到大氣層 我已經講咗好多次 荒漠化只會出現響 地球上乾旱同半乾旱嘅地方 所以好似依個咁嘅高原唔會有事 不過當你唔只睇個草原 睇下土壤嘅表面 你會發現草原裡面大部份嘅土壤 除咗光禿禿之外，就只有一層藻類遮住 亦都係咁加快咗水份流失同蒸發 而依樣就係荒漠化嘅致命成因 但我哋成日到咗荒漠化後期 先會發現得到 依家我哋知道荒漠化係由家畜導致嘅 大多數係由於牛、綿羊同山羊 過度放牧而食晒啲植物 令土壤外露同釋放甲烷而導致 呢樣嘢幾乎係人都知道 由諾貝爾獎得主到高爾夫球球僮 都同我一樣知道呢個常識 你哋響度睇到嘅環境 塵土飛揚嘅非洲，就係我成長嘅地方 我鐘意野生動物 我細個已經討厭畜牧 因為畜牧破壞生態 我喺大學修讀生態學加強咗我嘅信念 依家，我有好消息畀你哋 我哋曾經相信世界係平坦嘅 以前我哋錯咗，依家又錯多次 我想請你哋加入我再教育同探索之旅 我後生嗰陣時係非洲年輕嘅生物學家 我曾經參與將一啲壯麗嘅地方 規劃成未來嘅國家公園 冇幾耐之後，大概響 1950 年代 我哋禁止咗打獵 反而鼓動大家保護動物 跟住土地開始惡化 就好似依個我哋建立嘅公園咁 依家嗰度搵唔到牲畜 於是我哋懷疑嗰度大象嘅數目太多 經我調查，佢哋數量確實太多 我建議將佢哋嘅數量減少 下降到土地能承受嘅水平 對我嚟講依個係好可怕嘅決定 老實講仲係一個政治炸彈 所以我哋嘅政府組織咗 一個專家團隊嚟評估我嘅研究 佢哋評估之後都同意我嘅觀點 之後嘅幾年 我哋射殺四萬隻大象嚟停止土地惡化 只不過情況冇好到，反而轉差 我好鐘意大象 但射殺大象係我人生中 最悲傷同做得最錯嘅事 我會一生悔恨至死 但咁樣帶出咗一件事 呢件事令我下定決心 全情投入去搵出解決方案 當我去到美國時，我好震驚 我見到國家公園荒漠化嘅程度 同非洲一樣咁大 依塊土地已經超過 70 年無家畜存在 而且我發現美國嘅科學家 除咗話依個係自然現象之外 就無其他解釋 所以我用盡心機去搵針對美國西部 因牛隻遷移而令荒漠化停止嘅證明 但係我卻搵到完全相反嘅證明 就好似我哋響依個研究站見到嘅咁 當年 1961 年仲係一大片青草地 但係到 2002 年已經變成咁樣 我從一份關於氣候改變嘅報告 揾到依啲相 個作者話依個係解釋唔到嘅現象 但好明顯係我哋唔知道乜嘢導致荒漠化 但就係依樣嘢毀滅咗好多文明 而且威脅緊全球 我哋根本對依樣嘢唔了解 將一平方米嘅土壤就咁光禿禿咁擺響度 相比起用枯枝落葉去覆蓋佢 我保證你會發現光禿禿咁嘅泥土 日出時份會更加凍 到中午時份就會更加熱 因為你哋改變咗微觀氣候 而家，當你哋繼續增加荒地比率 去到超過世界一半嘅土地 咁你哋就係改變緊全球大氣候 但係我哋仍然唔明白 點解依個現象會響一萬年前發生 同埋點解依家會加劇惡化呢 我哋真係乜都唔知企咗響度 我哋完全無了解到 依啲隨季節改變濕度嘅環境 佢哋嘅土壤同植物發展 同過度放牧有關 而依啲被放牧嘅牲畜 同群體狩獵嘅掠食動物有關 要對抗群體狩獵掠食動物嘅主要方法 就係集合成群 群體愈大，個體就愈安全 依家大群動物因為 響佢哋嘅食物上面排便排尿 於是佢哋需要遷徙 就係咁樣遷徙 避免咗因過度放牧、動物食曬啲植物 有秩序嘅週期遷徙 可以確保土壤有足夠植被 就好似見到依群動物走過嘅地方一樣 依幅係典型嘅季節性草原嘅相 嗰度啱啱落咗四個月雨 亦都開始為期八個月嘅旱季 留意下佢經歷長期旱季嘅轉變 依家你見到所有地上曝露喺空氣嘅草 都需要響下個生長周期前自然腐爛 如果唔係，成塊草地同土壤都會死 如果佢哋無腐爛，佢哋就會慢慢氧化 最終啲草會窒息同死亡 亦剩返木本植物先生存到 土地就會無遮掩，釋出碳元素 為咗阻止發生依個情況 我哋傳統上會用火燒 不過火都會令到土地無遮掩 亦會釋放出碳元素 更差嘅係 只要燒走一公頃嘅草地 就會釋放出比六千架車更加多嘅污染物 我哋每年都響非洲燒走 超過十億公頃嘅草地 但幾乎無人關心依件事 作為科學家，我哋認為用火燒係啱 因為咁樣可以消除啲廢物 畀啲植物生長 睇下我哋依片枯乾嘅草地 我哋點樣做先可以令佢健康呢？ 提一提，我係講緊世上大部份嘅土地 我哋唔可以一邊減低動物嘅數量 去畀啲植物復原 一邊唔造成沙漠化同氣候變遷 我哋無辦法燒走啲植物 而又確保唔會發生荒漠化同氣候變化 咁點算？ 只有一個選擇 我再講多一次，只有一個選擇 氣象學家同科學家只可以做一樣嘢 就係做你估唔到嘅嘢 就係養一大群牲畜兼且要四圍走 當佢哋係以前啲遊牧同捕食動物 做到好似大自然咁 講多無謂，行動最實際 所以我哋先用一小塊草地嚟做試驗 我哋模仿大自然運作 養咗小牛去測試土地負荷 我哋依家做到啦，你睇下 全部土地都生曬草 因為泥土上有糞、尿 枯枝落葉同埋護根 在座各位有種開嘢嘅都明白 咁樣嘅泥土已經可以吸收同保留雨水 可以儲存碳又可以分解甲烷 我哋就咁樣做咗 唔駛用火去破壞土壤 啲植物都可以自由生長 到我第一次認識到 身為科學家嘅我哋無得揀 剩係可以用啲臭牲畜 嚟應對氣候變化同荒漠化時 我真係進退兩難 我諗︰人類究竟搞緊乜嘢呢？ 我哋累積咗一萬年放牧嘅經驗 知道點去放牧 但亦都係呢個原因造成 世界上最大嘅人造沙漠出現 現代降雨科學已經有一百年 但係之後我哋首先響非洲發現 然後再響美國證實沙漠化反而加快咗 就好似依幅相咁樣 塊地係由聯邦政府管理嘅 好明顯咁我們需要 比集結同埋放牧做得更多 我哋人類，幾千年以來 從來都無能力解決大自然嘅複雜問題 但係我哋生物學家同生態學家 都無遇到咁複雜嘅問題 所以與其閉門造車 我開始睇下其他領域有無人已經有答案 我發現咗的一啲規劃方法 可以滿足到我哋響生物學上嘅需求 由嗰度開始，我發展咗一套叫做 「整體管理同規劃放牧法」嘅規劃流程 咁樣就解決到大自然、社會、環境 同埋經濟嘅複雜難題 依家好似依位後生女響非洲教人 點樣將啲動物集合 然後模仿大自然環境咁放牧 同埋喺邊度安排地方畀動物過夜 亦都因為我哋有好多地 我哋可以任由佢哋俾猛獸弱肉強食 至於佢哋響邊度放牧同過夜 係同安排地方種嘢有關 我哋嘅收成因為放牧同過夜 而大幅增加 我哋嚟睇下個結果 依塊係近住我哋喺聿巴布韋嘅土地 嗰度啱啱勁落咗四個月雨 就快要到漫長嘅旱季 不過你哋見到，幾乎全部雨水 都響土壤表面蒸發咗 雨停咗，河又乾 而我哋有十五萬人要長期依賴糧食援助 依家嚟睇一睇同一日隔籬嗰塊地 同樣嘅降雨量，睇下 我哋啲河水又多又乾淨 草、灌木、樹、野生動植物嘅產量 每樣嘅產量都比以前更加好 我哋唔需要怕旱年 我哋點做到？ 我哋增加咗三倍牛羊嘅數目 有計劃咁去放牧去模仿大自然嘅運作 仲令佢哋同大象、水牛、長頸鹿 同其他動物一齊生活 不過響計畫之前，依塊地係咁樣嘅 就算落幾多雨，依塊光禿禿嘅地 始終被侵蝕超過 30 年 睇下喺我哋用家畜模仿大自然環境之後 依棵被標記嘅樹有乜變化 依度係另外一個 土地被侵蝕、貧瘠嘅地方 喺依棵做咗標記嘅細樹底下 流走咗 30 厘米嘅土壤，見到嗎？ 我哋再睇多次個轉變 只係用家畜去模仿大自然 依家已經有啲樹冧咗落嚟 咁係因為改善咗嘅土地 吸引大象等等嘅動物走過去 依塊響墨西哥嘅地以前係太爛 我要標記座山，因為變化實在太大喇 （掌聲） 我響 1970 年代開始 幫助南非卡魯沙漠一個家庭 你哋見到右手邊嘅沙漠變返做草原 好慶幸，佢哋啲孫仍然住響塊地 仲睇好前景 嚟睇下依個驚人嘅改變︰ 成個峽谷都搞返好啦 無用其他方法，只係用家畜扮野生動物 再一次，我哋見到 一個家庭嘅第三代仲住響嗰度 巴塔哥尼亞上廣闊嘅草原 就係你見到咁變緊沙漠 響中間嗰位係阿根廷研究員 佢記錄咗依塊地 點樣因為人減少羊嘅數目而變差 依家佢哋將二萬五千隻羊集埋一群 好認真咁模仿大自然咁有計劃地放牧 塊地第一年嘅產量增加咗 50% 依家響有好多暴力發生嘅「非洲之角」 有牧民計劃模仿自然咁放牧 仲話依樣嘢係佢哋嘅唯一能夠 拯救佢哋嘅家庭同文化嘅希望 人要響嗰塊地嘅 95％ 地方靠動物為生 我要提醒各位 世上大部份嘅土地都控制緊我哋嘅命運 包括世界上最暴力嘅地區 嗰度動物只能夠靠 95％ 嘅土地餵飽人 人類令到氣候變遷嘅程度 我相信同石化燃料造成嘅一樣大 甚至比石化燃料仲大 但更差嘅係 氣候變化會引起饑荒、貧窮 暴力、社會崩潰同戰爭 正如我依家同你哋講嘢嘅時候 就已經有數百萬嘅男人、女人同細路 正喺度受苦、瀕臨死亡 而如果咁樣持續落去 即使我哋停止使用石化燃料 我哋都好有可能無辦法阻止氣候變遷 大家而家睇到我哋點樣 以非常低嘅成本同大自然共存 同扭轉一切 我哋已經響全球五大洲 共一千五百萬公頃嘅土地上 實行依個計劃 嗰一啲比我更了解碳嘅人 可以清楚咁話畀你聽 如果我哋照住做 我哋就可以將大氣層裡面足夠數目嘅碳 好安全咁鎖響草原土壤裡面幾千年 如果全球半數嘅草原都做依樣嘢 我哋就可以將大氣中碳嘅數量 到去工業革命前嘅水平 兼可以養活人口 我真係諗唔到仲有乜嘢 可以畀到地球、細路、佢哋嘅下一代 同所有人類更多嘅希望 多謝 （掌聲） 多謝 （掌聲） 多謝，Chris 主持︰多謝 我相信依度好多人包括我 都想問你問題，或者同你擁抱 我想問你一個好短嘅問題 你好多年前引入一批動物嘅時候 嗰陣時仲係沙漠，咁佢哋食啲乜？ 係點樣運作呢？你係點樣開始呢？ 講者︰我哋已經做咗好長時間 只有復墾礦山嘅時候 我哋需要提供食物畀啲牲畜 因為只有嗰度係完全無植物 不過我哋遇過最差嘅地方 響好多年之前嘅津巴布韋 我當時用五英鎊打賭 響一百里範圍內無人可以搵到一條草 之後頭一年我哋將動物嘅數量加多兩倍 而且無提供食物畀啲家畜 我哋只係靠遷徙、模仿大自然 同利用 S 形曲線依個原則 要花啲時間去解釋，不過就係咁嘞 主持︰依個嘢真係好有趣同好重要 我哋博客上面嘅人之後會再問你 等我哋對於依個演講 有更加多題材可以寫 講者︰好 主持︰依場係震撼人心嘅演講 真係好震撼人心 我諗你都聽到我哋為你做嘅嘢喝采 非常多謝你 講者︰多謝 Chris （掌聲）

amanda_palmer_the_art_of_asking

（吸氣、吐氣） 我唔係一直都靠音樂維生 我喺一間傑出文科大學畢業之後 大約有五年時間 我日頭嘅工作係咁（笑聲） 我曾經係一個扮「八呎新娘」 活雕像嘅自僱人士 我鍾意同人講我做呢份工 因為每個人都想知道 演員現實生活到底係咩 （笑聲）哈囉！ 我有一日將自己塗白，企喺一個箱度 喺腳邊放一頂帽定一個罐 當有人走近，抌錢落去 我就會遞上一朵花 然後同佢哋有熱切嘅眼神交流 如果佢哋唔收咗朵花 我就會喺佢哋慢慢走遠嘅時候 露出悲傷同埋渴望嘅表情 （笑聲） 可以話，我同人有著最深層嘅接觸 尤其同嗰啲睇起嚟 好似幾個星期都冇同過人傾偈嘅人 我同人喺城市街道上面 有著漫長而美妙嘅眼神交流 我哋感覺好似有啲鍾意對方 我嘅眼睛會話︰ 「多謝，我睇到你嘞。」 而佢哋嘅眼睛就會話︰ 「從來冇人睇到我，多謝你。」 有時候我會被騷擾 有啲司機會對我大喊話「搵工啦！」 （笑聲） 我嘅反應係︰「呢份就係我嘅工。」 但係呢件事令我好傷心 我反問自己我做嘅嘢 係咪唔似職業 唔正當、唔光采 我之前唔知道 企喺呢個盒上面用音樂搵食 可以有咁深刻嘅教育意義 經濟學家，你哋可能有興趣知道 點解我嘅收入係可以預計 我知道嗰陣，我自己都嚇咗一跳 因為我冇固定嘅客人 但我通常星期二賺 60 美金 星期五賺 90 美金 每個禮拜都係咁 而且，我同我嘅樂團 Dresden Dolls 會喺本地巡迴演出 同埋喺夜總會表演 呢張相影我喺度彈鋼琴，我係天才鼓手 我寫歌 最後我哋嘅收入 足夠我唔再需要做活雕像 而當我哋開始巡迴演出 我唔想失去呢種 同人直接眼神交流嘅感覺 因為我愛上呢種感覺 所以喺每一場表演結束之後 我哋都會幫歌迷簽名 同佢哋擁抱，同佢哋交流 我哋求人加入我哋、幫我哋手 我仲會搵嚟本地音樂家同藝術家 喺我哋表演場地出面表演 同埋幫手籌錢 亦都會請佢哋 同我哋同臺演出 所以我哋有唔同嘉賓上臺 後嚟，Twitter 嘅出現 令事情變得更加神奇 我可以喺任何地方提出任何要求 譬如話，我需要一部鋼琴練習 一個小時後 我就喺歌迷屋企彈琴 呢度係倫敦 世界各地都有人將自己做嘅食物 送到我哋後臺 同我哋一齊食 呢度係西雅圖 如果我臨時決定搞 一場即興嘅免費演唱會 咁喺博物館、商店 或者公共場所返工嘅歌迷 都會向我哋揮手 呢度係奧克蘭一個圖書館 星期六我推文 希望有人能夠提供木板箱同帽 因為我唔想將物品 由東岸帶到嚟呢度 最終嚟自 Newport Beach 嘅 Chris 回覆咗我 為我提供咗呢兩樣道具 我曾經推文問墨爾本邊度有得買洗鼻壺 一位喺醫院工作嘅護士揸車 直接將佢送到我坐緊嘅咖啡店 於是我請佢飲冰沙 我哋傾到護士同埋死亡 我就係鍾意呢種親近人嘅感覺 而且好好彩 因為我成日有得喺人哋屋企過夜 我先至可以親近人 喺大屋裡面，我哋每一位成員 都有自己房間，但係冇無線網絡 喺龐克迷佔據嘅廢棄房屋裡面 所有人瞓喺一間房嘅地板上 冇廁所，但係有無線網絡 明顯後者係更好選擇 （笑聲） 我嘅工作人員曾經揸我哋嘅廂型車 去邁阿密一個非常窮嘅社區 然後我哋發現 嗰個借我哋瞓一晚嘅主人 係一個18歲、仲住喺屋企嘅女仔 佢哋成家都係洪都拉斯嘅非法移民 嗰晚，佢全家都瞓梳化 佢同佢媽媽一齊瞓，好讓我哋可以瞓床 我瞓喺嗰度諗 呢啲人擁有嘅嘢咁少，公平嗎？ 第二朝，佢媽媽教我哋整墨西哥薄餅 佢仲想送本聖經畀我 然後佢將我帶到一邊 用唔咸唔淡嘅英文同我講： 「你嘅音樂幫咗我個女好多， 多謝你留宿呢度，我哋好感激。」 然後我諗，咁樣就公平啦 就係咁 幾個月之後，我去咗曼哈頓 我推文希望搵一個過夜嘅地方 午夜時，我嚟到下東城區 然後我突然意識到 我從未試過一個人借宿過 我一直都係同我嘅樂隊一齊 係唔係傻瓜至自己一個留宿？（笑聲） 傻瓜係唔係咁樣死？ 等我仲未嚟得切改變主意，門就打開咗 個女人係一位藝術家 個男人係路透社財經博客嘅作家 佢哋幫我倒紅酒，畀我沖涼 我有過成千上萬個類似經歷嘅夜晚 我成日喺人哋屋企梳化過夜 亦都成日人群衝浪 我認為喺人哋屋企過夜同人群衝浪 其實係同一件事 因為你都係將你成個人 交託畀觀眾，信任佢哋 我曾經問一個為我哋開場嘅樂隊 願唔願意走到群眾當中 傳頂帽畀人去籌錢 畢竟我自己經常咁樣做 同往常一樣，樂團已經準備好 但係其中一位成員話畀我聽 佢冇辦法說服自己咁做 佢覺得攞著頂帽企喺嗰度 感覺實在太似行乞嘞 我意識到佢有「公平嗎？」 同「快去搵工作！」嗰類嘅恐懼 與此同時，我嘅樂隊越嚟越受歡迎 我哋同一間大型唱片公司簽約 我哋嘅風格兼具龐克同卡巴萊 但唔係所有人都會鍾意 唔係，或者你哋會鍾意（笑聲） 我哋簽咗約 然後有一大堆新唱片宣傳活動 開賣後嘅幾個星期，賣咗二萬五千張 但唱片公司認為係失敗 我嘅反應係︰二萬五千張唔係好多咩？ 佢哋嘅反應係︰唔係 銷售量下跌，所以係失敗 之後佢哋走咗 但當時即興表演至係完咗 我同歌迷簽名、擁抱 一個男仔走埋嚟 遞張十蚊美金嘅鈔票畀我 佢話：「好對唔住， 我由朋友嗰度複製咗你張碟。」 （笑聲） 「但係我睇過你嘅部落格， 我知道你憎你嘅唱片公司， 我只係希望你攞返呢啲錢。」 呢類事情開始不斷發生 每場表演之後，我變成嗰頂籌款嘅帽 只係我必須企喺嗰度，接受人哋嘅幫助 相反唔似開場樂隊咁 我練喺度收錢過好多次 講「多謝、多謝」 喺嗰個時候，我決定 將我網上嘅音樂轉做免費 就好似，Metallica 喺呢邊 Napster 呢邊 Amanda Palmer 喺呢邊 我雖然鼓勵 點對點檔案分享、下載、分享 但我都想人幫我 因為我喺街上見到求人呢種方法行得通 所以我用自己嘅方法擊退咗唱片公司 同埋為咗我同我嘅新樂團 Grand Theft Orchestra 嘅下個計劃 我至走去群眾募資 所以我嗰陣只能夠 靠我聯絡過嘅幾千個支持者 我當時希望支持者可以支持我 開頭我個目標係十萬美金 但我嘅歌迷最終以 接近一百二十萬嘅金額支持我 呢個係目前為止 最大嘅音樂群眾募資計劃 （掌聲） 你可以睇到有幾多人支持 即係大約兩萬五千人 然後傳媒問我：「Amanda， 音樂產業落入谷底 ，而你鼓勵盜版， 咁你點令到啲人畀錢買音樂？」 答案係，我冇做乜嘢，我只係求佢哋 透過求人哋呢個動作 我同佢哋建立關係 當你同佢哋有關係時，人哋就會想幫你 呢樣對於好多藝術家嚟講係違反常理嘅 佢哋唔想求人 不過，提出要求都唔容易 好多藝術家都面對呢個問題 「求人」令你變得脆弱 當我嘅眾籌計劃好受歡迎嘅時候 我喺網上收到好多批評 話我唔應該繼續搞眾籌 尤其唔應該問音樂人 上唔上台同我哋一齊唱歌 用幾首歌嚟換取樂迷嘅愛心 演唱會嘅門票同酒精飲品 呢張網上圖片抵毀我，亦都傷害咗我 人哋話：「你唔可以再求咁樣嘅幫忙」 而呢句嘢令我諗返 司機對著我大叫「去搵工啦！」 因為佢哋冇同我哋坐埋同一條船 佢哋睇唔到我同群眾點樣互惠互利 呢種互惠互利 對我哋嚟講好公平 但對佢哋嚟講就好奇怪 所以眾籌唔係一帆風順 呢個係我一班眾籌贊助者 喺柏林開嘅派對 派對結束嗰陣 我除衫畀人哋喺我身上畫畫 我話你知，如果你想領會 信陌生人係點嘅感覺 我推薦呢個活動 尤其當陌生人都係飲醉咗嘅德國人 （笑聲） 呢個係忍者大師級嘅歌迷交流 因為我真正想講嘅係 我好信任你哋 我應該咁樣做？話畀我聽呀 人類歷史上嘅大部分時間 音樂人、藝術家都係社群嘅一部分 佢哋扮演著連繫同開拓者角色 而唔係無法觸及嘅明星 以前，成為名人意味著 有啲人隔著好遠鍾意你 但宜家，網絡同網路上面嘅內容 拉返近明星同樂迷嘅距離 宜家係講緊細細班人 可以近距離見到心愛嘅明星 細細班人已經可以養活到你 所以好多人唔理解冇標準定價係咩回事 佢哋認為冇標準定價 會帶嚟無法預料嘅風險 但我做嘅嘢 包括眾籌、街頭募款、㩒陌生人門鐘 都唔係風險 我視呢啲嘢為一種對人嘅信任 宜家，網路工具 令呢種歌手同樂迷之間嘅交易 同喺街頭求助一樣直接、簡單 而且呢種轉變就快成為潮流 但如果我哋無辦法見到人 而係怕付出、接收、同求人 咁呢個完美嘅工具就幫唔到我哋 喺我嘅音樂生涯裏邊 我一直嘗試用我企喺箱 同人交流嘅方法同人喺網上交流 所以部落格同推文 唔單止講到我嘅巡迴演出日期 同我新嘅音樂錄影 仲有講到我哋嘅作品、我哋嘅藝術 我哋嘅恐懼、醉酒同過失 咁樣我哋就能夠明白對方 當我哋真正了解大家 我哋就會想幫人 我認為人哋一直問咗一個錯嘅問題︰ 「我哋點樣令人哋畀錢買音樂？」 點解唔一開始問： 「我哋點樣令人自發買音樂？」 多謝 （掌聲）

lee_cronin_print_your_own_medicine

有機化學家 透過將大分子剪成好多細分子 加上逆向工程 製造化學分子，非常複雜嘅分子 身為一個化學家 其中一件我幾年前 想問我嘅研究團隊嘅問題就係 我哋可唔可以整 一個好型嘅「通用化學機」？ 簡單嚟講，我哋可唔可以 將化學程式化？ 咁係咩意思呢？我哋可以點做呢？ 要做呢樣嘢 我哋需要一部三維打印機 跟住開始一邊印我哋嘅燒杯同試管 同時喺另一邊印出分子 然後喺我哋叫反應儀嘅機裡面 將分子擺落去燒杯同試管度 所以藉住同時印出容器同埋做化學合成 我哋人人或者可以接觸得到 化學品同化學用具 咁又代表啲咩呢？ 如果我哋可以將生物同化學知識 放上搜尋引擎 如果你想治療一個細胞 或者你希望殺死細菌 你將部機連去呢個搜尋引擎 獲取相關嘅做法，進行化學反應時 你或者已經製造出藥物 咁我哋點先可以喺實驗室做呢件事？ 部機需要軟件，亦需要硬件 而且需要一啲化學墨水 所以非常酷嘅構想係 我哋想有一個通用嘅墨水匣 可以將佢放落打印機 而你下載製造某個分子嘅有機化學藍圖 然後你按著個藍圖喺部機度製造個分子 亦即係你可以用呢個軟體 喺打印機度製造你嘅分子 咁代表啲咩呢？ 最終，部機可以令你 印出專屬你自己嘅藥物 而呢個亦係我哋喺實驗室做緊嘅嘢 不過仲有啲基本步要做 首先我哋希望檢視藥物嘅設計同製造 或者藥物嘅發現同生產 因為如果我哋發現某種藥之後可以生產 我哋就可以喺任何地方調配佢 你哋再唔需要因為嗰種藥去搵藥劑師 我哋可以喺需要嘅時候印出藥物 我哋亦可以下載新嘅診斷資訊 例如話有一種新嘅超級細菌出現 你就喺資料庫度搵 然後你就會有咗應對呢隻細菌嘅藥 因此部機畀你隨時隨地做分子組合 但係可能對我嚟講 未來最核心嘅構想係 用你自己嘅幹細胞、你嘅基因 以及你嘅環境 用佢哋嚟印出屬於你嘅藥物 如果咁樣睇落都唔夠吸引 你想我哋仲能夠做啲咩呢？ 或者，你哋會有個人嘅物質轉換器 就好似 Scotty 角色話「送我上去！」 （掌聲）

fahad_al_attiya_a_country_with_no_water

願平安與各位同在！ 歡迎大家蒞臨多哈 我宜家嘅工作係負責卡塔爾嘅食品安全 但喺未來兩年 我要幫手規劃一個大項目 同埋喺之後嗰十年執行項目 當然有好多同事兼埋一齊做啦 但首先，我想同大家 分享一個我自己嘅故仔 呢個故仔發生喺大家身處嘅呢個國家 在座嘅大多數今日都應該食過三餐 或者喺活動之後仲會食 但係，二十世紀四十年代嘅 卡塔爾是乜嘢樣嘅呢？ 大概有 11,000 人口 冇水、冇能源 冇石油、冇汽車…乜都冇 喺度生活嘅大多數人 一係喺海邊村莊打魚為生 一係周圍遊牧揾水源 宜家大家所見嘅迷人景緻喺當時仲未有 多哈、迪拜、阿布扎比、科威特 或者利雅得以前都係好落後 之所以落後唔係因為人哋發展唔到城市 而係事關資源貧乏 眾所週知，當時嘅人均壽命短 大多數人嘅壽命都係得 50 歲 隨著時間發展，石油時代蒞臨嘞 1939 年，當時嘅人首次喺中東發現石油 但遺憾嘅係，直到二戰之前 石油仲未得到全面嘅商業開採 咁，石油到底起到幾大作用？ 正如各位所見 佢改變咗呢個國家嘅面貌 佢亦令喺沙漠揾水源同食物嘅 遊牧民族移居到城市 大家可能會覺得奇︰ 我屋企人嘅口音不盡相同 我嘅母親同我嘅父親嘅口音有好大分別 那怕喺呢個人口 30 萬嘅國家 就已經有五六種唔同口音 有人會問點解？ 査實係事關我哋住得好零散 畢竟資源唔集中 我哋冇可能咁集中居住 但當資源，即係石油，豐富嘅時候 我哋就開始發展先進技術 並因應發展所需，將人集中起嚟 住喺唔同地方嘅人開始瞭解對方 於是乎發現大家嘅口音好唔相同 以上就係石油時代嘅情況 宜家我哋嚟關注今日 呢個就係今時今日嘅多哈 今日嘅人口有幾多？ 經已係 170 萬人嘅大城市 但發展所花嘅時間卻少過 60 年 過去五年經濟平均增長 15% 壽命預期提升至 78 歲 人均用水量上到去 430 升 人均用水量達到世界高水平 由水資源極其匱乏 到用水量達到世最高水平 我唔知係咪因為過往啲人太缺水所致 之不過呢個故仔最盞鬼係乜嘢呢？ 最盞鬼係過去五年係冇水嘅情況下 我哋仍然能夠保持 15% 經濟增長 呢個簡直係傳奇 係從未喺歷史出現過嘅 歷史上，冇水源嘅城市都會被廢棄 但係喺多哈，啲人卻改寫歷史 城市唔止係講緊興建咁簡單 更加載住好多人嘅夢想 想成為科學家、醫生 佢哋都想起靚嘅家園 請建築師設計屋企 正因為人嘅堅定同努力 令呢笪不毛之地變成宜居繁榮 但一切都必須歸功於先進科技 巴西嘅年降雨量有 1,782 毫米 卡塔爾淨係得 74 但同巴西經濟發展率一樣 咁點解我哋可以齋靠 74 毫米嘅 雨量成就今日呢？ 雖然我哋冇水資源 但我哋有好龐大嘅海水淨化裝置 呢個時候能源就係關鍵︰能源改變一切 能源就係我哋從地底抽取同消耗嘅石油 査實在大多數人嚟到多哈都係靠佢 所以，石油就似係我哋嘅湖泊同河流 事關有佢，大家先至有淡水可用 講到呢度，海水淡化技術 係對呢個地方最大嘅恩物 但呢個地方咁樣發展，有咩風險？ 你哋有冇擔心過？ 我想講嘅係，當我哋放眼全球 你就會發現，擔心並非多餘 人口不斷增長 對資源嘅需求亦都不斷增長 幾個月前，全球人口總數 經已經超過 70 億 隨之而嚟嘅就係對食物需求嘅增長 據預測，到 2050 年 全球人口會突破 90 億 對於一個缺乏水資源嘅國家嚟講 必須要考慮未來人口增長帶嚟嘅負擔 呢一事實甚至改變咗人嘅飲食方式 隨著社會經濟水平提高 人嘅飲食習慣亦都隨之改變 例如會食更加多肉 另一方面，因為氣候變化同其他原因 農作物產量減少 所以，人不得不面對危機會發生嘅事實 呢個就係卡塔爾嘅現況 我哋嘅淡水儲備只夠用到兩日 我哋 90% 嘅食物都依賴進口 我哋亦衹開發咗 1% 嘅國土 我哋為數唔多嘅農民 亦都因為市場開放政筞 同引進激烈競爭等原因 而唔再從事農業生產 所以話，危機的確存在 呢啲危機直接影響著呢個國家嘅 可持續發展同延續性 咁，有乜解決方案呢？ 有冇解決方案？ 答案係有嘅 呢份投影片總結咗數千頁嘅 技術文件內容 亦都係我哋過去兩年嘅工作成果 我先講水資源 之前我哋經已知道，我哋確實需要能源 如果我哋需要能源，要係咩能源？ 不可再生資源？化石燃料？ 定係我哋可以用其他能源？ 假設我哋使用其他能源 係咪會有更多著數？ 我斷估大多數人都諗到太陽能 冇錯，呢度全年晴天日數 高達 300 日，陽光充沛 所以，我哋要利用太陽能製造水 於是我哋興建 180 萬千瓦功率嘅 太陽能發電設施 嚟製造 350 萬立方米嘅淡水 350 萬一啲都唔細數 呢啲淡水將會分配畀農民 用嚟灌溉農作物 進而為社會供應糧食 但係，我哋唔單止要做到可持續 我哋仲需要追求發展同進步 包括系統可靠性、高等教育 研究開發、工業、科技 令製造出嚟嘅科技可以 用於應用同市場裏面 但係要將所有嘢到位 需要有法律、政策同規範 冇咗法律、政策同規範 一切都衹係空談 呢個亦正係我哋計劃之中嘅工作 順利嘅話，成個規劃方案 將喺兩年內完成 然之後實施方案 我哋嘅目標係建成 一個千年難得一見嘅城市 就好似伊斯坦堡、羅馬、倫敦 巴黎、大馬士革，以及開羅一樣 我哋城市雖然淨係得 60 年歷史 但我哋希朢佢能夠和平地永遠存在 多謝 （掌聲）

mitch_resnick_let_s_teach_kids_to_code

嗰日係五月一個星期六嘅下晝 我突然意識到聽日就係母親節 而我仲未準備禮物俾我媽咪 所以我開始諗 我要送佢乜嘢做母親節禮物呢? 我諗點解唔利用我同我嘅研究小組 喺麻省理工媒體實驗室開發嘅軟件 Scratch 嚟做張有互動嘅母親節卡俾佢呢? 我哋整咗呢個軟件 令人可以輕鬆創作佢哋自己 有互動功能嘅故事、遊戲或者動畫 而且同人分享佢哋嘅創作 於是我諗或者呢個係一個好機會 利用 Scratch 去整一張互動嘅卡俾我媽咪 喺我做母親節卡之前 我諗我可以先睇睇 Scratch 個網站 過去幾年，世界各地八歲以上嘅小朋友 分享咗佢哋嘅作品 所以我諗喺呢三百萬件作品裏邊 會唔會有人上載咗母親節卡呢 所以我就喺搜尋嗰度打「母親節」 我又驚訝又開心睇到 成頁有好多好多嘅母親節卡 好多卡都係由一啲 好似我噉鍾意拖著做嘅人 喺 24 小時之內上載嘅 當我開始睇呢啲作品 （音樂） 我睇到一張特寫小貓 同小貓媽咪一齊嘅卡片 卡中嘅小貓祝媽咪母親節快樂 作者仲非常貼心噉 為佢自己母親整咗一個重播按鈕 另一個係互動作品 當你將滑鼠移到 「母親節快樂」嘅字上面時 會出現一句特別嘅母親節嘅祝福句子 (音樂) 而喺呢件作品 創作者講述佢自己 點樣用谷歌搵出母親節係幾時 (打字聲) 而當佢知道母親節係幾時嗰陣 佢立即送出特別嘅母親節祝福 去表達佢有幾愛佢媽媽 我真係好鍾意 睇呢啲作品、同呢啲作品互動 事實上，由於我太鍾意呢啲作品 原本諗著親手整張 但後來就直接將十幾個作品嘅連結 發送俾我媽咪 （笑聲） 而其實，佢嘅反應就係我想要嘅 佢回覆我話 「我非常為我嘅仔仔感到驕傲 佢能夠整到噉嘅軟件 令小朋友可以整母親節卡 送俾佢哋嘅媽媽。」 所以見到我媽咪好高興，我都好開心 但事實上我仲有一個更開心嘅原因 我開心係因為呢啲小朋友能夠按照 我哋希望見到嘅用法去用 Scratch 當佢哋製作互動母親節卡嘅時候 你可以睇到佢哋真係 愈嚟愈對新科技純熟 噉純熟係咩呢? 我係指佢哋可以開始表達佢哋自己 開始表達佢哋嘅諗法 當你開始對一種語言純熟嘅時候 意味著你可以喺你嘅日記上面寫嘢 或者話講笑話俾人哋聴 或者寫封信俾朋友 新科技都係同樣道理 透過書寫或者創作呢啲互動嘅母親節卡 呢啲小朋友會俾人睇到 佢哋對呢啲新科技有幾純熟 你或者對呢樣嘢唔覺得驚訝 因為好多時人都會覺得 現今年輕人可以用科技做各式各樣嘅嘢 我嘅意思係 我哋都聽過年輕人被稱為「數碼原生代」 某種程度上 我認為呢個用詞係有點問題嘅 但我就唔太肯定 我哋應唔應該將年輕人視作數碼原生代 當你真係去睇呢樣嘢 年輕人花大部分時間喺新科技嗰度 究竟係點嘅一回事呢? 你經常見到嘅情況會係噉樣 或者噉樣 可以肯定嘅係年輕人對於上網 上網聊天、發短訊同打機 都好自在、好熟 但呢啲並唔會真係令你純熟 今日嘅年輕人對於新科技嘅互動 好有經驗同埋好熟識 但對於利用新科技去創作同表達嘅人 就少得多 即係話佢哋識得用新科技去睇嘢 但唔識得用新科技去寫嘢一樣 而我就真係好想知道 點樣能夠令年輕人對科技更純熟 令佢哋能夠用新科技去創作 即係話佢哋能夠 寫自己嘅電腦程式，或者寫編碼 於是，有趣地，人就開始認清 學習寫編碼嘅重要性 你知道近幾年有幾百個新機構同新網站 幫助年輕人學習編寫編碼 你見到網上有類似 Codeacademy 噉樣嘅地方 有類似 CoderDojo 一樣嘅活動 又有似 Girls Who Code 或者 Black Girls Code 呢一類嘅網站 每一個人似乎都開始參與其中 你知道嗎，就喺年初 踏入新一年嗰陣 紐約市長彭博為佢自己定下咗新年目標 就係要喺 2012 年學識寫編碼 幾個月後，愛沙尼亞政府決定 全國一年級學生都要學寫編碼 呢樣嘢喺英國激發咗一場辯論 係咪要俾全部小朋友學寫編碼 宜家，你哋部分人，聽到呢個提議時 或者會覺得有啲奇怪 做乜每個人都要學寫編碼 當大部分人聽到編碼，佢哋會諗起 只有少數人會做嘅嘢 呢個就係佢哋對編碼嘅印象 事實上，假如程式真係噉嘅樣 只會有好少人 就係嗰啲 有特別嘅數學技能同科技背景嘅人 至會寫編碼 但寫編碼唔需要噉樣 就等我俾你睇下Scratch 裏邊嘅編碼 係點樣啦 喺 Scratch 裏面寫編碼 就好似砌積木噉 喺呢個情況下 你移動一舊積木 將佢同其他積木堆埋一齊 嗰堆積木就會控制 你嘅遊戲或者故事裏邊唔同角色嘅行為 呢個例子裏面就係要控制一條大魚 當你整咗個程式之後 你可以點選「分享」 然後你就可以將你個程式同其他人分享 人哋就可以用到你嘅程式 而且可以對個程式做修改 當然，整一個同魚有關嘅遊戲並唔係 Scratch 唯一可以做嘅嘢 喺 Scratch 網站度幾百萬嘅項目裏面 由動畫故事 到學校科學專題研究 動漫劇集 虛擬建築工具箱 經典電玩遊戲嘅重新製作 民意調查 三角幾何學教學 互動藝術作品都應有盡有 當然仲有互動嘅母親節賀卡 所以我認為啲人可以透過呢個軟件 用好多唔用嘅方式表達自己嘅心意 仲有記低同埋分享俾全世界知 佢哋嘅諗法 而且，佢唔止剩係喺電腦螢幕裏面 你可以寫一啲 可以同你周圍現實世界互動嘅編碼 呢裏有一個嚟自香港嘅例子 呢啲小朋友做咗一個遊戲 佢哋整咗一個實體介面裝置 個裝置有一個光感應器 呢個感應器會感應塊板上面嘅窿 當佢哋郁把鋸時 個感應器可以探測到個窿 從而控制螢幕上嘅一把虛擬嘅鋸去鋸樹 至於我哋，我哋會繼續搵新嘅方式 將現實世界同虛擬世界帶到黎 去連接我哋嘅世界 呢個係 Scratch 嘅新版本 將會喺幾個月之內發佈 我哋希望再次帶俾你新方向 舉個例 有個程式需要用到網絡攝影機 當我移動我隻手 我可以戳穿氣球或者郁一條蟲 呢樣有啲似微軟嘅 Kinect 裝置 你可以用唔同姿勢同裏面嘅世界互動 但除咗玩其他人嘅遊戲 你可以自己寫遊戲 如果你見到人哋嘅遊戲 你只需要講「查看裏邊」 你就可以睇到嗰堆控制遊戲嘅積木 呢舊新積木顯示影像動作嘅幅度 如果有大動作 佢就會指示個氣球爆開 呢樣嘢用同一方式 利用相機收集資料輸入到 Scratch 你亦可以用咪 呢個係一個利用咪創作嘅例子 你哋都可以用你哋嘅聲音控制呢個遊戲 (蟋蟀叫聲) (大嗌) (咀嚼聲) (笑聲) (呼叫) (蝙蝠跌落聲) （掌聲） 當小朋友哋喺度創作呢啲項目嘅時候 佢哋係學梗寫編碼 但更重要嘅係 佢哋係從寫編碼中學習 因為喺學習寫編碼嘅過程中 佢哋學到其他好多嘢 得到好多學習嘅新機會 同樣地 閱讀同寫作嘅比喻喺呢度可以用到 當你學習閱讀同寫作嘅時候 佢提供你學習其他更多事物嘅機會 當你學習閱讀嘅時候 你同時係透過閱讀去學習 寫編碼都係一樣 當你學寫編碼嘅時候 你會學到其他嘢 有啲你可以學嘅嘢係睇得到嘅 譬如你會知道電腦點樣運作 但呢樣只係第一樣 當你學寫編碼 佢為你打開學習其他好多嘢嘅大門 等我舉個例 呢度有另一個項目 我第一次見到佢 係當我參觀一間電腦俱樂部嘅時候 呢啲係我哋協助成立嘅課後學習中心 幫助嚟自低收入社群嘅青年 學習點樣利用新科技創意噉表達自己 幾年前當我去其中一個俱樂部時 我見到一個十三歲嘅男仔 用梗我哋嘅 Scratch 軟件 去寫一個類似呢個嘅遊戲 對於自己嘅遊戲 佢非常開心同自豪 但佢想做更加多 佢想個遊戲可以計到分 佢個遊戲係玩大魚食細魚 佢希望可以做到計分 令每一次大魚食小魚嘅時候 分數會增加同埋記低落嚟 但佢唔識得整 所以我就話俾佢知點整 喺 Scratch 裏面 你可以建立一樣嘢叫「變量」 我會叫佢做「分數」 跟著個軟件會幫你建立幾個新積木 並且會建立一個細嘅計分板 記錄分數 當我每次點擊「更新分數」嘅時候 分數就會增加 於是我話咗呢樣嘢俾呢名俱樂部會員知 就叫佢做域他 當域他見到 呢個積木可以幫佢增加分數時 佢即刻知道點做 佢將個積木擺喺佢嘅程式入面 就擺喺大魚食小魚嗰部分 於是，每次當大魚食小魚 佢都可以令到個分數增加 每次增加一分 個計分仲係正常運作 佢見到噉樣，佢非常之興奮 佢伸隻手過嚟 同我講: 「唔該，唔該，唔該」 呢個時候我諗 學校裡面嘅老師有幾多時會 因為教咗學生「變量」呢樣嘢 而有學生唔該佢哋呢? (笑聲) 呢樣好少喺喺課室發生 噉係因為喺大部分嘅課室 當小朋友學習變量嗰陣 佢哋唔知道佢哋學呢樣嘢嘅原因 佢哋冇應用嘅機會 當你喺 Scratch 學習類似概念時 你可以透過一種 有意義、可以推動到你嘅方式學習 令你明白學習變量嘅原因 我哋見到小朋友更深入 更好地學習呢樣嘢 我肯定域他佢喺學校有學過變量 只係因為佢冇上堂冇留心啫 宜家，佢終於有一個學習變量嘅原因 所以當你學編碼 並透過編碼去學習 你就係有意義噉去學習 而呢個就係最好嘅學習方法 所以當好似域他噉嘅小朋友 整梗佢哋嘅項目嗰陣 佢哋係學梗好似變量呢啲重要嘅概念 但呢個只係第一樣嘢 當域他做梗呢個項目 寫梗啲程式碼嘅時候 佢係學梗設計嘅過程 點樣將一個諗法 變成一個完整、可以運作嘅軟件 就好似你睇到佢噉 所以佢喺度學梗好多 唔同嘅、核心嘅設計原理 學點樣測試新諗法 學點樣將複雜諗法拆做細小嘅嘢 點樣同其他人做項目 點樣喺出錯嗰陣，搵出同糾正錯誤 就算當事情唔係咁如意 面對挫折嘅時候 點樣堅持不懈 呢啲都係重要嘅技能 唔係剩係同編碼有關 佢哋都同所有唔同嘅活動有關 冇人知道域他長大之會唔會 成為一個程式員 或者專業計算機科學家? 可能唔太可能啦 唔理佢將來會做乜 佢呢啲學返嚟嘅設計技能 仍然都會用得著 不管佢將來係唔係 會成為一個市場推廣經理 工程師，或者社區組織者 呢啲概念對於每一個人嚟講都好有用 再一次 用語言呢個比喻去諗呢件事係有用嘅 當你可以流暢噉閱讀同寫作時 唔代表你會做一個專業嘅作家 好少人會成為專業作家 但對所有人嚟講 學習閱讀同寫作係有用嘅 呢個同寫編碼係同一道理 大部分人喺長大之後唔會成為 專業計算機科學家或者程式員 但創意思維、有系統嘅推論、同人合作 呢啲喺 Scratch 寫編碼嗰陣 發展出嚟嘅技能 喺任何職業都可以用到 唔剩止你份工 寫編碼可以 令你喺平日生活裏邊 表達你嘅諗法同情感 就俾我再講多一個例子嚟到結束 呢個例子係關於 我將母親節卡發比媽咪之後 佢決定要學習用 Scratch 於是佢喺我嘅生日嗰時整咗呢個項目 發咗張 Scratch 生日卡俾我 雖然宜家呢個作品唔會贏到設計獎 而且你可以坐係度好肯定 我 83 歲嘅媽媽 唔係為咗受訓成為專業程式員 或者計算機科學家 但做呢個項目令到佢 可以連繫著佢關心嘅人 同埋令佢繼續學習新嘢 令佢繼續用佢嘅創意 令佢發展新嘅方式去表達自己 所以，當我哋留意 我哋可以見到 彭博喺度學梗寫編碼電腦程式 所有愛沙尼亞嘅小朋友都喺度學梗編碼 甚至連我阿媽都喺度學編碼 你唔覺得你係時候學寫編碼嗎? 如果你有興趣試下 我會鼓勵你上 Scratch 網站 scratch.mit.edu 跟著試下寫編碼 多謝哂 (掌聲)

sue_austin_deep_sea_diving_in_a_wheelchair

好高興可以响呢度 同大家分享我嘅心路歷程 同埋講下呢張輪椅帶畀我嘅自由 十六年前我開始坐輪椅 一場大病令我唔可以 好似以前咁接觸世界 當我開始坐輪椅 佢帶畀我全新嘅自由 我曾經以為 病後傷殘，下半世一定唔好過 但呢張輪椅就好似一件神奇玩具 令我可以出返去吹風 而且，可以出到街真係好爽！ 雖然重獲自由，我真係好開心 但街外人對我嘅態度就完全唔同晒 佢哋好似當我透明 就好似我著咗件隱形斗篷咁 佢哋帶住一份成見嚟睇我 覺得我坐輪椅就一定會係點點點 當我問「一提起輪椅 你哋會諗起乜嘢？」 佢哋會話「局限」、「恐慌」 「可憐」、「無自由」 我發現我都受到呢啲成見影響 亦令我從根本對自己嘅睇法唔同咗 感覺自己有一部份唔再係自己咁 我再唔係由自己嘅觀點出發去審視自己 而係受其他人對我嘅睇法影響 於是我覺得咁唔掂 我要活出自己嘅故事 我要重新演繹，定義自我 [ （投影片）尋找自我： 喺活出自己嘅故事時， 我哋學識認真看待 寫自己生命的一字一句。 —— Davis 2009， TEDx 女性中發表 ] 我開始做一啲作品 旨在向大家傳遞 我坐輪椅嘅嗰份內心喜悅同自由 我叫佢做能量椅 因為可以同個世界摙過 我將我內心嘅感受盡量傳遞出嚟 透過破格嘅攝影 去改變當初我開始坐輪椅時 對自己嘅成見 張輪椅變咗一件我可以又寫又畫嘅嘢 當我開始為自己留下快樂同自由嘅印記 外界對我嘅作品有反應，令我好雀躍 呢啲作品好似打開咗新嘅視野 引領藝術轉型 藝術創作可以重塑一個人嘅自我觀感 同時改變固有睇法，改變成見 當我 2005 年開始坐輪椅潛水 我發現水肺潛水裝置同輪椅 都一樣畀到你水底嘅自由 可以話水肺潛水帶畀人嘅印象 係充滿刺激同歷奇 而且同輪椅畀人嘅印象完全唔同 我心諗：唔知兩件事擺埋一齊會點呢？ （笑聲、掌聲） 最終我哋真係做咗部潛水輪椅 而且响過去七年 佢帶我體驗咗非一般嘅水底旅行 為咗令你哋明白我講嘅經歷 我想同大家分享呢件法寶 帶畀我嘅其中一段體驗 同埋佢帶咗我去嘅世界有幾咁精彩 （音樂） （掌聲） 呢個係我呢世人至今最精彩嘅體驗 以前種種都無得比 我基本上可以自由咁郁動 360 度通行無阻 體驗至高無上嘅快樂同自由 至於令我喜出望外，妙不可言嘅係 其他人似乎都可以感同身受 佢哋對眼當堂發晒光 又話：「我都想要要部咁嘅嘢！」 又有話：「如果你連潛水做得到， 我冇嘢唔可以做唔到！」 我覺得，因為嗰一刻 佢哋睇緊一件嘢係佢哋前所未見 或者超乎佢哋想像 打破晒佢哋對輪椅嘅觀感 以致令佢哋重新看待輪椅 我同時覺得 潛水輪椅想法出現嘅嗰一刻 將自由嘅呢一份情懷感染到其他人 呢件事話畀我哋聽 普通人都睇得到差異嘅價值 同箇中嘅快樂 當我哋唔係著眼於損傷或者局限 而係用新視野、新角度去睇 我哋就會發現力量同喜悅 輪椅係一部轉化器 我而家叫呢部潛水輪椅做「變身器」 係因為佢令我踏入全新嘅生命 揭開人生新一頁，對自我有新嘅覺悟 因為之前無人見過潛水輪椅係點 所以潛水輪椅面世 象徵著新睇法、新認知 而家呢種睇法都响大家心中紮實 所以你哋都係作品嘅一部份喇！ （掌聲）

paolo_cardini_forget_multitasking_try_monotasking

我係一位設計師同埋教育家 我係一個一心多用嘅人， 我成日鼓勵我嘅學生 去體驗富有創意又多功能嘅設計過程。 但係講真，一心多用可以幾有效率？ 等我地稍為思考一下專心一致呢個選項。 舉幾個例子。 睇下呢個。 呢個就係我一心多用嘅結果。 （笑聲） 我一路燒烤、一路講電話、發信息， 仲上傳左幾張超讚嘅 燒烤相。 不過，總係有人講起多功能超人嘅故事 ， 呢百分之二嘅超人的確可以 掌握一心多用嘅情境。 但係我地得唔得架？現實中得唔得架？ 你上一次單純只係因為聽到朋友嘅聲音 而覺得開心係幾耐以前嘅事？ 所以，呢個就係我宜家做嘅計劃 呢個係一系列嘅手機前殻 要將我地嘅超超級 — （笑聲）（掌聲） 超超多功能手機降級 變返原有嘅單純功能。 另一個例子係，你有無去過威尼斯？ 果啲島上嘅小街 靚到令人忘我。 但係我地一心多用嘅現實唔係咁啦， 資訊多到爆。 所以點解唔重拾 我地嘅冒險精神呢？ 我知道係呢個咩都可以有嘅時代入面， （大約有95萬種應用程式比人下載） 講專心一致，聽起嚟實在有啲奇怪。 但係我勸你試下一次只專注一件事， 或乾脆將你嘅數位感官全部熄左佢。 宜家個個都可以整自己嘅單一產品，點解唔試下？ 就係呢個一心多用嘅世界入面， 搵一個令自己專心一致嘅點啦！ 謝謝。 （掌聲）

ed_gavagan_a_story_about_knots_and_surgeons

我哋朝早起身，著衫著鞋 然後離開屋企 一日完咗之後 你會返嚟屋企，換衫瞓覺 第二日起身又重覆琴日嘅嘢 就係呢個節奏令到生活有一個結構 幫我哋組織生活 畀到我哋有預算 我住喺紐約 紐約喺一個細嘅地方 呢個城市每分每秒 好多人做緊好多嘅嘢 而生命就好似你喺一局入面 同時玩緊幾副啤牌咁 所有事情一齊發生係可能嘅 只不過你無諗過事情真嘅會同時發生啫 你無諗過你會係街上某某人 因為行左或者行右嘅決定 你嘅餘生將會因此改變 有一晚我喺郊區坐地鐵 我上咗車，我往往比較警惕 當我撘地鐵時 我唔似其他人咁載住耳筒或者睇書 我上咗車之後會四圍望 我見到呢對情侶 大約廿歲、似係大學生 一男一女一齊坐 個女仔將隻腳放喺男仔嘅膝頭上面 佢哋玩緊一個小玩意 佢哋喺度打緊一堆繩結 佢哋用一隻手打結 用左手又用右手好快咁打結 然後個女仔將嗰堆繩結 交咗俾個男 到個男仔打結 我從未見過類似嘅嘢 佢哋好似練習魔術咁 到下一個站，有個男人上車 睇佢個樣好似係大學教授 佢嘅真皮斜揹袋塞滿嘢 佢有個文件夾同手提電腦袋 著住斜紋軟呢外套 件外套仲有幾塊真皮補釘 同埋…（笑聲） 佢望住嗰對情侶 然後轉瞬間，佢跪喺佢哋面前 佢開始講︰ 「你哋聽住，你哋應該咁做。 睇住，如果咁樣做…」 佢攞咗佢哋嘅繩結，然後打結 打得比佢哋仲好 原來嗰對男女係醫科生 佢哋喺返學途中 準備去上關於最新縫合技術嘅堂 而嗰個男人就係佢哋嘅講師 （笑聲） 佢就話畀佢哋聽︰「唔喺呀， 當你哋需要打呢啲結嘅時候， 呢度好重要。 所有嘢要係同時發生。 你要處理所有資訊， 又有啲內臟要處理， 啲嘢又跣手。 超越本能咁做係好重要。 用每一隻手，又左手，又右手。 你哋必須喺睇唔到手指嘅情況底下 打到呢啲結。」 嗰一刻，當我聽到佢咁樣講 我即刻諗返嗰晚我被刺傷喺行人路 當時我俾救護車送到 曼哈頓聖文森醫院急症室 當時發生嘅事係 布魯克林區有三個古惑仔 因為要行入會儀式 佢哋要殺一個人 而我啱啱好喺布里克街行過 嗰晚，佢哋毫無先兆落就撲向我 但好彩嘅係 我讀聖母院大學時，我係拳擊隊隊員 所以我直覺舉起雙手 右手邊嗰個人有把 10 吋長嘅刀 佢喺我手肘下面出手 把刀跟住上去，刺穿我嘅下腔大靜脈 如果你有讀過解剖學嘅話 就知唔係一件好事 當然把刀仲刺埋一路嘅組織 但我仍然舉起雙手 佢就掹出把刀，插落我條頸度 插到剩返刀柄露出嚟 我用右手記嗰個人一拳 就係企喺中間嗰嗰 但係第二個人仍然打我 打傷我另一邊肺部 我還擊嗰個人，爭取一分鐘時間 我一直走，最後瞓低咗 救護員喺行人路度幫我插喉 同埋話畀急症室知有人送緊入嚟 其中一個大量失血嘅副作用就係 你嘅視力會變成管狀視 所以我記得喺擔架上嘅時候 我嘅視力變成亳子咁細 我喺車上另頭咁望 之後我送到去聖文森醫院 我哋喺醫院走廊上面衝 我見到啲燈不斷閃過 都算係記憶中幾特別嘅效果 咁樣嘅記憶又唔同於一般記憶 佢哋似儲存高清錄影帶一樣 存喺保險櫃度 而腦裏邊佐治魯卡斯 會負責所有音響效果 （笑聲） 所以有時諗起呢啲記憶 佢哋唔似其他記憶 當我被推到去急症室時 佢哋喺度等緊我，有啲燈喺嗰度 嗰刻我可以呼吸多啲空氣 因為啲血已經流返入我個肺度 我之前一度呼吸困難 嗰刻我瞓喺擔架上 我話：「有咩嘢我可以幫忙呢？」 然後…（笑聲） 有個護士雖然好緊張，但都喺度笑 我另個頭嘗試睇睇所有人 然後一個奇怪嘅回憶湧現 就係我喺大學為孟加拉水災災民籌款 然後我望一望麻醉師 佢幫緊我載面罩 我就諗︰「佢好似孟加拉人！」 （笑聲） 就呢兩件事我諗︰ 「呢兩樣嘢有關係嘅」（笑聲） 然後我就冇知覺 佢哋成晚都幫我做手術 醫生輸咗大約 40 包血去保住我條命 醫生仲攞咗我 大約三份之一嘅腸、我嘅盲腸 我都唔知我有嘅器官 佢後嚟話畀我知 佢最後做嘅其中一件事 係幫我割咗闌尾 我覺得幾好 只係腸末端一嚿細嘢 （笑聲） 第二朝我醒返，麻醉藥消散 佢之前交帶同事話畀佢知 我醒返就搵佢 佢之前仲估我只有百份之二嘅存活率 所以當我醒嗰時，佢喺度 醒返就好似 跌穿結冰嘅湖面、墜入冰湖咁痛苦 我全身都痛 除咗我隻腳嘅內弓 比其他地方冇咁痛之外 身體任何一部分都好痛 但係醫生捉住我嘅腳板 用大拇指按摩我嘅腳內弓 我望佢 佢個樣好似同我講「見到你真好」 我當時嘗試記返發生咗乜嘢事 我嘗試諗返所有嘢 但係真係好痛 而佢話︰「我哋無同你剪頭髮， 因為我想你會好似辛普森大力士咁 從頭髮裏面得到力量， 而你會需要所有你攞到嘅力量。」 嗰時候，我嘅頭髮長到條腰 亦都揸電單車，未婚，有一間酒吧 所以嗰時真係好唔一樣 （笑聲） 但係我用咗生命維持器三日 所有人都覺得 佢哋做咗咁多嘢，我唔會生存到 所以有三日 所有人都喺度一係等我死 一係等我屙屎 然後…（笑聲） 最後當我屙屎嘅時候 從手術嘅角度而言 就好似你已經跨越咗生同死嘅界線 然後…（笑聲） 嗰一日，醫生入嚟，拉開我張被 佢同三四個人一齊 當佢做檢查嘅時候，嗰幾個人都睇住 佢睇到我無任何感染 佢哋烏低身，戳一戳，推一推 佢哋好似想講︰ 「無血腫，諸如此類。睇下啲顏色。」 佢哋之間喺度傾偈 我就似一部啱啱維修好 嘅私家車，可以行 而醫生好似想講︰ 「耶！我整好啦！」（笑聲） 呢幕真係開心嘅，佢哋之間擊掌 慶祝我手術有幾成功 （笑聲） 我仲有個未縫合嘅傷口 釘同所有嘅嘢 然後，我出院之後 回憶同惡夢令我有段日子好痛苦 我返去搵嗰位醫生 我問佢我可以做乜嘢 佢身為一個醫生，佢基本上咁樣講 「細路，我救咗你， 你依家可以做你想做嘅事。 你要接受現實，繼續生活落去。 好似我畀咗架新車你， 你卻喺度投訴揾唔到車位。 出去啦，你做到最好就得㗎嘞。 你仲活着。成件事就係咁。」 然後我聽到乒乓聲，地鐵門閂緊 我下一個站先落車 於是我望住嗰兩個醫科生 我又諗「我要拉起件衫畀佢哋睇」 （笑聲） 然後我又諗 ︰ 「唔得，呢度係紐約地鐵， 我咁做會有其他後果。」（笑聲） 我諗佢哋都要上堂，所以我冇打擾佢哋 我行出車箱，企喺月台 我將食指放喺 由臍帶造成嘅第一條疤痕 然後圍繞住佢 掃到由外科醫生做嘅最後一條疤痕 我諗呢個偶然 遇到喺街上攞住刀嘅古惑仔 帶我去到我嘅手術團隊 佢哋嘅訓練、佢哋嘅技巧 同埋逢凶化吉嘅運氣 多謝 （掌聲） 多謝 嚟到呢裡真係好幸運。多謝

michael_anti_behind_the_great_firewall_of_china

過去呢幾日，我都聽到有人 喺度談論緊中國 我亦都有同朋友講到中國 同埋中國嘅互聯網 雖然要畀朋友知道呢樣嘢係難 但我想佢哋知道中國係非常複雜 所以我成日都好想解釋畀大家聽 所有嘢都可以從兩個角度睇 你唔可以只係話畀人知故事嘅其中一面 其中一個例子係：中國係金磚四國成員 金磚四國即係巴西 俄羅斯、印度同中國 呢幾個發展中國家嘅經濟增長 帶起全世界經濟復蘇 但同時 中國係另一個分類（SICK）嘅一員 亦喺 Facebook 招股書裏邊 第一次出現嘅術語 SICK 嘅國家包括敘利亞 伊朗、中國同北韓 呢四個國家都禁止人民使用 Facebook 所以基本上中國係一個 SICK （英文有病之意）嘅金磚國家 （笑聲） 另外有人計劃監察中國同中國嘅互聯網 而今日，我想同你講下 我最近幾年對於呢一埲牆嘅個人研究 如果你有睇過《權力遊戲》 你應該會明白一埲巨牆 對古老帝國嚟講有幾重要 佢可以隔絕從北方而嚟嘅異物 對中國而言，道理都係一樣 喺中國北面有一埲巨牆，叫長城 佢過去保護中國免受外族入侵 足足二千年 而今日嘅中國同樣有一道巨大嘅牆 ——防火長城 佢係世界上最強大嘅數碼防線 佢唔單止保護咗中國政權 免受外國嘅普世價值影響 亦都防止咗中國網民 透過互聯網了解世界 甚至將人分成一個個小圈子 而唔係將大家團結起嚟 所以，互聯網可以分為兩種： 一個係「互聯網」 一個係「中國互聯網」 不過如果你以為中國互聯網係 一片廢土、無活力嘅地方 你就錯嘞 我想用一個簡單嘅比喻——貓同老鼠 嚟形容過去十五年 中國網民同政府網絡審查嘅鬥爭 中國政府係貓 中國嘅網民，即係我哋，係老鼠 但係其實唔係咁簡單 今日我想用第二種方法解釋 中國有五億網民 亦係全世界最大嘅網民人口 就算點抑制互聯網都好 中國嘅網絡人口始終都會不斷澎漲 咁中國政府點算呢？好簡單 你哋有 Google，我哋有百度 你哋有 Twitter，我哋有微博 你哋有 Facebook，我哋有人人網 你哋有 Youtube，我哋有優酷同土豆 中國政府封鎖咗所有 Web 2.0 嘅網站 然後將逐個網站完完全全咁 複製返一個中國版本 （笑聲） 因為佢哋唔會淨係封鎖你 所以我認為呢啲先稱得上精嘅審查方法 有時中國嘅互聯網政策非常簡單 就係封鎖，然後複製 政府一方面滿足 人民對於社交網絡嘅渴求 呢樣好重要，因為大家都好鐘意社交 另一方面，政府又將伺服器留喺北京 方便隨時監控 呢個亦都係 Google 離開中國嘅原因 因為佢哋唔接受 中國政府保留佢哋嘅伺服器喺中國 但好多阿拉伯嘅獨裁者 都唔明白監管網絡之餘 都要畀人民有得上社交網 例如穆巴拉克，佢直接封鎖互聯網 佢想阻止網民批評佢 但正正因為網民無得喺網上發聲 佢哋唯有走上街頭 依家結果非常明顯 我哋都知道穆巴拉克基本上 已經被判死刑，無得翻身 而突尼西亞總統班阿里 雖然冇阻止人上社交網 但佢冇攞返伺服器嘅控制權 佢容許 Facebook 呢一個美國本土設立嘅網站 繼續喺突尼西亞營運 所以佢根本阻止唔到國民 喺網上發佈批評佢貪污腐敗嘅影片 所以，佢係第一個 喺阿拉伯之春當中被拉落台嘅獨裁者 但係嗰兩個咁犀利嘅國際審查政策 都阻止唔到中國社交網絡 成為一個公開平台 畀網民有機會發表意見 中國官員嘅惡夢亦因為咁而開始咗 中國有三億微博博客 呢個數字其實就等於美國人口 當我哋有呢三億微博博客 即使部分微博文章會被刪除 但中國互聯網嘅力量就會前所未見咁大 2011 年 7 月，兩架高鐵喺溫州相撞 就喺事件發生後 當局想馬上將高鐵殘駭就地掩埋 但咁嘅做法引起中國網民憤怒 就喺事故發生之後頭五日 喺社交網絡上 有一千萬條批評當局做法嘅貼文 呢樣之前從未試過喺中國發生過 冇幾耐之後 鐵道部部長就被革職同埋被判監十年 最近中國環保部同美國駐北京大使館 發生咗好有趣嘅事 環保部鬧美國大使館干涉中國內政 指責大使館公佈咗北京嘅空氣污染指數 根據大使館嘅數據，PM 2.5 指數有 148 即係對於身體敏感嘅人嚟講係危險水平 所以大使館建議大家唔好出街 但係中國環保部公佈嘅數字係 50 中國政府話空氣質素好好 大家應該出街行下 但係 99% 嘅中國微博博客 都選擇相信大使館嘅數據 我住喺北京嘅 每日我都係睇美國大使館公佈嘅數據 嚟決定我打唔打開窗好 點解喺咁嚴密嘅審查之下 中國社交網絡仍然增長得咁快？ 部分原因係中文呢種語言嘅特性 大家都知道，Twitter 同微博 都有一個特點 就係每段貼文不得超過 140 字 但係以英文嚟講 140 個字母只係一句 20 字左右嘅句子 加一條短連結 用德文嘅話可能仲衰 140 個字母可能 只係夠你講一句「呀哈！」 （笑聲） 但係中文嘅話 140 字其實 已經代表一個段落，一個故事 你用 140 字就可以 幾乎講曬一單嘢嘅來龍去脈 例如呢段莎士比亞名著 《哈姆雷特》嘅節錄 中英文係同樣嘅內容 你可以清楚睇到一條中文微博嘅資訊量 等於 3.5 條英文貼文 中國人成日都作弊㗎啦 正正因為咁 中國人真真正正當咗微博 係一個正式嘅資訊來源 而唔係只係一堆標題 新浪公司不但止抄襲 Twitter 新浪公司甚至有個新名，叫微博 「微博」有「簡短嘅博文」之意 但平心而論，新浪都有 佢自己嘅創新之處 喺回覆功能方面 微博冇整到好似 Twitter 咁 反而係似 Facebook 咁 所以當包含抄襲同創新嘅微博 喺 2009 年喺中國市場面世嘅時候 佢即刻變咗資訊平台 佢變咗個有三億讀者嘅資訊平台 佢變咗媒體 如果有某啲嘢無出現喺微博 佢喺中國人眼中就會好似無發生過一樣 同時，中國社交網絡的確 改變緊中國人嘅思想同生活 例如，佢令以前發唔到聲嘅人 有渠道發聲 我哋曾經有過上訪制度 一個獨立於司法制度嘅系統 因為中國政府想畀人感覺係 中央政府係關心人民嘅 本地嘅官員係衰人嚟嘅 所以上訪者、受害者、農民 希望搭火車到北京搵中央政府協助 佢哋想中央解決佢哋嘅問題 但係愈來愈多人上訪又會增加革命風險 所以政府近年遣返佢哋 有啲甚至會被拉去坐監 但係而家我哋有微博 我叫呢樣做「微博上訪」 人民可以用佢哋嘅電話發文 所以你嘅悲慘故事 可能會咁啱俾記者、教授 或者名人睇到 例如微博女王姚晨 佢係中國最受歡迎嘅微博博客 有大概 2,100 萬粉絲 姚晨嘅微博簡直係一個全國性嘅電視台 如果你嘅故事俾佢睇中 咁就會有好多人睇到 呢個就係微博，即使有政府審查 都阻止唔到三億嘅微博用家每日傾偈 就好似大型嘅 TED 咁，係咪？ 同埋，呢種公眾平台都係 第一次喺中國出現 中國人開始學習點樣商議同埋同人呻冤 但係，隻貓， 即係審查冇停過 要喺微博上講一啲敏感字 依然係非常困難 譬如，你唔可以 打國家主席嘅名︰胡錦濤 你亦都唔可以打「重慶」兩個字出嚟 直至最近，你更加唔可以 搜尋最高領導人嘅姓 但中國人非常擅長玩雙關 近義詞同埋諺語 佢哋甚至會將一件事講成係 草泥馬同河蟹之間、影響世界嘅鬥爭 去避過耳目 草泥馬即係羊駝 同粗口「操你媽」發音非常相似 亦係網民對自己嘅稱呼 河蟹發音近似「和諧」 即係審查、被和諧嘅意思 所以草泥馬同河蟹兩個名係絕配 當有政治事件發生 你會喺微博見到一個非常奇怪嘅現象 好多好奇怪嘅詞語、句子會出現 即使你有個中國語文嘅博士學位 都唔會明白佢哋講嘅嘢 但係你唔可以走去解釋 因為中國嘅新浪微博係 喺中國封鎖 Twitter 啱啱一個月之後 出現嘅產物 即係由一開始 中國政府就已經控制咗微博 即係話微博唔會威脅到中國政權 你喺微博上發表嘅任何嘢 好似「聚集」、「碰頭」 或者「散步」等等 都會自動紀錄低 攞嚟做政治分析 即使你計劃好要集會 喺你到達之前，警察已經嚟到 點解？因為佢哋收到料 佢哋手上有曬所有資料 佢哋可以用 1984 年 查異見者嘅方法去查你 所以壓制係非常嚴重 我又想你留意一件好有趣嘅事 喺貓捉老鼠嘅過程入面，貓係審查者 但係中國並唔係得一隻貓 除咗中央貓之外，仲有地方貓 （笑聲） 大家都知道，中央貓控制住伺服器 所以即使網民喺網上批評地區政府 地區政府都無權取得儲存喺北京嘅資料 如果唔賄賂中央貓 地方貓根本咩都做唔到，只可以道歉 所以過去呢三年間 微博上面嘅社會運動 的確令地區政府愈嚟愈透明 講返轉頭，伺服器喺北京 而地方政府無能力接觸到啲資料 咁喺高鐵追尾事故裏面 問題可能唔係問 點解五日內會有一千萬個批評 而係點解中央政府 會容許人民喺網上自由討論五日 同埋點解中央政府 當件事從來無發生過咁 理由好簡單，因為最高嘅領導人 都頂唔順呢個部長嘅獨立王國 所以佢哋需要一個理由去整治佢 而社會輿論係一個非常好嘅理由 順帶一提，近期嘅薄熙來案 係一件大新聞 佢本身係太子黨 但係今年二月至四月 微博變咗一個講謠言嘅地方 你點樣開太子黨玩笑都得 形形式式！就好似你喺美國一樣 但如果你夠膽發表任何 關於北京政變嘅虛假消息 就一定會被人拉 所以呢次嘅自由係有目的同有限制 所以喺中國 審查係一件再正常不過嘅事 你會發現，自由真係好奇怪 自由背後總會發生某啲事 因為薄熙來曾經係 一個好受歡迎嘅左派領導人 所以中央政府想清算佢 同埋佢好有魅力 佢說服咗中國人民接受佢會咁壞 所以擁有三十億用戶嘅微博公共空間 係一個既好用、又方便嘅政治鬥爭工具 雖然社交科技好新 但係背後嘅概念仍然係舊 毛澤東發揚呢個概念 佢曾經帶動幾百萬中國人 喺文革時期挫毀每個地區政府 道理好簡單 中央政府根本連控制民意都唔使 佢哋只係需要唔審查人民就得嘞 喺中國，「不審查」 反而變成一個政治工具 以上就係貓捉老鼠遊戲嘅近況 社交網絡改變咗中國人嘅思維 越嚟越多嘅中國人重視言論自由同人權 相信呢啲係佢哋與生俱來嘅權利 而唔係由美國入口嘅「特權」 同時，社交網絡畀咗中國人 一個全國公開嘅討論空間 畀人民學識行使公民權力 為未來民主做準備 但係社交網絡並無改變中國現時嘅政制 而中央政府亦都用 中央化嘅伺服器加強佢嘅政權 用以對抗地區政府同其他勢力 咁未來究竟會係點？ 始終我哋都係老鼠 無論未來係點，我哋都應該繼續抵抗貓 並唔係淨係中國，美國都需要 因為美國都樣有啲 細細隻、可愛但係壞嘅貓 （笑聲） 禁止網絡盜版法案、保護知識產權法案 反假冒貿易協定 跨太平洋戰略經濟夥伴關係協議 知識產權法與權利 Facebook 同 Google 話自已係老鼠嘅朋友 但係有時我哋會見到兩間公司同貓一齊 所以我嘅結論好簡單 我哋中國人喺中國爭取我哋嘅自由 你哋就睇實你哋嘅衰貓 唔好畀佢哋同中國貓有合作嘅機會 只有做到呢一點 未來我哋先可以實現老鼠嘅夢想： 可以隨時隨地發表任何意見 而唔需要怕被清算 （掌聲） 多謝 （掌聲）

sarah_parcak_archaeology_from_space

我從小喺緬因州長大 細個嗰時我最愛做嘅一件事 就係到海邊執海錢 因為父母話執到海錢會帶嚟好運 但要知道海錢好難搵 佢哋畀沙遮住，好難被發現 只不過，一段時間之後 我已經識點樣搵到佢哋 我開始憑形狀同紋理嚟搵佢哋 我因此開始熱愛尋寶 亦迷上咗研究事物嘅過去同學習考古學 終於，喺我開始埃及古物學的研究之後 我發覺齋用肉眼搵嘢係唔夠 因為喺我去到埃及之後 我研究嘅沙灘忽然間 由緬因州一個好細嘅沙灘 變成一條八百英哩長嘅尼羅河沙灘 而我要搵嘅嘢亦都由海錢變咗古城 亦因為咁，我開始利用衛星圖片 我知道如果要將事物的過去完整地呈現出嚟 就要用第二種方法去觀測 所以喺呢度，我會畀大家睇睇 我哋用紅外線進行觀測 呢個係尼羅河三角洲東部嘅 Mendes 呢個地方就咁睇起嚟係啡色 但如果我哋用紅外線去睇呢個地點 再加上假色 , 突然變成鮮粉紅 宜家你哋睇到嘅 係古代埃及人嘅建築材料 同活動對地表造成嘅化學影響 今天我想同各位分享嘅係 我哋點樣利用衛星資料 搵到一座消失咗幾千年嘅 埃及古城伊塔威 伊塔威屬於四千幾年前 古埃及中王國時期 做過超過四百年首都 伊塔威位於埃及嘅法尤姆市 伊塔威非常重要 因為喺中王國時期，古埃及曾經有過 藝術、建築同宗教方面嘅重大嘅文藝復興 埃及學家早就知道伊塔威嘅大概位置 約莫位於兩個法老所起嘅呢個城嘅 金字塔附近 就係圖中紅色圈裡邊 即係喺呢個廣闊沖積平原嘅某處 呢個區域非常寬廣 長同闊有成四英哩乘三英哩 尼羅河曾經流經伊塔威西面 但後嚟流經東面 於是覆蓋咗成個城市 我哋係點樣喺咁大嘅平原裏面 搵一座埋喺地底嘅城市？ 漫無目的咁搵有如大海撈針 （笑聲） 因此我哋用太空總署嘅地形資料 繪製出地形同細微嘅變化 我哋開始見到尼羅河曾經流過嘅地方 我哋覺得紅色圈圈裏面 呢個微微拱起嘅地方 好有可能係伊塔威嘅位置 於是我哋同埃及科學家合作 進行岩層採樣，就好似呢張咁 岩層採樣就好似冰層採樣咁 唔同嘅係，冰層採樣 在於搵出氣候變化 而岩層採樣只係 搵唔同時代人類嘅活動 喺厚厚嘅泥層之下、地面五米之下 我哋搵到咗一層布滿陶器嘅岩層 即係話，喺伊塔威嘅潛在位置 嘅五米深地方 我哋搵到一層有著 幾百年人類活動痕跡嘅岩層 時間仲可以追溯到中王國時期 即係伊塔威嘅存在時間 同時我哋都搵到工藝石材 光玉隨、石英同瑪瑙 顯示呢度曾經有一間珠寶工坊 雖然呢啲石頭睇上去唔係好似 但當你諗返中王國時期 製造珠寶時最常用嘅石材 呢啲石頭就係嗰啲石材 宜家我哋發現咗一層有著 好多人類活動痕跡嘅岩層 呢層岩層仲可以 追溯到中王國時期 我哋都有證據顯示呢度曾經有 一間大師級嘅珠寶工坊 證明咗呢度曾經有座非常重要嘅城市 雖然伊塔威嘅遺址未顯露出嚟 但我哋會返去嗰度重塑佢嘅原貌 更重要嘅係 我哋獲得經費，訓練埃及嘅年輕人 利用衛星科技去探索古蹟 最後，我想用我最愛嘅 古埃及中王國時代名言收結 呢句說話寫喺大約四千多年前嘅伊塔威 「世上最偉大嘅使命 莫過於同他人分享知識」 TED 只不過喺公元 1984 年之後成立 （ 笑聲） 但公元前 1984 年 喺一座消失咗唔係好耐嘅城市裏面 發展想法呢樣嘢已經一早開始萌芽 佢亦證明咗喺海邊執貝殼係有用嘅 多謝各位 （ 掌聲） 多謝 （ 掌聲）

david_kelley_how_to_build_your_creative_confidence

今日我想同你哋講有關創作自信嘅嘢 由我三年班開始講起 嗰時我喺俄亥俄州巴伯頓嘅 奧克戴爾學校返學 我記得有一日 我最好嘅朋友布萊恩喺度整緊一個模型 佢用黏土整緊隻馬 平時老師擺啲黏土喺鋅盆下面 唔知幾時，有個坐喺佢隔離嘅女仔 一路睇佢做緊咩嘢 埃過去，同佢講︰ 「嗰堆嘢都唔似馬嘅，真係差嘞」 布萊恩縮埋膀頭 將黏土馬搓埋一舊，揼咗落垃圾桶度 從此我再無見過布萊恩做類似嘅模型 但我想問佢呢種事係唔係幾常發生 每次我同我班學生講布萊恩嘅故仔 好多學生好似都想落堂之後留低 同我講返佢哋類似嘅經驗 講老師點樣貶低佢哋 或者某個同學對佢特別唔友善 而有啲學生甚至因為咁 而之後唔再認為自己有創意 我發現喺童年時否定自己有創意 到大個只會令呢種諗法更加根深柢固 我哋見過好多呢類嘅例子 當我哋有個工作坊 或者客人同我哋一齊做某個項目 我哋總會去到一個地步 就係迷失或者遇到少見嘅情況 最後嗰啲高層就會攞部黑莓手機出嚟 話要打好重要嘅電話 然後走咗 佢哋感到唔自在 當我哋追問佢哋發生咗咩事 佢哋講埋曬啲「我唔係創意型人」嘅嘢 但係我哋知道，佢哋講嘅唔係真嘅 如果佢哋堅持落去，堅持成個過程 最終佢哋會做到大嘢出嚟 同埋佢哋會驚訝佢哋自己 同埋團隊可以幾咁有創意 所以我一直研究緊呢種怕被人審嘅恐懼 即係你唔做嘢係因為驚被人審 你怕因為講唔出 「正確創意嘅嘢」而被審 當我見過心理學家阿爾波特．班杜拉 我有一個大突破 我唔知你識唔識阿爾波特．班杜拉 但係你去睇下維基百科 維基百科話，佢係歷史上 第四個最重要嘅心理學家 好似弗洛伊德、史金納、某學者 同埋班都那咁重要 班都那今年 86 歲仍然喺史丹福工作 佢真係好得意 由於佢長時間研究恐懼症 而我對呢個題目好有興趣 所以我走去揾佢 佢發展咗呢種方法 可以喺好短時間入面醫好病人 喺四個鐘頭入面 佢醫好恐懼症嘅比率相當之高 我同佢講到蛇 但我唔知點解我哋會講蛇 我哋講到蛇同怕蛇嘅恐懼症 同佢真係好好傾 傾嘅內容都非常之有趣 佢同我講，佢曾經召募過參加者 然後同佢哋講︰「你知嘛， 隔離房有條蛇喺度， 而家我哋準備入去。」 佢話，大多數嘅受訪者回答 「千奇唔好。如果入面有條蛇喺度， 我肯定唔會入去㗎。」 但係班都那有一個百發百中嘅方法 可以一步一步帶啲參加者 去到呢塊單向透明鏡 望入去有條蛇嘅嗰間房 等佢哋覺得自在啲 然後經過一連串嘅步驟 佢帶啲人企喺門口，打開度門 畀佢哋望入去房入面 令佢哋感覺自在啲 之後佢仲一步一步做咗好多微小嘅嘢 最後佢哋入咗間房 帶住一隻好似焊接工用嘅皮手套摸條蛇 當佢哋摸條蛇嗰時，一切正常 佢哋嘅恐懼症冇咗 所有嘢都解決晒 呢班人以前成日都驚蛇 依家就講「睇下條蛇幾靚」 佢哋仲擺條蛇响膝頭度 班都那叫呢個過程做「引導式精熟」 我鍾意呢個術語 呢班經歷咗個過程同埋摸過條蛇嘅人 往後對生活中其他嘅嘢都少咗焦慮 佢哋更加努力、更加堅持 而且面對失敗時更加有韌性 佢哋得到「新嘅自信」 班都那叫呢種自信做自我效能 嗰種感覺係，你能夠改變世界 同埋你可以達到嗰啲定咗嘅目標 同班都那見面，真係舒暢 因為我知道呢個出名嘅科學家 用文獻記低同埋用科學方法證明咗 一件我哋三十年嚟見到嘅嘢 就係我哋可以通過一系列步驟 好似係一連串小小嘅創舉 令嗰啲一路覺得自己唔夠創意嘅人 睇住自己可以有幾咁創意 所以呢個轉變真係勁 我哋喺史丹福大學設計學院 成日都見到唔同學科嘅人 佢哋覺得自己剩係得分析能力 於是佢哋嚟參加我哋成個訓練 完成之後，佢哋建立咗信心 依家佢哋會諗 佢哋唔同咗 每次佢哋諗自己係有創意嘅人嘅時候 佢哋都會好開心 所以我諗我今日做嘅其中一樣嘢 就係帶你哋體驗下呢個轉變嘅歷程 對我嚟講，個歷程好似 Doug Dietz 一樣 Doug Dietz 係一個科技人員 佢設計大型醫學影像設備 佢喺通用電汽返工，佢嘅事業無可限量 但係有一次，佢經歷過一刹那嘅危機 當佢喺醫院睇住佢設計嘅 磁力共振掃描機運作 佢遇見一個年輕家庭 當中有個細路女 個細路女好驚、喺度喊 當 Doug Dietz 發現 原來呢間醫院近八成兒科病人 喺用佢設計嘅磁力共振掃描機之前 都要食咗鎮靜劑先 佢覺得好失望 因為一路而嚟 佢都為佢所做啲嘢感到自豪 佢以為佢一直用緊呢部機拯救生命 但當佢見到部磁力共振掃描機 嚇親啲小朋友 佢深受打擊 嗰陣時，佢喺史丹福設計學院返學 佢學緊我哋關於設計思考、同情心 同迭代原形嘅方法 佢想用呢啲新知識去做一啲非凡嘅嘢 於是佢重新設計成個掃描過程 呢個就係佢用嘅新方法 佢將成個掃描程序 變成細路嘅探險旅程 佢畫啲公仔喺幅牆同埋喺部掃描機度 佢叫識得氹細路嘅人 例如兒童博物館嘅工作人員 去訓練操作員 依家啲細路嚟到好似一個遊樂場咁 職員會將噪音同埋機器包裝成一個故事 所以當啲細路嚟到，佢哋會同佢哋講 「你一陣入去嗰隻海盜船度， 但係要好靜，唔好郁， 因為我哋唔想海盜揾到你。」 個效果超好 由八成細路需要食鎮靜劑 到而家只有一成細路要食鎮靜劑 醫院同通用電氣都好高興 因為唔使每次都叫埋麻醉師嚟 而且日日又可以同多啲細路檢查 所以出嚟嘅效果好好 但係 Doug Dietz 關心嘅係質量嘅結果 於是佢陪其中一個媽媽 等佢個細路女掃描完出嚟 當細路女出嚟嘅時候 細路女走去媽媽度，問媽媽 「媽咪，我哋聽日可唔可以再嚟過呀？」 （笑聲） Doug Dietz 講過好多次 佢嘅個人轉變 同埋之後嘅突破性設計 每次佢講呢個細路女嘅故仔 佢都眼濕濕 Doug Dietz 嘅故事喺醫院發生 我對醫院都咯知一二 幾年前，我條頸側邊有塊腫肉 嗰時輪到我去做磁力共振掃描 嚿腫肉係腫瘤，係好惡嗰種 有人同我講，我嘅生存率剩得四成 所以當你着著件睡衣 坐喺其他病人嘅身邊 見到個個都面黃肌瘦 而你喺度等緊電療 你會諗好多嘢 你哋經常諗嘅係，我會唔會生存落去？ 而我諗得最多嘅係 我個女無咗我會點？ 但係你哋會諗下其他嘅嘢 我諗咗好多嘢，譬如︰ 我嚟呢個世界係做咩嘢㗎 我有咩使命；我應該做啲咩嘢… 我好幸運，因為我有好多選擇 我做過醫療保健界 做過幼兒園到中六嘅教育 仲有發展中國家嘅工作 所以我有好多項目可以做 但係呢一刻 我決定要專注做我最想做嘅嘢 就係盡量幫最多嘅人 令佢地重拾失去咗嘅創作自信 如果我有命生存落去 呢樣就係我想做嘅嘢 我依然生存，正如你所見 （笑聲） （掌聲） 我真係相信 當人重拾呢份自信心 即係我哋成日喺史丹福設計學院 同 IDEO 見到嘅自信心 佢哋就會認真開始做 一啲佢哋生命中重要嘅嘢 我哋見到啲人唔再做舊嘅嘢 開始新嘅嘢 並且有更加有趣、更加多嘅諗法 從而可以揀比較好嘅諗法 做更加好嘅決定 我知道喺 TED，你係想做嘢改變世界 每個人都有啲嘢想改變世界 對我來講，呢樣嘢係幫人重拾創作自信 我希望你哋可以成為有諗頭嘅人 同我一齊令呢樣嘢發生 如果你哋令呢個世界 唔再分為有創意同無創意 令人相信創意變成係天賦嘅 咁世界就美妙嘞 讓所有人嘅意念都可以隨意飛揚 真正實現班都那講嗰種自我效能 令每個人都能夠做到訂下嘅目標 並且做到創作自信 所以，去摸下條蛇啦！ 多謝 （掌聲）

tavi_gevinson_a_teen_just_trying_to_figure_it_out

啱啱四年前嘅今日 我開咗個叫做 Style Rookie 嘅時尚博客 2011 年 9 月 我又開咗個畀後生女睇嘅 叫 Rookiemag.com 嘅網上雜誌 我係 Tavi Gevinson …… 我今日演講嘅主題係「仍在探索中」 為咗配合今日嘅主題 我專登用咗微軟嘅畫圖程序做幻燈片 我唔係唔識用 微軟嘅投影片程序 （笑聲） 呢個網站係為少女度身製作 我係一個女權主義者 我算係流行文化嘅狂熱擁躉 對電影、電視裡邊嘅 女強人嘅角色好有研究 媒體對我嘅網站有好大嘅影響 所以，我認為女強人嘅定義 經常俾人曲解 結果性格多面化嘅女超人 就變成只有一種特質，好似貓女 佢專賣自己嘅性感 因為性感象徵力量 但係佢哋係強嘅女性角色 唔係女性嘅強人形象 全都係平淡無奇 到好似個紙片人 咁問題就嚟咗 啲人期望女人簡單易明 而啲女人就好希望 自己真係咁簡單 現實中，女人係複雜嘅動物 女人係多面嘅，唔係因為佢哋癲 而係有因為人就係癲嘅 而女人咁啱就係人 （笑聲） 所以缺點其實就係關鍵 我唔係第一個噉講嘅人 女強人吸引人嘅地方就係 佢嘅弱點同缺點 你開頭可能唔係好鍾意佢 但係佢最終會令你有同感 我既然提及呢個問題 就要提及有參與解決問題嘅人 譬如電視劇《廣告狂人》 同埋電影《最爆伴娘團》 佢哋有複雜同多面嘅女性角色 屏幕上嘅人係莉娜．丹恩 佢嘅新作《紐約叻女》 下個月喺 HBO 首播 佢講過，佢製作呢部戯 因為佢識得嘅女人 內心都係矛盾嘅 但係女人喺戲裏邊好少表現到咁 各位男士，你哋好彩嘞 （笑聲） 但我覺得有幾類型嘅女性嘅內心矛盾 仲未俾戲塑造到 其中一類係青少年 因為青少年會係特別拗 同仲係喺度探索 90 年代有《怪胎與宅男》 同埋《我所謂的生活》同裡邊嘅角色 Lindsay Weir 同埋 Angela Chase 成部戯嘅前設 基本就係人物自我探索嘅過程 可惜呢兩套戯都只係播咗一季 從此之後，我再冇見到類似嘅電視節目 呢個係我個腦 （笑聲） 喺我睇電視劇時嘅圖解 我啱啱讀完初中升高中 宜家，我讀緊二年級 我一直想 從我收到嘅互相矛盾嘅信息裡邊揾到平衡 你唔可以又聰明又靚 係女權主義者嘅話，就唔可以追求時尚 如果你唔係在乎其他人 尤其係男人嘅眼光 你就唔會在乎扮靚 所以我一路都喺度諗 我覺得有啲迷茫 我喺我嘅博客有提過 我講過我想開設 一個專為女仔設定嘅網站 一個唔係一邊倒嘅 強勢嘅授權嘅嘢 因為噉會令女生卻步 同令佢哋對女權主義產生誤解 以為佢哋要成為女權主義者 就要同女權主義嘅信念完全一致 唔可以冇信心，唔可以有疑慮 要識得所有嘢 現實唔係噉嘅 我明白咗女權主義唔係一本規則 而係討論、對話、過程之後 我就冇覺得咁矛盾喇 呢個係我上年整嘅雜誌嘅其中兩頁 我開始自己搞啲插圖 呃，係噉 我喺博客度講過 我想開始為女生出版刊物 亦邀請大家投稿，文章，攝影，咩都得 然後成為雜誌社嘅一員 我大約收到三千封電郵 總編同我睇過所有嘅電郵 組咗一班員工 係上年九月創刊 呢個係我哋第一封 編輯致讀者嘅信嘅摘錄 話 Rookie 雜誌唔係咩都識 我哋仲係探索緊 重點唔係為女生提供答案 更加唔係限制佢哋自己搵答案嘅自由 而係鼓勵佢哋 使佢哋明白佢哋自己有話事權 佢哋可以自己問問題 自己揾答案等等 我哋一直嘗試提供 一個探索同解決唔同困惑嘅空間 我晤係話：「你好似我哋咁。」 抑或「我哋係楷模」 因為我哋根本唔係 但我哋只想俾女生 一個展示唔同嘅性格特質嘅地方 我哋有篇文章叫做 《認真看待妳自己： 點樣唔在意人哋嘅睇法》 但我哋都有文章，好似係 哎呀，我探索緊！ 哈哈！ （笑聲） 呢一招真係免死金牌 我哋都有文章 叫做《點可以喺五分鐘之內 扮成你冇淨係喺度喊》 以上全部，我真係好欣賞 電影中嘅角色 同我哋網站上嘅文章 所講嘅唔只做有力量嘅人 仲要接受自己 有自信心同埋接受自身嘅缺點 我希望你從今次演講中得到總結係 要學習史蒂薇．尼克斯 學佢就係你要做嘅嘢 （笑聲） 因為我最鍾意佢嘅就係 其實佢咩我都好鍾意 佢係好，一直 喺台上好從容 唔會為自己嘅缺點而道歉 亦唔會想調和自己互相矛盾嘅感情 佢令你聆聽佢哋，令你思考 冇錯，請學習一下史蒂薇．尼克斯 多謝各位 （鼓掌）

frank_warren_half_a_million_secrets

大家好，我叫 Frank 我收集人哋嘅秘密 而一切都源於我 2004 年 11 月一個瘋狂嘅諗法 我當時打印咗三千張 已經印好回郵地址嘅明信片 就好似呢張一樣咁 呢啲明信片一面係空白嘅 而另一面有啲簡單指引 我叫每個人匿名寫上 一個佢哋從未話過俾人知嘅秘密 而我喺華盛頓街頭 隨機派發呢啲明信片 當時我都唔知結果會點 但無幾耐呢個主意非常快傳出去 大家開始買同整自己嘅明信片 我開始喺我屋企信箱收到明信片 唔單只嚟自華盛頓 仲有德州、加州、溫哥華 紐西蘭、伊拉克呢啲地方 再過多一陣 我呢個瘋狂主意開始無咁瘋狂 PostSecret.com 係世界上 最多人訪問嘅零廣告博客 而呢個，就係我目前收集過嘅明信片 你可以睇到我老婆 好努力咁將一磚明信片 放上一個有超過 50 萬 秘密明信片金字塔上 而我宜家想做嘅事 係同你哋分享嗰啲明信片入邊 一啲非常特別嘅秘密 我哋從呢個開始啦 「我細個揾到呢啲郵票。 我等咗一世人， 去等我可以將郵票寄俾某個人。 而我一直都無等到呢個人。」 秘密有好多種形態 可以係驚訝嘅、傻奸奸嘅 或者震撼人心嘅 秘密可以將我哋連接到人性最深處 或者將我哋連到去從來未見過嘅人 （笑聲） 可能你哋中間有一個人 寄咗呢張俾我 我唔知 呢張明信片證明咗 當人整明信片俾我時 可以有嘅創作力量 呢個好明顯用半個星巴克咖啡杯整 杯嘅另一面係一張郵票加我屋企地址 「親愛嘅生母，我有好好嘅養父母， 我搵到愛，我非常開心。」 秘密可以令我哋諗起 無數同脆弱或者英雄主義有關 而又無聲無色喺身邊發生嘅人生戲劇 即使係今時今日亦都一樣 「所有喺九一一之前識得我嘅人， 都以為我死咗。」 「我曾經同一班 好嚴謹嘅宗教人士一齊工作， 所以我有時會唔著底褲， 然後對自己偷笑。」 （笑聲） 跟住呢個，喺分享之前需要講解少少 我鐘意去學校演講 同埋同學生分享秘密同故事 有時我講完之後 會留喺度簽書、同學生影相 跟住落嚟呢張明信片 就係從其中一張相製作而成 我同時想講嘅係，好似今日咁 喺嗰個 PostSecret 活動上 我係用無線咪 「你嗰咪試音期間無閂到， 所以我哋全部人聽到你屙尿。」 （笑聲） 呢件事發生嘅時候真係好尷尬 不過我意識到其實可能會更加尷尬 （笑聲） 係唔係？你明我講咩啦 「呢封信裏邊， 有我一張無用到、撕碎咗嘅 自殺留言紙。 我宜家感覺我係世界上最幸福嘅人。」 「呢張相入面其中一個男人 係我個仔嘅老豆， 佢俾咗我一大筆錢去保守呢個秘密。」 （笑聲） 「你估緊我去邊度嘅嗰個星期六， 其實我喺度買戒指俾你。 隻戒指宜家喺我衫袋裡面。」 兩年前嘅情人節 我將呢張明信片放上 PostSecret 博客上 張明信片喺嗰頁最底、最尾 但當呢張明信片只係擺咗幾個鐘 我就收到寄出呢張明信片嘅男人 發來嘅一封好開心嘅電郵 佢話︰「Frank，我一定要同你分享 呢件啱啱喺我生命中發生嘅事。 佢話︰「我只腳仲有啲震。」 佢話，「三年嚟，女朋友同我 習慣禮拜日朝早 一齊去睇 PostSecret 博客， 同埋一齊大聲讀出上面嘅秘密。 我讀俾佢聽，佢又讀俾我聽。」 佢跟住講，「咁多年嚟， 呢個習慣令我哋更加親密。 所以當我發覺 你將我對女朋友驚喜求婚嘅明信片 擺咗喺博客嘅最尾時， 我真係唔知點算。 所以我嘗試表現得好冷靜， 一句關於求婚嘅事都冇講。 然後就好似每個禮拜日咁， 我哋開始互相大聲讀出一啲秘密。」 佢話︰「但呢次我女朋友 讀出秘密都讀得特別慢。」 但最終女朋友都讀曬 然後嚟到最尾一個秘密 關於佢對女朋友求婚一事 個男人話︰ 「我女朋友讀完呢個秘密一次， 又讀多一次。」 然後女朋友轉身對住佢講 「唔係我哋嘅貓咩？」 （笑聲） 當女朋友轉身見到佢嘅時候 佢已經單膝跪係度，攞出戒指 問咗嗰個問題，女朋友應承咗 最尾大團圓結局 所以我回覆佢話︰ 「唔該寄畀我一張相，或者乜都好， 我想將呢件事同 成個 PostSecret 社區分享， 等大家知道你哋個童話故事結局。」 然後佢寄咗呢張相畀我 （笑聲） 「我喺 Lollapalooza 揾到你部相機， 我終於晒咗裏面啲相， 希望可以將啲相畀返你。」 呢啲相一直都返唔到 唔見咗呢啲相嘅人度 但呢個秘密影響咗好多人 包括有一個加拿大學生 Matty Matty 被呢個秘密啟發 佢創立自己一個網站 叫 IFoundYourCamera Matty 邀請大家 將街上執到嘅數碼相機 同有著相片、但遺失咗嘅 USB 都寄比佢 Matty 將呢啲相過到嚟電腦 每個星期都將啲相擺喺佢嘅網站 然之後人哋就上佢個網站 睇下有無佢哋唔見咗嘅相 或者幫人哋揾返 佢哋好迫切要揾返嘅相 呢張係我最鍾意嘅 （笑聲） Matty 揾到呢種普通嘅方法 同埋利用陌生人嘅善意 雖然個意念簡單 不過就對人嘅生活有好大影響 Matty 同我分享 呢張相裡面嘅媽媽發嚟嘅 一封非常感人嘅郵件 「呢個係我，我老公，同我個仔。 其他相係我大病嘅嫲嫲。 多謝你創建呢個網站， 呢啲相對於我嘅意義大到你估唔到。 相機裡面有我仔仔出世嘅相。 佢聽日就四歲生日啦。」 你哋呢度見到嘅相同埋其他幾千張 都返返去唔見咗相嘅人度 有時要穿洋過海 有時仲要跨過語言障礙 呢張係我今日最後想分享嘅一張明信片 「當我愛嘅人喺我手機裡面 留低語音留言時， 我會存低，因為怕佢哋某一日離世， 而我再無辦法聽到佢哋把聲。」 當我分享呢個秘密時 有好多人將佢哋手機裡面嘅 語音留言傳過來 當中有啲留言甚至係佢哋擺咗好多年 都係一啲逝去嘅親人、朋友嘅信息 佢哋話，保留呢啲聲音同分享呢啲聲音 其實係延續心愛嘅人嘅精神 有一個後生女發佈咗 佢嫲嫲留畀佢最後一條語音留言 秘密有好多種形態 佢哋可以係震撼或者傻傻地嘅 亦可以係觸動人心 秘密可以將我哋連接到 心入邊最深處嘅人性 或者連接到我哋再無可能見到嘅人 語音留言：第一條已儲存語音留言 嫲嫲：♫ 係某人生日 ♫ ♫ 某人生日 ♫ ♫ 蠟燭喺某人嘅蛋糕上被點著 ♫ ♫ 我哋都因為某人而被邀請過嚟 ♫ 你今日 21 歲啦 過一個真正開心嘅生日，我愛你 我講拜拜啦 講者︰多謝 （鼓掌） 多謝 （鼓掌） 主持︰Frank 頭先真係太美麗、太感人啦 你有無試過寄自己一張明信片呢？ 你有無將自己嘅秘密 擺喺 PostSecret 上面呢？ 講者︰每本書裡面 都有我自己嘅一個秘密 我覺得我開始呢個計劃 即使當時我無意識到 係因為我自己唔知 點樣去處理我嘅秘密 正係因為大家所有嘅秘密 因為陌生人對我表現善意 我先可以平復我過去難以磨滅嘅事 主持︰咁有無人知道書入邊 邊啲係你嘅秘密呢？ 有無人講得出你嘅秘密呢？ 講者︰會呀。我有時都會分享下架！ （笑聲） （鼓掌）

ayah_bdeir_building_blocks_that_blink_beep_and_teach

你哋可能會覺得好奇怪 但我實在太鍾意水泥磚喇 世界上第一嚿水泥磚喺 1868 年製造 當時生產水泥磚得一個要求： 就係要有固定嘅尺寸 因為咁樣先能夠磚搭磚 好快咁，水泥磚變成咗 世界上最常用嘅建築材料 我哋可以用佢嚟起建築物，例如屋、橋 一磚一磚咁建造 水泥磚已經成為現今嘅建材 大約一百年之後，喺 1947 年 樂高生產出呢個 佢哋稱為「自動組裝積木」嘅嘢 短短幾年後 樂高積木成為咗每個家庭必備嘅玩具 據估計，樂高生產咗超過四千億嚿積木 平均全球每個人有 75 嚿積木 你唔需要係工程師 都可以起到靚屋、靚橋 或者其它好靚嘅建築 樂高令你嘅想像變成實物 樂高運用水泥磚嘅概念 將佢轉化成發揮我哋想像力嘅積木 喺同一年 貝爾實驗室準備發表 一個電路組件嘅革新︰電晶體 電晶體係一樣塑膠製嘅電子元件 佢會帶領我哋進入一個 積木靜止堆埋一齊 但係積木之間會產生作用嘅世界 雖然電晶體同水泥磚一樣 畀到你整更大、更複雜嘅電路 但佢哋最大嘅差別係 電晶體係專門畀專家玩嘅 但我唔係好同意呢個講法 所以我想推翻呢個講法 八年前我喺媒體實驗室 著手開發呢個計畫 就係點樣將工程師嘅技術 畀到藝術家同設計師用到？ 幾年前我開始研發 littleBits 我畀你哋睇下佢點運作 littleBits 係電子元件 每一小嚿都有特定嘅功能 佢哋設計成會發光、發聲 有電動功能同感應功能 而佢最好玩嘅部分就係 佢哋靠磁鐵連接埋一齊 所以你唔會搞錯佢哋嘅方向 佢哋用顏色嚟區分 綠色係輸出，藍色係電源 粉紅色係輸入，橙色係電線 只要將藍色同綠色連埋一齊 你就可以開始做啲大啲嘅電路 藍色同綠色接埋一齊，佢就會發光 當你將旋鈕駁喺中間，你就可以較光暗 攞走旋鈕，換做脈衝元件 咁樣，你就可以整到閃光 再加上一個聲音元件 咁你就整咗一個警報器 不過佢好嘈呀 雖然呢啲示範睇落簡單 但 littleBits 其實好強大 要編寫 littleBits 我哋唔需要識寫程式 接電線或者焊接 只要做好簡單嘅直覺動作就得嘞 要令佢閃得快啲或慢啲 你只需要轉下呢個掣就可以 littleBits 個構思係 佢係一個愈做愈大嘅知識庫 我哋都想呢一嚿現成嘅積木 做到各式各樣嘅功能︰ 光、聲音、太陽能板、摩打等等 我哋畀過小朋友玩 littleBits 呢個對小朋友嚟講真係好難得嘅體驗 好處係佢哋開始了解 每日圍繞佢哋 而學校又唔會教嘅嘅電子設備 譬如一盞夜燈係點樣運作 或者電梯門點樣維持開住嘅狀態 又或者 iPod 嘅螢幕點樣對觸控有反應 我哋都會將 littleBits 拎畀設計學校使用 我哋仲令到一啲 完全無電子相關經驗嘅設計師 開始將 littleBits 當成一種材料 你睇，絨布同紙做嘅水瓶 喬迪整咗呢樣嘢⋯ （鈴聲） （叭 ~ 叭叭） 幾個禮拜前我哋將 littleBits 帶到 羅德島設計學院 介紹畀一啲同樣 無工程學相關經驗嘅設計師玩 我哋畀啲硬紙板、木板同紙佢哋 等佢哋做啲嘢 畀一樣佢哋整嘅嘢你哋睇 「天女散花加農砲」 （笑聲） 但呢個真係我最鍾意嘅一個 佢係用泥膠做嘅龍蝦 佢好怕黑 （笑聲） 對唔係工程師嘅人嚟講 littleBits 成為咗另一種材料 電子零件變咗一種材料 我哋希望呢種材料人人都用得到 littleBits 係個共享資源 你可以去我哋嘅網站下載設計稿 自己郁手做 我哋想啟發創作者、發明家同貢獻者 因為我哋住嘅呢個互動嘅世界 係屬於我哋嘅 所以，我哋一齊開始發明喇！ 多謝 （掌聲）

peter_diamandis_abundance_is_our_future

（掌聲） （賓拉登死後，威脅層出不窮。） （索馬利亞嘅飢荒。） （警方用嘅胡椒噴霧。） （企業使用惡意壟斷。） （遊船上嘅混亂。） （社會嘅腐敗。） （六十五人死亡。） （海嘯警報。） （網路上嘅駭客攻擊。） （毒品罪行。） （大規模毀滅。龍捲風。） （經濟衰退。債務拖欠。 世界末日。埃及。敘利亞。） （危機。死亡。災難。） 「喔！我嘅天啊！」 呢啲新聞頭條只係我喺過去六個月 收集到嘅一小部分 同過去六日嘅頭條 或者過去六年嘅頭條冇咩差別 重點係，新聞媒體 鐘意報導負面新聞 因為呢類新聞可以吸引我哋關注 理由係 每日 我哋接收嘅資訊 超過我哋大腦負荷 對我哋嚟講 冇嘢比生存更加重要 我哋嘅大腦接收信息嘅第一站 係一片發現已久嘅 叫做「扁桃體」嘅腦葉 扁桃體係我哋身體最初期嘅 警告同危險偵測系統 佢搜尋同整理所有訊息 揾出喺環境裡邊對我哋有害嘅物質 所以喺眾多嘅新聞裡邊 我哋會鍾意睇 負面嘅新聞 有一份舊報紙寫話： 「有血嘅嘢最好賣。」 呢句嘢好啱 宜家各種數碼設備 一個禮拜七日、一日 24 小時 猛咁對我哋輸啲負面新聞 唔怪得我哋咁悲觀 難怪啲人諗 世界越來越冇希望 事實上可能唔係噉 其實，有可能係 媒體帶畀我哋嘅消息 係扭曲咗嘅 可能我哋喺上個世紀 藉一連串努力 而創造嘅進步 加速到一個位 使我哋喺未來三十年有潛力 去創造一個富足嘅世界 我唔係話 我哋冇問題 氣候危機、物種滅絕、水源同能源匱乏 呢哋問題都一直存在 身為人類，我哋比其他動物 早睇到問題好多 然後我哋解決呢哋問題 我哋睇下 上個世紀到底發生咗咩事 同我哋下一步會去邊到 過去百幾年嚟 人類嘅平均壽命係以前嘅兩倍 通貨膨脹調整之後 嘅各國平均國民所得 係以前嘅三倍 童年嘅死亡率 都下降到原來嘅十分之一 仲有，糧食、電能、 交通、通訊嘅花費 變成以前嘅十分之一到千分之一 史迪芬．平克話俾我哋聽 宜家係 人類史上最和平嘅時代 Charles Kenny 話 過去 130 年，全球識字率 從 25% 升到 80% 我哋宜家生活喺一個黃金時期 但係好多人都唔記得呢樣嘢 我哋不斷噉將期望設得越來越高 事實上，我哋重寫咗貧窮嘅定義 諗下宜家嘅美國 喺貧窮線以下嘅大多數人 都仲擁有水、電、馬桶、冰箱 電視、手機 甚至冷氣同車 上個世紀最富有嘅強盜、貴族、國王 都冇呢啲奢侈品 令呢種現象出現 全靠以前嘅科技 以至最近嘅 幾何級數發展嘅科技 我嘅好朋友 Ray Kurzweil 畫咗一幅圖 說明只要物件變成資訊科技工具 就會按著摩爾定律嘅曲線 每一至兩年 性能就會翻倍 咁就係點解你哋衫袋裡邊嘅手機 比起 70 年代嘅超級電腦 仲要平咗一百萬倍 同快咗一千倍 睇下呢個曲線 呢個係一百幾年前嘅摩爾定律 留意下呢條曲線上嘅兩樣嘢 第一，條曲綫好平穩 唔受時期嘅好壞，或者戰爭同和平 經濟衰退、低迷或者繁榮嘅影響 個結果就係速度快嘅電腦 用來造更快嘅電腦 電腦冇因爲任何我哋面對嘅問題而慢咗 雖然曲線圖採用咗 對數曲線 佢嘅方向係向上嘅 即係，科技進步嘅比率 越來越快 喺呢條摩爾定律曲線上邊 係一連串可供我哋利用嘅 強大而先進嘅科技 我喺 Autodesk 嘅朋友 叫雲端運算做無限運算 感應器。網路。自動化設備 3D 印刷有可能喺全球將產品 大眾化同人性化 人造生物學 燃料、疫苗同食物 數位醫學。納米材料。人工智慧 在座有幾多人睇到 IBM 沃森 喺《危險邊緣》贏通街？ 嗰次個節目真係好經典 我摷勻好多報紙 想揾個最好嘅頭條 我好鐘意呢個：《沃森擊敗人類對手》 《危險邊緣》呢個比賽好難 字眼上差小小，答案就唔一樣 想像一下 呢種雲端嘅人工智慧 喺人人嘅手機度都有 四年前喺 TED Ray Kurzweil 同我創辦咗 一間叫「奇點大學」嘅新大學 我哋向學生傳授呢啲全部嘅科技 尤其係點樣用嚟 解決人類面對嘅巨大挑戰 每一年， 我哋要求佢哋 開新公司、開發新產品或者新服務 希望喺十年內 幫助到十億人 試諗下，呢班學生真係 可以幫到十億人 呢種諗法喺 30 年前係幾荒唐 宜家我哋可以講出邊間公司 喺度做緊呢件事 對我來講，創造富足嘅社會 唔係話要世界上 每個人都享受奢華生活 而係要創造出生活嘅可能性 係要使我哋缺乏嘅嘢 變得豐富 每個人缺乏嘅嘢唔同 而科技係一個解放資源嘅力量 我舉個例 呢個係十八世紀中葉 關於拿破崙三世嘅故事 佢就係左邊嗰個人 佢邀請暹羅國王 共進晚餐 拿破崙嘅成個軍隊 用銀製餐具 拿破崙自己就用金製餐具 但係暹羅國王 用嘅竟然係鋁製餐具 原來 鋁曾經係世上最貴嘅金屬 甚至貴過黃金同埋白金 咁就係點解華盛頓紀念碑嘅頂端 係由鋁所製成 雖然鋁嘅礦量 佔地球質量嘅 8.3% 但係金屬鋁好罕見 鋁多數喺礦物裡邊 佢多數同氧或者矽酸鹽 反應生成化合物 有咗電解科技之後 提煉鋁就變得好平 平到用完就掟 如此類推 我哋試諗下能源缺乏 各位 我哋生活緊嘅地球，係一個 擁有我哋一年用嘅能源 5,000 倍嘅星球 每 88 分鐘就有 16 兆瓦嘅能源 來到地球嘅表面 所以問題唔係缺乏 而係獲取能源嘅途徑 有個好消息 今年係印度有史以來第一次 太陽能發電嘅花費 係柴油發電嘅一半 8.8 盧比對 17 盧比 舊年太陽能發電花費就降咗一半 上個月麻省理工學院發表咗一項研究 話喺 2020 年之前 美國陽光充足嘅地區 太陽能電嘅平均價格 會降到 6 仙美金一度 宜家平均一度要 1 毫 5 仙美元 我哋有咗充足嘅能源 我哋就會有充足嘅水源 我哋來講下水源嘅戰爭 你記唔記得 1990 年 無人探測船航海家 1 號 飛過土星之後 卡爾．薩根叫探測船擰轉身 同太陽系影張全家福 嗰張相好出名，叫咩？ 《蒼藍小點》 我哋住喺一個水星球 一個 70% 嘅表面俾水覆蓋嘅星球 其中 97.5% 係鹹水 2% 係冰 我哋喺度爭地球上 0.5% 嘅水 天無絕人之路 有一個新科技出現咗 唔係喺十、二十年後 係宜家 納米科技同納米材料誕生咗 我今朝同 Dean Kamen 傾偈 佢係一個偉大嘅 DIY 發明家 佢畀我同你哋分享 佢嘅發明︰「Slingshot」 可能好多人都聽過 佢係一個宿舍用嘅冰箱噉大 佢可以 每日淨化一千升嘅水 咩水都可以淨化 鹹水、污染水、廁所污水 而且成本低於一升 2 仙美元 可口可樂董事長啱啱批准咗 一個大規模嘅實驗 喺發展中國家試用幾百套呢種設備 如果成功—— 當然我有信心佢會成功 可口可樂公司就會 將呢個計畫推廣至 全球 206 個國家 呢種創新就係 現代科技帶來嘅 手機就係表表者 天啊，喺 2013 之前 手機喺開發中國家嘅使用率 就嚟達到 70% 試諗下 一個肯尼亞馬賽族戰士用嘅手機 比 25 年前雷根總統在位時 用嘅通訊產品仲要好 如果佢哋用谷歌嘅智能手機 佢哋就比 15 年前克林頓總統在位時 接收到更多嘅知識同資訊 佢哋生活喺一個 資訊同通訊都充足嘅世界 冇人原本預料到嘅 更好嘅係 以前花費 好幾十萬美金嘅嘢： GPS、高畫質影片、靜止圖像 書庫、音樂庫 醫療診斷科技 宜家都漸漸融入 你哋嘅手機度 而最好嘅係 醫療成本會下降 上個月我好榮幸同高通基金會一齊宣布 高通 Tricorder X 大獎 我哋向全球嘅參賽者提出挑戰 要求將呢啲全部功能 融合入一個移動設備度 佢要有人工智慧，令你可以同佢講嘢 你可以對佢咳或者做手指血液採樣 要贏得呢個獎，個儀器嘅診斷技術 要好過一隊摞牌營業嘅醫師 想像一下呢個儀器 可以被用喺缺乏醫生嘅發展中國家 發展中國家有全世界 25% 嘅病症 但係只有全世界 1.3% 嘅醫務人員 當呢個儀器遇到一個 RNA 或者 DNA 排列 係佢未見過嘅 佢就會通報美國疾病防治中心 進而防止疾病從一個地區蔓延開去 至於為世界帶來富足嘅 最強大力量 我叫佢做「上升十億」 白線代表人口 我哋啱啱超過咗七十億大關 順便提一下 防止人口爆炸嘅最大力量 就是教育 同埋醫療 喺 2010 年 全球有唔到 20 億人口 上網 到 2020 年 網民從 20 億 躍進到 50 億 新加入嘅 30 億人口 之前從來冇上過網 但佢哋終於能夠同個世界對話 呢啲人想要咩？ 佢哋會消費咩？佢哋渴望咩？ 經濟唔會再蕭條 而係要迎接有史以來最繁榮嘅經濟 呢啲人意味著 有幾十兆美元 投入全球嘅經濟市場 佢哋就會藉由 Tricorder 診斷儀器變得更健康 同藉由可漢學院接受好嘅教育 佢哋可以藉使用 3D 打印技術同無限運算功能 變得更有生產力 所以呢 30 億 健康、教育良好同高生産力嘅人口 能帶畀我哋咩？ 之前講到被忽視嘅聲音 世界各地 被壓迫嘅聲音 宜家終於會被聽到 同受重視 呢 30 億人能帶來咩？ 佢哋帶來嘅貢獻可能冇人可以估算 我喺 X 大獎學到嘅一件事 就係即使係一個細團隊 當佢嘅目標明確同俾熱情所驅動 都可以做一番大事業 完成喺以前 只有大企業同政府先至作到嘅事 最尾，我想分享一個故事 佢真係好激勵我 應該有人聽過呢個項目 有個遊戲叫 Foldit 佢係由西雅圖華盛頓大學開發嘅 佢係一個遊戲 玩家可以決定胺基酸嘅排列順序 進而計算出蛋白質跟住會點折疊 蛋白質嘅折疊決定咗佢嘅結構同埋功能 呢樣對藥物嘅研究好重要 目前為止，呢個問題得超級電腦先做到 呢個遊戲 最初俾大學教授之類嘅人玩 宜家有幾十萬人 上網玩緊 事實顯示 人類對模式嘅識別 好過宜家最好嘅電腦 呢啲玩家都想知道 世界上最識折疊蛋白質嘅人係邊個 佢唔係麻省理工學院嘅一個教授 唔係加州理工學院嘅一個學生 佢係一個住喺英國曼徹斯特嘅女人 喺日頭 佢係一個復健診所嘅行政助理 到咗晚黑，她就係 世界上最會折疊蛋白質嘅人 各位 係咩嘢令我 對未來非常有信心? 係因為我哋宜家活得更自主更有能力 可以應對各種巨大嘅挑戰 我哋嘅科技幾何級數發展 我哋有 DIY 發明家嘅熱情 我哋亦都有科技慈善家嘅資本 仲有 30 億第一次接觸互聯網嘅人 嚟幫我哋解決艱鉅嘅難題 做我哋應該做嘅嘢 未來嘅黃金年代等緊我哋 多謝 （掌聲）

neil_macgregor_2600_years_of_history_in_one_object

我哋人類創造嘅事物有一個特點 就係佢哋壽命好長，甚至超越人類 就算人類滅亡，佢哋依然存在 我哋只有一條命 但佢哋卻能夠保存好多代 喺唔同嘅時代 佢哋代表嘅意義都唔一樣 就好似當一個人一世只會有一份傳記 但一件文物因為經歷好多世紀 都唔會只得一份傳記 我想今日主題係 一件物件嘅一份傳記 正確嚟講係一件物件嘅好幾份傳記 我所講嘅物件非常之奇特 我同意佢睇起嚟冇咩特別 大概就同一個橄欖球差唔多大 由陶土做成 倒模成為圓柱體 有人先喺上面刻滿密密麻麻嘅文字 之後放喺太陽底下曬乾 唔難發現佢有一部分受損 受損其實好正常 因為佢有 2,500 歲嘞 直到 1879 年先至被挖出來 我相信呢件嘢喺中東政局上 扮演咗好重要嘅角色 呢件文物承載咗好多膾炙人口嘅故事 而呢啲故事到而家仲未結束 故事係從兩伊戰爭嗰時開始嘅 亦係伊拉克被攻打、獨裁政權垮臺 政權改變嗰段時間開始嘅 我會從上述一連串嘅事件當中 揀一段講起 我諗大部分嘅人應該都好熟呢個故事 就係伯沙撒嘅盛宴 因為我哋要講嘅 係公元前 539 年嘅兩伊戰爭 公元前 539 年嘅兩伊戰爭 同公元 2003 年嘅兩伊戰爭 兩個戰爭嘅相似程度真係好令人意外 宜家你哋睇到嘅係 現存於倫敦國家美術館嘅林布藍作品 呢幅畫描述希伯來經文中 先知但以理嘅預言 呢個故事你哋或多或少都知道少少 伯沙撒係尼布甲尼撒嘅仔 尼布甲尼撒征服咗以色列 再劫掠耶路撒冷 俘虜當地人民 將猶太人仲有神殿嘅神器帶返巴比倫 佢褻瀆神殿再搜刮神殿嘅寶物 耶路撒冷神殿嘅大型金屬容器 都被帶返巴比倫 尼布甲尼撒嘅仔伯沙撒 決定辦一場宴會 為咗要炒熱氣氛 佢將褻瀆神嘅行為加入餘興節目當中 佢攞出神器…… 當時佢正喺度同伊朗人打仗 同波斯王打仗 嗰晚，但以理話畀我哋聽 喺宴會嘅關鍵時刻出現咗一隻手 嗰隻手喺牆上寫︰ 「你被秤喺天秤上，秤出你虧欠人， 你嘅國要交畀瑪代人同波斯人。」 就喺嗰晚 波斯王居魯士出征巴比倫 就咁，伯沙撒嘅王國滅亡 當然對於希伯來人嚟講 呢段係非常重要嘅歷史 呢個故事唔單止犀利，仲家傳戶曉 英文「牆上嘅字」就係咁嚟 接落嚟發生嘅事十分精彩 就係同我哋剛才講嘅圓柱有關 波斯王居魯士不費一兵一卒 就得到巴比倫 巴比倫王國 一路從伊拉克中南部到地中海 最後都落喺居魯士度 後來居魯士發表一項宣言 於是個宣言就刻喺個圓柱體上 所以圓柱嘅意義在︰ 上帝帶領統治者頒布宣言 叫佢推翻伊拉克暴君 令人民得享自由 為咗低訊息畀巴比倫人 居魯士喺圓柱上用巴比倫文寫 「朕乃居魯士、宇宙之王、 偉大之王、強盛之王、 巴比倫之王、世界之王。」 由此可見波斯人鐘意誇張講嘢 亦係歷史上第一份 由戰勝國發佈嘅新聞稿 稍後我哋就會知道 呢段內容係由技巧高超嘅公關寫出嚟嘅 所以誇張成咁都冇咩大不了 咁接落嚟 嗰個偉大之王、強盛之王、世界之王 要做咩呢？ 佢接著又講，既然已經征服巴比倫 佢馬上要畀嗰啲 被巴比倫人俘嘅 尼布甲尼撒人同伯沙撒人 重獲自由同返返家鄉 但更重要嘅係 佢仲歸還咗曾被沒收嘅 神像、塑像以及神器 於是 所有被巴比倫人鎮壓、被趕走嘅人 都可以回家 都能夠帶埋佢哋嘅神返去 佢哋亦都可以重修祭壇 以佢哋嘅方式、喺屬於佢哋嘅地方 崇拜佢哋嘅神 所以呢件文物就係最好嘅證物 證明猶太人流亡到巴比倫之後 坐喺巴比倫水邊為耶路撒冷而啜泣 到最後重獲自由嘅嗰段歲月 佢哋得以返回耶路撒冷重建神殿 呢段係猶太歷史中嘅核心文獻 喺希伯來經文中嘅《歷代志》 同《以斯拉記》之中 都有記載到同一件事 猶太版本裏面 波斯王居魯士話︰ 「耶和華天上嘅神 已將天下萬國賜畀我， 又囑咐我 喺猶大嘅耶路撒冷為佢建造殿宇。 你哋凡做佢子民嘅， 可以上去。 願你與耶和華同在。」 至於「上去」 即重返耶路撒冷，呢個想法 依然係猶太教文化嘅核心 相信大家都知 耶路撒冷嘅回歸，以至日後嘅第二神殿 都重塑咗猶太教 呢個改變係歷史上嘅重要一刻 亦係全靠波斯王居魯士實現 佢仲將件事寫喺希伯來文經文裏邊 同用巴比倫文寫喺陶器上 所以兩份都係好優秀嘅文獻 咁政治方面又係點呢？ 接落嚟發生嘅事 對中東歷史產生咗重大嘅轉變 居魯士統治伊朗帝國、瑪代人同波斯人 建立世上第一個大帝國 居魯士嘅霸業從西元前 530 年開始 及至佢個仔大流士時 整個地中海東部都納入咗波斯帝國版圖 事實上，呢個帝國 即係我哋宜家所知嘅中東 因為有呢個帝國，先至有宜家嘅中東 波斯帝國係當時世界上最大嘅帝國 更重要嘅係 佢係第一個大規模出現多元文化 同多元信仰嘅國家 所以佢必須以新嘅方式治理 必須以各種語言運作 巴比倫語版本嘅政令就證明真有此事 波斯帝國必須包容國內 唔同嘅習俗、種族、宗教、信仰 居魯士不單尊重呢啲差異 居魯士仲樹立咗典範 教我哋點樣治理 一個蘊含多元種族、信仰同文化嘅社會 結果就係 佢建立咗一個橫跨好多地方嘅大帝國 就好似螢幕見到一樣 呢個帝國維持咗 200 年咁耐 直到亞歷山大出現為止 波斯帝國為統一中東埋下伏筆 雖則統一，但唔同信仰嘅人都可以共融 但係希臘人入侵令統一夢落空 因為亞歷山大無力維持政權 令呢個帝國隨後四分五裂 但居魯士所代表嘅仍然係文化核心 喺希臘史學家色諾芬所寫嘅書 《居魯士嘅教育》 佢推崇居魯士係偉大嘅統治者 及至喺日後歐洲文化裏面 居魯士仍然係一個不朽嘅典範 呢幅係 16 世紀時嘅圖畫 用嚟證明啲人推崇居魯士到有幾交關 色諾芬喺書中描述 居魯士點樣治理一個多元嘅社會 而呢本書非常之偉大 因為佢啟發咗發起美國獨立戰爭嘅人 傑佛遜就係其中一位仰慕居魯士嘅人 居魯士示範咗 要點樣喺 18 世紀嘅新國家當中 創造寬容嘅宗教氛圍 宜家我哋返到巴比倫 但嗰度嘅情況似乎唔太樂觀 喺亞歷山大之後 巴比倫日漸衰落 所有證明巴比倫曾經強盛嘅證據 都消失匿跡 直到 1879 年 大英博物館嘅人員 喺巴比倫挖出嘅呢個圓柱 宜家又喺另一個故事嘞 19 世紀中葉時 曾經有一場大規模嘅辯論 就係「經文真係可信嗎？ 我哋應該信經文嗎？」 喺希伯來經文裏邊 我哋只能瞭解到 猶太人嘅回歸同居魯士嘅法令 當我哋搵唔到其他證據時 進化論同地質學卻開始冒起 震驚當時相信經文同創世紀嘅人 但有證據指經文內容係真嘅 所以呢個係 19 世紀嘅偉大時刻 但從此以後，事情越嚟越複雜 要點樣去詮釋經文，係更加困難嘅課題 因為圓柱所陳述嘅 同希伯來經文中陳述嘅 有一個主要嘅差異 圓柱體上嘅巴比倫語 係由信奉巴比倫之神 馬爾杜克嘅祭司所寫嘅 可想而知 佢哋會講︰ 「呢一切都係馬爾杜克嘅神蹟， 我哋所信奉嘅神馬爾杜克召喚居魯士。 馬爾杜克拉著居魯士嘅手， 命佢帶領佢嘅子民， 並授予佢統治巴比倫嘅權力。 馬爾杜克同居魯士講， 佢會釋放異族人民。 咁偉大而慷慨嘅壯舉 就係我哋要感激同崇拜 馬爾杜克嘅原因。」 而喺希伯來嘅舊約聖經 作者對呢件事有截然不同嘅睇法 但其實又冇咩好驚奇嘅 當然對佢哋嚟講 呢一切絕唔可能係馬爾杜克嘅功勞 因為只有係耶和華先做得到 以賽亞書寫話︰ 「功勞皆屬以色列嘅主， 而唔係馬爾杜克。 以色列嘅主同樣召喚咗居魯士， 同樣拉住居魯士嘅手， 同樣命佢管好佢嘅子民。」 呢個例子講明 同一件事可以有不同嘅宗教詮釋 或者同一件政治事件 可以有不同嘅宗教取態 我哋都知道神多數站喺強大嘅一方 問題係，到底邊個嘅神做嘅？ 呢場辯論，令 19 世紀嘅人睇到 希伯來經文 只係偌大嘅宗教世界嘅一小部分 可以肯定嘅係 圓柱比以賽亞書更早出現 而耶和華所講嘅語言 同馬爾杜克所講嘅十分類似 以賽亞知道呢件事，應該唔合理 因為佢話——當然係神嘅話語︰ 「你哋雖然唔識我， 但我叫你哋個名。」 我諗大家都同意 居魯士並唔知自己 依照緊耶和華嘅指令行事 同樣，如果佢知道 佢係聽咗馬爾杜克嘅話先做呢件事 佢會嚇一大跳 因為有趣嘅係，居魯士係伊朗人 而伊朗人會拜神 喺呢兩份經文中 根本就冇提過伊朗人嗰班嘅神 （笑聲） 呢年係 1879 年 再過 40 年 我哋嚟到 1917 年 亦係呢個圓柱體進入另一個世界嘅一年 1917 年可以話係現代政治嘅一年 因為呢年發表咗貝爾福宣言 而且中東嘅新王國同英國 決定建立一個猶太人國家 畀猶太人返去建國 東歐嘅嘅猶太人一聽到就反應熱烈 幾乎到咗瘋狂嘅地步 因為整個東歐嘅猶太人 會將居魯士同喬治五世嘅畫像平排展示 因為呢兩位偉大君王都曾經 應允猶太人回歸耶路撒冷 呢一刻居魯士圓柱 又再一次吸引大眾嘅目光 圓柱上嘅文字描繪咗 1918 年戰事完結之後發生嘅事 亦視為係神嘅旨意嘅一部份 我諗大家都清楚接住落嚟嘅事 以色列復國 然後再多 50年 到 1960 年代尾，英國失去咗帝國地位 但同時圓柱體嘅另一段故事就開始咗 英國同美國決定 為咗唔令以色列受到共產主義嘅荼毒 英美於是建立咗伊朗、推舉咗伊朗王 於是伊朗王建立伊朗歷史 或者可以話帶領伊朗重回歷史正軌 令伊朗王自己成為伊朗傳統嘅核心 伊朗王下令發行 刻有自己肖像以及居魯士圓柱嘅硬幣 伊朗王喺波斯波利斯舉行慶典時 希望居魯士圓柱能回歸伊朗 於是大英博物館借出圓柱 運往德黑蘭 用嚟做巴列為王朝慶典 居魯士圓柱就係伊朗王權力嘅保證 十年過後 喺1979 年嘅伊朗革命裏面 發生咗另一段故事 今次唔再講居魯士圓柱 因為伊斯蘭革命先係主角 我哋有興趣嘅係 俾伊拉克打之前嘅伊斯蘭時期嘅伊朗 當時伊拉克被公認為區內大國 而呢場又係另一場兩伊戰爭 伊朗喺呢場仗裏面致勝關鍵在於 伊朗人記得佢哋輝煌嘅過去 同時揾到一個團結嘅象徵 令所有伊朗人團結一致 唔理係伊斯蘭教徒、非伊斯蘭教徒 定係基督教徒、祆教徒、伊朗嘅猶太人 虔誠嘅人、唔虔誠嘅人 都因為居魯士圓柱而團結 所以當大英博物館 同德黑蘭國家博物館合作時 就好似我哋一直以嚟做緊一樣 伊朗人只係同我哋借一樣嘢 佢哋只想要呢樣嘢 佢哋想借嘅就係居魯士圓柱 嚿年 居魯士圓柱第二次運往德黑蘭 正如你哋見到嘅 佢由德黑蘭國家博物館館長 艾達卡妮女士親手放入盒裡邊 艾達卡妮女士同好多伊朗婦女一樣 坐到好高職位 嗰次圓柱入盒係大事 呢張係另一張相，但拍攝角度相反 幾個月之後 已經有一二百萬人嚟過呢度 一睹居魯士圓柱嘅風采 咁嘅人次超過西方國家 最高嘅展覽入場人次 今次展覧引發啲人辯論圓柱嘅意義 同居魯士想表達嘅係乜 但最終，居魯士就好似圓柱描述咁 係守衛家園嘅勇士 係伊朗人心目中嘅英雄 同埋各信仰裏面嘅精神人物 喺現代伊朗議會 有一啲席位係留畀祆教徒同基督教徒 呢個係值得引以為傲嘅事 數以千計嘅猶太人從伊朗趕到德黑蘭 就為咗睇居魯士圓柱嘅廬山真面目 圓柱係偉大嘅象徵 亦係用嚟辯論伊朗對內與對外嘅意義 伊朗仲會唔會 為被欺壓嘅人民挺身而出？ 伊朗會唔會 畀被暴君奴役、剝削嘅人重獲自由？ 呢個係好多人討論嘅全國議題 呢個議題仲喺一次 慶祝文物回歸嘅盛會之中討論 相裏邊係放大版嘅居魯士圓柱 同好多伊朗歷史偉人 伊朗總統喺展覽開幕當日親自發表演講 對我嚟講，能夠將居魯士圓柱帶返伊朗 代表圓柱能夠成為 一場高層次、偉大辯論嘅材料 去探討伊朗嘅定位 探討世界上存在著幾多個伊朗 探討伊朗唔同嘅歷史 點樣塑造今日嘅世界 呢場辯論仲未結束 正反論述會繼續出現 居魯士圓柱係人類其中一個 申明己志嘅物件 佢嘅地位有如美國憲法咁高 佢肯定比大憲章 更能論述咩叫真正嘅自由 佢亦係一份文獻 對伊朗同成個地區有好多嘅意義 居魯士圓柱嘅複製品存放喺聯合國 今年秋天喺紐約辯論中東未來嘅會上 你會見到佢嘅蹤影 我希望以一個問題完結我今日嘅演講 居魯士圓柱接住會咩新故事呢？ 可以肯定嘅係 居魯士圓柱會出現喺更多中東故事裏邊 而你哋想 中東，以至全世界會有點樣嘅故事 去應驗圓柱所講嘅嘢呢？ 意思係，不同種族、不同信仰嘅人民 能夠喺同一個國家自由生活 做唔同嘅事 意思係，無論係中東 抑或係世界嘅任何一角落 宗教唔分化人或者引起紛爭 但喺宜家嘅中東世界 紛爭，依然激烈 但我相信 喺紛爭當中，最明智、最強大嘅聲音 好可能係靜默嘅居魯士圓柱 多謝 （掌聲）

jenna_mccarthy_what_you_don_t_know_about_marriage

每一年淨喺美國 就有 2,077,000 對新人 作出法律同信仰嘅承諾 同另一半一齊度過一生一世 （臺下笑聲） 同以後唔再同其他人上床 男嘅就買戒指，女嘅就揀好婚紗 兩個人一齊買嘢 女方會帶男方到舞蹈會所一齊學社交舞 最後大日子降臨 佢哋會喺神同家人 仲有女方爸爸以往嘅生意夥伴面前發誓 無論貧窮、絕症、不幸 都動搖唔到男女雙方嘅愛同承諾 （臺下笑聲） 呢啲天真嘅後生仔女 承諾無論係更年期 中年危機或者肥胖 都願意同甘共苦、守望相助 直至其中一個安息 （笑聲） 因為佢哋唔使再忍受對方嘅鼻鼾聲 婚禮當日，佢哋會變成醉貓 仲會向對方嘅面掟蛋糕 同一齊跳 Marcarena 舞 而我哋所有朋友會企喺一邊 向佢哋一齊拉禮炮開香檳 然後飲免費喜酒 仲有祝一對新人百年好合 雖然，我哋知道 根據統計 有一半嘅新人十年之內會離婚 （臺下笑聲） 當然，另外半數嘅新人唔會，啱唔啱？ 佢哋會一路唔記得結婚週年紀念日 仲會為咗去邊度度假起爭執 甚至爭論究竟要將廁紙卷 向上拉定向下拉 但係有一部分夫妻 當兩個都唔可以再食固體食物時 都依然享受二人生活 研究員想知道呢啲夫婦點做到 我嘅意思係，唔需要做 雙盲或者假藥嘅研究 先至了解到一份婚姻點解會失敗︰ 唔尊重、無聊 用太多時間喺 Facebook 同其他人發生性關係，都係原因 但係上述四樣嘢係可以調返轉︰ 尊重、刺激 上唔到網 同埋必須遵守嘅一夫一妻制 但就算做足呢四樣嘢 婚姻都未必維持到 咁樣，嗰啲成功嘅婚姻 到底係點樣維繫嘅呢？ 嗰啲白頭到老嘅夫婦有啲咩共同之處？ 佢哋係點樣做到嘅？ 我哋要點樣向佢哋學習？ 再者，如果你仲係單身而又快樂 咁點解你要放棄原有嘅生活 去搵一個會令你下半世 都不得安寧嘅另一半？ 研究員用咗你哋嘅納稅錢 嘗試揾出箇中原因 佢哋跟蹤嗰啲幸福小夫妻 觀察佢哋嘅一舉一動，包括特殊癖好 然後佢哋揾出有咩因素令佢哋與別不同 得以避免重蹈鄰居同朋友嘅覆轍 最後得出來嘅結果係 呢啲成功故事嘅共同點 唔止係唔會對另一半不忠 舉例，成功嘅婚姻關係 太太通常會比丈夫來得瘦同好睇 （臺下笑聲） 顯然係啱嘅 顯然呢個係成功婚姻嘅要素 因為女人注重身形同外貌 而男人只對性有興趣 而且最好係身形同外觀比自己好嘅女人 呢個研究有一樣嘢可取︰ 就係冇話女人一定要瘦至幸福 我哋淨係需要比另一半瘦就得啦 所以與其試勻所有節食同運動嘅方法 我哋淨係需要等另一半變肥 （笑聲） 或者我哋可以整多幾個批 呢個係好消息 亦唔係咁複雜難明 （笑聲） 研究同時指出 幸福夫妻只會睇正面嘅嘢 例如，一位幸福嘅太太 與其指出丈夫嘅肚腩有幾大 或者建議佢去跑步 佢會講 「嘩，親愛嘅， 多謝你任由自己嘅身形走樣 嚟令到我瘦啲。」 （笑聲） 呢啲夫婦會喺任何情況 都會向好嘅一面睇 「啱啊， 一場大火燒曬， 但係喺星空之下瞓覺都唔錯啊。 有你身上嘅肥肉真係太好啦， 可以保暖我哋。」 我最鐘意嘅研究顯示 老公越係肯去做家務 老婆越係覺得老公有吸引力 因為我哋正需要研究 話畀我哋知呢樣嘢…… （笑聲） 成個流程就係 老婆越係覺得老公吸引 就越係願意做愛 佢哋越係做得多愛 老公就越係對老婆好 老公越對老婆好 老婆就越唔會埋怨佢喺床上亂放濕毛巾 咁佢哋就會長長久久喺埋一齊 換言之，男士們︰ 你哋應該返去屋企改下嘞 有個研究好有趣 有個研究顯示 人喺童年影相嘅時候笑 就越唔會離婚 呢個研究係真嘅 等我澄清一下︰ 呢啲研究員唔係睇啲人 對自己童年開心程度畀幾多分 或者研究舊文獻 研究數據係完全基於 研究對象喺相入邊睇起來開唔開心 我唔清楚各位嘅年齡 但我仲係細個陣 父母影相嘅時候會攞一部特別嘅相機 裏面裝住叫一樣嘢叫菲林嘅嘢 菲林好貴嘅 菲林亦唔冇得用快門連拍三百張 然後畀你揀笑容最燦爛嘅一張 來做聖誕卡 你就想啦 攝影師只會幫你著靚件衫，企好 再叫你喺佢嘅要求底下 喺架爛鬼相機面前笑 或者你可以做吻別生日派對嘅姿勢 但係，我仍然有一大堆 虛偽嘅童年開心照 但我好開心 因為根據研究我會冇咁容易離婚 咁仲又有咩可以維繫你嘅婚姻呢？ 千奇唔好攞奧斯卡最佳女演員獎 （臺下笑聲） 我係認真嘅 Bettie Davis, Joan Crawford, Hallie Berry, Hillary Swank Sandra Bullock, Reese Witherspoon 佢哋全部喺攞完獎之後就離婚 啲人稱呢個係奧斯卡詛咒 佢係婚姻嘅終結之物 係一定要避免嘅嘢 但呢唔係淨淨係攞演藝獎先至危險 連睇齣愛情喜劇都一樣會令關係破碎 （臺下笑聲） 顯然 睇齣愛情喜劇搞到關係破裂呢樣嘢 未試過喺我哋身上發生 亦唔太可能發生 但喜劇亦令我哋現實生活睇起嚟更慘 理論上 如果我哋反而揀一齣有謀殺案 或者汽車爆炸死人嘅戲睇 我哋離開戲院嗰陣 反而覺得自己幾好呀 （笑聲） 飲酒睇起來會破壞婚姻 係啊 飲酒我講唔到啲咩 因為我讀完個標題就冇再讀落去 但係跟住落嚟就更恐怖： 離婚係會傳染嘅 非常正確。當你嘅朋友選擇離婚 你自己離婚嘅幾率會上升 75% 但我又唔太贊同呢一點 我同我老公身邊嘅好多朋友 都係離婚分家收場 然後到咗我哋咁嘅年紀 面對呢個色情聊天、偉哥 同用網上戀愛交友盛行嘅年代 好辛苦咁做返單身 我自己興幸可以以朋友為鑒 而唔需要終身婚姻質詢 宜家你會諗，點解要結婚？ 基本上美國政府會對已婚者 提供超過一千項福利 包括另一半坐監時探監嘅權利 ——但我諗你哋唔需要呢樣啦 除咗呢啲福利 已婚夫婦嘅收入更高 身體更健康 心智更開朗 我哋可以培育更健康、更穩重 同更成功嘅下一代 信唔信都好，我哋比單身嘅朋友 有更多嘅性生活 我哋活得更長命 你亦可以用長命做理由 同你心儀嘅人講「我要同你結婚」 （笑聲） 宜家你可能體驗唔到 夫婦共同報稅嘅好處 我教唔到你點揾到一個鐘意做家務 有幾乎理想嘅身材同魅力 又鐘意睇恐怖片 但身邊又唔多離婚嘅朋友嘅男人或女人 但係我只係可以建議你試一試 因為好處——正如我所講 對你好有影響 重點係︰無論你已婚 或者仲喺度揾另一半 我相信婚姻係一個 值得去經營同維護嘅公司 所以我希望你哋可以善用今日學到嘅嘢 用自己嘅強項嚟抗衡自己嘅風險 例如，我覺得我個人嘅婚姻尚可啦 喺一方面 我老公嘅身材冇得頂 仲好英俊 所以我絕對有需要谷肥佢 正如我所講 我哋有離婚嘅朋友秘密 或者無意咁想拆散我哋 所以我哋要多加留意人哋嘅一舉一動 我哋有時仲會歎一兩杯雞尾酒 喺另一方面 我有好多假開心相 我老公又會不停咁做家務 亦喺有生之年樂意唔睇愛情喜劇 於是我擁有美好婚姻嘅一切 但為咗以防萬一 我會更加努力唔攞奧斯卡獎 你哋為咗自己嘅婚姻 我建議你哋都做同樣嘅事 做完之後，我哋下次出嚟飲酒傾 （掌聲）

erik_johansson_impossible_photography

我喺哩度同大家分享我嘅攝影作品 但係哩張都算係攝影咩？ 雖然佢係一張相 但係你冇辦法用相機影出來 我對攝影嘅興趣始於我十五歲嗰時 得到嘅第一部數碼相機 我對攝影嘅熱愛混雜著 我早期對畫畫嘅熱愛 但攝影又唔同畫畫 因為攝影指嘅係拍攝前嘅計劃 當你用相機㩒快門嘅一刻 攝影就會完咗 所以，對於我來講，攝影更加在於 喺啱嘅時間喺啱嘅地方影 我覺得每個人都可以做到哩一點 所以我就想做啲唔同嘅嘢 我想令攝影變成 一樣由㩒快門一刻先至開始嘅嘢 好似哩幅相咁： 一條繁忙嘅街道進行緊施工 但係佢有個位係意想不到嘅扭曲咗 除此之外 佢保持咗一定程度嘅真實感 又或者好似咁樣嘅相咁—— 無論係灰暗定係鮮豔 啲相都有一個共通點︰ 就係保持一定程度嘅真實感 當我講真實感嘅時候 我嘅意思係相片嘅真實感 因為相中嘅影像 並唔係嗰啲你可以真正捕捉到嘅嘢 但我總係想令啲影像望落去 好似真係可以被相機真正捕捉咁樣 我想令到啲人睇相嗰陣 會花時間搵出當中嘅有違常理嘅地方 所以，哩啲相嘅功能 更多嘅係傳遞一種想法 而唔係捕捉一個時刻 但係係咩方法令到佢望落去咁真呢？ 係因為細節嗎？ 定係因為顏色？ 係因為光線？ 係乜嘢造成錯覺？ 有時，視角就係錯覺 但講到底，錯覺 同我哋點樣解讀世界有關 同埋世界係點樣喺二維平面上面重現 乜嘢係真實並唔重要 重要嘅係我哋望落去覺得乜嘢係真實 所以，我認為道理好簡單 我就將每一張相當成係 一幅現實生活嘅拼圖 你可以利用生活中唔同嘅事物 去合成出一幅假嘅圖片 等我舉一個簡單嘅例子 哩度有三個完全可以想像得到嘅物體 亦即係我哋嘅三維世界入面 可以搵得到嘅嘢 但用一種特定嘅方式將佢哋組合 就可以創造出一啲睇上去 仍然係三維同真實嘅嘢 但同時，我哋知道佢哋冇可能存在 所以我哋呃咗我哋嘅大腦 因為我哋大腦只會接受合常理嘅嘢 同樣欺騙大腦嘅過程 發生喺合成嘅相裏面 合成嘅相就係 組合現實生活中不同嘅事物 為咗令張相望落去真實 我哋需要放一啲我哋冇諗過嘅嘢落去 又或者放我哋日常生活中 一定會見到嘅嘢落去 但當相組合嘅時候 仔細考慮就變得好重要 因為如果唔仔細考慮構圖嘅話 睇上去就會怪怪地 所以我會話，要做到真實嘅效果 需要遵守三個簡單嘅規則 正如你所見，哩啲圖片並非十分特別 但組合起嚟，佢哋可以做到咁樣嘅效果 所以，第一條規則係 被組合嘅相片需要有同樣嘅拍攝視角 第二，組合嘅相片 需要有同樣類型嘅光線 哩兩張圖片都滿足咗哩兩項要求—— 喺同樣嘅高度影嘅，有同樣嘅光線 第三項規則 在於設法使到兩張圖片 連接得天衣無縫、睇唔到分界 令到人哋講唔出張相係點樣合成 透過將兩張圖片喺交界處嘅 顏色、對比度同亮度整到一樣 再加上一啲圖像嘅缺陷 譬如︰景深、不飽和顏色同雜訊 我哋消除咗圖像之間嘅邊界 令佢望落去好似一張相咁 而每一張相可能含少包至過百層嘅圖片 哩度係另一個例子 有啲人會認為佢係一幅風景照 只不過圖像嘅下半部係經過處理嘅 但係實際上哩幅相完全係 由唔同地方嘅相人工合成嘅 我個人認為創造一個地方 比搵到一個地方容易 因為你可以盡情將諗法表達出嚟 而唔使受地方限制 但係哩樣嘢確實需要好多計劃功夫 我有哩個諗法嘅時候係冬天 所以我有幾個月嘅時間去計劃 去搵到唔同嘅地點 做哩張相嘅材料 咁，舉例嚟講 哩條魚係喺一個釣魚嘅旅途中拍到嘅 河嘅兩邊係兩笪地方 水面下嘅部分係喺一個採石場度拍嘅 係啊，我甚至將小島上嘅屋變成紅色 畀佢望落去更加似喺瑞典 （笑聲） 我認為要塑造真實嘅感覺 關鍵在於計劃 佢總係由一幅草圖、一個諗法開始 然後由唔同嘅場景組合起嚟 哩度每幅相都係精心計劃過嘅 如果你用心拍攝哩啲場景 合成之後嘅相出嚟嘅效果 都會相當靚同埋真實 所以話，成件事所有嘅工具都有齊嘞 爭嘅係大家嘅想像力 多謝大家 （掌聲）

gayle_tzemach_lemmon_women_entrepreneurs_example_not_exception

我哋唔會投資喺受害者身上 我哋投資喺生還者身上 無論受害者嘅故事係點 始終影響我哋對女性嘅睇法 只不過影響可以係大或者細咁解 我哋唔會相信未見過嘅嘢 所以我哋唔會投資喺見唔到嘅嘢 但呢個就係對抗逆境嘅面孔 六年前，我開始撰寫 關於女性企業家 面對逆境時同面對完逆境嘅報導 我打算寫一個好鼓舞嘅經濟故事 一個背後有著勁人 但未為人所知 而應該受關注嘅故事 而嗰啲勁人全部都係女性嚟 我三十歲時離開 美國廣播公司新聞部我鍾意嘅崗位 去咗讀商學院 一個我冇乜認識嘅方向 喺馬利蘭州同我一齊成長嘅女性 無一個大學畢業 更遑論係商學院畢業 佢哋為咗子女、屋租張羅 而喺出邊賺錢 從小我就睇到 一份可以帶嚟富足收入嘅工 對經濟上過得非常之艱難嘅家庭嚟講 可以帶嚟莫大轉變 講起工作 就先要講企業家 而如果你講緊 逆境之中同經歷逆境之後嘅企業家 就不得不提女性 因為佢哋一向都被忽略 盧旺達經歷完種族屠殺之後 有 77% 人口係女性 我想介紹我遇過嘅女性企業家 以及佢哋過去以嚟教我嘅嘢 2005 年我喺阿富汗 為《金融時報》做採訪 我喺當地認識咗 Kamila 一位啱啱拒絕咗 國際組織一份月薪接近二千美元嘅工 嘅年輕女子 佢拒絕 係因為要開展佢嘅事業 向阿富汗人提供企業顧問服務 傳授營商技巧 佢認為商業發展對佢國家嘅前途好重要 因為各國撤出阿富汗之後 營商可以為國家帶嚟和平同安全 而且營商對女性尤為重要 因為有收入就令佢哋獲得尊重 對女性嚟講，金錢就等如權力 聽完之後，我非常之驚訝 因為呢位女子從未享受過和平嘅生活 聽落佢好似《飛黃騰達》嘅參加者一樣 （笑聲） 我問佢︰「你點解對做生意知咁多？ 點解咁有熱情？」 佢答我︰「Gayle， 呢個已經係我第三次做生意。 我第一個生意係製衣， 喺塔利斑管治嗰陣就已經開始。 呢個生意好利害， 因為我哋為鄰近嘅婦女提供咗工作， 我就係咁成為企業家。」 試諗下 喺嗰度嘅女仔當時連街都出唔到 但就冒住生命危險創業 正當經濟一片蕭條 其他人只可以賣洋娃娃 鞋帶、窗同門去糊口 呢啲女仔已經喺生存同飢餓之間 為好多人帶嚟改變 但我唔可以撇低呢啲故事唔寫 因為我之後去到邊 都遇到更多呢類型嘅女性 但無人知道佢哋 或者無興趣想知佢哋 我之後去波斯尼亞做訪問 見到一位國際貨幣基金組織官員 佢同我講︰「Gayle， 我唔相信波斯尼亞有女性從事商業。 但路口附近就有位女士賣芝士， 或者你可以訪問下佢。」 於是我繼續做採訪 同一日我認識咗 Narcisa Kavazovic 佢喺昔日薩拉熱窩戰綫上面開咗間工廠 佢喺棄置嘅車房開始佢嘅事業 織床單同枕頭袋 之後拎著製成品攞去全市嘅市場度賣 收入支撐十二、三個屋企人 當時佢有二十個員工，大部分係女性 員工早就送咗仔女返學 而 Narcisa 只係做咗生意冇耐嘅女性 之後我仲遇見不同嘅女性 有賣精油，有賣酒 甚至有經營全國最大嘅廣告商 所有呢的故事 都變成咗《先驅論壇報》嘅頭版 當報紙一登出呢啲故事 我即刻發電郵畀 嗰位國際貨幣基金組織官員 我話︰「如果你要喺下次嘅投資會 做企業家嘅專題， 呢度就有一班女性企業家你可以搵。」 （掌聲） 但再諗下 嗰位官員未必係唯一睇小女性嘅人 呢種偏見，不論係咪特登 係無處不在嘅 更加唔好講對兩性錯得好緊要嘅觀念 例如當你見到「微型金融」呢個詞語 你哋有咩聯想？ 好多人諗到女性 但如果見到「企業家」呢個詞語 大部份人會諗到男性 點解呢？ 因為一提到女性 我哋就諗起「卑微」、「弱小」 微型金融係一個強大嘅工具 令女性可以自給自足同識得自我尊重 但女性唔要小小嘅希望同抱負 佢哋要嘅係對自己抱有更大嘅期望 佢哋唔再係微小，而係越嚟越重要 好多範疇都有女性嘅存在 喺美國，由女性持有嘅公司 去到 2018 年會創造到 550 萬個職位 喺南韓同印尼 有近 50 萬間公司由女性擁有 喺中國，有兩成嘅小企業由女性經營 喺發展中國家 女性經營小企業嘅數字 更加達到 40% 至 50% 差不多我去過嘅地方 我都遇到犀利嘅企業家 佢哋尋求融資、開拓市場 建立生意網絡 但佢哋經常被人忽視 因為人哋好難協助佢哋 借五萬蚊比借五百蚊有更加大風險 世界銀行最近指出女性墮入生產力陷阱 因為經營小企業嘅女性 得唔到資金擴展業務 而經營更小型生意嘅女性 就更加發展唔到 最近我喺美國國務院 遇到一位嚟自加納嘅女企業家 佢係賣朱古力嘅 佢嚟到 唔係為咗資金援助或者微型貸款 而係嚟尋求大筆投資 去起工廠、買機器、生產朱古力 出口去非洲、歐洲同中東 以至其他地方 佢需要資金聘請超過 20 位 已經幫佢打工嘅員工 亦需要資金可以幫助佢嘅國家經濟起飛 好消息係我哋知咩嘢係可行 因為理論同數據已經証明咗 我哋唔需要諗度 一個解決辦法出嚟 因為我哋已經有現金流貸款 現金流貸款係根據收入 而唔係資產而定嘅 貸款採用安全合同而非附屬合同 因為女性通常冇土地做抵押 Kiva.org 呢個微型貸款機構 就係試行緊小型同中型嘅眾籌貸款 但呢個試驗只係起步 最近好流行講︰ 「女性係新興市場中嘅新興市場」 我認為無得頂 點解呢？ 因為以我從事金融業知道 過去十年有五千億美金注入咗新興市場 而因為投資者喺經濟放緩嘅時候 睇到有回報潛力 所以佢哋設計咗 專為新興市場而設嘅 金融產品同金融創新方案 我哋如果可以唔講浮誇嘅說話 而係將五千億用嚟釋放 女性潛在嘅經濟能力 係幾咁好呢？ 想像下呢的資金 對職位、生產力、就業、兒童嘅營養 產婦死亡率、識字率，以至更加多嘅嘢 幫助有幾大 因為世界經濟論壇指出 越小性別差距，越可以提高經濟競爭力 無一個國家可以消除 兩性參與商業活動上嘅不公現象 絕對無 於是呢個就係一個大好機會喇 我哋仲有好多改善空間 所以呢個唔係為咗做好事 而係為咗全球嘅發展同全球嘅就業 所以女性就業問題 在於我哋點投資同點看待女性 女性已經唔只係一半人口同小數 （掌聲） 我經常同同行討論 佢哋話︰「Gayle，呢啲報導好正， 但你只係寫緊啲特殊例子。」 我真係因為佢哋嘅話而停落嚟 原因有幾個 首先，所謂特殊例子真係有好多 而且每個都好重要 第二，當我哋講成功男士嘅時候 我哋會以佢哋為 偶像、先驅或者搞創新嘅人 並尊佢哋為學習對象 但一講女性 我哋就當佢哋只係例外 或者奇人咁去忽視 最終，每一個國家要變嘅話 都要靠呢班特殊例子嘅人 咁點解我哋唔為呢啲 創造就業、帶嚟改變嘅人鼓掌？ 反而對佢哋視而不見呢？ 韌力對我嚟講係好切身嘅嘢 韌力改變咗我好多 我屋企係個單親家庭 母親日頭喺電話公司工作 夜晚賣廚具用品 於是我可以接觸好多嘢 我哋盡量用優惠卷買嘢 選擇分期供款同買二手貨 當我媽媽患末期乳癌、唔可以再做嘢 我哋甚至要申請食物卷 當時我大概九、十歲 我覺得自己好可憐 但媽媽會同我講︰「乖女， 同世界上嘅慘劇相比，你算好好啦！」 （笑聲） 當我準備考商學院嘅時候 我覺得自己無咩機會 亦無人知我去考 嗰陣我去搵我阿姨 我阿姨佢長期被丈夫虐待 但最終好彩嘅身心幸存咁離咗婚 佢同我講︰ 「千祈唔好比其他人限制你。」 我當時又去咗搵婆婆呻 佢不但係二戰軍人 仲喺電影工業做咗半個世紀 又由我 13 歲開始就照顧我 我嗰陣同婆婆講 我驚如果去咗外國深造 而放棄美國廣播公司呢份荀工 我以後都唔會再搵嘢做 但佢講︰「阿妹，我話你知兩樣嘢。 第一，唔會有人放棄獎學金； 第二，麥記成日都請人㗎。」 （笑聲） 「你會搵到工嘅，放膽去啦！」 我屋企嘅女性並唔係咩特殊例子 喺呢個講座同喺洛杉磯睇直播嘅女性 仲有全球各哋嘅女性 都唔係咩特殊例子 我哋唔係小數 而係大多數 我哋經常低估自己，亦被人輕視 作為女性 係時候要望高啲、遠啲 同投資多啲 令全世界嘅女性受益 我哋有能力改變 而且咁樣做唔單止為女性 仲係為全球經濟 全球經濟極需要女性嘅貢獻 我哋一齊就會有能力 去令呢類所謂特殊例子變成主導 當我哋對自己嘅睇法有所改變 其他人都會跟隨 我哋係時候去諗得更遠大 多謝各位 （掌聲）

morley_women_of_hope

（音樂） ♫ 喺電視入面 ♫ ♫ 佢哋喺高高嘅草叢中嘅一棵樹底下 ♫ ♫ 企埋一齊 ♫ ♫ 話畀呢個世界 ♫ ♫ 佢哋嘅故事 ♫ ♫ 我哋冇人理之下走去遊蕩 ♫ ♫ 然後消失 ♫ ♫ 士兵喺黎明時分 ♫ ♫ 入嚟捉走我哋嘅老公 ♫ ♫ 我哋會繼續活落去 ♫ ♫ 再漸漸消逝 ♫ ♫ 士兵喺黎明時分 ♫ ♫ 入嚟殺咗我哋嘅細路 ♫ ♫ 懷有希望嘅女人 ♫ ♫ 懷有改變嘅女人 ♫ ♫ 戰爭與傷痛底下嘅女人 ♫ ♫ 我相信 ♫ ♫ 我相信主知道我哋每一個人 ♫ ♫ 知道我哋每一個人嘅名 ♫ ♫ 懷有希望嘅女人 ♫ ♫ 懷有改變嘅女人 ♫ ♫ 愛、快樂、無恥辱嘅女人 ♫ ♫ 你得到咗 ♫ ♫ 呢一短暫人生都攞唔走嘅嘢 ♫ ♫ 帶住身邊嘅寶寶 ♫ ♫ 穿越黑暗嘅夜晚 ♫ ♫ 主啊，乜祢唔會給予佢哋 ♫ ♫ 一副光輝嘅鎧甲？ ♫ ♫ 主啊，乜祢唔會給予佢哋 ♫ ♫ 一副光輝嘅鎧甲 ♫ ♫ 黎明帶來新生嘅跡象 ♫ ♫ 令新生嘅有企起身嘅力量 ♫ ♫ 跨越邊界 ♫ ♫ 佢話︰「你會喺呢片土地上活得逍遙。」♫ ♫ 懷有希望嘅女人 ♫ ♫ 懷有改變嘅女人 ♫ ♫ 戰爭同傷痛下嘅女人 ♫ ♫ 喺佢講過嘅話裏面 ♫ ♫ 我可以感受你嘅力量 ♫ ♫ 如果你覺得無助 ♫ ♫ 咁就去幫有需要嘅人 ♫ ♫ 如果你覺得無助 ♫ ♫ 咁就去幫有需要嘅人 ♫ ♫ 無人真嘅知道 ♫ ♫ 佢哋可以走幾遠 ♫ ♫ 撐幾耐 ♫ ♫ 無人真嘅知道 ♫ ♫ 佢哋可以走幾遠 ♫ ♫ 繼續施授 ♫ ♫ 以及原諒 ♫ ♫ 昂山素姬 ♫ ♫ 因為和平抗爭 ♫ ♫ 被軟禁喺屋企 ♫ ♫ 因為和平抗爭 ♫ ♫ 被軟禁喺屋企 ♫ ♫ 當佢嘅支持者問佢 ♫ ♫ 佢話 ♫ ♫ 如果你覺得無助 ♫ ♫ 咁就去幫人 ♫ ♫ 如果你覺得無助 ♫ ♫ 咁就去幫人 ♫ ♫ 如果你覺得無助 ♫ ♫ 咁就去幫人 ♫ ♫ 如果你覺得無助 ♫ ♫ 咁就去幫人 ♫ 全首歌就係咁，我哋嚟一齊唱 ♫ 如果你覺得無助 ♫ ♫ 咁就去幫人 ♫ ♫ 如果你覺得無助 ♫ ♫ 咁就去幫人 ♫ ♫ 如果你覺得無助 ♫ ♫ 咁就去幫人 ♫ ♫ 如果你覺得無助 ♫ ♫ 咁就去幫人 ♫ ♫ 懷有希望嘅人 ♫ ♫ 懷有改變嘅人 ♫ ♫ 懷有愛、快樂、光明磊落嘅人 ♫ ♫ 我相信主 ♫ ♫ 主知道你哋每一個 ♫ ♫ 同你哋每一個嘅名 ♫ 多謝 （掌聲）